
Partea I 


Trebuie să ne iertăm dușmanii, dar nu înainte de a-i vedea spânzurați. 
Heinrich Heine 


Marea nivelatoare 


A dracului ceață. Îţi intră în ochi, de nu mai vezi nici la câţiva 
pași. Îţi intră în urechi, de nu mai auzi nimic, și, dacă ți se întâmplă 
să prinzi vreun sunet, nici vorbă să-ți dai seama dincotro vine. Îţi 
intră în nas, de nu mai simţi decât umezeala și apăraia. A dracului 
ceață. E un blestem pe capul iscoadelor. 

Traversaseră Șuvoiul Alb cu câteva zile în urmă, când ieșiseră din 
Ținutul Nordului și intraseră în Englia, iar Copoiul fusese nervos tot 
drumul. Căci se aflau pe pământ străin, în mijlocul unui război cu 
care nu aveau nimic de-a face. În afară de Treicopaci, niciunul 
dintre ei nu părăsise vreodată Nordul. Poate doar cu excepţia 
Ursuzului. Dar el nu povestea pe unde mai fusese. 

Trecuseră pe lângă nişte ferme pârjolite, pe lângă un sat pustiit. 
Pe lângă clădiri ale Uniunii uriașe şi pătrăţoase. Văzuseră urme de 
cai și de oameni. Puzderie de urme, dar niciodată oamenii care le 
lăsaseră. Însă Copoiul ştia că armata lui Bethod e pe undeva, pe 
aproape, căutând orașe de incendiat, hrană de furat, oameni de ucis. 
Tot felul de ticăloșii. Probabil că avea iscoade pretutindeni. Dacă îl 
va prinde cumva pe Copoi sau pe unul din ceilalți, îi va întoarce în 
țărână, însă deloc iute. Crucificări însângerate, capete în vârf de 
tepe şi toate celelalte, despre care Copoiul nu voia să știe. 

Şi dacă îi prindea oastea Uniunii, tot morţi ar fi fost. În fond, erau 
vremuri de război, şi în vremuri de război oamenii nu gândesc prea 
limpede. Copoiul nu se putea aștepta ca ei să-şi irosească timpul 
pentru a încerca să facă diferenţa între un om al Nordului amabil și 
unul ostil. Asta este, viața e plină de primejdii. Suficient cât să agite 
pe oricine, iar el era oricum agitat din fire, chiar și în cele mai bune 
momente. 

Așa că e ușor de înţeles cum ceața a fost sarea pusă pe rană, ca să 
zicem așa. 

Îl însetase tot acest mers furișat prin noroi, așa că păşși cu atenție 
prin desișul alunecos spre locul de unde venea susurul apei. Se puse 


în genunchi pe mal. Era cam mocirlos, plin de putregai și frunze 
moarte, însă Copoiul nu credea că mai multă mizerie ar avea vreo 
importanţă, căci i se părea că nu poate exista vreun alt om mai 
murdar decât el. Luă apă în căuşul palmelor şi bău. Aici adia vântul 
de după copaci, adunând și răsfirând ceața. Așa reuși Copoiul să-l 
vadă. 

Zăcea întins pe burtă, cu picioarele în râu, cu pieptul pe mal. S-au 
holbat unul la altul ceva timp, amândoi cu desăvârșire năuciţi. Din 
spatele celuilalt ieșea un băț lung. O suliță frântă. Abia atunci și-a 
dat seama Copoiul că omul era mort. 

A scuipat apa din gură și s-a târât până la el, mereu cu ochii în 
patru după oricine l-ar fi pândit să-i împlânte un cuţit între 
omoplaţi. Cadavrul era al unui bărbat de vreo douăzeci și patru de 
ani. Păr blond, sânge maroniu pe buze cenușii. Era îmbrăcat cu o 
jachetă căptușită cu material moale, umflată de apă, de genul care 
se purta pe sub cămașa de zale. Deci un luptător. Poate un soldat 
care s-a rătăcit de ai săi și a căzut într-o capcană. Neîndoielnic, un 
oștean al Uniunii, dar nici Copoiului, nici oricui altcuiva nu i s-ar 
mai fi părut diferit acum, că murise. Cadavrele seamănă mult între 
ele. 

- Marea Nivelatoare, își șopti Copoiul, care era într-o stare 
meditativă. Așa îi spun locuitorii muntelui. Moartea. Nivelează toate 
diferenţele. Oameni Vestiţi sau neînsemnaţi, Sud sau Nord. Până la 
urmă tot îi prinde pe toți și îi tratează la fel. 

Se părea că era mort de vreo două zile. Iar asta însemna că acela 
care îi făcuse felul s-ar putea să se mai afle încă prin apropiere, ceea 
ce îl îngrijora pe Copoi. Acum, parcă ceața se umpluse de sunete. 
Poate erau cam o sută de ţărani ascunși vederii. Poate nu era decât 
râul care se lovea de maluri. Copoiul părăsi cadavrul și se strecură 
în pădure, ascunzându-se după trunchiurile copacilor care îi 
răsăreau înainte din ceața deasă. Cât pe ce să se împiedice de alt 
cadavru, întins pe spate şi cu brațele desfăcute, pe jumătate ascuns 
într-un morman de frunze. Trecu pe lângă un altul, prăbușit în 
genunchi, cu două săgeți înfipte în piept, faţa în noroi, fundul în 
aer. Un lucru este cert: nu există nici urmă de demnitate în moarte. 
Copoiul începu să se grăbească, mult prea dornic să ajungă înapoi la 


ceilalți, să le spună ce văzuse. Mult prea dornic să scape de toate 
cadavrele astea. 

Văzuse multe, desigur, mai multe decât ar fi avut nevoie, dar 
niciodată nu s-a simţit tocmai în largul lui în preajma lor. E cel mai 
ușor lucru din lume să transformi un om într-un hoit. Ştia vreo mie 
de moduri de a face asta. Dar, odată ce ai făcut-o, nu mai există cale 
de întoarcere. Acum e viu, e plin de speranţe și de gânduri, şi de 
visuri. Om cu prieteni și familie și un loc căruia îi spune „acasă”. În 
clipa imediat următoare e ţărână. Asta îl duse pe Copoi cu gândul la 
toate necazurile în care intrase, la toate bătăliile și încăierările la 
care luase parte. Se gândi că are noroc că mai respiră încă. Norocul 
prostului. Se gândi că norocul lui s-ar putea să se cam isprăvească. 

Aproape că alerga acum. Neatent. Bâjbâind prin ceaţă ca un 
puștan neexperimentat. Pripindu-se. Fără să adulmece aerul, fără să- 
și ciulească urechile. Un Om Vestit ca el, o iscoadă care străbătuse 
întregul Nord, ar fi trebuit să fie mai prevăzător, dar nu se poate să 
fii mereu în stare de alertă. Nici nu și-a dat seama ce i se întâmplă. 

Ceva l-a izbit, tare, aruncându-l pe burtă. A dat să se ridice, dar 
cineva l-a trimis iar la pământ cu o lovitură de picior. Copoiul se 
luptă, dar nemernicul ăsta, cine o fi fost el, era al naibii de puternic. 
Pe neașteptate se pomeni trântit pe spate și doar el singur era de 
vină. El și cadavrele, şi ceața. O mână îl apucă de beregată și începu 
să-i strivească traheea. 

— Cârrrrr, croncăni el, încercând să se elibereze, gândindu-se că i- 
a venit sfârşitul. Gândindu-se că toate speranţele sale au fost 
întoarse în ţărână. Marea Nivelatoare a venit, în cele din urmă, după 
el... 

Atunci degetele din jurul gâtului își slăbiră strânsoarea. 

- Copoiule? îi șopti cineva în ureche, tu ești? 

— Cârrrr. 

Mâna îi dădu drumul, iar el inspiră cu nesat aerul. Simţi cum acel 
cineva îl apucă de haină și îl ridică în picioare. 

— Fir-ar să fie, Copoiule! Puteam să te omor! 

Cunoștea chiar foarte bine vocea asta. Ticălosul de Dow cel 
Negru. Copoiul era pe jumătate supărat că fusese pe punctul să 
moară strangulat, pe jumătate bucuros că încă mai trăia. Îl auzi pe 


Dow cum râde de el. Hohote dure de râs. Ca un croncănit. 

— Eşti bine? 

- Am avut parte de reîntâlniri și mai plăcute, șuieră Copoiul, 
chinuindu-se să-și umple plămânii cu cât mai mult aer. 

- Zi că ești norocos, că puteam să te lovesc mai tare. Mult mai 
tare. Am crezut că ești una din iscoadele lui Bethod. Am crezut că tu 
ai fost dincolo de vale. 

- După cum vezi, șopti el, nu sunt acolo. Unde sunt ceilalți? 

- Sus, pe un deal, deasupra ceţii ăsteia împuţite. Cercetează 
împrejurimile. 

Copoiul făcu un semn cu capul spre drumul pe care venise: 

- Acolo sunt leșuri. Puzderie. 

- Puzderie, zici? întrebă Dow, ca și cum n-ar fi crezut că știe cum 
arată o puzderie de leşuri. Ha! 

- Chiar așa, destul de multe. Cred că sunt oamenii Uniunii. Se 
pare că a avut loc o luptă aici. 

Dow cel Negru izbucni iarăși în râs: 

— O luptă? Crezi? 

Copoiul nu-și putu da seama ce anume voia să spună. 


— La naiba! exclamă el. 

Erau pe culmea dealului. Toţi cinci. lar Copoiul aproape că-și 
dorea să nu se fi risipit ceața. Acum înţelegea ce voise să spună 
Dow. Înțelegea foarte bine. Întreaga vale era plină de morti. 
Presăraţi sus, pe versanți, înfipţi printre stânci, întinși prin orzul 
sălbatic. Risipiţi prin iarba de pe fundul văii aidoma unor cuie 
vărsată dintr-o pungă spartă, strâmbate şi sfărâmate pe drumul de 
pământ. Stivuiţi lângă râu, stivuiți pe maluri în grămezi. Braţe și 
picioare și bucăţi de echipament ieșind din ultimele petice de ceaţă. 
Erau pretutindeni. Găuriţi de săgeți, străpunșşi de săbii, hăcuiți de 
securi. Ciorile croncăneau țopăind de la un fel de mâncare la altul. 
Era o zi bună pentru ciori. Trecuse cam multă vreme de când 
Copoiul nu mai văzuse un câmp de luptă şi acum amintiri urâte îi 
reveniră în minte. Îngrozitor de urâte. 

- La naiba! exclamă iarăși. 

Nu știa ce altceva ar putea spune. 


— Socotesc că armata Uniunii înainta pe drumul acesta, se 
încruntă amarnic Treicopaci. Socotesc că se grăbeau. Socotesc că 
încercau să-l ia prin surprindere pe Bethod. 

— Se pare că n-au cercetat prea bine terenul, mârâi Tul Duru. Se 
pare că Bethod i-a prins pe picior greşit. 

- Poate că a fost ceaţă, a intervenit Copoiul, cum a fost astăzi. 

Treicopaci ridică din umeri: 

- Poate. Așa e în perioada asta a anului. Oricum ar fi fost, 
mărşăluiau încolonaţi, obosiţi de drumul lung de peste zi. Bethod i-a 
atacat de acolo, de pe creastă. Mai întâi săgețile, ca să rupă 
rândurile, să-i împrăștie, apoi țăranii, repezindu-se de pe înălțimi, 
urlând și pregătiți să-i ucidă. Socotesc că armata Uniunii s-a frânt 
repede. 

— Foarte repede, l-a aprobat Dow. 

- Şi apoi a urmat măcelul. I-au răsfirat pe drum. I-au blocat la 
râu. Nu prea au avut unde să fugă. Soldaţi care încercau să-și scoată 
armurile, soldaţi care încercau să treacă înot râul cu armurile pe ei. 
Îmbulzindu-se și cățărându-se unii pe alţii, cu ploaia de săgeți peste 
ei. Poate că unii au reușit să ajungă până în pădurea de acolo, din 
vale, dar, cunoscându-l pe Bethod așa cum îl cunosc, cred că avea 
niște călăreți ascunși acolo, pregătiţi să lingă farfuria. 

- La naiba! a exclamat din nou Copoiul, simțindu-se foarte 
tulburat. 

I se întâmplase și lui să se afle într-o asemenea retragere 
dezordonată, iar amintirea nu era deloc una plăcută. 

— Precis, ca împunsăturile de ac pe o broderie frumoasă, a 
continuat Treicopaci. Trebuie să-i recunoaștem calităţile ticălosului 
de Bethod. Se pricepe la ambuscade ca nimeni altul. 

- Adică înseamnă că s-a isprăvit, şefu'? întrebă Copoiul. A 
câștigat Bethod? 

Treicopaci clătină încet din cap: 

- Mai sunt mulţi oameni ai Sudului. Îngrozitor de mulți. 
Majoritatea trăiesc dincolo de mare. Se spune că sunt atâţia pe 
meleagurile acelea, de nici nu-i poţi număra. Mai mulți decât 
copacii din Nord. S-ar putea să dureze ceva vreme până vor ajunge 
aici, dar sigur vor veni. Acesta este doar începutul. 


Copoiul se uită la valea jilavă, la toți bărbaţii morţi, ghemuiţi și 
rășchiraţi și contorsionaţi pe pământ, acum hrană pentru ciori. 

— Nici vorbă de vreun început pentru ei. 

Dow îşi răsuci limba și scuipă cât de zgomotos era în stare. 

- I-au încercuit și i-au măcelărit ca pe o turmă de oi! De o moarte 
ca asta vrei tu să ai parte, Treicopaci? Ei? Vrei să te dai de partea 
unora ca ăştia? Uniunea dracului! Oamenii ei habar n-au ce-i aia 
război! 

Treicopaci îl aprobă cu un semn din cap. 

— Înseamnă că va trebui să-i învăţăm. 


În fața porţii era bulucită o mulțime uriașă. Femei, numai piele și 
os, cu înfățișare înfometată. Copii, zdrențăroși și murdari. Bărbaţi, 
bătrâni şi tineri,  încovoiați sub greutatea  baloților şi 
harnașamentelor duse în spate. Unii aveau catâri, alții trăgeau ei 
înșiși la căruțele pline cu tot felul de obiecte ce păreau total 
nefolositoare. Scaune din lemn, oale din cositor, unelte agricole. 
Alţii nu aveau absolut nimic la ei, în afară de nefericire și sărăcie 
lucie. Copoiul își zise că dintr-astea se aflau din abundență prin 
partea locului. 

Umpleau drumul cu trupurile și gunoaiele lor. Umpleau aerul cu 
rugăminţile și amenințările lor. Copoiul simţea mirosul fricii lor, 
consistent ca supa deasă. Toţi fugeau de Bethod. 

Unii se îmbrânceau înainte, alţii se îmbrânceau înapoi, ici și colo 
câte unul se prăvălea în noroi, cu toţii disperaţi să ajungă la poartă, 
ca şi cum ar fi fost țâţa mamei. Pe deasupra mulțimii, Copoiul văzu 
vârfurile sclipitoare ale sulițelor și auzi strigăte aspre, semn că acolo 
erau soldaţi care îi împiedicau pe oameni să intre în oraș. 

Se aplecă spre Treicopaci și îi șopti: 

- Se pare că nu îi primesc nici pe cei din același neam. Ce te face 
să crezi că nouă o să ne dea drumul înăuntru, şefu'? 

- Au nevoie de noi, asta este realitatea. O să vorbim cu ei şi o să 
vedem ce-o să fie. Sau ai o idee mai bună? 

- Să mergem acasă și să nu ne băgăm în povestea asta, murmură 
Copoiul ca pentru sine, urmându-l, totuşi, pe Treicopaci în mijlocul 
mulțimii. 


Când înaintară, toți oamenii Sudului se holbară la ei cu gurile 
căscate. O fetiță din gloată îl privi pe Copoi cu ochi mari, strângând 
la piept o zdreanță veche. Copoiul încercă să-i zâmbească, însă 
trecuse prea multă vreme de când nu avusese de-a face decât cu 
oameni duri şi cu metale dure, așa că nu-i ieși prea bine. Fetiţa urlă 
şi o zbughi de acolo, nefiind singura care se speriase. Când îi văzură 
pe Treicopaci și pe Copoi, oamenii s-au dat la o parte, făcându-le 
loc. Nu scoteau nicio şoaptă, iar atitudinea lor manifesta prudenţă, 
chiar dacă luptătorii îşi lăsaseră armele la camarazii lor. 

Reuşiră să ajungă cu bine la poartă, îmbrâncind, ocazional, câte 
un sărăntoc, doar ca să-l dea la o parte din calea lor. Acum Copoiul 
zări și soldaţii, doisprezece, identici, aliniați de cealaltă parte a 
porţii. Rareori i se întâmplase să vadă armuri atât de grele ca cele 
ale acestor soldaţi, acoperiţi în plăci metalice din cap până în 
picioare, plăci lustruite de-ţi luau ochii. Aveau și coifuri și stăteau 
neclintiți ca niște pilaștri. Se întrebă cum te-ai putea lupta cu cineva 
astfel echipat, în cazul că ar fi trebuit s-o faci. Nu-şi putea închipui 
că o săgeată ar putea face mare brânză, nici măcar o sabie, în cazul 
în care nu ai fi avut noroc să nimerești chiar la articulaţie. 

- Ţi-ar trebui un târnăcop pentru ăștia. 

— Ce? șuieră Treicopaci. 

— Nimic. 

Era limpede că aveau păreri diferite despre ce anume presupunea 
lupta de partea Uniunii. Dacă războaiele ar fi câștigate de băieții 
buni, Bethod ar fi fost deja pus pe fugă. Păcat că nu se întâmpla așa 
și în viața reală. 

Căpetenia stătea în mijlocul lor, la o măsuță pe care se vedeau 
niște bucăţi de hârtie, iar acesta era cel mai ciudat din tot grupul. 
Purta un soi de haină de un roşu strălucitor. Și Copoiul îşi spuse că 
era un material tare curios pentru îmbrăcămintea unui conducător. 
L-ai fi putut nimeri cu o săgeată destul de ușor. Şi era și mult prea 
tânăr pentru misiunea asta și toate cele. Imberb și totodată teribil de 
plin de sine. 

Cu el se certa un bărbat masiv cu haine murdare. Copoiul și-a 
ciulit urechile, încercând să înțeleagă limbajul Unioniștilor: 

— Am cinci copii acolo, spunea fermierul, și nimic de-ale gurii. Ce 


ne îndemni să facem? 

Interveni și un bătrân: 

— Sunt prieten apropiat al Lordului Guvernator. Vă cer să mă 
lăsaţi să intru în... 

Tânărul nu-i lăsă să-și isprăvească vorba: 

- Nu-mi pasă nici cât negru sub unghie cu cine ești prieten şi nu- 
mi pasă nici dacă ai o sută de copii! Oraşul Ostenhorm este plin. 
Lordul Mareșal Burr a decretat ca numai două sute de refugiaţi să fie 
admiși pe zi și am atins deja această limită de dimineaţă. Vă sugerez 
să vă întoarceţi mâine. Devreme. 

Cei doi nu se mișcară din loc, privindu-l cu ochi bulbucaţi: 

— Limită? mârâi fermierul. 

— Dar Lordul Guvernator... 

— Afurisiți să fiți! explodă flăcăiașul lovind nervos masa. 
Îndrăzniţi numai să mă mai bateți la cap! Că atunci chiar o să vă 
dau drumul înăuntru! O să vă arestez și o să vă spânzur ca pe niște 
trădători! 

Cei doi se potoliră brusc și se retraseră la iuţeală. Copoiul începu 
să creadă că și el ar cam trebui să facă același lucru, dar Treicopaci 
se îndrepta deja spre măsuţă. Tânărul le aruncă o căutătură 
încruntată, de parcă ar fi duhnit mai rău decât două movilițe de 
baligă proaspătă. Pe Copoi nu l-ar fi deranjat prea mult atitudinea 
lui, dacă nu s-ar fi spălat chiar în dimineaţa respectivă pentru acea 
întâlnire. De luni bune nu mai fusese atât de curat. 

- Ce mama dracului vreţi? N-avem nevoie nici de spioni, nici de 
cerșetori! 

- Bine, spuse Treicopaci cu calm și răbdare. Nici nu suntem așa 
ceva. Numele meu este Rudd Treicopaci. Acesta de lângă mine este 
Copoiul. Am venit să vorbim cu cel care se află la conducere. Am 
venit ca să ne punem la dispoziţia Regelui vostru. 

- Să vă puneţi la dispoziţie? Flăcăul începu să zâmbească. Defel 
un zâmbet amabil. Zici că îl cheamă Copoi? Ce nume interesant! Nu- 
mi pot imagina cum de l-a căpătat. 

Îşi îngădui un chicotit la auzul propriei dovezi de ironie, iar 
Copoiul auzi râsetele înfundate ale celorlalți. O adevărată clică de 
dobitoci, își spuse, împopoţonaţi în hainele lor sofisticate și în 


armurile lor strălucitoare. O adevărată clică de dobitoci, însă nu ar 
fi avut nimic de câștigat dacă le-ar fi spus ce crede despre ei. Bine că 
nu l-au luat pe Dow cu ei. Probabil că l-ar fi despicat pe burtă pe 
prostul acesta și atunci ar fi fost toţi trei omorâți. 

Tânărul se aplecă spre ei și le spuse foarte rar, ca și cum ar fi 
vorbit unor copii: 

- Oamenii Nordului nu au voie în oraș dacă nu au autorizaţie 
specială. 

De parcă nu ar fi fost destul de special faptul că Bethod le încălca 
hotarele, le măcelărea armatele, le târa meleagurile în război. 
Treicopaci nu se lăsă intimidat și insistă, dar Copoiului i se părea că 
era ca și cum s-ar fi încăpățânat să are cu plugul un teren bolovănos, 
fireşte. 

- Nu cerem prea multe. Doar mâncare şi un loc unde să dormim. 
Suntem cinci, fiecare este un Om Vestit, Om Ales, cu toţii suntem 
veterani. 

- Maiestatea Sa are suficienţi soldaţi. Totuşi, am cam avea nevoie 
de niște catâri. Poate ați dori să ne cărați proviziile? 

Treicopaci era recunoscut pentru răbdarea lui, dar și ea avea o 
limită şi Copoiul își zise că limita aceea este periculos de aproape și 
că puţoiul ăsta habar nu are că se joacă cu focul. Nu era de joacă cu 
el, cu Rudd Treicopaci. Acolo de unde veneau numele lui era 
cunoscut. Era un nume care-i băga pe oameni în sperieţi sau le 
insufla curaj, depinde de tabăra în care se aflau. Răbdarea lui avea o 
limită, fireşte, doar că încă nu ajunseseră până acolo. Din fericire 
pentru toţi cei de față. 

— Catâri, zici? mârâi Treicopaci. Catârii lovesc cu copitele. Ai 
grijă să nu-ți dea capul jos de pe umeri, băieţaş. 

Şi se întoarse și se îndepărtă cu pași mari, pe drumul pe care 
veniseră, printre oamenii speriaţi care le făceau loc și se îmbulzeau 
iar în urma lor, toţi strigându-și ofurile, cerând soldaţilor să-i 
primească, să nu-i lase afară, în frig. 

- Nu au fost chiar vorbele de bun venit la care ne-am așteptat, 
murmură Copoiul. 

Treicopaci nu-i răspunse, văzându-și de drum, cu capul plecat. 

— Ce facem acum, șefu'? 


Bătrânul lui prieten îi aruncă o privire fioroasă peste umăr. 
- Mă cunoşti. Crezi că am să accept răspunsul ăsta blestemat? 
Cumva, Copoiului nu-i venea să creadă că-l va accepta. 


Planuri bine întocmite 


Era frig în sala Lordului Guvernator al Engliei. Pereţii înalți erau 
acoperiți cu tencuială simplă, rece; podeaua vastă era pardosită cu 
dale reci de piatră, în căminul căscat ca o gură de căpcăun nu era 
decât cenușă rece. Singurul element decorativ era o tapiserie 
imensă, atârnând într-un singur cui, cu soarele Uniunii brodat pe ea, 
alături de cele două ciocane încrucișate ale Engliei în centru. 

Lordul Guvernator Meed zăcea prăvălit într-un scaun incomod, în 
fața unei mese uriașe și goale, privind în gol, cu mâna dreaptă 
trândăvind pe piciorul pocalului cu vin. Obrajii palizi și scofâlciți, 
straiele de ceremonie boţite și pătate, părul rar şi alb nepieptănat. 
Născut și crescut în Englia, maiorul West auzise spunându-se despre 
Meed că ar fi fost un conducător puternic, o prezență impozantă, un 
campion neobosit al acestei provincii și al cetățenilor ei. Acum era 
doar o umbră de om, strivit de greutatea colanului specific rangului, 
la fel de găunos și rece ca și căminul. 

Se prea poate ca temperatura să fi fost de gheaţă, însă atmosfera 
care domnea acolo era și mai glacială încă. Lordul Mareșal Burr 
stătea în mijlocul încăperii, bine înfipt pe picioarele-i crăcănate, cu 
mâinile încleștate la spate atât de strâns, că i se albiseră 
încheieturile. Maiorul West stătea lângă el, ţeapăn de parcă ar fi 
înghiţit un băț, cu capul plecat, blestemându-se în gând pentru că își 
dăduse jos haina. Aici era mai frig decât afară, dacă așa ceva era 
posibil, iar afară vremea era mult prea cumplită chiar și pentru o zi 
de toamnă. 

- Vrei niște vin, Lord Mareșal? murmură Meed fără să-și ridice 
ochii. 

În sala uriașă, vocea îi tremură slab şi subţire. Lui West i se păru 
că vede aburi ieșindu-i din gură. 

- Nu, Alteța Voastră. Nu vreau. 

Burr se încrunta. Din câte își putea da seama West, se încruntase 
întruna în ultima lună sau două. Parcă nu ar mai fi avut nicio altă 


expresie. O încruntătură pentru speranță, o încruntătură pentru 
satisfacţie, o  încruntătură pentru mirare. Cea de acum era 
încruntătura pentru furie teribilă. Speriat, West îşi schimbă 
greutatea de pe un picior amorţit pe celălalt, încercând să-și pună 
sângele în mișcare, dorindu-și să se afle oriunde în altă parte. 

- Dar tu, maior West? șopti Lordul Guvernator. Tu vrei niște vin? 

West deschise gura să refuze, dar Burr i-o luă înainte. 

- Ce s-a întâmplat? bubui el, vorbele-i grele scrijelind pereţii reci, 
stârnind ecouri printre grinzile înghețate. 

— Ce s-a întâmplat? 

Lordul Guvernator se cutremură și își întoarse spre Burr ochii 
duşi în fundul capului ca și cum atunci l-ar fi văzut pentru prima 
oară. 

- Mi-am pierdut fiii. 

Înșfăcă pocalul cu mâna-i tremurândă și îl goli dintr-o înghiţitură. 

West observă cum Mareșalul Burr își încleștează și mai tare 
mâinile la spate. 

- Regret pierderea pe care ai suferit-o, Alteță, dar m-am referit la 
situaţia de ansamblu. M-am referit la Fântâna Neagră. 

Simpla menționare a locului îl făcu pe Meed să tresară. 

— A fost o luptă. 

- A fost un măcel! lătră Burr. Ce explicație ai? Nu ai primit 
ordinele Regelui? Să strângi cât de mulți oameni poți, să-ți armezi 
fortificațiile, să aştepţi întăriri? În niciun caz să nu te avânți în luptă 
cu Bethod! 

- Ordinele Regelui? își încreţi Lordul Guvernator buzele. Vrei să 
spui ordinele Consiliului Închis? Le-am primit. Le-am citit. Le-am 
cercetat îndelung. 

— Şi apoi? 

- Le-am făcut bucăți. 

West îl auzi pe Lordul Mareșal cum respiră greu pe nas. 

- Le-ai... făcut... bucăţi? 

- Vreme de o sută de ani, eu și familia mea am guvernat Englia. 
Nu era nimic aici când am sosit noi. 

Meed își ridică mândru bărbia și își umflă pieptul. 

— Am îmblânzit sălbăticia. Am defrișat pădurile și am făcut 


drumurile și am construit fermele și minele și orașele care au 
îmbogăţit întreaga Uniune! 

Ochii bătrânului se luminaseră considerabil. Părea mai înalt, mai 
îndrăzneţ, mai puternic. 

- La mine caută mai întâi protecţie oamenii acestor meleaguri și 
abia apoi se uită dincolo de mare! Cum era să îngădui acestor 
oameni ai Nordului, acestor barbari, acestor animale să-mi invadeze 
ținutul, iar eu să stau cu mâinile în sân? Să-i las să distrugă măreaţa 
operă a străbunilor mei? Să jefuiască, și să pârjolească, și să violeze, 
şi să ucidă după pofta inimii? lar eu să stau ascuns în spatele 
zidurilor în vreme ce ei trec Englia prin foc și sabie? Nu, Mareșale 
Burr! Nu eu! Am strâns toți oamenii, și i-am înarmat, și i-am trimis 
la luptă cu sălbaticii, și cei trei fii ai mei au fost în fruntea lor. Ce 
altceva să fi făcut? 

- Să te fi supus afurisitelor de ordine! zbieră Burr cât îl țineau 
plămânii. 

West tresări violent, ecourile asurzitoare răsunându-i în urechi. 

Meed zvâcni, apoi căscă gura, apoi începură să-i tremure buzele. 
Ochii bătrânului se umplură de lacrimi, iar trupul lui se ofili la loc. 

- Mi-am pierdut fiii, șopti el privind la podeaua rece. Mi-am 
pierdut fiii. 

— Îmi pare rău de fiii tăi și de toți cei care și-au pierdut viaţa, dar 
nu-mi pare rău de tine. Doar tu singur eşti de vină pentru ce ţi se 
întâmplă. 

Burr tresări, apoi înghiţi greu și îşi frecă stomacul. Se îndreptă 
încet spre fereastră și se uită la orașul rece și cenușiu. 

- Ţi-ai irosit toate forțele, iar acum sunt obligat să mi le slăbesc și 
eu pe ale mele, ca să-ţi populez cu soldaţi orașele și fortărețele. Îi 
vei transfera sub comanda mea pe cei care au supraviețuit la 
Fântâna Neagră, atâţia câți mai sunt, şi pe toţi civilii care au arme și 
ştiu să lupte. Vom avea nevoie de fiecare om. 

— Şi cu mine ce o să fie? murmură Meed. Îndrăznesc să spun că 
javrele alea din Consiliul Închis urlă însetate de sânge. 

- Lasă-le să urle. De tine am nevoie aici. Dinspre Sud vin 
refugiații, fug din faţa lui Bethod, sau de frica lui. Te-ai mai uitat în 
ultima vreme pe fereastră? Ostenhorm e plin ochi cu refugiaţi. Și 


mai sunt mii afară, în jurul zidurilor, și acesta este doar începutul. 
Vei avea grijă de ei şi le vei asigura evacuarea spre Midderland. 
Vreme de treizeci de ani poporul tău a avut nevoie de tine ca să-l 
aperi. Are nevoie de tine în continuare. 

Burr se întoarse în încăpere. 

- Vei da maiorului West o listă cu unităţile care încă mai sunt în 
stare de luptă. Iar în ceea ce-i priveşte pe refugiați, aceştia au nevoie 
de hrană, de haine și de adăpost. Trebuie să începi de îndată 
pregătirile pentru evacuarea lor. 

- De îndată, șopti Meed. De îndată, firește. 

De sub sprâncenele-i groase Burr îi aruncă lui West o privire 
pătrunzătoare, trase adânc aer în piept şi se îndreptă cu pași mari și 
apăsaţi spre ușă. West privi peste umăr. Lordul Guvernator al 
Engliei rămăsese cocârjat în scaun, în sala lui goală și îngheţată, cu 
capul în mâini. 


— Aici este Englia, spuse West, arătând pe harta cea mare. 

Se întoarse și privi la cei adunaţi în încăpere. Prea puţini dădeau 
semne că i-ar fi interesat cât de cât ce avea de spus. Deloc 
surprinzător, însă tot îi aducea gust de fiere în gură. 

Generalul Kroy stătea pe partea dreaptă a mesei lungi, drept și 
nemișcat în scaun. Înalt, numai piele şi os, extenuat, cu părul cărunt 
tuns scurt în jurul țestei sale ascuţite, cu uniforma neagră simplă și 
imaculată. Subordonaţii lui erau tunși, bărbieriți, dichisiți și posaci 
ca un grup de bocitoare la priveghi. În stânga, pe partea opusă, se 
tolănise generalul Poulder, cu fața rotundă, roșcovan, înzestrat cu o 
mustață formidabilă. Gulerul uriaș, ţeapăn de atâtea broderii cu fir 
de aur, îi ajungea până aproape de urechile-i mari și rozalii. Cei din 
suită  ședeau  încălecaţi pe scaune, cu uniformele stacojii 
împopoţonate cu panglici, cu nasturii de la gât descheiaţi neglijent, 
cu stropi de noroi de pe drum purtaţi fălos, ca și cum ar fi fost niște 
medalii. 

Pentru Kroy și ai lui, războiul însemna curățenie, spirit de 
sacrificiu şi respectare strictă a regulilor. Pentru tabăra lui Poulder 
era o chestiune de extravaganţă, ostentaţie și coafură aranjată cu 
grijă. Cele două grupuri își aruncau priviri dușmănoase peste masă, 


priviri pline de dispreţ arogant, de parcă doar ei ar fi deţinut tainele 
milităriei, iar ceilalți, indiferent cât ar fi încercat, nu vor fi niciodată 
altceva decât un impediment. 

Pe West ambele grupări îl stinghereau îndeajuns de mult, dar 
niciuna ca a treia suită, așezată la capătul mesei. Conducătorul 
acesteia era nimeni altul decât moștenitorul tronului, Prințul Ladisla 
în carne și oase. Nu se putea spune că purta o uniformă, ci mai 
degrabă un soi de halat din purpură cu epoleţi. Cămașă de noapte 
cu motive militare. Numai dantela de la manșete ar fi fost suficientă 
pentru o față de masă de dimensiuni normale. Iar gătelile tovarășilor 
lui erau doar cu puţin mai prejos. Unii dintre cei mai bogaţi, cei mai 
frumoși, cei mai eleganţi, cei mai nefolositori tineri din întreaga 
Uniune stăteau tolăniți pe scaune în jurul Prințului. Dacă măreţia 
omului ar fi stabilită după dimensiunile pălăriei sale, atunci nimeni 
nu i-ar fi întrecut. 

Cu un nod neplăcut în gât, West se întoarse iar la hartă. Știa ce 
are de spus, trebuia doar să rostească cuvintele cât de clar posibil și 
apoi să se așeze. Nu conta că unii dintre cei mai importanţi bărbaţi 
din armată se aflau în spatele lui. Fără să-l mai pună la socoteală pe 
moștenitorul tronului. Bărbaţi despre care West ştia sigur că îl 
dispreţuiesc. Că îl urăsc din cauza funcţiei sale înalte în pofida 
originii sale umile. Din cauză că își câștigase de drept această 
poziţie. 

— Aici este Englia, repetă West cu o voce care spera să dea 
senzația unui calm autoritar. Râul Cumnur, continuă, iar vârful 
bățului trasă linia sinuoasă și albastră a cursului de apă, împarte 
provincia în două. Regiunea din sud este mult mai mică, dar aici se 
află cea mai mare parte a populaţiei și aproape toate orașele 
importante, inclusiv capitala, Ostenhorm. Drumurile de aici sunt 
acceptabile, iar ţinutul este relativ accesibil. Din câte știm, oamenii 
Nordului încă nu au traversat râul. 

West auzi un căscat sonor din spatele său, deslușit chiar de la 
celălalt capăt al mesei. Simţi un junghi de furie neașteptată și se 
întoarse brusc cu fața la publicul său. Măcar acum se părea că 
Prinţul Ladisla îl asculta cu atenţie. Vinovatul era unul dintre 
oamenii săi, tânărul Lord Smund, bărbat cu o descendență 


ireproşabilă, o avere imensă, puţin peste douăzeci de ani, și 
înzestrat cu toate talentele unui copil precoce de zece ani. Stătea 
răscrăcărat pe scaun, holbându-se în gol, cu gura căscată larg. 

West avu nevoie de toată stăpânirea de sine ca să nu sară peste 
masă și să se apuce să-l cotonogească cu băţul folosit ca indicator. 

- Te plictisesc, cumva? şuieră el. 

Smund păru sincer surprins să se afle în centrul atenţiei. Se uită și 
la stânga, și la dreapta, de parcă West s-ar fi adresat vreunuia dintre 
prietenii lui. 

— Cine, eu? Nu, nu, domnule maior West, absolut deloc. Să mă 
plictisești? Nici vorbă! Râul Cumnur împarte provincia în două și 
așa mai departe. Palpitantă poveste! Teribil de palpitantă! Dar îmi 
cer scuze. Am avut o noapte lungă azi-noapte, înţelegi? 

West nu se îndoia câtuși de puţin. O noapte lungă petrecută bând 
și făcând pe nebunul împreună cu ceilalți paraziți din alaiul 
Prințului, care a dus la irosirea timpului tuturor celorlalți în 
dimineaţa aceasta. Sigur, oamenii lui Kroy erau pedanti, iar oamenii 
lui Poulder, aroganţi, dar măcar erau ostași. Oamenii Prințului nu 
aveau absolut niciun talent, din câte își putea da seama West, în 
afară de a-l scoate pe el din sărite, firește. Erau experți în domeniul 
ăsta. Aproape că scrâşnea din dinți de furie sugrumată când reveni 
la hartă. 

- Zona de nord a provinciei este o altă poveste, mârâi el. O 
întindere ostilă de păduri dese, mlaștini și piscuri abrupte, prea 
puţin populată. Sunt acolo mine, exploatări forestiere, sate, precum 
şi câteva colonii de deţinuţi aflate în subordinea Inchiziției, dar 
toate acestea sunt răspândite pe o suprafaţă foarte mare. Există doar 
două drumuri pe care abia ar putea trece grupuri mari de oameni și 
de provizii, cu atât mai mult cu cât se apropie iarna. 

Indicatorul urmări liniile punctate care treceau de la nord la sud 
prin zonele împădurite. 

- Drumul de vest merge aproape de munţi, făcând legătura între 
comunităţile de mineri. Cel estic urmăreşte, mai mult sau mai puţin, 
linia coastei. Ele se întâlnesc la fortăreaţa Dunbrec, pe Șuvoiul Alb, 
care este granița de nord a Engliei. După cum știm cu toții, această 
fortăreață a căzut deja în mâinile dușmanului. 


West se îndepărtă de hartă și se așeză încercând să respire calm și 
fără grabă, să își reprime accesul de mânie și să alunge durerea de 
cap care-i pulsa deja în spatele ochilor. 

- Mulţumesc, domnule maior West, spuse Burr ridicându-se în 
picioare ca să se adreseze adunării. 

Încăperea foșni și se agită, abia acum trezindu-se la viaţă. Lordul 
Mareşal se plimbă cu pași mari prin fața hărţii, adunându-și 
gândurile. Apoi indică un punct situat mult la nord de Cumnur. 

- Satul Fântâna Neagră. Așezare întru nimic ieșită din comun, la 
aproximativ cincisprezece kilometri distanță de drumul de coastă. 
Puțin mai mult decât o adunătură sărăcăcioasă de case. Complet 
pustie acum. Nici măcar nu este marcată pe hartă. Un locșor 
nevrednic de atenţia nimănui. Desigur, cu excepţia faptului că este 
locul unde de curând trupele noastre au fost masacrate de oamenii 
Nordului. 

- Amărâţii de englandieri, murmură cineva. 

- Ar fi trebuit să ne aștepte, se umflă în pene Poulder cu un 
zâmbet superior pe buze. 

- Bineînţeles că așa ar fi trebuit, se răsti Burr. Dar au avut 
încredere în forțele lor și de ce să nu fi avut? Câteva mii de oameni, 
bine înarmaţi, ajutaţi de cavalerie. Majoritatea erau soldați de 
meserie. Nu de aceeași calitate ca și cei din Oastea Regelui, dar 
căliți și experimentați și hotărâți. Ai fi crezut că sunt cu mult peste 
brutele alea primitive. 

- Totuși, s-au luptat cu dârzenie, îl întrerupse Prințul Ladisla, nu-i 
așa, Mareşale Burr? 

Burr îi aruncă o căutătură aspră pe deasupra mesei. 

— O luptă dârză este o luptă câştigată, Înălțimea Voastră. Au fost 
măcelăriți. Au scăpat numai cei cu cai buni şi noroc chior. În plus 
față de regretabila irosire a efectivelor, s-au pierdut şi echipamente, 
și provizii. Cantități însemnate din fiecare cu care acum dușmanul 
nostru este mai bogat. Însă poate cel mai grav lucru este acela că 
înfrângerea a stârnit panică în rândurile populaţiei. Drumurile de 
care va depinde armata noastră sunt pline de refugiați convinși că 
din clipă în clipă Bethod le va ataca fermele, satele, casele. Este un 
dezastru cumplit, bineînţeles. Poate cel mai devastator suferit de 


Uniune în istoria recentă. Dar dezastrele nu sunt lipsite de 
învăţăminte. 

Lordul Mareșal își sprijini cu fermitate mâinile mari pe masă și se 
aplecă spre ceilalți: 

- Acest Bethod este prudent, inteligent și neîndurător. Are mulți 
călăreţi, pedestrași şi arcași și ştie să-i organizeze destul de eficient. 
Are iscoade excelente, iar forțele lui sunt extrem de mobile, probabil 
chiar mai mult decât ale noastre, mai ales pe un teren dificil ca și 
acela cu care ne vom confrunta în regiunea de nord a provinciei. A 
întins o cursă englandierilor, iar ei au căzut în ea. Nu trebuie să ni 
se întâmple același lucru. 

Generalul Kroy scoase un hohot de râs fără umor, ca un fornăit de 
cal. 

- Asta înseamnă că ar trebui să ne temem de barbarii ăștia, Lord 
Mareșal? Asta ne sfătuiești? 

— Cum sună vorbele lui Stolicus, generale Kroy? „Să nu te temi 
niciodată de dușmanul tău, dar să îl respecţi întotdeauna.” Cred că 
acesta ar fi sfatul meu, dacă ar fi să vă dau unul, se încruntă Burr 
peste masă. Dar eu nu dau sfaturi, dau ordine. 

Kroy își reprimă un spasm de nemulţumire la auzul observaţiei 
severe, dar măcar își ținu gura. Pentru moment. West știa că nu va 
tăcea multă vreme. N-o făcea niciodată. 

- Trebuie să dăm dovadă de prudenţă, continuă Burr adresându- 
se acum întregii încăperi, dar tot suntem în avantaj. Avem la 
dispoziție douăsprezece regimente din Oastea Regelui, cel puţin tot 
atâția soldaţi câți nobili avem sub arme, plus câțiva englandieri care 
au reușit să evite carnagiul de la Fântâna Neagră. După informaţiile 
pe care le deţin, cred că proporţia este de cinci la unu, poate chiar 
mai mult, în favoarea noastră. Avem avantajul echipamentelor, 
avantajul tacticii, avantajul organizării. Se pare că oamenii Nordului 
știu asta. În ciuda victoriilor lor, au rămas la nord de Cumnur, 
mulțumindu-se doar să jefuiască ţinuturile din jur și să organizeze 
atacuri sporadice. Nu par deloc doritori să traverseze râul și să riște 
o confruntare deschisă cu noi. 

- Lași ticăloși ce sunt, nici nu prea poţi să-i condamni, cotcodăci 
Poulder în murmurul aprobator al oamenilor săi. Probabil că acum 


chiar le pare rău că au trecut hotarul. 

- Poate, murmură Burr. În orice caz, realitatea este că ei nu vin la 
noi, aşa că trebuie să trecem râul și să-i vânăm. Prin urmare, corpul 
principal al armatei noastre se va împărți în două; aripa stângă se va 
afla sub conducerea generalului Kroy, iar cea dreaptă sub generalul 
Poulder. 

Cei doi se priviră cu ostilitate profundă. 

— Vom urca pe drumul de est din tabăra noastră de aici, de la 
Ostenhorm, ne vom desfășura dincolo de râul Cumnur, cu speranţa 
că vom localiza armata lui Bethod și vom reuși să o atragem într-o 
bătălie decisivă. 

— Cu tot respectul, îl întrerupse generalul Kroy pe un ton care 
dovedea că respectul era doar o vorbă în vânt, nu ar fi mai bine să 
trimitem o jumătate din trupe pe drumul de vest? 

— Vestul nu are nimic altceva decât minereu de fier, singurul 
lucru de care nu duc lipsă oamenii Nordului. Drumul de lângă 
coastă le oferă prăzi mult mai bogate și este şi mai aproape de rutele 
lor de aprovizionare și de retragere. În plus, nu doresc ca forțele 
noastre să fie prea risipite. Deocamdată doar presupunem care este 
puterea lui Bethod, nu o cunoaștem cu exactitate. Dacă îl putem 
atrage în luptă, vreau să fim în stare să ne adunăm repede trupele și 
să-l nimicim. 

- Dar, Lord Mareșal! exclamă Kroy cu aerul cuiva care se 
adresează unui părinte senil care, o, vai, încă deține conducerea 
afacerii de familie. Cu siguranţă că nu ar trebui să lăsăm drumul din 
vest nesupravegheat? 

- Ajungem și la problema asta, mârâi Burr întorcându-se la hartă. 
Un al treilea detașament, condus de Prinţul Moștenitor Ladisla, își 
va stabili poziția în spatele Cumnurului și va sta cu ochii pe drumul 
dinspre vest. Misiunea lor va fi aceea de a se încredința că oamenii 
Nordului nu se vor strecura în spatele nostru. Îşi vor păstra poziţia 
acolo, la sud de râu, în vreme ce corpul nostru principal se va 
împărți în două și îl va scoate din ascunzătoare pe dușman. 

- Desigur, Lord Mareșal. 

Kroy se lăsă pe spate în scaun, cu o atitudine care sugera că nici 
nu se aștepta la un alt răspuns, dar că trebuia, oricum, să încerce, 


pentru binele tuturor, în vreme ce ofițerii lui își manifestau 
dezaprobarea ţâțâind și cloncănind din buze. 

- Mie mi se pare un plan excelent, anunţă Poulder cu căldură, 
zâmbindu-i cu superioritate lui Kroy. Mă declar întru totul pentru, 
Lord Mareșal. Sunt la dispoziția ta pentru orice misiune. Oamenii 
mei vor fi gata de drum în zece zile. 

Subordonaţii săi încuviinţară cu un gest din cap și cu un șuvoi de 
murmure. 

— Cinci ar fi mai bine, spuse Burr. 

Obrajii dolofani ai lui Poulder zvâcniră trădându-i iritarea, dar 
reuși să se stăpânească: 

— Atunci, cinci să fie, Lord Mareșal. 

Însă, de această dată, fu rândul lui Kroy să-l privească cu dispreţ. 

În tot acest timp, Prinţul Moștenitor Ladisla privea harta, iar 
chipul său bine pudrat căpătase o expresie nedumerită. 

- Lord Mareșal Burr, începu el încet, detașamentul meu trebuie să 
înainteze pe drumul din vest spre râu, corect? 

- Așa este, Înălțimea Voastră. 

- Dar nu trebuie să trecem dincolo de el? 

- Nu trebuie, Alteța Voastră. 

- Atunci, rolul nostru ar fi, se uită el chiorâș la Burr, cu o mină 
rănită întipărită pe față, unul pur defensiv? 

— Într-adevăr. Pur defensiv. 

Ladisla se încruntă. 

- Pare o sarcină mult prea ușoară și înjositoare. 

Caraghioşii săi companioni se foiră în scaune și mârâiră 
manifestându-şi nemulțumirea față de această misiune, mult sub 
aptitudinile lor. 

- O sarcină mult prea ușoară? lertaţi-mă, Alteța Voastră, dar nu 
este așa! Englia este o ţară întinsă și foarte complicată. Oamenii 
Nordului ne pot scăpa, și, dacă aşa ceva se întâmplă, atunci totul va 
depinde de voi. Va fi misiunea voastră să împiedicaţi dușmanul să 
traverseze râul și să ne amenințe rutele de aprovizionare sau, mai 
rău încă, să se îndrepte chiar spre Ostenhorm. 

Burr se înclină spre Prinţ, privindu-l fix şi gesticulând autoritar cu 
pumnul ridicat. 


- Veţi fi stânca noastră, sprijinul nostru, temelia noastră! Veţi fi 
balamaua pe care se mișcă poarta, poarta care se va închide în nasul 
acestor invadatori, alungându-i din Englia pentru totdeauna! 

West era impresionat. Misiunea Prințului era, într-adevăr, una 
ridicolă, dar vorbele Lordului Mareșal ar fi putut să facă şi curăţarea 
latrinelor să pară o activitate nobilă. 

- Excelent! exclamă Ladisla, bâțâindu-se entuziasmat, cu pana de 
la pălărie  legănându-se la rândul ei. Balamaua, firește! 
Nemaipomenit! 

- Atunci, domnilor, dacă nu mai sunt și alte întrebări, să 
purcedem la treabă. 

Burr privi feţele ursuze strânse în semicerc înaintea lui. Nu vorbi 
nimeni. 

- Sunteţi liberi. 

Oamenii lui Kroy și cei ai lui Poulder schimbară priviri îngheţate 
grăbindu-se să fie primii care părăsesc încăperea. Până și cei doi 
mari generali se îmbrânciră nițeluș în pragul ușii, mai mult decât 
suficient de larg pentru a le permite accesul amândurora, niciunul 
nedorind să se întoarcă cu spatele la celălalt sau să iasă al doilea. 
Odată ajunși pe coridor, se zbârliră unul la celălalt. 

— Generale Kroy, rosti Poulder pe un ton batjocoritor, cu un semn 
trufaș al capului. 

- Generale  Poulder, șuieră Kroy, netezindu-și uniforma 
impecabilă. 

Apoi se îndepărtară țanțoşi în direcții opuse. 

După ce ultimii dintre companionii Prințului Ladisla ieşiră agale 
contrazicându-se zgomotos pe tema celei mai luxoase armuri, se 
ridică și West ca să plece. Avea o mie de treburi de rezolvat și nu 
avea nimic de câştigat dacă întârzia. Însă, înainte de a ajunge la ușă, 
Lordul Mareșal Burr începu să-i vorbească: 

— Deci asta-i oastea noastră, West, ce părere ai? Pe onoarea mea, 
uneori parcă sunt tatăl unor fii mult prea năbădăioși și fără nevastă 
care să mă ajute cu ei. Poulder, Kroy, Ladisla, clătină el din cap. Cei 
trei comandanți ai mei! Mi se pare că fiecare dintre ei are drept unic 
scop în viață propria-i măreție. În toată Uniunea nu există alți trei 
indivizi mai făloşi. E o minune și că am reușit să-i strângem în 


aceeaşi încăpere, mai spuse şi râgâi prelung. A dracului indigestie! 

West își stoarse creierii căutând ceva pozitiv: 

— Măcar generalul Poulder pare mai docil, domnule. 

Burr fornăi: 

- Pare, da, însă în el am încă și mai puţină încredere decât am în 
Kroy, dacă se poate aşa ceva. Cel puțin Kroy este previzibil. Mă 
aştept ca el să mă irite şi să mă contrazică de fiecare dată. Dar în 
ceea ce-l priveşte pe Poulder, niciodată nu știu cum va reacţiona. 
Sigur, își pune rânjetul ăla afectat şi mă lingușește și execută 
ordinele în cele mai mici detalii doar până în momentul în care 
întrezăreşte vreun avantaj personal și atunci se întoarce împotriva 
mea cu de două ori mai multă ferocitate. Așteaptă și ai să vezi. E 
imposibil să-i mulțumești pe amândoi. 

Îşi miji ochii și înghiţi greu și îşi masă abdomenul. 

- Dar avem o șansă atâta vreme cât amândoi sunt la fel de 
nemulțumiți. Unicul lucru pentru care ar trebui să fim recunoscători 
este că se detestă unul pe celălalt chiar mai mult decât mă detestă 
pe mine. 

Încruntătura lui Burr se adânci. 

- Erau înaintea mea pe lista pentru funcţia pe care o am acum. 
Vezi tu, generalul Poulder este prieten vechi și apropiat al 
Arhilectorului. Kroy este vărul Marelui Judecător Moravia. Când 
postul Lordului Mareşal a devenit liber, Consiliul Închis nu a fost în 
stare să se decidă pe care dintre ei să-l aleagă. Și, în cele din urmă, 
s-au oprit asupra mea, considerându-mă un compromis nefericit. Un 
mocofan de la țară, West, ce zici? Asta reprezint eu pentru ei. 
Eficient, fără îndoială, dar tot mocofan. Și îndrăznesc să spun că, 
dacă ar fi să moară mâine fie Kroy, fie Poulder, aș fi înlocuit cât ai 
bate din palme cu cel rămas în viaţă. E greu de imaginat o situaţie 
mai ridicolă pentru un Lord Mareșal, în cazul în care nu-l vâri în 
discuţie pe Prinţul Moștenitor. 

West se înfioră. Cum să transformi acest coşmar într-un avantaj? 

— Prințul Ladisla este... o persoană entuziastă? se aventură el. 

- Ce m-aș face fără optimismul tău? spuse Burr scoțând un hohot 
trist de râs. Entuziast? Trăieşte pe un tărâm al viselor! Toată viața a 
fost răsfăţat, menajat, i s-au făcut absolut toate poftele! Puștiul ăsta 


habar nu are ce înseamnă lumea reală! 

- Și atunci, e bine să aibă comandă separată, domnule? 

Lordul Mareșal se frecă la ochi cu degetele dolofane. 

— Din nefericire, aşa trebuie. Membrii Consiliului Închis au fost 
cât se poate de insistenţi în această privință. Îi îngrijorează starea 
proastă de sănătate a regelui și faptul că populaţia îl consideră pe 
moștenitorul tronului un măscărici și un pierde-vară. Speră să avem 
parte de o mare victorie ca să-i atribuie Prințului toate meritele. 
Apoi îl vor expedia înapoi în Adua, încărcat cu farmecul misterios al 
unuia care a dovedit eroism pe câmpul de luptă, pregătit, astfel, să 
devină acel Rege pe care îl adoră ţăranii. 

Burr se opri și își plecă ochii. 

— Am făcut tot ce am putut ca să-l feresc de necazuri pe Ladisla. 
L-am amplasat acolo unde cred că n-o să calce picior de om al 
Nordului și, cu puţin noroc, chiar așa se va întâmpla. Cu toate astea 
însă, lui Ladisla i s-ar putea cere să intre în luptă. De aceea am 
nevoie de cineva care să-i păzească spatele. Cineva cu experienţă. 
Cineva tot atât de tenace și muncitor pe cât de molâi și puturoși 
sunt oamenii lui. Cineva care să-l împiedice să dea de necaz. 

Privi de sub sprâncenele stufoase. 

West simţi că îl ia cu amețeală. 

— Eu? 

- Mă tem că da. Nu te-aș da pentru nimic în lume, dar Prinţul 
însuși te-a cerut. 

— Pe mine, domnule? Dar nu sunt curtean! Nici măcar nu am 
sânge nobil! 

Burr fornăi iarăși: 

- În afară de mine, Ladisla este probabil singurul din oștirea asta 
căruia nu-i pasă al cui fiu ești. El este moștenitorul tronului! Nobili 
sau cerşetori, toţi îi suntem deopotrivă inferiori. 

— Dar de ce tocmai eu? 

- Pentru că ești un luptător. Ai fost primul care a pătruns în 
Ulrioch. Ai avut parte de acţiune, din belșug, chiar. Ai reputaţie de 
luptător, West, iar Prințul îşi doreşte și el una. Acesta este motivul. 

Burr scoase o scrisoare din buzunar și i-o înmână. 

- Poate că asta îţi va îndulci hapul. 


West rupse sigiliul, despături hârtia groasă și parcurse cele câteva 
rânduri ordonat caligrafiate. După ce termină, le mai citi o dată, 
doar ca să fie sigur că a înțeles. Apoi își ridică ochii. 

— E o înaintare în grad. 

- Știu ce e. Eu am avut ideea. Poate că te vor lua mai în serios 
dacă vei avea încă o stea cusută la tunică. Sau poate că nu. Oricum, 
o meriţi. 

- Vă mulțumesc, domnule, îngăimă West. 

— Pentru ce? Pentru cea mai proastă slujbă din armată? 

Burr izbucni în râs și îl lovi părintește pe umăr. 

- Cert este că o să-ți simțim lipsa. Acum mă duc să inspectez 
primul regiment. Sunt de părere că un comandant are datoria să-și 
arate chipul. Vrei să mă însoţești, domnule colonel? 


Începuse deja să ningă atunci când au ajuns la porțile orașului. 
Fulgii mari se învolburau în vânt și se topeau de îndată ce se 
depuneau pe drum, pe copaci, pe valtrapul calului lui West, pe 
armura gărzilor din spatele lor. 

- Ninge, bombăni Burr. A început să ningă. Nu-i prea devreme? 

— Mult prea devreme, domnule, dar este suficient de frig. 

West își luă o mână de pe frâie ca să-și strângă mai bine haina pe 
lângă gât. 

- Mult mai frig decât ar trebui să fie în mod normal la sfârșitul 
toamnei. 

- Și o să fie mult mai frig la nord de Cumnur, pot să jur. 

— Da, domnule, nici vorbă să se mai încălzească de-acum. 

- Ce zici, colonele, ne așteaptă o iarnă aspră? 

— Se prea poate, domnule. 

Colonel? Colonelul West? Alăturarea celor două cuvinte încă i se 
părea stranie. Nici în vis nu îndrăznise să-și închipuie că fiul unui 
om de rând ar ajunge vreodată atât de sus. El, mai puţin ca oricine. 

- O iarnă lungă și aspră, rosti Burr pe un ton meditativ. Trebuie 
să îl prindem repede pe Bethod. Să-l prindem și să isprăvim rapid cu 
toată povestea asta înainte de a muri îngheţați. 

Se încruntă la copacii care alunecau pe lângă ei, se încruntă la 
fulgii de zăpadă care se învolburau în jurul lor, se încruntă la West. 


— Drumuri proaste, teren prost, vreme proastă. Nu e chiar cea mai 
bună situaţie, colonele, ce părere ai? 

— Nu, domnule, răspunse posac West, fiind mai îngrijorat de 
propria-i situație. 

- Haide, putea fi mai rău. Acum ai să stai la adăpost la sud de 
râu, unde e cald și bine. Probabil că n-o să vezi urmă de om al 
Nordului toată iarna. Și am auzit că Prinţul și ai lui se răsfață cu 
mâncăruri foarte gustoase. E mult mai bine decât să mergi de colo- 
colo ținându-i de urât lui Poulder sau lui Kroy. 

- Fireşte, domnule, murmură West prea puţin sigur. 

Burr se uită peste umăr la gărzile care mergeau la trap ţinându-se 
la distanţă respectuoasă de ei. 

— Ştii, în tinereţe, înainte de a mi se încredința onoarea 
îndoielnică de a conduce Oastea Regelui, îmi plăcea teribil de mult 
să călăresc. Parcurgeam la galop kilometri întregi. Mă simțeam... 
viu. Acum parcă nu mai am timp de așa ceva. Instructaje de ţinut, și 
documente de semnat, și ședințe de prezidat, asta-i tot ce fac. 
Uneori e atât de bine să călărești, West, ce zici? 

— Desigur, domnule, dar acum nu ar... 

- Dii! 

Lordul Mareșal își împunse hotărât calul cu pintenii, iar acesta 
țâșni înainte, răscolind noroiul cu copitele. West rămase cu gura 
căscată, uitându-se lung în urma lui. 

- La naiba, şopti el. 

Mai mult ca sigur că bătrânul nebun și încăpățânat o să fie 
aruncat din șa și o să-și rupă gâtul ăla gros. Și atunci, ce se va 
întâmpla cu ei? Prinţul Ladisla va trebui să preia comanda. West se 
cutremură la gândul acesta și porni în galop după Lordul Mareșal. 
Ce altceva să fi făcut? 

Copacii fulgerau pe lângă el, drumul se vălurea dedesubt. 
Urechile îi răsunau de tropăitul copitelor, de zăngănitul 
harnașamentelor. Vântul îi năvălea în gură, îi înţepa ochii. Fulgii de 
zăpadă îi loveau faţa. West reuși să arunce o privire peste umăr. 
Gărzile reușiseră să se încurce reciproc, caii se ciocniseră unul de 
celălalt şi rămăseseră mult în urmă. 

Făcea tot posibilul să menţină pasul şi să rămână totodată în șa. 


Nu mai călărise așa de ani buni, de când străbătuse în goană un 
câmp arid cu un dispozitiv al cavaleriei gurkiene pe urme. Nu fusese 
speriat nici atunci. Mâinile-i strângeau dureros de încordate frâul, 
inima-i bătea exaltată. Îşi dădu seama că zâmbea. Burr avusese 
dreptate. Şi el se simţea viu. 

Lordul Mareșal încetinise şi West își struni calul când se apropie 
de el. Râdea acum din toată inima și îl auzea pe Burr chicotind 
alături. Nu mai râsese atât de bine de multe luni. Poate chiar ani. 
Nu-și mai aducea aminte de când. Atunci observă ceva cu coada 
ochiului. 

Simţi o lovitură puternică, ca și cum pieptul i-ar fi fost zdrobit. 
Capul i se smuci în față, scăpă hăţul din mâini, iar lumea se întoarse 
cu susul în jos. Calul său nu se mai vedea. Se rostogolea pe 
pământul tare iar și iar. 

Încercă să se ridice, iar lumea se clătină în jurul lui. Copaci şi cer 
alb, copitele unui cal, bulgări de noroi care zburau în toate părțile. 
Se împiedică şi se prăbuși pe drum cu fața în jos, luând o 
îmbucătură de ţărână cu ocazia asta. Cineva îl ridică trăgându-l cu 
brutalitate de haină, târându-l în pădure. 

- Nu, bolborosi el cu respiraţia tăiată de durerea înfiorătoare din 
piept. Nu avea de ce să meargă în direcţia aceea. 

O frânghie neagră între doi copaci. Se împletici, se îndoi de 
mijloc, împiedicându-se de pulpanele mantiei, prăbușindu-se în 
arbuști. O frânghie de-a curmezișul drumului, întinsă atunci când au 
trecut ei. Cineva îl târa, îl căra mai departe. I se învârtea capul, își 
pierduse simţul orientării. O capcană. West bâjbâi după sabie. Dură 
câteva secunde până să-și dea seama că teaca era goală. 

Oamenii Nordului. Îl săgetă groaza. Oamenii Nordului îl 
prinseseră, şi îl prinseseră și pe Burr. Asasini trimiși de Bethod să-i 
ucidă. Undeva, în spatele copacilor se iscă un iureș. West se strădui 
să-l priceapă. Gărzile, care veneau în urma lor. Dacă le-ar putea 
avertiza cumva... 

— Aici... hârâi el îngrozitor de răgușit, dar o mână murdară îi 
astupă de îndată gura și fu târât în pădure, printre arbuștii uzi. 
Încercă să se zbată, dar nu mai avea putere. Printre trunchiurile 
copacilor reuși să vadă cum gărzile treceau la nici doisprezece pași 


depărtare de el, însă nu putea să facă nimic. 

Mușcă mâna cât de tare era în stare, dar nu reuși decât să o facă 
să-i apese şi mai tare gura, strângându-i maxilarul, zdrobindu-i 
buzele. Simţea gust de sânge. Poate sângele lui, poate sângele 
mâinii. Zgomotul făcut de gărzi se topi în adâncul pădurii şi dispăru. 
Iar locul lui fu luat de teamă. Mâna îi dădu drumul, îl îmbrânci, iar 
el căzu pe spate. 

Un chip îi înotă înaintea ochilor. Chip dur, supt, sălbatic, păr 
negru ciopârțit scurt, dinți dezgoliţi în rânjet animalic, ochi reci, 
goi, plini de furie. Chipul se întoarse și scuipă. Nu avea o ureche. 
Doar o cicatrice rozalie şi o gaură. 

Niciodată în întreaga lui viaţă nu mai văzuse West un om cu 
înfățișare atât de malefică. Întreaga-i ființă mustea a violență pură. 
Îndeajuns de puternic să-l frângă în două pe West, părea mai mult 
decât foarte bucuros s-o facă. Îi curgea sânge dintr-una din mâini. 
Din rana făcută de dinţii lui West. Picura de pe degete pe frunzele 
moarte de pe jos. În celălalt pumn ţinea o bâtă lustruită, iar ochii 
îngroziți ai lui West o urmăriră până în vârf. Acolo era un cuţit 
curbat, scânteietor. O secure. 

Deci așa arăta un om al Nordului. Nu de teapa celor care se 
rostogoleau beţi prin șanțurile din Adua. Nu de speța celor care 
veniseră la ferma tatălui său cerşind ceva de lucru. Din celălalt soi. 
Cei din poveștile cu care îl speriase mama sa în copilărie. Un om a 
cărui îndeletnicire şi a cărui distracţie și al cărui unic scop erau să 
ucidă. Ochii lui West trecură de la tăișul lamei la privirea ascuţită și 
înapoi. Amorţit de groază. Era terminat. Va muri aici, în pădurea 
rece, în țărână, ca un câine. 

West reuși să se ridice sprijinindu-se într-o mână, cuprins de un 
impuls subit de a o lua la goană. Privi peste umăr, dar nu avea unde 
să fugă pe acolo. Un bărbat se îndrepta spre ei printre copaci. Un 
bărbat imens, cu o barbă deasă, o sabie pe umăr și un copil în brațe. 
West clipi des, încercând să restabilească proporţiile. Era cel mai 
mare om pe care îl văzuse vreodată, iar copilul era Lordul Mareșal 
Burr. Uriașul își aruncă povara la pământ ca și cum ar fi fost o 
legătură de vreascuri. Burr se holbă la el și râgâi. 

West scrâşni din dinți. Să plece călare, așa, aiurea, nebun bătrân, 


ce fusese în mintea lui? I-a omorât pe amândoi cu ideea lui tâmpită 
„uneori e atât de bine să călărești”. Te face să te simţi viu? Niciunul 
dintre ei nu va apuca mai mult de o oră de viaţă. 

Trebuia să lupte. Aceasta putea fi ultima lui șansă. Chiar dacă nu 
avea nicio armă. Mai bine să moară așa decât îngenuncheat în 
noroi. Încercă să-și scoată furia la suprafață. Dacă voia, furia lui 
putea fi infinită. Doar că acum nu o găsi. Nu simţea decât o 
neputinţă disperată care-i plumbuia membrele. 

Ce mai erou! Ce mai luptător! Abia reuși să se stăpânească să nu- 
şi dea drumul pe el. Sigur că era în stare să lovească o femeie. Sigur 
că era în stare să-și strângă sora de gât, aproape s-o omoare. 
Amintirea încă îl mai făcea să se sufoce de ruşine și repulsie, chiar și 
acum când îşi privea propria moarte în ochi. Se gândise că va 
îndrepta lucrurile mai târziu. Numai că nu mai exista un mai târziu. 
Nu mai exista nimic. Ochii i se umplură de lacrimi. 

— Iartă-mă, murmură ca pentru sine, îmi pare atât de rău. 

Închise ochii și își aşteptă sfârșitul. 

- Nu trebuie să-ți pară rău, prietene, bănuiesc că a fost mușcat 
mai tare de atât. 

Alt om al Nordului se materializase din pădure și se ghemuise pe 
vine lângă West. Laţe slinoase, încâlcite, maronii, de-o parte şi de 
cealaltă a obrajilor uscăţivi. Ochi ageri şi negri. Ochi inteligenți. 
Afișă un rânjet posomorât, deloc liniștitor. Două șiraguri de dinți 
puternici, galbeni, ascuţiţi. 

- Şezi, spuse cu un accent atât de pronunţat, încât West abia îl 
înțelese. E cel mai bine să șezi şi să-ți ţii gura. 

Un al patrulea bărbat stătea în picioare între el și Burr. Un bărbat 
masiv, cu pieptul lat, cu încheieturile mâinilor groase ca gleznele lui 
West. Cu fire albe în barbă, în părul încâlcit. Se părea că acesta era 
şeful, căci ceilalți se dădură la o parte, făcându-i loc. Se uită la West 
fără grabă și gânditor, așa cum te-ai uita la o furnică, încercând să 
te hotărăști dacă să o strivești sub talpă sau nu. 

— Care dintre ei credeţi că e Burr? bubui el în limbajul Nordului. 

— Eu sunt Burr, spuse West. 

Trebuia să-l apere pe Lordul Mareșal. Trebuia. Fără să se 
gândească ce face, se ridică cu greu în picioare, dar încă mai era 


ameţit în urma căzăturii, așa că fu nevoit să se apuce de o creangă 
ca să nu cadă la loc. 

— Eu sunt Burr, repetă el. 

Bătrânul războinic îl măsură din cap până în picioare, lent și 
calm. 

— Tu? 

Izbucni în hohote de râs profunde și amenințătoare, ca tunetele 
de furtună auzite din depărtare. 

- Îmi place asta! Ce frumos! 

Se întoarse spre cel cu înfăţişare malefică: 

- Vezi? Și mai ziceai că oamenii din Sud sunt slabi de înger. 

— Am zis că nu prea au minte-n cap, îi aruncă o căutătură furioasă 
lui West cel cu o singură ureche, aşa cum se uită o pisică flămândă 
la o păsărică. Şi tot mai cred că am dreptate. 

- Cred că ăsta e, spuse șeful uitându-se la Burr. Tu ești Burr? 
întrebă în limba comună. 

Lordul Mareșal se uită la West, își înălță ochii la falnicii oameni 
ai Nordului, apoi se ridică încet în picioare. Se îndreptă și își perie 
uniforma, ca un om care se pregătește să moară cu demnitate. 

- Eu sunt Burr și nu voi accepta să fiu folosit pentru amuzamentul 
vostru. Dacă vreţi să ne omorâţi, ar fi bine s-o faceţi acum. 

West rămase pe loc. Demnitatea nu merita efortul de a se ridica. 
Deja parcă simţea cum securea îi mușcă din ţeastă. 

Dar omul Nordului cu fire cărunte în barbă surâse. 

— Înţeleg cum de aţi ajuns să vă înşelaţi în privinţa noastră și ne 
pare rău dacă v-am speriat, însă nu am venit aici ca să vă omorâm. 
Am venit să vă dăm o mână de ajutor. 

West se străduia din răsputeri să priceapă noima spuselor lui. 

Burr făcea același lucru. 

— O mână de ajutor? 

- Sunt mulți cei din Nord care îl urăsc pe Bethod. Sunt mulți cei 
care nu i se supun de bunăvoie și sunt câţiva care nu i se supun 
deloc. Ăştia suntem noi. Între noi şi ticălosul ăla fierbe de multă 
vreme o ură neîmpăcată și vrem să ne răzbunăm, sau să murim 
încercând. Nu îl putem înfrunta singuri, dar am auzit că voi sunteți 
în război cu el, aşa că ne-am gândit să ne alăturăm vouă. 


- Să vă alăturaţi? 

- Venim de departe pentru asta și, din câte am văzut pe drum, ați 
cam avea nevoie de ceva ajutor. Dar când am ajuns aici, oamenii 
voştri nu au fost deloc dornici să ne primească. 

- Au fost cam mojici, interveni cel uscățiv, așezându-se pe vine 
lângă West. 

- Chiar așa au fost, Copoiule, chiar așa au fost. Dar pe noi nu ne 
sperie nițică mojicie. Și atunci mi-a venit ideea să stau de vorbă cu 
tine, ca de la șef la șef, ca să zic așa. 

Uluit, Burr se holbă la West. 

— Vor să se lupte de partea noastră, repetă el. 

West îl privi printre gene, încă încercând să accepte gândul că s- 
ar putea să supraviețuiască şi acelei zile. Cel căruia i se spunea 
Copoiul îi întinse o sabie ţinând-o de vârf și rânjind cu gura până la 
urechi. Lui West îi trebuiră câteva secunde până să-și dea seama că 
era sabia lui. 

- Mulţam, murmură el apucând-o cu stângăcie de mâner. 

- Nicio problemă. 

- Suntem cinci, spunea șeful, toți Oameni Vestiţi, Oameni Aleși. 
Ne-am războit cu Bethod și l-am înfruntat peste tot în Ţinutul 
Nordului. Îi cunoaştem stilul ca nimeni alţii. Suntem iscoade bune, 
ştim să ne luptăm, ne pricepem să întindem capcane, după cum aţi 
putut vedea. Nu o să ne sustragem de la nicio sarcină care merită să 
fie dusă la îndeplinire şi orice sarcină care are ca scop vătămarea lui 
Bethod merită toată osteneala noastră. Ce spui? 

- Păi... murmură Burr, frecându-și bărbia cu degetul mare. Fără 


îndoială că sunteţi o ceată... — și se uită la chipurile lor dure, 
murdare, acoperite cu cicatrice — ... de oameni extrem de folositori. 
Cum aș putea rezista unei oferte rostite într-o manieră atât de 
elegantă? 


- Atunci să fac prezentările. Ăsta de aici e Copoiul. 

- Io sunt ăla, mârâi slăbănogul cu dinţi ascuţiţi, declanșându-și 
iarăşi rânjetul îngrijorător, 'm pare bine. 

Îi apucă mâna lui West și o strânse până îi trosniră articulațiile. 

Treicopaci aţinti degetul în lateral, către cel malefic, cu secure și 
cu urechea lipsă. 


— Individul ăsta prietenos e Dow cel Negru. Ziceam că se va 
îndrepta cu timpul, dar nici vorbă de așa ceva. 

Dow se întoarse și scuipă iarăși. 

- Flăcăul cel mare e Tul Duru. I se spune și Capdetunet. Și mai e 
şi Ursuzul. E în adâncul pădurii, păzeşte caii să nu iasă pe drum. Dar 
nu trebuie să vă faceţi probleme, nu o să zică nimic. 

— Şi tu? 

- Rudd Treicopaci. Acum eu conduc acest grup, din cauză că şeful 
dinainte s-a întors în ţărână. 

- S-a întors în țărână, înţeleg, zise Burr și inspiră adânc. Bine. Îi 
veţi raporta colonelului West. Sunt convins că vă va putea găsi de- 
ale gurii, un adăpost și, desigur, și ceva de făcut. 

- Eu? 

- Indiscutabil, răspunse Lordul Mareșal cu o umbră de surâs în 
colțul buzelor. Noii noștri aliaţi se vor integra de minune în suita 
Prințului Ladisla. 

West nu se putea hotărî dacă să râdă sau să plângă. Tocmai când 
își imaginase că situaţia lui nu putea fi mai complicată, a căpătat și 
cinci barbari în subordine. 

Treicopaci păru destul de mulțumit de rezultat. 

- Bun așa, încuviinţă el încet din cap. Atunci ne-am înţeles. 

- Ne-am înţeles, repetă Copoiul, cu rânjetul malefic lăţindu-i-se și 
mai mult. 

Cel căruia i se spunea Dow cel Negru îi aruncă o privire înghețată 
lui West. 

— Blestemată Uniune, mârâi el. 


Întrebări 


Lui Sand dan Glokta, 
Superior de Dagoska, strict confidential 


Te vei îmbarca de îndată și vei prelua conducerea Inchiziției din 
cetatea Dagoska. Vei afla ce s-a întâmplat cu predecesorul tău, 
Superiorul Davoust. Vei cerceta bănuiala lui că o conspirație este în plină 
desfășurare, poate chiar în sânul consiliului de conducere al orașului. Vei 
interoga membrii acestui consiliu și vei stârpi absolut toate manifestările 
de nesupunere. Pedepsește fără milă trădarea, dar ai grijă ca dovezile 
tale să fie solide. Nu ne mai putem permite și alte gafe. 

Soldaţii gurkieni se adună deja în număr mare la hotarele peninsulei, 
pregătiți să exploateze orice semn de slăbiciune din partea noastră. 
Regimentele Regelui sunt angajate în misiunea din Englia, așa că nu 
trebuie să te aștepți la prea mult ajutor în cazul vreunui atac al 
gurkienilor. Prin urmare va trebui să iei toate măsurile pentru 
consolidarea fortificațiilor orașului și pentru ca proviziile să fie suficiente 
ca să poţi face faţă vreunui asediu. Mă vei ține la curent cu mersul 
evenimentelor prin scrisori periodice. Mai presus de orice altceva vei 
avea grijă ca, în absolut niciun caz, Dagoska să nu cadă în mâinile 
gurkienilor. 

Nu-mi înșela așteptările. 


Sult 
Arhilector al Inchiziției Maiestăţii Sale 


Glokta împături scrisoarea cu multă grijă și o puse la loc în 
buzunar, verificând încă o dată dacă și ordonanța regală se mai află 
acolo. Afurisită treabă. Impozantul document îi arsese buzunarul 
încă de când i-l înmânase Arhilectorul. Îl scoase și îl învârti în 
mâini, iar frunza din aur de pe imensul sigiliu roșu străluci în 
lumina nemiloasă a soarelui. O singură coală de hârtie, însă mai 


scumpă decât aurul. Nepreţuită. Datorită ei vorbesc cu glasul Regelui 
însuși. Datorită ei sunt cel mai puternic om din Dagoska, mai important 
chiar decât Lordul Guvernator. Toată lumea trebuie să mă asculte și să 
mi se supună. Atâta vreme cât voi reuși să rămân în viață. 

Călătoria nu fusese deloc una plăcută. Vasul era mic, iar Marea 
Cercului fusese agitată întregul drum. Cabina lui Glokta era încinsă 
şi strâmtă ca un cuptor. Un cuptor care s-a legănat ca nebunul zi și 
noapte. Dacă nu s-ar fi răsturnat castronul cu terci de ovăz și ar fi 
mâncat cât de cât, precis ar fi vomitat orice dumicat ar fi reușit să 
înghită. Cel puţin acolo, sub punte, nu exista posibilitatea să cadă 
peste bord dacă piciorul lui inutil s-ar fi dat bătut. Da, călătoria nu a 
fost deloc una plăcută. 

Dar acum se isprăvise. Nava urca deja spre locul de ancorare 
printre cheiurile aglomerate. Marinarii se luptau cu ancora și 
aruncau frânghiile pe debarcader. Coborâră și puntea de acces de la 
corabie la ţărmul plin de colb. 

- Bine că am ajuns, zise Practicianul Severard. Mă duc să beau 
ceva. 

— Vezi să fie ceva tare, dar ai grijă să mă prinzi din urmă. Avem 
treabă mâine. O grămadă de treabă. 

Severard dădu din cap, iar șuviţele lungi și subțiri îi acoperiră 
chipul prelung. 

— Sigur, doar trăiesc pentru a te sluji. 

Nu știu pentru ce anume trăiești, dar mă îndoiesc că pentru asta. 

Se îndepărtă cu mers agale, fluierând fals, tropăind pe punte, 
coborând pe chei şi dispărând printre clădirile murdare de dincolo 
de port. 

Glokta privi uşor îngrijorat la bucata îngustă de lemn, apucă bine 
mânerul toiagului, își trecu limba peste gingiile goale, încurajându- 
se să păşească pe punte. Un adevărat gest de eroism dezinteresat. O 
clipă se întrebă dacă nu cumva ar fi fost o idee mai bună să se 
târască pe burtă. Așa mi-aş reduce șansele de înec, însă nu ar fi deloc 
atitudinea corectă, nu-i așa? Adică tocmai înfiorătorul Superior al 
Inchiziției să intre pe noua sa moșie târându-se pe burtă? 

— Ai nevoie de ajutor? 

Practiciana Vitari îl privea pieziș, sprijinită de parapetul corabiei, 


cu părul roșu zbârlit ca ţepii pe un scaiete. Părea că petrecuse 
întreaga călătorie tolănită sub cerul liber, cu desăvârşire indiferentă 
la balansul navei, savurând zăpușeala la fel de mult pe cât de mult o 
detesta Glokta. Era greu să-ți dai seama ce expresie are sub masca 
neagră de practician. Fac prinsoare și aș câștiga dacă aș zice că râde de 
mine. Cu siguranță că și-a pregătit primul raport pentru Arhilector: 
„Schilodul a stat mai mult sub punte și a borât. Atunci când am ajuns la 
Dagoska, a fost nevoie să fie dus la țărm împreună cu marfa. Deja a 
devenit bătaia de joc...” 

- Sigur că nu! explodă Glokta șontâcăind pe scândură ca şi cum 
ar fi fost obișnuit să-și pună viaţa în pericol în fiecare dimineaţă. 

Puntea se clătină alarmant de tare când puse piciorul drept pe ea 
şi atunci deveni mult prea conștient de apa cenușiu-verzuie care 
lovea stâncile vâscoase ale cheiului, mult sub el. Cadavru găsit 
plutind pe lângă docuri. 

În cele din urmă reuși să treacă peste punte fără vreun incident, 
târându-și piciorul stâng după el. Când ajunse la stâncile murdare 
ale cheiului și simți iar teren uscat sub tălpi, fu săgetat de un puseu 
absurd de mândrie. Ridicol. Ai zice că i-am și bătut pe gurkieni și am 
salvat orașul, nu că doar am șontăcăit trei metri. Colac peste pupăză, 
acum că se obișnuise cât de cât cu balansul constant al vasului, 
nemișcarea pământului îl făcu să simtă că i se învârte capul și i se 
dă peste cap stomacul, iar duhoarea sărată a docurilor nu-i era de 
niciun ajutor. Se sili să înghită saliva amară care îi venise în gură, 
închise ochii și își ridică fruntea spre cerul senin. 

La dracu”, cald mai e. Glokta uitase cât de cald putea fi în Sud. 
Anul era aproape pe sfârșite și soarele încă mai ardea pământul, iar 
lui îi curgeau şiroaie de transpiraţie pe sub haina neagră și lungă. Se 
prea poate ca veșmintele Inchiziției să fie foarte eficace atunci când vine 
vorba să bagi groaza în suspecți, dar mă tem că nu sunt prea indicate 
pentru o climă călduroasă. 

Practicianul Frost se simţea încă și mai rău. Matahala albinoasă 
își acoperise cu grijă fiecare centimetru din pielea-i lăptoasă, 
recurgând chiar la mănuși negre și la o pălărie cu boruri largi. Se 
uită chiorâș la cerul strălucitor, cu neîncredere și nefericire în ochii 
rozalii abia mijiţi pe chipul acoperit cu broboane de sudoare 


deasupra măștii negre. 

Vitari îi privi cu dispreţ pe amândoi: 

- Chiar că ar trebui să staţi mai mult la aer, bombăni ea. 

La capătul cheiului, adăpostit la umbra unui zid dărăpănat, dar 
tot transpirând abundent, îi aștepta un bărbat în uniforma neagră a 
Inchiziției. Înalt, ciolănos, cu ochi holbaţi și nas coroiat ars de soare 
şi cojit. Comitetul de primire? După cât de mare e, n-aş zice că sunt 
bine-venit aici. 

— Sunt Harker, Inchizitor-șef al orașului. 

- Până acum, se răţoi Glokta. Câţi oameni ai? 

Inchizitorul se încruntă: 

- Patru Inchizitori și vreo douăzeci de practicieni. 

— O echipă mult prea mică pentru a putea stârpi trădarea dintr-un 
oraş de asemenea dimensiuni. 

Încruntătura lui Harker se adânci. 

— Ne-am îndeplinit întotdeauna misiunea. 

Nu mai spune? Cu excepția faptului că l-aţi rătăcit pe Superior, 
desigur. 

- Eşti la prima vizită în Dagoska? 

— Am stat ceva vreme în Sud. Cele mai frumoase zile din viaţă și 
cele mai nefericite. Am fost în Gurkhul în timpul războiului. Am 
văzut Ulriochul. În ruine după ce l-am incendiat. Și am petrecut doi 
ani în Shaffa. Dacă pui la socoteală închisorile Împăratului. Doi ani în 
căldura aceea sufocantă și în întunericul crâncen. Doi ani în iad. Dar nu 
am mai fost în Dagoska până acum. 

- Îhî, fornăi Harker, deloc impresionat. Reşedinţa ta este în 
Citadelă, făcu el un semn cu capul spre stânca uriașă care se înălța 
amenințător lângă oraș. 

Bineînţeles că acolo e. În locul cel mai înalt din clădirea cea mai 
înaltă, de bună seamă. 

- Te voi conduce eu. Lordul Guvernator Vurms și consiliul lui 
sunt nerăbdători să-și cunoască noul Superior. 

Ochii i se umplură de amărăciune. 

Crezi că ai fi meritat tu funcţia asta, nu-i așa? Ei, mă bucur să te 
dezamăgesc. 

Harker porni spre oraș cu pas vioi. Practicianul Frost își târșâia 


picioarele alături, cu capul vârât între umerii puternici, căutând 
orice urmă de umbră ca și cum soarele ar fi tras în el cu săgeți de 
foc. Vitari mergea în zigzag pe strada prăfuită ca pe un ring de dans, 
aruncând priviri furișe pe ferestre şi pe aleile laterale. Ultimul era 
Glokta, pe care începuse deja să îl ardă piciorul stâng din cauza 
efortului. 

„Schilodul n-a reușit să se târâie mai mult de trei pași până când a 
căzut în bot și a fost cărat pe targă tot restul drumului și guita ca un 
porc sacrificat și cerșea apă de băut, în vreme ce tocmai acei cetăţeni pe 
care a fost trimis ca să-i îngrozească îl urmăreau uluiţi... ” 

Îşi strânse buzele şi își înfipse puţinii dinți rămași în gingiile 
goale, forțându-se să ţină după ceilalți, iar mânerul toiagului îi tăia 
palma și coloana vertebrală în agonie trosnea la fiecare pas. 

- Acesta este Orașul Inferior, mârâi Harker peste umăr, unde 
locuiește populaţia indigenă. 

O mahala imensă, înăbușitoare, murdară, împuţită. Clădiri 
sărăcăcioase și prost întreținute: barăci rahitice de un etaj, bordeie 
strâmbe din chirpici. Oameni cu piele închisă la culoare, îmbrăcați 
ca vai de lume, expresii înfometate. O femeie sfrijită îi urmări cu 
privirea din pragul ușii. Un bătrân cu un singur picior ţopăi pe lângă 
ei sprijinindu-se în cârje curbate. Pe o alee strâmtă, copii în zdrențe 
se fugăreau printre maldărele de gunoaie. Aerul era greu de 
duhoarea putregaiului și a canalizării proaste. Sau a lipsei canalizării. 
Peste tot bâzâiau muște. Muște grase, muște furioase. Singurele 
creaturi care prosperă aici. 

- Dacă aș fi știut că este un loc atât de încântător, observă Glokta, 
aș fi venit mai de mult. Se pare că dagoskanilor le merge bine de 
când s-au alăturat Uniunii, nu? 

Harker nu înţelese ironia. 

— Cel mai bine. În scurta perioadă când gurkienii au controlat 
cetatea, i-au transformat în sclavi pe mulți dintre cetăţenii de vază. 
Acum, sub stăpânirea Uniunii, sunt cu adevărat liberi să muncească 
și să trăiască așa cum vor. 

— Cu adevărat liberi, zici? 

Deci așa arată libertatea. Glokta urmări cu privirea câţiva localnici 
mohorâţi care se înghesuiau în jurul unei tonete cu fructe mucegăite 


şi resturi de carne stricată și mâncată de muște. 

- Mă rog, cei mai mulți, se încruntă Harker. Inchiziția s-a văzut 
nevoită să înlăture câţiva intriganţi atunci când am sosit aici. Însă 
acum trei ani, porcii ăştia nerecunoscători au pus-o de o răzmeriță. 

După ce le-am acordat libertatea de a trăi ca animalele în propriul lor 
oraș? Scandalos. 

- l-am învins, bineînţeles, dar tot n-am pus capăt stricăciunilor. 
Am reuşit abia după ce li s-a interzis să mai deţină arme şi să mai 
intre în Orașul Superior unde trăiesc cei mai mulți albi. De atunci 
lucrurile s-au liniștit. Ceea ce demonstrează fără tăgadă că un 
control drastic este metoda cea mai eficientă pentru a face față 
acestor primitivi. 

- Pentru niște primitivi, trebuie să recunosc că au construit niște 
fortificaţii destul de impresionante. 

Un zid înalt străbătea orașul din faţa lor, aruncându-și umbra 
lungă peste căsuţele jalnice ale mahalalei. În fața lui fusese de 
curând săpat un șanț larg, pe marginea căruia erau aliniaţi țăruși 
bine ascuţiţi. Un podeț îngust ducea la poarta înaltă dintre două 
turnuri amenințătoare. Ușile grele erau deschise, însă în faţa lor 
stăteau doisprezece bărbaţi: soldați asudaţi ai Uniunii, cu coifuri din 
oţel şi straie din piele tăbăcită bătută cu ţinte, cu săbii și sulițe pe 
care soarele lucea neîndurător. 

— O poartă foarte bine păzită, murmură Vitari ca pentru sine. Mai 
ales că e în mijlocul orașului. 

Harker se încruntă. 

- De când cu răzmeriţa, localnicii au voie să intre în Orașul 
Superior doar pe bază de permis. 

- Și cine poate căpăta un asemenea permis? se interesă Glokta. 

— Anumiți meseriași pricepuţi care mai sunt încă în serviciul 
ghildei negustorilor de mirodenii, dar mai ales servitori care 
lucrează în Orașul Superior şi în Citadelă. Mulţi dintre cetăţenii 
Uniunii care locuiesc aici au servitori indigeni, unii chiar mai mulți. 

- Desigur că şi indigenii sunt cetăţeni ai Uniunii, nu-i așa? 

Harker își ţuguie buzele: 

- Dacă spui tu, Superiorule, dar realitatea este că nu sunt de 
încredere. Nu gândesc ca noi. 


- Ce vorbeşti? Măcar dacă ar gândi cât de cât și tot ar fi un progres 
pentru brutele astea. 

- Toţi tuciurii ăștia nu sunt decât niște scursuri. Gurkieni, 
dagoskani, toți o apă și un pământ. Criminali și pungași, toți. Cel 
mai bine e să-i pui la pământ și să-i ţii acolo, aruncă Harker o 
privire furioasă spre mahalaua încinsă. Dacă ceva miroase ca un 
căcat şi are culoarea căcatului atunci e foarte posibil chiar să fie un 
căcat. 

Se întoarse și traversă țanțoș podeţul. 

- Ce bărbat șarmant și instruit, murmură Vitari. 

Mi-ai luat vorba din gură. 

În spatele porţilor era o altă lume. Domuri impunătoare, turnuri 
elegante, mozaicuri din sticlă colorată și pilaștri din marmură 
străluceau în soarele puternic. Străzi largi și curate, case bine 
îngrijite. În piaţetele somptuoase găseai chiar și câţiva palmieri 
însetaţi. Oamenii de aici erau plăcuţi privirii, bine îmbrăcați și cu 
pielea albă. Cu excepţia arsurilor de soare. Cu duiumul. Printre ei 
mișunau şi câteva chipuri colorate, ţinându-se deoparte, cu ochii în 
pământ. Cei care au avut norocul să li se permită să slujească? Ar trebui 
să se bucure că Uniunea nu îngăduie sclavia. 

Dincolo de toată larma, Glokta auzea și un răpăit, ca și cum mai 
departe s-ar fi purtat o bătălie. Tot mai puternic pe măsură ce își 
târa piciorul dureros prin Orașul Superior, atingând cu furie nivelul 
maxim când intrară într-o piaţă mare, unde se îmbulzeau oameni cu 
priviri agitate. Oameni din Midderland, și din Gurkhul, și din Styria, 
băștinași cu ochi înguști din Suljuk, cetățeni cu părul blond din 
Vechiul Imperiu, chiar și oameni bărboși ai Nordului, la mare 
distanță de meleagurile natale. 

— Negustori, mârâi Harker. 

Parcă s-au adunat toţi negustorii din lume. 

Se îmbulzeau în jurul tarabelor mari pline cu fructe și legume, în 
jurul cântarelor uriașe, în jurul tăblițelor negre pe care erau trecute 
cu cretă mărfurile şi prețurile. Urlau, împrumutau și făceau trocuri 
într-o mulțime de limbi, își basculau mâinile în gesturi ciudate, se 
înghionteau, se trăgeau de haine, se arătau cu degetul. Amușinau 
cutiile cu mirodenii şi beţișoarele parfumate, pipăiau cupoanele de 


țesături şi bucăţile de lemn rar, împungeau fructele, mușcau 
monedele, se uitau prin lupă la nestematele scânteietoare. Ici colo 
câte un hamal autohton se poticnea printre ei, cocârjat sub povara 
mult prea grea. 

- Negustorii de mirodenii își iau câte o cotă-parte din tot, 
murmură Harker, deschizându-și nervos drumul prin mulțimea 
limbută. 

— Trebuie să fie cam mult, spuse Vitari cu glas scăzut. 

Cam foarte mult, dacă mă întrebi pe mine. Suficient cât să ne ajute 
să-i înfruntăm pe gurkieni. Suficient cât să ținem captiv un oraș întreg. 
Oamenii ucid pentru mult mai puţin. 

Strâmbându-se și mârâind, Glokta își croi drum prin piaţă, 
zdruncinat și lovit și înghiontit la fiecare pas șchiopătat. Doar atunci 
când au ieșit din mulțime, în celălalt capăt al pieţei, și-a dat seama 
că se aflau chiar în umbra unei construcţii uriașe și grațioase, arcadă 
peste arcadă, boltă peste boltă, deasupra gloatei. Turle delicate la 
fiecare colț se înălțau spre cer, zvelte și fragile. 

- Magnific, șopti Glokta îndreptându-și spatele îndurerat și 
uitându-se în sus printre gene, căci albul pur al pietrei îi ardea ochii 
în lumina orbitoare a după-amiezii. Văzând asta, aș putea să ajung 
să cred în Dumnezeu. Dacă n-aș ști cum stă treaba. 

- Hm, râse batjocoritor Harker. Băștinașii veneau cu miile să se 
roage aici, înveninând aerul cu incantaţiile și superstiţiile lor 
blestemate. Bineînțeles, doar până când răzmeriţa a fost înăbușită. 

— Şi acum? 

- Superiorul Davoust le-a interzis accesul aici. Așa cum le-a 
interzis accesul în orice loc din Orașul Superior. Acum negustorii de 
mirodenii folosesc clădirea ca o prelungire a pieţei de mărfuri, 
cumpără și vând, și de-astea. 

— Aha. Cât de nimerit. Templu închinat banului. Religia noastră 
meschină. 

- Mi se pare că sunt acolo şi birourile unei bănci. 

- Bancă? Ce bancă? 

— Negustorii de mirodenii se ocupă de aspectele astea, se burzului 
Harker iritat. Valint şi cumva, parcă. 

- Balk. Valint și Balk. 


Deci niște cunoștințe vechi au ajuns aici înaintea mea, ce zici de 
chestia asta? Ar fi trebuit să-mi dau seama. Ticăloșii ăștia sunt 
pretutindeni. Pretutindeni unde există bani. Se uită la viermuiala din 
piață. Și aici sunt bani foarte mulți. 

Drumul deveni tot mai greu pe măsură ce începură să urce pe 
stânca uriașă, pe străzile tăiate în pragurile dealului. Glokta se 
chinuia să meargă prin arşița cumplită, încovoiat pe toiagul pe care 
își sprijinea greutatea, durerea fioroasă din picior făcându-l să-și 
muște buzele, însetat ca un câine de pripas și cu transpiraţia 
curgându-i prin toţi porii. Harker nu făcu niciun semn că ar fi avut 
intenţia să încetinească. Și al naibii să fiu dacă am să-i cer s-o facă. 

— Deasupra noastră este Citadela. 

Inchizitorul făcu un semn cu mâna spre aglomerarea de clădiri cu 
pereți povârniţi, domuri şi turnuri înfipte în vârful stâncii închise la 
culoare, la mare înălțime deasupra orașului. 

- Odinioară aici era reședința Regelui lor, dar acum este centrul 
administrativ al cetăţii și numai cei mai importanţi cetăţeni locuiesc 
aici. Înăuntru mai sunt și Casa Ghildei Negustorilor de Mirodenii şi 
Casa Întrebărilor. 

- Ce privelişte impresionantă! murmură Vitari. 

Glokta se întoarse şi își puse mâna streașină la ochi. 

Dagoska se întindea în faţa lor ca o insulă. Versanții Orașului 
Superior, şiruri îngrijite de case îngrijite, drumuri lungi şi drepte 
între ele, presărate cu palmieri galbeni și piețe largi. De partea 
cealaltă a zidului lung și curbat se afla talmeș-balmeșul prăfuit și 
cafeniu al mahalalelor. Mai departe, tremurând în pâcla zilei 
caniculare, se zăreau țărmurile grandioase blocând unica limbă 
îngustă de pământ care lega orașul de continent, cu marea albastră 
într-o parte și portul albastru în cealaltă. Cea mai bună protecție din 
lume, se spune. Mă întreb dacă n-ar fi bine să punem la încercare 
lăudăroșenia asta trufașă cât mai avem timp? 

- Superiorule Glokta? îşi drese Harker glasul. Te așteaptă Lordul 
Guvernator și consiliul său. 

- Să mai aștepte. Mai întâi aș vrea să ştiu cum merge ancheta pe 
care o faci cu privire la dispariţia Superiorului Davoust. Ar fi 
regretabil dacă și noul Superior ar avea parte de aceeași soartă. 


Harker se încruntă: 

— Păi... merge. Nu încape îndoială că localnicii sunt de vină. N-au 
încetat nicicând cu uneltirile. În ciuda măsurilor luate de Davoust 
după răzmeriţă, mulți refuză încă să înveţe care le este locul. 

— Mărturisesc că mă uimești. 

— Este purul adevăr, crede-mă. Au fost trei servitori dagoskani în 
încăperile Superiorului în noaptea în care a dispărut. I-am interogat 
eu însumi. 

— Și ce anume ai aflat? 

- Încă nimic, din păcate. Sunt teribil de încăpăţânați. 

— Atunci, haide să-i interogăm împreună. 

— Împreună? Harker își umezi buzele. N-am știut că o să vrei să-i 
interoghezi personal, Superiorule. 

— Acum știi. 


Ai fi putut crede că o să fie mai răcoare în stâncă. Însă era tot la fel 
de cald ca afară, pe străzile toride lipsite de milostenia brizei. 
Coridorul era tăcut, fără aer, fără viață, ca un mormânt. Torța pe 
care o ducea Vitari făcea umbrele să danseze prin cotloane, iar 
bezna se regrupa iute în spatele lor. 

Harker se opri lângă o ușă prinsă în fiare și își șterse de pe față 
stropii unsuroși de transpiraţie. 

— Trebuie să te previn, Superiorule, am fost nevoit să fiu destul 
de... de dur cu ei. Mâna forte este cea mai bună metodă, știi. 

- O, da, şi eu pot fi destul de forte, dacă o cer împrejurările. Nu 
mă șochez prea ușor. 

— Bine, bine. 

Cheia se răsuci în lacăt, ușa se deschise și pe coridor se împrăștie 
un miros infect. O latrină înfundată și un morman de dejecţii 
descompuse. Celula era minusculă, fără geamuri, cu tavanul mult 
prea scund pentru a-i permite cuiva să stea drept în picioare. 
Căldura era cumplită, duhoarea era inimaginabilă. Îi aduse aminte 
lui Glokta de o altă celulă. De mai la sud, din Shaffa. Din 
străfundurile palatului Împăratului. Celulă în care timp de doi ani am 
icnit și am schelălăit în întuneric și am zgâriat pereții și m-am tăvălit în 
propria-mi scârnă. Începu să i se zbată o pleoapă şi își şterse 


meticulos ochiul cu degetul. 

Unul dintre deţinuţi zăcea pe jos, cu fața la perete, cu pielea 
înnegrită de vânătăi, cu ambele picioare sfărâmate. Un altul atârna 
de tavan prins de încheieturi, cu genunchii măturând podeaua, cu 
capul moale într-o parte, cu tot spatele biciuit până la sânge. Vitari 
se aplecă și îl împunse pe unul cu degetul. 

— Mort, spuse netulburată. 

Se duse la celălalt. 

- Și ăsta. De destulă vreme. 

Lumina tremurândă căzu peste un al treilea deţinut. 

Care trăia. Încă. O fată legată cu lanţuri de mâini şi de picioare, 
cu chipul scofâlcit de foame, buzele crăpate de sete, acoperită cu 
niște zdrenţe jegoase și pătate de sânge. Râcâi cu călcâiele în podea 
încercând să se retragă și mai mult în colț, bolborosind disperată în 
kantică, acoperindu-și ochii în faţa luminii. Îmi amintesc. Singurul 
lucru mai îngrozitor decât bezna este momentul în care vine lumina. Cu 
ea vin și întrebările. 

Glokta se încruntă, ochii care-i zvâcneau trecând în revistă cele 
două cadavre torturate, capul învârtindu-i-se din cauza efortului, și 
a căldurii, și a mirosului insuportabil. 

- O atmosferă foarte plăcută, într-adevăr. Ce ţi-au spus? 

Harker intră fără nicio tragere de inimă în celulă cu mâna la nas 
şi la gură. Silueta lui Frost se înălța amenințătoare în spatele lui. 

— Încă nimic, dar eu... 

- De la ăștia doi n-ai să scoţi nimic acum, este evident. Sper că și- 
au semnat mărturisirile. 

— Păi... nu tocmai. Superiorul Davoust nu a fost niciodată 
interesat să obțină mărturisiri semnate de la tuciurii, noi doar... 

- Nu ai putut să-i ţii în viaţă nici măcar atât cât să mărturisească? 

Harker se bosumflă. Ca un copil pedepsit de profesor pe nedrept. 

— O mai avem pe fată, se burzului el. 

Glokta se uită la ea, trecându-și limba peste locul unde îi fuseseră 
pe vremuri dinţii din față. Nu se lucrează cu metodă. Nu se lucrează 
cu un anume scop în minte. Doar brutalitate de dragul brutalităţii. Mi s- 
ar fi făcut rău dacă aș fi înghiţit ceva de dimineaţă. 

— Câţi ani are? 


- Probabil că vreo paisprezece, Superiorule, dar nu văd ce 
relevanţă ar avea aspectul ăsta. 

- Relevanţa, Inchizitor Harker, este că rareori conspiraţiile sunt 
conduse de fetițe de paisprezece ani. 

— M-am gândit că e bine să-mi fac treaba scrupulos. 

— Scrupulos, zici? Măcar ai apucat să-i întrebi ceva? 

— Păi, am... 

O lovitură dibace cu toiagul lui Glokta peste faţă. Mişcarea bruscă 
îi înfipse o săgeată de agonie în şold, se poticni pe piciorul bolnav și 
fu nevoit să se apuce de braţul lui Frost ca să nu-și piardă echilibrul. 
Inchizitorul guiță de durere şi uluire, se izbi de perete și căzu în 
fund pe podeaua mizeră. 

- Nu ești Inchizitor! șuieră Glokta, nu ești decât un măcelar 
blestemat! Uită-te la cum arată locul ăsta! Și ai omorât și doi 
martori! La ce ne mai folosesc acum, prostule? 

Glokta se aplecă deasupra lui Harker. 

- Dacă nu cumva asta ai și intenţionat, ce zici? Poate că Davoust 
a fost ucis de un lacheu invidios? Un lacheu care a vrut să reducă 
martorii la tăcere, Harker, ce zici? Poate că ar trebui să-mi încep 
ancheta chiar din sânul Inchiziției! 

Harker se silea să se ridice, dar silueta amenințătoare a 
practicianului Frost se iți deasupra lui făcându-l să se lipească iarăși 
de perete, cu sângele curgându-i din nas. 

— Nu! Te rog, nu! A fost un accident! N-am vrut să-i omor! Am 
vrut doar să ştiu ce s-a întâmplat! 

- Un accident? Ori ești un trădător, ori un incompetent, iar mie 
nu-mi trebuie așa ceva! 

Se aplecă și mai mult, cu buzele dezgolindu-i rânjetul știrb, 
ignorând durerea care îi urca pe şira spinării. 

- Știu că o mână forte dă cel mai mare randament în cazul 
primitivilor, Inchizitorule. Și vei afla că nicăieri nu există mâini mai 
forte decât ale mele. Nicăieri în toată lumea asta. Luaţi-l pe viermele 
ăsta din ochii mei! 

Frost îl apucă de veșminte pe Harker și îl târî afară prin mizeria 
din celulă. 

- Stai, hohoti el, apucându-se strâns de ușă. Te rog! Nu face asta! 


Urletele se pierdură apoi pe coridor. 

Ochii lui Vitari surâdeau șters ca și cum i-ar fi făcut plăcere scena 
la care tocmai asistase. 

— Ce facem cu murdăria asta? 

- Curăţaţi-o, Glokta se sprijini de perete, cu şoldul pulsând de 
durere, își șterse transpiraţia de pe față cu o mână tremurândă. 
Spălaţi-o cu multă apă. Îngropaţi cadavrele. 

Vitari făcu un semn cu capul spre singurul supravieţuitor. 

- Și cu ea ce ai de gând? 

— Fă-i baie. Dă-i haine. Dă-i mâncare. Dă-i drumul. 

- Nu are rost să-i fac baie dacă se întoarce în Orașul Inferior. 

Cam are dreptate în privința asta. 

- Bine! A fost slujnica lui Davoust, înseamnă că poate fi şi a mea. 
Pune-o la muncă! strigă peste umăr şontâcăind deja spre ușă. 

Trebuia să iasă de acolo. Nu mai putea să respire. 


- Îmi pare rău să vă dezamăgesc, dar zidurile nu sunt deloc de 
necucerit, nu în starea în care se află acum... 

Persoana care vorbea se întrerupse la intrarea târșâită a lui 
Glokta în încăperea în care se ţinea întrunirea consiliului de 
conducere din Dagoska. 

Nu se poate să fi existat o încăpere mai diferită de celula de la 
subsol. De fapt, este cea mai frumoasă cameră pe care am văzut-o 
vreodată. Fiecare centimetru al pereţilor și al tavanului era sculptat 
în cel mai minuţios detaliu: forme geometrice înspăimântător de 
complicate șerpuiau în jurul scenelor din legendele kantice redate în 
mărime naturală, pictate cu aur și argint strălucitor, roșu și albastru 
intens. Podeaua era un mozaic de o complexitate absolut minunată, 
masa cea lungă era încrustată cu vârtejuri de lemn negru și inserții 
de fildeș, cu luciu de oglindă. Ferestrele înalte ofereau o priveliște 
de mare efect a orașului în nuanţe de cafeniu prăfuit și a golfului 
albastru scăpărător. 

Femeia care se ridică să-l întâmpine pe Glokta se potrivea de 
minune cu ambianța magnifică. Absolut de minune. 

— Sunt Carlot dan Eider, spuse adresându-i un zâmbet nestingherit 
şi întinzându-i mâinile ca unui prieten vechi. Magistresă a Ghildei 


Negustorilor de Mirodenii. 

Glokta trebui să admită că era impresionat. Fie și măcar de 
stomacul ei rezistent. Nici cel mai mic semn de groază. Se uită la mine 
de parcă n-aș fi o ruină desfigurată, pocită, diformă și plină de ticuri 
nervoase. Mă întâmpină ca și cum aș arăta la fel de bine ca ea. Purta o 
rochie lungă lucrată în stilul din Sud: mătase albastră garnisită cu 
argint licărea în adierea brizei răcoroase ce pătrundea prin ferestrele 
înalte. Bijuterii de o valoare impresionantă îi scânteiau pe degete, la 
mâini, în jurul gâtului. Când se apropie de el, Glokta detectă și o 
aromă stranie. Dulce. Probabil ca mirodenia care a făcut-o atât de 
bogată. Efectul parfumului nu a fost în van. Sunt totuși bărbat. Doar 
că mai puţin decât pe vremuri. 

— Trebuie să-mi cer scuze pentru felul în care sunt îmbrăcată, dar 
straiele kantice sunt mult mai confortabile pe caniculă. Am început 
să mă obişnuiesc cu ele de când trăiesc aici. 

Se scuză pentru felul cum arată așa cum s-ar scuza un geniu pentru 
imbecilitatea lui. 

- Nu e absolut nicio problemă, Glokta făcu o plecăciune atât de 
adâncă pe cât îi permiteau piciorul cel nevolnic și durerea ascuţită 
din şale. Superiorul Glokta, la dispoziţia domniilor voastre. 

- Suntem extrem de bucuroși că ai venit. Am fost teribil de 
îngrijorați de la dispariția Superiorului Davoust, predecesorul tău. 

Îmi închipui că unii au fost ceva mai puţin îngrijoraţi decât alții. 

- Sper să reușesc să fac ceva lumină în chestiunea asta. 

— Toţi sperăm să fie așa. 

Îl prinse pe Glokta de cot cu o siguranță firească. 

— Permite-mi, te rog, să fac prezentările. 

Glokta nu se clinti. 

- Mulţumesc, Magistresă, dar cred că mă descurce și singur. 

Prin propriile-i puteri, atâtea câte îi mai rămăseseră, şontâcăi 
până în cealaltă parte a mesei de consiliu. 

— Tu ești generalul Vissbruck, însărcinat cu apărarea orașului. 

Generalul avea vreo patruzeci și ceva de ani, era predispus la 
chelie, asuda din abundență în uniforma înzorzonată încheiată până 
în gât în ciuda căldurii cumplite. Mi-aduc aminte de tine. Ai fost în 
Gurkhul, în timpul războiului. Maior în Oastea Regelui și cu reputaţie de 


mare dobitoc. Se pare că ţi-a mers bine, așa cum le merge îndeobște 
dobitocilor. 

— Îmi pare bine, catadicsi Vissbruck să spună, fără să-și ridice 
ochii din hârtiile din față. 

- Sigur, întotdeauna este bine să-ți reîntâlneşti o veche 
cunoștință. 

— Ne cunoaștem? 

— Am luptat împreună în Gurkhul. 

— Împreună? și o undă de șoc traversă fața nădușită a lui 
Vissbruck. Eşti... acel Glokta? 

— Într-adevăr. Așa cum spui, sunt acel Glokta. 

Generalul începu să clipească des. 

- Ăăă, păi, ca să zic aşa... cum ţi-a mai mers? 

- Am avut parte de dureri înfiorătoare, mulțumesc de întrebare, 
dar văd că ţie îți merge foarte bine, iar aceasta este o consolare 
imensă. 

Vissbruck clipi iarăşi, însă Glokta nu-i lăsă timp să răspundă. 

— Iar acesta trebuie să fie Lordul Guvernator Vurms. Este o onoare 
absolută să te cunosc, Alteță. 

Bătrânul era o caricatură a decrepitudinii, sfrijit în hainele 
maiestuoase de ceremonie, ca o prună uscată în pielea-i subţire. Cu 
toată căldura, mâinile nu i se opreau din tremurat, chelia lucioasă 
era presărată cu câteva smocuri de păr alb. Se uită chiorâș la Glokta 
cu ochi decoloraţi și urduroși. 

— Ce zice? Lordul Guvernator se holbă confuz în jur. Cine-i omul 
ăsta? 

Generalul Vissbrock se aplecă spre el, apropiindu-se atât de mult 
că buzele aproape că-i atinseră urechea bătrânului. 

- Superiorul Glokta, Alteță! Înlocuitorul lui Davoust! 

— Glokta? Glokta? Unde dracu’ e Davoust? 

Nimeni nu-l învrednici cu vreun răspuns. 

— Eu sunt Korsten dan Vurms. 

Fiul Lordului Guvernator își rosti numele de parcă ar fi fost un 
descântec magic și îi întinse mâna lui Glokta de parcă i-ar fi oferit 
un dar nepreţuit. Blond și frumușel, tolănit neglijent pe scaun, 
bronzat și emanând sănătate prin toţi porii, suplu și atletic pe cât de 


dărâmat şi veștejit era tatăl său. Deja nu pot să-l sufăr. 

— Înţeleg că ai fost un spadasin renumit pe vremuri, îl măsură 
Vurms din priviri pe Glokta cu un zâmbet batjocoritor. Și eu mă 
pricep destul de bine la lupta cu sabia, însă aici nu am cu cine să mă 
duelez. Poate exersăm cândva împreună, ce zici? 

Mi-ar plăcea la nebunie, jigodie mică. Dacă m-ar mai ajuta piciorul 
te-aș bate de te-ai căca pe tine. 

- Obișnuiam să mă duelez, dar, din nefericire, sănătatea mea 
șubredă m-a obligat să renunţ. Glokta îi aruncă un zâmbet malefic și 
ştirb. Dar îndrăznesc să spun că aș putea să-ți dau câteva ponturi 
dacă dorești să-ți îmbunătăţești tehnica. 

Vurms se încruntă auzindu-i vorbele, dar Glokta trecuse deja mai 
departe. 

- Tu trebuie să fii Hadișul Kahdia. 

Hadișul era un bărbat înalt, subţire, cu gât lung și privire obosită. 
Purta un veşmânt alb, simplu, la fel ca turbanul de pe cap. Nu pare 
deloc mai înstărit ca ceilalți localnici din Orașul Inferior, însă are un aer 
demn. 

- Sunt Kahdia şi am fost ales de oamenii din Dagoska să vorbesc 
în numele lor. Dar nu îmi mai spun Hadiș. Preotul fără templu nu 
este preot. 

— Tot de templu trebuie să vorbim? se văicări Vurms. 

— Mă tem că trebuie, atâta vreme cât voi mai fi în consiliul acesta. 

Se uită din nou la Glokta. 

— Deci avem un alt Inchizitor? Un alt diavol. Un alt aducător de 
moarte. Afacerile tale nu mă interesează câtuși de puţin, 
torționarule. 

Glokta surâse. Își mărturisește ura față de Inchiziţie fără ca măcar 
să-mi vadă instrumentele. Dar nu mă pot aștepta ca poporul lui să 
îndrăgească Uniunea, atunci când trăiesc la ei acasă doar puţin mai bine 
decât sclavii. Să fie el trădătorul pe care îl caut? 

Sau el? Generalul Vissbruck, din cap până în picioare imaginea 
soldatului loial, cu simțul datoriei mult prea puternic și cu 
imaginația mult prea bicisnică pentru a se deda la mașinaţiuni. Dar 
puţini ajung generali fără să se îngrijească și de propriul lor profit, fără 
să mituiască pe cine trebuie, fără să aibă câteva secrete bine ascunse. 


Sau el? Korsten dan Vurms îi rânjea batjocoritor ca unei latrine 
prost curățate pe care era nevoit s-o folosească. Am cunoscut mii de 
teapa lui, progenituri arogante. O fi el copilul Lordului Guvernator, dar 
este evident că nu este credincios nimănui altcuiva decât propriei 
persoane. 

Sau ea? Magistresa Eider era toată numai amabilitate și zâmbet 
grațios, dar ochii îi erau duri ca diamantele. Mă evaluează așa cum 
își evaluează clientul o negustoreasă. Femeia asta înseamnă mai mult 
decât maniere elegante și slăbiciune pentru croitoria străină. Mult mai 
mult. 

Sau el? Până și bătrânul Lord Guvernator părea acum suspect. Să 
aibă oare văzul și auzul atât de slăbite pe cât pretinde? Sau căutătura lui 
crucișă e o prefăcătorie, așa cum ar putea fi și insistenţele de a afla ce 
anume se întâmplă? Oare nu cumva știe mai multe decât toţi ceilalți? 

Glokta se întoarse și şchiopătă până la fereastră, se sprijini de 
coloana superb sculptată de lângă ea și admiră priveliștea uluitoare, 
încălzindu-și faţa în razele amurgului. Aproape că putea simţi cum 
membrii consiliului se foiesc neliniștiți, dornici să scape cât mai 
repede de el. Mă întreb cât mai durează până vor porunci schilodului să 
iasă din splendida lor sală? N-am încredere în niciunul din ei. În 
niciunul. Rânji atotștiutor ca pentru sine. Exact așa cum ar trebui să 
fie. 

Primul și-a pierdut răbdarea Korsten dan Vurms. 

- Superiorule Glokta, explodă el, apreciem conștiinciozitatea de 
care ai dat dovadă prezentându-te înaintea noastră, dar sunt convins 
că ai alte treburi mult mai importante de care să te ocupi. Pentru că 
noi cu siguranță avem. 

— Fireşte. 

Glokta şontâcăi înapoi la masă cu o încetineală exagerată de 
parcă s-ar fi pregătit să părăsească încăperea. Apoi își trase un scaun 
şi se așeză, strâmbându-se când îl săgetă durerea din picior. 

— Pe cât este posibil, într-o primă etapă voi încerca să fac mai 
puţine observații. 

— Ce? exclamă Vissbruck. 

- Cine-i individul ăsta? întrebă iarăși Lordul Guvernator, 
întinzându-și gâtul înainte şi forțându-și ochii apoşi. Ce se petrece 


aici? 

Fiul său fu mai direct: 

- Ce mama dracului crezi că faci? vru el să știe. Ai înnebunit? 

Hadișul Kahdia începu să chicotească ușurel. Că râdea de Glokta, 
sau de furia celorlalți, nimeni nu-și putea da seama. 

- Vă rog, domnilor, vă rog, spuse Magistresa pe un ton blând, 
răbdător. Superiorul abia a sosit și poate că nu știe cum ne 
conducem noi treburile în Dagoska. Trebuie să înţelegi că 
predecesorul tău nu a luat niciodată parte la întrunirile noastre. De 
destui ani guvernăm cu mult succes orașul acesta și... 

- Consiliul Închis nu vede lucrurile așa. 

Glokta ridică ordonanța regală cu două degete. O arătă tuturor, 
asigurându-se că se vede bine sigiliul uriaș roșu cu auriu, apoi o 
împinse pe masă înspre ceilalți. 

În privirile uluite şi cumva nesigure ale colegilor ei, Carlot dan 
Eider luă documentul, îl despături și începu să-l citească. Se 
încruntă, apoi ridică o sprânceană bine pensată. 

— Se pare că noi suntem cei neștiutori. 

— Dă-mi să văd! îi smuci din mâini scrisoarea Korsten dan Vurms 
și o citi și el. Nu se poate, murmură. Nu se poate! 

- Mă tem că se poate. Glokta oferi asistenței rânjetul său șui și 
ştirb. Arhilectorul Sult este foarte îngrijorat. Mi-a cerut să anchetez 
dispariția Superiorului Davoust și totodată să inspectez fortificațiile 
orașului. Să le inspectez amănunțit şi să îi pot garanta că armata 
gurkiană nu ar putea să le penetreze. Mi-a ordonat să iau orice 
măsură mi s-ar părea necesară. 

Făcu o pauză plină de înțeles. 

— Orice... măsură. 

— Ce e? bombăni Lordul Guvernator. Cer să mi se spună ce se 
petrece! 

Acum documentul ajunsese la Vissbruck. 

- Ordonanţa regală, șopti el, ștergându-şi cu mâneca transpirația 
de pe frunte, semnată de toţi cei doisprezece membri ai Consiliului 
Închis. Îi conferă puteri depline! 

O așeză ușurel pe masa cu incrustații de parcă s-ar fi temut să nu 
izbucnească în flăcări pe neașteptate. 


— Este... 

— Ştim cu toţii ce este. 

Magistresa Eider îl privea pe Glokta cu un aer gânditor, 
mângâindu-şi obrazul neted cu un deget. Ca o negustoreasă care și-a 
dat brusc seama că acel client pe care-l credea neștiutor tocmai ce a 
jecmănit-o el pe ea, nu invers. 

— Se pare că Superiorul Glokta va prelua conducerea. 

- N-aș spune chiar așa, dar de acum înainte voi lua parte la toate 
întrunirile acestui consiliu. Gândiţi-vă la asta ca fiind prima dintr-un 
şir foarte lung de schimbări. 

Glokta scoase un oftat de mulțumire și se așeză mai comod în 
scaunul admirabil realizat,  întinzându-și piciorul dureros, 
odihnindu-și spatele dureros. Aproape că mă simt bine. Trecu în 
revistă chipurile posomorâte din consiliul de conducere al oraşului. 
Firește, cu exceptia faptului că unul din acești oameni încântători este 
mai mult ca sigur un trădător periculos. Un trădător care a pus deja la 
cale disparitia unui Superior și care acum poate că se gândește la 
scoaterea din scenă și a celui de-al doilea... 

Glokta își drese glasul: 

- Deci, generale Vissbruck, ce spuneai când am intrat eu? Ceva 
despre ziduri? 


Rănile trecutului 


- Greșelile trecutului, psalmodie Bayaz cu infatuare aproape 
divină, nu trebuie să se repete. Prin urmare, orice educaţie de 
valoare trebuie să se întemeieze pe o corectă înţelegere a istoriei. 

Jezal scoase un suspin cutremurat. La ce naiba se apucase moșul 
ăsta să-l culturalizeze era peste puterea lui de pricepere. Poate din 
cauza egoismului de nestăpânit care apare în pragul senilităţii. 
Oricum, Jezal era de nezdruncinat în hotărârea lui de a nu învăţa 
absolut nimic. 

— ... da, istoria, medită Magul, este multă istorie în Calcis... 

Jezal se uită în jur deloc impresionat. Dacă istoria nu ar fi 
însemnat nimic altceva decât bătrâneţe, atunci Calcis, orașul-port 
străvechi al Vechiului Imperiu, s-ar fi calificat cu siguranţă. Însă 
dacă istoria ar fi mers mai departe și ar fi însemnat și grandoare, 
glorie, acel ceva care-ţi pune sângele în mișcare, atunci Calcis nici 
nu merita să fie pomenit. 

Fără îndoială că orașul fusese proiectat cu mare grijă, cu străzi 
largi, drepte, amplasate în așa fel încât să ofere călătorului privelişti 
magnifice. Dar secolele lungi au transformat în scene ale 
descompunerii panoramele falnice de odinioară. Pretutindeni se 
zăreau case părăsite, cu ferestre şi uși goale care se holbau trist la 
piețele desfundate. Trecură pe lângă străzi lăturalnice, sufocate de 
buruieni, de moloz, de lemne putrezite. Jumătate dintre podurile de 
peste râul puturos se dărâmaseră și dărâmate au rămas; jumătate 
dintre copacii care străjuiau căile largi erau morți și uscați, 
sugrumaţi de iederă. 

Nici urmă de viaţa strălucitoare care fremăta în Adua, de la 
docuri până la mahalale și până la Agriont. Poate că uneori lui Jezal 
i se păruse că orașul lui era prea aglomerat, prea zgomotos, plesnind 
pe la cusături de atâta omenire, dar când îi văzu pe cei câțiva 
cetățeni zdrențăroși ai Calcisului umblând aiurea printre osemintele 
putrezite ale orașului de odinioară, își dădu seama ce atmosferă 


preferă. 

— ... şi de-a lungul călătoriei noastre vei avea parte de o mulțime 
de ocazii prin care să evoluezi, tinere prieten, și îți recomand să 
profiți din plin de ele. Maestrul Nouădegete, în special, merită tot 
interesul din partea ta. Cred că ai putea învăţa extrem de multe de 
la el... 

Jezal icni, nevenindu-i să-şi creadă urechilor: 

- De la maimuța aia? 

- Maimuta aia, cum îi zici tu, este un bărbat renumit în întregul 
Nord. Sângerosul Nouă i se spune prin părţile acelea. Nume care 
singur umple bărbaţii de teamă sau speranţă, depinde de ce parte se 
află. Luptător și tactician de o extremă şiretenie și experienţă 
neegalată. Mai presus de orice altceva, a învăţat vicleşugul de a 
spune infinit mai puţin decât știe, îi aruncă Bayaz o privire. Exact 
contrariul a ceea ce fac unii oameni pe care îi cunosc. 

Jezal se încruntă și își vâri capul între umeri. Nu vedea ce ar 
putea învăţa de la Nouădegete în afară, poate, de cum să mănânci 
direct cu mâinile și să stai nespălat zile întregi. 

- Marele forum, murmură Bayaz, când intrară într-un spațiu 
deschis. Inima vie a orașului, adăugă părând chiar și el dezamăgit. 
Aici cetăţenii Calcisului obișnuiau să vină să cumpere și să vândă, să 
urmărească spectacole și să asiste la procese, să discute filosofie și 
politică. În Timpurile Străvechi aici lumea s-ar fi înghesuit umăr 
lângă umăr până târziu în noapte. 

Acum locul gol părea şi mai întins. În zona pavată ar fi putut 
intra o mulțime de cincizeci de ori mai mare decât cea formată din 
amărâţii strânşi acolo. Statuile impozante de pe margini erau pătate 
şi ciobite, piedestalurile lor murdare erau înclinate aproape să se 
răstoarne. În mijloc erau așezate câteva tarabe, strânse una într-alta, 
ca oile pe vreme rea. 

- Nălucă a gloriei trecute. Şi totuşi, îi indică Bayaz sculpturile 
neîngrijite, doar acești locatari ne interesează astăzi. 

— Zău așa? Şi ei sunt...? 

— Împărați din trecutul îndepărtat, băiete, fiecare cu propria-i 
poveste. 

Jezal gemu în sinea lui. Până şi pentru istoria țării lui nu 


manifestase decât un interes superficial şi pasager, darămite pentru 
un golf insalubru din mult prea îndepărtatul Vest al Lumii. 

— Sunt o grămadă, șopti el. 

- Şi nici nu sunt toţi. Istoria Vechiului Imperiu se întinde multe 
secole în trecut. 

— Probabil că de-aia i se zice „vechi”. 

- Nu te forţa să faci pe deşteptul cu mine, căpitane Luthar, nu eşti 
utilat corespunzător. În vreme ce strămoșii tăi se frăsuiau de colo- 
colo în pielea goală, comunicând prin semne și închinându-se la zeul 
noroiului, maestrul meu, Juvens, veghea aici la crearea unei naţiuni 
măreţe, o națiune care n-a fost niciodată egalată ca mărime și 
bogăţie, ca știință și grandoare. Adua, Talins, Shaffa, toate astea nu 
sunt decât umbre ale minunatelor orașe care au înflorit odinioară în 
valea uriașului fluviu Aos. Acesta este leagănul civilizației, tânărul 
meu prieten. 

Jezal privi în jur, la statuile amărâte, la pomii putreziţi, la străzile 
murdare, lăsate de izbeliște. 

— Ce n-a mers? 

- Decăderea măreției nu este niciodată o chestiune simplă. Dar 
acolo unde este izbândă și este glorie, trebuie să se găsească și 
decădere, şi ocară. Şi acolo unde apar amândouă, va clocoti pizma. 
Încet-încet, invidia şi orgoliul vor duce la gâlcevi, apoi la dihonii, 
apoi la războaie. Două războaie mari au sfârșit cu dezastre cumplite. 

Se îndreptă iute spre statuia din apropiere. 

- Dar dezastrele nu sunt lipsite de învățăminte, băiatul meu. 

Jezal se strâmbă. Avea nevoie de toate lecţiile astea de istorie 
cum avea nevoie de o boală venerică și nicidecum nu se simţea 
„băiatul” nimănui. Însă bătrânul nu se lăsa descurajat de 
împotrivirea lui evidentă. 

— Un mare conducător trebuie să fie nemilos, intonă Bayaz. Când 
simte o ameninţare la adresa persoanei sau autorităţii sale trebuie să 
acţioneze grabnic, fără păreri de rău. De pildă, nu trebuie să căutăm 
mai departe de împăratul Shilla, își ridică el ochii la statuia de 
marmură cu trăsăturile roase aproape în întregime de intemperii. 
Când și-a suspectat șambelanul că ar avea oarece pretenţii la tron, a 
poruncit să fie executat, soția și copii să-i fie strangulați, palatul său 


de la Aulcus să fie făcut una cu pământul. 

Bayaz ridică din umeri și continuă: 

- Fără nicio dovadă cât de mică. Gest exagerat și brutal, dar mai 
bine să acţionezi cu prea multă forţă decât cu prea puţină. Mai bine 
să fii temut decât disprețuit. Shilla știa asta. Sentimentalismul nu 
are ce căuta în politică, înţelegi? 

- Înţeleg că, oriunde mi-aş întoarce privirea în viaţa asta, dau 
peste câte un afurisit de păcălici bătrân care încearcă să-mi ţină o 
predică. 

Acesta fu gândul lui Jezal, însă nu rosti cuvintele. Amintirea 
practicianului Inchiziției care se făcuse bucăţi sub ochii lui îi era 
mult prea proaspătă în minte. Zgomotul cleios al cărnii. Fierbinţeala 
sângelui stropindu-i obrajii. Înghiți greu nodul din gât și îşi plecă 
privirea. 

— Înţeleg, mormăi el. 

Vocea monotonă a lui Bayaz zumzăi mai departe. 

— Nu spun că un rege mare trebuie să fie un tiran, sigur că nu! 
Prioritatea unui conducător trebuie întotdeauna să fie aceea de a 
câștiga dragostea omului simplu, căci o poate dobândi cu gesturi 
mici și, totuşi, poate dura o viaţă. 

Dar Jezal nu fu de acord să treacă și peste asta, indiferent cât de 
periculos părea a fi bătrânul. Era evident că Bayaz nu avea pic de 
experienţă practică pe scena politicii. 

- La ce folosește dragostea omului din popor? Nobilii au bani, iar 
soldaţii au putere. 

Bayaz îşi ridică ochii la nori. 

- Vorbele tale sunt vorbele unui copil, prea uşor păcălit de tot 
felul de nerozii și de nişte mâini agile. De unde vin banii nobililor, 
dacă nu din dările plătite de țăranii care lucrează la câmp? Cine 
sunt acei soldaţi, dacă nu soţii și fiii oamenilor de rând? Cine le-a 
dat lorzilor putere? Doar vasalii care li se supun, și nimeni altcineva. 
Când ţăranii sunt nemulțumiți cu adevărat, această putere se topeşte 
cu viteza gândului. Cum s-a întâmplat cu împăratul Dantus. 

Arătă spre o statuie care avea brațul rupt din umăr, în vreme ce 
în mâna cealaltă întinsă ţinea un pumn de gunoaie peste care trona 
un petic de mușchi verde. Dispariţia nasului, în locul căruia se ițea 


un crater negru, îi conferea împăratului un aer de eternă uluire 
stânjenită, de parcă ar fi fost surprins pe latrină. 

— Niciun alt conducător nu a fost mai iubit de poporul lui, spuse 
Bayaz. Îi considera pe toţi egalii lui, îşi împărțea averea cu cei 
săraci. Dar nobilii au uneltit împotriva lui, au ales pe unul dintre ei 
ca să-i ia locul și l-au aruncat pe împărat în temniţă, confiscându-i 
tronul. 

- Zău aşa? grohăi Jezal privind în gol peste piaţa pustie. 

- Dar poporul nu a vrut să-și abandoneze mult iubitul monarh. Şi- 
au părăsit căminele și s-au răzvrătit și nu au putut fi înfrânți. Unii 
dintre complotiști au fost târâți afară din castelele lor și spânzurați 
în stradă, ceilalți au fost asasinați, iar Dantus a fost reinstalat pe 
tron. Vezi tu, băiete, cea mai sigură pavăză a unui cârmuitor în faţa 
primejdiei este dragostea poporului său. 

Jezal oftă: 

— Prefer să mă bazez pe ajutorul lorzilor. 

- Ha! Iubirea lor este costisitoare şi nestatornică precum vântul 
schimbător. Oare nu ai fost în Rotonda Lorzilor în timpul adunărilor 
Consiliului Deschis, căpitane Luthar? 

Jezal se încruntă. Poate că totuși era un grăunte de adevăr în 
bolboroselile bătrânului. 

- Ha! Așa este dragostea lorzilor. Cel mai bun lucru este să-i 
desparți și să le speculezi invidiile, să-i faci să se lupte pentru micile 
favoruri, să ceară să le fie recunoscute meritele pentru succesele 
obținute. Dar mai ales să ai grijă ca niciunul dintre ei să nu devină 
prea puternic și să ajungă să conteste maiestatea. 

— Cine-i ăsta? 

O statuie mai înaltă decât celelalte. Un bărbat impresionant de 
vreo şaizeci de ani, cu barbă deasă și păr creţ. Trăsături frumoase, 
dar linie aspră a gurii şi multă mândrie și urgie în ridurile de pe 
frunte. Un bărbat cu care nu era indicat să te pui. 

— Acesta este maestrul meu, Juvens. Nu a fost împărat, dar a fost 
primul și ultimul sfetnic al multora. El a clădit Imperiul, dar tot el a 
fost răspunzător pentru distrugerea lui. Un mare om din multe 
puncte de vedere, dar oamenii mari au și defecte pe măsură. 

Bayaz își învârti gânditor în mână bastonul mâncat de vreme. 


- Trebuie să învăţăm lecţiile istoriei. Nu trebuie să repetăm 
greşelile trecutului. 

Făcu o pauză, apoi adăugă: 

- Doar dacă nu există altă soluţie. 

Jezal se frecă la ochi și se uită în zare, dincolo de forum. Poate că 
Prințul Moștenitor Ladisla ar putea trage oarece foloase din 
prelegerea asta, dar Jezal avea dubiile lui. Din cauza asta fusese luat 
de lângă prietenii lui, de lângă șansa la glorie şi avansare în grad 
câștigată cu multă trudă? Ca să asculte cugetările neinteresante ale 
unui pelerin ciudat și chel și în delir? 

Se încruntă. Trei soldaţi traversau piaţa îndreptându-se către ei. 
La început nu le-a acordat prea mare atenţie. Apoi şi-a dat seama că 
se uitau fix la el și la Bayaz și chiar spre ei veneau. Acum observă 
un alt grup tot de trei soldaţi și un altul, apropiindu-se din direcţii 
diferite. 

Jezal simţi un nod în gât. Deşi modele vechi, armurile și armele 
lor păreau mult folosite și îngrijorător de eficace. Scrima era un 
lucru. Dar cu totul altul era lupta efectivă, cu toate posibilităţile ei 
de a te răni sau ucide. Sigur că nu era vorba de lașitate din partea 
lui să se simtă neliniștit, nu când nouă bărbaţi înarmaţi se apropie 
de ei, nu când nu există cale de scăpare. 

Și Bayaz îi observase. 

— Se pare că ni s-a pregătit un comitet de întâmpinare. 

Cei nouă îi înconjurară, chipuri dure, arme strânse în mâini. Jezal 
își îndreptă umerii și încercă să-și ia un aer cât mai fioros, evitându- 
le privirea și ţinându-și mâna departe de mânerul sabiei. Nu dorea 
câtuşi de puţin ca vreunul din ei să devină prea agitat și să-l taie 
pentru că așa i s-a năzării. 

- Tu ești Bayaz, rosti căpetenia, un bărbat îndesat cu panaș roșu, 
slinos, la coif. 

- E o întrebare? 

- Nu. Stăpânul nostru, Nunţiul Imperial, Salamo Narba, 
Guvernator al Calcisului, te invită într-o audienţă. 

- Chiar așa? cuprinse Bayaz cu privirea grupul de soldaţi și își 
ridică o sprânceană la Jezal. Atunci cred că ar fi necuviincios din 
partea noastră să refuzăm, mai ales că Nunţiul s-a ostenit atât ca să 


ne organizeze o gardă de onoare. Arătaţi-ne drumul. 


Trebuie spus ceva despre Logen Nouădegete, trebuie spus că avea 
dureri. Înainta cu greu peste bolovanii sfărâmaţi, tresărind de 
fiecare dată când își lăsa greutatea pe glezna rănită - șchiopătând, 
gâfâind, dând din mâini ca să-și menţină echilibrul. 

Fratele Picior-Lung rânji peste umăr la această priveliște jalnică. 

- Cum îți merg rănile, prietene? 

- Mă dor, mârâi Logen printre dinţii încleștați. 

— Și totuși, bănuiesc că ai avut parte de dureri mai mari. 

— Îhî. 

Erau multe rănile trecutului. Aproape toată viaţa şi-o petrecuse în 
dureri mai mari sau mai mici, vindecându-se mult prea încet de la o 
bătaie la alta. Își aduse aminte de prima rană adevărată pe care a 
avut-o, când un shanka îi tăiase obrazul de sus până jos. Avea 
cincisprezece ani pe atunci, era deșirat și nu-i mijiseră încă 
mustăţile, iar fetele din sat îl plăceau. Își atinse cu degetul vechea 
cicatrice. Își aminti cum tatăl său îi bandajase obrazul în sala plină 
de fum, își aminti cum îl usturase, cum voise să ţipe de durere, dar 
își mușcase buzele. Un bărbat adevărat nu arată că îl doare. 

Atunci când poate. Logen îşi aminti cum a zăcut pe burtă într-un 
cort împuţit, ascultând răpăitul ploii reci, mușcând o fâşie de piele 
ca să nu urle, dar scuipând-o, totuși, şi dând glas durerii, în vreme 
ce îi găureau spatele în căutarea unui vârf de săgeată. O zi întreagă 
îl tot căutaseră. În fața acestei aduceri-aminte, Logen se înfioră și își 
scutură omoplații amorţiţi. Din cauza urletelor, nu mai fusese în 
stare să vorbească o săptămână. 

Nu fusese în stare să vorbească o săptămână nici după duelul cu 
Treicopaci. Sau să se ţină pe picioare, sau să mănânce, sau măcar să 
vadă. Maxilar spart, obraz sfârtecat, prea multe coaste rupte. Oase 
atât de zdrobite încât nu mai rămăsese din el decât un biet amărât 
care plângea de durere și de milă pentru el însuși, care scâncea ca 
un bebeluș la fiecare mișcare a tărgii, hrănit cu lingura de o bătrână 
căreia îi era profund recunoscător. 

Mai erau și alte amintiri. Mult mai multe, îmbulzindu-se și 
făcându-l să sufere. Cum îl arsese și îl tot arsese, scoţându-l din 


minţi, ciotul degetului după lupta de la Carleon. Cum se trezise 
brusc după ce zăcuse inconştient o zi întreagă atunci când fusese 
lovit în cap pe dealuri. Cum urinase sânge după ce sulița lui Harding 
Ursuzul îi perforase mațele. Logen îşi simțea toate cicatricele de pe 
pielea-i zdrenţuită și își strânse braţele în jurul trupului îndurerat. 

Rănile trecutului erau multe, fireşte, însă asta nu însemna că cele 
de acum îl dureau mai puţin. Rana din umăr îl sâcâia, amarnică 
precum un tăciune fierbinte. Văzuse cum un bărbat își pierduse 
întregul braţ din cauza unei simple zgârieturi căpătate într-o bătălie. 
La început au fost nevoiţi să-i taie mâna, apoi braţul până la cot, 
apoi şi restul până la umăr. După aceea a început să obosească 
foarte des, după aceea a început să vorbească aiurea, apoi a încetat 
să mai respire. Logen nu voia să se întoarcă în țărână astfel. 

Ţopăi până la un colț dintr-un zid dărâmat, se sprijini de el, își 
scutură cu efort haina de pe umeri, își deschise cu mișcări 
neîndemânatice nasturii cămășii, scoase acul care ținea bandajul și 
şi-l desfăcu cu grijă. 

— Cum arată? întrebă el. 

— Ca mama tuturor râielor, mormăi Picior-Lung cercetându-i rana 
din umăr. 

— Miroase rău? 

— Acum vrei să te și miros? 

— Spune-mi dacă pute. 

Navigatorul se aplecă şi adulmecă grațios umărul lui Logen. 

- Un iz puternic de transpiraţie, dar s-ar putea să vină de la 
subsuoară. Mă tem că printre remarcabilele mele haruri nu se 
numără și medicina. Mie toate rănile îmi miros cam la fel. 

Și prinse la loc bandajul. 

Logen începu să-și pună cămașa. 

- Ţi-ai da seama dacă s-ar fi infectat, crede-mă. Ar duhni ca un 
mormânt vechi și, odată ce putregaiul a pătruns în tine, nu mai ai 
cum să scapi de el decât cu cuțitul. Într-un mod al naibii de dureros. 

- Da, mă rog, răspunse Picior-Lung care deja pornise cu pași mari 
spre strada aproape pustie. Ai noroc că o avem pe femeia aia cu noi, 
pe Maljinn. Talentul ei de a purta o conversaţie este destul de 
limitat, dar când vine vorba despre răni, ei bine, am văzut-o la lucru 


şi pot să-ți spun că se pricepe să coasă carnea la fel de uniform cum 
tigheleşte pielea un meșter cizmar. Zău că se pricepe! Mânuieşte 
acul cu multă măiestrie, de parcă ar fi croitoreasa vreunei regine. 
Talent extrem de util prin părțile astea. Și nu m-ar mira absolut 
deloc dacă am avea nevoie de el cât de curând. 

— Călătoria asta e periculoasă? îl întrebă Logen tot luptându-se cu 
hainele. 

- Înî. Întotdeauna Nordul a fost sălbatic și nelegiuit, plin de 
dihonii sângeroase și de tâlhari neîndurători la drumul mare. Toţi 
cei de prin părţile astea sunt înarmaţi până în dinţi, în orice clipă 
gata să ucidă. În Gurkhul, călătorii de pe alte meleaguri rămân în 
libertate doar dacă așa pofteşte Guvernatorul local, riscând oricând 
să fie înrobiţi. În orice oraș styrian dai la fiecare colț de stradă peste 
câte un pungaș sau peste câte un bătăuș, asta presupunând că ai 
reușit să intri în oraș fără să fi fost mai întâi jefuit de autorităţi. Prin 
apele din jurul Celor O Mie de Insule mișună piraţii, câte unul 
pentru fiecare neguţător, sau cel puţin așa se pare, în vreme ce 
locuitorii din îndepărtatul Suljuk se tem de străini și îi dispreţuiesc 
şi aproape sigur că mai degrabă te-ar spânzura cu capul în jos și ți- 
ar tăia gâtul decât să-ţi arate drumul. Cercul Lumii este plin de 
pericole, prietene cu nouă degete, dar dacă tot nu-ţi este de-ajuns și 
tânjești după primejdii și mai îngrozitoare, îți sugerez să vizitezi 
Vechiul Imperiu. 

Logen avu senzaţia că Fratele Picior-Lung se distrează de minune. 

— Atât de rău e? 

— Ba chiar mai rău! Mai ales dacă, în loc să te rezumi doar la a 
vizita, te apuci să tai țara de la un capăt la celălalt. 

Logen tresări: 

— Ăsta e planul? 

- Acesta este planul, așa cum îi spui tu. Din vremuri străvechi 
Vechiul Imperiu este sfâșiat de conflicte civile. Odinioară a fost o 
singură naţiune, cu un singur împărat, cu o armată puternică și o 
administraţie loială ce vegheau la respectarea legilor. De-a lungul 
anilor s-a dizolvat într-o supă clocotită de principate mărunte, 
republici excentrice, orașe-stat și feude minuscule. Și doar câţiva 
dintre toți acești conducători sunt capabili să recunoască un stăpân 


care să nu-i țină sub amenințarea sabiei. Granița dintre impozit și 
jaf, dintre război după reguli și crimă sângeroasă, dintre afirmaţie 
legitimă și joc al închipuirii s-a estompat și apoi s-a șters complet. 
Nu trece nici un an fără ca vreun alt răufăcător însetat de putere să 
nu se declare rege al lumii. Am aflat că a existat o perioadă, cam 
acum cincizeci de ani, când au fost șaisprezece împărați în același 
timp. 

— I-auzi! Cu cincisprezece mai mult decât e nevoie. 

- Ba chiar cu şaisprezece, ar spune unii, și niciunul din ei nu era 
binevoitor față de străini. Când e vorba de asasinat, Vechiul Imperiu 
oferă victimei o alternativă năucitoare. Însă nici măcar nu e nevoie 
să fii ucis de oameni. 

— Nu? 

- O, vai de mine, sigur că nu! Natura a pus și ea multe obstacole 
teribile în calea noastră, mai ales că iarna se apropie. La vest de 
Calcis se întinde pe multe sute de kilometri o câmpie uriașă și plană, 
o pajiște deschisă. Poate că în vremurile străvechi mare parte din 
câmpia asta era aranjată, cultivată, traversată în toate direcţiile de 
drumuri drepte din piatră bună. Acum orașele zac în ruine tăcute, 
iar ţinutul nu este decât o pustietate îmbibată cu apă, drumurile 
nefiind decât nişte poteci din pietre sfărâmate ademenindu-i pe 
imprudenți în nisipuri mișcătoare. 

- Nisipuri mișcătoare, murmură Logen clătinând încet din cap. 

- Şi asta nu e totul. Fluviul Aos, cea mai mare apă curgătoare din 
tot Cercul Lumii, sapă o vale adâncă și șerpuitoare chiar prin 
mijlocul acestei pustietăți. Iar noi va trebui să-l traversăm, însă nu 
au mai rămas decât două poduri, unul la Darmium, pe unde ar fi cel 
mai bine să trecem, și altul la Aostum, la aproape două sute de 
kilometri mai la vest. Sunt vaduri, ce-i drept, dar Aos este lat și are 
ape repezi, și valea e adâncă şi primejdioasă. 

Picior-Lung plescăi din limbă. 

- Toate astea sunt înainte de Munţii Sparţi. 

- Sunt înalți? 

- O, din cale afară de înalţi. Foarte înalți și foarte periculoși. Li se 
spune Munţii Sparţi din cauza stâncilor lor abrupte, a canioanelor 
lor crestate, a prăpăstiilor adânci. Umblă zvonuri că ar fi şi niște 


trecători, dar toate hărţile s-au pierdut de multă vreme, 
presupunând că au existat vreodată hărți. După ce reuşim să trecem 
de munţi, ne vom urca pe corabie... 

— Ai de gând să cari o corabie peste munţi? 

- Stăpânul nostru mi-a dat toate asigurările că ne va aştepta una 
de partea cealaltă a munților, deși habar nu am cum o va duce până 
acolo, căci ținutul este în mare parte necunoscut. Vom naviga spre 
vest, către insula Shabulyaan, despre care se spune că se ridică din 
mijlocul oceanului chiar pe Marginea Lumii. 

— Se spune? 

- Sunt doar zvonuri. Nimeni nu știe mai multe. Chiar și printre 
membrii ilustrului Ordin al Navigatorilor nu am auzit pe nimeni 
care să pretindă că a fost vreodată acolo, iar fraţii din ordinul meu 
sunt binecunoscuţi pentru... pentru afirmaţiile lor cam exagerate, să 
le zicem așa. 

Logen își scărpină obrazul, dorindu-și să-l fi întrebat dinainte pe 
Bayaz ce anume avea de gând. 

— Pare un drum tare lung. 

- De fapt, nici nu se poate imagina o destinaţie mai îndepărtată. 

— Și ce e acolo unde mergem? 

Picior-Lung ridică din umeri. 

— Va trebui să-l întrebi pe stăpân. Menirea mea este să găsesc 
drumul cel mai bun, nu să caut motive. Te rog, urmează-mă, 
maestre Nouădegete şi, rogu-te, nu tândăli. Avem o mulțime de 
lucruri de făcut dacă trebuie să ne deghizăm în neguțători. 

— Neguţători? 

— Acesta este planul lui Bayaz. Negustorii se aventurează adesea 
la vest de Calcis, spre Darmium, chiar şi mai departe, spre Aostum. 
Încă mai există acolo orașe mari, dar izolate de restul lumii. Poţi 
face profituri astronomice dacă le duci bunuri de lux din străinătate 
— mirodenii din Gurkhul, mătăsuri din Suljuk, ciuperci chaga din 
Nord. Chiar așa, îți poţi tripla investiţia într-o lună, dacă reușești să 
supraviețuiești! lar asemenea caravane constituie un tablou obișnuit 
prin părţile acelea, desigur, bine înarmate și bine apărate. 

- Şi cum rămâne cu tâlharii din câmpie? Nu după neguţători 
umblă? 


- Ba sigur că da, răspunse Picior-Lung. Probabil că deghizarea 
trebuie să ne apere de o altă ameninţare. Una care ne vizează în 
mod direct. 

- Pe noi? Altă ameninţare? Pe lângă toate care sunt deja? 

Dar Picior-Lung se îndepărtase și nu-l mai putea auzi. 


Cel puţin o anumită parte din Calcis nu-şi pierduse măreţia. Sala 
în care au fost conduși de gărzi, sau de cei care îi răpiseră, era într- 
adevăr splendidă. 

Două șiruri de coloane, înalte ca arborii pădurii, străjuiau laturile 
spațiului vast, cu ecou. Erau sculptate în piatră verde, bine șlefuită, 
cu vinișoare argintii, scânteietoare. Sus, deasupra lor, tavanul negru- 
albăstrui, cu o pleiadă de stele strălucitoare, conturate cu aur. Un 
bazin adânc, cu apă întunecată, umplea spaţiul din faţa uşii, apă 
perfect nemișcată, oglindind tot din jur. O altă sală întunecată 
dedesubt. Un alt cer al nopţii dincolo de ea. 

Nunţiul Imperial zăcea tolănit pe un divan aşezat pe un podium 
înalt, la celălalt capăt al încăperii. În faţă avea o masă plină cu 
delicatese. Era un om imens, obez, cu faţa rotundă. Degetele 
încărcate cu inele din aur alegeau și apucau bucățele gustoase de 
mâncare și le îndesau în gura pofticioasă, însă grasul nu-i scăpa 
nicio clipă din ochi pe cei doi oaspeţi, sau pe cei doi prizonieri. 

- Sunt Salamo Narba, Nunţiu Imperial și guvernator al orașului 
Calcis. 

Îşi schimonosi fălcile şi scuipă un sâmbure de măslină care 
ateriză într-un blid: ţaca-ţaca. 

— Tu eşti cel căruia i se spune Întâiul dintre Magi? 

Magul îşi înclină capul pleșuv. Narba ridică un pocal ţinându-l de 
picior cu arătătorul durduliu și degetul mare și mai durduliu, luă o 
înghițitură mare de vin, suuuuu, o plimbă cu zgomot prin gură, flaş- 
flaș-flaș, privindu-i ţintă în tot acest timp, și înghiți, gogâlț. 

- Bayaz. 

— Chiar el. 

- Hmm. Nu-ţi fie cu supărare... 

Aici Nunţiul apucă o furculiță mică și scobi o stridie din cochilie. 

— ... dar prezenţa ta în orașul acesta mă îngrijorează. Situaţia 


politică din Imperiu este... volatilă. 

Îşi ridică iarăși pocalul. 

- Chiar mai volatilă decât de obicei. 

Suuuuu, flaș-flaș-flaș, gogâlt. 

— Ultimul lucru de care am nevoie ar fi ca să... dea cineva peste 
cap echilibrul ăsta. 

- Situaţia este mai volatilă decât de obicei? întrebă Bayaz. Am 
crezut că Sabarbus reuşise să calmeze lucrurile. 

— Le-a calmat o vreme sub talpa cizmei. 

Nunţiul smulse dintr-un ciorchine un pumn de boabe negre de 
strugure şi se lăsă iarăși pe perne, vârându-și-le una câte una în gura 
larg deschisă. 

— Dar Sabarbus... e mort. Otravă, umblă vorba. Fiii lui, Scario... 
şi Glotus... s-au luat la ceartă pe seama moștenirii... şi au pornit 
război unul împotriva celuilalt. Război extrem de sângeros, chiar și 
pentru ținuturile acestea istovite. 

Și scuipă sâmburii pe masă. 

- Glotus stăpânea cetatea Darmium, cea din mijlocul marii 
câmpii. Scario l-a angajat pe cel mai mare general pe care îl avusese 
tatăl său, Cabrian, ca s-o cucerească. Și, după cinci luni de asediu, 
lipsit de provizii, fără speranță de a primi ajutoare... Darmium s-a 
predat. 

Narba mușcă dintr-o prună coaptă, iar zeama i se prelinse pe 
bărbie. 

— Înseamnă că Scario este aproape de victorie. 

— pii. 

Nunţiul se șterse pe obraji cu vârful degetului mic și aruncă 
neglijent pe masă fructul mâncat doar pe jumătate. 

- Cabrian a cucerit cetatea, a jefuit-o de bogății, şi-a trimis 
brutele de soldaţi să fure ce mai rămăsese, s-a și instalat în palatul 
străvechi și s-a proclamat Împărat. 

— Aha. Nu pari prea afectat. 

— Jelesc pe dinăuntru, dar am mai văzut dintr-astea. Scario, 
Goltus și, acum, Cabrian. Trei împărați autoproclamaţi, încleștaţi 
într-o luptă pe viaţă și pe moarte, iar soldaţii lor pustiesc 
pământurile, în vreme ce puţinele cetăți care și-au păstrat 


independența doar privesc îngrozite și fac tot ce pot ca să scape cu 
bine din acest coşmar. 

Bayaz se încruntă. 

— Intenţionez să mă îndrept spre vest. Trebuie să traversez fluviul 
Aos, iar cel mai apropiat pod este cel de la Darmium. 

Nunţiul clătină din cap. 

- Se zvoneşte că, deşi a fost mereu mai țicnit, Cabrian şi-a pierdut 
complet minţile acum. Că și-a omorât soţia și s-a căsătorit cu toate 
cele trei fiice ale lui. Că s-a declarat zeu printre muritori. Porţile 
sunt ferecate în vreme ce el trece orașul prin ciur căutând vrăjitoare, 
diavoli și trădători. În fiecare zi apar noi și noi cadavre atârnate în 
ştreang de spânzurătorile publice pe care le-a ridicat la fiecare colț 
de stradă. Nimeni nu are voie nici să intre, nici să iasă din cetate. 
Astea sunt veștile din Darmium. 

Jezal se simți mai mult decât liniștit când îl auzi pe Bayaz 
spunând: 

— Atunci trebuie s-o luăm pe la Aostum. 

— Nimeni nu mai traversează acum fluviul pe la Aostum. Când a 
fugit de răzbunarea pe care o purtau cu sine oştirile fratelui său, 
Scario a trecut podul şi și-a pus oamenii să-l dărâme în urma lui. 

- L-a distrus? 

- Aşa a făcut. O minune din Timpurile Străvechi care a durat 
vreme de două mii de ani. Nimic n-a mai rămas din el. În plus, a 
plouat multă vreme şi torentele iuți ale fluviului s-au umflat. Nici 
vorbă să se poată trece prin vaduri. Mă tem că nu vei traversa Aos 
anul acesta. 

— Trebuie. 

- Dar nu se va întâmpla. Sfatul meu e să lași Imperiul în durerea 
lui şi să pleci pe unde ai venit. Aici, în Calcis, am încercat 
întotdeauna să găsim calea de mijloc, să rămânem neutri şi să ne 
ținem cu îndârjire departe de toate năpastele care s-au abătut, una 
după alta, asupra restului teritoriului. Aici încă mai respectăm 
modul de viață al strămoșilor noștri. 

Făcu un semn spre el însuși. 

- Orașul încă mai este guvernat de un Nunţiu Imperial, așa cum 
cerea datina în Timpurile Străvechi, și nu de vreun tâlhar, de vreo 


căpetenie măruntă, de vreun împărat fals. 

Făcu un gest lipsit de vlagă la sala luxoasă. 

- Aici, în pofida tuturor dificultăţilor, am reușit să păstrăm 
vestigii ale splendorii trecutului și nu am de gând să fac ceva care să 
le pună în pericol. N-a trecut nici o lună de când a fost pe aici 
prietenul tău, Zacharus. 

— Aici? 

- Mi-a spus că Glotus este împăratul de drept şi mi-a cerut 
insistent să mă declar de partea lui. L-am trimis învârtindu-se cu 
acelaşi răspuns pe care ţi-l dau și ţie. Noi, cei din Calcis, suntem 
mulțumiți de cum stau lucrurile. Nu vrem să luăm parte la intrigile 
tale egoiste. Pleacă de-aici și vâră-ţi nasul în oalele altora, Magule. 
Îți dau trei zile să părăsești orașul. 

A urmat o pauză lungă, îngheţată, pe când ultimele ecouri ale 
alocuţiunii lui Narba se topiră în înaltul sălii. Un moment lung, când 
parcă toţi cei prezenţi își ţinură respirația, când încruntătura lui 
Bayaz se adânci și mai mult. O tăcere lungă, de expectativă, 
cuprinsă de o teamă crescândă. 

- Mă confunzi, cumva? urlă Bayaz, iar Jezal simţi o dorinţă 
bruscă să fugă de lângă el şi să se ascundă în spatele uneia dintre 
coloanele superbe. Eu sunt Întâiul dintre Magi! Primul ucenic al 
marelui Juvens însuși! 

Furia lui era ca un bolovan prăbușit pe pieptul lui Jezal, lăsându-l 
fără suflare, lăsându-l fără vlagă. Își ridică pumnul. 

— Aceasta este mâna care l-a dărâmat pe Kanedias! Mâna care l-a 
încoronat pe Harod! Tu îndrăzneşti să mă ameninţi? Asta numești 
splendoare a trecutului? Un oraș ghemuit în spatele zidurilor 
sfărâmate ca un războinic bătrân și veștejit ascuns în armura prea 
mare a tinereţii lui? 

Narba se făcu mic în spatele tacâmurilor din argint, iar Jezal 
tresări, speriat că Nunţiul s-ar fi putut să explodeze în orice clipă, 
umplându-i pe toţi de sânge. 

- Crezi că îmi pasă de ţucalul ăsta spart de oraș al tău? tună 
Bayaz. Îmi dai trei zile? Am să plec într-una! 

Și se răsuci pe călcâie şi traversă pardoseala lucioasă cu pași 
apăsați, îndreptându-se spre ușă, în vreme ce ecourile vocii lui încă 


reverberau între pereţii strălucitori, de tavanul sclipitor. 

Jezal șovăi o clipă, tremurând şi așteptând să-și revină, apoi se 
târî cu un aer vinovat după Întâiul dintre Magi, pe lângă gărzile 
îngrozite, înlemnite ale Nunţiului, către lumina zilei. 


Starea fortificațiilor 


Arhilectorului Sult 
Șef al Inchiziției Maiestăţii Sale 


Eminenta Voastră, 


Am adus la cunoștință misiunea mea membrilor consiliului de 
conducere din Dagoska. Nu vă va surprinde să aflați că nu sunt deloc 
încântați de reducerea neașteptată a puterilor lor. Ancheta asupra 
dispariției Superiorului Davoust se află în plină desfășurare și cred că 
rezultatele nu se vor lăsa așteptate. Voi examina fortificațiile orașului cât 
de curând și voi lua absolut toate măsurile necesare pentru ca Dagoska 
să fie de necucerit. 

Vă voi da în curând și alte vești. Până atunci, slujesc și mă supun. 


Sand dan Glokta 
Superior de Dagoska 


Soarele apăsa pe coamele dărăpănate ale zidurilor. Trecea prin 
pălăria lui Glokta și îi ardea capul înclinat. Trecea prin veșmântul 
negru al lui Glokta și îi ardea umerii diformi. Ameninţa să-i stoarcă 
ultima picătură de apă din trup, să-l lase fără viaţă, să-l zdrobească 
şi să-l îngenuncheze. O dimineaţă încântătoare de toamnă în 
fermecătoarea Dagoska. 

În vreme ce soarele îl ataca de sus, vântul sărat îl ataca frontal. 
Rafale puternice de pe marea pustie peste peninsula stearpă, 
fierbinţi și înăbușitoare, lovind zidurile cetăţii și împrăștiind nisip 
salin pretutindeni. Vântul înţepa pielea transpirată a lui Glokta, îi 
usca gura, îi irita ochii umplându-i cu lacrimi usturătoare. Se pare că 
până și vremea vrea să scape de mine. 

Practiciana Vitari se balansa pe parapet alături de el, cu brațele 
întinse ca un acrobat pe sârmă. Glokta se uită urât la ea, siluetă 


neagră, lăbărțată pe cerul strălucitor. Ar putea să meargă pe jos și să 
nu se mai dea în spectacol. Dar, măcar așa, există șansa să cadă. Zidul 
era înalt de cel puţin douăzeci de paşi. Glokta își îngădui o umbră 
de surâs imaginându-și cum practiciana favorită a Arhilectorului își 
pierde echilibrul, alunecă și se rostogolește în gol de pe zid, cu 
mâinile bătând aerul, încercând să se agațe de ceva. Poate și un 
strigăt de disperare când cade spre moarte? 

Dar nu a căzut. Căţeaua. Asta pentru ultima informare pe care i-a 
trimis-o Arhilectorului. „Schilodul continuă să se zbată ca peștele pe 
uscat. Nu a descoperit încă nici cea mai mică urmă de Davoust sau de 
vreun trădător, cu toate că a interogat jumătate de oraș. Unicul om pe 
care l-a arestat este chiar un membru al Inchiziției... ” 

Glokta își umbri ochii cu mâna și privi la soarele orbitor. Limba 
de pământ care lega Dagoska de continent se întindea în zare, nu 
mai lată de o sută de pași în punctul cel mai îngust, cu marea 
sclipitoare de o parte și de alta. Drumul care pornea de la porţile 
orașului era o panglică de culoare cafenie printre arbușştii galbeni, 
îndreptându-se către dealurile uscate de pe continent. Câteva păsări 
de mare cu aspect jalnic cârâiau și se învârteau în cercuri deasupra 
lui, dar alte semne de viață nu mai erau. 

— Îmi permiţi să-ţi folosesc luneta, generale? 

Vissbruck deschise instrumentul și îl trânti îmbufnat în mâna 
întinsă a lui Glokta. Este limpede că își spune că are treburi mai bune 
de făcut decât să-mi facă turul fortificațiilor. Generalul respira greu, 
rămăsese țeapăn în poziţie de drepți în uniforma lui impecabilă, cu 
obrajii rotofei lucind de transpiraţie. Se chinuiește din răsputeri să-și 
păstreze atitudinea profesională. Căci atitudinea e singurul lucru 
profesional pe care-l are imbecilul ăsta, dar, așa cum spune Arhilectorul, 
trebuie să ne facem treaba cu ce avem la îndemână. Glokta îşi duse la 
ochi tubul din bronz. 

Gurkienii ridicaseră o palisadă. Un gard înalt din pari la marginea 
dealurilor, izolând Dagoska de continent. De cealaltă parte se 
vedeau corturi ici și colo, firișoare de fum de la focurile unde se 
pregătea masa. Glokta reuși cu greu să deslușească siluete mititele în 
mișcare, sclipirea soarelui pe metal. Arme și armuri, multe, foarte 
multe. 


- Obișnuiau să vină caravane de pe continent, murmură 
Vissbruck. Anul trecut veneau câte o sută pe zi. Apoi au început să 
apară soldaţii Împăratului, iar negustorii s-au împuţinat. Au 
terminat gardul acum vreo două luni. De atunci n-a mai venit nici 
măcar un măgar de povară. Acum totul sosește pe apă. 

Glokta se uită cu atenţie la gard și la tabăra de dincolo de el, de 
la un țărm la celălalt. Oare doar își încordează mușchii într-o 
demonstraţie de forță? Sau nu-i vorba de nicio glumă? Gurkienilor le 
plac spectacolele bune, dar nu se dau în lături nici de la o bătălie bună — 
cam așa au cucerit întregul Sud. Lăsă luneta jos. 

— Câţi gurkieni crezi că sunt? 

Vissbruck ridică din umeri: 

- Imposibil de spus. Cred că pe puţin cinci mii, dar ar putea să fie 
și mai mulți în spatele dealurilor. Nu avem cum să știm. 

Cinci mii. Pe puţin. Dacă e un spectacol, e unul bun. 

— Şi noi câți oameni avem? 

Vissbruck ezită. 

- Am în subordine aproximativ șase sute de soldaţi ai Uniunii. 

Aproximativ șase sute? Aproximativ? Cât de dobitoc poti să fii? Când 
eram în armată știam numele tuturor soldaților din regimentul meu și 
știam cine era cel mai potrivit pentru o anumită misiune. 

- Şase sute? Doar atât? 

- Sunt şi niște mercenari în oraș, dar nu sunt de încredere și 
adesea ne provoacă și ei neplăceri. După părerea mea, sunt doar 
niște mizerabili lipsiţi de caracter. 

Ti-am cerut cifre, nu păreri. 

— Câţi mercenari? 

- Poate o mie acum, poate mai mulți. 

— Cine îi conduce? 

- Un styrian. Cosca. Așa își zice. 

— Nicomo Cosca? 

Vitari se uita la ei de pe parapet, cu una din sprâncenele 
portocalii ridicată. 

— ÎI cunoşti? 

- S-ar putea spune și așa. Credeam că a murit, dar se pare că nu 
există dreptate pe lumea asta. 


Aici nu se înșală. Glokta se întoarse spre Vissbruck. 

— Acest Cosca ascultă de tine? 

- Nu prea. Își ia banii de la Negustorii de Mirodenii, aşa că 
ascultă de Magistresa Eider. Teoretic, ar trebui să fie la ordinele 
mele... 

- Dar face doar ce pofteşte? 

Chipul generalului îi confirmă că avea dreptate. Mercenari. O 
sabie cu două tăișuri. Eficienţi, atâta vreme cât îi plătești și nu îti pui 
nădejdea în loialitatea lor. 

- Iar Cosca are de două ori mai mulți oameni. 

Se pare că dacă vreau să aflu cum este apărată cetatea nu vorbesc cu 
cine trebuie. Dar poate că mă poate lămuri într-o altă chestiune. 

— Ştii ce s-a întâmplat cu predecesorul meu, Superiorul Davoust? 

Generalul Vissbruck tresări, manifestându-și iritarea. 

- Habar n-am. Nu mă interesa câtuși de puţin ce făcea. 

- Hmm, rosti gânditor Glokta, îndesându-și mai tare pălăria pe 
cap când o altă rafală de vânt îl umplu de nisip. Dispariţia 
Superiorului Inchiziției din oraș? Nu te-a interesat câtuși de puţin? 

— Absolut deloc, se răsti generalul. Nu vorbeam decât rareori. Se 
știa că Davoust era un individ extrem de dur. În plus, Inchiziția are 
treburile ei, iar eu le am pe ale mele. 

Ce supărăcios suntem. Toată lumea e așa de când am venit în oraș. Ai 
zice că nu mă vor pe aici. 

— Ai treburile tale, zici? 

Glokta șontâcăi până la parapet și împunse cu toiagul zidăria 
fărâmițată aproape de călcâiul lui Vitari. Se desprinse o bucată de 
piatră, se rostogoli și căzu în gol. După câteva clipe i se auziră 
pocnetele când ajunse în șanțul de jos. Se întoarse spre Vissbruck. 

- În calitatea de comandant al apărării orașului, consideri că 
întreţinerea zidurilor se numără printre treburile tale? 

Vissbruck se zbârli: 

— Am făcut tot ce mi-a stat în putere! 

Glokta începu să enumere ridicând degetele de la mână. 

- Zidurile cetăţii se fac praf şi nu sunt echipate. Șanțul de 
dedesubt nici nu mai există, atât de plin e cu gunoaie și mizerii. 
Porţile nu au mai fost înlocuite de ani buni şi se dezmembrează doar 


când te uiţi la ele. Dacă mâine ne-ar ataca gurkienii, cred că am fi 
într-o situaţie extrem de neplăcută. 

- Dar nu din cauză că eu aş fi dat dovadă de neglijență, te asigur! 
Din cauza caniculei şi a vântului și a aerului sărat, lemnul și metalul 
putrezesc foarte repede și nici pietrele nu o duc mult mai bine! Îţi 
dai seama ce corvoadă titanică? 

Generalul întinse mâna la zidurile înalte care se rotunjeau pe 
ambele părți spre mare. Chiar și aici în vârf, parapetul era suficient 
de lat cât să treacă o căruţă pe el, iar la bază zidurile erau și mai 
groase. 

- Am prea puţini zidari calificaţi, iar materiale nici atât! Banii pe 
care mi-i trimite Consiliul Închis abia dacă ajung pentru întreţinerea 
Citadelei! Și banii de la Neguţătorii de Mirodenii abia dacă ajung 
pentru întreținerea zidurilor Orașului Superior... 

Nătărăul! S-ar crede că n-a avut nici cea mai mică intenţie să apere 
orașul! 

— Citadela nu poate fi aprovizionată de pe mare dacă restul 
Dagoskăi pică în mâinile gurkienilor, așa este? 

Vissbruck clipi des: 

— Păi, nu, dar... 

- Zidurile Orașului Superior îi ţin pe localnici deoparte, dar sunt 
prea lungi, prea scunde și prea subțiri ca să reziste în fața unui atac 
concertat, de acord? 

- Da, aşa cred, dar... 

— Așa că orice plan care consideră Citadela sau Orașul Superior 
linia noastră principală de apărare este doar un plan prin care se 
încearcă să se câștige timp. Timp ca să primim ajutoare. Ajutoare 
care vor întârzia destul de mult, dat fiind că armata noastră este 
ocupată în Englia, la sute de kilometri depărtare. Ajutoare care, de 
fapt, nu vor veni niciodată. Şi dacă zidurile exterioare cad, orașul este 
pierdut. 

Glokta lovi cu toiagul în dalele prăfuite de pe jos. 

- Aici trebuie să ne înfruntăm cu gurkienii și trebuie să-i 
respingem. Orice altă chestiune este lipsită de însemnătate. 

- Lipsită de însemnătate, ciripi Vitari ca pentru sine, ţopăind 
dintr-o parte a parapetului în cealaltă. 


Generalul se încruntă. 

- Nu pot face altceva decât ce îmi ordonă Lordul Guvernator și 
consiliul său. lar opinia generală este că Orașul Inferior este o 
cantitate neglijabilă şi poate fi sacrificat. Nu răspund de politica 
întregului... 

— Dar eu da. 

Glokta îl privi fix în ochi pe Vissbruck o clipă mult prea lungă. 

- De acum înainte absolut toate resursele vor fi direcționate către 
repararea și consolidarea zidurilor cetăţii. Parapete noi, porți noi, 
toate pietrele crăpate să fie înlocuite. Nu vreau să văd nici măcar 
crăpătură cât pentru o furnică, darămite pentru armata gurkiană. 

— Cine să facă toate astea? 

— La urma urmei, localnicii au construit toate astea pe vremuri, 
nu-i așa? Printre ei trebuie să existe muncitori calificați. Caută-i, 
găsește-i și angajează-i. Cât privește șanțul, vreau să-l faci sub 
nivelul mării. Aşa că, în cazul în care vin gurkienii, să-l putem 
inunda și să transformăm Dagoska într-o insulă. 

— Dar toate astea o să dureze luni întregi! 

- N-ai decât două săptămâni la dispoziţie. Poate nici atât. 
Înrolează-i pe toți bărbaţii care nu-ţi sunt de folos la fortificaţii. Și 
pe femei, și pe copii. Pe toţi cei care sunt capabili să ţină o sabie în 
mână. 

Vissbruck se uită urât la Vitari. 

- Și oamenii tăi din Inchiziţie ce treabă au? 

- Sunt mult prea ocupați cu interogatoriile încercând să afle ce s- 
a întâmplat cu ultimul Superior pe care l-ați avut aici. Sau sunt mult 
prea ocupați să mă păzească, să-mi supravegheze camerele și să stea 
de strajă la porţile cetății zi şi noapte, ca să nu pățească și 
Superiorul cel nou același lucru. N-ar fi păcat, Vissbruck, dacă aș 
dispărea înainte ca fortificațiile să fie gata? 

- Bineînţeles, Superiorule, mormăi generalul. 

Dar fără entuziasm exacerbat, aș zice. 

— Însă absolut toată lumea trebuie să pună mâna la lucru, inclusiv 
soldaţii tăi. 

- Dar nu te poţi aștepta ca oamenii mei să... 

- Mă aştept ca fiecare să-şi facă treaba. Cui nu-i convine, poate să 


se întoarcă în Adua. Să se întoarcă și să-i explice Arhilectorului ce a 
avut împotriva dispozițiilor mele. 

Glokta îi aruncă generalului rânjetul lui știrb. 

— Nimeni nu e de neînlocuit, generale, nimeni. 

Chipul rozaliu al lui Vissbruck se umpluse de broboane mari de 
transpirație. Gulerul ţeapăn al uniformei era întunecat cu pete de 
umezeală. 

- Desigur, fiecare trebuie să-și facă treaba! Lucrările la șanțuri 
vor începe imediat! 

Încercă un surâs care nu convingea pe nimeni. 

- O să găsesc oameni, dar voi avea nevoie de bani, Superiorule. 
Oamenii trebuie să fie plătiți dacă muncesc, chiar și localnicii. Și 
mai avem nevoie și de materiale, și totul trebuie adus pe mare... 

- Împrumută ce-ţi trebuie și apucă-te de lucru. Lucrează pe 
datorie. Promite tot, dar să nu dai nimic deocamdată. Eminenţa Sa 
se va îngriji de aspectul financiar. Bine-ar face. Vreau să mă 
informezi în fiecare dimineață de starea lucrărilor. 

- În fiecare dimineaţă. 

— Ai multă treabă, generale. În locul tău, eu n-aş mai zăbovi. 

Vissbruck ezită o clipă, de parcă n-ar fi fost sigur dacă nu cumva 
ar fi trebuit să salute militărește. În cele din urmă se răsuci pe 
călcâie și se îndepărtă cu mers apăsat. 

Enervarea unui soldat de meserie căruia îi dă ordine un civil, sau e 
vorba despre ceva mai mult? Oare îi dau peste cap planurile bine 
întocmite? Poate chiar planuri de a vinde cetatea gurkienilor? 

Vitari sări de pe parapet pe culoarul circular. 

- Eminenţa Sa se va îngriji de aspectul financiar? Cât noroc crezi 
că ai putea avea? 

Glokta se uită urât după ea, apoi se uită urât la dealurile de pe 
continent, apoi se uită urât la Citadelă. Pericole pretutindeni. Sunt 
prins în capcană între Arhilector și gurkieni și îmi ține de urât un 
trădător necunoscut. Ar fi o minune dacă aș apuca ziua de mâine. 


Un optimist convins ar fi spus că e o tavernă. Dar n-are cum să 
merite acest nume. O cocioabă mirosind a urină, utilată cu ceva 
resturi de mobilier pătate cu transpiraţie străveche și cu alte lichide 


de dată mai recentă. Un soi de canal de scurgere fără scurgere. Nu-ţi 
puteai da seama care sunt clienţii și care sunt chelnerii, toți beţi și 
tolăniţi fiecare pe unde a apucat în căldura zilei. Nicomo Cosca, 
renumitul aventurier, dormea buştean în mijlocul acestui tablou al 
depravării. 

Îşi proptise scaunul de peretele jegos pe picioarele din spate și își 
pusese o cizmă pe masă. Probabil că pe vremuri fusese o cizmă 
elegantă, extrem de frumoasă, din piele styriană neagră cu pinteni şi 
catarame aurite. Fusese. Acum carâmbul era deformat şi ros de atâta 
folosință, cu negrul transformat în cenușiu murdar. Pintenul era 
rupt, poleiala de pe catarame se cojea lăsând să se vadă metalul 
pătat de rugină. Printr-o gaură din talpă se uita pe furiș la Glokta o 
bucăţică roz de piele plină de bășici. 

Nu cred că există o cizmă mai potrivită cu posesorul ei. Mustăţile 
lungi ale lui Cosca probabil că ar fi trebuit să fie date cu ceară și 
ridicate în furculiță după moda filfizonilor styrieni, însă atârnau moi 
şi ofilite pe lângă gura lui întredeschisă. Gâtul şi maxilarul îi erau 
acoperite cu barbă de o săptămână, ceva între barba cinstită și ţepii 
neglijenţi, iar deasupra gulerului se vedea o spuzeală scabroasă care 
începuse să se cojească. Părul slinos îi stătea ridicat în toate părţile, 
cu excepţia cheliei rotunde din creştet, colorată de soare în roșu 
fioros. Broboane de transpiraţie pe pielea ridată, o muscă indolentă 
care se târa pe fața buhăită. O sticlă goală răsturnată pe masă. Alta, 
pe jumătate plină, în poala lui. 

Vitari cuprinse cu privirea acest tablou al beţiei și neglijenţei 
crase, cu o expresie de dispreţ evidentă în pofida măștii. 

— Așadar este adevărat, n-ai murit. 

Nu tocmai. 

Cosca se chinui să-și deschidă un ochi injectat, clipi, se uită 
chiorâș la ea și începu să zâmbească ușor. 

- Pe legea mea, dacă nu e Shylo Vitari. Viaţa încă mai reușește să 
mă ia prin surprindere. 

Îşi strâmbă gura schimonosindu-se, privi în jos și descoperi sticla 
de pe genunchi, o ridică şi luă o dușcă lungă, însetată. Înghiţituri 
mari, de parcă ar fi fost apă. Betiv experimentat, ca și cum ar fi fost 
vreun dubiu. Nu tocmai persoana căreia să i se încredințeze apărarea 


orașului. Așa ai crede la o primă vedere. 

- N-am crezut că am să te mai văd vreodată. De ce nu-ți scoţi 
masca? Îmi răpește bucuria de a-ţi vedea întreaga frumuseţe. 

— Păstrează-ţi vorbele astea pentru curvele tale, Cosca. N-am 
nevoie să mă îmbolnăvesc de ce ai tu. 

Mercenarul scoase un gâjâit, jumătate hohot de râs, jumătate 
tuse. 

— Încă mai ai maniere de prinţesă, hârâi el. 

— Atunci căcăstoarea asta e un palat. 

Cosca ridică din umeri. 

- Toate seamănă între ele dacă ești suficient de beat. 

— Și crezi că o să fii vreodată suficient de beat? 

— Nu. Dar merită să încerc. 

Ca și cum ar fi vrut să-și întărească spusele, supse o altă gură din 
sticlă. 

Vitari se cocoță pe marginea unei mese. 

- Ce vânt te aduce prin părțile astea? Credeam că ai treabă să 
împrăştii blenoragie prin Styria. 

- Popularitatea mea începuse să scadă prin locurile natale. 

— Adică ai jucat joc dublu cam de multe ori, nu? 

— Cam așa ceva. 

- Și dagoskanii te-au primit cu braţele deschise? 

- Aș fi preferat să mă întâmpini tu cu picioarele deschise, dar nu 
poţi să le ai pe toate pe lumea asta. Cine-i prietenul tău? 

Cu piciorul chinuit, Glokta trase un scaun rahitic și se așeză, 
sperând că nu se va face fărâme sub greutatea lui. N-ar fi tocmai 
indicat să mă prăbușesc peste un morman de bețe rupte. 

- Numele meu este Glokta, rosti el întinzându-și gâtul asudat la 
stânga și la dreapta. Superiorul Glokta. 

Cosca îl privi lung, multă vreme. Cu ochi injectațţi, înfundaţi în 
orbite, cu pleoape grele. Și totuși par a chibzui la ceva. Poate că nu 
este chiar atât de beat pe cât pretinde. 

— Cel care a luptat în Gurkhul? Aţi fost colonel de cavalerie? 

Glokta simți cum i se zbate o pleoapă. Cu greu ai putea spune că 
sunt acel om, dar se pare că sunt surprinzător de bine tinut minte. 

— Am renunțat la armată de câțiva ani. Mă miră că ai auzit de 


mine. 

- Un luptător trebuie să-şi cunoască dușmanii, iar un mercenar nu 
ştie niciodată care-i va fi următorul inamic. Merită să cunoști cât 
mai multe despre persoanele importante din cercurile militare. 
Acum ceva vreme am auzit pomenindu-se de tine ca fiind un om de 
care trebuie să ţii cont. Cutezător și inteligent, asta am auzit, însă 
nesăbuit. După aceea n-am mai aflat nimic. Şi iată-te, te ocupi cu 
altele acum. Pui întrebări. 

- Nesăbuinţa nu mi-a folosit, ridică Glokta din umeri. lar un om 
trebuie să-și găsească o preocupare. 

- Bineînţeles. Niciodată să nu pui la îndoială alegerile cuiva, așa 
zic. N-ai de unde să-i cunoşti motivele. Ai venit să bei ceva, 
Superiorule? Mă tem că n-au nimic mai bun decât pișatul ăsta, spuse 
agitând sticla. Sau ai niscaiva întrebări pentru mine? 

Chiar că am și nu doar niscaiva. 

— Te pricepi la asedii? 

-— Dacă mă pricep? exclamă Cosca cu stropi de salivă. Mă întrebi 
dacă mă pricep? Nu duc lipsă de experienţă... 

- Nu, murmură Vitari peste umăr. Doar de disciplină și loialitate. 

— Mda, mă rog, se încruntă Cosca la ea, depinde pe cine întrebi. 
Dar am fost și la Etrina, și la Muris. Două asedii serioase. Și am 
atacat eu însumi Visserine timp de câteva luni, și aproape că am 
cucerit-o, dacă nu m-ar fi luat prin surprindere diavolița aia de 
Mercatto. Ne-a atacat cu cavaleria înainte de răsărit, cu soarele în 
spate și așa mai departe, cățeaua... 

— Am auzit că ai fost mort de beat atunci, murmură Vitari. 

- Mda, mă rog... Și după aia am apărat Borletta vreme de șase 
luni împotriva Marelui Duce Orso... 

Vitari pufni: 

- Până când te-a mituit ca să-i deschizi porțile. 

Cosca schiță un zâmbet sfios. 

- O grămadă de bani. Dar nici n-a trebuit să se lupte. Măcar 
meritul ăsta să mi-l recunoști, Shylo. 

— Nimeni nu trebuie să se lupte cu tine dacă are punga plină. 

Mercenarul rânji cu gura până la urechi. 

— Sunt exact ceea ce sunt și niciodată nu am pretins că sunt 


altceva. 

- Așadar ai obiceiul să-ți trădezi stăpânul? îl întrebă Glokta. 

Styrianul îngheță cu sticla la jumătatea drumului spre gură. 

- Superiorule, mă jigneşti profund. O fi Nicomo Cosca mercenar, 
totuși, mai există niște reguli. Într-un singur caz aş întoarce spatele 
celui care m-a angajat. 

— Şi anume? 

Cosca rânji larg. 

- Dacă altcineva îmi oferă mai mult. 

Aha, codul mercenarului. Sunt unii care ar face orice pentru bani. 
Majoritatea ar face absolut orice dacă li se plătește îndeajuns. Ar face, 
poate, să dispară un Superior al Inchiziției? 

— Ştii ce s-a întâmplat cu predecesorul meu, Superiorul Davoust? 

- Ha! Enigma cu torționarul invizibil! 

Dus pe gânduri, Cosca îşi scărpină barba slinoasă, își râcâi 
eczema de pe gât și examină cojițele de sub unghie. 

— Cine știe și cui îi pasă? Individul era un porc. L-am cunoscut 
prea puţin, dar nu mi-a plăcut deloc. Avea o sumedenie de dușmani 
și, în caz că nu te-ai prins, aici e un cuib de șerpi. Dacă vrei să știi 
cine l-a mușcat... nu-i asta treaba ta să afli? Eu sunt ocupat acum. 
Beau. 

Destul de verosimil. 

— Ce părere ai de prietenul nostru comun, generalul Vissbruck? 

Cosca își vâri gâtul între umeri şi se lăsă mai jos pe scaun. 

- Omul ăla-i un copil. Se joacă de-a soldaţii. Cârpăcește la 
castelașul lui, la gărdulețul lui, când zidurile cetăţii sunt cele care 
contează. Pierde-le şi ai pierdut şi partida, asta zic eu. 

- M-am gândit exact la același lucru. În fond, poate că apărarea 
orașului ar putea încăpea pe mâini și mai nepricepute. Deja s-a început 
lucrul la zidurile cetăţii şi la șanțul din jur. Sper să-l putem inunda. 

Cosca ridică o sprânceană. 

- Bun. Inundaţi-l. Gurkienilor nu le place apa. De-aia sunt 
marinari atât de proști. Inundaţi-l. Foarte bine. 

Îşi dădu capul pe spate și sorbi ultimele picături din sticlă, apoi o 
azvârli cât colo pe podeaua mizeră, se șterse la gură cu mâna 
murdară, apoi își şterse mâna de piepții cămășii pătate de 


transpiraţie. 

- Măcar e cineva care știe ce face. Ce zici, poate că atunci când 
ne-or ataca gurkienii vom rezista mai mult decât câteva zile? 

Cu condiţia să nu fim trădaţi dinainte. 

— N-avem de unde ști, poate că gurkienii nu vor ataca. 

— O, eu sper să atace. 

Cosca vâri mâna sub scaun și scoase o altă sticlă. Îi licăriră ochii 
atunci când îi scoase dopul cu dinţii și-l scuipă pe jos. 

— Sunt plătit dublu pe timp de luptă. 


Seara și o briză milostivă răcorea sala de audienţe. Glokta se 
sprijini de perete urmărind umbrele care se întindeau peste orașul 
de dedesubt. 

Lordul Guvernator întârzia. Încearcă să-mi arate că tot el e la 
conducere, indiferent ce spune Consiliul Închis. Dar pe Glokta nu-l 
deranja să stea liniștit o vreme. Fusese o zi istovitoare. Târându-se 
prin oraș pe caniculă, inspectând zidurile, porţile, trupele. Punând 
întrebări. Întrebări la care nimeni nu a dat răspunsuri satisfăcătoare. 
Piciorul îi pulsa, spatele îl durea, mâna i se jupuise de la toiag. Dar 
nu mi-e mai rău decât de obicei. Sunt încă pe picioarele mele. Una peste 
alta, a fost o zi bună. 

Soarele incandescent era învăluit în fâșii de nori portocalii. Sub 
el, o felie prelungă de mare arunca scânteieri argintii în ultimele 
raze ale zilei. Zidurile cetăţii aruncaseră deja în beznă 
dărăpănăturile insalubre din Orașul Inferior, iar clopotniţele înalte 
ale marelui templu se întindeau peste acoperișurile Orașului 
Superior, urcând stânca spre Citadelă. Dealurile de pe continent nu 
erau decât o sugestie îndepărtată, năpădite de umbre. Și mișunând de 
soldați gurkieni. Pândindu-ne toate mișcările, așa cum și noi le pândim 
pe ale lor, de bună seamă. Urmărindu-ne cum ne săpăm șanțurile, cum 
ne peticim zidurile, cum ne întărim porţile. Dar mă întreb câtă vreme se 
vor mulțumi doar să ne observe? Cât va mai dura până când soarele va 
asfinţi pentru noi? 

Ușa se deschise, iar Glokta își întoarse capul, strâmbându-se când 
îi trosni gâtul. Fiul Lordului Guvernator, Korsten dan Vurms. Închise 
ușa după el și intră în sală cu pași hotărâți, pocnind cu tocurile 


îmbrăcate în metal pe pardoseala de mozaic. Aha, floarea tinerii 
nobilimi a Uniunii. Aproape că-i pot simţi distincția. Sau a tras careva o 
bășină? 

- Superiorule Glokta! Sper că nu te-am lăsat să mă aștepți prea 
mult. 

- Ba m-ai lăsat, răspunse Glokta șontâcăind spre masă. Așa se 
întâmplă de obicei când întârzii la o întrevedere. Îl lași pe celălalt să 
aştepte. 

Vurms se încruntă ușor. 

— Atunci îmi cer scuze, spuse cu cel mai puţin apologetic ton 
posibil. Cum ţi se pare orașul nostru? 

- Foarte cald și plin de trepte, răspunse Glokta prăvălindu-se într- 
unul din scaunele elegante. Unde este Lordul Guvernator? 

Încruntătura se adânci. 

- Mă tem că tatăl meu nu se simte bine şi nu poate lua parte la 
întrevederea noastră. Înţelegi că este bătrân și are nevoie de odihnă. 
Pot vorbi eu în numele lui oricând. 

- Serios? Şi ce aveţi voi doi de spus? 

— Tatăl meu este extrem de îngrijorat de faptul că te-ai apucat de 
lucru la fortificaţii. Am aflat că soldaţilor Regelui li s-a ordonat să 
sape gropi în peninsulă, în loc să rămână să apere zidurile Orașului 
Superior. Îți dai seama că ne lași la mâna băștinașilor! 

Glokta pufni. 

- Băștinașii sunt și ei cetățeni ai Uniunii, chiar dacă nu le convine 
asta. Și crede-mă, sunt mult mai milostivi decât gurkienii. Am aflat 
pe pielea mea cât de milostivi sunt aceștia. 

- Nu sunt decât niște primitivi! exclamă batjocoritor Vurms, pe 
deasupra şi periculoși! Nu ești de suficient timp aici ca să pricepi 
amenințarea pe care o reprezintă! Ar trebui să stai de vorbă cu 
Harker. Are idei destul de bune despre cum trebuie să ne purtăm cu 
primitivi. 

- Am stat de vorbă cu Harker și nu mi-au plăcut ideile lui. Ba 
chiar cred că s-ar putea să se vadă obligat să şi le reconsidere acolo 
la subsol, în întuneric. Presupun că exact asta face acum, cât de repede 
îi permite bobul de creier. În ceea ce priveşte temerile tatălui tău, să 
ştii că nu trebuie să se mai preocupe de apărarea orașului. Pentru că 


este un om în vârstă, care are nevoie de odihnă, nu mă îndoiesc că 
va fi bucuros să-mi încredințeze mie această responsabilitate. 

Un licăr de mânie traversă trăsăturile chipeșe ale lui Vurms. 
Deschise gura să scoată o înjurătură, dar se răzgândi în ultima clipă. 
Așa și trebuie. Se sprijini de speteaza scaunului, frecându-și gânditor 
degetul mare de arătător. Când vorbi, spusele îi fură însoţite de un 
zâmbet prietenos și o blândeţe fermecătoare. Acum încep și 
lingușelile. 

- Superiorule Glokta, am senzaţia că am pornit cu stângul... 

— Eu nu am decât un picior sănătos. 

Surâsul lui Vurms pâlpâi, dar el insistă: 

- Este evident că tu deţii toate atuurile pentru moment, dar tatăl 
meu are o mulțime de prieteni în Midderland. Dacă am chef, îți pot 
pune bețe în roate. Sau îţi pot fi de mare ajutor... 

- Mă bucur nespus că ai decis să cooperezi. Poţi începe prin a-mi 
spune ce s-a întâmplat cu Superiorul Davoust. 

Surâsul se şterse cu totul. 

- De unde să știu eu? 

- Fiecare știm câte ceva. Iar unii știu mai multe decât alţii. Să fie și 
cazul tău, Vurms? 

Fiul Lordului Guvernator se gândi puţin înainte să răspundă. E 
greu de cap, sau e vinovat? Se gândește cum m-ar putea ajuta, sau cum 
să-și ascundă urmele? 

- Știu că băștinașii îl urau. Mereu complotau împotriva noastră, 
iar Davoust îi urmărea neobosit pe trădători. N-am nicio îndoială că 
a căzut victimă unei uneltiri de-a lor. În locul tău aş pune întrebări 
în Orașul Inferior. 

- O, dar eu sunt încredințat că răspunsurile se găsesc aici, în 
Citadelă. 

- Nu la mine, se răţoi Vurms, măsurându-l pe Glokta din cap 
până în picioare. Crede-mă când îți spun că aș fi tare bucuros dacă 
Davoust s-ar mai afla printre noi. 

Poate că da, sau poate că nu, dar astăzi nu vom mai primi 
răspunsuri. 

- Bine. Spune-mi, atunci, care este starea magazinelor din oraș. 

— Starea magazinelor? 


— Mâncare, Korsten, mâncare. Înţeleg că, din moment ce gurkienii 
ne-au închis căile de aprovizionare pe uscat, totul trebuie adus pe 
mare. lar hrănirea populaţiei este una dintre preocupările majore 
ale unui guvernator. 

- Tatăl meu se îngrijeşte întotdeauna de nevoile oamenilor lui! se 
rățoi Vurms. Avem provizii pentru șase luni! 

- Șase luni? Pentru toţi locuitorii? 

- Bineînţeles. 

Mai bine decât m-am așteptat. Măcar o grijă mai puţin din tot 
noianul ăsta de probleme. 

- Dacă nu-i punem la socoteală și pe băștinași, adăugă Vurms de 
parcă ar fi vorbit despre ceva complet lipsit de însemnătate. 

Glokta făcu o pauză. 

— Și ce vor mânca dacă gurkienii asediază orașul? 

Vurms ridică din umeri. 

— Nu m-am gândit la asta. 

- Nu te-ai gândit? Și ce crezi că se va întâmpla atunci când vor 
începe să sufere de foame? 

- Păi... 

- Haos! Asta se va întâmpla! Nu putem apăra orașul cu patru 
cincimi din populaţie împotriva noastră! 

Glokta își supse dezgustat gingiile găunoase. 

- Te duci la negustori și faci rost de provizii pentru şase luni! 
Pentru toată lumea! Vreau ca și șobolanii din canale să aibă ce 
mânca șase luni de acum încolo! 

- Da” ce crezi că sunt? șuieră Vurms. Servitorul tău? 

— Eşti exact ce vreau eu să fii. 

Orice urmă de amabilitate dispăruse de pe chipul lui Vurms. 

— Sunt fiul Lordului Guvernator! Nu accept să mi se vorbească în 
felul acesta! 

Picioarele scaunului scârțâiră jalnic când se ridică brusc cu 
intenţia de a părăsi încăperea. 

- Foarte bine, murmură Glokta. O corabie pleacă în fiecare zi spre 
Adua. O corabie rapidă, care îşi duce marfa direct în Casa 
Întrebărilor. Acolo ţi se va vorbi altfel, crede-mă. Aș putea să-ți fac 
rost de o cabină la bord. 


Vurms se opri în loc. 

- N-ai să îndrăzneşti! 

Glokta zâmbi. Cu cel mai respingător, mai batjocoritor, mai fără 
de dinți zâmbet pe care îl avea în arsenal. 

- N-ai tu curajul să pui rămășag pe ce îndrăznesc sau nu să fac. 
Cât curaj ai? 

Tânărul își umezi buzele, dar nu fu în stare să susțină privirea lui 
Glokta. 

Așa m-am gândit și eu. Mi-amintește de vechiul meu prieten, căpitanul 
Luthar. Doar zorzoane și infatuare, dar fără suport moral. Împunge-l cu 
un ac și se va dezumfla ca un burduf. 

- Hrană pentru șase luni. Pentru șase luni şi pentru absolut toată 
lumea. Și ai grijă să se rezolve fără întârziere. Servitorule. 

— Desigur, mârâi Vurms, încă privind furios podeaua. 

- După aceea ne vom ocupa de apă. Fântâni, cisterne, pompe. 
Oamenii au nevoie să bea ceva după ce mănâncă alimentele pe care 
le-ai procurat cu atâta trudă, nu crezi? Îmi vei raporta în fiecare 
dimineaţă. 

Vurms își încleșta și își descleșta pumnii lăsaţi pe lângă corp, 
maxilarele i se frământau mânioase. 

- Desigur, reuși să bolborosească. 

- Desigur. Acum poţi să pleci. 

Glokta îl urmări cum se îndepărtează. Am vorbit cu doi din patru. 
Doi din patru, și mi-am făcut doi dușmani. Am nevoie de aliaţi dacă 
vreau să am sorti de izbândă aici. Fără aliaţi nu voi rezista, indiferent de 
documentele pe care le deţin. Fără aliaţi nu îi voi tine pe gurkieni în 
afara orașului, dacă se hotărăsc să încerce să-l cucerească. Mai rău 
încă, tot n-am aflat nimic despre Davoust. Un Superior al Inchiziției care 
a intrat în pământ. Să sperăm că Arhilectorul va avea răbdare. 

Speranţă, Arhilector, răbdare. Glokta se încruntă. Astea trei n-au 
mers niciodată mână în mână. 


Cum rămâne cu încrederea? 


Roata de la căruță se învârti încet, scârțâind. Apoi se învârti 
iarăşi, tot scârțâind. Ferro se uită urât la ea. A naibii roată. A naibii 
căruță. Își redirecționă supărarea de la roată la cel care conducea 
căruţa. 

Al naibii ucenic. Nu avea încredere în el nici cât negru sub 
unghie. Ochii lui se opriră asupra ei, zăboviră insolenţi o clipă, apoi 
trecură iute mai departe. De parcă ar fi știut ceva despre Ferro ce 
nici ea nu ştia. Și asta o înfuria. Îşi luă privirea de la el şi se uită la 
primul cal și la călăreţul lui. 

Al naibii tânăr Unionist, cu spinarea lui țeapănă, stând în șa ca un 
rege pe tron, de parcă faptul că se născuse cu un chip drăgălaș ar fi 
fost o realizare cu care să se fălească până la sfârșitul zilelor. 
Frumușel și îngrijit, și grațios ca o prinţesică. Ferro rânji funest ca 
pentru sine însăși. Prințesica Uniunii, asta era. Îi detesta pe cei care 
arătau bine chiar mai mult decât îi detesta pe cei urâţi. Niciodată nu 
trebuie să te încrezi în frumuseţe. 

Dar ar fi trebuit să cauţi mult și bine un om mai puţin atrăgător 
decât ticălosul uriaș cu nouă degete. Cocârjat în șa ca un sac imens 
cu orez. În permanență mișcându-se lent, scărpinându-se, 
smârcâindu-se, rumegând ca un bou. Încercând să dea impresia că 
nu are urmă de violență criminală în el, că nu are urmă de furie 
cumplită în el, că nu are urmă de diavol în el. Dar ea ştia că nu e 
adevărat. Bărbatul îi făcu un semn cu capul, iar ea se încruntă la el. 
Era un diavol deghizat în piele de vacă, iar ea nu putea fi prostită. 

Însă era mai bun decât Navigatorul naibii. Care vorbea mereu, 
zâmbea mereu, râdea mereu. Ferro detesta vorbăria, și zâmbetele, și 
râsetele, pe fiecare mai mult decât pe celelalte. Omuleţ nesărat cu 
povești nesărate. Dar ea simţea că, sub masca tuturor minciunilor, 
uneltea, îi ţinea pe toți sub observaţie. 

Mai rămânea doar Întâiul dintre Magi și în el se încredea cel mai 
puţin. Observă cum îi alunecă ochii spre căruță. La sacul în care 


ascunsese cutia. Cutie pătrățoasă, cenușie, veche, grea. Îşi închipuise 
că nu-l vede nimeni, dar ea îl văzuse. Plin de secrete, așa era omul 
ăsta. Ticălosul pleşuv, cu gâtul lui gros și toiagul lui din lemn, 
purtându-se de parcă toată viața nu făcuse decât fapte bune, 
purtându-se de parcă habar nu avea cum să faci un om să explodeze. 

- Ai dracului de albi nenorociti, îşi șopti ca pentru sine. 

Se aplecă, scuipă pe drum și se uită urât la cei cinci tovarăși ai ei 
care mergeau în față. De ce oare îl lăsase pe Yulwei s-o convingă să 
ia parte la demenţa asta? Să plece într-o călătorie în vestul friguros 
unde nu avea nicio treabă. Ar fi trebuit să fie în sud, unde să se 
lupte cu gurkienii. 

Să-i facă să plătească ce-i datorau. 

Înjurându-l în gând pe Yulwei, îi urmă pe ceilalți spre pod. Arăta 
incredibil de vechi - cu roci poroase pătate de licheni, cu făgaşe 
adânci pe unde trecuseră roţile altor căruțe. Mii de ani de căruțe 
care l-au traversat încolo și încoace. Sub el bolborosea apa, rece, 
înverșunată, tumultuoasă. Lângă pod era o colibă amărâtă, 
ghemuită în peisaj de ani nesfârșiți. Vântul tăios smulgea smocuri de 
fum din coș și le împrăștia peste ţinut. 

Afară era un soldat singur. Probabil că trăsese paiul cel scurt. Se 
lipise de perete şi se înfofolise în mantia grea, firele de păr de cal de 
pe coif se zbăteau în rafalele de vânt, iar sulița zăcea uitată alături. 
Bayaz își struni calul înainte de pod și îl salută cu o mișcare a 
capului. 

— Mergem spre câmpie. Spre Darmium. 

— Nu v-aş sfătui. E periculos. 

Bayaz surâse. 

- Pericolul înseamnă câștig. 

- Câștigul nu poate opri o săgeată, prietene, spuse soldatul 
măsurându-i din priviri și trăgându-și nasul. Ce grup pestrit sunteţi! 

— Strâng luptători buni de pe unde pot. 

— Sigur, rosti uitându-se la Ferro care se încruntă amarnic la el. 
Sunt convins că sunt niște luptători duri, dar realitatea e că în 
câmpii domnește moartea, acum mai mult ca oricând. Mai sunt 
negustori care se încumetă să meargă acolo, însă nu se mai întorc 
niciodată. Nebunul ăla de Cabrian și-a trimis oamenii în câmpie să 


jefuiască tot ce apucă. Şi pe Scario, şi pe Glotus, deși ăștia sunt 
nițeluș mai milostivi. De partea asta a apei mai avem ceva respect 
față de lege, dar, odată ajunși de partea cealaltă, sunteţi pe cont 
propriu. Nimeni nu vă va ajuta în câmpie. 

Îşi trase iarăși nasul. 

— Absolut nimeni. 

Bayaz dădu mohorât din cap. 

— Nici nu avem nevoie de ajutor. 

Îşi îndemnă calul şi începu să traverseze podul prin făgașele 
săpate. Ceilalți îl urmară, mai întâi Picior-Lung, apoi Luthar, apoi 
Nouădegete. Quai scutură dârlogii și căruța se puse în mișcare 
urnind. Ferro încheia convoiul. 

- Absolut nimeni! strigă după ea soldatul înainte să se 
adăpostească la loc, lângă peretele rugos al colibei. 


Marea câmpie. 

Ar fi trebuit să fie un ţinut bun pentru călărit, un ţinut sigur. 
Ferro ar fi putut să zărească dușmanul de la kilometri depărtare, dar 
nu zări pe nimeni. Doar covorul imens de iarbă înaltă unduindu-se, 
zbuciumându-se în vânt, întinzându-se în toate direcţiile, și mai 
departe, foarte departe, până la linia orizontului. Doar brazda 
fostelor urme spărgea monotonia, o linie de iarbă mai scurtă, mai 
uscată, cu petice de pământ negru, traversând câmpia, dreaptă ca 
zborul săgeții. 

Lui Ferro nu-i plăcea, nu-i plăcea deloc această monotonie 
imensă. Călărea încruntată, aruncând priviri furişe la stânga și la 
dreapta. În Ținuturile Haine din Kanta, pământul sterp avea anumite 
caracteristici — bolovani sparți, văi veștejite, copaci uscați cu umbre 
ca niște gheare, cute în țărână, pline de culori, creste scăldate în 
lumină. În Ținuturile Haine din Kanta, cerul era gol, nemișcat, un 
bazin strălucitor în care nu erau decât soarele orbitor ziua și stelele 
strălucitoare noaptea. 

Aici totul era pe dos într-un mod bizar. 

Pământul era inexpresiv, însă cerul era plin de mișcare, plin de 
haos. Nori falnici se înălțau amenințători peste câmpie, întunericul 
şi lumina se învolburau în spirale colosale, măturând câmpia cu 


vântul aprig, schimbând direcţia, întorcându-se, despărțindu-se și 
contopindu-se iar, aruncând umbre monstruoase, fluide, pe 
pământul înfricoșat, amenințând să-i strivească pe cei șase călători 
minusculi, dimpreună cu minuscula lor căruţă, într-un potop ce va 
îneca lumea. Și toate acestea peste umerii gheboșaţi ai lui Ferro, 
mânia lui Dumnezeu devenită realitate. 

Era un tărâm straniu, în care nu avea ce să caute. Avea nevoie de 
motive ca să se afle aici, motive solide. 

- Hei, Bayaz! strigă, îndemnându-și calul să-l ajungă din urmă. 
Unde mergem? 

- Hm, mârâi el, încruntându-se la iarba culcată de vânt, uitându- 
se de la nimic la nimic. Mergem spre vest, peste câmpie, spre marele 
fluviu Aos, până la Munţii Sparti. 

- Și după aia? 

Observă cum i se adâncesc ridurile din jurul ochilor și cele de pe 
frunte, cum își strânge buzele. Nu îi conveneau întrebările ei. 

— După aia mergem mai departe. 

— Cât o să dureze? 

- Toată iarna până la începutul primăverii, se răţoi el. Și după aia 
va trebui să ne întoarcem. 

Înfipse pintenii în coastele calului și se îndepărtă de ea, mergând 
la trap pe cărare, spre fruntea grupului. 

Dar Ferro nu era genul care să se lase păgubașă. Nu în fața 
albului ăstuia bătrân și șmecher. Dădu și ea pinteni calului și îl 
ajunse din urmă. 

— Ce este Prima Lege? 

Bayaz o sfredeli cu privirea. 

- Ce ştii despre asta? 

- Nu știu destule. Te-am auzit prin ușă când vorbeai cu Yulwei. 

— Aha! Tragi cu urechea? 

- Vorbiţi tare, iar eu am auzul bun, ridică Ferro din umeri. Nu-mi 
pun pielea la bătaie doar ca să vă păstrez vouă secretele. Ce este 
Prima Lege? 

Ridurile de pe fruntea lui Bayaz se adânciră, colțurile gurii îi 
căzură. Furie. 

— Blestemul aruncat de Euz asupra fiilor lui, prima regulă dată 


după haosul din vremurile străvechi. Este interzis să atingi 
nemijlocit Cealaltă Parte. Interzis să comunici cu lumea din 
străfunduri, interzis să invoci demonii, interzis să deschizi porţile 
iadului. Aceasta este Prima Lege, principiul călăuzitor al tuturor 
actelor de magie. 

- Hm, pufni Ferro, pentru care cuvintele acestea nu însemnau 
nimic. Cine este Khalul? 

Sprâncenele stufoase ale lui Bayaz se îmbinară, încruntătura 
deveni și mai cumplită, ochii i se îngustară. 

— Mai ai multe întrebări, femeie? 

Întrebările ei îl enervau. Bine. Însemna că erau întrebările 
potrivite. 

— Ai să afli atunci când am să mă opresc. Cine este Khalul? 

— Khalul făcea parte din Ordinul Magilor, tună Bayaz. Din ordinul 
meu. A fost al doilea din cei doisprezece ucenici ai lui Juvens. Mi-a 
invidiat întotdeauna poziţia, a fost întotdeauna însetat de putere. A 
încălcat A Doua Lege ca s-o capete. Se hrănea cu carne de om și-i 
îndemna şi pe alții să facă la fel. S-a făcut profet fals, i-a păcălit pe 
gurkieni şi i-a obligat să-l slujească. Acesta este Khalul. Este 
duşmanul tău și al meu. 

— Ce este Sămânţa? 

Magul tresări puternic, schimonosindu-și trăsăturile. Furie și 
poate chiar o vagă urmă de teamă. Apoi chipul i se îmblânzi. 

— Ce este? 

Îi surâse, iar surâsul lui o îngrijoră mai mult decât toată furia. Se 
înclină spre ea, apropiindu-se cât să nu fie auzit de nimeni altcineva. 

— Este unealta răzbunării tale. A răzbunării noastre. Dar este 
periculoasă. Este periculos chiar și să vorbeşti despre ea. Sunt unii 
care ascultă. Și ar fi bine să pui lacăt întrebărilor înainte ca focul 
răspunsurilor să ne mistuie pe toți. 

Îşi îndemnă iarăși calul, luând-o singur înaintea grupului. 

Ferro rămase în urmă. Aflase destule pentru moment. Aflase 
destule ca să aibă încă şi mai puţină încredere în Întâiul dintre Magi 
decât avusese vreodată. 


O groapă în pământ, nu mai lată de patru pași mari. Un puț de 


scurgere în sol, mărginit de un perete scund de pământ jilav, negru, 
cu ghemotoace de rădăcini încurcate de iarbă. Cel mai bun loc de 
înnoptat pe care îl găsiseră. Și avuseseră noroc că au dat peste el. 

Singura breșă în monotonia câmpiei pe care o văzuse Ferro toată 
ziua. 

Focul făcut de Picior-Lung ardea bine acum, flăcările strălucitoare 
lingeau lacome vreascurile, foşnind și pâlpâind când câte o pală de 
vânt pătrundea în groapă. Cei cinci albi se adunaseră în jurul lui, cu 
capetele vârâte între umeri, înghesuiți unul în altul ca să se 
încălzească, lumina focului descoperindu-le tensiunea de pe chipuri. 

Picior-Lung era singurul care vorbea. Căci vorbăria era cea mai 
mare realizare cu care se putea lăuda. Cum de fusese acolo sau 
dincolo. Cum de ajunsese să știe asta sau aia. Cum de căpătase 
remarcabilul talent de a face asta sau aia. Ferro se săturase deja și îl 
anunţase de două ori. Prima dată crezuse că se exprimase destul de 
limpede. A doua oară avusese grijă să se încredințeze că a înţeles-o. 
N-o să-i mai povestească niciodată despre călătoriile alea tâmpite 
ale lui, însă ceilalți tot sufereau în tăcere. 

Avea și ea loc lângă foc, dar nu voia să stea acolo. Preferase să se 
așeze cu picioarele încrucișate în iarba de pe buza gropii, deasupra 
tuturor. Era frig acolo, în bătaia vântului, și își strânse mai bine 
pătura în jurul umerilor care îi tremurau. Frigul, un lucru straniu și 
înfricoşător. Îl detesta. 

Dar îl prefera companiei celorlalți. 

Așa că rămase departe de ei, tăcută și închisă în sine, și urmări 
cum se scurge lumina de pe cerul gânditor, urmări cum se furișează 
întunericul peste pământ. Acum doar la orizont se mai zărea o dâră 
de lumină sleită. O ultimă lucire plăpândă tivind norii amenințători. 

Albul cel uriaș se ridică și se uită în sus la ea. 

— Se întunecă, spuse. 

— Înâ. 

- Cam așa ceva se întâmplă când apune soarele, nu? 

— Îhî. 

Îşi scărpină gâtul gros. 

— Trebuie să facem de pază. S-ar putea să fie periculos noaptea 
prin părțile astea. O să facem cu rândul. Mai întâi eu, apoi Luthar... 


— Fac eu de pază, mârâi ea. 

— Fii pe pace. Culcă-te. Te trezesc eu mai încolo. 

- Nu obișnuiesc să dorm. 

Se holbă la ea: 

— Cum adică, niciodată? 

— Nu prea des. 

- Poate asta-i explicația pentru starea ei de spirit, murmură 
Picior-Lung. 

Bineînţeles că intenționase să vorbească în șoaptă, dar Ferro îl 
auzi. 

- Dispoziţia mea e treaba mea, nătărăule. 

Navigatorul nu mai scoase niciun cuvânt, se înfășură în pătură și 
se lungi lângă foc. 

— Vrei să faci de pază prima? o întrebă Nouădegete. Foarte bine, 
dar să mă trezești peste două ore. Trebuie să facem toți de pază. 


Cu mișcări încete, în liniște, strâmbându-se de efortul de a nu 
face nici cel mai mic zgomot, Ferro fură din căruță. Carne uscată. 
Pâine uscată. Ploscă cu apă. Cât să-i ajungă câteva zile. Puse totul 
într-un sac din pânză. 

Unul dintre cai fornăi și sări speriat în lături când se furişă pe 
lângă el și îl privi mânioasă. Ştia să călărească. Călărea foarte bine, 
dar nu voia să aibă nimic de-a face cu caii. Ale naibii dobitoace mari 
și proaste. Miroseau urât. Or fi fost iuți, dar le trebuia multă 
mâncare și apă. Puteai să vezi și să auzi un cal de la mare depărtare. 
Caii lăsau urme adânci pe pământ făcându-te ușor de urmărit. 
Mersul călare te sleia de puteri. Bazează-te pe un cal și atunci când 
va fi nevoie să alergi pe propriile tale picioare o să-ţi dai seama că 
nu mai ești în stare. 

Ferro învățase să nu se bazeze niciodată pe nimeni altcineva 
decât pe ea însăși. 

Îşi puse sacul pe un umăr, iar pe celălalt arcul și tolba cu săgeți. 
Mai aruncă o ultimă privire la formele adormite ale celorlalți, 
movilițe întunecate adunate în jurul focului. Luthar dormea cu faţa 
spre tăciunii incandescențţi, cu pătura trasă până la bărbia bine rasă, 
aproape de buzele pline. Bayaz era cu spatele la ea, dar reuși să-i 


deslușească luciul stins al cheliei, conturul unei urechi, reuși să-i 
audă ritmul lent al respirației. Picior-Lung își trăsese pătura peste 
cap, dezgolindu-și picioarele, subţiri și osoase, cu ligamentele 
reliefate ca rădăcinile de arbori în noroi. Quai avea ochii foarte 
puţin întredeschiși, iar lumina focului strălucea umedă pe un 
fragment de pupilă. Ca și cum s-ar fi uitat la ea, însă pieptul i se 
ridica și cobora ușor cu respirația adormită, gura-i atârna relaxată, 
dormea dus și fără îndoială că visa. 

Ferro se încruntă. Doar patru? Unde era albul cel uriaș? Pătura 
lui zăcea mototolită, cute de lumină și întuneric, de cealaltă parte a 
focului, neacoperind pe nimeni. Atunci îi auzi glasul. 

— Pleci deja? 

Din spate. Mare mirare că reușise să se furișeze până lângă ea 
atunci când fura de-ale gurii. Părea prea mare, prea încet, prea 
zgomotos să se poată apropia pe nesimţite de cineva. Înjură în 
şoaptă. Ar fi trebuit să fie mai precaută și să nu se ia după aparenţe. 

Se întoarse încet cu faţa la el și făcu un pas spre cai. O urmă, 
păstrând aceeași distanţă între ei. Ferro vedea cum se reflectă focul 
în colțurile ochilor lui, vedea curba obrazului neras, plin de 
craterele bolilor și luptelor, vedea conturul vag al nasului coroiat, 
vedea cum câteva șuvițe de păr slinos dansează în adierea vântului, 
puţin mai închise la culoare decât ținutul din spatele lui. 

- Nu vreau să mă lupt cu tine, albule. Te-am văzut cum lupţi. 

Îl văzuse ucigând cinci oameni în doar câteva clipe, surprinzând- 
o până și pe ea. Îşi amintea mult prea bine ecoul hohotelor lui de 
râs, trăsăturile lui schimonosite și flămânde, pe jumătate mârâit de 
fiară, pe jumătate zâmbet de om. Își amintea mult prea bine cum era 
scăldat în sânge, şi în salivă, și în nebunie, își amintea cadavrele 
sfârtecate aruncate pe pietre ca niște zdrențe. Dar sigur că nu-i era 
teamă, căci Ferro Maljinn nu cunoştea teama. 

Dar știa când să fie prudentă. 

— Nici eu nu vreau să mă lupt cu tine, îi spuse el, dar dacă mâine 
dimineață Bayaz o să vadă că lipsești, o să mă pună să vin după 
tine. Te-am văzut cum alergi, așa că mai bine mă lupt cu tine decât 
să fug după tine. Măcar așa aş avea o șansă. 

Era mai puternic, iar ea știa asta. Acum aproape complet 


vindecat, se mişca mai bine. Îi părea rău că îl ajutase atunci. 
Întotdeauna era o greșeală să-i ajuţi pe alţii. Însă o luptă ar fi 
reprezentat un risc considerabil. Sigur că era mai dură decât mulți, 
dar n-avea deloc chef să i se spargă faţa, așa cum păţise uriașul ăla, 
Sfarmă-Piatră. N-avea deloc chef să fie spintecată de vreo sabie, n- 
avea deloc chef să i se zdrobească genunchii, deloc chef să i se 
smulgă jumătate din ţeastă. 

Nu-i surâdea niciuna din variantele astea. 

Dar el era mult prea aproape ca să-l atingă cu o săgeată, iar dacă 
ar fi luat-o la goană, el i-ar fi deșteptat pe ceilalți, și aveau cai. 
Oricum probabil că i-ar fi trezit zgomotul luptei, dar dacă ar fi reuşit 
să-i tragă un pumn zdravăn, ar fi putut s-o tulească în perplexitatea 
momentului. Deloc situaţia ideală, dar ce altă opțiune avea? Cu 
mișcări încete, își dădu jos sacul de pe umăr și îl așeză pe pământ, 
apoi arcul și tolba cu săgeți. Puse o mână pe mânerul sabiei, 
mângâindu-l în întuneric. Bărbatul făcu același lucru. 

- În regulă, albule. Hai s-o facem. 

- Poate că există și o altă soluţie. 

Îl privi cu atenţie, bănuitoare, pregătită pentru orice şmecherie. 

- Ce soluţie? 

- Rămâi cu noi. Ai răbdare câteva zile. Dacă n-ai să te 
răzgândești, atunci eu am să te ajut să-ți faci bagajul. Ai încredere în 
mine. 

Încrederea era pentru fraieri. Un cuvânt folosit de cei care au de 
gând să te trădeze. Dacă înainta, fie și numai un deget, își va trage 
sabia și îi va reteza capul. Era pregătită. 

Dar el nu înaintă și nici nu se retrase. Rămase pe loc, siluetă 
uriașă, tăcută, în beznă. Femeia se încruntă, degetele nedezlipindu-i- 
se de mânerul sabiei curbate. 

- De ce aș avea încredere în tine? 

Albul ridică din umerii mătăhăloși. 

— De ce n-ai avea? În oraș te-am ajutat și m-ai ajutat și tu. Dacă n- 
am fi făcut-o, poate că amândoi am fi fost morţi acum. 

Era adevărat, fu ea obligată să admită, o ajutase. Nu la fel de 
mult cât îl ajutase ea, și totuși. 

- Vine o vreme când trebuie să te hotărăști ce ai de gând să faci, 


nu crezi? Asta e chestia cu încrederea, mai devreme sau mai târziu, 
și fără vreun anume motiv, tot va trebui să ai încredere în cineva. 

— De ce? 

- Pentru că altfel vei ajunge ca noi şi nu cred că vrei așa ceva. 

— Hm. 

- Hai să facem un târg. Tu îmi păzeșşti spatele, iar eu ţi-l păzesc 
pe al tău. 

Se bătu încet în piept cu degetul mare. 

- Eu mă bag. 

Întinse degetul spre ea. 

— Ce zici? Tu te bagi? 

Ferro se gândi la propunere. Fuga îi oferise libertate, dar nimic 
altceva. O dusese prin ani de suferinţe până la marginea deșertului, 
încolțită de dușmani. Fugise de Yulwei şi aproape că fusese prinsă 
de Devoratori. Și unde să fugă acum? Peste mare la Kanta? Poate că 
uriașul cel alb avea dreptate. Poate că venise timpul să se oprească 
din fugă. 

Măcar până va putea să plece neobservată de nimeni. 

Îşi luă mâna de pe sabie și își încrucișă încet braţele pe piept. El 
făcu același lucru. Rămaseră acolo, în întuneric, o clipă lungă, 
pândindu-se reciproc. 

- Bine, albule, mârâi ea. Mă bag, așa cum zici, și o să vedem ce 
va mai fi. Dar nu promit nimic, pricepi? 

— Nu ţi-am cerut să promiţi ceva. E rândul meu să stau de pază. 
Odihnește-te puțin. 

- Ţi-am spus că n-am nevoie de odihnă. 

- Faci cum vei, dar eu am să mă așez. 

- Bine. 

Albul cel mătăhălos se lăsă cu grijă pe pământ, iar ea făcu același 
lucru. Se așezară cu picioarele încrucișate exact pe locul unde se 
observaseră în picioare, față în faţă, cu tăciunii focului sclipind 
lângă ei, aruncând raze palide peste cei patru care dormeau, peste 
un obraz zgrunțuros al albului, încălzindu-l pe al ei. 

Continuară să se pândească. 


Aliați 


Arhilectorului Sult, 
Șef al Inchiziției Maiestăţii Sale. 


Eminenta Voastră, 


Am început lucrul la fortificațiile orașului. Faimoasele ziduri ale 
cetăţii, deși încă puternice, sunt într-o stare jalnică și am luat măsuri 
energice pentru a le consolida. De asemenea, am comandat provizii 
suplimentare, hrană, armuri și arme, esenţiale pentru cazul în care 
orașul s-ar afla sub asediu o perioadă de timp. 

Din păcate, fortificațiile sunt extinse, iar dimensiunea misiunii este 
uriașă. Am început să lucrez pe credit, dar creditul nu poate acoperi 
toate lucrările. Cu multă smerenie o rog stăruitor pe Eminenta Voastră 
să-mi trimită fondurile necesare. Fără bani, voi fi nevoit să pun capăt 
acțiunilor noastre, iar orașul va fi pierdut. 

Forţele Unioniste de aici sunt putine, iar moralul lor nu se află la cele 
mai înalte cote. Există în oraș și niște mercenari și am dat ordin să fie 
recrutaţi și alții, dar loialitatea lor este îndoielnică, cu atât mai mult în 
cazul în care nu-și primesc banii. Prin urmare, vă cer să trimiteţi mai 
mulți soldați ai Regelui. Chiar și o singură companie ar putea schimba 
situaţia. 

Vă voi trimite alte vești în curând. Până atunci, slujesc și mă supun. 


Sand dan Glokta, 
Superior de Dagoska 


— Aici e, spuse Glokta. 

- Gâh, confirmă Frost. 

O clădire urâtă cu un singur etaj, construită neglijent din chirpici, 
nu mai mare decât un șopron de dimensiuni normale. Lumina se 
strecura în noapte prin crăpăturile ușii strâmbe și ale obloanelor 


prost montate la unica fereastră. Aidoma celorlalte magherniţe de 
pe stradă, dacă locul acela putea fi numit stradă. Deloc cum ţi-ai fi 
închipuit locuința unui membru al consiliului de conducere din 
Dagoska. Dar Kahdia este un om tare ciudat în atât de multe feluri. 
Conducătorul localnicilor. Preotul fără templu. Poate chiar cel care are 
cel mai puţin de pierdut? 

Ușa se deschise înainte ca Glokta să apuce să bată. Kahdia stătea 
în prag, înalt și subțire în roba lui albă. Intră. 

Hadișul se întoarse, se duse la singurul scaun din încăpere și se 
așeză. 

— Aşteaptă aici, spuse Glokta. 

- Gâh. 

Interiorul șopronului nu arăta deloc mai înstărit decât exteriorul. 
Curat, și ordonat, și sărăcăcios ca naiba. Tavanul era de înălțimea lui 
Glokta, podeaua era din pământ bătătorit. În colțul unicei încăperi, 
pe nişte cutii goale, era așezată o saltea de paie, cu un scăunel 
alături. Sub fereastră, un dulăpior micuţ, cu câteva cărţi stivuite 
deasupra, lângă o lumânare din care șiroia ceara. Cu excepţia unei 
găleți ciobite pentru necesităţile fiziologice, acestea păreau a 
reprezenta toate bunurile lumești ale lui Kahdia. Nici urmă de 
cadavre ale Superiorilor Inchiziției, dar nu se știe niciodată. Un cadavru 
poate fi ascuns destul de dibaci, dacă îl tai în bucăţi suficient de mici... 

— Ar trebui să te muţi din mahala. 

Glokta închise ușa care scârțâi amarnic din balamale, șchiopătă 
până la pat și se lăsă greoi pe saltea. 

- Băștinașii nu au voie în Orașul Superior, sau n-ai auzit? 

- Sunt convins că se poate face o excepţie în cazul tău. Ai putea 
avea un apartament în Citadelă. Și n-aş mai fi obligat să mă 
chinuiesc cu piciorul bolnav până aici ca să stau de vorbă cu tine. 

- Un apartament în Citadelă? În vreme ce semenii mei putrezesc 
aici, în mizerie? Un conducător are măcar datoria de a împărtăși 
durerea concetăţenilor lui. Căci altă mângâiere nu am a le oferi. 

În Oraşul Inferior era înăbușitor de cald, dar pe Kahdia nu părea 
să-l deranjeze. Privirea-i era netulburată, ochii negri și reci ca apele 
adânci se uitau fix în cei ai lui Glokta. 

— Nu eşti de acord? 


Bătrânul își masă gâtul dureros. 

- Absolut deloc. Martiriul ţi se potriveşte, dar ai să mă scuzi dacă 
nu particip la el, spuse și îşi trecu limba peste gingiile goale. Am 
avut partea mea de sacrificii. 

— Poate nu s-a isprăvit încă. Întreabă-mă. 

Scurt și la obiect. N-are nimic de ascuns? Sau nimic de pierdut? 

— Ştii ce s-a întâmplat cu predecesorul meu, Superiorul Davoust? 

- Sper din adâncul sufletului că a sfârșit în chinuri. 

Glokta simţi cum i se ridică una din sprâncene. Ultimul lucru la 
care m-aș fi așteptat — un răspuns sincer. Poate primul răspuns sincer pe 
care l-am primit la întrebarea asta, dar nu unul de natură să-l absolve de 
bănuieli. 

- În chinuri, zici? 

— În chinuri foarte mari. Şi nu voi vărsa nicio lacrimă dacă ar fi ca 
tu să-l urmezi. 

Glokta zâmbi. 

— Nu-mi trece prin minte niciun om care ar vărsa vreo lacrimă 
într-o asemenea situație, dar subiectul este Davoust. Oamenii tăi au 
avut vreun amestec în dispariția lui? 

- Posibil. Davoust ne-a dat destule motive. O mulțime de familii 
şi-au pierdut soţii, taţii, fiicele din cauza purificărilor lui, a probelor 
lui de loialitate, a pedepselor lui exemplare. Neamul meu numără 
mii de oameni și nu îi pot supraveghea pe toți. Singurul lucru pe 
care ţi-l pot spune este că nu ştiu nimic despre dispariţia lui. Însă 
întotdeauna când cade un diavol, este trimis un altul, și iată-te. 
Poporul meu nu a câştigat nimic. 

— Afară de tăcerea lui Davoust. Poate că descoperise că ai încheiat 
un târg cu gurkienii. Poate că intrarea în Uniune nu s-a dovedit a fi 
ceea ce nădăjduise poporul tău. 

Kahdia scoase un hohot sec de râs. 

- Habar n-ai de nimic. Niciun dagoskan nu va încheia vreodată 
un târg cu gurkienii. 

— Unui străin i se poate părea că aveți multe în comun. 

- Unui străin ignorant. Ambele naţii au pielea închisă la culoare, 
ambele nații i se închină lui Dumnezeu, dar asemănările se sfârșesc 
aici. Noi, dagoskanii, nu am fost nicicând un popor belicos. Am 


rămas aici, în peninsula noastră, încrezători în rezistența 
fortificațiilor noastre, în vreme ce Imperiul Gurkian s-a întins ca un 
cancer peste tot continentul kantic. Ne-am închipuit că nu trebuie să 
ne pese de cuceririle lor. Asta a fost greșeala noastră. Şi apoi ne-am 
pomenit cu solii lor la porţi, cerându-ne să îngenunchem în fața 
împăratului gurkian şi să recunoaștem că profetul Khalul vorbește 
cu glasul lui Dumnezeu. Am refuzat, iar Khalul a jurat să ne 
distrugă. Şi se pare că acum va reuşi. lar întregul Sud va deveni 
dominionul lui. 

Iar Arhilectorul nu se va bucura absolut deloc. 

— Cine ştie? Poate că Dumnezeu vă va ajuta. 

- Dumnezeu are grijă doar de cei care îşi rezolvă singuri 
problemele. 

- Poate că împreună vom reuși să rezolvăm unele din problemele 
astea. 

— Nu mă interesează să te ajut. 

- Chiar dacă așa te-ai putea ajuta și pe tine? Am de gând să emit 
un decret. Porţile Orașului Superior se vor deschide, iar oamenilor 
tăi li se va permite să circule prin orașul lor după cum au chef. 
Negustorii de Mirodenii vor fi dați afară din Marele Templu, care va 
deveni din nou locul vostru sacru. Dagoskanilor li se va permite să 
poarte arme; chiar așa, vă vom da arme din armurăriile noastre. 
Localnicii vor fi trataţi ca cetăţeni cu drepturi depline ai Uniunii. O 
merită din plin. 

- Aşa. Mai spune, zise Kahdia împletindu-și degetele de la mâini 
și așezându-se mai bine în scaunul firav și zgomotos. Acum, când 
gurkienii ne bat la porți, te înființezi în Dagoska, fluturând mândru 
nevoie mare pergamentul acela mititel de parcă ar fi fost cuvântul 
Domnului și te hotărăști să faci ceea ce se cuvine. Nu ești ca ceilalți. 
Eşti un om bun, un om corect, un om drept. Și te aștepți să cred așa 
ceva? 

- Sincer? Nu-mi pasă nici cât negru sub unghie ce crezi și îmi 
pasă şi mai puţin de ceea ce s-ar cuveni să fac — în fond, e o 
chestiune subiectivă, depinde pe cine întrebi. În ceea ce privește 
bunătatea, îşi încreţi Glokta buzele, corabia aceasta a plecat din port 
de multă vreme şi eu nici măcar n-am fost acolo să-i fac cu mâna. 


Mă interesează să apăr Dagoska. Atât şi nimic mai mult. 

— Și ţi-ai dat seama că nu poţi apăra Dagoska fără ajutorul nostru. 

— Niciunul din noi nu e tâmpit, Kahdia. Nu mă jigni purtându-te 
de parcă ai fi. Putem să ne răţoim unul la celălalt până când mareea 
gurkiană va înghiţi porțile orașului, sau putem să colaborăm. N-ai 
de unde să știi, poate că împreună chiar i-am putea învinge pe 
gurkieni. Oamenii tăi ne vor ajuta la săpatul șanţurilor, la repararea 
zidurilor, la consolidarea porților. Pentru început, îți vei înrola o 
mie de oameni care să lupte pentru apărarea orașului, și mai mulți 
mai încolo. 

- Chiar așa? Chiar aşa voi face? Şi dacă orașul va rămâne în 
picioare cu ajutorul nostru? Va rămâne în picioare și înțelegerea 
noastră? 

Dacă, orașul rămâne în picioare, plec de aici. Mai mult decât 
probabil. Vurms și ceilalți se vor întoarce la conducere, iar de înţelegerea 
noastră se va alege praful. 

- Dacă orașul rămâne în picioare, îți dau cuvântul meu că voi 
face tot ce-mi stă în putere. 

- Tot ce-ţi stă în putere. Adică nimic. 

Ai prins ideea. 

- Am nevoie de ajutorul tău, așa că îţi ofer tot ce pot. Ţi-aș oferi 
mai mult, dar nu am mai mult. Poţi rămâne în mahala împreună cu 
muștele și să aştepţi venirea împăratului. Poate că marele Uthman- 
ul-Dosht îți va oferi o înţelegere mai bună. 

Glokta îl privi pe Kahdia drept în ochi. 

- Dar amândoi știm că nu o va face. 

Preotul își țuguie buzele, își mângâie barba și oftă adânc. 

- Se spune că omul pierdut în deșert trebuie să accepte apa care i 
se oferă, indiferent de la cine vine ea. Accept înţelegerea cu tine. 
Imediat ce templul va fi golit, vom începe să vă săpăm șanțurile, și 
să vă cărăm pietrele, şi să vă purtăm săbiile. Ceva este, oricum, mai 
bun decât nimic şi, aşa cum spui, poate că împreună vom reuși să-i 
învingem pe gurkieni. Se mai întâmplă și minuni pe lumea asta. 

- Aşa am auzit și eu, gemu Glokta opintindu-se în toiag ca să se 
ridice în picioare, cu cămașa lipită de spinarea asudată. Așa am 
auzit și eu. 


Dar nu am văzut niciodată una. 


În apartamentul său, Glokta se întinse pe perne, cu capul dat pe 
spate, gura întredeschisă, odihnindu-și trupul suferind. Același 
apartament care a fost ocupat înainte de ilustrul meu predecesor, 
Superiorul Davoust. Câteva camere spaţioase, aerisite, bine mobilate. 
Poate că pe vremuri aparținuseră vreunui prinţ dagoskan, sau 
vreunui vizir trădător, sau vreunei concubine oacheșe, înainte ca 
localnicii să fie expulzați în colbul din Orașul Inferior. Cu mult mai 
plăcute decât căcăstoarea prăpădită în care am locuit în Agriont, doar 
că se știe că Superiorii Inchiziției dispar din camerele acestea. 

Un rând de ferestre dădeau spre nord, spre mare, deasupra celei 
mai abrupte laturi a stâncii, celelalte se deschideau deasupra 
orașului torid. Toate erau prevăzute cu obloane grele. Afară, piatra 
netedă se prăvălea spre roci crestate şi valuri mânioase. Uşa, groasă 
de şase degete, cu ţinte din fier, avea o încuietoare masivă şi patru 
zăvoare solide. Davoust era prevăzător, cu bun temei, se pare. Așadar, 
cum au reușit asasinii să intre și, odată intraţi, cum au reușit să-l scoată 
de aici? 

Gura i se arcui într-o părere de surâs. Cum mă vor scoate pe mine, 
când vor veni? Deja au început să mi se adune dușmanii — sarcasticul 
Vurms, pedantul Vissbruck, negustorii, ale căror profituri le ameninţ, 
practicienii care i-au slujit pe Harker și pe Davoust, localnicii, care au 
toate motivele din lume să urască pe oricine poartă veșminte negre, și, 
bineînţeles, vechii mei inamici, gurkienii, cu condiția ca Eminenta Sa să 
nu devină nerăbdător din cauza nereușitelor mele și să se hotărască să 
mă înlocuiască. Și mă întreb: îmi va căuta cineva atunci trupul diform? 

— Superiorule. 

Cu multă greutate şi durere reuși să-şi deschidă ochii şi să-și 
ridice capul. Îl dureau toate din cauza eforturilor făcute în ultimele 
zile. Gâtul îi trosnea la fiecare mişcare ca o rămurică ce se frânge, 
spinarea şi-o simţea țeapănă și casantă ca oglinda, picioarele oscilau 
între agonie sâcâitoare şi amorțeală înțepătoare. 

În prag stătea Shickel, cu capul plecat. 1 se vindecaseră tăieturile 
și vânătăile de pe față. Nu exista nicio mărturie exterioară a 
chinurilor suferite în celulele de la subsol. Dar niciodată nu-și ridica 


privirea la el, întotdeauna se uita numai și numai în pământ. Unele 
răni au nevoie de timp ca să se vindece, altele nu se vindecă niciodată. 
Eu știu. 

— Ce e, Shickel? 

— Magistresa Eider te invită la cină. 

— Nu mai spune? 

Fata dădu din cap. 

- Spune-i că invitaţia mă onorează și că voi veni. Glokta o urmări 
cum iese tiptil din încăpere, tot cu capul plecat, apoi se prăvăli la 
loc pe perne. Dacă ar fi să dispar mâine, măcar știu că am salvat un 
suflet. Poate că asta înseamnă că viaţa mea nu a fost chiar o pierdere 
totală de timp. Sand dan Glokta, protector al celor neajutoraţi. Oare este 
prea târziu să fiu... bun? 


- Te rog! guiță Harker. Te rog! Nu ştiu nimic! 

Era legat fedeleș de scaun, incapabil să se miște. Dar ochii lui 
compensează acest neajuns. Săgetau încoace și încolo peste 
instrumentele lui Glokta care licăreau pe masa zgâriată în lumina 
aspră a lămpii. O, da, înţelegi mult mai bine decât alţii cum stă treaba. 
Deseori cunoașterea este antidotul fricii. Nu și aici. Nu și acum. 

- Nu știu nimic! 

- Lasă-mă pe mine să hotărăsc ce știi și ce nu. Glokta își şterse 
transpiraţia de pe faţă. 

Încăperea era fierbinte ca un atelier de fierărie în plină activitate, 
iar cărbunii aprinși nu făceau aerul mai respirabil. 

- Dacă ceva miroase ca un mincinos și are culoarea mincinosului, 
atunci este foarte posibil chiar să fie un mincinos, nu crezi? 

- Te rog! Suntem de aceeaşi parte! 

Suntem? Chiar așa să fie? 

- Ţi-am spus doar adevărul! 

- Poate, dar nu mi-ai spus tot ce vreau să știu. 

— Te rog! Suntem prieteni! 

- Prieteni? Experiența m-a învăţat că un prieten nu este decât o 
cunoștință care nu te-a trădat încă. Asta ești, Harker? 

— Nu! 

Glokta se încruntă. 


— Atunci ești dușmanul nostru? 

— Ce? Nu! Eu doar... am... am vrut să aflu ce s-a întâmplat! Atâta 
tot! N-am vrut să... Te rog! 

Te rog, te rog, te rog, m-am săturat să aud asta. 

— Trebuie să mă crezi! 

- Singurul lucru pe care trebuie să-l fac este să obțin răspunsuri. 

- Atunci întreabă-mă, Superiorule, te implor! Dă-mi șansa să 
cooperez! 

Nu mai spune? Se pare că mâna forte nu mai este acum o idee atât de 
bună, nu? 

— Întreabă-mă și o să fac tot ce-mi stă în putere să-ţi răspund! 

— Bine. 

Glokta se cocoță pe marginea mesei, chiar lângă prizonierul său și 
se uită în jos la el. 

— Excelent. 

Mâinile lui Harker erau foarte bronzate, chipul lui era foarte 
bronzat, însă restul corpului său era alb-spălăcit, ca al unui melc 
rămas fără cochilie, cu petice de păr negru. Un aspect prea puţin 
atrăgător. Dar putea fi şi mai rău. 

- Atunci răspunde-mi la întrebarea asta. De ce au bărbaţii 
sfârcuri? 

Harker bătu des din pleoape. Înghiţi nodul din gât. Se uită la 
Frost, dar nicio salvare nu avea să-i vină de acolo. Albinosul se 
holbă la el, fără să clipească, cu broboane de sudoare pe pielea albă 
neacoperită de mască, cu ochii duri ca două nestemate roz. 

- Nu... nu cred că înţeleg, Superiorule. 

- De ce? Nu-i o întrebare simplă? Sfârcuri, Harker, la bărbați. La 
ce anume folosesc? Nu te-ai întrebat niciodată? 

- Eu... eu... 

Glokta oftă. 

- Se irită și devin dureroase la umezeală. Se usucă și devin 
dureroase la căldură. Din anumite motive, pe care nu am reușit să 
mi le explic, femeile insistă să se joace cu ele în pat, de parcă ne-ar 
provoca și alte senzaţii decât o neplăcere teribilă. 

Cu ochii lui Harker lipiţi de mâinile lui, Glokta se întinse peste 
masă și apucă încetişor cleştele. Îl ridică și îi cercetă cu atenţie 


brațele tăioase care licăreau în lumina strălucitoare a lămpii. 

— Sfârcurile bărbatului, murmură el, sunt un impediment serios în 
viaţa lui. Știai asta? Din sfârcurile mele n-au mai rămas decât 
cicatricele şi nu mă deranjează câtuși de puţin. 

Apucă vârful unui sfârc al lui Harker și îl trase cu brutalitate. 

- Au! zbieră Inchizitorul de odinioară, iar scaunul pocni și scârțâi 
amarnic când încercă în van să se elibereze. Nu! 

- Ţi se pare că asta te doare? Atunci mă îndoiesc că îţi va face 
plăcere ce va urma. 

Și Glokta îi prinse carnea cu cleștele şi îl închise peste ea. 

— Au! Au! Te rog! Te implor, Superiorule! 

— N-am ce face cu implorările tale. Am nevoie de răspunsuri. Ce s- 
a întâmplat cu Davoust? 

— Pe viața mea mă jur că nu știu! 

— Nu-i suficient. 

Glokta începu să strângă mai tare, iar lamele metalice mușcară 
pielea prizonierului său. 

Harker scoase un urlet disperat. 

- Stai! Am luat banii! Recunosc! Am luat banii! 

- Banii? 

Glokta slăbi un pic strânsoarea şi o picătură de sânge căzu de pe 
brațele cleştelui pe piciorul alb și păros al lui Harker. 

- Ce bani? 

- Banii pe care Davoust îi lua de la băștinași! După răzmeriță! Mă 
punea să-i ridic pe cei care păreau mai avuţi şi îi spânzura alături de 
ceilalți și le confiscam toate bunurile și le împărțeam între noi! Îşi 
ținea partea lui de bani într-un cufăr în apartament și când a 
dispărut... i-am luat! 

- Și unde sunt acum acești bani? 

- Nu mai sunt! l-am cheltuit! Pe femei... și pe băutură și, și, și pe 
de toate! 

Glokta plescăi din limbă: 

— Ttt, ttt, ttt. Lăcomie și conspirație, nedreptate și trădare, furt şi 
crimă. Toate ingredientele unei povești menite să răscoale masele. 
Interesantă, însă deloc relevantă. 

Mângâie mânerul cleștelui. 


- Superiorul mă interesează, nu banii lui. Și crede-mă când îţi 
spun că am obosit să te tot întreb. Ce s-a întâmplat cu Davoust? 

- Nu... nu... nu știu! 

Poate că-i adevărat. Dar nu e răspunsul pe care îl caut. 

- Nu-i suficient. 

Glokta strânse cleștele și fălcile lui din metal mușcară carnea și se 
întâlniră la mijloc cu un pocnet mic. Harker răcni și se zvârcoli și 
mugi de durere, iar sângele bolborosi țâșnind din pătrățelul roșu de 
carne unde, nu cu mult înainte, se aflase sfârcul, și se prelinse pe 
burta lui palidă în șiroaie închise la culoare. Un junghi în ceafă îl 
săgetă pe Glokta. Își roti gâtul până când îl auzi cum trosneşte. 
Straniu cum, cu trecerea timpului, chiar și cele mai îngrozitoare suferințe 
ale celorlalți au ajuns să mă... plictisească. 

- Practiciene Frost, Inchizitorul sângerează! Fii drăguţ! 

— Pale lău. 

Fierul șuieră când Frost îl scoase din portocaliul strălucitor al 
căldării cu tăciuni aprinși. De unde şedea Glokta tot îi putea simţi 
dogoarea. Aha, fierul încins. Nu are secrete, nu spune minciuni. 

— Nu! Nu! Eu... 

Vorbele lui Harker se pierdură într-un urlet bolborosit când Frost 
lipi fierul roșu de rană, iar încăperea se umplu încet de aroma sărată 
a cărnii fripte. Miros care, spre dezgustul lui Glokta, îi făcu stomacul 
să-i ghiorțăie. De câtă vreme n-am mai pus gura pe o felie de friptură? 
Cu mâna liberă își șterse iar luciul transpirațţiei de pe chip şi încercă 
să-şi îndrepte umerii care-i zvâcneau. 

În ce situaţie neplăcută ne aflăm! Atunci, pentru ce fac asta? 
Singurul răspuns fu fâşâitul slab al fierului pe care Frost îl puse 
înapoi printre tăciuni, stârnind un norișor de scântei portocalii. 
Harker se răsuci și scânci și se cutremură, cu ochii ieşiţi din cap, cu 
un firișor de fum unduindu-se din carnea înnegrită. Neplăcută 
situaţie, desigur. Fără îndoială că merită tot ce i se întâmplă, dar asta nu 
schimbă cu nimic lucrurile. Probabil că habar n-are ce s-a întâmplat cu 
Davoust, însă nici asta nu schimbă cu nimic lucrurile. Întrebările trebuie 
puse ca și cum ar cunoaște răspunsurile. 

- De ce te încăpățânezi să mă sfidezi, Harker? Oare... pentru că-ți 
închipui că... după ce termin cu sfârcurile tale rămân fără idei? Asta 


crezi? Că o să mă opresc la sfârcurile tale? 

Harker se holbă la el, bulbuci de salivă îi erupseră pe buze. 
Glokta se aplecă și mai mult spre el. 

— O, nu, nu, nu. Acesta este doar începutul. Este chiar înainte de 
început. Ne așteaptă o grozăvenie de fapte nemiloase. Zile, 
săptămâni, ba luni chiar, dacă este cazul. Crezi că poți să-ți păstrezi 
secretele atâta vreme? Eşti al meu acum. Al meu și al acestei 
încăperi. Şi nu mă voi opri până când nu aflu ceea ce trebuie să aflu. 

Se aplecă şi apucă celălalt sfârc al lui Harker între degetul mare și 
arătător. Luă cleștele şi-i deschise fălcile însângerate. 

— Cât de greu e să înţelegi? 


Sufrageria Magistresei Eider era o încântare pentru ochi. Perdele 
cu argint și roșu stacojiu, aur și violet, verde, albastru și galben 
aprins se ondulau în adierile blânde ce pătrundeau prin ferestrele 
înguste. Pereţii erau împodobiţi cu marmură filigranată, vase mari 
cât un stat de om umpleau colțurile. Perne impecabile, o sumedenie, 
erau aruncate pe jos, invitând musafirii să se întindă pe ele într-o 
decadenţă confortabilă. În sfeşnice înalte din sticlă ardeau lumânări 
colorate, azvârlind raze calde în încăpere, umplând aerul cu un 
parfum dulce. La capătul sălii din marmură apa limpede clipocea 
într-un bazin în formă de stea. Locul avea un aspect cam teatral. 
Parcă ar fi budoarul unei regine din legendele kantice. 

lar piesa centrală a acestui minunat ansamblu era chiar 
Magistresa Eider, patroană a Ghildei Negustorilor de Mirodenii. 
Însăși Regina negustorilor. Stătea în capul mesei într-o rochie de un 
alb feciorelnic, din mătase lucioasă, cu o tentă delicioasă, 
fascinantă, de transparenţă. O mică avere de giuvaieruri strălucea pe 
fiecare centimetru al pielii ei bronzate, părul îi era ridicat şi prins cu 
piepteni din fildeș, cu excepţia câtorva șuvițe cu dibăcie ondulate în 
jurul obrajilor. Părea că se pregătise întreaga zi pentru această 
întrevedere. Și nicio clipă nu a fost irosită în van. 

Glokta, cocârjat în scaunul din celălalt capăt al mesei, cu un bol 
cu supă fierbinte în față, se simţea de parcă păşise, mai șontâcăit, 
ce-i drept, în paginile unei cărți. O poveste sinistră de dragoste, plasată 
în sudul exotic, cu Magistresa Eider în rolul eroinei, iar eu, în cel al 


ticălosului dezgustător, diform, cu suflet negru. Mă întreb: cum se va 
sfârşi această fabulă? 

— Spune-mi, Magistresă, cărui fapt datorez această onoare? 

— Înţeleg că ai stat de vorbă cu ceilalți membri ai consiliului. Și 
am fost surprinsă și puţin lezată că nu mi-ai cerut încă o 
întrevedere. 

— Îmi cer scuze dacă tu crezi că te-am omis cumva. Mi s-a părut 
mai nimerit să-i las la sfârşit pe cei mai puternici. 

Se uită la el cu un aer de inocenţă ofensată. Ce actriță desăvârșită 
este! 

— Puternică? Eu? Vurms controlează bugetul, emite decretele. 
Vissbruck are comanda trupelor și se ocupă cu apărarea cetății. 
Kahdia vorbeşte în numele marii majorități a populației. Printre ei 
eu abia dacă mă mai văd. 

- Haide, îşi etală Glokta zâmbetul fără dinți. Eşti extrem de 
strălucitoare, fără îndoială, dar nu ai reușit să mă orbești definitiv. 
Bugetul lui Vurms este o bagatelă în comparaţie cu banii pe care îi 
fac negustorii de mirodenii. Oamenii lui Kahdia au fost reduşi la 
tăcere. Prin intermediul lui Cosca, prietenul tău cu darul băuturii, ai 
în subordinea ta de două ori mai mulţi soldați decât toate trupele lui 
Vissbruck. Iar unicul motiv pentru care Uniunea este interesată de 
stânca asta secetoasă este comerțul pe care îl controlează ghilda ta. 

— Ei, nu-mi place să mă umflu în pene, ridică Magistresa din 
umeri cu multă naturaleţe. Dar recunosc că mă bucur de oarece 
influenţă pasageră în oraş. Văd că te-ai documentat. 

- Asta e slujba mea, să pun întrebări și să mă documentez, 
răspunse Glokta ridicând la gură lingura cu supă și făcând tot 
posibilul să nu leorpăie printre dinții care-i mai rămăseseră. 

— Apropo, supa e delicioasă. Și sper că nu e otrăvită. 

- Mi-am închipuit că o să-ți placă. Vezi, și eu m-am documentat. 

În bazin apa picura şi clipocea, pe pereţi perdelele foşneau, 
tacâmurile din argint loveau blând porțelanul delicat al vaselor. Aș 
spune că această primă rundă s-a încheiat la egalitate. Carlot dan Eider 
a rupt tăcerea. 

- Înţeleg că ai venit aici cu o misiune din partea Arhilectorului 
însuşi. O misiune de cea mai mare importanţă. Bag de seamă că ești 


un om care spune lucrurilor pe nume, dar te-aș sfătui să pășești cu 
mai multă atenţie. 

- Recunosc că am un mers urât. O rană de război combinată cu 
doi ani de torturi. E o minune că mi-a mai rămas piciorul. 

Femeia zâmbi larg dezvelind două șiruri de dinţi perfecţi. 

- Mă simt profund măgulită, dar colegii mei te-au găsit mai puţin 
amuzant. Şi Vurms, și Vissbruck te-au antipatizat din prima clipă. 
Mi se pare că au folosit expresia „caracter samavolnic”, împreună cu 
altele pe care nu le pot reproduce. 

Glokta ridică din umeri. 

- N-am venit aici să leg prietenii, declară și își goli paharul cu vin 
excelent, așa cum se așteptase. 

- Dar prietenii îţi pot fi de folos. Fie și pentru faptul că un prieten 
înseamnă un dușman mai puţin. Davoust s-a încăpățânat să supere 
pe toată lumea, iar rezultatele nu au fost din cele mai fericite. 

— Davoust nu se bucura de sprijinul Consiliului Închis. 

— Adevărat. Dar nu există pe lumea asta vreun document care să 
stea pavăză în faţa unei lovituri de cuţit. 

— Asta e o amenințare? 

Carlot dan Eider izbucni în râs. Un râs plăcut, deschis, prietenos. 
Greu de crezut că ar fi putut fi emis de vreun trădător, de vreo 
persoană care ar fi constituit o ameninţare la adresa vieţii cuiva, de 
oricine altcineva în afară de o gazdă fermecătoare. Totuși, nu sunt 
convins pe de-a întregul. 

— Iată îndemnul meu. Îndemn provenit dintr-o experienţă crudă. 
Aș dori să nu dispari încă. 

— Adevărat? Nu ştiam că sunt un oaspete atât de încântător. 

- Vorbești scurt și la obiect, ești agresiv, ești ușor înfricoșător și 
ai pretenţii drastice în ceea ce privește meniul, dar adevărul este că 
îmi ești mai folositor aici decât... și făcu un semn vag cu mâna, 
acolo unde s-o fi dus Davoust. Mai dorești puţin vin? 

— Desigur. 

Se ridică şi pluti până la el, pe marmura rece a pardoselii, cu 
graţie de balerină. Desculţă, așa cum o cere moda kantică. Briza îi 
învolbura veșmintele fluide în jurul corpului, iar când se aplecă să 
umple paharul lui Glokta, aduse la el parfumul bogat al femeii. 


Exact tipul de femeie cu care ar fi dorit mama să mă însor — frumoasă, 
inteligentă, și atât de nemaipomenit de bogată. Exact tipul de femeie cu 
care eu însumi aș fi vrut să mă însor când eram tânăr. Când eram altul. 

Lumina lumânărilor îi aprinse părul, scânteie pe bijuteriile de la 
gâtul ei lung, licări prin vinul care curgea din sticlă. Se dă la mine 
doar pentru că am ordonanța dată de Consiliul Închis? Nu vrea nimic 
altceva decât să se afle în relaţii bune cu puternicii zilei? Sau speră să 
mă păcălească și să-mi abată atenţia de la un adevăr urât? Ochii li se 
întâlniră pentru o fracțiune de secundă, şi ea schiță un zâmbet 
semnificativ, coborându-și iarăși privirea la paharul pe care îl 
umplea. O să mă port ca un pui de cerșetor, cu obrazul murdar lipit de 
vitrina brutăriei și salivând după dulciurile pe care știu că nu mi le pot 
permite? Nu prea cred. 

— Unde a plecat Davoust? 

Magistresa Eider șovăi o clipă, apoi puse cu grijă sticla la loc. Se 
așeză pe cel mai apropiat scaun, își puse coatele pe masă, își propti 
bărbia în palme și își fixă privirea asupra lui Glokta. 

- Bănuiesc că a fost asasinat de vreun trădător. Poate de vreun 
spion de-al gurkienilor. Cu riscul de a-ți spune ceea ce știi deja, 
Davoust presupunea că sunt trădători în consiliul de conducere care 
conspiră împotriva orașului. Atât mi-a spus cu puţină vreme înainte 
să dispară. 

Nu mai spune? 

- Conspiraţie în sânul consiliului de conducere? clătină Glokta 
din cap mimând oripilarea. E posibil? 

- Haide să nu ne mai ascundem după deget, Superiorule. 
Amândoi vrem același lucru. Noi, cei din Ghilda Negustorilor de 
Mirodenii am investit mult prea mult timp și bani în acest oraș ca să 
dorim să ajungă în mâna gurkienilor. Și, spre deosebire de idioţii ăia 
de Vurms și Vissbruck, tu pari a ști ce trebuie făcut pentru a-l apăra. 
Dacă există vreun trădător între zidurile astea, vreau să îl 
descoperim. 

— Să „îl” descoperim... sau să „o” descoperim. 

Magistresa Eider ridică o sprânceană delicată. 

- Probabil că ai observat că sunt singura femeie din consiliu. 

- Am observat, spuse Glokta și sorbi zgomotos supa. Dar scuză- 


mă dacă nu te scot încă de pe lista suspecţilor. E nevoie de ceva mai 
mult decât o supă bună și o conversaţie plăcută ca să mă convingi 
de nevinovăția ta. Deși este incomparabil mai mult decât mi s-a oferit 
vreodată. 

Magistresa Eider surâse și ridică paharul. 

— Atunci, cum altfel te pot convinge? 

— Sincer? Am nevoie de bani. 

- A, bani. Totul se rezumă la asta. Să scoţi bani de la Ghilda mea 
e ca și cum ai vrea să scoţi apă din deşert — o acțiune istovitoare, 
murdară și aproape mereu o pierdere de timp. 

Cam la fel ca interogarea Inchizitorului Harker. 

— La ce sumă te-ai gândit? 

— Am putea începe cu o sută de mii de mărci, să zicem. 

Eider nu se înecă propriu-zis cu vinul. Doar gâlgâi ușor. Își puse cu 
grijă paharul pe masă, își curăţă discret gâtul, își tamponă buzele cu 
colțul şervetului și se uită la el cu sprâncenele ridicate. 

— Ştii foarte bine că nu am o asemenea sumă la îndemână. 

- Deocamdată mă mulțumesc cu oricât îmi poţi da. 

- Vom vedea. Ambiţia ta se limitează la o sută de mii de mărci 
sau îți mai pot fi de folos și altfel? 

- Poţi. Negustorii trebuie să părăsească Templul. 

Eider îşi masă uşor tâmplele, de parcă o apucase o migrenă la 
auzul pretențiilor lui Glokta. 

— Vrea să dea negustorii afară din Templu, murmură ea. 

— Am fost nevoit să mă asigur de sprijinul lui Kahdia. Dacă e 
împotriva noastră nu vom putea păstra multă vreme orașul. 

- De ani întregi le spun același lucru dobitocilor ăstora aroganti, 
dar se pare că distracţia preferată a devenit călcarea în picioare a 
băștinașilor. Foarte bine, când vrei să plece de acolo? 

— Mâine. Cel mai târziu. 

- Și se spune despre tine că ai un caracter samavolnic? clătină 
femeia din cap. Foarte bine. Până mâine seară s-ar putea să ajung 
cea mai antipatizată magistresă din istorie, presupunând că îmi voi 
mai putea păstra poziţia, dar voi încerca să-i conving pe cei din 
Ghildă că așa e cel mai bine. 

Glokta rânji: 


- Sunt sigur că poţi să convingi pe oricine de orice. 

- Eşti un negociator dur, Superiorule. Fără îndoială că ai putea 
avea un viitor strălucitor ca negustor dacă te vei plictisi vreodată să 
pui întrebări. 

— Negustor? O, nu sunt chiar atât de lipsit de scrupule, spuse 
Glokta lăsându-și lingura în farfuria goală și lingându-și gingiile. Nu 
vreau să te jignesc, dar cum de a ajuns o femeie să conducă cea mai 
puternică Ghildă din Uniune? 

Eider șovăi, ca și cum s-ar fi gândit dacă să răspundă. Sau cât de 
sinceră să fie. Îşi privi paharul și îl răsuci între degete. 

- Soţul meu a fost Magister înaintea mea. Ne-am căsătorit când 
eu aveam douăzeci și doi de ani, iar el aproape șaizeci. Tatăl meu îi 
datora foarte mulţi bani și s-a achitat de datorie dându-i mâna mea. 

Aha, deci toti am avut povestioarele noastre triste. 

Buzele femeii se strâmbară într-un zâmbet sarcastic. 

- Soțul meu a avut întotdeauna un nas bun pentru chilipiruri. La 
scurtă vreme după nuntă, sănătatea i s-a șubrezit, iar eu am început 
să joc un rol din ce în ce mai activ în conducerea afacerilor sale și 
ale Ghildei. Când a murit eram Magistresă în toate privințele, mai 
puţin cu numele, iar colegii mei au avut suficientă minte ca să 
oficializeze aranjamentul nostru. Întotdeauna pe Negustorii de 
Mirodenii i-a interesat mult mai mult profitul decât respectarea 
cutumelor. 

Îi aruncă lui Glokta o privire pătrunzătoare şi continuă: 

— Nu vreau să te jignesc, dar cum de a ajuns un erou de război să 
fie torționar? 

Fu rândul lui să şovăie. Bună întrebare. Cum de s-a întâmplat asta? 

- Există al naibii de puţine ocazii favorabile pentru schilozi. 

Eider dădu încet din cap, fără să-și dezlipească ochii de chipul lui 
Glokta. 

- Probabil că ţi-a fost greu. Când te-ai întors după tot timpul 
acela petrecut în beznă și ai descoperit că prietenii nu te mai bagă 
în seamă. Când le-ai citit pe chipuri remușcarea, mila și dezgustul. 
Când ţi-ai dat seama că ai rămas singur. 

O pleoapă începu să i se zbată și Glokta și-o frecă uşor. Niciodată 
nu mai vorbise despre lucrurile astea cu nimeni. Și iată-mă cum 


vorbesc acum cu o persoană complet străină. 

— Nici vorbă că sunt un personaj tragic. Pe vremuri am fost un om 
puternic și nepăsător, acum nu mai sunt nici măcar umbra lui. Alege 
ce-ţi place. 

— Îmi închipui cât de tare te scârbește când eşti tratat astfel. Te 
scârbește foarte și te înfurie foarte. Dacă ai ști. Şi totuși mi se pare 
ciudat că un om care a fost supus torturii să ia hotărârea să devină 
călău. 

- Dimpotrivă, nimic nu este mai firesc. Experiența m-a învăţat că 
oamenii se apucă să facă ceea ce li s-a făcut lor înșiși. Tu ai fost 
vândută de tatăl tău și cumpărată de soțul tău și, cu toate acestea, 
te-ai decis să te ocupi de vânzări și cumpărări. 

Eider se încruntă. Poate i-am oferit o temă de reflecţie? 

— Aș fi crezut că suferințele prin care ai trecut te vor îndemna la 
empatie. 

- Empatie? Ce-i aia? se strâmbă Glokta masându-și piciorul care-i 
zvâcnea dureros. Este trist, dar suferinţa te face să-ți pară rău doar 
de tine însuți. 


Discuţii politice în jurul focului 


Logen se foi în șa și se uită chiorâș la cele câteva păsări care se 
roteau deasupra câmpiei imense. Îl durea şezutul. Îl dureau pulpele. 
În nas n-avea decât putoare de cal. Nu reușea să-și pună trufandalele 
într-o poziție confortabilă. Se storcoșeau tot timpul, indiferent cât de 
des și-ar fi vârât mâna la betelie ca să şi le aranjeze. O călătorie al 
naibii de neplăcută din toate punctele de vedere. Pe când se afla în 
Nord, nu-i tăcea deloc gura la drum. În copilărie vorbise cu tatăl lui. 
În tinereţe, cu prietenii lui. Când l-a urmat pe Bethod, a vorbit cu el 
cât era ziua de lungă, pentru că pe vremea aceea erau foarte 
apropiaţi, erau ca fraţii. Când vorbeai nu te mai gândeai la bășicile 
de la picioare, sau la foamea din stomac, sau la gerul cumplit care 
nu se mai sfârșea, sau la cine a fost ucis cu o zi în urmă. 

Pe atunci, Logen râdea de poveștile Copoiului când înotau prin 
zăpadă. Îşi storcea creierii cu probleme tactice împreună cu 
Treicopaci când călăreau prin noroaie. Se certa cu Dow cel Negru 
când se bălăceau prin mlaștini din absolut orice motiv. Ba chiar 
împărţise una sau două glume cu Harding Ursuzul, şi nu existau 
prea mulți oameni care să se poată lăuda cu așa ceva. 

Suspină în sinea lui. Suspin lung, dureros, ce-i rămase în gât. Da, 
vremuri bune, dar rămase mult în urma lui, în văile însorite ale 
trecutului. Băieţii ăștia nu mai erau acum, se întorseseră toți în 
țărână. Tăcuseră pentru totdeauna. Mai rău încă, îl abandonaseră pe 
Logen în mijlocul pustietăţii cu ciudaţii ăștia. 

Pe nobilul Jezal dan Luthar nu-l interesau poveştile nimănui 
altcuiva în afară de propria persoană. Mereu drept în șa, cu nasul pe 
sus, cu bărbia ridicată, etalându-și trufia și superioritatea și 
disprețul, aidoma unui tânăr care se fălește cu prima lui sabie până 
află că nu e subiect de mândrie. 

Pe Bayaz nu-l interesa tactica. Când catadicsea să vorbească, lătra 
cuvinte monosilabice, da-uri și nu-uri, încruntându-se la câmpia 
nesfârșită ca un om care a făcut o greșeală foarte gravă şi nu poate 


să evite consecințele. Și ucenicul lui parcă se schimbase de la 
plecarea din Adua. Devenise tăcut, aspru, atent. Fratele Picior-Lung 
plecase în recunoaștere prin câmpie. Poate că așa era cel mai bine. 
Niciunul dintre ceilalți nu avea chef de vorbă. În schimb 
Navigatorul, trebui să admită Logen, avea mult prea mult. 

Ferro se ţinea mai la distanţă de grupul acesta prietenos, călărind 
cocoșată, sprâncenele împreunate într-o încruntătură permanentă, 
cicatricea lungă de pe obraz încreţită într-un cenușiu furios, 
străduindu-se să-i ridiculizeze pe ceilalți. Se aplecă înainte, în vânt, 
împingându-se în el, ca şi cum ar fi nădăjduit să-l poată răni cu 
chipul ei. Mai bine te distrezi cu ciuma bubonică decât cu ea, își 
spuse Logen. 

Aceasta era ceata veselă. Se ofili. 

— Cât mai avem până ajungem la Marginea Lumii? îl întrebă pe 
Bayaz fără prea multă speranţă. 

- Mai avem, mârâi Magul printre dinţii încleștaţi. 

Așa că Logen călări mai departe, obosit, îndurerat și plictisit, și 
privi iarăşi la păsările care planau ușor pe deasupra câmpiei 
nesfârșite. Păsări frumoase, mari, grase. Își linse buzele. 

- Ne-ar prinde bine ceva carne, murmură el. 

Nu mai mâncase carne de destul de multă vreme. 

De când plecaseră din Calcis. Logen își masă stomacul. 
Moliciunea trupeşă de acolo începuse deja să dispară. 

- O bucăţică bună de carne. 

Ferro îi aruncă o căutătură aspră, apoi se uită la păsările care se 
învârteau deasupra lor. Îşi dădu jos arcul de pe umăr. 

- Ha! chicoti Logen. Mult noroc. 

O urmări cum trage o săgeată din tolbă. Zadarnică încercare. Nici 
măcar Harding Ursuzul nu ar fi nimerit vreo pasăre, iar Logen nu 
mai văzuse niciodată pe cineva mai priceput în mânuirea arcului. Se 
uită la Ferro care puse săgeata în lemnul curbat, își arcui spatele, își 
aținti ochii galbeni asupra formelor mișcătoare de deasupra. 

— Nici în o mie de ani n-o să prinzi vreuna. 

Ferro încordă arcul. 

— Păcat de săgeată! mai strigă el. Trebuie să ai grijă cu lucrurile 
astea! 


Poate că săgeata se va întoarce și i se va înfige în obraz. Sau va 
străpunge gâtul calului, și îl va omori, și acesta va cădea și îl va 
zdrobi sub el. Sfârşit cum nu se poate mai potrivit pentru această 
călătorie de coșmar. O clipă mai târziu una din păsări se prăvăli în 
iarbă. Cu săgeata lui Ferro chiar prin mijlocul ei. 

- Nu se poate, șopti el privind-o cu ochii bulbucaţi și gura 
căscată, pe când încorda din nou arcul. 

O altă săgeată se ridică spre cerul gri. O altă pasăre se prăbuși 
zbătându-se lângă prima. Logen se holbă la ea, nevenindu-i să 
creadă. 

— Nu! 

— Nu-mi spune că n-ai văzut lucruri mai ciudate decât acesta, îi 
spuse Bayaz. Cel care vorbește cu spiritele, care călătorește cu 
Magii, cel mai temut bărbat din întregul Nord? 

Logen își opri calul și alunecă jos din șa. Merse prin iarba înaltă, 
se aplecă pe picioare şovăielnice și dureroase și ridică una dintre 
păsări. Săgeata o străpunsese exact prin mijlocul pieptului. El însuși 
n-ar fi putut face o treabă mai bună nici dacă ar fi lovit-o de la o 
treime de metru distanţă. 

— Nu-i în regulă. 

Bayaz îi aruncă un surâs satisfăcut, încrucișându-și relaxat 
mâinile pe șa. 

— Legendele spun că în zilele străvechi, de dinaintea începutului 
istoriei, lumea noastră şi Cealaltă Parte erau una. Erau o singură 
lume. Demonii umblau pe pământ, liberi să facă tot ce pofteau. 
Haos, dincolo de orice închipuire. Se împerecheau cu oamenii și 
dădeau naștere unor corcituri. Jumătate om, jumătate demon. 
Diavoli. Monștri. Unul dintre aceștia s-a numit Euz. El a scăpat 
omenirea de tirania diavolilor, și din violenţa luptei lui cu aceștia s- 
a format pământul. A despărțit lumea de sus de lumea de jos și a 
sigilat porţile dintre ele. Pentru ca asemenea lucruri îngrozitoare să 
nu se mai petreacă, a dat Prima Lege. Este interzis să atingi 
nemijlocit Cealaltă Parte sau să vorbeşti cu diavolii. 

Logen se uită cum ceilalți o cercetau atent pe Ferro. Luthar și 
Quai, amândoi încruntându-se în fața acestei măiestrii supranaturale 
în mânuirea arcului. Femeia se îndreptă în șa, încordă arcul la 


maxim, ţinu perfect nemișcată săgeata cu vârful argintiu, și totuși 
reuși să-și îndrume calul cu călcâiele. Nici cu hățurile în mână nu 
reușea Logen să convingă un cal să facă ce voia el, dar tot nu vedea 
ce legătură avea asta cu povestea aiurită a lui Bayaz. Făcu un semn 
nepăsător din mână. 

- Așa, diavoli şi tot felul de ciudați și Prima Lege. Și ce dacă? 

- De la bun început, Prima Lege a fost plină de contradicții. Toată 
magia vine din Cealaltă Parte, coborând peste pământ așa cum 
coboară lumina din soare. Euz însuși era jumătate diavol, și la fel au 
fost şi fiii lui — Juvens, Kanedias, Glustrod - și încă mulți alții pe 
lângă aceștia. Sângele lor le-a adus și daruri, și blesteme. Putere și 
viață îndelungată, și forță sau capacitatea de a vedea dincolo de 
limitele oamenilor simplii. Sângele s-a transmis mai departe copiilor 
lor, mai subțiat acum, apoi copiilor copiilor lor şi aşa mai departe 
de-a lungul secolelor. Darurile au sărit o generaţie, apoi o alta, apoi 
au reapărut, însă asemenea cazuri sunt extrem de rare. Sângele de 
diavol s-a subțiat, apoi a pierit. Acum, când lumea noastră și lumea 
cealaltă s-au îndepărtat atât de mult, este o raritate să vezi cu ochii 
tăi manifestarea acestor daruri. Suntem cu adevărat privilegiați că 
am putut să asistăm la așa ceva. 

Logen își ridică sprâncenele. 

— Ea? Pe jumătate diavol? 

- Mult mai puţin decât jumătate, prietene, rânji mulţumit Bayaz. 
Euz era jumătate, iar puterea lui înălța munţi și revărsa mări. 
Jumătate îți poate îngheţa sângele în vene și îi poate opri bătăile 
inimii. Jumătate te poate orbi numai dacă te uiţi la ea. Nu e 
jumătate. E doar o fracțiune mică. Dar are în sânge o urmă din 
Cealaltă Parte. 

— Cealaltă Parte, zici? Logen se uită la pasărea moartă pe care o 
ținea în mână. Adică, dacă aș fi atins-o, aș fi încălcat Prima Lege? 

Bayaz chicoti iarăși. 

- Bună întrebare. Mereu reușești să mă surprinzi, Maestre 
Nouădegete. Mă întreb ce ţi-ar fi răspuns Euz, spuse Magul 
țuguindu-şi buzele. Cred că te pot ierta. Ea, pe de altă parte, făcu el 
un semn cu capul pleșuv înspre Ferro, mai mult ca sigur că ti-ar 
reteza mâna. 


Întins pe burtă, Logen se uita prin iarba înaltă la o vale blândă, 
pe fundul căreia curgea un pârâiaș subţire. Pe latura dinspre ei era 
un talmeș-balmeș de case sau, mai bine spus, de ziduri de case. 
Acoperișurile dispăruseră, lăsând în urmă doar pereţii dărăpănați, 
majoritatea înalți doar până la brâu, și pietrele fostelor construcții 
răspândite pe vale, prin iarba unduitoare. La fel de bine putea fi un 
peisaj din Nord. Cu multe sate abandonate din cauza războaielor. Cu 
oameni alungaţi, târâți afară din casele incendiate. Logen văzuse 
asemenea scene. Foarte adesea. Și luase parte la ele în mai multe 
rânduri. Nu era mândru de asta, dar nu era mândru de multe lucruri 
pe care le făcuse în vremurile acelea. Sau în alte vremuri, dacă se 
gândea mai bine. 

- N-a mai rămas nimic în picioare, șopti Luthar. 

Ferro se uită urât la el. 

— Au rămas destule locuri bune pentru ascunzători. 

Se lăsa seara, soarele trecuse dincolo de orizont, iar satul distrus 
se umpluse de umbre. Nu se vedea nimeni acolo jos. Nu se auzea 
niciun sunet în afară de clipocitul vesel al apei, în afară de 
alunecarea moale a vântului prin iarbă. Nici urmă de om, dar Ferro 
avea dreptate. Nici urmă de om nu însemna neapărat niciun pericol. 

— Ar fi mai bine să te duci acolo să vezi despre ce e vorba, 
murmură Picior-Lung. 

— Eu? se uită Logen la el peste umăr. Adică tu rămâi aici, nu? 

- Nu știu să mă bat. Ţi-ai dat seama. 

- Hm, mormăi Logen. Nu știi să te baţi, dar te pricepi de minune 
să găseşti locuri unde se poartă lupte. 

— Talentul meu este să descopăr lucruri. Mă aflu aici în calitate de 
Navigator. 

- Poate îmi descoperi şi mie o masă cumsecade și un pat în care 
să mă culc, se rățoi la el Luthar cu accentul lui smiorcăit de 
Unionist. 

Ferro își supse dezgustată dinţii. 

— Cineva trebuie să se ducă, mârâi ea, târându-se pe burtă spre 
buza pantei. Eu merg la stânga. 

Nu se mișcă nimeni. 


- Și noi, mormăi Logen spre Luthar. 

= Eu? 

— Dar cine? Trei e un număr norocos. Haide, dar ai grijă să nu 
faci zgomot. 

Luthar se uită la vale printre firele de iarbă, își umezi buzele, își 
frecă palmele. Nervos, îşi dădu seama Logen, nervos, dar și mândru, 
ca un puști neexperimentat înainte de prima-i luptă, împingându-și 
bărbia în afară, ca să arate că nu se teme. Dar Logen nu era ușor de 
păcălit. Văzuse asta de sute de ori. 

— Ai de gând să aștepți dimineaţa? mârâi el. 

- Vezi-ţi de treburile tale, nordicule, șuieră Luthar începând să 
coboare panta târându-se pe burtă. Că ai la ce! 

Discurile pintenilor lui mari și strălucitori începură să zornăie 
când se forță să treacă peste margine, cu mișcări stângace și 
nepricepute, cu fundul sus în aer. 

Logen reuși să-l apuce de haină înainte să se îndepărteze. 

- Doar nu rămâi cu ăştia la picioare? 

— Cu ce? 

- Cu blestemaţii ăştia de pinteni! Am zis să nu faci zgomot! La fel 
de bine ţi-ai putea atârna un clopoțel de cocoșel! 

Luthar îi aruncă o privire nimicitoare și se așeză în fund să-și 
scoată pintenii. 

- Culcat! șuieră Logen împingându-l în iarbă. Vrei să ne omori? 

— Dă-te de pe mine! 

Logen îl împinse iarăși și îl fixă cu degetul ca să se facă înțeles. 

- N-am de gând să mor din cauza pintenilor tăi, să-ţi intre bine în 
cap! Dacă nu ești în stare să te miști fără zgomot, mai bine rămâi 
aici cu Navigatorul, continuă uitându-se urât la Picior-Lung. Poate 
reușiți amândoi să navigați în sat odată ce ne încredințăm că nu-i 
niciun pericol. 

Clătină dezaprobator din cap și se târî după Ferro. 

Ea ajunsese deja la jumătatea drumului spre pârâu, rostogolindu- 
se și alunecând peste zidurile dărâmate, furișându-se printre ele, 
mereu aplecată, cu mâna pe mânerul sabiei, iute și tăcută ca vântul 
peste câmpie. 

Impresionant, desigur, dar Logen nu putea fi păcălit de nimeni 


când era vorba de furişat. În tinereţe fusese recunoscut pentru 
talentul acesta. Pierduse șirul de shanka și de oameni pe care-i luase 
prin surprindere astfel. Primul lucru pe care îl auzi atunci când te 
prinde Sângerosul-Nouă este sâsâitul sângelui care-ţi țâșnește din 
gât. Aşa se zvonea pe atunci. Trebuie să-i recunoaștem acest merit 
lui Nouădegete, trebuie să recunoaștem că se pricepe să se strecoare 
pe furiș. 

Tăcut ca pământul, escaladă primul zid și își trecu un picior de 
partea cealaltă. Se ridică, lin ca peştele în apă, mut ca și el, mereu 
aplecat. Celălalt picior i se agăță în niște pietre desprinse și le trase 
după el cu un hârșâit care sfărâmă tăcerea. Le apucă stângaci, 
aproape să le scape din mâini, făcu zgomot răsturnând și altele cu 
cotul. Căzu greu pe glezna bolnavă, și-o suci, scoase un chelălăit de 
durere, se prăbuși și se rostogoli într-o tufă de ciulini. 

- Rahat, gemu el, ridicându-se greu în picioare, cu mâna 
încleștată pe mânerul sabiei care i se încurcase în faldurile mantiei. 

Bine că nu o scosese din teacă, căci ar fi avut toate şansele să se 
înfigă în ea. Așa păţise un prieten de-al lui. Atât de ocupat fusese să 
strige că se împiedicase de o rădăcină de copac, că își zburase din 
greșeală o bucată bună din ţeastă cu propria-i secure. Înapoi în 
țărână. Urgent. 

Se ghemui printre pietrele căzute, așteptând să se năpustească 
cineva asupra lui. Dar nu era nimeni prin preajmă. Doar vântul care 
răsufla prin găurile din pereţii vechi, doar apa care se hlizea în 
pârâu. Se furișă mai departe pe lângă un morman de pietre, printr-o 
fostă uşă, peste un zid cocârjat, gâfâind şi șchiopătând pe piciorul 
bolnav, nemaidepunând niciun efort să nu facă zgomot. Nu era 
nimeni acolo. Știuse asta din clipa în care căzuse. Sub nicio formă 
spectacolul său jalnic n-ar fi fost ratat. Aproape sigur Copoiul ar fi 
izbucnit în lacrimi dacă l-ar fi văzut, însă Copoiul se întorsese în 
țărână. Făcu cu mâna spre creastă și după o clipă îl văzu pe Picior- 
Lung ridicându-se în picioare şi răspunzându-i. 

— Nu e nimeni aici, șopti în barbă. 

- Ei și? șuieră Ferro aflată la unul sau doi pași în spate. Ai o 
metodă nouă de furișare, albule. Faci o grămadă de zgomot ca să-i 
atragi pe dușmani la tine. 


- Mi-am ieșit din mână, mormăi Logen. Dar nu s-a întâmplat 
nimic rău. Nu-i nimeni aici. 

- Dar a fost. 

Femeia stătea în mijlocul uneia din casele distruse, privind 
încruntată în jos. La un petic negru și ars din iarbă, cu câteva pietre 
în jur. Un foc de tabără. 

— Nu are mai mult de o zi sau două, murmură Logen atingând 
cenușa cu degetul. 

Luthar se apropie din spate. 

— Nu e nimeni aici. 

Pe chip i se întipărise o expresie de îngâmfare și dispreţ, ca și 
cum ar fi avut tot timpul dreptate cu privire la ceva anume. Logen 
nu pricepea de ce. 

— Ai noroc că nu e, că altfel te-am coase la loc chiar acum! 

- Ba eu v-aş coase la loc pe amândoi, pereche de proști ce sunteți! 
sâsâi Ferro. Ar trebui chiar să vă cos capetele alea tâmpe la un loc. 
Sunteţi la fel de folositori ca un sac de nisip în mijlocul deșertului! 
Acolo sunt urme. Cai şi mai multe căruţe. 

- Să fi fost niște negustori? întrebă Logen plin de speranţă și făcu 
un schimb de priviri cu Ferro. De acum încolo ar fi bine să nu mai 
urmăm poteca. 

— Ne-ar încetini. 

Bayaz ajunsese și el în sat. Quai și Picior-Lung nu erau nici ei 
departe, cu caii și căruţa. 

— Ne-ar încetini mult prea mult. Rămânem pe potecă. Avem timp 
să observăm dacă vine cineva. Timp suficient. 

Luthar nu păru convins. 

- Păi, dacă îi vedem, înseamnă că ne văd şi ei. Și după aia? 

- După aia? Bayaz ridică o sprânceană. După aia ne va apăra 
faimosul căpitan Luthar. 

Privi în jur la satul pustiit. 

- Apă curgătoare și un adăpost. Pare un loc tocmai bun de 
înnoptat. 

- Destul de bun, murmură Logen care cotrobăia deja prin căruță 
după lemne ca să facă focul. Mi-e foame. Ce s-a ales de păsările 
alea? 


Peste marginea vasului, Logen îi urmărea pe ceilalți cum 
mănâncă. 

Ferro stătea ghemuită pe vine, în capătul cel mai îndepărtat al 
luminii nestatornice a focului de tabără, cu chipul neclar aproape 
vârât în bolul ei, aruncând priviri suspicioase în jur și îndesându-și 
mâncarea în gură cu degetele atât de repede de parcă s-ar fi temut 
să nu i-o ia cineva. Luthar era mai puţin entuziasmat. Ciugulea 
grațios cu dinţii din față dintr-o aripă, ca și cum ar fi fost convins că 
se otrăvește dacă atinge mâncarea şi cu buzele, iar pe farfurie 
aliniase bucăţelele de carne care nu i se păruseră prea îmbietoare. 
Bayaz mesteca cu poftă, barba lucindu-i de zeamă de carne. 

- Bun, mormăi cu gura plină. Poate ai să-ți alegi cariera de 
bucătar, Maestre Nouădegete, când ai să te plictisești de — bâțâi din 
lingură Magul — de ceea ce faci acum. 

— Îhî, răspunse Logen. 

În Nord toţi făceau mâncare cu rândul şi asta era considerată o 
onoare. Un bucătar bun era aproape tot atât de apreciat ca şi un 
luptător bun. Dar nu şi aici. Tovarăşii lui de-acum nu știau ce 
înseamnă să ai grijă de mâncare. Bayaz știa să-şi fiarbă un ceai, însă 
doar atât. În zilele lui bune, Quai știa să-și scoată un biscuit din 
cutie. Logen se îndoia că Luther ar ști cu care parte se pune oala pe 
foc. lar Ferro părea că disprețuiește profund întreaga noțiune de 
mâncare gătită. Logen bănuia că era obișnuită să mănânce carne 
crudă. Poate chiar vie. 

În Nord, după o zi grea pe drum, când bărbaţii se adunau în jurul 
focului să mănânce, fiecare avea locul lui bine stabilit. Şeful se așeza 
mereu în cel mai înalt loc, înconjurat de fiii săi și de Bărbaţii Vestiţi 
ai clanului lui. Mai departe se așezau ţăranii, în ordinea 
importanţei. Iar robii îşi făceau focurile micuțe și mai departe. Își 
schimbau locul doar atunci când șeful cel mare dorea să 
recompenseze un serviciu sau un comportament excelent pe câmpul 
de luptă. Cu cât stăteai mai departe de foc, cu atât erai mai expus 
primejdiei de a fi luat la bătaie sau chiar ucis. Locul pe care îl 
ocupai lângă foc era cam la fel cu locul pe care îl ocupai în viață. 

Era altfel aici, în câmp, dar Logen tot mai desluşea un soi de tipar 


al locurilor din jurul focului și nu era defel unul fericit. El și Bayaz 
stăteau suficient de aproape de foc, însă ceilalți se așezaseră mult 
prea departe ca să le fie bine. Vântul, frigul și noaptea umedă îi 
împinseseră spre căldura focului, dar au respins apropierea 
celorlalți. Îi aruncă o privire lui Luthar, care se uita cu mult dispreţ 
în bol, de parcă ar fi fost plin cu urină. N-avea respect. Îi aruncă o 
privire lui Ferro, care-i răspunse cu pumnale galbene ţâșnind din 
ochii ei îngustaţi. N-avea încredere. Clătină din cap cu tristețe. Fără 
încredere și respect grupul se va descompune în prima luptă, ca 
zidurile fără mortar. 

Totuşi, pe vremea lui, Logen avusese câștig de cauză în situaţii 
mai potrivnice decât aceasta. Treicopaci, Tul Duru, Dow cel Negru, 
Harding Ursuzul, se luptase cu fiecare în parte şi-i învinsese. Le-a 
cruțat viețile, îndârjindu-i să plece în căutarea lui. Fiecare a încercat 
tot posibilul să-l omoare, firește, cu bun temei, dar în final Logen le- 
a câștigat încrederea, și le-a câștigat respectul, și le-a câștigat chiar 
şi prietenia. Cu gesturi mărunte și timp îndelungat. „Răbdarea este 
cea mai importantă dintre virtuţi”, spunea tatăl său, şi mai spunea: 
„Nu poţi să treci munții într-o singură zi.” Poate că timpul se 
scurgea împotriva lor, dar n-aveau nimic de câștigat dacă se 
grăbeau. Trebuie să fii realist în privinţa asta. 

Logen își întinse picioarele amorţite, luă burduful cu apă, se 
ridică şi se îndreptă încet spre locul unde stătea Ferro. Femeia nu-l 
scăpă nicio clipă din ochi. Bizară creatură, fără doar şi poate, şi nu 
doar din cauza înfățișării ei, deşi arăta extrem de ciudat. Părea dură, 
şi tăioasă, și rece ca o sabie nouă, nemiloasă precum cel mai 
nemilos bărbat pe care-l cunoscuse vreodată Logen. Ai fi zis că nu 
vrea să arunce nici măcar un băț unuia care dă să se înece, dar 
pentru el făcuse mult mai mult, şi nu doar o dată. Dintre toți, în ea 
se încrezuse în primul rând și în cea mai mare măsură. Așa că se 
așeză pe vine și îi întinse burduful a cărui umbră umflată se bâţâia 
pe zidul zgrunțuros din spatele femeii. 

Se uită urât la apă și se uită urât şi la Logen. Apoi smulse 
burduful și se aplecă iarăși asupra vasului ei, întorcându-se cu 
umerii ciolănoși la Logen. Nicio vorbă de mulțumire, nici măcar un 
gest, dar nu se supără. La urma urmei, nu treci munții într-o singură 


zi. 

Reveni la locul lui de lângă foc și urmări dansul flăcărilor care 
aruncau lumini nestatornice pe chipurile posomorâte ale celorlalți. 

- Ştie cineva vreo poveste? întrebă el plin de nădejde. 

Quai își supse dinţii. Luthar și-i dezveli într-un rictus disprețuitor. 
Ferro nici măcar nu dădu vreun semn că l-ar fi auzit. Deloc un 
început promițător. 

— Niciuna? 

Niciun răspuns. 

- Bine, atunci. Ştiu eu nişte cântece, sper să-mi aduc aminte 
cuvintele, continuă dregându-și glasul. 

- Foarte bine! îl întrerupse Bayaz. Dacă aşa putem scăpa de 
cântece, știu eu sute de povești. Ce anume vrei să asculți? O poveste 
de dragoste? O poveste amuzantă? O poveste de vitejie atunci când 
soarta este potrivnică? 

- Despre locul ăsta, se băgă și Luthar în vorbă. Despre Vechiul 
Imperiu. Dacă era atât de grozav, cum de a ajuns așa? 

Îşi smuci capul arătând zidurile fărâmate și ceea ce ştiau cu toții 
că se află mai departe. Kilometri și kilometri de nimic. 

- Cum de a ajuns să fie doar un pustiu nesfârșit? 

Bayaz suspină: 

— Aş putea spune eu povestea aceasta, dar suntem norocoși să 
avem printre noi în această micuță excursie pe cineva originar din 
Vechiul Imperiu, cineva care este și un pătimaș cercetător al istoriei. 
Maestre Quai? 

Ucenicul își ridică alene ochii de la foc. 

- Eşti bun să ne luminezi? Ce s-a întâmplat cu Vechiul Imperiu, 
odinioară centrul strălucitor al întregii lumi, de a ajuns în situația 
aceasta dramatică? 

- E o poveste lungă, murmură ucenicul. Să încep cu începutul? 

— De unde altundeva se începe? 

Quai ridică din umerii firavi și porni să vorbească. 

— Atotputernicul Euz, învingător al demonilor, închizător al 
porţilor, părinte al Lumii, a avut patru fii, și fiecăruia i-a făcut câte 
un dar. Celui mai mare, lui Juvens, i-a dăruit talentul de a stăpâni 
Înalta Artă, măiestria de a schimba lumea prin magie temperată de 


cunoaştere. Celui de-al doilea fiu, Kanedias, i-a revenit darul de a 
modela piatra și metalul după cum dorește. Celui de-al treilea, Euz i- 
a dat talentul de a vorbi cu spiritele şi de a le obliga să facă ce le 
cere. 

Quai căscă lung, plescăi din buze și clipi des în faţa flăcărilor. 

— Aşa au apărut cele trei discipline pure ale magiei. 

— Mi s-a părut că ai zis că a avut patru fii, bombăni Luthar. 

Ochii lui Quai fugiră în lături. 

- Chiar patru a avut, şi acesta este motivul pentru care Imperiul 
s-a distrus. Glustrod era mezinul. Lui i-ar fi revenit priceperea de a 
comunica cu Cealaltă Parte. Secretele chemării demonilor din lumea 
de dedesubt și secretele înrobirii demonilor. Însă asemenea lucruri 
erau interzise prin Prima Lege, așa că Euz nu i-a dat nimic celui mai 
tânăr dintre fii, cu excepţia binecuvântărilor lui, și cu toţii știm cât 
valorează acestea. A împărtășit secrete nemaipomenite celorlalți trei 
şi a plecat, poruncind fiilor lui să facă ordine în lume. 

- Ordine, bombăni iar Luthar aruncându-și farfuria în iarbă și 
privind cu dispreţ la ruinele ascunse în umbre. N-au prea avut 
succes. 

- La început au avut. Juvens s-a apucat de treabă cu toată 
sârguința, punându-și forța și înțelepciunea în slujba scopului său. I- 
a plăcut un popor de pe malurile fluviului Aos și i-a dăruit acestuia 
legi și învăţătură, guvernare și ştiinţe. A înzestrat acești oameni cu 
priceperea de a-și cuceri vecinii și l-a făcut împărat pe comandantul 
lor. Fiul a urmat după tată, an a urmat după an, iar națiunea aceasta 
s-a dezvoltat și a prosperat. Pământurile Imperiului s-au întins până 
la Isparda în sud, Anconus în nord, până la Marea Cercului în est, și 
chiar dincolo de ea. Împărații veneau şi se stingeau unul după altul, 
însă Juvens se afla mereu acolo — călăuzind, sfătuind, aranjând toate 
lucrurile în așa fel încât să corespundă mărețului său proiect. Totul 
era civilizat, totul era pașnic, totul era bine. 

— Aproape totul, murmură Bayaz, răscolind jarul cu un băț. 

Quai schiţă un surâs compătimitor. 

- Și noi l-am uitat pe Glustrod, așa cum l-a uitat și tatăl lui. Fiul 
cel ignorat. Fiul cel ocolit. Fiul cel înșelat. I-a implorat pe ceilalți 
trei frați să împartă cu el secretele primite, dar aceștia și-au apărat 


darurile și l-au refuzat. S-a uitat atunci la ce realizase Juvens și furia 
lui nu putea fi pusă în cuvinte. A găsit locuri întunecate în lume și a 
studiat în taină ştiinţele interzise de Prima Lege. A găsit locuri 
întunecate în lume și a atins Cealaltă Parte. A găsit locuri întunecate 
în lume, și a vorbit pe limba diavolilor și i-a auzit cum îi răspund, 
scăzu vocea lui Quai până la șoaptă. Iar vocile diavolilor i-au spus 
lui Glustrod unde să sape... 

— Foarte bine, Maestre Quai, îl întrerupse cu asprime Bayaz. Ai 
făcut progrese mari în studiul istoriei. Dar să nu intrăm în detalii. Să 
lăsăm săpăturile lui Glustrod pentru altă dată. 

- Firește, murmură Quai cu ochii negri strălucind în lumina 
focului pe chipul său supt și melancolic. Știi mai bine, stăpâne. 
Glustrod a făcut planuri. A stat la pândă din umbre. A strâns secrete. 
A lingușit și a ameninţat și a minţit. Nu a durat mult până i-a atras 
de partea sa pe cei slabi și influențabili, i-a învrăjbit pe cei 
puternici, căci era inventiv și fermecător și plăcut privirii. Acum 
auzea mereu vocile din lumea de dedesubt. I-au sugerat să semene 
discordie pretutindeni, iar el le-a ascultat. L-au îndemnat să 
mănânce carne de om și să le fure astfel puterea, și așa a făcut. I-au 
poruncit să-i caute pe cei care au mai rămas cu sânge de diavol în 
lumea noastră, disprețuiţi, detestaţi, exilați, şi să-i facă armata lui, 
iar el s-a supus. 

Logen simți cum îi atinge ceva umărul și aproape că sări în sus de 
spaimă. Ferro se aplecase deasupra lui, cu burduful de apă în mână. 

- Mulţumesc, mârâi el luându-i-l, prefăcându-se că inima nu-i 
sparge pieptul. 

Luă o sorbitură lungă, puse dopul la loc, apoi așeză burduful pe 
jos, alături de el. Când își ridică privirea, văzu că Ferro nu plecase 
de acolo. Rămăsese în picioare lângă el, cu ochii ţintă la dansul 
flăcărilor. Logen se trase mai la o parte, făcându-i loc. Ferro se 
încruntă, își supse dinţii, izbi cu piciorul în pământ, apoi se ghemui 
încet pe vine, având grijă să lase suficient spațiu între ei. Își întinse 
mâinile la foc și își dezveli dinţii strălucitori. 

- E frig aici. 

Logen aprobă din cap. 

— Zidurile astea nu ne apără de vânt. 


— Nu, murmură Ferro căutându-l pe Quai cu privirea. Nu te opri 
din cauza mea, se rățoi la el. 

Ucenicul zâmbi. 

- Stranie și sinistră era oastea lui Glustrod. A aşteptat ca Juvens 
să părăsească Imperiul, s-a furișat în capitala Aulcus și şi-a pus 
planul în practică. Parcă demenţa ar fi pus stăpânire pe întregul 
oraş. Fiu se lupta cu tată, soţie cu soţ, vecin cu vecin. Împăratul a 
fost ucis pe treptele palatului chiar de fiii săi, care apoi, înnebuniți 
de lăcomie și ură, s-au întors unul împotriva celuilalt. Bizara oaste a 
lui Glustrod care se ascunsese în canalele de sub oraș s-a ridicat la 
suprafaţă, transformând străzile în morminte, pieţele în abatoare. 
Unii din soldaţii acestei armate furau chipurile oamenilor și apăreau 
sub înfățișarea lor. 

Bayaz clătină dezaprobator din cap. 

- Luau înfățișarea oamenilor. Vicleşug îngrozitor şi perfid. 

Logen își aminti de o femeie care îi vorbise în întunericul rece cu 
vocea soției lui moarte. Se încruntă și își vâri capul între umeri. 

— Într-adevăr, un truc îngrozitor, spuse Quai, iar zâmbetul 
nostalgic i se lăți și mai mult. Căci, în cine să te încrezi dacă nu în 
ochii și urechile tale? Cum altfel să deosebești un prieten de un 
duşman? Dar lucruri încă și mai rele aveau să vină. Glustrod 
chemase demonii din Cealaltă Parte, îi supusese voinței sale și îi 
trimisese să-i distrugă pe cei care i se împotriveau. 

- Îi chema și îi trimitea, șuieră Bayaz. Blestemate discipline. 
Cumplite riscuri. Crâncene încălcări ale Primei Legi. 

— Însă Glustrod nu recunoștea nicio altă lege în afară de propria 
lui putere. Nu peste mult timp s-a instalat în sala tronului, în vârful 
unui munte de cranii, mâncând carne de om, aşa cum copilul soarbe 
laptele mamei, lăfăindu-se în oribila lui victorie. Imperiul a coborât 
în haos, un haos ca acela din vremurile străvechi, dinainte de 
apariţia lui Euz, când lumea noastră și lumea de jos erau una. 

Vântul oftă prin crăpăturile zidăriei vechi și Logen se înfioră și își 
strânse mai bine pătura în jurul trupului. Îl speria povestea naibii. 
Chipuri furate, și diavoli trimiși în misiune, și mese cu carne de om. 
Însă Quai nu se opri. 

— Când a aflat ce făcuse Glustrod, furia lui Juvens a fost cumplită 


și a cerut ajutorul fraților lui. Kanedias nu a vrut să-i răspundă. A 
rămas ferecat în casă, meșterind la mașinăriile lui, nepăsându-i de 
lumea de afară. Singuri, Juvens și Bedesh au strâns o armată şi au 
pornit război împotriva fratelui lor. 

- Teribil război, murmură Bayaz, cu arme teribile şi pierderi 
teribile. 

— Luptele au cuprins întregul continent, de la un capăt la celălalt, 
atrăgând cu sine toate rivalitățile meschine și dând naștere unei 
mulțimi de dihonii, crime și răzbunări, ale căror consecinţe încă mai 
otrăvesc lumea noastră de azi. Dar în cele din urmă Juvens a învins. 
Glustrod a fost asediat în Aulcus, mutanţii i-au fost demascați, 
armata i-a fost risipită. Acum în clipele acestea de disperare 
cumplită, vocile din lumea de jos i-au șoptit un alt plan. Deschide 
poarta spre Cealaltă Parte, i-au spus. Descuie închizătorile, sparge 
zăvoarele și deschide larg porțile făcute de tatăl tău. Încalcă Prima 
Lege o ultimă oară, i-au mai spus, și dă-ne drumul înapoi în lume, și 
niciodată nu vei mai fi ignorat, ocolit, înșelat. 

Întâiul dintre Magi dădu încetișor din cap ca pentru sine. 

- Dar a fost înșelat încă o dată. 

- Biet nebun! Creaturile din Cealaltă Parte sunt făcute din 
minciuni. Confruntarea cu ele te pune față în față cu pericolul cel 
mai odios. Glustrod și-a pregătit ritualurile, dar, în graba lui cea 
mare, a făcut o greșeală foarte mică. Poate nimic mai mult decât un 
grăunte de sare pus aiurea, dar rezultatele au fost dintre cele mai 
înspăimântătoare. Forța uriașă pe care Glustrod o adunase de partea 
lui, atât de puternică încât ar fi putut străpunge cu ușurință țesătura 
lumii, a fost descătușată, fără formă sau logică. Glustrod s-a distrus 
singur. Aulcus, măreaţa şi splendida capitală a Imperiului, a fost 
pustiită, iar pământul din jur otrăvit pe vecie. Astăzi nimeni nu se 
mai aventurează în apropierea ei. Oraşul este un cimitir spulberat. O 
ruină blestemată. Monument extrem de nimerit închinat nebuniei și 
orgoliului lui Glustrod și ale fraţilor lui. 

Ucenicul își ridică privirea la Bayaz. 

— Spun adevărul, stăpâne? 

- ÎI spui, murmură Magul. Eu știu. Eu am văzut ce s-a petrecut. 
Un tânăr nebun, cu păr mult şi frumos, continuă trecându-și palma 


peste capul pleşuv. Un tânăr nebun care nu ştia ce este magia și 
înțelepciunea, sau cum lucrează puterile, așa cum știi tu, Maestre 
Quai. 

Ucenicul înclină capul. 

- Singurul meu scop în viaţă este să le învăţ. 

- Și ai făcut mari progrese în această privință. Ce spui de 
povestea asta, Maestre Nouădegete? 

Logen își umflă fălcile. 

- Mi-aș fi dorit ceva mai amuzant, dar cred că trebuie să mă 
mulțumesc cu ce mi se oferă. 

- O droaie de prostii, dacă mă întrebaţi pe mine, spuse 
batjocoritor Luthar. 

— Hm, fornăi Bayaz. Ce noroc pe capul nostru că nu te-am 
întrebat. Poate că ar fi bine să speli oalele, căpitane, până nu se 
întunecă și mai tare. 

— Eu? 

- Unul dintre noi a prins mâncarea, și unul dintre noi a fript-o. 
Unul dintre noi ne-a distrat spunându-ne o poveste. Eşti singurul din 
grup care nu ţi-ai adus contribuţia încă. 

- În afară de tine. 

— O, dar eu sunt mult prea bătrân ca să mă bălăcesc la ora asta 
din noapte, îi răspunse Bayaz cu chipul înăsprit. Un om mare 
trebuie să înveţe smerenia. Oalele te așteaptă. 

Luthar deschise gura să spună ceva, se gândi mai bine, se ridică 
furios de jos şi-şi aruncă pătura în iarbă. 

- Afurisite oale, înjură când le culese de lângă foc și se îndreptă 
cu paşi apăsaţi spre pârâu. 

Ferro îl urmări cu privirea, iar pe faţă îi apăru o expresie stranie 
care s-ar fi putut să constituie versiunea ei personală a surâsului. 
Plecă iarăși ochii asupra focului și își umezi buzele. Logen scoase 
dopul burdufului și i-l întinse. 

— Înî, mârâi ea, i-l smulse din mână şi sorbi iute din el. 

Când se ștergea la gură cu mâneca, îi aruncă o privire piezișă și 
se încruntă. 

— Ce? 

- Nimic, răspunse el repede, ferindu-și ochii și întinzând palmele 


goale. Absolut nimic. 
Dar zâmbea pe dinăuntru. Gesturi mărunte și timp. Aşa va reuși. 


Crime mărunte 


— Frig, colonele West, ce zici? 

— Frig, Înălţimea Voastră, aproape a venit iarna. 

Fulguise în noaptea aceea. Căzuse o lapoviță rece care acoperise 
totul cu chiciură. Acum, la lumina zorilor palizi, întreaga lume 
părea pe jumătate îngheţată. Copitele cailor zgrunțăiau și fleoșcăiau 
prin noroiul cristalizat. Copacii pe jumătate înghețați plângeau cu 
lacrimi triste. West nu făcea opinie discordantă. Îi ieșeau aburi din 
nasul care-i curgea. Vârfurile urechilor îl furnicau neplăcut, rebegite 
de frig. 

Prințul Ladisla nu părea să bage de seamă toate acestea, dar să nu 
uităm însă că era încotoșmănat într-o haină uriașă, cu căciulă și 
mănuși din blană neagră, lucioasă, probabil în valoare de câteva 
sute de mărci. Zâmbi larg cuprinzându-și subordonații cu privirea. 

— Oamenii par în formă, în ciuda tuturor neajunsurilor. 

West nu-și putu crede auzului. E drept că regimentul din Oastea 
Regelui plasat sub comanda lui Ladisla părea destul de fericit. 
Corturile erau aliniate ordonat în mijlocul taberei, focurile erau 
aprinse în faţa lor, caii erau bine priponiţi în apropiere. 

Însă nu la fel de fericită era situaţia recruţilor care alcătuiau mai 
mult de trei sferturi din efectivele lor. Mulţi dintre aceștia erau 
scandalos de puţin pregătiți. Erau oameni neinstruiți și neînarmaţi, 
unii evident prea bolnavi sau prea bătrâni ca să mărşăluiască, 
darămite să se lupte. Unii nu aveau nimic altceva decât hainele din 
spinare, și acestea într-o stare jalnică. West îi văzuse ascunși sub 
copaci, strânși unul într-altul ca să se încălzească, înveliți doar cu o 
jumătate de pătură. O ruşine. 

— Oastea Regelui este bine echipată, dar mă preocupă starea 
unora dintre recruți, Înălțimea... 

- Da, continuă Ladisla vorbind peste el ca și cum nu l-ar fi auzit, 
în mare formă! Înfulecă tot ce prind! Probabil că focul din burti le 
ține de cald, ce zici, West? Abia aştept să ajungem la dușman! Mare 


păcat că trebuie să așteptăm lângă râul ăsta blestemat! 

West își mușcă buzele. Capacitatea incredibilă de autoamăgire a 
Prințului Ladisla devenea tot mai frustrantă cu fiecare zi care trecea. 
Înălțimii Sale îi intrase în cap ideea că era un general mare și 
faimos, la comanda unei oștiri fără pereche. Că va repurta o victorie 
epocală și că va fi întâmpinat ca un erou în Adua. Și, în loc să facă 
cel mai mic efort ca visul să-i devină realitate, se comporta ca și 
cum toate astea se întâmplaseră deja, fără să dea doi bani pe adevăr. 
Nu-şi îngăduia să observe absolut nimic dezagreabil, greșit sau în 
dezacord cu părerile sale aberante. În toată această vreme, filfizonii 
din subordinea sa, fără nici măcar o lună de armată la activ, îl 
felicitau pentru fiecare opinie, se plesneau joviali pe spate și erau de 
acord cu fiecare frază pe care o scotea pe gură indiferent cât de 
ridicolă ar fi fost aceasta. 

West credea că, atunci când nu ţi-a lipsit nimic întreaga viaţă, sau 
nu ai fost obligat să muncești pentru nimic, sau să dai dovadă măcar 
de un strop de autodisciplină, probabil că ajungi să capeţi o 
perspectivă destul de stranie asupra vieţii. Și iată dovada vie, 
călărind alături de el și zâmbind cu gura până la urechi de parcă a 
avea grijă de zece mii de oameni ar fi fost o responsabilitate 
neînsemnată. Aşa cum observase Mareșalul Burr, Prințul Moștenitor 
și lumea reală nu aveau nimic în comun. 

- E frig, murmură Ladisla. Nu mai e ca în deşertul din Gurkhul, 
colonele West, nu? 

- Nu, Înălțimea Voastră. 

— Dar sunt unele lucruri care nu se schimbă niciodată, ce zici? 
Războiul, West! Războiul în general! E la fel pretutindeni! Curajul! 
Onoarea! Gloria! Ai luptat alături de colonelul Glokta, nu-i așa? 

— Așa este, Înălțimea Voastră. 

— Îmi plăcea teribil să aud povești despre faptele lui de vitejie! 
Când eram mai tânăr a fost unul dintre eroii mei. Cum înconjura 
dușmanul, cum îi tăia căile de aprovizionare, cum îi ataca și 
convoaiele și câte şi mai câte. 

Iar biciușca Prințului se ridică în aer și înconjură, tăie și atacă 
imaginare convoaie inamice. 

— Excelent! Îmi închipui că ai asistat la toate astea? 


- La unele, Înălțimea Voastră. 

Asistase la o grămadă de cazuri de dureri cumplite de fund 
provocate de statul îndelungat în șa, la o grămadă de cazuri de 
arsuri provocate de soarele puternic, la o grămadă de jafuri, beţii 
crâncene și fanfaronade. 

— Colonelul Glokta, pe legea mea! Ne-ar prinde bine acum ceva 
din energia lui, ce zici West? Ceva din forța lui! Din vigoarea lui! 
Mare păcat că e mort. 

West își ridică privirea. 

- Dar nu e mort, Înălțimea Voastră. 

— Nu e? 

- A fost capturat de gurkieni și înapoiat Uniunii la sfârşitul 
războiului. A... el... a intrat în Inchiziţie. 

— În Inchiziţie? 

Prinţul păru oripilat. 

- De ce să renunțe un bărbat la armată pentru așa ceva? 

West începu să-și caute cuvintele, dar se gândi mai bine și 
răspunse: 

- Nu-mi pot da seama, Înălțimea Voastră. 

— A intrat în Inchiziţie! Ah, n-aş înțelege nici într-o mie de ani de 
ce! 

Călăriră în tăcere câteva momente. Treptat, zâmbetul reveni pe 
buzele Prințului. 

- Discutam despre faima pe care ţi-o aduce războiul, nu? 

West se strâmbă. 

- Da, Înălțimea Voastră. 

- Ai fost primul care a pătruns în Ulrioch, nu-i așa? Primul, asta 
am auzit! Asta este fala ta! Asta este gloria, nu-i așa? Ce experiență 
nemaiîntâlnită ţi-a fost dat să trăieşti, colonele, ce zici? Ce 
experiență nemaiîntâlnită! 

Cum se mai zbătuse să răzbească prin mormanele de pietre și 
bușteni sfărâmaţi, acoperiți cu cadavre contorsionate. Pe jumătate 
orb din cauza fumului, pe jumătate înecându-se din cauza prafului, 
cu urlete și vaiete și lovituri de metal pe metal asediindu-l din toate 
părțile, aproape nerespirând din cauza fricii. Oameni îmbulzindu-se 
spre el, gemând, înghiontindu-se, poticnindu-se, urlând, acoperiţi de 


sudoare şi sânge, negri de mizerie și funingine, chipuri schimonosite 
de durere şi furie abia desluşite. Diavoli din iad. 

West își aminti cum strigase „Înainte!” iar şi iar, până când 
gâtlejul îi ajunsese carne vie, chiar dacă habar nu avea unde anume 
însemna „înainte”. Îşi aminti cum străpunsese cu sabia pe cineva, 
prieten sau dușman. Nu ştiuse nici atunci, nu știa nici acum. Își 
aminti cum căzuse şi se tăiase la cap într-o piatră, își sfâşiase haina 
într-un buștean. Își aminti momente, fragmente, ca dintr-o poveste 
auzită odinioară. 

West își strânse mai bine haina în jurul umerilor înghețațţi, 
dorindu-și să fi fost mai groasă. 

— Într-adevăr, o experiență nemaiîntâlnită, Înălțimea Voastră. 

— Mare păcat că ticălosul ăla de Bethod n-o să ne iasă în cale! 
exclamă Prinţul Ladisla șfichiuind supărat aerul cu biciușca. Ţi-a 
fost mai bine atunci decât acum când eşti doar paznicul meu! Mă ia 
de prost Burr? Ce zici, West? 

West inspiră adânc. 

— Nu am de unde să știu așa ceva, Înălțimea Voastră. 

Dar mintea nestatornică a Prințului trecuse deja mai departe. 

— Care-i treaba cu animalele alea de companie ale tale? Cu 
nordicii ăia? Ăia cu nume hazlii. Cum îl cheamă pe individul ăla 
jegos? Lupoi? 

- Copoi. 

- Copoi, așa e! Nemaipomenit! chicoti Prinţul în barbă. Și 
celălalt, cel care e cel mai mare om pe care l-am văzut vreodată! 
Excelent! Ce mai învârtesc? 

- l-am trimis în recunoaștere la nord de râu, Înălţimea Voastră, 
răspunse West dorindu-și să fi plecat cu ei. Probabil că dușmanii 
sunt departe, dar dacă nu este așa, trebuie să știm cum stau 
lucrurile. 

— Sigur că trebuie. Minunată idee. Ca să ne putem pregăti de atac! 

West se gândea mai degrabă la o retragere convenabilă și la un 
sol trimis de urgență Mareșalului Burr, însă nu avea niciun rost să 
spună asta. În mintea lui Ladisla războiul se rezuma doar la 
comanda unui atac strașnic urmat de un somnic bun. Din 
vocabularul său lipseau cu desăvârşire cuvintele „strategie” și 


„repliere”. 

- Da, murmură Prințul ca pentru sine, cu ochii aţintiţi asupra 
copacilor de dincolo de râu. Să pregătim un atac și să-i respingem 
dincolo de graniţă... 

Granița se afla la o sută cincizeci de kilometri depărtare. West 
profită de ocazie. 

- Dacă îmi permiteţi, Înălțimea Voastră, am o mulţime de treburi 
de care să mă ocup. 

Și nu minţea. Tabăra fusese organizată, sau, mai degrabă, 
dezorganizată, fără pic de consideraţie față de ordine sau apărare. 
Un labirint dezordonat de colibe din pânză groasă într-o poiană 
mare din apropierea râului, unde terenul era mult prea moale și 
fusese repede transformat în brazde de noroi de către căruțele de 
aprovizionare. La început nu existaseră latrine, apoi au fost săpate la 
adâncime mult prea mică și mult prea aproape de tabără, lângă 
locul unde erau depozitate proviziile. Provizii care, întâmplător, 
fuseseră prost ambalate, neadecvat pregătite şi acum erau aproape 
în întregime stricate, atrăgând toţi șobolanii din Englia. West era 
convins că, dacă nu ar fi fost așa de frig, întreaga tabără ar fi fost 
bolnavă. 

Prințul Ladisla făcu un gest cu mâna. 

- Firește, ai o mulțime de treburi. O să-mi povestești mai multe 
mâine, West, ce zici? Despre colonelul Glokta și tot așa. Mare păcat 
că e mort! strigă el peste umăr îndepărtându-se în galop spre uriașul 
lui cort violet, ridicat pe deal, deasupra duhorii și dezordinii. 

Ușurat, West își întoarse calul și cobori în tabără. Trecu pe lângă 
oameni care patinau și se împleticeau prin mocirla pe jumătate 
îngheţată, tremurând, învăluiţi în aburii respirației, cu mâinile 
înfășurate în zdrenţe murdare. Trecu pe lângă oameni așezați în 
grupuleţe jalnice în fața corturilor peticite, felurit îmbrăcaţi, pe cât 
de aproape îndrăzneau de focurile anemice, răsucind în mâini oale 
cu mâncare, jucând jocuri tâmpite cu cărți jilave, bând și holbându- 
se în aerul rece. 

Soldaţii bine instruiți plecaseră cu Poulder și Kroy în căutarea 
dușmanului. Ladisla se alesese doar cu resturile: cu cei mult prea 
slăbiţi ca să poată mărșălui cum trebuie, mult prea prost echipați ca 


să poată lupta cum trebuie, mult prea dărâmaţi ca să facă ceva cu 
convingere. Oameni care poate că nu și-ar fi părăsit familiile 
niciodată, obligaţi să traverseze marea spre un ținut despre care nu 
ştiau absolut nimic, ca să se lupte cu un dușman cu care nu aveau 
nimic de împărțit, din motive pe care nu le înțelegeau. 

Poate că atunci când plecaseră de acasă unii dintre aceștia, dar 
nu prea mulți, simţiseră vagi urme de zel patriotic, fuseseră luaţi de 
valul virilităţii militare, dar drumul greu, mâncarea proastă și 
vremea rece le epuizaseră, înfometaseră și înghețaseră tot 
entuziasmul iniţial, cât o fi fost şi acela. Iar Prinţul Ladisla nu era 
chiar conducătorul care să-i inspire și să-i motiveze, presupunând că 
și-ar fi dat silința să facă fie și cel mai mărunt gest în sensul acesta. 

Trecând pe lângă recruți, West se uită la chipurile lor posace, 
obosite, înfrigurate, iar ei îl priviră cu ochi care spuneau că sunt 
deja învinși. Nu voiau decât să se întoarcă acasă, iar West nu-i putea 
învinovăţi. Şi el simţea la fel. 

- Colonele West! 

Un uriaș cu barbă deasă, îmbrăcat în uniformă de ofițer din 
Oastea Regelui, îi zâmbea larg. Tresărind, West îl recunoscu pe 
Jalenhorm. Coborî de pe cal și prinse mâna uriașului în mâinile sale. 
Îi făcea plăcere să-l revadă. Prezenţă stabilă, onestă, de încredere. 
Vestigiu al vieţii sale trecute, când nu se învârtea printre mai-marii 
lumii, iar existenţa era cu mult mai simplă. 

— Ce mai faci, Jalenhorm? 

- Bine, mulțumesc, domnule. Fac un tur al taberei și aştept. 

Uriașul îşi duse mâinile căuș la gură și suflă în ele. 

— Încerc să mă încălzesc. 

- Din câte știu, despre asta e vorba în război. Multă așteptare în 
condiții extrem de neplăcute. Multă așteptare întreruptă ocazional 
de momente de maximă teroare. 

Jalenhorm zâmbi sec. 

- Abia aştept. Cum e viața în subordinea Prințului? 

West clătină din cap. 

- O competiţie pentru a stabili care e cel mai arogant, mai 
ignorant și mai extravagant. Dar ție cum îți merge? Cum e viaţa de 
tabără? 


- Nu e chiar atât de rea. Însă îmi pare rău pentru unii dintre 
recruți. Nu sunt pregătiți de luptă. Am auzit că doi din cei mai în 
vârstă au murit de frig azi-noapte. 

- Se mai întâmplă. Să sperăm că îi vor îngropa mai adânc și 
departe de cei vii. 

West îşi dădea seama că uriașul va spune că nu are pic de inimă, 
dar aşa stătea situația. Doar foarte puţini muriseră în luptă în timpul 
războiului din  Gurkhul. Restul se prăpădiseră din cauza 
accidentelor, bolilor, rănilor neînsemnate care se infectaseră. 
Ajungeai să te obișnuiești. Dar atât de prost erau echipați recruţii? 
Însemna că își vor îngropa morţii zilnic. 

— De ce ai nevoie? 

- Ar fi ceva. Calul meu și-a pierdut o potcoavă în noroi şi am tot 
încercat să găsesc pe cineva care să-i pună una nouă, făcu 
Jalenhorm un gest larg cu mâinile. S-ar putea să mă înșel, dar cred 
că nu e niciun potcovar în toată tabăra. 

West se holbă la el. 

— Nici măcar unul? 

- N-am reuşit să dau de niciunul. Sunt și nicovale, și ciocane și 
toate cele... dar nu e nimeni care să lucreze cu ele. Am vorbit cu 
unul dintre șefii intendenţei. Mi-a zis că generalul Poulder a refuzat 
să scutească fierarii de luptă și la fel a procedat și generalul Kroy, 
așa că... Jalenhorm ridică din umeri — nu avem niciunul. 

— Și nu s-a gândit nimeni să verifice? 

— Cine? 

West simţi cum începe să-i dea târcoale cunoscuta durere de cap. 
Săgeţile aveau nevoie de vârfuri, săbiile trebuiau ascuţite, armurile 
şi şeile și căruțele pentru transportul echipamentelor și proviziilor se 
stricau și trebuiau să fie reparate. O armată fără fierari nu este cu 
mult mai eficientă decât o armată fără arme. Și iată-i acum, într-un 
ținut îngheţat, la kilometri depărtare de cea mai apropiată așezare. 
Doar dacă... 

— Am trecut pe drum pe lângă o colonie de deţinuţi. 

Jalenhorm își miji ochii încercând să-și aducă aminte. 

- Da, o topitorie, mi se pare. Am văzut fum deasupra copacilor. 

— Acolo ar trebui să fie niște fierari pricepuți. 


Sprâncenele uriașului se ridicară a mirare. 

— Nişte fierari criminali. 

- Mă mulțumesc cu ce găsesc. Astăzi calul tău nu are o potcoavă, 
mâine s-ar putea să nu mai avem arme! Strânge o duzină de oameni 
şi ia și o căruţă. Plecăm de îndată. 


În ploaia rece, închisoarea se întrezărea amenințătoare printre 
copaci, înconjurată cu un gard din bârne groase, acoperite cu 
mușchi, cu ţepușe încovoiate și ruginite în vârf. Loc crunt cu 
destinaţie cruntă. West sări din șa, iar Jalenhorm și soldaţii lui își 
opriră caii în spatele lui. Traversă prin noroi spre poartă drumul 
brăzdat cu făgașe clisoase şi lovi puternic cu mânerul sabiei în 
lemnul istovit de intemperii. 

Dură ceva timp, dar în cele din urmă se deschise o ferestruică. 
Doi ochi cenușii se uitară urât la el prin deschizătură. Ochi cenușii 
deasupra unei măști negre. Un practician al Inchiziției. 

- Sunt colonelul West. 

Ochii îl priviră cu răceală. 

— Așa, şi? 

- Sunt în slujba Prințului Moștenitor Ladisla și trebuie să vorbesc 
cu comandantul acestei colonii. 

— De ce? 

West se încruntă, dându-și toată silinţa să pară cât de impunător 
posibil, cu părul lipit de țeastă şi cu ploaia picurându-i de pe bărbie. 

- Suntem în război şi nu am vreme să stau la taclale cu tine! Este 
imperios necesar să vorbesc cu comandantul chiar acum! 

Ochii se îngustară. Îl priviră pe West, apoi pe cei doisprezece 
soldați murdari și uzi din spatele lui. 

- Bine, spuse practicianul. Poţi să intri. Singur. Ceilalți trebuie să 
te aștepte afară. 

Drumul principal era o întindere de noroi bătătorit între două 
şiruri de cocioabe înclinate, din streşinile cărora șiroia apa. Pe 
drum, doi bărbaţi și o femeie, uzi până la piele, se chinuiau să miște 
o căruţă cu pietre care se afundase până la osii în mocirlă. Toţi trei 
aveau lanţuri grele la glezne. Zdrenţăroși, numai piele și os, cu 
obrajii supti, aveau privirile tot atât de golite de speranță pe cât de 


goale le erau burţile. 

- Mutaţi blestemata aia de căruță, mârâi la ei practicianul, iar cei 
trei își reluară gârboviţi activitatea deloc de invidiat. 

West se îndreptă cu greu prin nămol spre o clădire din piatră din 
capătul celălalt al coloniei, încercând, fără succes, să sară de pe un 
petic de pământ uscat pe altul. În prag stătea alt practician cu 
privirea crâncenă, cu o manta de ploaie pătată pe umeri, cu ochii 
duri urmărindu-l pe West cu un amestec de suspiciune și indiferenţă. 
Împreună cu călăuza sa, colonelul trecu pe lângă el și intră în holul 
slab luminat plin de ecourile ploii de afară. Practicianul ciocăni la o 
ușă prost montată. 

— Intră. 

O cameră mică, sărăcăcioasă, cu pereți cenușii, friguroasă și 
mirosind ușor a igrasie. Un foc meschin pâlpâia în cămin, un raft 
căzut într-o rână era înţesat cu cărți. Un portret al Regelui Uniunii 
trona regeşte pe un perete. Un bărbat slab într-un veșmânt negru 
scria la o masă ieftină. Îl măsură din priviri pe West, apoi își puse 
deoparte cu grijă condeiul și se frecă la rădăcina nasului cu degetul 
mare şi arătătorul mânjite cu cerneală. 

— Avem un oaspete, grohăi practicianul. 

— Într-adevăr. Sunt Inchizitorul Lorsen, comandantul acestei 
micuţe colonii. 

West strânse neatent şi cam în silă mâna osoasă. 

- Sunt colonelul West din oștirea Prințului Ladisla. Tabăra 
noastră se află la vreo cincisprezece kilometri nord de aici. 

— Desigur. Cu ce îi pot fi de folos Înălțimii Sale? 

- Avem neapărată nevoie de fierari iscusiți. Conduci o topitorie 
aici, corect? 

- O mină, o topitorie și o fierărie unde fabricăm unelte agricole. 
Însă nu înţeleg ce... 

- Excelent! Voi lua doisprezece oameni cu mine, cei mai pricepuți 
pe care Îi ai. 

Comandantul se încruntă. 

- Exclus. Deţinuţii de aici s-au făcut vinovaţi de cele mai 
îngrozitoare crime. Nu pot fi eliberați fără ordin scris din partea 
Arhilectorului însuși. 


— Atunci avem o problemă, Inchizitor Lorsen. Căci am zece mii de 
oameni cu arme care trebuie ascuţite, armuri care trebuie reparate, 
cai care trebuie potcoviţi. Din clipă în clipă am putea intra în luptă. 
Nu-mi permit să aştept ordine venite din partea Arhilectorului, sau a 
oricui altcuiva. Trebuie să fac rost de fierari, asta este realitatea. 

- Dar trebuie să înţelegi că nu pot... 

- Nu înţelegi gravitatea situaţiei! lătră West, cu nervii întinși la 
maximum. Fă ce vrei, trimite o scrisoare Arhilectorului! Și eu voi 
trimite un om să-mi aducă o companie de soldați din tabără! Să 
vedem cine capătă ajutor primul! 

Comandantul medită o vreme la cele auzite. 

— Foarte bine, spuse el în cele din urmă, vino după mine. 

West ieşi din clădirea comandantului înapoi în lapoviță. Din 
pragul uneia dintre cocioabe, doi copii zdrențăroși și murdari îl 
priveau cu ochi mari. 

— Aveţi și copii aici? 

— Avem familii întregi, dacă sunt considerate a reprezenta un 
pericol pentru stat, îl privi pieziș Lorsen. Păcat, ce-i drept, dar 
măsurile aspre au fost mereu necesare pentru asigurarea stabilității 
Uniunii. Din tăcerea ta înţeleg că nu ești de acord. 

West se uita la unul dintre copiii care șchiopătau prin noroaie, 
condamnat, probabil, să-și petreacă tot restul vieţii în locul acesta. 

— Cred că e o crimă. 

Comandantul ridică din umeri. 

— Nu te lăsa amăgit de vârsta lor. Toată lumea are o vină sau alta. 
Până și cei inocenți pot constitui o ameninţare. Poate doar că este 
nevoie de crime mărunte ca să poţi preveni crimele mari, colonele 
West, dar asta o hotărăsc mai marii noștri, nu noi. Eu doar mă 
asigur că deţinuţii muncesc, nu se bat și nu evadează. 

- Adică îţi faci treaba, nu? Urmezi cărarea mult umblată și eviţi 
asumarea oricărei răspunderi. 

- Care dintre noi doi este cel care trăiește în mijlocul lor, aici, în 
mijlocul pustietăţții? Care anume dintre noi doi este cel care îi 
supraveghează, îi îmbracă, îi hrănește, îi spală, duce războiul 
nesfârșit și zadarnic împotriva păduchilor lor? Tu îi împiedici să se 
bată, și să se violeze, și să se omoare? Eşti ofițer în Oastea Regelui, 


colonele, nu-i așa? Deci locuiești în Adua? Într-un apartament luxos 
în Agriont, printre bogătași și spilcuiți? 

Lorsen chicoti când îl văzu pe West încruntându-se. 

- Care anume dintre noi doi este cel care a evitat asumarea 
răspunderii, așa cum zici? Niciodată n-am avut conștiința mai 
curată. Urăște-ne, dacă asta te face să te simți mai bine. Ne-am 
obișnuit cu ura. Nimănui nu-i place să dea mâna cu cel care golește 
latrinele, dar latrinele trebuie să fie golite. Altminteri lumea s-ar 
umple cu căcat. Îţi dau fierarii, atâţia câţi mi-ai cerut, dar nu-mi 
vorbi de sus. Nu ai calitatea asta. 

Lui West nu-i conveneau vorbele Inchizitorului, dar fu nevoit să 
admită că omul avea dreptate, așa că strânse din dinţi și înotă mai 
departe prin mocirlă, cu capul plecat. Ajunseră la o magazie din 
piatră lungă și fără ferestre, din coșurile înalte ale căreia se răsuceau 
fuioare de fum gros. Practicianul trase zăvorul de la ușa cea grea și 
se opinti să o deschidă, iar West păși în urma lui Lorsen în întuneric. 

După gerul de afară, căldura îl izbi ca un pumn în falcă. Fumul 
înecăcios îi înţepă ochii, îi pişcă gâtul. Larma din spaţiul strâmt era 
înspăimântătoare. Urlete şi scârțâieli și hârâieli. Ciocane care izbeau 
în nicovale aruncând jerbe de scântei furioase, fier înroșit în foc care 
sâsâia mânios în butoaiele cu apă. Pretutindeni oameni, strânși 
laolaltă, asudând, gemând și tușind, fețe supte pe jumătate luminate 
de strălucirea portocalie a vetrelor. Diavoli din iad. 

- Încetaţi lucrul! mugi Lorsen. Opriţi-vă şi aliniaţi-vă! 

Bărbaţii lăsară încet uneltele deoparte, se poticniră și se clătinară 
pe picioare şi zornăiră din lanţuri încercând să se alinieze, în vreme 
ce patru sau cinci practicieni îi urmăreau din umbre. Și ce formaţie 
murdară, epuizată şi gheboșată și deplorabilă mai alcătuiau! Doi 
dintre ei aveau lanţuri și la mâini, nu numai la picioare. Nu arătau 
absolut deloc ca și cum ar fi reprezentat răspunsul la problemele lui 
West, însă nu avea încotro. Nu exista nicio altă soluţie. 

— Avem un oaspete de afară. Fă-ţi numărul, colonele. 

— Sunt colonelul West, orăcăi el cu vocea spărgându-i-se în aerul 
înțepător. La douăzeci de kilometri de aici se află zece mii de soldați 
sub comanda Prințului Moștenitor Ladisla. Avem nevoie de fierari. 

West îşi curăță gâtul şi încercă să vorbească mai tare, fără să-și 


scuipe plămânii. 

— Cine se pricepe să lucreze cu metalul? 

Nu-i răspunse nimeni. Bărbaţii se uitau la încălțările lor găurite 
sau la picioarele lor goale, aruncând, din când în când, priviri furișe 
la practicienii fioroşi. 

— Nu trebuie să vă fie teamă. Care dintre voi se pricepe la 
fierărie? 

— Eu, domnule. 

Un bărbat ieşi din rând în zgomot de lanţuri. Slab, dar viguros, 
ușor adus de spate. West nu-și putu stăpâni o tresărire când lumina 
lămpii căzu pe chipul acestuia. Era desfigurat de arsuri hidoase. O 
parte a feței nu era altceva decât o masă vineţie de cicatrice cu 
aspect topit, lipsea sprânceana, iar pe scalp erau zone rozalii fără 
păr. Celălalt obraz era oarecum mai întreg. Omul aproape că nu mai 
avea chip. 

- Mă pricep să lucrez la forjă și am fost și în armată, în Gurkhul. 

- Bine, murmură West făcând tot posibilul să-şi învingă groaza 
provocată de înfățișarea deţinutului. Cum te cheamă? 

— Pike. 

- Mai știe vreunul dintre colegii tăi să lucreze cu fierul, Pike? 

Arsul își târșâi lanţurile prin faţa celorlalți bărbaţi, trăgându-i pe 
unii de umeri afară din rând, în vreme ce încruntătura 
comandantului se adâncea tot mai mult. 

West își umezi buzele uscate. Greu de crezut că într-un timp atât 
de scurt trecuse de la un frig atât de cumplit la o căldură atât de 
cumplită, dar așa se întâmplase și se simțea foarte rău. 

— Îmi trebuie cheile de la cătușele acestor oameni, Inchizitorule. 

- Nu există chei. Lanţurile sunt sudate. Se presupune că nu vor fi 
niciodată scoase şi te sfătuiesc să nu încerci s-o faci. Mulţi dintre 
deţinuţii aceștia sunt extrem de periculoși. În plus, trebuie să ţii cont 
că ni-i vei înapoia imediat ce ai să găsești o altă soluţie la 
problemele tale. Inchiziția nu se ocupă de eliberări înainte de 
termen. 

Se îndepărtă țţanţoș într-un colţ ca să discute ceva cu unul din 
practicieni. 

Pike se apropie sfios, trăgând un alt deţinut de cot. 


- Iertaţi-mă, domnule, murmură el răgușit. Puteţi găsi un loc și 
pentru fiica mea? 

West ridică din umeri, simțindu-se stânjenit. l-ar fi plăcut să-i 
scoată pe toţi de acolo şi să transforme colonia în cenușă, dar nu 
avea de gând să-şi forțeze și mai mult norocul. 

- Nu este o idee bună să aducem o femeie printre atâţia soldați. 
Nu-i deloc o idee bună. 

— E mai bună decât s-o lăsăm aici, domnule. N-o pot lăsa singură. 
Și mă poate ajuta la lucru. Ştie să folosească ciocanul la nevoie. E 
puternică. 

Nu părea puternică. Părea numai piele și os, și era îmbrăcată în 
zdrenţe, iar fața îi era mânjită de funingine și grăsime. De aceea îi 
fusese ușor lui West să o confunde cu un băiat. 

— Îmi pare rău, Pike, dar nu mergem la distracţie. 

Dădu să se întoarcă cu spatele, dar fata îl apucă de brat. 

- Nici aici nu e distracţie, spuse ea. 

Vocea ei îl surprinse. Blândă, dulce, educată. 

- Mă numesc Cathil. Nu mă tem de muncă. 

West o privi, hotărât să se desprindă din strânsoare, dar expresia 
ei îi aduse aminte de ceva. Ceva fără durere. Fără teamă. Ochi goi, 
morți ca ai unui cadavru. 

Ardee. Cu obrazul mânjit de sânge. 

West se strâmbă. Amintirea era aidoma unei răni care nu voia să 
se vindece. Căldura era insuportabilă, uniforma ca șmirghelul pe 
pielea lipicioasă. Trebuia să plece din locul ăsta oribil. 

Îşi feri ochii care îl usturau. 

- Și pe ea o iau, lătră el. 

Lorsen pufni. 

- Glumești, colonele? 

— Crede-mă că nu-mi arde de glumă. 

- Mâna de lucru calificată e una. Bănuiesc că ai nevoie de 
muncitori, dar nu-ţi pot permite să iei orice deţinut ai chef... 

Scos din răbdări, West se întoarse spre el cu un rânjet fioros care- 
i dezveli dinţii. 

— Şi pe ea, am spus! 

Comandantul coloniei nu lăsă să se vadă că ar fi fost impresionat 


de furia lui. S-au privit lung câteva clipe, în vreme ce transpiraţia 
şiroia pe faţa lui West, iar sângele îi pulsa puternic în tâmple. 

Apoi Lorsen dădu încetişor din cap. 

- Și pe ea. Foarte bine. Nu am cum să te împiedic, spuse 
aplecându-se ușor spre West. Dar Arhilectorul va afla despre asta. E 
departe şi s-ar putea să dureze ceva vreme până va afla, dar va afla 
neîndoios. 

Se aplecă şi mai mult, aproape șoptind în urechea lui West. 

— Poate într-o bună zi ne vei face din nou o vizită, dar de această 
dată vei rămâne mai mult. Poate ca să-ți pregătești mica prelegere 
despre avantajele și dezavantajele coloniilor de deţinuţi. Vei avea 
suficient timp pentru asta. 

Lorsen îi întoarse spatele. 

— Acum ia deținuții și pleacă. Trebuie să scriu o scrisoare. 


Ploaia 


Pe Jezal îl amuzaseră întotdeauna furtunile puternice. Stropii 
mari de ploaie care biciuiau străzile, zidurile și acoperișurile din 
Agriont, stropii mari de ploaie care șuierau din canale. Fenomen al 
naturii pe care îl urmărea cu plăcere de la fereastra apartamentului 
călduros şi uscat. Fenomen al naturii care lua prin surprindere 
tinerele doamne aflate la plimbare prin parc, făcându-le să ţipe, 
lipindu-le rochiile de pielea udă în cel mai excitant mod cu putință. 
Fenomen al naturii prin care fugeai, râzând cu prietenii, dintr-o 
tavernă în alta, înainte de a te usca în fața unui foc plin de viaţă, cu 
o cană de vin fiert și dres cu mirodenii în mâini. Lui Jezal îi plăcea 
ploaia aproape la fel de mult cât îi plăcea soarele. 

Dar asta fusese înainte. 

Aici, în câmpie, furtunile aveau un alt calibru. Nici vorbă de 
asemănarea cu pandaliile unui copil răsfățat care trec cu atât mai 
repede cu cât nu le bagi în seamă. Această furtună violentă era rece 
și devastatoare, nemiloasă și ranchiunoasă, înverșunată şi 
implacabilă. Iar cel mai apropiat acoperiș, şi mai cu seamă cea mai 
apropiată tavernă, se afla la sute de kilometri în urma lor. Cumva, 
acest lucru i se părea cel mai important. Ploaia cădea în valuri, 
înmuind în apă înghețată câmpia nesfârșită și totul de pe suprafața 
ei. Stropii mari înțepau țeasta lui Jezal ca pietrele aruncate din 
praștie, îi mușcau mâinile expuse, vârful urechilor, ceafa. Apa îi 
şiroia prin păr, prin sprâncene, pe obraji, curgând în pârâiașe în 
gulerul deja îmbibat. Ploaia întinsese o cortină plumburie peste 
pământ, ascunzând vederii absolut tot pe distanță de o sută de pași 
în față, doar că, desigur, aici nu era nimic de văzut nici înainte, nici 
în vreo altă direcţie. 

Jezal se scutură de frig și își strânse mai bine gulerul hainei. Gest 
absolut inutil, de vreme ce era deja ud până la piele. Afurisitul de 
negustor din Adua îl asigurase că haina e impermeabilă. Și 
bineînțeles că dăduse pe ea o căruţă de bani, și îi plăcuse teribil cum 


îi stătea, atunci când o probase în prăvălie. Îi dădea un aer aspru de 
aventurier. Dar se îmbibase cu apă pe la cusături încă de la primele 
picături de ploaie. Şi de câteva ore se simțea la fel de ud și înfrigurat 
cum s-ar fi simţit dacă ar fi intrat într-o cadă plină cu apă rece 
având hainele pe el. 

Cizmele îi erau îmbibate cu apă înghețată, pielea de pe coapse i 
se rosese sub pantalonii leoarcă, şaua mustind de apă scârţâia și 
pleoscăia la fiecare mișcare a bietului cal. Îi curgea nasul, îl dureau 
nările şi buzele, îl dureau până și palmele ude în care strângea 
hăţurile. Sfârcurile lui erau două puncte ale agoniei într-o mare de 
disconfort fizic. Întreaga poveste era pur și simplu de nesuportat. 

- Când o să se termine? murmură Jezal ca pentru sine, vârându-și 
capul între umeri și privind rugător la cerul mohorât, cu apa 
şiroindu-i pe obraji, intrându-i în gură, plesnindu-l peste ochi. 

În momentul acela fericirea părea a însemna doar o cămașă 
uscată. 

- Nu poţi să faci ceva? îl întrebă gemând pe Bayaz. 

- Ce să fac? se răţoi la el Magul, cu apa picurându-i de pe obraji 
şi din barba năclăită. Crezi că mie îmi place? Să fiu în mijlocul 
câmpiei uriașe în afurisita asta de furtună la anii mei? Cerurile nu 
au acordat Magilor nicio dispensă specială, băiete, se pişă la fel pe 
toată lumea. Te sfătuiesc să încerci să te obișnuiești cu situaţia și să- 
ți ţii pentru tine văicărelile. Un mare conducător trebuie să 
împărtășească necazurile cu adepţii lui, cu oștenii lui, cu supușii lui. 
Numai așa le poate câștiga respectul. Marii conducători nu se vaită. 
Niciodată. 

- La naiba cu ei, murmură Jezal în barbă. Şi la naiba şi cu ploaia 
asta! 

— Zici că asta-i ploaie? 

Nouădegete călărea alături, cu un zâmbet larg pe fața lui masivă 
şi urâtă. Nu mult după ce începuse să plouă tare, Jezal fusese 
extrem de surprins să vadă cum nordicul își scoate mai întâi haina 
ponosită, apoi cămașa, le învelește pe amândouă într-o pânză groasă 
şi își vede mai departe de drum despuiat până la brâu, nepăsându-i 
de ploaia care șiroia pe spinarea acoperită cu cicatrice, fericit ca un 
porc uriaș care se tăvăleşte în noroi. 


La început, acest gen de comportament îl frapase pe Jezal, care îl 
considerase doar o altă manifestare de primitivism impardonabil, și 
mulțumise cerului că barbarul binevoise să-și lase pantalonii pe el, 
dar, pe măsură ce ploaia rece se înteţea începând să-i pătrundă prin 
haină, nu mai era chiar atât de convins că avea dreptate. Nu ar fi 
avut cum să-i fie mai frig sau să fie mai ud fără haine, și măcar ar fi 
scăpat de frecarea nesfârşită, sâcâitoare și dureroasă a cârpelor ude. 
Nouădegete îi rânji ca și cum i-ar fi putut citi gândurile. 

- Nu-i decât o burniță. Nu se poate să fie mereu cer senin. 
Trebuie să fii realist! 

Jezal scrâșni din dinți. Dacă i se mai spunea o singură dată să fie 
realist, avea să-l înjunghie pe Nouădegete cu sabia lui cea scurtă. 
Afurisită brută pe jumătate despuiată. Era destul de rău că trebuia 
să călătorească, să mănânce și să doarmă la nici o sută de pași de 
omul ăsta al peșterilor, dar să fie nevoit să-i asculte sfaturile stupide 
constituia o jignire mult prea greu de suportat. 

— Al naibii primitiv bun de nimic, murmură ca pentru sine. 

- Dacă va trebui să ne luptăm, cred că te vei bucura să-l știi prin 
preajmă. 

Legănându-se încolo și încoace pe capra căruţei hodorogite, Quai 
se uita pieziș la el. Ploaia îi lipise părul lung de obrajii trași. Pielea-i 
udă îl făcea să pară mai palid și mai bolnav ca oricând. 

— Te-a întrebat cineva ceva? 

- Cel care nu are trebuinţă de părerile celor din jur ar face bine 
să-şi țină gura, făcu ucenicul un semn cu capul spre spinarea lui 
Nouădegete. Acela este Sângerosul Nouă, cel mai temut bărbat din 
Nord. A ucis mai mulți oameni decât ciuma. 

Jezal se încruntă la nordicul care şedea șleampăt în șa, se gândi 
puţin la cele auzite și pufni dispreţuitor. 

- Nu mă sperie deloc, spuse cât de tare reuși, fără ca Nouădegete 
să-l audă. 

Quai respiră zgomotos. 

- Pun prinsoare că nu ţi-ai tras niciodată sabia la nervi. 

- Aş putea începe acum, bubui Jezal, aruncându-i cea mai 
fioroasă căutătură pe care o avea în repertoriu. 

— Vai, ce m-am speriat, chicoti ucenicul, deloc impresionat spre 


marea dezamăgire a lui Jezal. Dar dacă mă întrebi pe mine cine 
anume nu-i bun de nimic, aş putea să-ți spun pe cine mi-aş dori să fi 
lăsat în urmă. 

— Asta-i bună, măi... 

Jezal săltă în șa, surprins de un fulger care lumină cerul, urmat 
de un altul, înspăimântător de aproape. Gheare de lumină se 
strecurară prin întuneric și înhățară capetele proeminente ale 
norilor. Tunetul prelung se rostogoli peste câmpia lugubră, pocnind 
şi trosnind sub vânt. Când se stinse, căruța se îndepărtase deja, 
văduvindu-l pe Jezal de şansa de a riposta. 

- Ucenic idiot și afurisit, murmură, negru de supărare. 

Când furtuna începuse să lumineze cerul, Jezal se îmbărbătase 
imaginându-și cum tovarășii lui de drum sunt loviți de fulgere. De 
pildă, ar fi fost foarte nimerit, într-un mod bizar, ca Bayaz să fie 
făcut scrum de un fulger venit din ceruri. Dar curând își pierdu 
nădejdea într-o asemenea izbăvire, fie ea doar un joc al închipuirii. 
Fulgerele n-ar ucide mai mult de o singură persoană și, dacă trebuia 
ca unul dintre ei să dispară, Jezal începu să spere să fie el acela. O 
lumină orbitoare și apoi dulcea uitare. Cea mai frumoasă cale de 
scăpare din tot acest coșmar. 

Un firicel de apă se prelinse pe spatele lui Jezal, gâdilându-i 
pielea zdrelită. Își dorea nespus să se scarpine, dar știa că, dacă o va 
face, îl va apuca mâncărimea în zeci de alte locuri, toate situate 
între omoplaţi și ceafă, locuri pe care, oricât te-ai strădui, nu poţi 
ajunge să le scarpini. Închise ochii, iar capul i se înclină sub 
greutatea disperării până când bărbia-i udă ajunse să se sprijine de 
pieptu-i ud. 

Ploua și ultima oară când a văzut-o. Își aminti totul cu dureroasă 
claritate. Vânătaia de pe obraz, culoarea ochilor, conturul gurii, cu 
colțul ușor ridicat. Simpla amintire fu suficientă să-i pună nodul în 
gât. Același nod pe care îl înghițea de douăzeci de ori pe zi. Primul 
lucru pe care îl făcea dimineaţa, la sculare, și ultimul pe care îl 
făcea noaptea, la culcarea pe pământul tare. Dorinţa lui cea mai 
fierbinte era să fie acum cu Ardee, la adăpost de pericol și de frig. 

Se întrebă cât îl va mai aștepta, căci săptămânile treceau una 
după alta, iar ea nu primea nicio veste de la el. Mai trimitea încă în 


fiecare zi scrisori în Englia, scrisori pe care el nu le va primi 
niciodată? Scrisori prin care își exprima gingașele sentimente. 
Scrisori prin care cerea cu disperare veşti. Scrisori prin care implora 
să i se răspundă. Acum i se vor adeveri bănuielile cele mai sumbre. 
Că el nu era nimic altceva decât o jigodie necinstită și nesimţitoare 
și mincinoasă, și că o uitase cu totul, când nimic nu putea fi mai 
departe de adevăr. Scrâșni din dinți disperat și frustrat, însă ce 
putea face? Era imposibil să trimiţi scrisori din mijlocul unei 
pustietăți sinistre, chiar presupunând că le-ai fi putut scrie în 
potopul acesta epic. Blestemă în șoaptă numele Bayaz și 
Nouădegete, Picior-Lung și Quai. Blestemă Vechiul Imperiu și 
blestemă câmpia nesfârșită. Blestemă întreaga expediție dementă. 
Blestematul devenise un ritual pe care îl repeta la fiecare oră. 

Ca prin ceaţă, Jezal începu să înţeleagă că până atunci avusese 
parte de un trai ușor și bun. Acum i se părea aiurea că se văicărise 
atât de mult și atât de vocal pentru că trebuia să se trezească 
devreme ca să facă exerciții de scrimă, pentru că se înjosise într-atât 
încât jucase cărţi cu locotenentul Brint, sau pentru că erau puțin 
cam prea prăjiți cârnaţii de la micul dejun. Ar fi trebuit să râdă, să 
aibă ochii scânteietori şi pasul sprințar pentru simplul motiv că nu 
stătea în ploaie. Tușşi, se smiorcăi și se șterse la nasul care îl durea 
cu mâna care îl durea. La câtă apă era în jur, nimeni nu va observa 
că plânge. 

Singură Ferro părea că se simte și mai prost decât el. Arunca 
priviri furioase la norii care urinau peste ei, cu chipul zbârcit de ură 
şi spaimă. Părul ţepos îi era lipit de cap, hainele îmbibate cu apă 
atârnau fleșcăite pe umerii ei slabi, ploaia îi șiroia pe obrajii plini cu 
cicatrice și picura de pe vârful nasului ei ascuţit, de pe vârful bărbiei 
ei ascuţite. Semăna cu o pisică rea care s-a pomenit pe nepusă masă 
aruncată într-o baltă, cu trupul intrat la apă și fără aerul 
amenințător de dinainte. Poate că vocea unei femei va reuși să-l 
scoată din starea asta infectă de spirit, iar Ferro era cea mai 
apropiată chestie de o femeie pe care o avea la îndemână. 

Îşi îndemnă calul şi o ajunse din urmă străduindu-se să 
zâmbească, iar ea s-a întors și l-a privit fioros. Neplăcut surprins, 
Jezal îşi dădu seama că, dacă te uitai la ea de aproape, aerul 


amenințător era la locul lui. Îi uitase ochii. Ochii ei cei galbeni, 
ascuțiți ca pumnalele, cu pupile mici ca vârful de ac, ochii ei cei 
stranii şi tulburători. Își dori acum să nu se fi apropiat de ea, însă nu 
putea trece mai departe fără să nu-i spună câteva cuvinte. 

- Pun prinsoare că prin părţile tale nu prea plouă, nu-i așa? 

— Ai de gând să-ţi închizi gura aia împuţită, sau vrei să ţi-o închid 
eu? 

Jezal îşi drese glasul, strunindu-și calul ca să rămână în urma ei. 

- Căţea nebună, șopti în barbă. 

Dă-o naibii, să rămână în nemernicia ei. El personal nu avea de 
gând să-şi plângă de milă. Nu-i stătea absolut deloc în fire. 


Ploaia se oprise în cele din urmă, chiar înainte ca ei să ajungă 
acolo, însă aerul era tot greu de umezeală, cerul de deasupra era tot 
plin de culori ciudate. Lumina înserării își furișa razele roz și 
portocalii printre  fuioarele norilor, aruncând o strălucire 
nepământeană peste câmpia plumburie. 

Două căruțe goale în picioare, o alta dărâmată și fără o roată, cu 
un cal mort încă priponit de ea, prăbușit în noroi cu limba scoasă 
din gură și cu două săgeți frânte în crupa-i însângerată. Morţii 
împrăștiați pretutindeni în iarba turtită, aidoma unor păpuși stricate 
şi aruncate de un copil rău. Cu răni adânci, sau membre rupte, sau 
cu săgeți înfipte în trup. Unul avea brațul retezat de la umăr, iar 
osul spart îi ieșise din carne ca la hălcile de fripturi de la măcelărie. 

Tot felul de lucruri în jurul lor. Arme stricate, lemne despicate. 
Câteva cufere zdrobite, din care fuseseră scoase baloturi de ţesături, 
fuseseră sfârtecate și aruncate pe pământul ud. Butoaie sparte, cutii 
sfărâmate prin care se scotocise temeinic şi se furase ce fusese de 
furat. 

- Neguţători, mârâi Nouădegete, privind dezastrul din jur. Așa 
cum zicem și noi că am fi. leftină mai e viaţa prin părțile astea. 

Ferro se strâmbă. 

— Unde nu-i ieftină? 

Rafale reci de vânt străbătură câmpia, trecând prin hainele ude 
ale lui Jezal. Nu mai văzuse niciodată un cadavru, iar aici erau... 
câte? Pe puţin o duzină. Începu să se simtă ciudat după ce numărase 


cam jumătate dintre ele. 

Nimeni altcineva nu părea prea impresionat, de parcă aceste 
personaje ar fi fost frați de cruce cu violența. 

Ferro se târa în patru labe printre leșuri, examinându-le, 
împungându-le, dovedind tot atâta emoție câtă ar fi avut un cioclu. 
Expresia de pe chipul lui Nouădegete spunea că el văzuse lucruri 
mult mai rele, iar Jezal nu se îndoia câtuși de puţin de asta, și că 
făcuse, la rândul lui, lucruri mult mai rele. Bayaz și Picior-Lung 
păreau cam tulburaţi, dar nu mai mult decât ar fi părut dacă ar fi 
descoperit niște urme necunoscute de cai. Quai nici măcar nu părea 
interesat. 

În momentele acelea, lui Jezal i-ar fi convenit de minune să aibă 
şi el parte de un strop din indiferența manifestată de ceilalți. N-ar fi 
recunoscut în ruptul capului, însă simţea că-i cam vine să vomite. 
Pielea aceea: flască şi moartă şi albă ca ceara, îmbrobonată de 
ploaie. Veșmintele acelea: sfâșiate și prădate. Se furaseră şi cizme, și 
haine, chiar și cămăși. Rănile acelea. Dungi roșii, neregulate, 
vânătăi hidoase, tăieturi şi găuri căscate larg în carne. 

Jezal se întoarse brusc în șa, se uită în spate, la stânga, la 
dreapta, dar oriunde s-ar fi uitat, peisajul era același. N-avea unde 
să fugă, chiar dacă ar fi ştiut unde se află cea mai apropiată aşezare. 
Se afla în tovărășia altor cinci oameni, dar se simţea îngrozitor de 
singur. Se afla pe o câmpie imensă, dar se simțea prins în capcană. 

I se păru că unul dintre cadavre se holbează la el. Un tânăr, cam 
de aceeași vârstă cu Jezal, cu părul de culoarea nisipului și urechi 
proeminente. Ar cam fi trebuit să se bărbierească, dar, fireşte, asta 
nu mai conta acum. În burtă avea o rană adâncă, iar ambele mâini 
și le ţinea lângă ea, de parcă ar fi vrut s-o închidă. Dinăuntru luceau 
umed matele vineţii. Jezal simţi că i se face și mai greață. Deja era 
cam sfârşit, pentru că mâncase prea puțin de dimineaţă. Se săturase 
până peste cap de pesmeţi și nu fusese în stare să înghită zeama 
lungă pe care o pregătiseră ceilalți. Își întoarse privirea de la scena 
dezgustătoare și își coborî ochii în iarbă, prefăcându-se că ar căuta 
urme importante acolo, în vreme ce stomacul lui se zvârcolea în 
chinuri. 

Strânse hățurile cât de tare putu, înghițind cu greu scuipatul care 


îi umpluse gura. La naiba, doar era unul dintre mândrii fii ai 
Uniunii. Mai mult încă, era de viță nobilă, descendent al unei familii 
de vază. Mult mai mult încă, era ofițer neînfricat în Oastea Regelui 
și câștigător al Competiţiei. Dacă ar fi vomitat la vederea câtorva 
picături de sânge, s-ar fi făcut de râs în fața adunăturii ăsteia de 
tâmpiţi și primitivi, iar aşa ceva nu trebuia să se întâmple în niciun 
caz. În joc se afla însăşi onoarea naţiunii sale. Se uită fioros la 
pământul ud, strânse tare din măsele și îi comandă stomacului să se 
potolească. Treptat, începu să se liniștească. Inspiră adânc pe nas. 
Aer rece, umed, liniştitor. Își recăpătă controlul. Îi privi din nou pe 
ceilalți. 

Ferro se așezase pe vine și îşi vârâse mâna până la încheietură 
într-una din rănile căscate ale mortului. 

- E rece, se rățoi ea la Nouădegete, mort de dimineaţă, dacă nu 
mai de mult. 

Îşi trase afară degetele bălite de sânge. 

Jumătate din gustarea sărăcăcioasă de dimineață poposi pe 
hainele lui Jezal înainte ca acesta să apuce să se dea jos din șa. Făcu 
câţiva pași de om beat, icni de câteva ori și vomită iarăși. Aplecat, 
cu mâinile sprijinite pe genunchi, cu capul învârtindu-i-se, scuipă 
fiere în iarbă. 

- Nu te simţi bine? 

Jezal ridică ochii, făcând tot posibilul să pară cât mai nonșalant, 
în ciuda dârei de salivă amară care i se prelingea pe bărbie. 

- Nu mi-a priit mâncarea, șopti, ștergându-și nasul şi gura cu 
mâna tremurândă. 

Lamentabilă scuză, trebuia să recunoască. 

Însă Nouădegete îl aprobă dând cu vehemenţă din cap. 

- Mai mult ca sigur că ţi-e rău de la carnea de dimineaţă. Nici eu 
nu m-am simţit prea bine. 

Îşi declanșă din nou rânjetul enervant și îi întinse lui Jezal un 
burduf cu apă. 

-— E bine să bei cât mai mult. Te spală pe dinăuntru. 

Jezal îşi clăti gura şi scuipă, urmărindu-l cu privirea pe 
Nouădegete care se întorsese lângă cadavre și se încruntă. Straniu. 
Venit din partea altcuiva, ar fi fost un gest aproape generos. Mai luă 


o înghițitură de apă şi începu să se simtă ceva mai bine. Cam 
nesigur pe picioare, reuși să ajungă la cal și se cățără înapoi în șa. 

- Cei care au făcut dezastrul ăsta au fost mulţi și bine înarmați, 
spunea Ferro. Iarba e plină de urme. 

— Trebuie să fim prudențţi, încercă Jezal să se vâre în discuţie. 

Ca înţepat, Bayaz se întoarse să-l privească cu asprime. 

- Întotdeauna trebuie să fim prudenţi! E la mintea cocoșului! Cât 
mai avem până la Darmium? 

Picior-Lung se uită la cer, apoi la câmpie. Își linse un deget și îl 
ridică în bătaia vântului. 

— Cu toate harurile mele, nu pot să spun cu prea mare exactitate 
cât mai avem dacă nu mă pot ghida după stele. Cam vreo optzeci de 
kilometri. 

- Va trebui să ieşim în curând de pe drum. 

— Nu trecem fluviul la Darmium? 

- Orașul e în haos. Cabrian nu lasă pe nimeni să intre. Nu putem 
să ne asumăm riscul ăsta. 

- Foarte bine, atunci mergem la Aostum. Vom ocoli Darmium și 
ne vom îndrepta spre vest. E un drum puţin mai lung, dar... 

— Nu. 

— Nu? 

- Podul de la Aostum e distrus. 

Picior-Lung se încruntă. 

- Distrus, zici? Ce-i mai place lui Dumnezeu să-şi pună supușii la 
încercare. Atunci trebuie să trecem fluviul Aos prin vad... 

— Nu, spuse Bayaz. A plouat mult, iar fluviul este adânc. Vadurile 
nu sunt accesibile. 

Navigatorul păru derutat. 

- Eşti stăpânul meu, desigur, iar eu, ca destoinic membru al 
Ordinului Navigatorilor, te voi asculta întru totul, însă mă tem că nu 
există niciun alt drum. Dacă nu putem traversa fluviul nici la 
Darmium, nici la Aostum, și dacă nu-l putem trece nici prin vad... 

— Mai există încă un pod. 

— Încă un pod? 

O clipă Picior-Lung păru nedumerit, apoi făcu ochii mari. 

— Doar nu vrei să spui că... 


— Podul de la Aulcus a rămas în picioare. 

Ceilalți schimbară priviri încruntate. 

— Parcă ai spus că locul acela este distrus, spuse Nouădegete. 

— Că e un cimitir dărâmat, murmură Ferro. 

— Parcă ai spus că nimeni nu se apropie de locul ăla. 

- Nu ar fi fost prima mea opţiune, însă este tot ce avem. Când 
vom ajunge la fluviu, vom merge de-a lungul malului nordic până la 
Aulcus. 

Nimeni nu făcu nicio mișcare. Picior-Lung, în mod special, avea 
întipărită pe chip o expresie de groază perplexă. 

— Acum! explodă Bayaz. Este limpede că nu e bine să mai 
rămânem prin părţile astea. 

Cu aceste cuvinte, își întoarse calul şi se îndepărtă de cadavre. 
Quai ridică din umeri și smuci dârlogii, iar căruța bodogăni prin 
iarbă pe urmele Întâiului dintre Magi. Picior-Lung şi Nouădegete 
porniră după ei, încruntaţi şi presimţind că avea să li se întâmple 
ceva rău. 

Jezal se uită la morţii ai căror ochi priveau acuzator cerul care 
începuse să se întunece. 

— N-ar trebui să-i îngropăm? 

- Îngroapă-i tu, dacă vrei, mârâi Ferro săltând în șa dintr-o 
singură mișcare fluidă. Îngroapă-i în borâtură. 


A dracului tovărășie 


Călăreau, numai asta făceau. De zile întregi făceau numai asta. 
Călăreau, îl căutau pe Bethod, cu iarna suflându-le în ceafă. 
Mlaștină și pădure, deal și vale. Ploaie şi lapoviţă, ceaţă şi zăpadă. 
Căutau semne care să le spună că este aproape, dar ştiau că nu le 
vor găsi. O groază de timp irosit în zadar, după părerea Copoiului, 
dar, odată ce ai fost suficient de cretin să ceri să ți se încredințeze o 
misiune, ar fi bine să faci ceea ce ţi s-a dat de făcut. 

—  Afurisită treabă, ce facem noi acum, mârâi Dow, 
schimonosindu-se și foindu-se și frământând hăţurile în mâini. 

Niciodată nu se dăduse prea mult în vânt după mersul călare. Îi 
plăcea să-şi simtă picioarele pe pământ, orientate cu faţa spre 
duşman. 

- Afurisită pierdere de vreme. Cum îţi place viaţa de iscoadă, 
Copoiule? Afurisită treabă! 

- Cineva trebuie s-o facă și pe asta, nu? Măcar acum am cal. 

— Ei, ce mă mai bucur pentru tine! râse batjocoritor Dow. Ai cal! 

Copoiul ridică din umeri. 

— Mai bine decât să merg pe jos. 

— Mai bine decât să mergi pe jos, zici? îl luă Dow peste picior. 
Asta chiar pune capac la toate! 

- Am nădragi noi. Și haine noi de lânică. Acum nu-mi mai 
îngheaţă rodiile de la vânt. 

Replica stârni zâmbetul lui Tul, dar se părea că lui Dow nu-i 
ardea de râs. 

- Nu-ţi mai îngheaţă rodiile de la vânt? În numele morţilor noștri, 
băiete, chiar în halul ăsta am ajuns? Ai uitat cine eşti? Ai fost 
tovarășul cel mai apropiat al lui Nouădegete! Ai trecut munţii 
alături de el! Eşti pomenit în toate cântecele care i s-au închinat! Ai 
fost prima iscoadă a oștirilor! O mie de oameni se bazau pe ceea ce 
le spuneai tu! 

- Chestia aia nu s-a sfârşit prea bine pentru nimeni, murmură 


Copoiul, însă Dow îl luase deja în vizor pe Tul. 

- Dar tu, uriașule? Tul Duru Capdetunet, cel mai puternic ticălos 
din întregul Nord. Se spune că te-ai luptat cu urșii cu mâinile goale 
şi ai învins de fiecare dată. Că ai apărat trecătoarea de unul singur, 
în vreme ce clanul tău a reușit să fugă cu bine. Se spune că ești un 
uriaș, înalt de trei metri, născut în miezul furtunii și cu burta plină 
de tunete. Ce mai zici acum, uriașule? Singurul tunet pe care îl mai 
faci în ultima vreme e atunci când te caci! 

- Și ce dacă? mârâi supărat Tul. Ce, tu ești altfel? Oamenii îţi 
șopteau numele, căci le era teamă să-l rostească cu glas tare. Își 
strângeau bine armele în mâini și stăteau lângă foc dacă bănuiau că 
te afli la cincisprezece kilometri apropiere! Dow cel Negru, spuneau 
ei, e tăcut și viclean şi nemilos ca lupul! A ucis mai mulți oameni 
decât iarna, și e mai fioros decât ea! Cine mai dă acum o ceapă 
degerată pe tine, ia spune-mi? Vremurile s-au schimbat, iar tu ai 
luat-o la vale la fel ca noi toţi! 

Dow se mulțumi să surâdă. 

- Exact asta vreau să spun, flăcău uriaș ce ești, exact asta. Fiecare 
dintre noi a fost cineva. Am fost Bărbaţi Vestiţi, Bărbaţi Aleși, 
Bărbaţi Cunoscuţi. Mi-l aduc aminte pe frate-meu care-mi spunea că 
nimeni nu e mai iscusit cu arcul și sabia ca Harding Ursuzul, că nu e 
nimeni ca el în întregul Nord. Cea mai sigură mână din tot Cercul 
Lumii! Ce zici de asta, Ursuzule? 

— Înî, comentă Ursuzul. 

Dow dădu din cap. 

- Exact spusele mele. Acum uitaţi-vă la noi. Nu doar am luat-o la 
vale, ci chiar am căzut în afurisita aia de prăpastie! Facem treburile 
sudicilor ăstora? Treburile muierilor ăstora în izmene bărbătești? 
Treburile afurisiţilor ăstora de mâncători de salate, cu vorbele lor 
măreţe și săbiuţele lor subțirele? 

Copoiul se foi jenat în șa. 

- West ăla știe ce face. 

- West ăla! izbucni Dow. Ştie să-şi deosebească gura de cur, adică 
ştie mai multe decât ăilalți, dar e moale ca grăsimea de porc, și tu 
ştii asta. N-are pic de vână-n el! Niciunul n-are! Aș pica pe spate de 
uimire dacă aș afla că măcar unul dintre ei a văzut vreodată o 


ambuscadă. Vă închipuiți voi că ar fi în stare să facă faţă unui atac 
al ţăranilor lui Bethod? 

Fornăi niște hohote amare de râs. 

— Asta da glumă bună! 

- Nu se poate nega că sunt o adunătură de pișecioși, şopti Tul, iar 
Copoiul fu nevoit să se declare de acord. Juma’ din ei sunt prea 
flămânzi ca să poată ridica o armă, darămite s-o rotească cu ceva 
avânt, asta presupunând că ar ști cum. Cei instruiți au plecat în 
Nord să se lupte cu Bethod și ne-au lăsat aici cu resturile astea de pe 
fundul oalei. 

- Resturi de pe fundul ţucalului, părerea mea. Tu ce zici, 
Treicopaci? strigă Dow. Stânca din Uftrith, nu? Ai stat șase luni ca 
un ghimpe în curv’ lui Bethod, devenind eroul tuturor oamenilor cu 
minţile la locul lor din Nord! Rudd Treicopaci! Iată un bărbat cioplit 
în piatră! lată un bărbat care nu bate nicicând în retragere! Vreţi 
onoare? Vreţi demnitate? Vreţi să știți ce înseamnă a fi bărbat 
adevărat? Nu căutați mai departe! Ei, ce pricepi tu din toată 
povestea asta? Facem treburi mărunte! Scotocim prin mlaștini după 
Bethod când știm foarte bine că nu are cum să fie acolo! Treabă de 
copii şi, în plus, trebuie să ne considerăm norocoși că am primit-o, 
nu-i așa? 

Treicopaci își struni calul și îl întoarse încet. Cu capul vârât între 
umeri, obosit, îl privi lung pe Dow aproape un minut. 

- Cască-ţi bine urechile și ascultă măcar o dată, îi spuse, fi'ncă nu 
am de gând să-ți spun asta la fiecare kilometru. Lumea nu-i în 
multe, foarte multe privințe așa cum mi-ar plăcea mie să fie. 
Nouădegete s-a întors în ţărână. Bethod s-a proclamat Rege al 
nordicilor. Shanka se strâng ca să treacă munţii și ca să ne 
năpădească. Am mers prea mult, şi m-am luptat prea mult, și am 
auzit prea multe căcaturi de la tine cât să mă ţină toată viaţa. Și 
sunt la o vârstă când ar trebui să stau cu cracii în sus și fiii pe care 
nu-i am să aibă grijă de mine. Așa că vezi că am probleme mai mari 
decât dezamăgirea pe care o simți tu în fața vieţii. Poţi să 
bodogănești cât vrei despre gloria trecutului, Dow, ca o muiere 
bătrână furioasă că ţâţele nu-i mai stau țepene, şi-i ating buricul, sau 
poți să taci dracului din gură şi să mă ajuţi. 


Privi lung în ochii fiecăruia, iar Copoiul se simţi ușor rușinat 
pentru că nu avusese încredere în el. 

— Cât despre faptul că îl căutăm pe Bethod unde nu e, știți cu toții 
că Bethod a fost mereu un om al surprizelor. Ni s-a încredințat 
misiunea de a merge în recunoaștere și intenționez să o duc la capăt. 

Se aplecă în șa. 

- Ce ziceţi de ordinul ăsta? Gura închisă. Ochii căscați. 

Se întoarse și îşi îmboldi calul printre copaci. 

Dow inspiră adânc: 

- În regulă, şefw', perfect. Doar că e păcat. Atât am spus. Că-i 
păcat. 


- Sunt trei, spuse Copoiul. Nordici, cu siguranță, dar mi-e greu să- 
mi dau seama din ce clan. Şi fi'ncă i-am găsit aici, cred că sunt de-ai 
lui Bethod. 

- Mai mult decât sigur că-s de-ai lui, zise și Tul. Se pare că-i la 
modă zilele astea. 

— Doar trei? se miră Treicopaci. N-au ce căuta trei oameni de-ai 
lui Bethod de capul lor. Trebuie să fie mai mulți prin apropiere. 

- Haideţi să ne ocupăm de ăștia trei, mârâi Dow, și să-i prindem 
pe ăilalți mai încolo. Am venit aici ca să mă bat. 

— Ai venit aici pentru că te-am târât eu, îl repezi Treicopaci. Voiai 
să te întorci încă de acum o oră. 

— Înî, comentă Ursuzul. 

— Putem să-i ocolim dacă vrem, arătă Copoiul spre pădurea rece. 
Sunt pe coastă, printre copaci. Îi putem ocoli foarte Ușor. 

Treicopaci își ridică privirea la cerul cu irizări cenușii și 
trandafirii și clătină din cap. 

- Nu. Se întunecă şi nu-mi convine să-i știu în spatele nostru pe 
întuneric. Dacă tot suntem aici, și dacă tot sunt și ei aici, ar trebui să 
ne ocupăm de ei. Cu armele. 

Se ghemui pe vine şi spuse în șoaptă. 

- Uite cum facem. Copoiule, tu dai ocol şi te urci pe creastă, 
deasupra lor. Când auzi semnalul, îl iei pe cel din stânga. Eşti atent 
la ce-ţi spun? Cel din stânga. Și ai grijă să nu greșești. 

- Da, spuse Copoiul, stânga. 


Se înțelegea mai mult sau mai puţin de la sine că nu trebuia să 
greşească. 

- Dow, tu te furișezi şi te ocupi de cel din mijloc. 

- Mijlocul, mârâi Dow. E terminat. 

— Ultimul îți rămâne ţie, Ursuzule. 

Ursuzul își freca arcul cu o cârpă, fără să-și ridice ochii. 

- Lucraţi curat și bine, băieți. Nu vreau ca vreunul din voi să se 
întoarcă în ţărână din cauza asta. Ocupaţi-vă locurile. 

Copoiul descoperi un loc bun deasupra celor trei iscoade ale lui 
Bethod şi le urmări din spatele unui copac. De sute de ori făcuse 
asta, dar tot își mai simţea nervii încordaţi. Poate că așa era mai 
bine. Căci omul face greșeli atunci când se relaxează. 

Copoiul era cu ochii în patru, așa că îl zări în lumina tot mai 
palidă pe Dow care se furișa prin tufișuri, cu privirea aţintită asupra 
obiectivului său. Ajunsese foarte aproape. Copoiul potrivi o săgeată 
în arc și îl ţinti pe cel din stânga, având grijă să respire rar ca să nu-i 
tremure mâinile. Și atunci își dădu seama. Acum, că era în cealaltă 
parte, cel care-i fusese în stânga ajunsese în dreapta. În care să 
tragă? 

Înjură în gând, silindu-se din răsputeri să-şi aducă aminte ce 
spusese Treicopaci. Dă ocol și ia-l pe cel din stânga. Cel mai rău ar fi 
fost să nu facă nimic, așa că ţinti spre cel aflat acum în stânga și 
speră că totul va fi bine. 

Îl auzi pe Treicopaci dând semnalul, ca un strigăt de pasăre. Dow 
se pregăti să sară. Copoiul dădu drumul săgeţii. Pătrunse în spinarea 
țintei sale chiar în momentul în care săgeata Ursuzului îi intră în 
piept, iar Dow îl apucă pe cel din mijloc și îl înjunghie în spate. Însă 
unul rămăsese neatins şi foarte mirat. 

- Rahat! şopti Copoiul. 

- Ajutor! strigă cel rămas în viață, înainte ca Dow să apuce să 
sară asupra lui. 

Se rostogoliră prin frunze, gemând, mârâind şi zbătându-se. 
Braţul lui Dow se înălță și cobori — o dată, de două ori, de trei ori, 
apoi se ridică în picioare, aruncând priviri fioroase în jur și părând 
extrem de iritat. Copoiul ridica din umeri când auzi o voce din 
spate. 


— Ce e? 

Îngheţă. Altul. În tufișuri, la nici zece pași distanță. Luă o săgeată, 
o potrivi în arc, ușor și cu grijă, apoi se întoarse încet. Descoperi că 
erau doi. Îl văzuseră şi ei. Iar în gură simţi gust de bere veche. Se 
holbară unii la alții câteva clipe. Copoiul îl tinti pe cel mai 
mătăhălos și își încordă arcul. 

— Nu! strigă cel vizat. 

Săgeata îl lovi în piept, gemu şi se clătină și căzu în genunchi. 
Copoiul aruncă arcul și vru să-și scoată cuțitul, dar celălalt fu mai 
rapid şi îl doborî. Căzură în tufe și începură să se rostogolească. 

Lumină, întuneric, lumină, întuneric. Se rostogoleau iar şi iar, pe 
râpă în jos, lovindu-se cu picioarele, trăgându-se de haine și 
cărându-și pumni. Copoiul îşi izbi capul de o piatră și rămase întins 
pe spate, luptându-se cu ticălosul ăla. Șuierau amândoi, nu rosteau 
cuvinte, ci scoteau sunete, asemeni câinilor care se încaieră. Celălalt 
își eliberă una din mâini și reuși să scoată un cuţit de undeva, iar 
Copoiul reuși să-i prindă încheieturile înainte ca lama să-l 
străpungă. 

Celălalt se lăsase peste el cu toată greutatea, ţinând cuțitul cu 
ambele mâini. Copoiul îl ţinea de încheieturi cu ambele mâini și îl 
împingea cât putea de tare, însă nu suficient de tare. Lama cobora 
încet, cobora spre fața Copoiului. Se holba cruciș la ea, la bucata 
ascuţită de metal, aflată la vreun sfert de metru de nasul lui. 

- Mori, jigodie împuţită! și mai cobori încă câteva degete. 

Copoiul simţea că rămâne fără puteri, îl ardeau umerii, braţele, 
mâinile. Privea fix chipul celuilalt. Nebărbierit, dinți îngălbeniţi, nas 
coroiat şi ciupit de vărsat, laţe lungi și slinoase curgându-i în ochi. 
Vârful cuţitului săltă mai aproape. Copoiul era un om mort, și 
nimeni nu mai putea face nimic. 

Hârşt. 

Iar capul celuilalt dispăru. Faţa Copoiului se umplu de sânge, 
fierbinte și lipicios și rău mirositor. Corpul celuilalt se înmuie, iar 
Copoiul îl îmbrânci într-o parte, cu sânge în ochi, sânge în nas, 
sânge în gură. Se ridică cu greu în picioare, icnind și sufocându-se și 
scuipând. 

— Eşti bine, Copoiule. Eşti bine, se auzi vocea lui Tul. Ar fi trebuit 


să-i ataci înainte să se dezmeticească. 

- Trăiesc, şopti Copoiul, așa cum obișnuia să șoptească Logen 
Nouădegete la capătul fiecărei bătălii. Trăiesc. 

În numele celor morţi, scăpase ca prin urechile acului. 


— Nu prea au multe, spunea Dow care inspecta tabăra. 

O oală pe foc, arme și alte unelte, dar nu prea multe de-ale gurii. 
Prea puţin ca să fie singuri în mijlocul pădurii. 

— Poate că erau iscoade, zise Treicopaci. Deschideau drumul unui 
grup mai mare. 

- Socotesc că așa e, îl aprobă Dow. 

Treicopaci îl plesni pe Copoi pe umăr. 

— Te simţi bine? 

Încă își mai ştergea sângele de pe obraji. 

- Da, aşa cred. 

Cam zdruncinat, dar își va reveni curând. 

- Doar niște tăieturi și zgârieturi. Nu se moare din asta. 

- Bine, pentru că nu mă pot lipsi de tine. Ce-ar fi să te furișezi 
până sus, printre copaci, și să arunci o privire, cât curăţăm noi 
mizeria de aici? Vezi ce căutau ticăloșii ăștia. 

- Bine aşa, spuse Copoiul inspirând adânc. Bine așa. 


- Afurisită treabă, ce mai zici acum, Dow? șopti Treicopaci. 
Treabă de copii și trebuie să ne considerăm norocoși că am primit- 
0? Ce mai zici acum? 

- Poate că am făcut o greşeală. 

- Una mare, se băgă în vorbă și Copoiul. 

Pe versanţii întunecoși ardeau o sută de focuri, poate chiar mai 
multe. Nu mai e nevoie să spunem că erau şi oameni. Majoritatea 
robi, prost înarmaţi, dar și foarte mulţi ţărani. Copoiul zări ultima 
lumină a zilei licărind pe vârfurile sulițelor lor, și pe marginile 
scuturilor, și pe zalele lor lustruite și gata de luptă. Îi zări strânși în 
jurul stindardelor desfăşurate în vânt ale fiecărei căpetenie de clan. 
O mulțime de stindarde. Douăzeci, poate chiar treizeci, la o 
numărătoare rapidă. Copoiul nu văzuse niciodată mai mult de zece 
la un loc. 


- Cea mai mare oştire care a ieșit vreodată din Ţinutul Nordului, 
murmură el. 

- Da, răspunse Treicopaci. Şi toţi luptă pentru Bethod și sunt la 
mai puţin de cinci zile de mers călare de sudiști. 

Arătă spre unul din steaguri. 

— Aia nu-i flamura lui Oasemici? 

- Ba da, mârâi Dow și scuipă într-unul din tufișuri. A lui e 
emblema. Am niște polițe de plătit ticălosului ăluia. 

- Sunt teribil de multe polite de plătit ălora de jos, zise și 
Treicopaci. Uite și stindardul lui Palid-ca-Zăpada, și cel al lui 
Coastealbe, și uite-l și pe al lui Crendel Goring, acolo, după stânci. A 
dracului tovărășie. Toţi s-au aliat cu Bethod de la bun început. Și 
toți s-au îmbogăţit din cauza asta. 

- Da” ăia cine sunt? întrebă Copoiul arătând spre un grup pe care 
nu-l recunoștea — embleme cu aspect funest, confecționate din piele 
şi oase. I se părea că seamănă cu flamurile muntenilor. 

— Nu-i stindardul lui Crummock-i-Phail? 

— Neee! Niciodată n-ar îngenunchea nici înaintea lui Bethod, nici 
înaintea altcuiva. Ticălosul ăla nebun trebuie să fie tot pe undeva 
prin munţi, urlând la lună. 

- Dacă nu cumva nu i-a făcut Bethod felul, grohăi Dow. 

Treicopaci clătină din cap. 

- Nu prea cred. Nemernicul ăla de Crummock e șiret. Ani de zile 
i-a rezistat lui Bethod în Ținuturile Înalte. Se spune că ar cunoaște 
toate potecile. 

— Atunci ale cui sunt? întrebă Copoiul. 

- Habar n-am. Ar putea fi nişte băieţi din est, de după Crinna. Pe 
acolo sunt tot felul de oameni ciudaţi. Recunoști vreunul din 
steaguri, Ursuzule? 

— Da, răspunse Ursuzul, dar asta fu tot ce spuse. 

— Nici nu mai contează ale cui sunt stindardele, murmură Dow, 
uitaţi-vă doar câţi sunt. Juma’ de Nord s-a strâns acolo. 

— Cea mai rea jumătate, spuse Copoiul. 

Privea fix steagul lui Bethod, ridicat în centrul oștirii. Un cerc 
mâzgălit cu vopsea roşie pe o bucată imensă de piele neagră, o 
bucată cât un pogon de mare, așa i se părea, mare cât un câmp, 


cocoțată pe un trunchi înalt de pin, fluturând nefast în vânt. Uriașă 
emblemă. 

- Nu mi-ar conveni să fiu eu cel care o cară, mai șopti el. 

Dow se târî până lângă el. 

- Poate am reuși să ne furişăm până acolo după lăsarea nopţii, 
şopti el. Poate reuşim să ne furişăm acolo și să înfigem cuțitul în 
burta lui Bethod. 

Se priviră tăcuţi. Riscul era uriaș, dar Copoiul nu se îndoia că 
merită să încerce. Nu era niciunul dintre ei care să nu fi visat că-l va 
trimite pe Bethod înapoi în ţărână. 

- Să-i vârâm cuțitul în burtă ticălosului, murmură și Tul, cu un 
rânjet larg pe faţă. 

- Îhî, grohăi Ursuzul. 

- Uite, asta-i o treabă care merită făcută, șuieră Dow. Asta-i 
treabă adevărată. 

Copoiul dădu din cap, privind focurile din vale. 

— Fireşte. 

Faptă nobilă. Demnă de Bărbaţi Vestiţi așa cum erau ei, sau, 
poate, cum fuseseră odinioară. Se vor compune cântece închinate 
eroismului lor, firește. Doar gândindu-se, și Copoiul simți cum 
începe să-i fiarbă sângele în vine, cum i se face pielea de găină pe 
mâini, dar Treicopaci nici nu vru să audă de așa ceva. 

- Nu. Nu putem risca. Trebuie să ne întoarcem și să spunem 
Unioniștilor ce am văzut. Să le spunem că au oaspeţi. Oaspeți răi și 
mulți. 

Se trase de barbă şi Copoiul înţelese că nici lui nu-i convine să 
bată în retragere. Nimănui nu-i convenea asta, dar știau că are 
dreptate. Până și Dow ştia că are dreptate. Ar fi fost foarte posibil 
nici să nu reușească să ajungă la Bethod, iar dacă, prin absurd, ar fi 
ajuns, să nu mai poată pleca de acolo. 

— Trebuie să ne întoarcem, spuse Copoiul. 

- Corect, zise Dow. Ne întoarcem. Păcat, totuși. 

— Da, fu de acord Treicopaci. Păcat. 


Umbre lungi 


— În numele celor morți. 

Ferro nu spuse nimic, însă, pentru prima dată de când o cunoştea 
Logen, i se ștersese furia din privire. Chipul îi era destins, gura ușor 
întredeschisă. Pe de altă parte, Luthar rânjea ca prostul. 

- Aţi mai văzut așa ceva? strigă el din toate puterile ca să acopere 
zgomotul, întinzând mâna care-i tremura. 

— Nu mai există ceva asemănător, fu de acord Bayaz. 

Logen se văzu nevoit să admită că se tot întrebase la ce bun toată 
zarva făcută despre traversarea fluviului. Sigur, râurile mari din 
Nord ar fi constituit o problemă, mai ales într-un anotimp potrivnic 
şi mai ales dacă duceai cu tine echipamente greoaie. Dacă nu era 
niciun pod, căutai un vad bun, îţi țineai armele deasupra capului și 
traversai apa. Sigur că cizmele ți se uscau greu după aceea, sigur că 
trebuia să fii cu ochii în patru după ambuscade, dar, în rest, nu 
aveai motive să te temi că râul îţi va face rău. Râul era cel mai bun 
loc unde să-ți umpli burduful cu apă. 

Dar ar fi fost extrem de periculos să încerci să ţi-l umpli la Aos, 
presupunând că nu ai fi fost asigurat cu o frânghie foarte lungă. 

Pe vremuri, Logen fusese în vârful stâncilor de lângă Uffrith și 
urmărise cum se spărgeau valurile de pietrele de dedesubt, iar 
marea se întindea cât vedeai cu ochii, cenușie și spumegând. Acolo 
te simţeai amețit şi plin de umilinţă și de îngrijorare. Senzaţia care îl 
cuprinsese pe marginea canionului marelui fluviu era asemănătoare 
în multe privințe. Cu singura deosebire că acest peisaj se termina la 
aproape o jumătate de kilometru depărtare, unde o altă stâncă se 
ridica din apă. Ţărmul celălalt, dacă o stâncă semeaţă putea fi 
numită „țărm. 

Înaintă cu băgare de seamă până la margine, pipăind pământul 
moale cu vârful cizmei şi se uită în jos. Neinspirată idee. Lutul 
roșiatic atârna prins numai în rădăcinile albe ale ierbii, iar apoi 
pietrele colțuroase se duceau în prăpastia abruptă. Mult mai jos, 


acolo unde apa înspumată se izbea de ele, se iscau jeturi 
strălucitoare de stropi, nori de ceaţă fină pe obrajii lui Logen. De 
crăpături şi de margini se agățau mănunchiuri de ierburi, iar 
păsările zburau printre ele, sute de păsări mici și albe. Logen le 
auzea slab flecăreala peste mugetul puternic al fluviului. 

Se gândi cum ar fi fost să cadă în infernul acela de apă neagră — 
să fie înghițit și prins în vârtejuri și sfâșiat ca o frunză în furtună. 
Încercă să-și înăbușe emoția, uitându-se în jur după ceva de care să 
se poată agăța. Se simțea foarte mic și imponderabil, ca și cum o 
rafală puternică de vânt l-ar fi putut smulge din loc. Aproape că 
simțea cum i se zbate apa sub tălpi, îi simţea pulsul frenetic, 
balansul, puterea-i de nestăvilit care făcea pământul însuși să se 
cutremure. 

— Înţelegi acum de ce ne trebuie un pod? îi urlă Bayaz în ureche. 

— Cum s-ar putea face un pod aici? 

- La Aostum fluviul se ramifică în trei părţi, iar canionul este 
mult mai puţin adânc. Arhitecţii împăratului au construit insule și 
şi-au făcut podurile din mai multe grinzi arcuite. Chiar și așa, toată 
povestea a durat doisprezece ani. Kanedias însuși a construit podul 
de la Darmium şi l-a oferit în dar fratelui său, Juvens, pe vremea 
când încă mai erau în relaţii bune. Podul acesta trece fluviul dintr-o 
singură bucată. Nimeni nu ştie acum cum de a reușit. 

Bayaz se întoarse la cai. 

- Cheamă-i și pe ceilalți, trebuie să mergem! 

Ferro se întorcea deja de la mal. 

- Ce mult mai plouă, spuse privind peste umăr, încruntându-se și 
clătinând necăjită din cap. 

- Acolo de unde vii nu sunt fluvii ca ăsta, nu-i așa? 

— În Ținuturile Haine nimic nu-i mai preţios ca apa. Oamenii se 
omoară între ei pentru o picătură. 

— Acolo te-ai născut? În Ținuturile Haine? 

Ciudat nume pentru o ţară, dar ei i se potrivea de minune. 

- Nimeni nu se naște în Ținuturile Haine, albule. Acolo doar se 
moare. 

— Nemilos loc, nu? Atunci, unde te-ai născut? 

Îl privi furioasă. 


— Ce-ţi pasă? 

— Încerc să mă port prietenos. 

- Prieteni! exclamă ea disprețuitor, trecând iute pe lângă el înspre 
cai. 

- Care-i problema? Ai prea mulți de nu mai ai nevoie de încă 
unul? 

Se opri, se întoarse pe jumătate și îl privi printre gene. 

— Prietenii mei n-au viață lungă, albule. 

- Nici ai mei, dar mă risc, dacă te riști și tu. 

— Bine, spuse ea, cu o expresie deloc prietenoasă pe chip. Când 
eram mică, gurkienii mi-au invadat ţara și m-au luat în robie. I-au 
făcut sclavi pe toți copiii. 

— Sclavi? 

- Da, tâmpitule, sclavi! Cumpăraţi și vânduți așa cum măcelarul 
cumpără și vinde carnea! Asta înseamnă că ești proprietatea cuiva 
care poate face cu tine absolut orice-i trece prin cap, așa cum face 
cu o capră, sau cu un câine, sau cu pământul din grădină! Asta vrei 
să afli, prietene? 

Logen se încruntă. 

— La noi, în Nord, nu există obiceiul ăsta. 

— Ai, ssssă-nnebuneşti tu! șuieră ea, strâmbându-și buzele a 
dispreţ. Bravo ţie! 


Ruinele se înălțau amenințătoare în fața lor. O pădure de coloane 
năruite, un labirint de ziduri sfărâmate, tot pământul din jur 
presărat cu lespezi de înălțimea unui om. Ferestrele sparte și porțile 
goale se căscau ca niște răni. Contur negru, neregulat, cioplit din 
norii grăbiţi, ca un șir de dinți putreziți. 

- Ce oraș a fost ăsta? întrebă Luthar. 

- N-a fost un oraș, zise Bayaz. La apogeul Timpurilor Străvechi, 
atunci când puterea împăratului era nemăsurată, acesta era palatul 
lui de iarnă. 

— Tot ăsta? se uită mai bine Logen la ruine. Tot ăsta a fost casa 
unui singur om? 

- Şi nici măcar nu-l folosea întregul an. Mare parte a timpului, 
curtea stătea la Aulcus. Doar iarna, când zăpezile reci coborau din 


munți, își aducea împăratul suita aici. O armată de santinele, de 
servitori, de bucătari, de funcţionari, de prinți, şi copii, şi neveste, 
toți traversau câmpia înaintea vânturilor îngheţate și, pentru mai 
puţin de trei luni, se stabileau aici, în holurile cu ecou, în grădinile 
splendide, în încăperile aurite, explică Bayaz clătinându-și capul 
pleșuv. În vremurile de demult, dinainte de război, locul acesta 
strălucea ca marea în fața soarelui la răsărit. 

Luthar pufni: 

- Să înţeleg că Glustrod l-a făcut una cu pământul? 

- Nu. Nu a căzut în timpul acelui război, ci în altul, mulți ani mai 
târziu. Într-un război declanșat la ordinul meu, după moartea lui 
Juvens, împotriva fratelui lui mai vârstnic. 

- Kanedias, șopti Quai, Maestrul Creator. 

— Război la fel de crunt, la fel de brutal, la fel de nemilos ca acela 
dinaintea lui. Ba chiar mai distrugător. Murise Juvens, a murit și 
Kanedias în cele din urmă. 

- N-a fost deloc o familie fericită, mârâi Logen. 

- Deloc, se încruntă Bayaz privind la ruinele fostei măreţii. Odată 
cu moartea Creatorului, ultimul dintre cei patru fii ai lui Euz, s-au 
încheiat și Timpurile Străvechi. Ne-au rămas doar ruinele, 
mormintele și legendele. Nu suntem decât niște oameni mărunți 
îngenuncheați pe umbrele lungi ale trecutului. 

Ferro se ridică în șa. 

- Călăreţi, strigă ea, privind înspre orizont. Vreo patruzeci, poate 
chiar mai mulți. 

- Unde? se panică Bayaz, punându-și mâna streașină la ochi. Nu 
văd nimic. 

Nici Logen nu vedea nimic în afară de iarba mlădioasă și norii din 
înaltul cerului. 

Picior-Lung se încruntă. 

- Nu văd niciun călăreț, și sunt binecuvântat cu o vedere 
perfectă. Zău, adesea mi s-a spus că... 

— Vrei să aștepți până o să-i vezi, îl repezi Ferro, sau ai de gând să 
ieși de pe drum înainte să ne vadă ei pe noi? 

- Ne ascundem printre ruine, le strigă Bayaz peste umăr. Și îi 
vom aștepta să treacă. Malacus! Întoarce căruța! 


Ruinele palatului de iarnă fojgăiau de umbre, de tăcere și de 
sentimentul decăderii. Dărăpănăturile se ridicau împrejurul lor, 
acoperite cu iederă bătrână şi mușchi umed, brăzdate de 
excrementele păsărilor și liliecilor. Acum animalele își făcuseră 
culcuşul lângă palat. Păsările cântau din mii de cuiburi aburcate în 
zidăria străveche. Păianjenii își ţesuseră pânzele sclipitoare deasupra 
ușilor dărâmate, ornate cu picuri argintii de rouă. Şopârle 
minuscule, care se încălzeau la soare pe lespezile căzute, fugeau din 
calea lor. Zăngănitul căruței pe bulgării de pământ, zgomotul 
pașilor și al copitelor răsunau izbindu-se de pietrele murdare de 
noroi. Pretutindeni, apa picura, curgea și pleoscăia în bălți ascunse 
vederii. 

- Ţine asta, albule, aruncă Ferro sabia în mâinile lui Logen. 

— Unde te duci? 

— Așteaptă aici și nu te lăsa văzut. O să-i pândesc de acolo, făcu 
ea un semn cu capul spre un loc aflat în faţa lor. 

În copilărie, Logen nu părăsise cercul de copaci din jurul satului. 
În tinereţe, petrecuse multe zile în Ținuturile Înalte, punându-și la 
încercare puterile în faţa muntelui. Într-o iarnă, la Heonan, muntenii 
reușiseră să apere trecătoarea de pe culmi. Nici Bethod nu credea că 
mai era vreo altă cale de acces, însă Logen descoperise un drum spre 
vârful îngheţat și își luase revanșa. Însă aici nu-şi dădea seama cum 
s-ar putea urca cineva pe ruine. Fără să piardă câteva ore bune. Erau 
ziduri înalte și înclinate, acoperite cu plante târâtoare uscate, cioturi 
de lespezi acoperite cu mușchi alunecos ce păreau că se mișcă în 
lumina care răzbătea printre norii grăbiţi de pe cer. 

— Cum naiba ai de gând să te urci... 

Dar ajunsese deja la jumătatea uneia dintre coloane. De fapt, nu 
se urca, ci mai degrabă se căţăra extrem de iute, ca o insectă. Se 
opri o clipă în vârf, își găsi un punct de sprijin, apoi sări prin aer, 
peste capul lui Logen, ateriză pe zidul din spatele acestuia și îl 
escaladă iute, declanșând o ploaie de mortar. Se lăsă pe vine și se 
uită urât la el. 

— Încearcă să nu mai faci atâta gălăgie, șuieră ea şi dispăru. 

- Aţi văzut? șopti Logen, însă ceilalți trecuseră deja mai departe, 
în umbrele jilave, iar el se grăbi să-i urmeze, nedorind să rămână 


singur în cimitirul acela năpădit de buruieni. 

Quai trăsese căruța mai departe şi se sprijinea de ea, alături de 
caii agitaţi. Întâiul dintre Magi îngenunchease în iarbă, lângă el, și 
freca cu palmele zidul acoperit cu licheni. 

— Uită-te aici, îi spuse când Logen încercă să se strecoare mai 
departe. Uită-te la gravurile de aici. Capodopere ale vremurilor 
străvechi! Povești, lecţii şi semne ale istoriei. 

Cu degetele-i groase mângâie ușor tăieturile din piatră. 

— S-ar putea ca noi să fim primii care să le privim după multe 
secole! 

- Mmm, răspunse Logen umflându-și fălcile. 

— Uită-te aici! arătă Bayaz spre zid. Euz le dă darurile celor trei 
fii, în vreme ce Glustrod îi pândește din întuneric. Este nașterea 
celor trei discipline pure ale magiei. Ce măiestrie nemaipomenită, 
nu crezi? 

— Sigur. 

- Și aici, mormăi Bayaz îndepărtând câteva buruieni și ajungând 
la următoarea scenă gravată pe zidul acoperit cu mușchi. Glustrod 
intenționează să distrugă lucrarea fratelui său. 

Se văzu nevoit să rupă un mănunchi de iederă uscată ca să poată 
dezveli scena. 

- Încalcă Prima Lege. Aude vocile din lumea de jos, vezi? Invocă 
diavolii şi îi trimite să lupte împotriva dușmanilor lui. Iar în asta, 
şopti trăgând de un mănunchi de licheni uscați, ia să vedem... 

- Glustrod sapă, murmură Quai. Cine ştie? Poate în scena 
următoare va găsi ceea ce caută. 

- Hmm, bombăni Întâiul dintre Magi, lăsând iedera să cadă la loc 
peste zid. Îi aruncă ucenicului său o căutătură furioasă și se ridică 
încruntat. Poate că, uneori, este mai bine să lăsăm trecutul să 
doarmă. 

Logen îşi curăță gâtul și se strecură mai departe, aplecându-se ca 
să treacă pe sub o arcadă aproape dărâmată. Dincolo de ea, într-un 
loc deschis și vast, năpădit, la fel, de buruieni, erau rânduri de 
copăcei noduroși. lerburi și urzici înalte până la brâu, uscate și 
putrede de la ploaie, lângă zidurile îmbrăcate în muşchi. 

- Poate că nu este rostul meu să o spun, se auzi vocea veselă a lui 


Picior-Lung, dar trebuie să fie spus! Talentul meu de navigare este 
remarcabil! Mai presus de talentul oricărui alt Navigator, tot așa 
cum muntele se ridică deasupra unei văi adânci! 

Logen se strâmbă, avea de ales între mânia lui Bayaz și 
lăudăroșenia lui Picior-Lung și nu-i convenea nici una, nici alta. 

— Am condus grupul nostru prin câmpia nesfârşită până la fluviul 
Aos, fără să mă abat nici măcar cu un kilometru din drum! 

Navigatorul aruncă un zâmbet radios lui Logen și lui Luthar, de 
parcă ar fi aşteptat din partea lor o avalanșă de elogii. 

- Și fără să ne întâlnim cu vreun dușman, într-un ţinut considerat 
a fi cel mai primejdios din câte există sub soare! 

Se încruntă. 

- Poate că am făcut deja un sfert din călătoria noastră epică. Nu 
sunt convins că înțelegeţi câte greutăți am întâmpinat. Am găsit 
drumul cel bun prin câmpia netedă, în pragul dintre toamnă și 
iarnă, fără stele după care să mă ghidez! 

Clătină dezamăgit din cap. 

- Este adevărat ce se spune, culmea succesului este și culmea 
solitudinii. 

Se întoarse și se îndreptă spre unul din copaci. 

— Cazarea de aici nu este una dintre cele mai bune, dar măcar 
pomii fructiferi mai dau încă rod. 

Picior-Lung smulse un măr verde de pe o creangă joasă și începu 
să-l șteargă de mâneca hainei. 

— Nimic mai bun decât un măr gustos, chiar din livada 
împăratului, rânji el ca pentru sine. Bizar, nu? Plantele trăiesc mai 
mult decât cele mai minunate lucrări ale omului. 

Luthar se așezase în apropiere pe o statuie dărâmată, iar acum își 
scoase din teacă sabia cea lungă și şi-o puse peste genunchi. Oţelul 
sclipi cu limpezimea oglinzii când el o răsuci în mâini, o privi 
intens, îşi linse un deget și şterse o pată invizibilă. Scoase o tocilă și 
se apucă atent să ascută tăișul lung și subțire. Metalul cânta blând 
sub mișcarea de du-te vino a pietrei. Și era mângâietor acel sunet, 
era mângâietor acel ritual, prea bine cunoscut lui Logen din miile de 
dăți petrecute în trecut în jurul focurilor de tabără. 

- Chiar trebuie să faci asta? îl întrebă Fratele Picior-Lung. Ascuţi, 


lustruiești, ascuți, lustruiești, zi şi noapte, noapte și zi, de mă apucă 
durerea de cap. Şi nici măcar n-ai apucat să le foloseşti încă. Poate 
că atunci când vei avea nevoie de săbii îți vei da seama că le-ai 
lustruit atât de mult de n-a mai rămas nimic din ele, chicoti singur 
la gluma bună pe care o făcuse. Şi ce-ai să te faci atunci? 

Luthar nici măcar nu se osteni să-și ridice ochii. 

- Ce-ar fi să te gândești cum să ne treci peste câmpia asta 
afurisită şi să lași săbiile pe seama cuiva care se pricepe la ele? 

Logen zâmbi în barbă. După părerea lui, merita să urmărească 
această ceartă între cei doi, cei mai îngâmfaţi oameni pe care-i 
întâlnise vreodată. 

- Îhî, pufni Picior-Lung, arată-mi pe cineva care înţelege rostul 
săbiilor ăstora și n-am să te mai bat niciodată la cap. 

Ridică mărul la gură, dar rămase cu mâna goală încă înainte de a 
fi apucat să muște din el. Luthar se mișcase cu viteza gândului și îl 
străpunsese cu vârful sclipitor al sabiei. 

— Dă-mi-l înapoi! 

Luthar se ridică în picioare. 

— Desigur. 

Și îl eliberă cu o mișcare îndemânatică a încheieturii, câștigată 
prin multe exerciţii. Dar, înainte ca Picior-Lung să apuce să-l prindă, 
Luthar își trase iute din teacă și sabia cea scurtă, o aruncă, și despică 
fructul când încă mai zbura prin aer. Navigatorul se pomeni că 
jonglează cu două jumătăţi egale de măr, înainte de a le lăsa să cadă 
pe pământ. 

- Al naibii să fii, ce-ţi mai place să faci pe grozavul! se răţoi el. 

- Nu suntem toţi hărăziți cu modestia ta, murmură Luthar. 

Logen chicoti iarăși, în vreme ce Picior-Lung se îndrepta cu pași 
apăsaţi spre pom, căutând un alt măr printre crengi. 

- Bună şmecherie, mârâi el, înaintând spre Luthar prin ierburile 
înalte. Eşti iute cu andrelele astea. 

Tânărul ridică cu modestie din umeri. 

— Mi s-a mai spus. 

- Mmm. 

Una era să străpungi un măr, iar cu totul alta era să străpungi un 
om, dar iuțeala mâinii era un bun început. Logen se uită la sabia lui 


Ferro, o învârti în mâini, apoi o scoase din teaca de lemn. Din 
punctul lui de vedere era o armă ciudată, cu mânerul și lama ușor 
curbate, mai groasă la vârf decât la mâner, cu o singură muchie 
ascuţită, cu vârful aproape teșit. O agită prin aer de vreo două ori. 
Până și greutatea ei era ciudată. Parcă era mai mult o secure decât o 
sabie. 

— Bizar lucru, murmură Luthar. 

Logen încercă tăișul cu buricul degetului. Aspru la pipăit, îi agăța 
pielea. 

-— Totuși e ascuţită. 

- Tu nu-ți ascuţi niciodată sabia? 

Logen se încruntă. Își dădu seama că, în total, petrecuse 
săptămâni din viață ascuţindu-și armele. Când erau pe drum, în 
fiecare noapte, bărbaţii se așezau în jurul focului și, după ce 
mâncau, îşi îngrijeau echipamentul. Hârşâituri de oţel pe oţel și 
piatră, licăriri în lumina flăcărilor. Ascuţeau, curăţau, lustruiau, 
încordau. Se putea ca părul să-i fi fost năclăit de noroi și pielea 
îngălată de transpiraţia veche, iar hainele ciuruite de păduchi, însă 
armele sale străluceau întotdeauna ca luna plină. 

Apucă mânerul rece și trase din teaca murdară sabia pe care i-o 
dăduse Bayaz. Părea înceată și urâtă în comparaţie cu săbiile lui 
Luthar și, ca să spunem adevărul până la capăt, chiar și în 
comparaţie cu sabia lui Ferro. Lama grea și cenușie nu mai avea pic 
de luciu. O învârti în mâini. O singură literă argintie strălucea lângă 
mâner. Semnul lui Kenedias. 

— Nu știu de ce, dar nu are nevoie de asta. Am încercat s-o ascut o 
dată, la început, dar n-am reușit decât să tocesc piatra. 

Picior-Lung se urcase într-unul din pomi și se târa de-a lungul 
unei ramuri groase spre un măr la care nu avea cum să ajungă 
altcumva. 

- Dacă mă întrebaţi pe mine, mârâi Navigatorul, armele se 
potrivesc perfect cu stăpânii lor. Sabia căpitanului Luthar — arătoasă 
și strălucitoare, dar fără să fi văzut vreodată vreo bătălie. Cea a 
femeii Maljinn - ascuţită și nărăvașă şi cu aspect amenințător. A 
nordicului Nouădegete -— greoaie, solidă, lentă și simplă. Ha! râse el 
satisfăcut, târându-se mai încolo pe creangă. Ce metaforă nimerită! 


Jocurile de cuvinte au fost întotdeauna unul dintre multele mele 
talente remar... 

Logen scoase un geamăt când roti sabia deasupra capului. Tăișul 
mușcă din creangă la îmbinarea cu trunchiul retezând-o aproape 
complet. Treaba fu încheiată de greutatea lui Picior-Lung, iar 
ramura se rupse și căzu cu tot cu Navigator în buruienile de jos. 

- Ţi se mai pare și acum lentă și simplă? 

Luthar izbucni în hohote de râs, împroșcând salivă în jur, 
văzându-şi mai departe de ascuţirea sabiei. Râse şi Logen. Când râzi 
împreună cu cineva înseamnă că ai făcut un pas important înainte. 
Mai întâi e râsul, apoi vine respectul, apoi încrederea. 

— Pe răsuflarea lui Dumnezeu! strigă Picior-Lung, îndepărtându-se 
în patru labe de sub creangă. Nu poate omul să mănânce fără să fie 
deranjat? 

- E suficient de ascuţită, chicoti Luthar. Nu încape nicio îndoială. 

Logen își cântări sabia în mână. 

— Da. Kanedias ăsta se pricepea să facă arme. 

- Kanedias nu făcea nimic altceva decât arme, spuse Bayaz 
intrând pe sub arcada dărâmată în livada plină de buruieni. În fond, 
el era Maestrul Creator. Cea pe care o ţii în mână este una dintre 
ultimele rămase de la el. A fost creată cu scopul de a fi folosită în 
războiul dintre fraţii lui. 

- Fraţi, pufni Luthar. Ştiu exact cum trebuie să se fi simţit. 
Întotdeauna intervine ceva. De obicei o femeie, din câte m-a învățat 
pe mine experienţa. 

Mai trecu o ultimă dată cu piatra de ascuţit pe sabia cea scurtă. 

— Iar când vine vorba de femei, eu ies întotdeauna triumfător. 

- Nu mai spune? îl repezi Bayaz. Întâmplarea face ca în poveste 
să apară și o femeie, dar nu în felul cum îţi închipui tu. 

Luthar îi aruncă un rânjet dezgustător. 

- Dar cum altfel te mai poţi gândi la femei? Dacă vrei să știi... 
câh! 

Un cocoloş măricel de găinaţ îi ateriză pe umăr, împroșcându-i cu 
stropi mari negri şi cenușii tot părul, obrajii, săbiile abia curățate. 

— Ce...? 

Se ridică în picioare şi se uită în sus unde Ferro stătea ghemuită 


pe marginea zidului, ștergându-se pe mâini cu frunze de iederă. Din 
cauza cerului senin din spate, era greu să-ți dai seama ce expresie 
are, însă Logen se întrebă dacă nu care cumva poartă pe buze umbra 
unui zâmbet. 

Dar cu siguranţă că lui Luthar nu-i ardea să zâmbească. 

- A naibii căţea nebună ce ești! urlă el, curățându-și rahatul 
vâscos de pe haină și azvârlindu-l de perete. Gloată de brute 
ticăloase ce sunteţi! 

Şi plecă mânios de lângă ei, înapoi pe sub arcada dărâmată. Râsul 
era una, dar se părea că mai avea să treacă ceva vreme până va fi 
urmat și de respect. 

- Hei, albilor, în caz că vă interesează, le strigă Ferro, călăreţii au 
plecat. 

— Încotro? se interesă Bayaz. 

- Spre est, de unde au și venit, şi se grăbeau tare. 

— Ne căutau? 

- Cine știe? N-aveau niciun steag. Dar dacă ne caută, mai mult ca 
sigur că o să ne descopere urmele. 

Magul se încruntă. 

— În cazul acesta ai face bine să te dai jos de acolo. Trebuie să 
plecăm. 

Făcu o pauză scurtă. 

- Și încearcă să nu mai arunci cu răhăţei! 


Urmează... aurul meu 


Lui Sand dan Glokta 
Superior de Dagoska, strict confidential. 


Sunt extrem de necăjit să aflu că nu ai nici oameni, nici bani 
suficienţi. 

În ceea ce privește soldaţii, trebuie să te descurci cu ce ai sau cu ce 
poti face rost. După cum bine știi, cea mai mare parte a armatei noastre 
este angajată în Englia. Din nefericire, un val de nesupuneri printre 
țăranii din Midderland tine ocupate efectivele rămase. 

Cât despre fonduri, mă tem că nu ne putem dispensa de nimic. Nu 
mai trebuie să-mi ceri. Te sfătuiesc să storci tot ce poţi de la Negustorii 
de Mirodenii, de la localnici, de la oricine îți este la îndemână. 
Împrumută, Glokta, și descurcă-te. Dă dovadă de ingeniozitatea care te-a 
făcut atât de faimos în Războiul Kantic. 

Mă bizui pe tine, să nu mă dezamăgești. 


Sult 
Arhilector al Inchiziției Maiestăţii Sale. 


— Lucrările avansează foarte rapid, Superiorule, dacă îmi este 
permis să spun astfel. De când am deschis porțile Orașului Superior, 
s-a triplat forța de muncă din rândul băștinașilor! Șanțul este sub 
nivelul mării în întreaga peninsulă și se face tot mai adânc pe zi ce 
trece! Doar îndiguirile înguste mai opresc apa mării, iar la ordinul 
tău vom inunda totul! raportă Vissbruck şi se lăsă pe speteaza 
scaunului cu un zâmbet satisfăcut pe chipu-i dolofan. 

De parcă toată povestea ar fi fost ideea lui. 

Mai jos, în Orașul Superior, începuseră psalmodierile de 
dimineaţă. Tânguiri stranii purtate de vânt de pe clopotniţele 
Marelui Templu, peste întreaga Dagoskă, în fiecare casă, chiar și 
până aici, în sala de audienţe din Citadelă. Kahdia își cheamă oamenii 


la rugăciune. 

Vurms se strâmbă la auzul incantaţiilor. 

- Iar au început? Să-i ia naiba pe băștinașii ăştia și cu superstiţiile 
lor afurisite cu tot! N-ar fi trebuit niciodată să le îngăduim să se 
reîntoarcă în templu! Mă apucă durerea de cap numai când le aud 
cântecele astea blestemate! 

Măcar și pentru asta și tot a meritat. 

Glokta rânji: 

- Nu mă deranjează deloc durerea ta de cap, dacă știu că acum 
Kahdia e mulțumit. Fie că-ţi place sau nu, avem nevoie de localnici, 
iar lor le place să cânte. Te sfătuiesc să te obişnuiești cu asta. Sau să- 
ți pui dopuri în urechi. 

Vissbruck se tolănise în scaun, amuzat de supărarea lui Vurms. 

- Trebuie să recunosc că incantaţiile astea au darul de a mă 
linişti, și nu putem contesta efectul pe care concesiile făcute de 
Superior l-au avut asupra localnicilor. Cu ajutorul lor am reușit să 
reparăm zidurile cetăţii, să înlocuim porţile, iar acum am început să 
dăm jos schelele. Am făcut rost de piatră pentru parapeţi noi, însă, 
of, aici e problema, zidarii refuză să mai muncească fie și doar o 
singură zi fără bani. Soldaţii mei lucrează cu sfert de soldă, iar 
moralul lor e la pământ. Datoriile sunt adevărata problemă, 
Superiorule. 

- Chiar aşa, bombăni furios Vurms. Grânarele sunt aproape pline 
ochi, iar în Orașul Inferior s-au construit cu mari cheltuieli două 
fântâni noi, dar mi-am depășit cu mult creditul. Negustorii de grâne 
îmi vor sângele! 

Priveliște deloc impresionantă dacă te gândești că toti negustorii din 
oraș îl vor în primul rând pe al meu. 

- Nu pot să apar nicăieri, că începe scandalul. Mi-e reputaţia în 
pericol, Superiorule! 

De parcă n-aș avea altă grijă decât reputaţia imbecilului ăstuia. 

— Cât datorăm? 

Vurms se încruntă. 

- Pe alimente, apă și echipamente, în jur de o sută de mii. 

O sută de mii? Negustorii de Mirodenii adoră să facă bani, dar mai 
mult urăsc să-i cheltuiască. Eider nu va reuși să facă rost nici măcar de 


jumătate, presupunând că va dori să încerce. 

- Și tu, generale? 

- Preţul angajării mercenarilor, săpării șanțului, reparării 
zidurilor, plus preţul armamentului suplimentar, al armurilor și 
muniției... își umflă Vissbruck fălcile. Cu totul, aproape patru sute 
de mii de mărci. 

Glokta reuși să nu-și înghită limba. Jumătate de milion? 
Răscumpărare pentru un rege și încă ceva pe deasupra. Mă îndoiesc că 
Sult mi-ar putea trimite suma asta, chiar dacă ar vrea. Or, nu are nici 
cea mai mică intenţie s-o facă. Oamenii mor zilnic din cauza unor 
datorii infinit mai mărunte. 

— Descurcaţi-vă cum puteţi. Promiteţi orice vă trece prin cap. 
Banii sunt pe drum, vă asigur. 

Generalul începuse deja să-şi adune hârtiile. 

- Fac tot ce pot, dar oamenii au început să nu mai creadă că-și 
vor vedea vreodată banii. 

Vurms fu mai direct. 

— Nimeni nu mai are încredere în noi. Nu putem face nimic fără 
bani. 


— Nimic, mârâi Severard, iar Frost clătină încet din cap. 

Glokta se frecă la ochii iritaţi. 

- Un Superior al Inchiziției dispare fără să lase absolut nicio 
urmă. Seara se retrage în apartamentul său și încuie ușa. Dimineața 
nu răspunde. Uşa este spartă, iar în cameră nu e... nimeni. Patul a 
fost folosit, dar nu există niciun cadavru. Nici cea mai mică urmă de 
luptă. 

— Nimic, murmură Severard. 

- Ce ştim până acum? Davoust a suspectat existența unui complot 
în oraș, existența unui trădător care intenționează să dea Dagoska 
pe mâna gurkienilor. Bănuia că în complot este implicat un membru 
al consiliului de conducere. Este foarte posibil să fi descoperit 
identitatea acestei persoane și a fost redus la tăcere. 

— Dar cine? 

Trebuie să întoarcem problema pe toate părțile. 

— Dacă nu-i putem afla pe trădători, trebuie să-i facem să vină ei 


la noi. Dacă au de gând să le deschidă porţile gurkienilor, noi 
trebuie să-i împiedicăm să pătrundă în cetate. Mai devreme sau mai 
târziu, se vor da de gol. 

— Riscant, bolborosi chinuit Frost. 

Riscant, sigur că da, mai ales pentru ultimul Superior al Inchiziției din 
Dagoska, însă nu avem alternativă. 

— Înseamnă că așteptăm? întrebă Severard. 

— Aşteptăm şi ne pregătim să ne apărăm. În plus, mai trebuie și să 
facem rost de ceva fonduri. Ai bani, Severard? 

— Am avut. l-am dat unei fete din mahala. 

— Aha. Păcat. 

- Nu chiar, că fata asta se fute în draci. Dacă te interesează, ţi-o 
recomand din toată inima. 

Glokta se strâmbă când genunchiul îi trosni. 

— Ce poveste absolut încântătoare, Severard. Niciodată nu mi-am 
închipuit că ai fi vreun romantic. Ţi-aș cânta o baladă dacă n-aş fi 
atât de lefter. 

— Aş putea să mă interesez. Despre ce sumă vorbim? 

— O, nu prea mult. Doar jumătate de milion de mărci. 

O sprânceană de-a practicianului se avântă brusc spre mijlocul 
frunții. Băgă mâna în buzunar, scotoci o clipă, apoi o scoase și 
deschise pumnul. În palmă străluceau câteva monede de alamă. 

- Doișpe biștari, spuse. N-am decât doișpe biștari. 


— Nu am putut să strâng decât douăsprezece mii, spuse Magistresa 
Fider. 

O picătură de apă în mare. 

- Cei din ghildă sunt nervoși, afacerile n-au prea mers bine, 
foarte mulți dintre ei au banii băgaţi în diferite speculaţii. Nici eu 
nu am prea multe lichidităţi. 

Îndrăznesc să afirm că ai mult mai mult decât douăsprezece mii, dar 
ce mai contează? Nici chiar tu nu poţi avea o jumătate de milion dosită 
pe undeva. Probabil că în tot orașul nu există suma asta. 

— Ai crede că nu mă plac. 

Femeia pufni: 

— Pentru că i-ai dat afară din templu? Pentru că ai înarmat 


localnicii? Pentru că, după aia, te-ai hotărât să le ceri bani? Ar fi 
corect să spunem că nu ești tocmai persoana lor favorită. 

— Ar fi atunci corect să spunem că îmi vor sângele? Nu m-ar mira 
să-l vrea chiar pe tot. 

- Ar fi, dar, pentru moment, cel puţin, cred că am reușit să-i 
conving că ești un lucru bun pentru orașul nostru. 

Îl privi în ochi. 

— Eşti un lucru bun, nu-i așa? 

- Dacă prioritatea voastră este să-i ţineţi pe gurkieni în afara 
porţilor. Căci asta este prioritatea noastră, a tuturor, nu-i așa? Însă n- 
ar strica mai mulți bani. 

- Mai mulţi bani nu strică niciodată, dar ăsta-i necazul cu 
negustorii. Le place mult mai mult să facă bani decât le place să-i 
cheltuiască, nici măcar atunci când este vorba de propriile lor 
interese. 

Oftă adânc, ciocăni ușor cu unghiile în tăblia mesei, îşi privi 
mâna. Păru să cugete un moment, apoi începu să-și scoată inelele de 
pe degete. După ce le scoase pe toate, le aruncă în casetă lângă bani. 

Glokta se încruntă: 

— Superb gest, Magistresă, dar nu pot să... 

- Insist, spuse ea, desfăcându-și şi colierul greu de la gât și 
punându-l și pe acesta în casetă. Pot oricând să-mi iau mai multe 
după ce vei fi salvat orașul. Oricum, nu mi-ar fi de folos atunci când 
gurkienii m-ar ucide ca să mi-l smulgă de la gât. 

Îşi scoase şi brățările masive de la mâini, aur galben cu nestemate 
verzi. Zornăiră și acestea în casetă alături de celelalte bijuterii. 

— Ia-le înainte să mă răzgândesc. În deşert, omul trebuie să 
accepte apa... 

- Indiferent cine i-o oferă. Kahdia mi-a spus același lucru. 

- Kahdia este un om inteligent. 

— Aşa este. Îți mulțumesc pentru generozitate, Magistresă, spuse 
Glokta și închise capacul casetei. 

— Măcar atât să fac. 

Se ridică și se îndreptă spre ușă în foșnetul pe care îl făceau 
sandalele ei subţiri pe covor. 

- Vorbim curând. 


— Zice că trebuie să vorbească cu tine acum. 

— Cum îl cheamă, Shickel? 

— Mauthis. E bancher. 

Alt creditor care a venit să facă scandal că nu-și primește banii. Mai 
devreme sau mai târziu voi fi nevoit să-i arestez pe toți. Atunci se va 
termina cu cheltuielile mele, dar expresia de pe mutrele lor aproape că 
va merita riscul ăsta. 

Glokta ridică deznădăjduit din umeri. 

— Spune-i să intre. 

Era un bărbat înalt, de vreo cincizeci şi ceva de ani, atât de slab 
că părea suferind de vreo boală, cu obrajii supți și ochii îndesaţi în 
orbite. Se mişca cu o precizie aproape rigidă, iar privirea-i era 
înghețată. 

- Mă numesc Mauthis. 

— Mi s-a spus, însă mă tem că nu avem fonduri disponibile în 
acest moment. Dacă nu punem la socoteală cei doișpe biștari ai lui 
Severard. Datoria pe care o are orașul la banca ta va trebui să mai 
aștepte. Dar te asigur că așteptarea nu va fi una lungă. Doar până vor 
seca mările, se vor prăbuși cerurile, iar diavolii vor hoinări pe pământ. 

Mauthis zâmbi. Dacă putem spune așa. Doar și-a curbat gura într-un 
rictus mohorât. 

- N-ai înţeles, Superior Glokta. Nu am venit să colectez vreo 
datorie. De șapte ani am privilegiul de a fi reprezentantul șef pentru 
Dagoska al băncii Valint și Balk. 

Glokta ezită o clipă, apoi încercă să vorbească cât mai dezinvolt. 

- Valint și Balk spui? Mi se pare că banca ta a finanțat Ghilda 
Pânzarilor. 

— Am avut oarece afaceri cu ghilda aceea, înainte de nefericita lor 
cădere în dizgrație. 

Precis că ai avut. Ai fost proprietarul lor din toate punctele de vedere. 

- Dar nu este mai puţin adevărat că avem afaceri cu multe ghilde, 
și companii, și cu alte bănci, și indivizi, mari sau mici. Astăzi vreau 
să fac afaceri cu tine. 

— Afaceri de ce natură? 

Mauthis se întoarse spre ușă și plesni din degete. Intrară doi 


localnici zdraveni, gemând, asudând, cărând cu mult efort ditamai 
lada: un cufăr din lemn negru lăcuit, prins cu benzi din metal 
strălucitor, închis cu un lacăt greu. Îl puseră cu grijă pe covorul de o 
excelentă calitate, îşi şterseră transpiraţia de pe frunte, apoi ieșiră 
cu pași greoi, în vreme ce Glokta se încrunta în urma lor. Ce să fie 
asta? Mauthis scoase o cheie din buzunar şi o învârti în lacăt. ÎI 
deschise. Apoi se trase la o parte cu multă grijă, astfel încât Glokta 
să poată vedea ce este înăuntru. 

— O sută cincizeci de mii de mărci în argint. 

Glokta clipi des. Chiar așa. Banii scânteiau în lumina înserării. 
Monede de cinci mărci, plate, rotunde, din argint. Nu un morman 
zornăitor, nu prada vreunui barbar cotropitor. Fişicuri ordonate, 
egale, despărțite prin dibluri de lemn. Ordonate și netulburate ca 
Mauthis însuși. 

Cei doi hamali apărură iarăși gâfâind în încăpere, cărând o a 
doua ladă, puţin mai mică decât prima. O puseră jos și ieșiră 
imediat, fără măcar o privire spre comoara care strălucea la vedere 
în apropierea lor. 

Mauthis descuie și acest al doilea cufăr cu aceeași cheie, dădu 
capacul la o parte și se retrase. 

— Trei sute cincizeci de mii de mărci în aur. 

Glokta știa că are gura căscată, dar nu era în stare să și-o închidă. 
Aur strălucitor, curat, aur scânteietor. Toată bogăţia aceea părea că 
emană căldură, ca o flacără vie. Îl momea, îl ademenea, îl trăgea 
spre ea. De fapt, chiar făcu un pas șovăielnic înainte de-a apuca să 
se controleze. Piese de cincizeci de mărci mari, uriașe, aurii. Fișicuri 
ordonate, egale, ca în primul sipet. Majoritatea oamenilor nu apucă 
niciodată să vadă monede dintr-astea. Și extrem de puţini oameni au 
văzut atâtea la un loc. 

Mauthis scoase din interiorul hainei un etui din piele. Îl puse cu 
mare grijă pe masă și îl despături: o dată, de două ori, de trei ori. 

- Diamante șlefuite în valoare de jumătate de milion de mărci. 

Pe pielea neagră și moale, pe masa dură şi cafenie, dogorind cu 
toate culorile care există sub soare. Două mâini pline de pietre 
multicolore, scânteietoare. Glokta se holbă la ele ca prostul și își 
supse gingiile. Și brusc, bijuteriile Magistresei Eider par niște sărăcii. 


- Superiorii mei mi-au ordonat să îți avansez ţie, Sand dan 
Glokta, Superior de Dagoska, suma totală de un milion de mărci. 

Desfășură un document întocmit pe hârtie groasă. 

— Semnează aici. 

Ochii lui Glokta alergau de la un sipet la celălalt și înapoi. I se 
zbătea pleoapa stângă. 

— De ce? 

— Ca să confirmi că ai primit banii. 

Aproape că izbucni în râs. 

— Nu aia! De ce-mi dai banii? arătă întreaga avere din cameră cu 
gesturi dezlânate ale mâinii. De ce toate astea? 

— Se pare că mai-marii mei sunt de acord cu tine că Dagoska nu 
trebuie să cadă în mâinile gurkienilor. Nu-ţi pot spune mai multe. 

- Nu poți, sau nu vrei? 

— Nu pot. Nu vreau. 

Glokta se încruntă la pietrele preţioase, la argint, la aur. Durerea 
surdă îi pulsa în picior. Cât aveam nevoie și încă foarte mult pe 
deasupra. Dar băncile nu ajung să fie bănci dăruind bani. 

- Dacă acesta este un împrumut, aş vrea să știu care este 
dobânda. 

Mauthis declanșă din nou zâmbetul îngheţat. 

- Mai-marii mei preferă să spună că este o contribuţie la buna 
apărare a orașului. Însă există o condiţie. 

— Anume? 

— S-ar putea ca la un moment dat în viitor să vină la tine un 
reprezentant al băncii Valint și Balk şi să-ți ceară anumite... 
favoruri. Mai-marii mei speră din tot sufletul că nu-i vei dezamăgi, 
dacă şi când se va întâmpla asta. 

Favoruri în valoare de un milion de mărci. În plus, intru pe mâinile 
unei organizaţii extrem de dubioase. Organizaţie ale cărei motive nu 
reușesc să le înțeleg. Organizaţie pe care, până de curând, mă gândeam 
s-o anchetez sub bănuială de înaltă trădare. Dar ce altă soluţie am? Fără 
bani, orașul e pierdut, iar eu sunt terminat. Aveam nevoie de o minune, 
și iat-o cum strălucește chiar sub ochii mei. În deșert omul trebuie să 
accepte apa... 

Mauthis îi împinse documentul peste masă. Câteva paragrafe 


umplute cu o scriere ordonată și un loc lăsat liber pentru nume. 
Pentru numele meu. Așa arată și o mărturisire. lar deţinuţii își semnează 
întotdeauna mărturisirile. Li se oferă atunci când nu mai există 
alternativă. 

Glokta luă condeiul, îl înmuie în cerneală, își scrise numele în 
spaţiul gol. 

- Și, cu aceasta, afacerea noastră s-a încheiat. 

Mauthis rulă cu multă grijă documentul și îl ascunse în haină. 

- Colegii mei şi cu mine vom pleca diseară din Dagoska. 

Un purcoi de bani contribuţie la cauza noastră, dar a naibii de puţină 
încredere în ea. 

- Valint şi Balk își închide birourile de aici, dar poate ne vom 
reîntâlni în Adua, după ce se va rezolva această regretabilă situaţie 
cu gurkienii. 

Afișă încă o dată zâmbetul mecanic. 

- Nu-i cheltui pe toți deodată. 

Se răsuci pe călcâie și ieși din încăpere, lăsându-l pe Glokta 
singur cu acea avere monumentală picată din cer. 

Șontâcăi până la cufere, respirând greu, şi se uită la bani. Aveau 
ceva obscen. Ceva dezgustător. Chiar ceva înspăimântător. Cu o 
mișcare bruscă trânti capacele celor două sipete. Le încuie cu mâini 
tremurânde. Puse cheia în buzunarul interior. Cu vârfurile degetelor 
mângâie legăturile metalice ale celor două cufere. Îi transpiraseră 
palmele. Sunt bogat. 

Luă una dintre pietrele preţioase de mărimea unei ghinde și o 
ridică în dreptul luminii, ţinând-o între degetul mare și arătător. 
Faţetele îi sclipeau în faţa ochilor, o mie de scântei de foc — albastre, 
verzi, roșii, albe. Glokta nu se prea pricepea la nestemate, însă era 
aproape sigur că acesta era un diamant. Sunt foarte, foarte bogat. 

Se uită la celelalte care scânteiau pe bucata de piele. Unele erau 
foarte mici, dar multe erau mari. Câteva chiar mai mari decât piatra 
pe care o ţinea în mână. Sunt colosal, fantastic de bogat. Închipuie-ți ce 
se poate face cu ațâți bani. Închipuie-ţi câte ai putea controla... poate cu 
suma asta voi reuși să salvez orașul. Mai multe ziduri, mai multe 
provizii, mai multe arme, mai mulți mercenari. Gurkienii respinși și puși 
pe fugă din Dagoska. Împăratul Gurkhulului umilit. Cine s-ar fi gândit? 


Sand dan Glokta încă o dată erou. 

Îşi trecu degetele printre pietricelele strălucitoare, dus pe 
gânduri. Însă atâtea cheltuieli într-o perioadă atât de scurtă ar putea da 
naștere la întrebări. Practiciana Vitari, credincioasa mea slujnică, ar 
deveni curioasă și l-ar face curios și pe nobilul meu stăpân, Arhilectorul 
Sult. Într-o zi îi cer insistent bani, iar în ziua următoare cheltuiesc ca 
nebunul? Am fost nevoit să mă împrumut, Eminenta Voastră. Nu mai 
spune? Cât? Doar un milion de mărci. Nu mai spune? Cine ti-a 
împrumutat o asemenea sumă? Vechii noștri prieteni de la banca Valint 
și Balk, Eminenţă, în schimb pentru servicii nespecificate ce pot fi 
revendicate în orice clipă. Firește, loialitatea mea nu trebuie pusă la 
îndoială, întelegeti, nu-i așa? Adică, e doar o avere în diamante. 
Cadavru găsit plutind pe lângă docuri... 

Se jucă neatent cu pietrele reci, dure, sclipitoare, iar ele îi 
mângâiară pielea dintre degete. Minunate, dar periculoase. Trebuie să 
pășim cu prudență. Cu mai multă prudență ca oricând... 


Frica 


Era drum lung până la Marginea Lumii, nicio îndoială în privința 
aceasta. Drum lung, și neumblat, și enervant. Prezența cadavrelor în 
câmpie îi îngrijorase pe toți. Călăreţii aflaţi în trecere înrăutățiseră 
situația. Greutățile călătoriei nu se diminuaseră absolut deloc. Lui 
Jezal încă îi mai era mereu foame, îi era, aproape tot timpul, frig, 
adesea era ud până la piele, și probabil că îl va durea fundul până la 
sfârșitul zilelor lui din cauza statului îndelungat în șa. În fiecare 
noapte se întindea pe pământul tare şi gloduros, moțăia și se visa 
acasă. Iar în lumina palidă a dimineţii se trezea dându-și seama că e 
încă și mai obosit și îl dor mai multe decât la culcare. Avea pielea 
iritată și îl mânca și îl ustura din cauza senzaţiei necunoscute de jeg, 
şi recunoscu în silă că ajunsese să miroasă aproape la fel de urât ca 
ceilalți. Suficient ca un om civilizat s-o ia razna. lar acum, peste 
toate astea, apăruse și sentimentul sâcâitor că este în pericol. 

Din acest punct de vedere, terenul nu era de partea lui Jezal. 
Sperând să scape de eventualii urmăritori, Bayaz le poruncise cu 
câteva zile în urmă să se îndepărteze de albia fluviului. Drumul 
vechi șerpuia acum printre cicatricele profunde din câmpie, printre 
viroagele pietroase, printre defileurile întunecate, de-a lungul 
pârâiașelor care murmurau în văile adânci. 

Jezal ajunsese să se gândească cu nostalgie la câmpia monotonă 
și infinită care îl călcase atât de rău pe nervi. Măcar acolo nu 
trebuia să se uite atent la fiecare piatră, la fiecare arbust și la fiecare 
ondulaţie a solului, întrebându-se dacă nu cumva ascunde o hoardă 
de inamici însetaţi de sânge. Îşi rosese unghiile până în carne. La 
fiecare sunet își mușca limba și se răsucea în șa, cu mâna pe sabie, 
căutând cu privirea ucigașul care se dovedea a fi doar o pasăre într- 
un tufiș. Bineînţeles că nu era vorba de teamă, căci Jezal dan 
Luthar, îşi spunea el, îi râde în nas pericolului. O ambuscadă, sau o 
luptă, sau o goană cu sufletul la gură — își închipuia că asemenea 
chestii sunt floare la ureche. Însă această așteptare nesfârșită, 


această tensiune absurdă, această rostogolire nemilos de înceată a 
minutelor erau mai mult decât putea el îndura. 

l-ar fi fost de folos să aibă alături pe cineva cu care să 
împărtășească această neliniște, însă nimic nu se schimbase în grup. 
Căruţa se rostogolea monoton pe drumul crăpat, iar Quai stătea dârz 
şi tăcut pe capră. Bayaz spărgea ocazional tăcerea cu prelegeri 
despre calitățile esenţiale ale unui conducător, calități de care el 
părea a duce lipsă. Picior-Lung plecase în recunoaștere şi apărea la o 
zi, două, doar pentru a le aduce la cunoștință cât de priceput este la 
ceea ce face. Ferro se uita urât la toţi și la toate, ca la un dușman 
personal. Iar la Jezal se uita cel mai urât, în timp ce mâinile și le 
ținea aproape de arme. Vorbea arareori și numai cu Nouădegete, 
mârâind câte ceva despre ambuscade, sau despre cum ar fi mai bine 
să-şi acopere urmele, sau despre posibilitatea de a fi urmăriți. 

Nordicul era o enigmă. Când Jezal a dat prima oară cu ochii de el 
şi l-a văzut uitându-se ca prostul la poarta Agriontului, i se păruse 
că-i un animal. Însă aici, în sălbăticie, se aplicau alte reguli. Nu 
puteai să pleci de lângă persoana care-ţi era nesuferită, apoi s-o eviţi 
din răsputeri, s-o vorbeşti de rău la toată lumea și s-o ocărăști pe la 
spate. Aici nu îți puteai alege tovarășii de drum și erai obligat să 
mergi alături de ei. Astfel, Jezal ajunsese încet să-şi dea seama că, la 
urma urmelor, Nouădegete era doar un om. De bună seamă, un om 
prost, brutal și înfiorător de hidos. Din punctul de vedere al 
intelectului și educaţiei, era o idee sub nivelul celui mai amărât 
țăran din câmpurile Uniunii, însă Jezal se văzu nevoit să recunoască 
faptul că, din tot grupul, pe nordic îl antipatiza cel mai puţin. Nu 
avea infatuarea lui Bayaz, vigilenţa lui Quai, lăudăroșenia lui Picior- 
Lung, și nici răutatea pură a lui Ferro. Jezal nu s-ar fi dat în lături să 
ceară sfatul unui țăran despre muncile agricole, sau sfatul unui 
fierar despre confecționarea armurilor, indiferent cât de jegoși, urâţi 
sau umili ar fi fost aceștia. Atunci, de ce nu ar discuta cu un ucigaș 
călit pe tema violenței? 

—- Am auzit că ai condus oameni în luptă, începu Jezal 
conversaţia. 

Nordicul îşi întoarse spre el ochii negri și leneși. 

- În nenumărate rânduri. 


- Și te-ai luptat şi în multe dueluri. 

- Da. 

Îşi scărpină cicatricele de pe obrazul neras. 

- N-am ajuns să arăt așa pentru că-mi tremură mâna când mă 
bărbieresc. 

- Dacă ţi-ar tremura mâna atât de tare, poate că ar fi bine să-ţi 
lași barbă. 

Nouădegete chicoti. Jezal se obișnuise cu figura lui. Sigur că era 
tot hidoasă, dar aducea mai mult cu o gorilă blajină decât cu un 
ucigaș dement. 

— S-ar putea să-mi las, îi răspunse nordicul. 

Jezal se gândi puţin. Nu voia să-și arate slăbiciunile, dar 
sinceritatea i-ar putea câștiga încrederea acestui om simplu. Dacă 
funcţiona cu câinii, nu vedea de ce nu ar fi funcționat și cu nordicii. 

— Eu, se aventură el, n-am luptat niciodată într-o bătălie 
adevărată. 

— Nu mai spune? 

— Nu, pe cuvânt. Prietenii mei sunt acum în Englia, unde se luptă 
cu Bethod şi sălbaticii lui, continuă Jezal, dar ezită puţin observând 
privirea piezișă pe care i-o aruncă Nouădegete. Adică... vreau să zic 
că... se luptă cu Bethod. Aș fi fost alături de ei dacă nu mi-ar fi cerut 
Bayaz să-l însoțesc în această... aventură. 

- Pierderea lor e câștigul nostru. 

Privirea lui Jezal se ascuţi. Din partea cuiva dotat cu o oarecare 
subtilitate, această remarcă ar fi sunat sarcastic. 

- Bineînțeles că Bethod a pornit acest război. A fost un gest 
extrem de dezonorant de agresiune neprovocată din partea lui. 

- N-am să te contrazic în privința asta. Bethod are talentul de a 
porni războaie. Şi e încă și mai bun când vine vorba să le pună 
capăt. 

Jezal râse. 

-— Doar nu vrei să spui că tu crezi că va învinge armata Uniunii? 

- I-a bătut pe alții și mai buni, dar tu știi mai bine. Nu avem toţi 
experienţa ta. 

Râsul i se opri lui Jezal în gât. Era aproape sigur că aceasta fusese 
o ironie, și a stat o clipă să se gândească. Oare, sub înfățișarea aceea 


greoaie, distrusă de cicatrice, Nouădegete își spunea acum privindu- 
l „ce tâmpit”? Să fi avut dreptate Bayaz? Atunci când i-a zis că are 
ce învăţa de la acest nordic? Exista o singură metodă prin care putea 
să afle. 

- Cum e o bătălie? îl întrebă. 

- Bătăliile sunt ca oamenii. Nu există două la fel. 

— Ce vrei să spui? 

- Închipuie-ţi cum ar fi să te trezești în miez de noapte în 
bubuituri și strigăte, să ieși în goană din cort cu pantalonii în vine și 
să vezi de jur împrejur oameni care se omoară între ei. Și singura 
lumină e lumina lunii, așa că nu-ți poți da seama care ţi-e prieten și 
care dușman, și n-ai nicio armă asupra ta. 

- M-aş simţi derutat, spuse Jezal. 

- Fireşte. Sau închipuie-ţi cum ar fi să te târăști prin noroi, 
printre cizmele altora, încercând să scapi, dar neștiind încotro să te 
îndrepți, cu o săgeată în spinare și cu o tăietură zdravănă de sabie 
pe fund, guițând ca un porc și așteptându-te să fii străpuns de o 
suliță, suliță pe care nici n-ai s-o vezi venind. 

— Dureros, fu Jezal de acord. 

- Foarte. Sau închipuie-ţi că stai într-un cerc format din scuturi, 
nu mai mare de zece paşi dintr-o parte în alta, ţinute de bărbaţi care 
răcnesc din toate puterile. În cerc nu te afli decât tu și un alt bărbat, 
iar bărbatul acela și-a câștigat reputaţia de cel mai dur nemernic al 
Nordului. Și doar unul dintre voi doi poate ieși în viaţă din cercul 
acela. 

- Hmm, murmură Jezal. 

— Așa este. Îţi place cum sună vreuna din astea? 

Nu, lui Jezal nu-i plăcea niciuna și Nouădegete zâmbi. 

- Cred și eu. Și, sincer? Nici mie nu-mi place. Am fost în tot soiul 
de bătălii, de încăierări și de lupte. Mare parte din ele au început în 
haos şi în haos au sfârșit cu toatele. Și niciodată nu mi s-a întâmplat 
să nu-mi vină să mă scap pe mine la un moment dat. 

— 'Ţie? 

Nordicul râse înfundat. 

- După cum văd eu lucrurile, curajul este fala proștilor. Singurii 
oameni cărora nu le e frică sunt cei morți sau cei care vor muri 


curând. Frica te învaţă să fii prudent, să-ți respecţi dușmanul și să 
eviți să te foloseşti la mânie de bruma de avantaj pe care l-ai putea 
avea. Toate la timpul lor, crede-mă. Frica te poate ajuta să rămâi în 
viaţă, iar acesta este cel mai bun lucru la care te poţi aștepta de la o 
luptă. Orice om care valorează ceva cunoaște frica. Ceea ce 
contează, însă, e cât de bine o foloseşti. 

— Să mă tem? Ăsta-i sfatul tău? 

- Sfatul meu este să-ți găseşti o femeie cumsecade şi să te fereşti 
cât poţi de orice fel de conflict, și îmi pare tare rău că n-am primit și 
eu povaţa asta acum vreo douăzeci de ani. 

Se uită într-o parte la Jezal. 

— Însă dacă, să zicem, eşti într-o câmpie imensă, dacă ești în 
mijlocul pustietăţii și n-ai cum scăpa și trebuie să te lupţi, există trei 
reguli pe care eu le consider esenţiale într-o bătălie. În primul rând, 
dă-ți toată silința să faci pe prostul, pe lașul, pe molâul. Există o 
vorbă care zice că tăcerea este cea mai bună armură a războinicului. 
Până acum nici înfățișarea dură, nici cuvintele aspre nu au câștigat 
vreo luptă, dar au pierdut câteva. 

— Să fac pe prostul, zici? Înţeleg. 

Jezal își construise întreaga viață încercând să pară cel mai 
deștept, cel mai puternic, cel mai nobil. Îl intriga nespus această 
nouă idee că cineva ar putea alege să pară mult mai debil decât era. 

- În al doilea rând, nu-ţi lua niciodată dușmanul în joacă, 
indiferent cât de nătâng ţi se pare că ar fi. Tratează-l pe fiecare de 
parcă ar fi de două ori mai deştept, de două ori mai puternic, de 
două ori mai rapid decât tine, şi atunci vei avea parte de o surpriză 
plăcută. Respectul nu te costă nimic. Și nimic nu ucide omul mai 
repede decât îndrăzneala fără minte. 

- Să nu-mi subestimez niciodată inamicul. Înţeleaptă prevedere. 

Jezal începuse să-și dea seama că-l subapreciase pe nordicul 
acesta mătăhălos. Nu era nici pe departe atât de nătâng cum îl 
crezuse. 

— În al treilea rând, nu-ţi pierde niciodată din ochi adversarul și 
ascultă de părerile celorlalți. Dar, odată ce ţi-ai stabilit planul, 
concentrează-te numai asupra lui şi nu lăsa nimic să-ți abată atenţia. 
Când vine momentul să acţionezi, loveşte fără ezitare. Întârzierea 


este mama dezastrului, zicea tata, și crede-mă, am văzut ceva 
dezastre la viața mea. 

- Fără ezitare, șopti Jezal, dând încetișor din cap ca pentru sine. 
Desigur. 

Nouădegete își supse obrajii răniți. 

- Nimic nu poate înlocui văzul și acţiunea, dar fii stăpân pe 
simţurile tale şi cred că ai jumătate șanse să înfrângi pe oricine. 

- Jumătate? Şi cealaltă jumătate? 

Nordicul ridică din umeri. 

— Noroc. 


- Nu-mi place asta, mârâi Ferro, uitându-se furioasă la pereţii 
abrupți ai defileului. 

Jezal se întrebă dacă exista ceva pe lume care să-i placă. 

— Crezi că suntem urmăriţi? o întrebă Bayaz. Vezi pe cineva? 

— Cum să văd ceva de aici, de jos? Despre asta este vorba! 

- Bun loc pentru o ambuscadă, murmură Nouădegete. 

Jezal se uită nervos în jur. Stânci fărâmate, tufișuri, copaci pitici. 
Terenul era plin de ascunzători. 

— Asta este calea pe care ne-a stabilit-o Picior-Lung, bombăni 
Bayaz, şi n-are niciun rost să-ți iei om de serviciu dacă ai de gând să 
speli singur latrinele. Unde dracu” e afurisitul ăla de Navigator? Nu-i 
niciodată aici când ai nevoie de el. Apare doar ca să bage-n burtă și 
să ne împuie capul ore-n şir cu cât de grozav este! Dacă aţi ști cât 
mă costă nemernicul ăsta... 

- La naiba. 

Nouădegete îşi opri calul și cobori anevoie din șa. Trunchiul unui 
copac uriaș, crăpat și fără viață, stătea întins de-a curmezișul 
defileului, blocând drumul. 

- Nu-mi place, repetă Ferro, dându-și jos arcul de pe umăr. 

— Nici mie, mormăi Nouădegete, făcând un pas spre copac. Dar 
trebuie să fim reali... 

— Suficient! 

Vocea plină de tupeu și încredere vibră prin măruntaiele văii. 
Quai trase de dârlogi și opri căruţa. Jezal privi spre marginea 
defileului, cu inima zbătându-i-se în gât. Acum îl vedea pe cel care 


vorbise. Un individ înalt, îmbrăcat cu o armură veche din piele, 
așezat neglijent pe buza prăpastiei, cu un picior atârnat în gol, cu 
părul fluturându-i în adierea blândă. Un bărbat plăcut, cu aspect 
prietenos, cu zâmbet larg, din câte își dădea seama Jezal de la 
depărtare. 

- Numele meu este Finnius și sunt un umil servitor al împăratului 
Cabrian! 

- Cabrian? strigă Bayaz ca să se facă auzit. Am auzit că şi-a 
pierdut minţile! 

— Are oarece idei destul de interesante, ridică nepăsător din umeri 
Finnius. Dar a avut întotdeauna grijă de noi. Să vă explic cum stă 
treaba - sunteţi înconjurați din toate părțile! 

Un alt individ cu expresie severă, cu scut și sabie scurtă, ieși la 
iveală din spatele trunchiului prăbușit. Mai apărură alți doi, apoi 
alți trei ieșiră la iveală din spatele stâncilor, din spatele tufișurilor, 
toți cu mine serioase și arme serioase. Jezal își umezi buzele. 
Probabil că-i râdea în nas pericolului, firește, însă acum, că pericolul 
se afla chiar în fața lui, nu mai părea chiar atât de amuzant. Se uită 
în spate. Alți bărbaţi ieșiră de după stâncile pe lângă care trecuseră 
doar cu câteva clipe în urmă, blocându-le retragerea. 

Nouădegete îşi încrucișă braţele pe piept. 

— Măcar o dată, murmură el, mi-ar plăcea să fiu eu cel care-i ia pe 
alții prin surprindere. 

- Mai sunt câţiva de-ai noștri, strigă Finnius, aici sus, cu mine! 
Arcași pricepuţi, cu săgețile pregătite! 

Jezal le desluși siluetele pe cerul alb, le desluși formele curbate 
ale armelor. 

- Pricepeţi că nu aveţi cum să mai înaintați! 

Bayaz îşi întinse mâinile. 

- Poate că am putea ajunge la o înţelegere care să ne convină 
tuturor! Nu trebuie decât să spuneţi care vă este preţul și... 

- Nu ne sunt de folos banii tăi, bătrâne, și sunt profund rănit de 
presupunerea ta! Suntem soldaţi, nu bandiți! Avem ordine să găsim 
un anume grup de oameni, un grup de oameni care rătăcesc prin 
mijlocul pustietăţii, departe de drumurile umblate! Un ticălos bătrân 
şi pleşuv cu un băiat bolnăvicios, un idiot din Uniune cu nasul pe 


sus, o curvă plină de cicatrice, și un nordic ca o gorilă! Aţi văzut pe 
cineva care să se potrivească descrierii? 

— Dacă eu sunt curva, strigă Nouădegete, cine-i nordicul? 

Jezal tresări. Fără glume, vă rog frumos, fără glume, dar Finnius 
râse cu poftă. 

- Nu mi s-a spus că sunteţi comici. Cred că-i un bonus, asta. 
Măcar până vă omorâm. Dar unde-i celălalt? Navigatorul? 

- Habar nu am, mârâi Bayaz, din păcate. Dacă e să moară cineva, 
el o merită cu prisosinţă. 

— Haide, nu te necăji prea tare. O să-l prindem mai încolo. 

Finnius râse din toată inima, iar bărbaţii din jurul lor rânjiră și 
mângâiară tandru armele. 

- Așa că fiți buni și predaţi-vă armele flăcăilor mei, ca să vă 
putem lega și să pornim spre Darmium înainte de lăsarea 
întunericului! 

- Și acolo? 

Finnius ridică nepăsător din umeri. 

— Acolo nu mai e treaba mea. Nu-i pun întrebări împăratului, iar 
voi nu-mi puneţi mie întrebări. Așa, nu e nimeni jupuit de viu. 
Pricepi ce-ţi zic, moșule? 

— Pricep foarte bine, pentru că te exprimi foarte clar, însă mă tem 
că Darmium nu este în drumul nostru. 

— Ai cumva probleme cu capul? strigă Finnius. 

Bărbatul din apropiere făcu un pas înainte, înșfăcând căpăstrul 
calului lui Bayaz. 

— Ai spus destule, mârâi el. 

Jezal avu o senzaţie oribilă de măruntaie topite. Aerul din jurul 
umerilor lui Bayaz vibră, aidoma aerului de deasupra unei forje. 
Bărbatul din față se încruntă, deschise gura să zică ceva. Iar chipul 
lui păru că se aplatizează, apoi capul i se despică, iar el zbură din 
loc, ca înșfăcat de mâna vreunui uriaș nevăzut. Nici măcar nu avu 
vreme să urle. 

Nici cei patru oameni din spatele lui nu au apucat să-și dea seama 
ce se petrece. Trupurile lor sfârtecate, rămășițele cojite ale 
trunchiului cenușiu de copac, dimpreună cu o cantitate 
impresionantă de țărână și pietricele fură smulse de pe sol și 

azvârlite prin aer și izbite de peretele stâncos al defileului aflat la 
depărtare de o sută de pași, iscând un vuiet de casă care se dărâmă. 

Jezal rămase cu gura căscată. Încremeni în loc. Totul nu durase 
decât o fracțiune de secundă absolut înspăimântătoare. Acum cei 
cinci bărbaţi erau acolo, în clipa următoare deveniseră carne tocată 
printre maldărul de resturi. De undeva din spate auzi bâzâitul corzii 
unui arc. Apoi un țipăt și un trup se prăbuși în vale, izbindu-se de 
stânci ca o cârpă, aterizând cu faţa în jos în pârâu. 

— Fugiţi! mugi Bayaz. 

Dar Jezal rămase înșurubat în șa, uitându-se ca prostul în jur. 
Aerul din jurul Magului încă se mai mișca, parcă și mai tare. 
Stâncile din spatele lui fremătau și se răsuceau ca pietrișul din albia 
râului. Bătrânul se încruntă, își privi mâinile. 

- Nu, murmură el, răsucindu-le pe toate părţile. 

Frunzele moarte de pe jos se ridicau în aer şi fâlfâiau ca bătute de 
vânt. 

- Nu, repetă Bayaz, cu ochii căscați. 

Întreg trupul începu să-i tremure. Jezal văzu speriat cum pietrele 
din jur se ridicară de la sol, urcând ireal spre înalturi. Ramurile 
tufișurilor începură să se frângă, bulgări de iarbă începură să se 
desprindă de stânci, veșmintele sale începură să fluture și să se 
zbată, ca trase în sus de o forță invizibilă. 

- Nu! urlă Bayaz, iar umerii îi căzură într-un spasm neaşteptat. 

Un copac din apropiere se despică cu zgomot asurzitor, iar ploaia 
de așchii umplu aerul care vibra. Cineva urla, însă Jezal aproape că 
nu mai auzea nimic. Calul lui se cabră, iar el nu avu prezenţa de 
spirit să se ţină bine. Căzu pe spate, cu întreaga vale pâlpâind, 
tremurând, vibrând în jurul lui. 

Bayaz își dădu capul pe spate, cu spinarea ţeapănă, cu o mână 
ridicată și zgâriind, parcă, aerul. O piatră de mărimea unui cap de 
om trecu pe lângă faţa lui Jezal și se sparse de o lespede. Aerul era 
plin de asaltul fragmentelor de lemn, de piatră și țărână, al 
frânturilor de haine și arme. Lui Jezal îi ţiuiau urechile de 
îngrozitorul huruit, zornăit, răpăit. Se aruncă pe burtă, cu faţa în 
jos, își acoperi capul cu braţele și strânse ochii. 

Se gândi la prieteni. La West, la Jalenhorm și la Kaspa, chiar și la 


locotenentul Brint. Se gândi la familia lui, și la casa lui, și la tatăl și 
fraţii lui. Se gândi la Ardee. Dacă ajungea să-i mai vadă vreodată pe 
lumea asta, va fi un om schimbat, un om mai bun. Își făcu acest 
jurământ cu buze mute și tremurătoare, în vreme ce vântul nefiresc 
sfâşia valea în jurul lui. Nu va mai fi egoist, nu va mai fi îngâmfat, 
nu va mai fi leneș. Va fi un prieten mai bun, un fiu mai bun, un 
iubit mai bun, măcar dacă ar supraviețui. Măcar dacă ar supraviețui. 
Măcar dacă... 

Îşi auzi propria-i respiraţie îngrozită ieșindu-i din gură în icnete 
repezi, îşi simţi sângele pulsându-i în urechi. 

Zgomotul încetase. 

Jezal deschise ochii. Își luă mâinile de pe cap, stârnind o avalanșă 
de rămurele și țărână. Defileul era plin de frunze care zburau prin 
aer, plin de negura colbului înecăcios. Îl văzu în apropiere pe 
Nouădegete căruia îi șiroia sângele pe obrajii murdari dintr-o 
tăietură de pe frunte. Se mișca cu grijă în lateral. Sabia scoasă din 
teacă îi atârna lângă picior. Cineva era în faţa lui. Unul dintre 
bărbaţii care veniseră din spate, înalt, cu un ciuf de păr roșu. Își 
dădeau târcoale. În genunchi, Jezal se uită la ei, cu gura căscată. 
Bănuia cumva că ar trebui să intervină, dar habar nu avea ce anume 
să facă. 

Roșcovanul făcu o mișcare bruscă, sări înainte rotindu-și sabia 
deasupra capului. Se mișcă iute, dar Nouădegete era şi mai iute. 
Făcu un pas lateral, astfel că lama șuieră doar la câţiva centimetri 
distanță de fața lui. Apoi, spintecă, în trecere, burta adversarului 
său. Bărbatul icni. Se împletici câţiva paşi. Sabia grea a lui 
Nouădegete îl izbi în moalele capului cu un pocnet găunos. Se 
împiedică în propriile-i picioare şi se prăbuși. Sângele țâșni 
învolburat din rana care i se căscase în țeastă. Jezal îl urmări cum se 
întinde încet, îmbibând solul din jurul cadavrului. O băltoacă tot 
mai mare, amestecându-se cu colbul şi pământul afânat de pe fundul 
văii. Nu a mai fost nevoie de o a doua lovitură. Nu a mai fost nevoie 
de regula celei mai bune lovituri din trei. 

Deveni conștient de zgomote de încăierare şi icnete și își ridică 
privirea. Nouădegete se lupta corp la corp cu un alt bărbat, cu un 
bărbat și mai masiv. Ambii mârâiau și se trăgeau de haine, 


încercând să apuce un cuţit. Jezal rămase cu gura căscată. 

- Înjunghie-l! îi strigă Nouădegete, luându-se la trântă cu celălalt. 
Înjunghie-l, în puii mei! 

Jezal rămase nemișcat în genunchi, cu ochii mari. Cu o mână 
apucase mânerul sabiei sale lungi, atât de strâns, de parcă ar fi căzut 
de pe o stâncă, iar aceea era ultimul smoc de iarbă de care se putea 
agăța. 

Se auzi bufnitură surdă. Uriașul gemu. Dintre coaste îi ieșea o 
săgeată. Altă bufnitură. Două săgeți. Apăru o a treia, alături de 
celelalte. Bărbatul alunecă încetișor din strânsoarea lui Nouădegete, 
căzu în genunchi, tușind şi icnind. Se târî spre Jezal, se întoarse pe 
spate, strâmbându-se și scoțând scâncete caraghioase. Rămase pe 
spate în mijlocul potecii, cu săgețile ieşindu-i din trup ca tulpinile 
de papură dintr-un lac puţin adânc. Nemișcat. 

— Ce s-a întâmplat cu nemernicul ăla de Finnius? 

— A scăpat. 

— O să vină cu întăriri! 

— Ori mă ocupam de el, ori de ăla de acolo. 

— ÎI rezolvam eu pe ăla! 

- Sigur că îl rezolvai. Dacă ai mai fi putut să-l ţii în braţe încă un 
an, poate că Luthar s-ar fi hotărât să-și tragă sabia, ce zici? 

Voci ciudate, care n-aveau nimic de-a face cu el. Încet, şovăitor, 
Jezal reuși să se ridice în picioare. Gura îi era uscată, genunchii îi 
tremurau, urechile îi ţiuiau. La câţiva paşi depărtare, Bayaz zăcea pe 
spate, iar ucenicul îngenunchease lângă el. Unul dintre ochii 
vrăjitorului era închis, celălalt era ușor întredeschis, pleoapa îi 
zvâcnea dezvelind corneea. 

— Poţi să-i dai drumul acum. 

Jezal privi în jos. Mai strângea încă în mână mânerul sabiei. 
Articulațiile i se albiseră. Porunci degetelor să se desfacă. Îl durea 
palma de la strânsoare. Simţi o mână grea pe umăr. 

— Eşti bine? 

Vocea lui Nouădegete. 

— Ce? 

— Eşti rănit? 

Jezal se inspectă, întorcându-și prosteşte mâinile și pe faţă, și pe 


dos. Murdare, dar fără strop de sânge. 

— Nu cred. 

- Bine. Au fugit caii. Dar nu-s ei de vină. Dacă aș fi avut și eu 
patru picioare, aș fi ajuns deja la jumătatea drumului spre mare. 

— Ce? 

— Ce-ar fi să-i prinzi? 

— Cine te-a făcut șef? 

Sprâncenele lui Nouădegete se apropiară ușor una de alta. Jezal 
își dădu seama că acum stăteau foarte aproape și că mâna 
nordicului încă mai era pe umărul lui. Se odihnea acolo, nimic mai 
mult, dar îi putea simţi forța prin postavul hainelor și i se părea că 
ar fi fost capabilă să-i smulgă brațul din umăr fără efort. Gură 
păcătoasă, îl băga numai în belele. Se aștepta la un pumn în nas, în 
cel mai fericit caz, dacă nu la o rană fatală la cap, însă Nouădegete 
își țuguie buzele cu un aer gânditor și începu să-i vorbească. 

- Suntem foarte deosebiți, tu și cu mine. Deosebiţi din toate 
punctele de vedere. Îmi dau seama că nu ai prea mult respect pentru 
neamul meu, sau pentru mine, în mod special, și nu-ţi port pică 
pentru asta. Morţii ştiu că am și eu defectele mele, iar eu sunt 
conștient de ele. Poate crezi că tu ești deștept, iar eu sunt tâmpit, și 
cutez a spune că ai dreptate. Dar când este vorba de luptă, îmi pare 
rău să-ţi zic, există foarte puţini oameni cu o experiență mai mare 
decât a mea. Fără supărare, dar tu nu ești unul dintre aceștia. 
Nimeni nu m-a făcut șef, dar cineva trebuie să facă și lucrul ăsta. 

Se apropie și mai mult, iar laba lui uriașă îi strânse părintește 
umărul lui Jezal, gest pe undeva între mângâiere și amenințare. 

— Ai vreo problemă cu asta? 

Jezal se gândi puţin. Știa că e foarte depășit. Iar evenimentele din 
ultimele câteva minute îi demonstrau tocmai asta. Privi la bărbatul 
ucis de Nouădegete cu câteva clipe înainte și văzu că despicătura 
din ţeastă se căscase şi mai tare. Poate că, pentru moment, ar fi fost 
mai bine să facă ce i se spune. 

- Nicio problemă, răspunse. 

- Bun! 

Nouădegete rânji, îl bătu pe spate și îi dădu drumul. 

— Caii trebuie să fie prinși și cred că ești numai nimerit pentru 


treaba asta. 
Jezal dădu din cap și plecă pe picioare nesigure să-i caute. 


Cele o sută de cuvinte 


Se întâmpla ceva ciudat, cu siguranţă. Colonelul Glokta își testă 
membrele, dar păru incapabil să şi le miște. Strălucirea soarelui îl 
orbea. 

— I-am învins pe gurkieni? întrebă el. 

- Bineînţeles, îi răspunse Hadișul Kahdia, intrând în câmpul 
vizual al lui Glokta. Cu ajutorul Domnului i-am trecut pe toţi prin 
sabie. I-am măcelărit ca pe vite. 

Bătrânul băştinaş mușcă iar din mâna retezată. Dăduse deja gata 
două degete. 

Glokta își ridică mâna să i-o ia, numai că nu mai avea mână, ci 
doar un ciot însângerat, mâncat până la încheietură. 

— Pe legea mea, murmură colonelul, îmi mănânci mâna. 

Kahdia surâse. 

- Și este absolut delicioasă. Felicitările mele. 

- Absolut delicioasă, murmură şi generalul Vissbruck, luând 
mâna de la Kahdia și smulgând cu dinţii o fâșie de carne. Poate din 
cauza exerciţiilor de scrimă din tinerețe. 

Chipul durduliu și zâmbăreţ i se mânjise de sânge. 

- Scrima, fireşte, spuse Glokta. Mă bucur că vă place, continuă el 
cu toate că întreaga poveste părea destul de ciudată. 

- Ne place, ne place! strigă Vurms, care ţinea piciorul lui Glokta 
cu ambele mâini, ca pe o felie de pepene verde și ciugulea delicat 
din el. Toţi patru suntem încântați! Are gust de friptură de porc! 

— Are gust de brânză bună! strigă Vissbruck. 

- Are gust de miere dulce! gânguri Kahdia, presărând puţină sare 
pe burta lui Glokta. 

— Are gust de bani! toarse vocea Magistresei Eider de undeva de 
mai jos. 

Glokta se ridică în capul oaselor. 

— Ce? Ce faci acolo jos? 

Femeia ridică ochii și îi zâmbi larg. 


— Mi-ai luat inelele. Trebuie să-mi dai ceva în schimb. 

Dinţii i se înfipseră în coapsa lui dreaptă ca niște pumnale 
minuscule și smulse o bucăţică de carne. Sorbi cu poftă sângele din 
rană și linse cu mișcări repezi pielea din jur. 

Colonelul Glokta își ridică sprâncenele. 

— Ai dreptate, fireşte. Perfectă dreptate. 

Îl durea infinit mai puţin decât s-ar fi aşteptat, doar că îl epuiza 
statul în capul oaselor. Se lăsă înapoi pe nisip şi rămase întins acolo, 
privind cerul albastru. 

- Toţi aveţi perfectă dreptate. 

Magistresa ajunsese la şold. 

— Au! se hlizi colonelul. Mă gâdilă! 

Dar cât de plăcut era, își spuse el, să fie mâncat de o femeie atât 
de frumoasă. 

- Un pic mai la stânga, murmură închizând ochii, un picuţ mai la 
stânga... 


Glokta sări din somn cu un zvâcnet ce-i trimise săgeți de durere 
înfiorătoare de-a lungul spinării încordate ca un arc. Piciorul stâng îi 
tremura incontrolabil sub cearșaful lipicios, contracţii mistuitoare îi 
înjunghiau mușchii veştejiți. Îşi muşcă buza de jos cu dinții care îi 
mai rămăseseră, încercând să-și înăbușe urletul, pufăi greu pe nas, 
cu toată fața schimonosită de eforturile furibunde pe care le făcea 
pentru a-și controla durerea. 

Chiar atunci când credea că piciorul i se va despica în două, 
mușchii i se relaxară fără de veste. Glokta se prăbuși la loc în patul 
rece și umed și rămase întins acolo respirând sacadat. La naiba cu 
visele astea blestemate. Tot trupul îi era în agonie, tot trupul îi era 
vlăguit și îi tremura și era acoperit cu sudoare rece. Se încruntă în 
beznă. Un zgomot ciudat umplea încăperea. Ca un șuierat, ca o 
rostogolire. Ce e asta? Încet, cu multă băgare de seamă, se rostogoli 
pe o parte și se opinti să se dea jos din pat, șontâcăi până la 
fereastră și privi afară. 

Orașul nu se mai vedea. O cortină cenușie se pogorâse peste el, 
izolându-l de restul lumii. Ploaie. Rafalele udau pervazul, iar stropii 
mari se spărgeau de el, transformându-se într-o bură blândă, 


trimițând o ceaţă răcoroasă în cameră, umezind perdelele, covorul 
de sub geam și mângâind pielea transpirată a lui Glokta. Ploaie. 
Uitase că mai poate exista așa ceva. 

O scânteie în depărtare. Un fulger. Clopotniţele Marelui Templu 
se deslușiră o fracțiune de secundă în întunericul plin de freamăt, 
apoi bezna coborî din nou peste ele și se auzi bolborositul lung și 
furios al tunetului. Glokta își scoase mâna pe fereastră şi ploaia rece 
îi udă pielea. Senzaţie stranie, necunoscută. 

- Pe legea mea, șopti el. 

— A început sezonul ploilor. 

Glokta se răsuci brusc, se împiedică şi se prinse de piatra rece a 
cadrului ferestrei, aproape sufocându-se. În încăpere era beznă ca în 
iad, așa că nu-și putea da seama dincotro venise vocea. Sau a fost 
numai în imaginaţia mea? Mai dorm încă? 

— Sublim moment. Lumea pare că a renăscut. 

Lui Glokta îi îngheţă inima în piept. Vocea unui bărbat. Profundă 
şi pătrunzătoare. Vocea celui care l-a capturat pe Davoust? Care mă va 
captura acum și pe mine? 

Strălucirea unui alt fulger lumină camera. Cel care vorbise stătea 
pe covor cu picioarele încrucișate. Un negru bătrân cu părul lung. E 
între mine și ușă. N-am cum să trec de el, chiar dacă aș alerga mult mai 
bine. Lumina dispăru la fel de repede pe cum venise, însă imaginea 
mai dăinui o clipă, arzându-i ochii. Apoi bubuitul tunetului despică 
cerurile, reverberând în întunericul din încăperea vastă. Nu mi-ar 
auzi nimeni strigătele disperate după ajutor. Nici măcar în cazul în care 
s-ar sinchisi cineva. 

- Cine naiba ești? întrebă Glokta cu voce piţigăiată din cauza 
sperieturii. 

— Numele meu este Yulwei. Nu trebuie să te sperii. 

— Să nu mă sperii? Îţi baţi joc de mine? 

- Dacă aș fi avut intenţia să te ucid, aș fi făcut-o când dormeai. 

- Acum m-am mai liniștit. 

Mintea lui Glokta alerga de nebună de colo-colo, analizând toate 
obiectele care se aflau la îndemână. Aș putea să ajung la ceainicul 
decorativ de pe masă. Aproape că îl umflă râsul la acest gând. Și ce să 
fac cu el? Să-i ofer o ceașcă cu ceai? Nu-i nimic ce mi-ar putea folosi ca 


armă, presupunând că aș fi mai în putere. 

— Cum ai intrat? 

- Am metodele mele. Aceleași metode care m-au ajutat să 
traversez deșertul cel mare, să merg neobservat pe drumul 
aglomerat de la Shaffa, să trec printre rândurile armatei gurkiene și 
să intru în cetate. 

- Dacă stai să te gândești bine, poate că era mai simplu doar să 
baţi la ușă. 

- Bătutul la ușă nu-ţi garantează intrarea. 

Glokta își forță ochii în întuneric, însă nu reuși să zărească nimic 
în afară de conturile vagi ale mobilei și arcadele cenușii ale 
celorlalte ferestre. Ploaia răpăia pe pervazul din spatele lui, sâsâia 
blând pe acoperișurile orașului de dedesubt. Chiar atunci când 
tocmai se întreba dacă nu cumva visul se încheiase, auzi din nou 
vocea. 

— Îi urmăresc pe gurkieni de mulţi ani. Asta este menirea mea. 
Pedeapsa pentru rolul pe care l-am jucat în schisma care mi-a 
dezmembrat ordinul. 

— Ordinul? 

— Ordinul Magilor. Sunt al patrulea din cei doisprezece ucenici ai 
lui Juvens. 

Un Mag. Ar fi trebuit să-mi dau seama. Ca băgăciosul ăla chel, 
Bayaz, care n-a făcut nimic altceva decât să mă aiurească de cap. De 
parcă n-aș avea suficiente griji cu politica și cu trădarea, acum mai 
trebuie să ascult și legende și superstiții. Cred că nu mai apuc să dorm 
ceva în noaptea asta. 

— Mag, zici? Iartă-mă că nu sar în sus de bucurie. Întâlnirile mele 
cu ordinul tău n-au fost decât o pierdere de vreme de fiecare dată, 
în cazurile cele mai fericite. 

— Atunci, aș putea încerca să reîntregesc reputaţia. Îți aduc 
informații. 

— Gratis? 

- Doar de această dată. Gurkienii s-au pus în mișcare. Cinci din 
coloanele lor cu stindarde aurii intră în noaptea asta în peninsulă, la 
adăpostul furtunii. Douăzeci de mii de sulițași, dimpreună cu 
mașinării uriașe de război. Alte cinci coloane așteaptă dincolo de 


dealuri, iar asta nu e totul. Drumurile de la Shaffa la Ul-Khatif, de la 
Ul-Khatif la Daleppa, de la Daleppa la ţărmul mării viermuiesc toate 
de soldați. Împăratul își folosește toate efectivele de care dispune. 
Tot Sudul e în fierbere. Recruţi din Kadir și Dawah, călăreţi sălbatici 
din Yashtavit, sălbatici fioroși din junglele Shamirului, unde bărbaţii 
şi femeile luptă umăr la umăr. Toţi se îndreaptă spre nord. Și vin 
aici să lupte pentru Împărat. 

— Atât de mulţi doar ca să cucerească Dagoska? 

- Mai mulţi, încă. Împăratul și-a construit o flotă. O sută de 
corăbii mari. 

— Gurkienii nu sunt marinari. Uniunea controlează mările. 

— Lumea se schimbă, iar tu trebuie să te schimbi cu ea, sau să fii 
călcat în picioare. Războiul acesta nu va fi ca ultimul. Khalul își va 
trimite acum soldaţii. Ani lungi au trecut până la strângerea 
armatei. Se deschid porțile marelui templu-fortăreață din Sarkant, 
acolo sus, în munţii pleșuvi. Le-am văzut cu ochii mei. Iese la 
lumină și Mamun, de trei ori binecuvântat și de trei ori blestemat, 
rodul deșertului, primul ucenic al lui Khalul. Împreună au încălcat 
cea de-a Doua Lege, împreună au mâncat carne de om. Cele O Sută 
De Cuvinte vin în urma lor, Devoratori cu toţii, discipoli ai 
Profetului, crescuţi pentru luptă și hrăniţi de-a lungul acestor lungi 
ani, adepţi ai disciplinelor războiului și ai Înaltei Arte. Niciodată 
lumea nu s-a confruntat cu o primejdie mai mare din Vremurile 
Străvechi, când Juvens s-a luptat cu Kanedias. Din vremurile 
dinainte de asta, poate, când Glustrod a atins Cealaltă Parte şi a 
încercat să deschidă porţile lumii din adâncuri. 

Și bla, bla, bla. Păcat. Cuvintele lui aveau surprinzător de multă 
noimă pentru un Mag. 

- Zici că vrei să-mi dai niște informaţii? Atunci păstrează pentru 
tine poveștile de adormit copiii și spune-mi ce s-a întâmplat cu 
Davoust. 

— Există un Devorator aici. Îi simt mirosul. Sălășluieşte în beznă. 
Iar misiunea lui este să-i distrugă pe toți cei care se opun Profetului. 

Iar eu aș fi primul de pe listă? 

— Predecesorul tău nu a părăsit niciodată încăperile acestea. 
Devoratorul l-a luat ca să protejeze trădătorul din cetate. 


Da. Bravo. Acum vorbeşti pe limba mea. 

— Cine este trădătorul? 

Vocea lui Glokta, pițigăiată, stridentă, avidă, chiar în propriile-i 
urechi. 

- Nu sunt ghicitor, schilodule. Și, chiar dacă ți-aş da un răspuns, 
mă vei crede, oare? Oamenii trebuie să înveţe în ritmul lor. 

- Bah! pufni Glokta. Eşti exact ca Bayaz. Vorbești, și vorbeşti, și 
dai din gură, și nu spui absolut nimic. Devoratori? Poveşti vechi și 
prostii! 

- Povești? Nu te-a dus Bayaz în Casa Creatorului? 

Glokta simți un nod în gât, iar mâna tremurândă i se apucă mai 
strâns de piatra umedă de sub fereastră. 

- Şi totuși te îndoiești de spusele mele? Eşti greu de cap, 
schilodule. Oare nu am văzut eu sclavii mărșăluind spre Sarkant, 
scoși din casele lor din toate ţinuturile cucerite de gurkieni? Oare nu 
am văzut eu toate acele coloane nenumărate mânate spre vârful 
munţilor? Ca să fie hrană pentru Khalul și discipolii lui, ca să le 
sporească și mai mult puterile. Crimă împotriva lui Dumnezeu! 
Încălcare a celei de-a Doua Legi, scrise cu litere de foc de însuşi Euz! 
Nu mă crezi, și poate că bine faci să nu mă crezi, dar în zori vei 
vedea că gurkienii au ajuns aici. Vei număra cinci coloane, și atunci 
vei ști că ţi-am spus adevărul. 

- Cine este trădătorul? șuieră Glokta. Spune-mi, ticălosule care 
vorbeşti în dodii! 

Tăcere. Doar ropotul ploii, pleoscăitul apei, zbaterea vântului 
prin draperiile de la ferestre. Un fulger lumină scurt întreaga 
încăpere. 

Pe covor nu mai era nimeni. Yulwei dispăruse. 


Armata gurkiană înainta încet în cinci blocuri enorme, două în 
față, trei în spate, acoperind întreaga limbă de pământ de la un țărm 
la altul. Se deplasau în formaţie perfectă, în bătăile asurzitoare ale 
tobelor uriașe, rând după rând, tropăitul cizmelor aidoma tunetelor 
îndepărtate de cu o noapte în urmă. Soarele ştersese deja toate 
urmele ploii, iar acum arunca străluciri de oglindă pe mii de coifuri, 
pe mii de scuturi, pe mii de săbii, mii de vârfuri de săgeți, mii de 


armuri. O pădure de sulițe sclipitoare înaintând implacabil. O maree 
nemiloasă, neobosită, irezistibilă. 

Soldaţii Uniunii, răspândiţi pe zidurile de apărare, stăteau 
ghemuiţi în spatele parapetelor, cu arbaletele la îndemână, 
cercetând cu priviri agitate armata care înainta. Glokta aproape că 
le putea simţi frica. Și cine i-ar putea învinovăţi? Mai mult ca sigur că 
suntem cu foarte mult depășiți numeric. Aici sus, în bătaia vântului, nu 
se auzeau tobe, nu se auzeau ordine, nu se auzeau zgomotele 
pregătirilor făcute în ultimul moment. Nu se auzea decât tăcerea. 

- Uite-i, şopti dus pe gânduri Nicomo Cosca, rânjind la priveliștea 
care i se așternea înainte. 

El singur părea neatins de frică. Ori are nervi de oţel, ori are o 
imaginaţie mult prea săracă. Se pare că Îi este totuna, fie că stă cu burta 
la soare și se îndoapă cu băutură, fie că îşi priveşte moartea în ochi. Își 
ridicase un picior pe parapet, îşi încrucișase braţele pe genunchi, își 
legăna în mână sticla pe jumătate goală. Costumul de luptă al 
mercenarului semăna foarte mult cu costumul lui de băută. Aceleași 
cizme deformate şi tocite, aceiași nădragi distruși. Singurul hatâr pe 
care îl făcuse luptei era un pieptar negru, gravat şi pe faţă, şi pe 
spate cu auriu. Şi acesta văzuse zile mai bune, căci acum emailul era 
ciobit, iar niturile mâncate de rugină. Dar probabil că odinioară a fost 
o splendoare. 

— Minunată armură. 

— Ce, asta? privi Cosca în jos la pieptar. Pe vremuri, poate, dar a 
avut partea ei de suferință de-a lungul anilor. A fost un dar din 
partea Marii Ducese Sefeline de Ospria pentru că am învins armata 
din Sipani în războiul de cinci luni. Tot atunci mi-a promis prietenie 
veșnică. 

— E frumos să ai prieteni. 

- Nu tocmai. În aceeași noapte a încercat să mă omoare. 
Victoriile mele îmi aduseseră mult prea multă popularitate în rândul 
supușilor lui Sefeline. S-a temut să nu încerc să iau puterea. Otravă. 
În vin. 

Cosca luă o înghițitură lungă din sticlă. 

- Mi-a omorât ibovnica preferată. A trebuit să scap cu fuga, luând 
cu mine doar pieptarul ăsta afurisit, și să intru în simbria Prințului 


din Sipani. Ticălosul ăla bătrân nu plătea nici pe departe la fel de 
bine, dar măcar am apucat să-i conduc armata împotriva Ducesei și 
să am satisfacția de a o otrăvi eu pe ea, se încruntă Cosca. I s-a 
învineţit faţa. Era vânătă și strălucitoare, crede-mă când îți spun. Ai 
grijă să nu ajungi niciodată prea popular, ăsta-i sfatul meu. 

Glokta pufni: 

- Popularitatea exagerată nu se numără printre preocupările mele 
cele mai presante. 

Vissbruck își drese zgomotos glasul, evident deranjat că nu era 
băgat în seamă. Arătă spre şirurile nesfârşite de oameni care 
înaintau de-a lungul istmului. 

— Superiorule, gurkienii se apropie. 

Nu mai spune? Nici nu observasem. 

— Am permisiunea ta să inund șanțul? 

O, da, momentul tău de glorie. 

— Foarte bine. Fă-o. 

Vissbruck se îndreptă țanțoş spre parapet, pătruns de importanţa 
deosebită a rolului său. Își ridică încet braţul, apoi îl coborî brusc, 
despicând aerul, cu un gest extrem de infatuat. De undeva de jos, 
ascunse vederii, bice plesniră, iar atelaje de catâri se opintiră 
trăgând frânghiile. Vaietele stridente ale lemnului sub presiunea 
uriașă ajunseră până sus, la ei, apoi auziră și scârțâituri și pocnete 
când cedară digurile, apoi un bubuit furios când cantitatea uriașă de 
apă de mare răbufni și inundă șanțul adânc din ambele părți cu 
spumă albă și sălbatică. Apa se întâlni cu apă chiar sub ei, 
împrăştiind stropi scânteietori în aer până pe crestele zidurilor și 
chiar mai sus de ele. O clipă mai târziu, această nouă fâșie de mare 
era din nou calmă. Șanțul devenise canal, cetatea devenise insulă. 

- Șanțul e inundat! anunţă generalul Vissbruck. 

— Vedem că este, spuse Glokta. Felicitări. Să sperăm doar că printre 
gurkieni nu sunt și niscaiva înotători buni. Căci e evident că au de unde 
să-și aleagă oamenii. 

Cinci prăjini lungi se mișcau uşor deasupra masei tropăitoare de 
soldaţi, iar pe ele sclipea aurul solid din care erau confecționate 
simbolurile gurkiene. Simboluri ale bătăliilor purtate și ale bătăliilor 
câștigate. Stindardele celor cinci legiuni aruncând fulgere în soarele 


neîndurător. Cinci legiuni. Exact cum mi-a spus bătrânul. Înseamnă că 
le vor urma și corăbiile? Glokta întoarse capul și privi la Orașul 
Inferior. Cheiurile lungi intrau în golf ca țepii unui arici. Încă mai 
erau multe corăbii. Corăbii care vin cu proviziile noastre, și corăbii care 
pleacă cu ultimii negustori speriaţi. Acolo nu erau ziduri. Nu erau 
fortificaţii de niciun fel. Nu am crezut că am avea nevoie. Întotdeauna 
Uniunea a stăpânit mările. Dacă ar veni și corăbiile... 

- Mai avem suficiente rezerve de lemn și piatră? 

Generalul dădu energic din cap, întruchipare a zelului. Se pare că 
în cele din urmă s-a obișnuit cu locul lui în noua ierarhie. 

- Din abundență, Superiorule, exact așa cum ai ordonat. 

- Vreau să construieşti un zid în spatele docurilor, de-a lungul 
țărmului. Cât de solid, cât de înalt și cât de repede se poate. Mai 
devreme sau mai târziu s-ar putea ca gurkienii să-l pună la 
încercare. 

Generalul aruncă o privire cruntă spre zecile de mii de soldați 
care înaintau încet peste peninsulă, se uită la docurile liniștite, apoi 
iar la armata gurkiană. 

- Dar nu cumva ameninţarea care vine dinspre uscat este mai... 
presantă? Gurkienii nu sunt buni marinari și, oricum, n-au cum să-și 
fi făcut o flotă demnă de acest nume... 

— Lumea se schimbă, generale. Lumea se schimbă. 

- Desigur, comentă Vissbruck și se întoarse să vorbească cu 
aghiotanţii săi. 

Glokta șontâcăi până la parapet lângă Cosca. 

— Câte detașamente gurkiene crezi că sunt? 

Styrianul îşi scărpină solzii spuzelii de pe gât. 

— Sunt cinci steaguri. Cinci legiuni ale Împăratului, şi încă mulți 
alții pe lângă. Cercetași, trupe neregulate din tot Sudul. Câte 
detașamente... 

Îşi miji ochii în soare, iar buzele i se mişcară mut ca şi cum ar fi 
avut mintea plină până la refuz de numere complicate. 

— Al dracului de multe. 

Îşi dădu capul pe spate şi supse ultimii stropi din sticlă, apoi 
plescăi cu satisfacţie şi aruncă sticla spre gurkieni. Străluci o clipă în 
soare, apoi se sparse de pământul tare de pe cealaltă parte a 


canalului. 

— Vezi carele alea din spate? 

Glokta se uită prin lunetă. Într-adevăr, în spatele soldaților, prin 
pâlpâirea ceţii şi praful ridicat de cizme, se deslușea vag o coloană 
de care uriașe. Bineînţeles, soldaţii au nevoie de provizii, totuși... Din 
loc în loc se vedeau bușteni lungi ca picioarele de păianjen. 

— Mecanisme de asediu, spuse Glokta ca pentru sine. Exact cum a 
spus Yulwei. Par a avea intenţii serioase. 

— Şi tu ai. 

Cosca se apropie şi mai mult de parapet și începu să-și desfacă 
centura. O clipă mai târziu, Glokta auzi pleoscăitul urinei pe baza 
zidului. Mercenarul îi rânji peste umăr, cu părul rărit fluturându-i în 
vântul sărat. 

- Toată lumea are intenţii serioase. Trebuie să stau de vorbă cu 
Magistresa Eider. Zic că o să-mi capăt simbria destul de curând. 

- Și eu cred asta, îşi cobori Glokta luneta. Și ai grijă să ţi-o meriti. 


Orbii conduși de chior 


Întâiul dintre Magi zăcea strâmb pe spate în căruţă, între un butoi 
cu apă şi un sac cu ovăz pentru cai, cu capul pe un colac de 
frânghie. Logen nu-l văzuse niciodată atât de bătrân, atât de slab, 
atât de neputincios. Respirația îi era superficială, pielea întinsă pe 
oase era palidă și plină de pete și îmbrobonată de transpiraţie. Din 
când în când era apucat de convulsii și se zvârcolea și murmura 
cuvinte stranii, iar pleoapele i se zbăteau ca ale unui om captiv într- 
un coșmar. 

— Ce s-a întâmplat? 

Quai își plecă ochii. 

- Ori de câte ori foloseşti Arta, împrumuţi câte ceva din Cealaltă 
Parte, iar ce împrumuțţi trebuie să și restitui. Există riscuri, chiar și 
pentru un maestru. Să încerci să schimbi lumea prin puterea 
gândului... ce aroganță. 

Colţurile gurii îi zvâcniră într-o încercare de zâmbet trist. 

- Poate dacă împrumuţi prea adesea, la un moment dat când 
atingi lumea din adâncuri lași și o parte din tine în urmă... 

— În urmă? șopti Logen uitându-se la bătrânul care se zvârcolea. 

Nu-i plăcea deloc ce aude. Din câte își dădea seama, nu era deloc 
de râs să te afli în mijlocul pustietăţii fără să ai habar încotro te 
îndrepți. 

- Gândește-te, numai, murmură ucenicul. Însuși Întâiul dintre 
Magi, neajutorat ca un copil. 

Puse ușor o mână pe pieptul lui Bayaz. 

- Viaţa îi atârnă de un fir de păr. Aş putea acum să întind mâna 
asta slăbănoagă a mea... și să-l omor. 

Logen se încruntă. 

— Și de ce ai vrea să faci una ca asta? 

Quai își ridică privirea și îi aruncă iarăși surâsul lui bolnăvicios. 

- De ce ar vrea oricine altcineva una ca asta? Ziceam şi eu aşa. 

Și își luă mâna de pe bătrân. 


- Cât o să mai rămână așa? 

Ucenicul se așeză în căruţă și îşi ridică ochii spre cer. 

- Nu se știe. Poate câteva ore. Poate pe vecie. 

- Pe vecie? scrâşni Logen din dinţi. Şi cu noi ce-o să se întâmple? 
Ai vreo idee încotro mergem? Sau de ce? Sau ce trebuie să facem 
când ajungem acolo? Să ne întoarcem? 

- Nu. 

Vocea și expresia lui Quai erau tăioase ca tăișul sabiei. Mai 
tăioase decât ar fi bănuit vreodată Logen. 

- Dușmanii sunt în pe urmele noastre. Să ne întoarcem e mai 
periculos decât să ne continuăm drumul. Mergem înainte. 

Logen se cutremură și își frecă ochii. Era obosit, îl dureau toate și 
era abătut. Își dorea să-l fi întrebat pe Bayaz ce planuri are atunci 
când avusese ocazia. De fapt, dacă-i vorba așa, își dorea să nu fi 
plecat din Nord. Ar fi găsit o modalitate prin care să se răfuiască cu 
Bethod şi ar fi murit într-un loc cunoscut, ucis de mâinile unor 
oameni pe care măcar îi înţelegea. 

Logen nu își dorea să se afle la conducere. Trecuseră vremurile 
când tânjea după faimă, glorie și respect. Însă îl costase extrem de 
mult să câștige toate acestea și se dovediseră a fi lucruri fără 
valoare. Oamenii avuseseră încredere în el, iar el îi condusese pe un 
drum însângerat și plin de suferinţe înapoi în țărână. Nu mai avea 
nicio ambiţie. Luarea deciziilor era o năpastă pe capul lui. 

Îşi retrase mâinile și privi în jur. Bayaz bolborosea mai departe în 
somnul lui febril. Quai se uita nepăsător la nori. Luthar stătea cu 
spatele la ei şi se holba în hăul defileului. Ferro se așezase pe o 
piatră, își curăța arcul cu o zdreanţă şi arunca priviri mânioase. Așa 
cum era de așteptat, îşi făcuse apariţia și Picior-Lung, exact în 
momentul când pericolul trecuse, și stătea în apropiere de ei, părând 
extrem de încântat de sine însuși. Logen se strâmbă și oftă prelung. 
Nu avea încotro. Nu mai era nimeni altcineva. 

— În regulă, mergem spre podul ăsta de la Aulcus, şi acolo o să 
vedem. 

- Nu-i o idee bună, țâţâi Picior-Lung, apropiindu-se de căruță cu 
pas agale și uitându-se înăuntru. Câtuşi de puţin. L-am prevenit pe 
stăpânul meu înainte de... nenorocirea asta. Orașul este părăsit, 


distrus, devastat. E un loc periculos, ca o piază rea. Poate că podul 
mai există încă, dar zvonurile spun că... 

- Planul era să mergem la Aulcus, şi sunt de părere că nu trebuie 
să ne abatem de la el. 

Picior-Lung continuă de parcă nu l-ar fi auzit. 

— Cred că ar fi mai bine să ne întoarcem la Calcis. Mai avem 
aproape jumătate de drum până la destinaţia noastră finală, dar 
avem şi provizii de apă și hrană mai mult decât suficiente pentru 
drumul de întoarcere. Cu ceva noroc... 

— Ai fost plătit ca să mergi până la capăt? 

— Păi, hm, da, am fost, dar... 

— Aulcus. 

Navigatorul bătu des din pleoape. 

— Păi, da, văd că te-ai hotărât. Se pare că fermitatea, îndrăzneala 
şi forţa sunt calităţile tale, însă prudenţa, înțelepciunea și experienţa 
sunt calitățile mele, dacă-mi este permis să spun așa, și nu am nici 
cea mai mică îndoială că... 

— Aulcus, mârâi Logen. 

Uluit, Picior-Lung se întrerupse cu gura căscată. Apoi își reveni și 
și-o închise cu un plescăit. 

- Foarte bine. Ne vom întoarce în câmpie, de unde ne vom 
îndrepta spre vest, către cele trei lacuri. Aulcus se află după ele, însă 
călătoria va fi una lungă și periculoasă, mai ales acum că vine iarna. 
Ar trebui să... 

— Bine. 

Logen se întoarse înainte ca Navigatorul să apuce să termine ce 
avea de spus. Fusese partea cea mai ușoară. Își supse dinţii și se 
duse lângă Ferro. 

- Bayaz e... se strădui să găsească un cuvânt potrivit. Dus. Nu 
ştim pentru câtă vreme. 

Femeia dădu din cap. 

- Mergem mai departe? 

— Hm... cred că... ăsta-i planul. 

— În regulă. 

Ferro se ridică în picioare și își puse arcul pe umăr. 

— Atunci ar fi bine s-o luăm din loc. 


Mai ușor decât se așteptase. Poate chiar prea ușor. Se întrebă 
dacă nu cumva se gândea să fugă din nou. La drept vorbind, gândul 
ăsta îi trecuse și lui prin minte. 

- Nici măcar nu știu unde mergem. 

Ferro pufni. 

- Eu n-am ştiut niciodată unde merg. Dacă mă întrebi pe mine, eu 
zic că-i mai bine așa, cu tine la conducere. 

Se îndreptă spre cai și îi aruncă peste umăr: 

— N-am avut nicio clipă încredere în ticălosul ăla chel. 

Mai rămăsese Luthar. Stătea cu spatele la ceilalți, cu umerii 
căzuţi, cu ochii în pământ, cu un aer profund nefericit. Logen îi 
observă zvâcnetul obrajilor. 

- Te simţi bine? 

Luthar nu părea că l-ar fi auzit. 

- Am vrut să mă lupt. Am vrut, și ştiu cum să mă lupt, și aveam 
mâna pe săbii. 

Plesni furios mânerul uneia. 

- Am fost tot atât de neajutorat ca un bebeluș pişecios! De ce n- 
am fost în stare să mă mișc? 

— Asta-i problema? În numele morţilor, tinere, asta li se întâmplă 
aproape tuturor bărbaţilor înainte de prima luptă! 

- Da? 

- Nici nu-ţi închipui cât de des. Măcar tu n-ai făcut pe tine. 

Luthar își ridică sprâncenele. 

- Se poate întâmpla și așa ceva? 

- Nici nu-ţi închipui cât de des. 

- Și tu ai îngheţat prima dată? 

Logen se încruntă. 

— Nu. Mie mi-e ușor să ucid. Mi-a fost întotdeauna ușor. Crede- 
mă, dintre noi doi, tu ești cel norocos. 

— În cazul în care nu mor pentru că nu mă mişc din loc. 

- Ei, fu silit să-i dea dreptate Logen, se poate întâmpla și asta. 

Luthar îşi lăsă capul și mai mult în piept, iar Logen îi dădu o 
palmă prietenoasă peste braţ. 

- Dar n-ai murit! Curaj, tinere, ai noroc! Încă mai eşti în viaţă, 
nu? 


Jezal dădu nefericit din cap. Logen îl cuprinse de umeri și îl 
călăuzi spre locul unde se aflau caii. 

— Asta înseamnă că data viitoare ai să te descurci mai bine. 

- Data viitoare? 

— Firește. Viaţa înseamnă să încerci să te descurci mai bine data 
viitoare. 

Logen încălecă, trupul ţeapăn durându-l la fiecare mișcare. 
Ţeapăn de la atâta drum călare, îndurerat de la bătaia din defileu. O 
piatră îi spărsese capul la spate şi căpătase un pumn zdravăn în 
tâmplă. S-ar fi putut şi mai rău. 

Se uită după ceilalți. Încălecaseră cu toţi și aveau ochii aţintiți 
asupra lui. Patru chipuri, absolut deloc asemănătoare, dar cu 
aproape aceeași expresie întipărită pe ele. Aşteptându-i ordinele. De 
ce ar fi crezut cineva că el ar fi deținut răspunsurile? Simţi că i se 
pune un nod în gât şi dădu pinteni calului. 

— Să mergem. 


Stratagema prinţului Ladisla 


— N-ar trebui să stai atât de multă vreme înăuntru, colonele West. 

Pike lăsă o clipă din mână ciocanul, iar lumina portocalie a 
focului i se reflectă în ochi, strălucind pe chipul lui asudat. 

— Oamenii vor începe să vorbească. 

West reuși să schițeze un zâmbet nervos. 

— Ăsta e singurul loc cald din toată tabăra asta împuţită. 

Adevărat, dar departe de motivul real. Era singurul loc din toată 
tabăra aia împuţită unde nu s-ar fi gândit nimeni să-l caute. Oameni 
care mureau de foame, oameni care degerau de frig, oameni care nu 
aveau apă să bea, sau nu aveau arme cu care să se lupte, sau nu 
aveau habar ce căutau acolo. Oameni care muriseră din cauza 
bolilor, sau din cauza frigului și care trebuiau îngropaţi. Nici măcar 
morții nu se puteau descurca fără West. Toată lumea avea zi și 
noapte nevoie de el. Toată lumea, mai puţin Pike și fiica lui și restul 
deţinuţilor. Singuri ei păreau independenţi și tocmai de aceea 
atelierul lor de fierărie devenise refugiul lui. Refugiu zgomotos, și 
aglomerat, şi plin de fum, fără îndoială, dar, cu toate acestea, nu 
mai puţin plăcut. Prefera să se afle aici infinit mai mult decât să fie 
în compania Prințului și a oamenilor lui. Aici, printre criminali, 
atmosfera i se părea mai... sinceră. 

- Stai în drum, colonele. Iarăşi. 

Cathil îl îmbrânci făcându-și loc pe lângă el, cu o lamă de cuţit 
incandescentă în cleștele pe care îl ţinea în mâna înmănușată. O vâri 
în apă, se încruntă, o răsuci pe o parte și pe alta, în vreme ce aburii 
fâsâiau în jurul ei. West îi urmări mișcările rapide și experimentate, 
îi observă perlele de umezeală de pe brațul puternic, de pe ceafă, îi 
observă părul întunecat și ţepos din cauza transpiraţiei. Greu de 
crezut că o confundase cu un băiat. Sigur că se pricepea să lucreze 
metalul ca oricare dintre bărbaţi, însă forma chipului, ca să nu mai 
vorbim de pieptul ei, talia ei, curba fundului, toate atât de feminine 
fără drept de tăgadă. 


Se uită peste umăr și îl surprinse cu ochii zgâiţi la ea. 

- N-ai o armată de condus? 

- O să reziste zece minute și fără mine. 

Scoase lama rece și neagră din apă și o azvârli în maldărul de 
arme de lângă piatra de șlefuit. 

— Sigur? 

Poate că avea dreptate. West trase adânc aer în piept, suspină, se 
întoarse în silă și ieşi din atelier. 

După căldura din fierărie, aerul rece al iernii îi înțepă obrajii. Își 
ridică gulerul hainei și își strânse brațele în jurul trupului, orbecăind 
spre aleea principală a taberei. Noaptea era o tăcere de mormânt 
afară, faţă de gălăgia din atelierul lăsat în urmă. Singurele sunete 
erau ţocăitul noroiului îngheţat pe cizmele lui, șuieratul propriei 
respiraţii, înjurăturile înfundate ale vreunui soldat din depărtare 
care bodogănea pentru că se rătăcise în întuneric. Se opri o clipă și 
își ridică privirea, ținându-și mereu braţele în jurul lui ca să se 
încălzească. Cerul era perfect senin, acele stelelor sclipeau în 
întuneric ca pulberea de diamante. 

- Minunat, șopti ca pentru sine. 

- Ai să te obișnuiești și cu asta. 

Treicopaci. Își croia drumul printre corturi, atent pe unde calcă, 
avându-l pe Copoi alături. Avea chipul în umbre, doar găuri negre și 
unghiuri albe, ca o stâncă în lumina lunii, însă West își dădu seama 
că aduc vești proaste. Nu că s-ar fi putut spune despre bătrânul 
nordic că ar fi avut o mutră nostimă nici în cele mai bune momente 
ale sale, dar acum încruntătura lui era cu adevărat feroce. 

- Bun găsit, prietene, spuse West în limba nordică. 

- Aşa crezi? Bethod e la mai puţin de cinci zile distanță de tabăra 
voastră. 

Brusc frigul păru a-i intra lui West pe sub haine, făcându-l să 
tremure. 

— Cinci zile? 

- Cu condiţia să nu se fi mișcat de când l-am văzut noi, iar asta e 
puţin probabil. Lui Bethod nu i-a plăcut niciodată să stea pe loc. 
Dacă se îndreaptă spre Sud, s-ar putea să fie la distanţă de trei zile. 
Poate chiar mai puţin. 


- Ce efective are? 

Copoiul își umezi buzele trimițând aburii groși ai respirației în 
aerul rece. 

- Cred că vreo zece mii, dar s-ar putea să aibă și mai mulți în 
urmă. 

Lui West i se făcu încă și mai frig. 

— Zece mii? Atât de mulți? 

- Cam așa, da. Majoritatea robi. 

- Robi? Infanterie ușoară? 

- Uşoară, dar nu ca fleacurile pe care le aveţi voi pe aici, mârâi 
Treicopaci uitându-se urât în jur, la corturile murdare, la focurile 
prost făcute și pe punctul de a se stinge. 

- Robii lui Bethod sunt căliți în lupte și sunt duri de atâta 
mărșăluit. Nemernicii ăştia ar putea alerga ziua întreagă și tot s-ar 
lupta bine la sfârșitul ei, dacă este nevoie. Arcași, sulițași, foarte 
pricepuți cu toții. 

- Nu duce lipsă nici de țărani și de câte şi mai câte, murmură 
Copoiul. 

- Nu duce. Bașca platoșe zdravene şi săbii bune și cai. Precis că 
are și niscaiva Bărbaţi Vestiţi. Bethod a adus cu el numai pe cei mai 
buni dintre cei buni, chiar şi niște conducători de armate. Pe 
deasupra şi niște ciudaţi din Est. Nişte sălbatici de dincolo de 
Crinna. Probabil că a lăsat câţiva băieţandri răsfiraţi ici și colo prin 
Nord, ca să-i țină ocupați pe prietenii tăi, și și-a adus cei mai buni 
oameni în Sud ca să se confrunte cu trupele tale bicisnice. 

Bătrânul războinic se uită fioros pe sub sprâncenele stufoase la 
tabăra murdară. 

- Nu-ţi fie cu supărare, dar nu-ți dau o șansă nici cât un găinaţ 
dacă se va ajunge la luptă. 

Cea mai rea veste. West înghiți în sec. 

— Cât de repede se mișcă o asemenea armată? 

- Repede. Cercetașii lor s-ar putea să ajungă la noi poimâine. 
Trupele, la o zi după aia. Asta în cazul în care vin direct spre noi, și 
e greu de spus dacă așa va fi. Mai degrabă l-aş crede pe Bethod în 
stare să încerce să traverseze râul mai în aval ca să ne atace din 
spate. 


— Să ne atace din spate? 

Abia dacă erau echipați pentru a face cât de cât față unui 
adversar previzibil. 

- Cum de a aflat că suntem aici? 

- Bethod a ghicit mereu mișcările dușmanilor lui. Are fler. Are și 
fler şi are şi noroc, ticălosul. Îi place să riște. Și nimic nu-i mai 
important în vreme de război decât o felie de noroc. 

West privi în jur clipind des. Zece mii de nordici căliți în bătălii, 
atacând tabăra lor  dărăpănată.  Nordici  norocoși, nordici 
imprevizibili. Încercă să-și închipuie cum va fi să-i adune pe recruţii 
indisciplinaţi și să le ceară măcar să formeze o linie de luptă în 
noroi până la glezne. Va fi un măcel. O altă Fântână Neagră pe 
punctul de a se petrece. Dar ei măcar au fost avertizaţi. Mai au trei 
zile să se pregătească pentru a se apăra. Sau, şi mai bine, pentru a 
începe să se retragă. 

- Trebuie să discutăm imediat cu Prinţul, zise. 

Noaptea îngheţată se umplu de muzică dulce și lumină caldă când 
West dădu la o parte draperia cortului. Fără tragere de inimă, se 
aplecă şi intră, urmat îndeaproape de cei doi nordici. 

- În numele morţilor... murmură Treicopaci holbându-se în jur. 

West uitase cât de excentrică poate părea locuinţa Prințului unui 
nou venit, cu atât mai mult a unuia neobișnuit cu luxul. Era mai 
puţin cort, și mult mai mult o sală imensă din pânză purpurie, înaltă 
de vreo zece pași, poate chiar mai mult, cu tapiserii styriene şi 
covoare kantice. Mobila ar fi fost mai la locul ei într-un palat, iar nu 
într-o tabără. În dulapuri mari, gravate, şi în cufere poleite se afla 
garderoba imensă a Prințului, suficientă cât să îmbrace o armată de 
filfizoni. Patul uriaș cu baldachin era el singur mai mare decât 
majoritatea corturilor din tabără. Într-un colț, o masă lăcuită gemea 
sub greutatea mormanelor de delicatese, sub greutatea farfuriilor 
din aur și argint care luceau în lumina lumânărilor. Cu greu ţi-ai fi 
putut imagina că, doar la câteva sute de pași depărtare, erau oameni 
care stăteau înghesuiți, și le era frig, și nu aveau de mâncare. 

Prințul Moștenitor Ladisla zăcea tolănit într-un scaun uriaș din 
lemn negru, un tron, ai fi putut crede, tapisat cu mătase roșie. Dintr- 
o mână îi atârna un pahar gol, iar cealaltă i se mişca alene încolo și 


încoace în ritmul muzicii unui cvartet aflat în colțul cel mai 
îndepărtat al cortului. Patru instrumentiști iscusiţi ciupeau coardele, 
mângâiau strunele şi suflau uşor în tubele strălucitoare. În jurul 
Prințului stăteau patru dintre apropiații săi, îmbrăcați impecabil și 
plictisiți aşa cum cerea moda. Printre ei, și Lordul Smund, pe care, 
în ultimele câteva săptămâni, West ajunsese să-l antipatizeze mai 
mult decât pe oricine altcineva. 

— Îţi face extrem de multă cinste, îi spunea Smund Prințului, 
zbierând ca un măgar. Faptul că împărți greutăţile vieţii în tabără cu 
soldaţii simpli îți va aduce cu siguranță respectul acestora... 

- A! Colonelul West! ciripi Ladisla, şi două din iscoadele sale din 
Nord! Ce plăcere! Trebuie neapărat să mâncaţi ceva! făcu el un gest 
moale și beat spre masă. 

— Mulţumesc, Înălțimea Voastră, dar am mâncat. Am niște vești 
de cea mai mare... 

- Sau un pahar de vin! Trebuie să beţi niște vin, e dintr-un an 
extraordinar de bun! Unde-i sticla aia? bâjbâi el cu mâna pe sub 
scaun. 

Copoiul ajunsese deja lângă masă şi se aplecase peste ea 
adulmecând mâncarea ca... un câine. Înşfăcă cu degetele murdare o 
felie mare de friptură de vită, o împături atent şi și-o îndesă întreagă 
în gură, urmărit în tot acest timp de Smund, care-și boţise buzele a 
dispreţ. În condiţii normale, West s-ar fi simțit stânjenit, dar acum 
avea griji mult mai mari. 

— Bethod e la cinci zile de noi, aproape că urlă el, cu cea mai 
bună parte a armatei sale! 

Unuia dintre muzicanți aproape că-i scăpă arcușul din mână și 
scârțâi strident pe corzi. Ladisla își ridică brusc capul, alunecând din 
scaun. Până și Smund și prietenii săi tresăriră, ieșind din starea de 
indolenţă. 

- Cinci zile, murmură Prinţul cu vocea răgușită din cauza 
surescitării, ești sigur? 

- Poate doar trei. 

— Câţi sunt? 

— Zece mii, și veterani... 

- Excelent! plesni Prințul braţul scaunului ca și cum ar fi plesnit 


falca unui nordic. Atunci discutăm cu ei ca de la egal la egal! 

West își simţi gâtul uscat. 

- Poate ca număr, Înălţimea Voastră, însă nu ca valoare. 

— Haide, colonele West, zumzăi Smund. Un soldat bun de-al 
Uniunii face cât zece de teapa lor, continuă el privindu-l batjocoritor 
pe Treicopaci. 

— Ce s-a întâmplat la Fântâna Neagră ne-a dovedit că asemenea 
presupuneri sunt neîntemeiate, chiar și în cazul în care oamenii 
noştri ar fi hrăniţi, instruiți și echipați cum se cuvine. Însă așa ceva 
nu se găseşte decât în Oastea Regelui! Mai bine ar fi să ne pregătim 
de apărare şi să fim gata să ne retragem dacă este nevoie. 

Smund pufni cu dispreţ la auzul acestor cuvinte. 

— Nimic nu este mai periculos în vreme de război, îl contrazise el 
pe West cu un aer nepăsător, decât prea multă prudenţă. 

- Ba este! Prea puţină prudenţă! bubui West cu furia vibrându-i 
în spatele ochilor. 

Dar Prinţul Ladisla îl întrerupse înainte de a apuca să-și piardă 
cumpătul. 

— Destul, domnilor! 

Sări sprinten din scaun cu ochii strălucindu-i de entuziasm de 
beţiv. 

- Mi-am stabilit deja strategia! Vom trece râul şi-i vom captura pe 
sălbaticii ăia! Ei cred că ne vor surprinde? Ha! 

Biciui aerul cu paharul de vin. 

- O să le dăm așa o surpriză de n-or s-o uite curând! O să-i gonim 
înapoi peste hotare! Chiar așa cum a vrut Mareșalul Burr! 

— Dar, Înălţimea Voastră, se bâlbâi West, simțind că îl ia cu 
amețţeală, Lordul Mareșal ne-a ordonat cât se poate de clar să 
rămânem de partea aceasta a râului. 

Ladisla făcu un semn cu mâna, de parcă l-ar fi sâcâit o muscă. 

— Spiritul ordinelor sale, colonele, nu litera lor! N-are de ce să se 
supere dacă pornim noi atacul împotriva dușmanului! 

— Ăștia sunt toţi proști! tună Treicopaci, din fericire în graiul 
nordicilor. 

— Ce spune? se interesă Prinţul. 

- Ă... ăăă... e de acord cu mine că ar trebui să stăm aici, 


Înălțimea Voastră, și să cerem ajutoare Lordului Mareșal Burr. 

- Chiar așa? Şi eu care credeam că nordicii ăștia sunt doar foc și 
oțet! Ei bine, colonele West, îl poţi informa că m-am hotărât să 
atacăm, iar hotărârea mea este de neclintit! Îi vom arăta noi acestui 
așa-zis Rege al nordicilor că nu deţine monopol asupra victoriei! 

- Bravooo! strigă Smund, lovind cu piciorul în covorul gros. 
Excelent! 

Ceilalți companioni ai Prințului dădură și ei glas acordului lor 
nătăfleţ. 

- Să-i trimitem peste hotar cu șuturi în fund! 

— Să le dăm o lecţie! 

- Minunat! Excelent! Mai avem vin? 

Frustrat, West își încleștă neputincios pumnii. Se vedea nevoit să 
mai facă o ultimă încercare, indiferent cât de penibilă, indiferent cât 
de fără sens. Îngenunche, își împreună mâinile, îl privi în ochi pe 
Prinţ, și făcu apel la orice urmă de elocvenţă pe care o mai avea. 

— Înălţimea Voastră, vă rog, vă rog stăruitor, vă implor, gândiți-vă 
mai bine. Vieţile tuturor oamenilor din tabăra asta depind de 
hotărârea pe care o luați. 

Prinţul rânji: 

— Asta este povara comenzii, prietene! Înţeleg că eşti animat de 
cele mai bune intenţii, însă trebuie să mă declar de acord cu Lordul 
Smund. Cutezanţa este cea mai bună politică în vreme de război, și 
cutezanţa va fi strategia mea! În primul și în primul rând, datorită 
cutezanței, Harold cel Mare a reușit să formeze Uniunea, datorită 
cutezanţei, Regele Casamir a cucerit Englia! Ai să vezi că îi vom 
învinge pe nordicii ăștia! Dă ordinele necesare, colonele! Pornim în 
zori! 

West studiase în amănunt campaniile lui Casamir. Cutezanţa 
reprezentase doar a zecea parte din ceea ce-l dusese la succes, restul 
fiind planificarea minuțioasă, grija față de oamenii săi, atenţia la 
detalii. Fără toate acestea, cutezanța putea fi fatală, dar își dădu 
seama că era inutil să mai spună ceva. N-ar fi făcut decât să-l înfurie 
pe Prinţ și ar fi pierdut și bruma de influență pe care o mai avea 
asupra lui. Parcă privea cum casa îi este mistuită de foc. Amorţit, 
bolnav sufletește, îngrozitor de neputincios. Nu-i mai rămăsese 


nimic de făcut decât să dea ordinele și să facă tot ce îi stătea în 
putere ca totul să se desfășoare cât de bine cu putinţă. 

- Cu siguranţă, Înălțimea Voastră, bâigui el. 

- Cu siguranţă! zâmbi Prinţul cu gura până la urechi. Ne-am 
înțeles, atunci! Excelent! De ajuns cu muzica aia! strigă el la 
instrumentiști. Avem nevoie de ceva cu mai multă forță! Ceva cu 
mai multă vlagă! 

Fără efort, cvartetul trecu la o temă de război. Cu picioarele 
plumbuite de deznădejde, West se răsuci pe călcâie și se târî afară 
din cort, în noaptea îngheţată. 

Treicopaci îi sufla în ceafă. 

- În numele morţilor, nu vă înţeleg deloc! De unde vin eu, un 
bărbat își câștigă dreptul de a conduce! Ceilalți îl urmează pentru că 
îi recunosc meritele și îl respectă pentru că trăiește la fel ca ei! Până 
şi Bethod și-a câştigat locul pe care îl are astăzi! 

Se fâţâia încolo și încoace în fața cortului uriaș, dând din mâini 
ca apucat. 

- Voi îi luaţi pe cei mai puţin înzestrați cu calităţi de conducător, 
şi din toată haita asta îl alegeţi pe cel mai mare idiot ca să-l puneţi 
în fruntea armatei! 

West nu știa ce să spună. Nici nu avea vreun contraargument. 

- Puţoiul ăla o să vă conducă în morminte! Întoarceţi-vă cu toții 
în ţărână, dacă așa aveţi chef, dar al naibii să fiu dacă am să te 
urmez, eu sau băieții mei. M-am săturat să plătesc pentru oalele 
sparte de alții și ticălosul ăla de Bethod mi-a luat deja prea multe! 
Haide, Copoiule. Corabia asta de nebuni se poate scufunda și fără 
noi! 

Se întoarse și dispăru în noapte. 

Copoiul ridică din umeri. 

- Nu-i chiar atât de rău. 

Se apropie conspirativ de West, băgă mâna în buzunar și scoase 
ceva. West avu în fața ochilor o bucată de somon fiert, fără îndoială 
şterpelit de pe masa Prințului. Nordicul râse. 

- M-am ales cu un peşte! 

Și îşi urmă șeful, lăsându-l singur în noaptea amarnică. Muzica 
militară din cortul lui Ladisla plutea prin aerul îngheţat din jurul lui. 


Până la amurg 


— Au. 

O mână îl smulse brutal din somn pe Glokta. Uşurel, își întoarse 
capul de pe pernă, scrâșnind din dinţi când durerea îi săgetă gâtul. 
Astăzi moartea are de gând să vină dis-de-dimineaţă? Întredeschise 
ochii. Aha. Încă nu. Poate pe la prânz. Vitari stătea aplecată deasupra 
lui privindu-l fix, cu țepușele părului aproape negre în primele raze 
ale soarelui care pătrundeau pe fereastră. 

- Foarte bine, practiciană Vitari, dacă nu mai poţi fără mine. Dar, 
dacă nu te superi, va trebui să stai deasupra. 

- Ha, ha. Ambasadorul gurkian e aici. 

— Cine? 

- Un sol. Din partea Împăratului. 

Glokta simţi junghiul panicii. 

— Unde? 

— Aici, în Citadelă. Stă de vorbă cu consiliul de conducere. 

— Căcat! exclamă Glokta, chinuindu-se să se dea jos din pat, 
ignorând durerea cumplită atunci când își propti piciorul distrus pe 
podea. De ce nu m-au chemat? 

Vitari îl privi cu dispreţ. 

- Poate au preferat să discute cu el în absenţa ta. Ce părere ai de 
asta? 

— Cum naiba a ajuns aici? 

— Cu o barcă. A zis că vrea să poarte tratative. Vissbruck zice că 
era de datoria lui să-l primească. 

- De datoria lui! scuipă Glokta chinuindu-se să-și tragă pantalonii 
pe piciorul amorţit. Porc ticălos ce e! De câtă vreme a venit? 

— De suficientă cât să pună la cale ceva necurat cu consiliul, dacă 
asta se doreşte. 

— Căcat! se strâmbă Glokta de durere când își puse și cămașa. 


Ambasadorul gurkian era, fără îndoială, o prezență impozantă. 


Nasul îi era proeminent și coroiat, inteligenţa îi strălucea în ochi, 
barba lungă și rară minunat îngrijită. Fir de aur în broderia straielor 
lungi și albe, parură înaltă care sclipea în soarele puternic. Ţinută 
extraordinar de dreaptă, gâtul lung întins, bărbia ridicată spre cer, 
astfel încât atunci când catadicsea să se uite la ceva, întotdeauna 
privea de sus. Foarte înalt și slab, făcea ca până și sala aceea 
magnifică şi vastă să pară scundă și sărăcăcioasă. L-ai putea foarte 
ușor confunda cu un împărat. 

Glokta era conștient în mod dureros de cât de cocârjat și 
neîndemânatic trebuie că arăta atunci când șontâcăi, strâmbându-se 
de durere şi asudând abundent, în sala de audiențe. Cioara cea 
jalnică față în față cu splendidul păun. Dar războaiele nu sunt mereu 
câștigate de cei mai frumoși. Din fericire pentru mine. 

Nu se așteptase să găsească atât de puţine persoane la masa cea 
lungă. Doar Vissbruck, Eider și Korsten dan Vurms se aflau pe 
locurile lor, și niciunul nu dădu semne de bucurie la vederea lui. Și 
nici n-ar avea motive de bucurie, ticăloșii. 

- Lordul Guvernator nu ne onorează cu prezența? lătră el. 

— Tatăl meu nu se simte bine, murmură Vurms. 

- Păcat că nu i-ai rămas alături să-l îngrijești. Și Kahdia? 

Nu-i răspunse nimeni. 

— N-a avut chef să se întâlnească cu el, nu? arătă insolent cu capul 
spre sol. Cât de norocoși suntem că voi trei aveţi stomacuri 
puternice. Eu sunt Superiorul Glokta și, indiferent ce ți s-a spus, eu 
sunt șeful aici. Îmi cer scuze pentru întârziere, însă nu m-a înștiințat 
nimeni de sosirea ta. 

Îl fulgeră cu privirea pe Vissbruck, dar generalul nu era interesat 
să i se uite în ochi. Așa, idiot lăudăros. N-am să uit asta. 

— Numele meu este Shabbed al Islik Burai. 

Ambasadorul vorbea limba comună la perfecţie, cu o voce la fel 
de puternică, autoritară și arogantă ca înfățișarea sa. 

— Sunt emisarul cârmuitorului de drept al întregului Sud, 
atotputernicul Împărat al atotputernicului Gurkhul și al tuturor 
insulelor Kantice, Uthman-ul-Dosht, cel mai iubit, cel mai temut, cel 
mai norocit dintre toți oamenii din Cercul Lumii, uns chiar de mâna 
dreaptă a lui Dumnezeu, însuși Profetul Khalul. 


- Bravo ţie. Aș face o plecăciune, dar mi-am sucit spinarea de 
dimineață când m-am dat jos din pat. 

Islik schiță un zâmbet sarcastic. 

— Rană demnă de un adevărat războinic. Am venit ca să vă accept 
capitularea. 

— Nu mai spune? 

Glokta se târî spre cel mai apropiat scaun și se prăbuși în el. Al 
naibii să fiu dacă am să mai stau în picioare fie și o fracțiune de 
secundă, doar pentru mocofanul ăsta cât prăjina. 

- Credeam că, de obicei, asemenea oferte se fac la sfârșitul 
luptelor. 

— În cazul în care va fi o luptă, aceasta nu va dura mult, răspunse 
ambasadorul traversând încăperea spre fereastră. Văd cinci legiuni, 
așezate în formaţie de luptă de-a lungul întregii peninsule. Douăzeci 
de mii de sulițași, doar o mică parte din ce are să urmeze. Trupele 
Împăratului sunt mai numeroase decât firele de nisip din deșert. A te 
împotrivi lor e la fel de zadarnic ca împotrivirea în faţa oceanului. 
Toţi ştiţi asta. 

Ochii lui, strălucind de mândrie, trecură peste chipurile vinovate 
ale consiliului de conducere și se opriră asupra lui Glokta cu dispreţ 
pătrunzător. Este privirea unuia care crede că a câștigat deja. Nimeni 
nu-l poate învinovăţi pentru că așa crede. Poate chiar a câștigat. 

- Numai proștii şi nebunii s-ar putea gândi să ţină piept unei 
asemenea armate. Voi, albii, nu aveţi ce căuta aici. Niciodată n-aţi 
avut ce căuta aici. Împăratul vă oferă şansa de a părăsi Sudul cât 
încă mai sunteţi în viață. Deschideţi-ne porţile și veţi fi cruţaţi. Veţi 
putea pleca cu bărcuţele voastre spre insulița voastră. Să nu se 
spună că Uthman-ul-Dosht nu este generos. Dumnezeu luptă alături 
de noi. Cauza voastră este pierdută. 

- O, nu știu, ne-a mers destul de bine în ultimul război. Cu 
siguranță că ne amintim cu toţi de căderea Ulriochului. Ne amintim 
cum a ars orașul. Mai ales templele, îi răspunse Glokta ridicând din 
umeri cu nepăsare. Probabil că Dumnezeu a avut altă treabă în ziua 
aia. 

— În ziua aceea, da. Dar au fost și alte bătălii. Și sunt convins că-ţi 
amintești o anume luptă, la un anume pod, unde un anume tânăr 


ofițer a picat în mâinile noastre, surâse solul. Dumnezeu este 
pretutindeni. 

Glokta simţi cum i se zbate o pleoapă. Știe că n-am cum să uit. Îşi 
aminti cum se mirase când sulița gurkiană îi pătrunsese în trup. 
Cum simţise surpriză, și dezamăgire, și o durere feroce. Deci nu sunt 
invulnerabil. Își aminti cum i se cabrase calul, aruncându-l din șa. 
Cum durerea i se intensificase, cum mirarea se transformase în 
teamă. Cum se târâse printre picioarele celor care se luptau și 
printre cadavrele celor pentru care lupta se încheiase, cum se 
sufocase, cum simţise în gură gustul amar al colbului și gustul sărat 
al sângelui. Își aminti cum îl cuprinsese agonia când săbiile îi 
intraseră în picior. Cum teama se transformase în teroare. Își aminti 
cum fusese târât, urlând și plângând, departe de pod. Și în acea 
noapte au început să-mi pună întrebările. 

— Am învins, spuse Glokta cu gura ca de iască și voce spartă. Am 
dovedit că suntem mai puternici. 

- Asta a fost atunci. Lumea se schimbă. Implicarea naţiunii 
voastre în Nordul îngheţat vă pune într-o situaţie deloc avantajoasă. 
Aţi reușit să încălcaţi prima regulă a războiului. Niciodată să nu te 
lupţi cu doi inamici în același timp. 

Trebuie să recunosc că raționamentul lui este fără greșeală. 

- Zidurile cetății Dagoska v-au înfrânt şi înainte, spuse Glokta, 
însă vocea nu-i suna convingătoare nici măcar pentru propriile-i 
urechi. Nu sunt chiar cuvintele unui învingător. 

Simţi ochii lui Vissbruck, și ai lui Vurms, și ai lui Eider ațintiți 
asupra lui, dându-i mâncărimi pe șira spinării. Încearcă să-și dea 
seama cine anume este stăpân pe situaţie și eu știu pe cine aș miza dacă 
aș fi în locul lor. 

- Poate unii dintre voi aveți mai multă încredere decât alţii în 
trăinicia acestor ziduri. Mă voi întoarce după răspuns la amurg. 
Oferta Împăratului este doar pentru ziua aceasta și nu va mai fi 
repetată. Este milostiv, dar până și îndurarea lui are limite. Aveţi 
timp să vă hotărâți până la amurg. 

Și ieşi din încăpere. 

Glokta așteptă să audă cum se închide ușa în urma lui înainte de 
a-şi întoarce încet scaunul cu faţa la ceilalți. 


— Ce naiba a fost asta? răcni el la Vissbruck. 

— Păi... se bâlbâi generalul trăgând de gulerul transpirat al 
uniformei. Era de datoria mea, în calitate de soldat, să primesc un 
reprezentant  neînarmat al dușmanului, pentru a-i asculta 
condițiile... 

- Fără să mă înștiinţezi? 

- Ştiam că n-o să vrei să-l asculți! se răţoi Vurms. Dar are 
dreptate! Cu toate eforturile noastre, suntem în inferioritate și nu ne 
putem aştepta la niciun ajutor câtă vreme mai durează războiul din 
Englia. Suntem ca o împunsătură de ac în talpa unei naţiuni imense 
şi ostile. Poate că ar fi bine pentru noi să negociem cât încă o mai 
putem face de pe poziţii de oarecare forță. Poţi să fii sigur că, în 
afară de un masacru, nu ni se va mai da o altă șansă după ce va 
cădea cetatea! 

Și asta-i drept, însă Arhilectorul nu va fi de acord. Nu m-a trimis aici 
ca să negociez condiţiile capitulării. 

- Magistresă Fider, eşti neobișnuit de tăcută. 

-— Nu mă pricep la aspectele militare ale unei asemenea decizii. 
Însă, din câte înţeleg, condiţiile pe care ni le propune sunt extrem 
de generoase. Un lucru este sigur. Dacă refuzăm această ofertă, iar 
gurkienii cuceresc orașul prin forță, măcelul va fi cumplit, spuse ea 
ridicându-și ochii spre Glokta. Atunci nu va mai exista clemenţă. 

Perfect adevărat. Sunt expert în materie de clemență gurkiană. 

- Deci toți trei sunteţi în favoarea capitulării? 

Se priviră unul pe celălalt, dar nu răspunseră. 

- Nu v-a trecut prin cap că odată ce capitulăm, s-ar putea să nu-și 
mai onoreze micuța înţelegere? 

- Ba da, spuse Vissbruck, însă și-au respectat înțelegerile și în 
trecut, și cu siguranţă că o speranţă... șopti privind la tăblia mesei, 
este mai bună decât niciuna. 

Mi se pare că ai mai multă încredere în dușmanul nostru decât ai în 
mine. Deloc surprinzător. Ba chiar eu aș putea să am încredere mai 
multă decât tine. 

Glokta își șterse urdorile de sub ochi. 

— Înţeleg. Atunci cred că sunt nevoit să mă gândesc la această 
ofertă. Ne vom întâlni din nou atunci când se va reîntoarce prietenul 


nostru gurkian. La amurg. 

Îşi balansă trupul înapoi şi se strâmbă de durere când se ridică 
din scaun. 

- O să te gândești? îi şuieră Vitari în ureche pe când traversa 
şchiopătând holul. O să te gândești, schilodule? 

- Ai auzit bine, se rățoi Glokta. Eu sunt cel care ia deciziile aici. 

- Nu le iau viermii ăia în locul tău? 

- Fiecare cu treaba lui. Eu nu-ţi spun cum să faci rapoartele pe 
care le trimiţi Arhilectorului. Nu te priveşte cum am de gând s-o 
scot la capăt cu viermii ăia. 

— Nu mă priveşte? 

Vitari îl apucă de braţ, iar Glokta se clătină amarnic pe piciorul 
bolnav. Era mai puternică decât lăsa să se vadă. Mult mai puternică. 

- I-am spus lui Sult că te descurci! îi urlă în față. Dacă cedăm 
orașul fără nici măcar o luptă, ne pierdem amândoi capetele! Iar 
capul meu mă priveşte, schilodule! 

— Nu e momentul să intri în panică, mârâi Glokta. Nu vreau să 
ajung cadavru plutind pe lângă docuri, așa cum nici tu nu vrei, dar 
acesta este un moment delicat. Lasă-i să-şi închipuie că o să iasă 
cum vor, astfel încât să nu facă niciun gest pripit. Nu până când nu 
voi fi pregătit. Şi înţelege când îți spun, practiciană, că este pentru 
prima și ultima dată când îţi explic ce am de gând să fac. Acum ia-ți 
laba de pe mine. 

Dar nu-i dădu drumul, ci îl strânse și mai tare, ca într-o 
menghină. I se îngustară ochii, i se formară riduri mici de furie pe 
faţa pistruiată. M-am înșelat oare în privinţa ei? E în stare să-mi ia 
gâtul? Aproape că-i veni să rânjească în fața unui asemenea gând. 
Dar tocmai atunci Severard se hotărî să iasă dintr-un cotlon al 
holului întunecat. 

- Uitaţi-vă la voi, murmură îndreptându-se spre ei. Întotdeauna 
m-am minunat să văd cum dragostea înflorește acolo unde te aștepți 
cel mai puţin și între oameni de la care nu te-ai aștepta la așa ceva 
niciodată. Un trandafir care încolțeşte în pământ neroditor. 

Îşi apăsă palmele pe piept. 

— Îmi merge drept la inimă. 

— L-ai prins? 


- Fireşte. De îndată ce a ieșit din sala de audienţe. 

Mâna lui Vitari se blegi brusc, iar Glokta o împinse la o parte și 
începu să se târâie spre celule. 

- Ce-ar fi să vii cu noi? îi strigă peste umăr, abţinându-se să-și 
frece carnea învineţită de pe braţ. Poţi să povestești experienţa asta 
în următorul raport pe care i-l vei trimite lui Sult. 


Shabbed al Islik Burai părea mult mai puţin maiestuos atunci 
când stătea jos. Cu atât mai mult într-un scaun zgâriat și plin de 
pete într-una din celulele strâmte și sufocante de sub Citadelă. 

- Nu că-i mai bine să conversăm de la aceeași înălțime? N-am 
prea putut să mă concentrez când te simțeam deasupra mea. 

Islik rânji batjocoritor și se uită în altă parte, de parcă ar fi fost 
sub demnitatea lui să stea de vorbă cu Glokta. Ca un bogătan hărțuit 
de cerșetori în plină stradă. Dar îl vom vindeca în curând de iluzia asta. 

- Ştim că există un trădător între zidurile acestea. Mai mult încă, 
există un trădător chiar în consiliul de conducere. Cel mai probabil 
este una dintre cele trei somități cărora le-ai prezentat ultimatumul 
tău lipsit de însemnătate. Îmi vei spune cine este. 

Niciun răspuns. 

— Sunt milostiv, exclamă Glokta, fluturând nepăsător din mână 
așa cum făcuse ambasadorul doar cu câteva minute mai înainte, dar 
și îndurarea mea are limite. Vorbește. 

- Mă aflu aici sub steagul alb al negocierilor, trimis în misiune de 
Împăratul însuși! Vătămarea unui emisar neînarmat este împotriva 
tuturor regulilor războiului! 

- Negocieri? Reguli de război? 

Glokta chicoti. Severard chicoti. Vitari chicoti. Frost nu. 

- Mai există așa ceva? Păstrează-ţi aiurelile astea pentru copii ca 
Vissbruck. Nu așa joacă adulții acest joc. Cine este trădătorul? 

- Mi-e milă de tine, schilodule! Când va cădea orașul... 

Păstrează-ţi mila. O să ai nevoie de ea pentru tine însuţi. Pumnul lui 
Frost nu făcu niciun zgomot atunci când se înfundă în stomacul 
ambasadorului. Dar ochii îi ţâșniră din orbite, gura i se căscă larg, 
scoase un fel de tuse uscată, mai aproape de icnet, încercă să tragă 
aer în piept și tuși din nou. 


- Straniu, nu? medită Glokta urmărindu-l cum încearcă să-și 
recapete răsuflarea. Oameni mari și oameni mici, oameni slabi și 
oameni grași, deștepți și proşti, toți au aceeași reacţie la un pumn în 
burtă. Acum crezi că ești cel mai puternic om din lume. În clipa 
următoare, nici măcar nu mai poți respira. Anumite soiuri de putere 
nu sunt decât niște feste pe care ţi le joacă mintea. Oamenii tăi m-au 
învăţat asta, în catacombele de sub palatul împăratului tău. Crede- 
mă când îți spun că acolo nu există reguli ale războiului. Ştii totul 
despre anume lupte, și despre anume poduri, și despre anumiți 
tineri ofițeri, așa că știi la fel de bine că și eu am fost în locul în care 
te afli tu acum. Există o singură diferență, totuși. Eu eram 
neputincios, pe când tu poţi opri toate neplăcerile astea oricând 
vrei. Nu trebuie să faci nimic altceva decât să-mi dai numele 
trădătorului, și te vom cruța. 

Acum Islik își recăpătase respiraţia. Dar mare parte din aroganță i- 
a dispărut, și cred că i-a dispărut pentru totdeauna. 

- Nu știu nimic de niciun trădător! 

— Aşa să fie? Împăratul, stăpânul tău, te trimite să negociezi fără 
să-ți dea toate detaliile? Nu prea cred. Dar dacă așa stau lucrurile, 
înseamnă că nu-mi eşti de niciun folos, nu crezi? 

Islik icni: 

- Nu știu nimic despre niciun trădător. 

- Vom vedea. 

Pumnul mare și alb al lui Frost îl pocni în faţă. L-ar fi doborât 
dacă albinosul nu l-ar fi echilibrat cu o altă lovitură care-i zdrobi 
nasul și-l dădu pe spate, cu scaun cu tot. Frost şi Severard îl târâră 
din locul unde căzuse, puseră scaunul la locul lui și îl așezară, așa 
cum ai azvârli un sac cu cartofi care gâfâie și geme. Cu mâinile 
încrucișate pe piept, Vitari admira spectacolul. 

- Extrem de dureros, spuse Glokta, însă poţi ignora durerea 
atunci când știi că nu va dura mult. Dacă nu poate dura, să zicem, 
până după amurg. Ca să frângi un om din toate punctele de vedere 
şi repede, trebuie să-l ameninţi că îi vei lua ceva ce-i aparţine. Să-i 
faci rău în așa fel încât să nu se mai vindece niciodată. Crede-mă 
când îți spun că eu știu asta. 

— Gâhhh! chirăi ambasadorul zvârcolindu-se în scaun. 


Severard șterse lama cuţitului de straiele albe ale victimei, apoi 
azvârli urechea pe masă. Şi rămase acolo pe lemnul neșlefuit: o 
bucată circulară de carne, oropsită și plină de sânge. Glokta o privi 
cu ochi mari. Într-o celulă fără aer, de-a lungul multor luni, slugile 
Împăratului m-au transformat în parodia asta de om, scârboasă și 
deformată. Normal, șansa de a mă purta la fel cu unul dintre ei, șansa 
de a le plăti cu aceeași monedă, dinte pentru dinte, ar fi trebuit să-mi 
aducă un licăr vag de plăcere. Și totuși nu simţea absolut nimic. 
Nimic, în afară de propria-mi suferință. Se cutremură când își întinse 
piciorul și simţi cum îi trosnește genunchiul. Expiră printre gingiile 
goale. Și atunci, de ce fac toate astea? 

Glokta oftă. 

— După asta, ne vom ocupa de degetele de la picioare. Apoi de 
cele de la mână, de ochi, de mână, de nas, și tot așa, pricepi? Va 
trece cel puţin o oră până își vor da seama că nu te-ai întors, iar noi 
lucrăm repede, arătă Glokta cu capul spre urechea retezată. Până 
atunci vom avea o grămadă înaltă de aproape jumătate de metru din 
carnea ta. Dacă este nevoie, am să te cioplesc până când n-o să mai 
rămână din tine decât un sac cu măruntaie și o limbă, dar voi afla 
cine este trădătorul, crede-mă. Ce zici? Ţi-ai adus aminte de ceva? 

Ambasadorul se holbă la el, respirând sacadat, cu sânge aproape 
negru prelingându-i-se pe bărbie din nasul imperial, sânge aproape 
negru picurându-i din tâmplă. Mut din cauza șocului, sau își plănuiește 
următoarea mișcare? Nu prea mai contează. 

- Mă plictisesc. Treci la mâini, Frost. 

Albinosul îl apucă de o încheietură. 

— Stai! urlă ambasadorul. Dumnezeu să mă ajute, stai! Vurms. 
Korsten dan Vurms, fiul guvernatorului! 

Vurms. Aproape prea evident. Însă cele mai evidente răspunsuri sunt, 
de obicei, cele corecte. Lepra aia mică și-ar vinde și tatăl dacă ar crede 
că găsește cumpărător.. 

- Și femeia, Eider! 

Glokta se încruntă. 

- Eider? Eşti sigur? 

— Ea a avut ideea! Ea a pus la cale totul! 

Glokta își supse îndelung gingiile. Erau acre. 


Crâncenă dezamăgire, sau crâncenă recunoaștere a faptului că am 
știut asta tot timpul? E singura cu suficientă inteligență, și suficientă 
îndrăzneală, și suficiente resurse pentru trădare. Noroc că am destulă 
minte-n cap ca să nu mă fi așteptat la finaluri fericite. 

- Eider și Vurms, șopti Glokta. Vurms și Eider. Prima noastră 
enigmă sordidă se apropie de sfârșit. 

Îşi ridică privirea la Frost. 

- Ştii ce ai de făcut. 


Slabe șanse 


Colina se înălța din iarbă, con rotund și neted parcă făcut de 
mâna omului. Ciudată această movilă în mijlocul câmpiei uniforme. 
Lui Ferro nu îi inspira încredere. 

În vârf, erau înşirate într-un fel de cerc pietre erodate de vreme. 
Altele erau răspândite pe pante, unele în picioare, altele culcate pe o 
parte, cea mai mică ajungând până la genunchi, cea mai mare, de 
două ori mai înaltă decât un om. Pietre întunecate și netede, sfidând 
vântul. Bătrâne, reci, mânioase. Ferro le privi încruntată. 

Și parcă și ele se încruntau la ea. 

— Ce-i locul ăsta? întrebă Nouădegete. 

Quai ridică din umeri. 

- E vechi, asta e, nemaipomenit de vechi. Mai vechi decât 
Imperiul însuși. Poate ridicat dinainte de timpul lui Euz, atunci când 
diavolii cutreierau pământul, răspunse rânjind ucenicul. Poate că a 
fost construit chiar de diavoli. Cine poate ști? Un templu închinat 
unor zei de mult uitaţi? Un mormânt? 

- Mormântul nostru, șopti Ferro. 

— Ce spui? 

— E un loc foarte bun de popas, rosti cu voce tare. Putem vedea 
toată câmpia de aici. 

Nouădegete se încruntă analizând opţiunile. 

— Bine. Ne oprim. 


Ferro se cățărase pe una dintre pietre și, cu mâinile în șolduri, 
cerceta întinderea câmpiei. Vântul învolbura iarba, creând valuri în 
ea, ca valurile mării. Învolbura norii, spintecându-i, trăgându-i peste 
cer. Biciuia obrajii lui Ferro, îi intra în ochii mijiţi, dar ea nu-l lua în 
seamă. 

Doar vânt blestemat, nimic deosebit. 

Nouădegete era lângă ea, uitându-se și el în jur sub soarele rece. 

— Vezi ceva? 


— Suntem urmăriți. 

Urmăritorii se aflau foarte departe, însă ea îi putea vedea. Puncte 
minuscule la mare depărtare. Călăreţi minusculi înaintând pe un 
ocean de iarbă. 

Nouădegete tresări. 

— Eşti sigură? 

— Da. Te surprinde? 

— Nu. 

Renunţă să mai încerce să mai deslușşească ceva și se frecă la 
ochi. 

- Veştile proaste nu mă surprind niciodată. Mă dezamăgesc, doar. 

— Sunt treisprezece. 

- Poţi să-i şi numeri? Eu nici măcar nu-i văd. După noi vin? 

Femeia își ridică braţele. 

— Mai vezi pe altcineva aici? Poate că jigodia aia rânjită de 
Finnius și-a mai găsit niște prieteni. 

- Rahat. 

Se uită la căruţa trasă la poalele dealului. 

— N-avem cum să le-o luăm înainte. 

- Nu, își crâmpoţi ea buzele. Ai putea să întrebi spiritele ce 
părere au. 

— Și ce să ne spună? Că suntem în rahat până în gât? 

O clipă de tăcere. 

- Mai bine să așteptăm și să ne luptăm cu ei aici. Să ducem și 
căruța în vârf. Măcar avem un deal şi niște stânci după care să ne 
ascundem. 

- La asta mă gândeam și eu. Câștigăm ceva timp ca să ne 
pregătim terenul. 

— În ordine. Să ne apucăm de treabă. 


Gura hârlețului mușcă din țărână scoțând un zgomot scrijelit de 
metal pe pământ. Zgomot mult prea bine cunoscut. De atunci când 
săpa şanţuri și de atunci când săpa morminte. Și care era diferenţa? 

Ferro săpase morminte pentru toate soiurile de oameni. Tovarăşi, 
sau cei aproape tovarăși. Prieteni, sau cei aproape prieteni. Unul sau 
doi iubiți, dacă le puteai spune așa. Bandiţi, ucigași, sclavi. Oricine 


îi ura pe gurkieni. Oricine își căuta ascunzătoare în Ținuturile 
Haine, indiferent de motiv. 

Hârleţul. În sus. În jos. 

Dacă încă mai ești în viață atunci când se încheie lupta, te apuci 
de săpat. Strângi cadavrele în linie. Sapi mormintele în rând. Sapi 
pentru camarazii tăi căzuți. Sapi cât de adânc ești în stare, îi arunci 
înăuntru, îi acoperi, ei putrezesc şi sunt dați uitării, iar tu mergi mai 
departe de una singură. Așa au stat lucrurile întotdeauna. 

Însă aici, pe această colină ciudată, în mijlocul acestui tărâm 
ciudat, încă mai era timp. Camarazii ei încă mai aveau o șansă la 
viață. Aceasta era deosebirea și, cu tot disprețul ei, cu toată 
supărarea ei, cu toată furia ei, se agăța strâns de ea așa cum își 
apuca sabia. Cu disperare. 

Straniu cum niciodată nu încetase să spere. 

— Ai făcut treabă bună, îi spuse Nouădegete de pe marginea 
gropii. 

— Am mult exercițiu. 

Înfipse hârlețul în pământul de pe margine, se sprijini în mâini și 
se săltă afară din groapă. Apoi se așeză pe buza acesteia, cu 
picioarele atârnând în gol. Transpiraţia îi lipise cămașa de corp și îi 
șiroia pe faţă. Își şterse fruntea cu mâna murdară. El îi oferi 
burduful cu apă, iar ea îl luă şi scoase dopul cu dinţii. 

— Cât timp avem? 

Luă o gură de apă, se clăti, apoi o scuipă. 

— Depinde de cât de repede înaintează. 

O altă gură. Pe aceasta o înghiţi. 

— Acum merg repede. Dacă vor continua în ritmul ăsta, ar putea 
ajunge aici la noapte, sau poate mâine în zori. 

Îi înapoie burduful cu apă. 

— Mâine în zori, murmură Nouădegete punând încet dopul la loc. 
Treisprezece ai spus, nu? 

— Treisprezece. 

— Iar noi suntem patru. 

- Cinci, dacă apare și Navigatorul să dea o mână de ajutor. 

Nouădegete își scărpină falca. 

- Nu prea cred. 


— Ucenicul e bun de ceva? 

Nouădegete se strâmbă. 

— Nu prea. 

- Dar Luthar? 

- M-ar mira să fi dat măcar un pumn într-o încăierare, darămite 
să fi scos sabia vreodată în viaţa lui. 

Ferro îl aprobă dând din cap. 

— Atunci suntem doi la treisprezece. 

- Slabe şanse să-i învingem. 

— Foarte slabe. 

Logen trase adânc aer în piept și privi în groapă. 

- Dacă ai de gând să fugi, să știi că nu te condamn. 

- Hm, pufni ea. 

Ciudat, nu se mai gândise deloc la asta. 

— Rămân. Să văd ce se întâmplă. 

Vântul foşni prin iarbă și oftă printre stânci. Ferro bănuia că în 
asemenea momente se spun anumite lucruri, însă nu avea habar ce 
anume. În fond, niciodată nu se pricepuse la vorbe. 

- Un singur lucru. Dacă mor, să mă îngropi, spuse şi îi întinse 
mâna. De acord? 

Bărbatul ridică o sprânceană. 

— De acord. 

Ferro își dădu seama că trecuse prea multă vreme de când nu mai 
atinsese o altă ființă fără intenţia de a-i face rău. Era o senzaţie tare 
stranie, mâna lui prinsă într-a ei, degetele lui strânse în jurul 
degetelor ei, palma lui lipită de a ei. Caldă. Un semn din cap pentru 
consfințirea înţelegerii. Ferro răspunse dând și ea din cap. Apoi 
strângerea de mână încetă. 

— Și dacă murim amândoi? spuse el. 

Ridică din umeri. 

— Atunci o să ne curețe ciorile carnea de pe oase. În fond, care-i 
diferenţa? 

- Nu prea este, murmură el coborând dealul. Nu prea este. 


Drumul spre victorie 


West stătea lângă un pâlc de copaci piperniciţi, în vântul tăios, pe 
o ridicătură de deasupra râului Cumnur, și privea cum înaintează 
coloana cea lungă de soldați. Mai exact, privea cum nu înaintează. 

Aflate în fața armatei Prințului Ladisla, corpurile ordonate ale 
Oastei Regelui se mișcau destul de cadențat. Puteai deosebi acești 
ostaşi după armurile care sclipeau în razele răzlețe ale soarelui 
bolnăvicios care reușeau să străpungă norii zdrențuiți, după 
uniformele colorate ale ofițerilor, după stindardele cu auriu și roşu 
care fluturau în fruntea fiecărei companii. Aproape că traversaseră 
deja râul în formaţie, contrastând puternic cu talmeș-balmeşul de pe 
celălalt mal. 

Recruţii porniseră cu multă înflăcărare la drum, evident bucuroși 
să scape de tabăra mizeră, însă nu trecuse nici măcar o oră când, ici 
şi colo, câte unul, mai bătrân decât ceilalți, sau mai prost încălțat, 
începuse să rămână în urmă, iar coloana să se destrame. Oamenii 
alunecau și se poticneau pe noroiul pe jumătate îngheţat, înjurând și 
ciocnindu-se de cei de alături, împiedicându-se de cei din față. 
Batalioanele se contorsionaseră, se frânseră, grupuri ordonate 
transformate în aglomerări amorfe, contopite cu unităţile din faţă și 
din urmă, până când toată coloana ajunsese să se miște în valuri 
uriașe, cu un grup zorindu-se înainte, în vreme ce altul rămânea 
nemișcat, aidoma segmentelor unei râme enorme și murdare. 

Deja până la râu dispăruse orice urmă de ordine. Companiile 
dezlânate se înghesuiau în spaţiul strâmt, soldaţii se înghionteau și 
gemeau, obosiţi și nervoși. Cei care așteptau în spate se împingeau 
mai mult, și mai mult, nerăbdători să ajungă pe malul celălalt ca să 
își poată trage sufletul, încetinind și mai mult traversarea cu 
greutatea trupurilor lor. Apoi o căruță, care n-avea ce căuta acolo, 
își pierduse o roată la jumătatea podului, iar șuvoiul gros de oameni 
se transformă într-o şuviţă subțire. Nimeni nu dădea semne că ar şti 
cum s-o miște de acolo, sau cum s-o repare, iar soldaţii se mulțumiră 


doar să se cațere peste ea, sau să se strecoare pe lângă ea, întârziind 
miile de camarazi din spate. 

Mii de soldaţi înghesuindu-se în mâl pe acest mal al apei repezi. 
Mișcându-se greu și bombănind, umăr la umăr, cu sulițele 
împungând aerul în cele mai ciudate poziţii, în strigătele ofițerilor, 
și într-un morman din ce în ce mai mare de mizerii și piese de 
echipament aruncate. În spatele lor, șarpele uriaș de oameni care 
abia se târau își continua înaintarea spasmodică, ducând alți şi alți 
soldaţi în dezordinea de la pod. Nu exista nici cel mai mic semn că 
s-ar fi gândit cineva să îi oprească, necum că ar fi reușit. 

Și toate astea se petreceau în coloană de marș, fără vreo presiune 
din partea inamicului, și având la dispoziţie o cale de deplasare 
destul de acceptabilă. Lui West îi era groază să-și închipuie cum ar fi 
să-i ordoneze în formaţie de luptă printre copaci și pe un teren 
neregulat. Închise strâns ochii, și-i frecă cu vârfurile degetelor, iar 
când îi deschise, scena pe jumătate terifiantă, pe jumătate hilară era 
tot în faţa lui. Nici nu ştia dacă să râdă sau să plângă. 

Auzi zgomotul de copite ale unui cal care se apropia de el. În şa 
stătea, solid și falnic, locotenentul Jalenhorm. Poate cam lipsit de 
imaginaţie, dar călăreț de excepție şi om de toată nădejdea. Cea mai 
bună alegere pentru misiunea la care se gândea West. 

- Locotenent Jalenhorm, la ordin, domnule, raportă uriașul și se 
răsuci în şa ca să se uite spre râu. Se pare că au ceva probleme la 
pod. 

- Nu-i așa? Şi mă tem că ăsta-i doar începutul. 

Jalenhorm zâmbi cu gura până la urechi. 

— Înţeleg că avem avantajul superiorității numerice și al atacului 
prin surprindere... 

- Poate al superiorității numerice. Cât despre atacul prin 
surprindere... oftă West arătându-i oamenii care se învârteau pe pod 
în urletele disperate ale ofițerilor. Gloata asta? Un orb ne-ar auzi 
venind de la distanţă de cincisprezece kilometri. Probabil că un orb 
și un surd ne-ar simți mirosul încă dinainte de a ne așeza în formaţie 
de luptă. Vom pierde toată ziua cu traversarea podului, iar acesta 
nici măcar nu este cel mai mare din necazurile noastre. Mă tem că 
în ceea ce privește lanţul de comandă prăpastia dintre noi și dușman 


nu are cum să fie mai mare. Prinţul trăiește într-un vis, iar oamenii 
lui nu fac nimic altceva decât să încerce să-l ţină acolo, cu orice 
pret. 

— Dar sigur că... 

- Iar preţul ar putea fi vieţile noastre. 

Jalenhorm se încruntă. 

— Haide, West, nu vreau să intru în luptă cu gânduri din astea... 

— Tu n-ai să intri în luptă. 

— Nu? 

— Îţi vei alege șase oameni destoinici din companie și vei lua şi 
cai de schimb. Te vei duce cât de repede este omenește posibil până 
la Ostenhorm, apoi spre nord, către tabăra Lordului Mareșal Burr. 

West scoase o scrisoare din haină. 

— Îi vei da asta. Îl vei informa că Bethod se află în spatele lui cu 
cei mai buni soldaţi din armata sa și că, în mod absolut nesăbuit, 
Prințul Ladisla s-a hotărât să treacă râul Cumnur și să se confrunte 
cu nordicii, contrar ordinelor sale explicite, continuă West scrâşnind 
din dinţi. Bethod o să ne observe de la kilometri distanță. Am 
renunțat la avantajul terenului numai ca prințul Ladisla să facă 
paradă de curajul său. Se pare că în război curajul este cea mai bună 
politică. 

— West, nu se poate să fie atât de rău? 

- Când ajungi la Mareșalul Burr, spune-i că armata Prințului 
Ladisla a fost deja învinsă, foarte probabil chiar nimicită, și că 
drumul spre Ostenhorm a rămas liber. Va ști ce are de făcut. 

Jalenhorm se holbă la scrisoare, întinse mâna după ea, apoi se 
opri. 

- Colonele, aș vrea să trimiți pe altcineva. Eu ar trebui să iau 
parte la luptă... 

- Participarea ta la luptă nu are cum să schimbe ceva, 
locotenente, însă transmiterea acestui mesaj poate fi un lucru bun. 
Crede-mă că nu încerc să te cruţ. Aceasta este o misiune extrem de 
importantă și numai în tine am încredere că o vei duce la capăt. 
Înțelegi ordinul? 

Uriașul înghiți în sec, apoi luă scrisoarea, își descheie un nasture 
de la uniformă și o puse cu grijă în haină. 


- Desigur, domnule. Sunt onorat. 

Vru să-și întoarcă armăsarul. 

— Încă ceva, respiră adânc West. Dacă se va întâmpla să... să fiu 
ucis. Când se va termina totul, vrei să-i transmiţi un mesaj surorii 
mele? 

— Haide, nu trebuie să... 

- Sper să supraviețuiesc, sincer îți spun, dar vorbim despre un 
război aici. Nu poate supraviețui toată lumea. Dacă nu mă întorc, 
spune-i lui Ardece... şovăi el gândindu-se o clipă. Spune-i doar că-mi 
pare rău. Atâta tot. 

— Sigur că da. Dar sper să-i spui tu însuți. 

— Şi eu sper. Succes. 

West îi întinse mâna. 

Jalenhorm se aplecă din şa și i-o strânse. 

— Şi ţie. 

Dădu pinteni calului și coborî colina, îndepărtându-se de râu. 
West îl urmări cu privirea câteva clipe, apoi trase adânc aer în piept 
și porni în cealaltă direcţie, către pod. 

Cineva trebuia să pună în mișcare coloana aia afurisită. 


Rele necesare 


Soarele era acum o jumătate de roată aurie în spatele zidurilor 
cetăţii, aruncând săgeți portocalii în coridorul pe care şontâcăia 
Glokta, urmat îndeaproape de practicianul Frost. Vedea prin 
ferestrele pe lângă care trecea cu mult chin și mult efort umbrele 
lungi aruncate pe stâncă de clădirile orașului. Aproape că vedea, cu 
fiecare fereastră, cum umbrele parcă erau mai lungi și mai neclare, 
că razele soarelui erau mai puţin strălucitoare și mai reci. Curând nu 
va mai fi nicio lumină. Curând va fi noapte. 

Se opri o clipă în faţa ușilor spre sala de audiențe, cât să-și 
recapete răsuflarea, să permită durerii din picior să se mai 
domolească. Își linse gingiile goale. 

— Acum dă-mi sacul. 

Frost i-l înmână și își puse mâna albă pe ușă. 

— Ga-a? E-ti p-egă-it? bolborosi el. 

Mai pregătit ca în momentul ăsta n-o să fiu niciodată. 

— Haide să terminăm cu povestea asta. 

Generalul Vissbruck, ţeapăn în uniforma mult prea scrobită, cu 
fălcile răsfrânte peste gulerul înalt, își frământa nervos mâinile. 
Korsten dan Vurms făcea tot posibilul să pară cât mai nepăsător, 
însă mișcările iuți ale limbii când și-o trecea peste buze îi trădau 
tulburarea. Magistresa Eider stătea dreaptă în scaun, cu mâinile 
strânse pe masă în fața ei, cu chipul grav. Serioasă și pusă pe treabă. 
Colierul din rubine mari sclipea în ultimii tăciuni ai soarelui care 
apunea. N-a durat prea mult până și-a făcut rost de alte bijuterii. 

La această întrunire mai participa o persoană care nu dădea 
absolut niciun semn de nervozitate. Nicomo Cosca se tolănise pe un 
scaun lângă perete, în spatele stăpânei sale, cu brațele încrucișate 
peste pieptarul cel negru. Glokta observă că la un șold avea o sabie, 
iar la celălalt un pumnal. 

— Ce caută aici? 

- Această problemă îi afectează pe toți din oraș, spuse Eider 


calmă. Este o hotărâre mult prea importantă ca s-o poţi lua singur. 

— Adică el o să aibă grijă să-ți dau cuvântul, nu? 

Cosca ridică din umeri şi începu să-și examineze unghiile jegoase. 

- Și cum rămâne cu ordonanța semnată de toți cei doisprezece 
membri ai Consiliului Închis? 

— Hârtia aia n-o să ne salveze de răzbunarea Împăratului dacă 
gurkienii cuceresc cetatea. 

- Înţeleg. Așa că ai de gând să mă sfidezi, să-l sfidezi pe 
Arhilector, să-l sfidezi pe rege? 

— Am de gând să ascult tot ce are de spus emisarul gurkian, iar 
apoi să analizez faptele. 

- Foarte bine, spuse Glokta, îndreptându-se spre masă și 
răsturnând conținutul sacului pe ea. Ascultă-l. 

Capul lui Islik căzu pe masă cu un pocnet sec. Complet lipsit de 
expresie, cu ochii deschiși care se holbau în gol în direcţii diferite, 
cu limba scoasă. Se rostogoli greoi pe splendida tăblie a mesei, 
lăsând pe lemnul lăcuit o dâră groasă de sânge, și se opri, cu faţa în 
sus, chiar înaintea generalului Vissbruck. 

Niţeluș cam teatral, însă de mare efect. Trebuie să mi se recunoască 
meritul acesta. Acum nu se mai poate îndoi nimeni de nivelul meu de 
angajament. Vissbruck rămase cu ochii holbaţi la capul însângerat, 
iar gura i se căsca tot mai mult. Se ridică brusc şi se dădu înapoi 
împleticindu-se, iar scaunul trăncăni pe pardoseală. Arătă spre 
Glokta cu un deget care-i tremura amarnic. 

- Eşti nebun! Nebun! N-o să mai existe îndurare pentru nimeni! 
Pentru niciun bărbat, nicio femeie, niciun copil din Dagoska! Nu 
mai avem absolut nicio speranţă dacă orașul cade! 

Glokta zâmbi fără dinți. 

- Atunci eu propun ca toţi să vă luaţi angajamentul la modul cel 
mai serios că nu veţi lăsa orașul să cadă. 

Se uită la Korsten dan Vurms și continuă. 

- Dacă nu cumva e prea târziu pentru asta? Dacă nu cumva aţi 
vândut deja cetatea gurkienilor și nu mai puteţi da înapoi! 

Ochii lui Vurms zvâcniră spre ușă, spre Cosca, spre îngrozitul 
general Vissbruck, spre Frost, postat amenințător lângă ușă, și, în 
cele din urmă, spre Magistresa Eider, care nu-și pierduse nimic din 


calmul de la început. Și iată cum iese la iveală micuța noastră 
conspirație. 

- Ştie! zbieră Vurms, împingându-și scaunul înapoi și 
împleticindu-se spre fereastră. 

- Evident că ştie. 

— Atunci fă ceva, la naiba! 

-— Deja am făcut, îi răspunse Eider. Până la ora aceasta oamenii lui 
Cosca au cucerit deja zidurile, au întins poduri peste canal și au 
deschis porțile în fața gurkienilor. Și docurile, și Marele Templu, și 
chiar Citadela însăși se află acum în mâinile lor. 

Se auzi un zgomot slab din spatele ușilor. 

— Şi cred că îi aud acum la ușă. Îmi pare rău, Superiorule Glokta, 
îmi pare extrem de rău. Ai făcut absolut tot ce ţi-a cerut Eminenţa 
Sa, ba chiar mai mult, însă gurkienii au năvălit deja în cetate. Îţi dai 
seama că nu mai are niciun sens să te împotrivești. 

Glokta își ridică ochii spre Cosca. 

— Pot să-i răspund? 

Styrianul schiță un zâmbet strâmb și o plecăciune stângace. 

- Eşti foarte amabil. Regret că trebuie să vă dezamăgesc, dar 
porţile cetăţii sunt în mâinile Hadișului Kahdia și ale câtorva dintre 
cei mai devotați preoți ai lui. Mi-a spus că le va deschide în fața 
gurkienilor doar atunci când - ce cuvinte a folosit, oare? —, doar 
atunci când „Dumnezeu însuși îi va porunci”. Aveţi în plan vreo 
vizită a divinității? 

Chipul lui Eider spunea foarte clar că nu. 

- Iar în ceea ce privește Citadela, aceasta a fost confiscată de 
Inchiziţie pentru a asigura siguranța supușilor loiali ai Maiestăţii 
Sale, desigur. Pe practicienii mei îi auziţi la ușă. Cât despre 
mercenarii maestrului Cosca... 

- La locurile lor, pe ziduri, Superiorule, aşa cum ai ordonat! 

Styrianul îşi pocni călcâiele şi execută un salut fără cusur. 

- Sunt pregătiţi să respingă orice atac din partea gurkienilor, 
continuă el și îi aruncă un rânjet larg lui Eider. Îmi cer scuze că 
trebuie să plec din slujba ta într-un moment atât de critic, 
Magistresă, dar trebuie să înţelegi că am primit o ofertă mai bună. 

Se aşternu o tăcere stupefiată. Vissbruck nu ar fi arătat mai şocat 


nici dacă ar fi fost lovit de fulger. Vurms se holba în jur, cu ochi 
rătăciţi. Se dădu un pas mic în spate, iar Frost făcu un pas mare spre 
el. Toată culoarea se scursese din obrajii Magistresei Eider. Și iată 
cum se încheie vânătoarea, iar vulpile sunt toate încolțite. 

- N-ar trebui să pari atât de surprinsă, spuse Glokta așezându-se 
confortabil în scaun. Lipsa de loialitate a lui Nicomo Cosca este 
legendară în tot Cercul Lumii. Nu există loc sub soare unde să nu-și 
fi trădat stăpânul. 

Styrianul zâmbi și mai făcu o plecăciune. 

- Bogăția ta, șopti Eider, mă surprinde, nu lipsa lui de loialitate. 
De unde ai făcut rost de toţi banii ăștia? 

Glokta rânji. 

— Viaţa e plină de surprize. 

— Căţea afurisită și proastă! urlă Vurms. 

Îşi trăsese doar pe jumătate sabia din teacă atunci când pumnul 
alb al lui Frost îi strivi falca, azvârlindu-l de perete, unde se prăbuși 
fără simţire. Aproape în aceeași clipă ușile se sparseră și Vitari 
năvăli în încăpere, urmată de alți șase practicieni. 

- E totul în regulă? întrebă ea. 

- De fapt, tocmai am terminat. Fii bun, Frost, și scoate gunoiul 
de-aici. 

Degetele albinosului se încleştară în jurul gleznei lui Vurms și 
practicianul îl scoase din sala de audienţe, târându-l pe jos ca pe un 
sac cu cartofi. Eider urmări chipul inert cum aluneca pe pardoseală, 
apoi își ridică ochii la Glokta. 

— Şi acum? 

— Acum, celulele. 

- Și după aceea? 

- Vom vedea. 

Pocni din degete spre practicieni, apoi arătă spre ușă. Doi dintre 
aceștia tropăiră până la masă, o apucară pe Regina neguţătorilor de 
coate, o legară fedeleș şi o scoaseră din încăpere. 

- Aşa, deci, spuse Glokta uitându-se la Vissbruck. Mai vrea cineva 
să accepte oferta de capitulare pe care ne-a făcut-o ambasadorul? 

Generalul, care nu scosese nicio şoaptă tot timpul acesta, închise 
gura, inspiră adânc și luă poziţia de drepți. 


- Sunt un simplu soldat. Bineînţeles că voi îndeplini orice ordin al 
Maiestăţii Sale, sau al reprezentantului ales al Maiestăţii Sale. Dacă 
ordinul spune să apăr Dagoska până la ultimul om, atunci îmi voi 
vărsa tot sângele din trup ca să o apăr. Te asigur că nu am știut 
absolut nimic despre complotul ăsta. Poate că am acţionat pripit, 
dar am fost întotdeauna cinstit în ceea ce am crezut eu că fac pentru 
binele... 

Glokta făcu un semn nerăbdător din mână. 

— Sunt convins. Plictisit, ce-i drept, dar convins. Am pierdut deja 
jumătate din consiliul de conducere astăzi. Dacă aș pierde mai mult, aș 
da dovadă de lăcomie. Fără îndoială că gurkienii vor ataca în zori. 
Trebuie să te îngrijești de apărarea noastră, generale. 

Vissbruck închise ochii, înghiţi în sec, îşi șterse transpirația de pe 
frunte. 

— Nu vei regreta că ai încredere în mine, Superiorule. 

- Sper că așa va fi. Du-te. 

Generalul ieși grăbit din sală, ca şi cum s-a fi temut ca nu cumva 
Glokta să se răzgândească, iar restul practicienilor îl urmară. Vitari 
se aplecă, ridică scaunul dărâmat pe care stătuse Vurms și îl împinse 
ușurel sub masă. 

— Iscusită treabă, dădu ea încet din cap ca pentru sine. Foarte 
iscusită. Mă bucur să spun că am avut dreptate în privința ta tot 
timpul. 

Glokta fornăi sarcastic. 

- Aprobarea ta contează pentru mine mult mai puțin decât îți poţi 
imagina. 

Ochii femeii îi surâseră pe deasupra măștii. 

— Nu am spus că te aprob. Am spus doar că ai făcut o treabă 
iscusită, îi explică și se întoarse ieșind fără zgomot în coridor. 

Nu mai rămăseseră decât el și Cosca. Mercenarul se sprijinise de 
perete, cu mâinile încrucișate nepăsător pe piept, privindu-l cu un 
zâmbet slab. Nu făcuse niciun gest în tot timpul acela. 

- Cred că te-ai descurca de minune în Styria. Eşti foarte lipsit 
de... scrupule? Așa se zice? Oricum, ridică el cu emfază din umeri, 
de abia aștept să te slujesc. 

Până când îţi va oferi altcineva mai mult decât mine, nu, Cosca? 


Mercenarul arătă capul retezat de pe masă. 

— Ce vrei să fac cu ăsta? 

— Înfige-l într-o ţeapă și pune-l pe parapet, la vedere. Să-l observe 
gurkienii și să înțeleagă cât de hotărâți suntem să nu cedăm. 

Cosca plescăi din limbă. 

- Capete în țepe, ai? se amuză el apucând capul de barba lungă și 
trăgându-l de pe masă. Nu se demodează niciodată. 

Ușile se închiseră în urma lui, iar Glokta rămase singur în sala de 
audienţe. Își masă gâtul încordat, își întinse piciorul înțepenit sub 
masa plină de sânge. Una peste alta, o zi reușită. Însă ziua se termină 
acum. Dincolo de ferestrele înalte, soarele apusese peste Dagoska. 

Se lăsase noaptea. 


Printre stânci 


Primele raze ale zorilor se furișau peste câmpie. Licărul luminii 
pe sub norii semeţi și peste muchiile stâncilor străvechi, o flacără 
tulbure pe orizontul din est. Priveliște arareori văzută de om, acea 
primă sclipire cenușie a zilei. Oricum, priveliște complet străină lui 
Jezal. La ora aceasta, acasă, ar fi fost bine mersi, dormind buștean 
în patul cald. Niciunul dintre ei nu dormise pe timpul nopţii. Toţi 
trecură în tăcere orele lungi și reci, așezați în bătaia vântului, 
chinuindu-se să străpungă întunericul cu privirea și să deslușească 
eventuale siluete pe întinderea câmpiei, și așteptând. Așteptând 
zorii. 

Nouădegete se încruntă la soarele care răsărea. 

— E timpul. Vor veni curând. 

— Așa, murmură Jezal îngheţat de frică. 

- Ascultă la mine, acum. Rămâi aici și păzeşte căruţa. Sunt mulți 
cei care ne vor ataca, și foarte probabil unii vor veni pe la spate. De 
aceea tu rămâi aici. Înțelegi? 

Jezal înghiți cu greu. Gâtul i se uscase din cauza încordării. Nu se 
putea gândi decât la cât de nedrept era totul. Cât de nedrept era să 
moară atât de tânăr. 

— În regulă. Eu și cu ea ne ducem în faţa dealului, printre stânci. 
Cred că majoritatea pe acolo vor veni. Dacă dai de bucluc, strigă 
după noi, dar dacă nu venim... descurcă-te cum poţi. Poate că avem 
treabă. Poate că am murit. 

- Mi-e frică, şopti Jezal. 

Nu intenţionase să rostească aceste cuvinte, dar acum părea să nu 
mai conteze. 

Dar Nouădegete dădu înţelegător din cap. 

- Și mie mi-e. Tuturor ne e frică. 

Cu un zâmbet feroce pe buze, Ferro își fixă pe piept curelele 
tolbei cu săgeți, își strânse mai bine teaca la centură, scoase 
apărătoarea arcului şi își flexă degetele, ciupindu-i coarda. Totul cu 


mișcări îndemânatice și rapide și anticipând violențele ce urmau să 
vină. Deşi se pregătea de o luptă care foarte posibil avea să le aducă 
moartea, arăta cum ar fi arătat Jezal când s-ar fi dichisit pentru o 
noapte petrecută prin tavernele din Adua. În lumina slabă, ochii 
galbeni îi străluceau emoţionaţi, plini de nerăbdare. Nu o mai 
văzuse niciodată atât de veselă. 

— Nu mi se pare că ei i-ar fi frică, spuse. 

Nouădegete se încruntă la femeie. 

— Ei, poate că nu-i este, dar ea nu e un exemplu pentru mine. 

O mai privi câteva clipe. 

- Uneori, când cineva trăieşte atât de mult timp numai în 
primejdie, singurul moment când se simte în viaţă este atunci când 
moartea îi suflă în ceafă. 

— Așa e, murmură Jezal. 

Îi venea să vomite acum numai când se uita la centură, la 
mânerul sabiei sale pe care îl lustruise cu atâta mândrie. Înghiți din 
nou. La naiba, parcă niciodată nu avusese atât de multă salivă. 

— Încearcă să te gândești la altceva. 

— La ce? 

- La orice te ajută să te simți mai bine. Ai familie? 

- Un tată și doi frați. Habar n-am dacă ţin la mine, sau cât de 
mult. 

- La naiba cu ei, atunci! Copii? 

- Nu. 

— Nevastă? 

— Nu, se strâmbă Jezal cu amărăciune în suflet. 

Toată viața nu făcuse nimic altceva decât să joace cărți şi să-și 
facă dușmani. Nimeni nu-i va simți lipsa. 

- Poate o iubită? Nu-mi spune că nu te așteaptă nicio fată. 

— Păi, poate... 

Însă nu avea nici cea mai mică îndoială că Ardee își găsise deja 
pe altcineva. Căci nu părea o persoană prea sentimentală. Poate că 
ar fi trebuit să o ceară de soţie când avusese ocazia. Măcar așa ar 
plânge cineva după el. 

— Dar tu? bâigui el. 

— Ce? Dacă am familie? se încruntă Nouădegete frecându-și tare 


ciotul degetului mijlociu. Am avut una. Iar acum am alta. Nu-ţi alegi 
rudele, iei ce ţi se dă și încerci să profiți cât mai mult. 

Îi arătă pe Ferro şi pe Quai. 

- O vezi, şi pe el, şi pe tine? îl întrebă pe Jezal punându-i mâna 
pe umăr. Aceasta este familia mea acum și nu am de gând să-mi 
pierd vreun frate astăzi, înţelegi? 

Jezal dădu ușurel din cap. Nu-ţi alegi rudele. Profiţi cât de mult 
poţi. Nu mai conta acum dacă membrii acestei familii erau urâţi, sau 
proşti, sau împuţiţi, sau ciudați. Nouădegete îi întinse mâna și Jezal 
o strânse cu toată puterea. Nordicul îi zâmbi larg. 

— Atunci, mult noroc, Jezal. 

— Şi ţie. 


Ferro stătea într-un genunchi lângă una dintre stâncile bătute de 
vreme, cu arcul în mână, cu săgeata în arc, gata de tragere. Vântul 
sculpta în iarba înaltă a câmpiei, biciuia iarba mai scurtă de pe 
coasta dealului, legăna cele șapte săgeți înfipte în pământ în faţa ei. 
Nu mai avea decât aceste șapte săgeți. 

Nici pe departe suficiente. 

Îi urmări cu privirea când ajunseră la poalele dealului. Îi urmări 
cu privirea când descălecară și începură să urce. Îi urmări cu 
privirea când își strânseră mai bine cataramele de la armurile lor 
din piele și își pregătiră armele. Sulițe, săbii, scuturi, un arc sau 
două. Îi numără. Treisprezece. Avusese dreptate. 

Slabă consolare. 

Îl recunoscu pe Finnius care râdea în hohote arătând înspre 
stânci. Lepădătura. Pe el ar trebui să-l lovească primul dacă ar avea 
ocazia, însă nu avea rost să riște de la această distanță. Se vor 
apropia curând. Vor traversa câmpul deschis şi vor începe să urce 
dealul. 

Atunci va trage asupra lor. 

Începură să se împrăștie, aruncând priviri prudente la stânci peste 
marginea scuturilor. Se auzea foșnetul ierbii sub pașii lor. Încă nu o 
observaseră. În față mergea unul fără scut, dar cu un rânjet feroce 
pe chip și câte o sabie strălucitoare în fiecare mână. 

Încordă arcul fără grabă, simţi atingerea reconfortantă a corzii pe 


bărbie. Săgeata îl nimeri în piept, trecând chiar prin mijlocul 
pieptarului din piele. Tresări, se prăbuși în genunchi cu respiraţia 
întretăiată. Reuși să se ridice împingându-se în pământ cu una 
dintre săbii și se clătină pe picioare. A doua săgeată i se înfipse în 
piept chiar deasupra primei și căzu iarăşi în genunchi, sângele 
începu să-i curgă din gură și se rostogoli pe spate. 

Mai erau încă mulți și tot veneau spre ea. Cel care trecuse acum 
în față se ascunsese aproape în întregime în spatele scutului, 
încercând să nu lase la vedere niciun centimetru de carne. Săgeata i 
se izbi de marginea scutului. 

— Ssss, şuieră ea, smulgând o altă săgeată din pământ. 

Încordă iarăși arcul, ţintind cu mai mare atenţie. 

— Aaah! exclamă individul când săgeata îi trecu prin glezna 
expusă. 

Scutul i se clătină ca beat și alunecă ușor într-o parte. 

După un zbor arcuit, următoarea săgeată îi intră în gât, chiar 
deasupra scutului. Sângele bolborosi, ochii se căscară, el se rostogoli 
îndărăt pe panta dealului, iar scutul îl urmă, păstrând încă săgeata 
înfiptă în el. 

Povestea asta durase prea mult și își folosise prea multe săgeți. Ei 
ajunseseră aproape la jumătatea drumului înspre stânci, urcând 
dealul în zigzaguri mari, ferindu-se de alte atacuri. Smulse ultimele 
două săgeți din pământ și urcă spre coamă furișându-se prin iarbă. 
Pentru moment nu putea face mai mult. Nouădegete va trebui să-și 
poarte singur de grijă. 


Logen aștepta cu spatele lipit de stâncă, încercând să respire cât 
mai ușor. O văzu pe Ferro urcând de-a bușilea dealul, îndepărtându- 
se de el. 

— La naiba, murmură el. 

Iarăşi în inferioritate și iarăşi în rahat. Știuse că așa se va 
întâmpla chiar din clipa în care își asumase conducerea. Așa se 
întâmpla întotdeauna. În regulă. Mai ieşise din belele şi înainte şi va 
ieși și din aceasta. Trebuie spus ceva despre Logen Nouădegete, 
trebuie spus că e un luptător. 

Auzi icnete de efort şi paşi grăbiţi prin iarbă. Un bărbat care se 


chinuia să urce dealul. Chiar în stânga stâncii. Logen își duse sabia 
în partea dreaptă, mângâie metalul dur al mânerului, își încleștă 
maxilarele. Apăru de după stâncă vârful suliței celuilalt 
bălăbănindu-se încoace și încolo. Apoi scutul. 

leşi la iveală cu un urlet de luptă, rotind sabia în cercuri largi. 
Intră adânc în umărul individului și îi despică pieptul, trimițând o 
ploaie de stropi de sânge în aerul dimineţii. Forța loviturii îl ridică 
de jos și îl trimise de-a berbeleacul la vale. 

- Încă-s viu! gâfâi Logen urcând dealul. 

O suliță șuieră pe lângă el și se înfipse în pământ chiar la 
picioarele lui, când se ascunse în spatele stâncii următoare. 
Tentativă eșuată, dar vor mai fi și altele. Se uită de după stâncă. 
Observă siluete grăbite care fugeau de la o piatră la alta. Își umezi 
buzele și ridică sabia Maestrului. Acum tăișul negru era plin de 
sânge, era sânge și pe litera din argint de lângă mâner. Dar încă mai 
avea multă treabă. 


Urca dealul către ea, uitându-se prudent pe deasupra scutului, 
pregătit să blocheze orice săgeată ar fi venit spre el. N-avea cum să 
ajungă la el de aici, era mult prea atent. 

Se furișă în spatele stâncii și îşi dădu drumul în șanțul pe care îl 
săpase și începu să meargă de-a bușilea. Ieși din el la capăt, exact în 
spatele altei stânci. O ocoli uşor şi se uită în vale. Îl vedea din profil 
acum, urca foarte prudent spre stânca după care se ascunsese ea mai 
înainte. Parcă Dumnezeu era într-o dispoziție generoasă astăzi. 

Faţă de ea, nu faţă de el. 

Săgeata îi pătrunse în trup, mai sus de mijloc. Se poticni şi o privi 
uluit. Puse în arc și ultima săgeată. Bărbatul tocmai încerca să și-o 
smulgă pe prima, când a doua îi intră în piept. Chiar în inimă, 
presupuse ea, după felul în care el se prăbușise. 

Nu mai avea săgeți. Ferro își aruncă arcul cât colo şi trase sabia 
gurkiană. 

Venise vremea să se apropie de dușman. 


Logen ocoli o stâncă și se pomeni nas în nas cu unul, atât de 
aproape că-i simțea respiraţia pe obraz. Chip tânăr. Arătos, cu piele 


curată şi nas acvilin, ochi mari și căprui. Logen îi dădu un cap în 
gură. Capul celuilalt se dădu pe spate, iar tânărul se clătină pe 
picioare, dându-i timp lui Logen să-și scoată cu mâna stângă 
pumnalul de la brâu. Lăsă sabia să cadă, apucă marginea scutului și- 
l dădu la o parte din drum. Capul lui Ochi Căprui reveni în poziţie 
verticală, cu sângele bolborosind din nasul spart, cu rânjet fioros 
când își pregăti brațul drept de atac. 

Nouădegete mugi când înfipse cuțitul în trupul omului. O dată, 
de două ori, de trei ori. Adânc, repede, aproape ridicându-l de la sol. 
Sângele curgea din găurile pe care le căpătase în mațe, udându-i 
mâinile lui Logen. Ochi Căprui gemu, își scăpă sabia, îl lăsară 
picioarele și începu să alunece moale. Logen se uită la el cum se 
duce. Nu ai cum alege între a ucide sau a muri. Trebuie să dai 
dovadă de realism. 

Omul stătea pe iarbă, ținându-se de burta însângerată cu ambele 
mâini. Se uită în sus la Logen. 

— Gâh, grohăi el. Gâââh. 

— Ce zici? 

Nimic. Ochii căprui deveniseră sticloși. 

— Haide! zbieră Ferro. Haide, pui de curvă! 

Stătea ghemuită în iarbă, gata de salt. 

Nu-i înţelegea limba, dar a prins esenţa. Suliţa lui se arcui, 
răsucindu-se prin aer. Aruncare deloc rea. Ferro făcu un pas în 
lateral, iar sulița se lovi de pietre. 

Îi râse în nas întărâtându-l când se repezi spre ea — un taur de 
om, uriaș și chel. De la cincisprezece paşi reuși să-i deslușească 
nervurile de pe mânerul halebardei. La doisprezece pași, reuși să-i 
deslușească cutele de pe mutra care-și arăta colții, ridurile de la 
colțul ochilor, de pe şaua nasului. La opt pași, reuşi să-i desluşească 
zgârieturile de pe pieptarul din piele. Cinci pași și își ridică 
halebarda. 

- Aaaaahhhh! zbieră când iarba i se nărui sub picioare și se 
prăvăli într-una din gropile pe care le săpase Ferro, iar arma îi zbură 
din mână cât colo. 

Ar fi trebuit să fie atent pe unde calcă. 

Ea ţâșni spre el nerăbdătoare, învârtind sabia fără să vadă unde 


lovește. Omul urlă când lama grea îi despică umărul, guiţă și 
bolborosi, încercând să iasă de acolo, încercând să se caţere pe 
pereţii din pământ moale ai gropii. Sabia îi ciopli vârful capului, iar 
el gâgâi și se zvârcoli și alunecă spre fundul gropii. Fundul 
mormântului. Mormântul lui. 

Nu merita unul, dar nu conta. Îl va scoate de acolo mai târziu şi îl 
va lăsa să putrezească pe deal. 


Zdravăn ticălosul ăsta. Un uriaș gras, cu jumătate de cap mai 
înalt decât Logen, dotat cu un ciomag colosal, cam cât o jumătate de 
trunchi de copac, pe care-l învârtea cu ușurință, urlând și zbierând 
ca nebun, rostogolindu-și ochii mici și urâţi pe faţa buhăită. Logen 
se feri de lovitură și se ascunse pe după stânci. Nu era deloc ușor, 
căci trebuia să încerce să fie cu un ochi pe unde calcă și cu celălalt 
la copacul acela pe care-l manevra muntele de om cu care se 
confrunta. Nu era deloc ușor. Precis ceva va merge prost. 

Logen se împiedică. De cizma celui cu ochi căprui pe care-l 
omorâse doar cu un minut în urmă. lată că ţi se face dreptate. Se 
redresă în timp util ca să vadă cum pumnul uriașului îl pocnește 
drept în gură. Se clătină, ameţit, scuipând sânge. Văzu iar ciomagul 
îndreptându-se asupra lui și sări înapoi. Însă nu suficient de departe. 
Vârful bucății de lemn îi forfecă piciorul aproape doborându-l. Se 
împletici, rezemându-se de una dintre stânci, zbierând și salivând și 
strâmbându-se de durere. Bâjbâi după sabie, și aproape se împunse 
singur cu ea, apoi o ridică iute, făcu o tumbă și căzu pe spate, chiar 
la timp ca să evite lovitura ciomagului care ciopli o bucată mare din 
stânca de lângă el. 

Uriașul își ridică din nou arma deasupra capului, mugind ca un 
bivol. Fioros gest, poate, însă deloc unul inteligent. Logen se ridică 
în capul oaselor și îi înfipse sabia în burtă. Lama neagră vârâtă până 
la plăsele, cu vârful ieşindu-i pe partea cealaltă. Malacul scăpă 
ciomagul din mâini și bufni în brazdele de iarbă, dar, cu un efort 
disperat, se aplecă şi îl apucă zdravăn pe Logen de cămașă. Îl trase 
spre el, urlând și dezgolindu-și dinții însângeraţi. Începu să-și ridice 
pumnul de dimensiunile unei pulpe de porc. 

Cu viteza fulgerului, Logen își trase cuțitul din carâmbul cizmei și 


i-l împlântă în gât. Uriașul păru mirat, însă doar o clipă, apoi îi țâșni 
sângele din gură, șiroindu-i pe bărbie. Dădu drumul cămășii lui 
Logen, făcu un pas nesigur în spate, se învârti încet, se izbi de una 
dintre stânci şi se prăbuși în nas cu o bufnitură puternică. Se pare că 
tatăl lui Logen avusese dreptate. Niciodată nu ai prea multe cuțite la 
tine. 


Ferro auzi coarda arcului, dar prea târziu. Săgeata îi străpunse 
omoplatul şi vârful îi ieşi prin faţă. Braţul îi amorți instantaneu. 
Sângele întunecat îi curgea pe cămașa murdară. Șuieră încercând să- 
şi recapete răsuflarea și se ascunse în spatele uneia dintre stânci. 

Dar mai avea sabia şi un braț bun care s-o mânuiască. Cu mișcări 
furișate ocoli stânca, ciulindu-și urechile. Suprafața aspră îi zgârie 
spatele. Desluși pașii arcașului prin iarbă. Venea după ea. Auzi și 
clinchetul sabiei trase din teacă. Acum îl vedea. Stătea cu spatele la 
ea, uitându-se la stânga și la dreapta. 

Îl atacă, dar el se întoarse la timp ca să-i pareze lovitura. Se 
prăbușiră în iarbă și se rostogoliră încleștaţi la vale. Individul reuși 
să se ridice în picioare, zbătându-se și zbierând, cu mâinile la fața 
însângerată. În timpul luptei, săgeata din umărul ei îi intrase în 
ochi. 

Norocul ei. 

Făcu un salt înainte, iar sabia gurkiană îi reteză piciorul. El zbieră 
iarăşi, prăbuşindu-se într-o rână, cu bucata ciopârțită atârnându-i 
ciudat. Tocmai încerca să se ridice când lama arcuită îi reteză gâtul 
până la jumătate. Ferro se îndepărtă de-a bușilea de mort. Brațul 
stâng nu-i mai era de folos acum, dar în pumnul drept strângea tare 
mânerul sabiei sale. 

Căuta altă acţiune. 


Finnius se mișca încoace și încolo, țopăind, rămânând mereu în 
picioare. Cu brațul stâng susținea un scut mare și pătrăţos, iar în 
mâna dreaptă ţinea o sabie scurtă și groasă. O învârtea repede, iar 
soarele palid îi sclipea pe margini. În tot acest timp rânjea, iar părul 
lung îi flutura în bătaia vântului. 

Logen era mult prea obosit ca să se mai miște, aşa că rămase pe 


loc să-și tragă răsuflarea. Sabia Maestrului îi atârna în mână, cu 
vârful în jos. 

— Ce s-a întâmplat cu vrăjitorul vostru? râse Finnius. Fără 
scamatorii de data asta? 

— Fără scamatorii. 

- Trebuie să-ţi spun că ne-aţi cam dat de furcă, recunosc. Dar uite 
că am ajuns aici în cele din urmă. 

- Unde aţi ajuns? 

Logen privi la cadavrul lui Ochi Căprui, sprijinit cu spatele de 
stâncă. 

- Dacă asta voiaţi, puteaţi foarte bine să vă omorâţi între voi de 
la bun început și să mă scutiţi de tot deranjul ăsta. 

Finnius se încruntă. 

- Ai să afli că sunt din altă plămadă decât proștii ăștia, nordicule. 

- Toţi suntem din aceeași plămadă. Nu e nevoie să mai spintec pe 
altcineva ca să-ți demonstrez asta, răspunse Logen întinzându-și 
gâtul și ridicând sabia Maestrului. Dar dacă ai de gând să-mi arăţi ce 
ai pe dinăuntru, poţi să fii sigur că n-am să te dezamăgesc. 

— În regulă! strigă Finnius năpustindu-se spre el. Dacă ești atât de 
nerăbdător să vezi cum arată iadul! 

Atacul fu rapid și dur. Cu scutul ridicat în față, îl mână pe Logen 
printre stânci, agitându-și sabia. Logen se retrăgea cam nesigur pe 
picioare şi gâfâind, căutând din ochi o breșă printre stânci, dar 
negăsind niciuna. 

Scutul îl izbi în piept, lăsându-l fără suflare, împingându-l în 
spate. Încercă să se ferească, dar se împiedică din cauza piciorului 
rănit, iar sabia cea scurtă ţâșni spre el și-l tăie de-a curmezișul 
brațului. 

- Aaaa! ţipă Logen, lipindu-se de stâncă, în vreme ce sângele din 
rană împroșcă iarba. 

- Unu la zero pentru mine! chicoti Finnius, ţopăind și fluturându- 
și sabia în continuare. 

Logen rămase nemișcat, cu ochii la el, respirând sacadat. Scutul 
era mare, iar lepădătura asta zâmbăreaţă ştia să-l folosească. Îi 
conferea un avantaj evident. Era și rapid, fără doar și poate. Mai 
rapid decât Logen, mai ales acum, când avea un picior bolnav, un 


braț rănit și mintea înceţoșată de la un pumn în falcă. Unde era 
Sângerosul Nouă când aveai nevoie de el? Logen scuipă pe jos. 
Lupta aceasta trebuia s-o câştige de unul singur. 

Se retrase puţin, gâfâind și încovoindu-se mai mult decât ar fi fost 
necesar, pentru a-și păcăli adversarul, ţinând brațul moale și 
însângerat în jos, ca și cum nu i-ar mai fi făcut trebuință, clipind des 
şi tresărind. Se dădu înapoi pe lângă stânci până ajunse într-un loc 
mai larg. Un loc mai mare unde putea mânui sabia cum se cade. 
Finnius îl urmă, cu scutul ridicat. 

- Atâta poți? rânji el apropiindu-se. Deja te-au lăsat puterile? 
Sincer, sunt cam dezamăgit. Speram să... 

Logen scoase un răcnet asurzitor, atacându-l fără de veste, cu 
sabia Maestrului ridicată cu ambele mâini deasupra capului. Finnius 
se împletici încercând să iasă de sub ameninţarea ei, însă nu 
suficient de iute. Tăişul cenușiu smulse o bucată zdravănă din scut şi 
despică adânc una dintre stânci cu un bubuit puternic, împrăștiind 
fragmente de piatră în toate părţile. Impactul aproape că-i smulse 
sabia din mâini, dezechilibrându-l. 

Finnius gemu. Dintr-o rană de la umăr îi curgea sânge, rană 
făcută prin armură. Probabil că vârful sabiei îl tăiase în treacăt. Din 
păcate, nu era o rană atât de gravă cât să-i provoace moartea, dar 
era suficient de profundă cât să-l facă să înțeleagă deplin intențiile 
lui Logen. 

Acum venise rândul acestuia să rânjească: 

— Atâta poţi? 

Se mișcară deodată. Cele două săbii se ciocniră, însă cea a lui 
Logen era mai puternică. Sabia lui Finnius îi sări din mână și se 
rostogoli la vale. Icni şi vru să-și ducă mâna la brâu după pumnal. 
Dar Logen nu-i lăsă timp pentru asta și se năpusti asupra lui, 
mârâind şi răcnind, ciopârțind scutul cu mișcări iuți şi dezordonate, 
tăind cicatrice adânci în lemn, împroșcând așchii în iarbă, 
încolțindu-l tot mai mult pe Finnius. Forţa ultimei lovituri îl 
zdruncină puternic, se împiedică de colțul unei pietre şi căzu pe 
spate. Logen scrâșni din dinţi şi cobori sabia Maestrului. 

Îi spintecă piciorul lui Finnius, retezându-l deasupra gleznei, 
inundând iarba cu sânge. Acesta se târî înapoi, încercă să se ridice, 


zbieră când îşi lăsă greutatea pe ciotul însângerat și se prăvăli iarăși 
pe spate, horcăind și gemând. 

— Piciorul meu! hohoti el. 

- Uită de el, mârâi Logen, dând un șut bucății nefolositoare acum 
de carne şi oase și apropiindu-se de el. 

- Stai! bolborosi Finnius, târându-se spre una din stânci și lăsând 
o urmă de sânge după el. 

— De ce? 

— Stai puţin! 

Se ridică greu sprijinindu-se în piciorul rămas și cu spatele lipit 
de stâncă, mic în faţa loviturilor pe care le anticipa. 

— Stai! zbieră el. 

Sabia lui Logen reteză și curelele prin care scutul era prins de 
braţul rănit al lui Finnius, aruncându-l la vale. Finnius scoase un 
urlet disperat, îşi smulse pumnalul și se balansă pe piciorul bun 
pregătindu-se de atac. Logen îi împlântă sabia în piept. Sângele 
țâșni, revărsându-se pe pieptarul din piele. Ochii i se bulbucară, 
gura i se căscă larg, dar nu reuși să scoată decât un horcăit abia 
auzit. Scăpă pumnalul. Se lăsă ușor pe o parte și apoi se prăbuşi cu 
faţa în jos. 

Altul întors în ţărână. 

Logen se îndreptă, clipi des și respiră adânc. Rana de la mână 
începuse să îl ardă ca focul, piciorul îl durea, respirația șuierătoare 
îl ustura în piept. 

— Încă-s viu, murmură el. Încă-s viu. 

Închise o clipă ochii. 

- La naiba, icni el. Ce fac ceilalți? 

Începu să urce şchiopătând spre culmea dealului. 


Săgeata din umăr o încetinise. Cămașa îi era îmbibată de sânge. I 
se făcuse sete și se simţea amorțită și lentă. Înainte să-și dea seama 
ce se întâmplă, bărbatul ieși de după o stâncă și se năpusti asupra ei. 

N-avea suficient spaţiu ca să folosească sabia, așa că o aruncă cât 
colo. Încercă să-şi scoată cuțitul, dar el o apucă de încheietură, și 
era foarte puternic. O azvârli spre stâncă și se lovi de ea cu capul. 
Năucită. Văzu cum un mușchi îi zvâcnește sub ochi, văzu punctele 


negre de pe nas, mușchii încordaţi ai gâtului. 

Se smuci și se zbătu, dar greutatea lui o copleși. Pufni și scuipă, 
dar chiar și puterea lui Ferro avea o limită. Braţele începură să-i 
tremure, coatele i se înmuiară. Mâna lui îi găsi gâtul și se încleștă în 
jurul lui. Mormăi ceva printre dinţii strânși, strângând și strângând. 
Nu mai avea aer şi simţea cum o lasă puterile. 

Apoi, pe sub pleoapele pe jumătate închise, zări o mână 
furișându-se din spate pe chipul celuilalt. O mână mare și palidă, cu 
patru degete, năclăită de sânge. Urmată de un antebraţ mare și 
palid, apoi de un al doilea antebraţ, din partea cealaltă, cuprinzând 
capul adversarului ei din ambele laturi. Acesta se zvârcoli și se 
zbătu, dar fără să poată scăpa din strânsoare. Mușchii groși se 
contractară pe sub piele, iar degetele palide i se înfipseră în fălci, 
răsucindu-i capul mai mult și mai mult. Îi dădu drumul lui Ferro, iar 
ea se lăsă moale lângă stâncă, inspirând cu nesaţ aerul. Dușmanul 
încercă zadarnic să zgârie cu unghiile brațele care îl ţineau 
imobilizat. Scoase un sâsâit lung și bizar când capul îi fu smucit într- 
o parte. 

— Sssss... 

Pââârrr. 

Braţele îi dădură drumul, iar el se mototoli pe iarbă, cu capul 
atârnându-i într-o poziție nefirească. În spatele lui stătea 
Nouădegete. Cu sânge pe faţă, sânge pe mâini, sânge pe hainele 
sfâșiate. Chipul îi era palid și îi zvâcnea și era brăzdat de mizerie și 
transpiraţie. 

— Eşti rănită? 

— Nu mai mult decât tine, croncăni ea. A mai rămas vreunul? 

Se sprijini cu o mână de stânca de lângă ea și scuipă sânge în 
iarbă. 

— Nu știu. Vreo doi, poate. 

Ea se uită chiorâș la culmea dealului. 

— Acolo sus? 

- Foarte posibil. 

Se aplecă, își luă sabia curbată de pe jos și începu să urce, 
sprijinindu-se în ea ca într-o cârjă. Nouădegete urcă greoi în urma 
ei. 


De câteva minute, Jezal auzise doar niște strigăte, niște răcnete și 
zăngănitul metalului pe metal. Totul era vag și îndepărtat, 
ajungându-i la urechi prin rafalele furioase ale vântului pe culmea 
dealului. Nu avea nici cea mai vagă idee ce se petrecea dincolo de 
cercul de stânci de pe culmea dealului, și nici nu era sigur că ar fi 
vrut să știe. Se plimba încoace și încolo, încleștându-și și 
descleștându-și pumnii, iar în tot acest timp Quai stătea în căruţă, 
uitându-se la Bayaz, tăcut şi enervant de calm. 

Atunci îl observă. Capul unui bărbat ridicat peste coama dealului, 
între două stânci înalte. Apoi și umerii, apoi și pieptul. Apăru și 
altul, nu prea departe. Un al doilea bărbat. Doi ucigași, urcând spre 
el. 

Unul dintre aceștia avea ochi mici ca de porc și fălci 
proeminente. Celălalt era mai slab și avea o claie de păr blond, 
încurcat. Înaintară prudent spre vârf până ajunseră în interiorul 
cercului mărginit de stânci, cercetându-i cu privirea, fără grabă 
deosebită, pe Jezal și pe Quai, dar şi căruţa. 

Jezal nu se mai luptase niciodată cu doi oameni în același timp. 
De fapt, nu se mai luptase niciodată pe viață și pe moarte, dar 
încercă să nu se gândească la asta. Nu era decât o partidă obișnuită 
de scrimă. Nimic nou. Înghiți nodul din gât și își trase săbiile. 
Sunetul metalului scos din teacă îi mângâie urechile, iar senzaţia 
cunoscută a mânerului în palmă îl linişti cât de cât. Cei doi se 
holbară la el, iar Jezal le întoarse privirea, încercând să-și aducă 
aminte ce-i spusese Nouădegete. 

Să încerce să pară slab. Nu era deloc greu. N-avea nicio îndoială 
că părea suficient de înspăimântat. De fapt, abia se stăpânea să nu 
se răsucească pe călcâie și s-o ia la goană de acolo. Se retrase încet 
spre căruță, umezindu-și necontenit buzele cu o nervozitate absolut 
deloc prefăcută. 

Să nu-și subestimeze niciodată adversarul. Îi cântări din priviri pe 
cei doi. Zdraveni, puternici, bine echipați. Amândoi cu armuri din 
piele dură, amândoi cu scuturi pătrăţoase. Unul avea o sabie scurtă, 
celălalt o toporișcă cu o lamă groasă. Arme cu aspect letal, uzate în 
multe lupte. N-avea probleme nici cu subestimarea. Cei doi îl 


încolțiră. 

În momentul atacului să nu se uite înapoi. Cel din stânga se 
apropie de el. Îi observă dinţii dezgoliţi în rânjet, îl observă cum se 
încordează, observă mișcarea greoaie cu arma ridicată. I-a fost 
absurd de simplu să facă un pas în lateral, iar lovitura să se 
irosească în gol. Din instinct, împlântă până la mâner sabia cea 
scurtă într-o parte, între pieptar şi apărătoarea din piele de pe spate, 
chiar sub ultima coastă a individului. Simultan Jezal își scoase sabia 
din corpul acestuia și reuși să pareze toporişca celuilalt la nivelul 
gâtului, despicându-i-l. Apoi începu să danseze în jurul lor cu pași 
săltăreți, de spadasin, cu săbiile pregătite, așteptând decizia 
arbitrului. 

Cel pe care îl înjunghiase se împletici câțiva pași, horcăind și 
ținându-se de rană. Celălalt rămase pe loc, clătinându-se, cu ochii 
lui de porc ieşindu-i din orbite, cu mâna la gât. Sângele îi țâşni 
printre degete din beregata sfârtecată. Se prăbușiră aproape în 
aceeași clipă, cu faţa în jos, unul lângă celălalt. 

Jezal se uită urât la sângele de pe tăișul sabiei lungi. Se uită urât 
la cele două cadavre. Aproape fără să se gândească omorâse doi 
oameni. Ar fi trebuit să se simtă vinovat, dar se simţea indiferent. 
Nu. Se simțea mândru. Se simţea însufleţit! Se uită la Quai care îl 
urmărea calm din spatele căruţei. 

- Am reuşit, murmură el, iar ucenicul încuviință din cap. Am 
reușit! strigă, fluturându-și sabia scurtă plină de sânge. 

Quai se încruntă, iar apoi făcu ochii mari. 

— În spate! ţipă, aproape sărind din căruță. 

Jezal se întoarse cu săbiile pregătite și surprinse o mișcare cu 
coada ochiului. 

O bubuitură, iar în cap îi explodară mii de lumini. Apoi beznă. 


Roadele cutezanţei 


Nordicii stăteau pe deal, câteva siluete întunecate pe cerul alb. 
Era încă devreme, iar soarele era doar o pată strălucitoare printre 
norii groși. Ici și colo, prin adânciturile din pereţii văii, petice de 
zăpadă pe jumătate topită și murdară; pe fundul văii, un strat 
subţire de ceaţă. 

West se uită la figurile negre şi se încruntă. Nu-i mirosea a bine. 
Prea mulți ca să alcătuiască un grup de iscoade sau de jefuitori, dar 
mult prea puţini ca să plece singuri la atac. Pur și simplu stăteau 
acolo, pe culme, nemișcaţi, netulburaţi, și urmăreau calm cum 
armata lui Ladisla îşi continua desfășurarea nătângă și interminabilă 
de forțe în valea de sub ei. 

Oamenii Prințului, împreună cu un detașament mic al gărzilor 
sale, stabiliseră cartierul general pe o colină verde chiar vizavi de 
dealul nordicilor. În zori, când iscoadele o descoperiseră, păruse un 
loc bun și uscat, poate situat la suficientă distanţă de inamic, însă 
suficient de înalt pentru a oferi o vedere bună asupra văii. Însă de 
atunci, pe acolo trecuseră și alunecaseră mii de cizme, trecuseră și 
se înglodaseră în mâl sute de copite, trecuseră și se afundaseră sute 
de roți de căruțe, transformând solul ud în noroi negru și lipicios. 
Cizmele lui West și ale celor de lângă el erau pline de noroi, hainele 
le erau pline de noroi. Până și hainele imaculate ale Prințului 
căpătaseră câteva pete. 

La vreo două sute de pași în față, mai jos, se afla nucleul liniei de 
luptă a Uniunii. Patru batalioane din infanteria Oastei Regelui 
alcătuiau coloana vertebrală, fiecare dintre acestea câte un corp 
ordonat de postav roșu, strălucitor, și oţel fără luciu, arătând, de la 
distanţă, ca şi cum ar fi fost potrivite cu o riglă uriaşă. În faţa lor, 
câteva rânduri mai rare de arcași cu arbalete și veste din piele și 
coifuri din metal; în spate, cavaleria, cu soldaţii descălecaţți pentru 
moment şi arătând ciudat de dizgrațioşi în costumele întregi din 
zale. Pe fiecare latură se vedeau formele neregulate ale 


batalioanelor de recruți, cu talmeș-balmeșşul lor de arme disparate. 
Ofițerii răcneau și dădeau din mâini ca nebunii, încercând să-i facă 
să acopere spaţiile goale, să strângă rândurile asimetrice, de parcă 
erau niște dulăi ciobănești care latră să-şi dea duhul la o turmă de oi 
îndărătnice. 

În total zece mii de oameni. West ştia că fiecare dintre ei se uita 
în sus, la avangarda nordicilor, fără îndoială cu același amestec 
nervos de teamă și exaltare, curiozitate și mânie care îl cuprindea și 
pe el când dădea prima dată ochii cu un inamic. 

Prin lunetă nu i se păreau deloc fioroși. Bărbaţi cu păr ţepos și 
zburlit, îmbrăcaţi în piei și blănuri jerpelite, în mâini cu arme cu 
aspect primitiv. Exact înfăţişarea la care s-ar fi așteptat cel mai 
tembel dintre prietenii Prințului. Nu prea semănau cu descrierea 
făcută de Treicopaci, iar lui West nu-i plăcea deloc chestia asta. Nu 
avea de unde ști ce se afla de partea cealaltă a dealului, iar oamenii 
aceștia nu aveau de ce să se afle aici, decât, poate, să le abată 
atenţia sau să-i atragă într-o cursă. Însă nu toată lumea îi împărtășea 
îndoielile. 

— Își râd de noi! exclamă Smund, chiorându-se prin luneta 
personală. Ar trebui să le facem o demonstraţie de ce sunt în stare 
lăncierii Uniunii! O șarjă rapidă, şi călăreţii noștri vor împrăștia 
prostimea de acolo şi vor cuceri dealul! 

Vorbea ca și cum cucerirea acelui deal anume, altminteri lipsit de 
importanţă cu excepţia faptului că pe culmea lui stăteau proțăpiți 
niște nordici, ar fi însemnat o victorie neîntârziată și glorioasă. 

West nu putu face nimic altceva decât să scrâșnească din dinți și 
să clatine din cap, așa cum mai făcuse de o sută de ori de când se 
luminase de ziuă. 

— Au avantajul că se află mai sus decât noi, explică el având grijă 
să vorbească rar şi cu răbdare. Terenul este foarte prost pentru atac. 
În plus, s-ar putea să aibă sprijin. Din câte știm, grosul armatei lui 
Bethod este chiar peste deal. 

- Arată ca nişte iscoade, murmură Ladisla. 

— Aparenţele pot fi înșelătoare, Înălțimea Voastră, iar dealul 
acesta nu are nicio importanţă strategică. Timpul este de partea 
noastră. Mareșalul Burr ne va veni în ajutor, în vreme ce Bethod e 


singur. Nu avem niciun motiv să căutăm să ne batem acum cu tot 
dinadinsul. 

Smund pufni: 

— Niciun motiv în afară de acela că ne aflăm în război, iar 
duşmanul stă chiar în faţa noastră pe pământul Uniunii! Mereu ne-ai 
pisălogit cu moralul oamenilor, colonele! continuă el și indică dealul 
cu degetul. Ce poate fi mai dăunător pentru starea lor de spirit decât 
să stea cu brațele încrucişate în fața inamicului? 

- O înfrângere crâncenă şi fără rost? mârâi West. 

A fost un ghinion că tocmai atunci nordicii s-au hotărât să trimită 
o săgeată spre vale. Mică și neagră și plutind către cer. Apoi se 
înfipse în noroi, la vreo sută de pași de prima linie, fără să rănească 
pe nimeni. Gest absolut fără noimă, însă cu efect instantaneu asupra 
Prințului Ladisla. 

Sări în picioare, dărâmând scaunul de campanie. 

- Să-i ia naiba! înjură el. Își bat joc de noi! Dă ordinele! 

Se fâțâi încolo și încoace agitându-și pumnii. 

— Trimite imediat cavaleria! 

- Înălțimea Voastră, vă rog să vă gândiţi mai bine... 

- La dracu', West! exclamă moștenitorul tronului aruncându-şi cu 
obidă pălăria în noroi. Mă contrazici de fiecare dată! Ar fi ezitat în 
faţa inamicului colonelul Glokta, prietenul tău? 

West încercă să se stăpânească. 

— Colonelul Glokta a fost capturat de gurkieni, iar asta a dus la 
moartea tuturor oamenilor de sub comanda lui. 

Se aplecă încet, ridică pălăria princiară și i-o întinse respectuos, 
întrebându-se dacă nu cumva acesta va fi sfârşitul carierei sale. 

Ladisla scrâșni din dinţi, pufnind pe nas, și i-o smulse din mână. 

- M-am hotărât! A mea și numai a mea este povara comenzii! 
declară emfatic şi se întoarse spre vale. Sună atacul! 

Dintr-odată, West se simţi îngrozitor de obosit. Parcă nici nu mai 
avea putere să rămână în picioare, când aerul îngheţat se umplu de 
sunetele stridente ale goarnelor, când soldaţii încălecară, se 
strecurară printre corpurile de infanterie și începură să urce panta 
blândă cu lăncile ridicate. Apoi traversară în galop valea, pe 
jumătate ascunși vederii de vălătucii de ceaţă, iar tot văzduhul 


răsuna de bubuitul copitelor. Câteva săgeți răzlețe căzură printre ei, 
ricoșând de armurile grele. Își mai pierdură elanul la urcarea pe 
terenul accidentat și plin cu roci bazaltice, însă toată această masă 
de metal şi cai își produse efectul scontat asupra nordicilor de pe 
creastă. Formaţia lor, și aşa destul de dezordonată, începu să se 
tulbure, apoi se dezmembră. Se întoarseră și o luară la fugă, 
aruncându-și armele și dispărând peste fruntea dealului. 

— Asta-i soluţia! chirăi Lordul Smund. Fugăriţi-i, ce mama 
dracului! Fugăriţi-i! 

- Călcaţi-i în picioare! hohoti Prinţul Ladisla, smulgându-și iarăși 
pălăria și fluturând-o în aer. 

Câteva urale leşinate de la recruţii din vale străpunseră bubuitul 
îndepărtat al copitelor. 

- Fugăriţi-i, șopti și West, încleștându-și pumnii. Vă rog. 

Călăreţii ajunseră pe coama dealului și dispărură treptat în 
spatele ei. Peste vale se așternu tăcerea. O tăcere îndelungată, 
ciudată, neașteptată. Câteva ciori dădeau târcoale în văzduh, 
croncănind răgușit una la alta. West ar fi dat orice să poată cuprinde 
tot câmpul de luptă cu privirea așa cum o făceau ele. Tensiunea 
devenise de nesuportat. Începu să se plimbe încolo şi încoace, iar 
minutele lungi deveneau și mai lungi fără vreun semn de la oamenii 
lui. 

— Nu se prea grăbesc, nu? 

Pike şi fiica lui apăruseră chiar lângă el. West tresări și își feri 
privirea. Tot nu suporta să se uite la chipul acela ars al bărbatului, 
mai ales atunci când îl lua prin surprindere. 

— Ce căutaţi aici? 

Deţinutul ridică din umeri. 

- Un fierar are multă treabă înainte de bătălie. Încă și mai multă 
după aceea. Dar nu și în timpul ei. 

Rânji, iar obrajii i se ridară în cute ca de piele netăbăcită. 

- M-am gândit să văd și eu armata Uniunii în acţiune. În plus, 
unde am putea fi mai la adăpost dacă nu lângă oamenii Prințului. 

— Nu ne băga în seamă, murmură Cathil, cu un surâs discret, vom 
avea grijă să nu-ţi stăm în drum. 

West se încruntă. Dacă asta era o aluzie la faptul că el stătea 


mereu în drumul lor, tânăra își alesese prost momentul, căci el nu 
avea niciun chef de glume. Cavaleria tot nu se zărea. 

- Unde dracu sunt? exclamă Smund. 

Prinţul luă o pauză de la nobila îndeletnicire de ros unghii. 

— Ai răbdare, Lord Smund, ai răbdare. 

- De ce nu se mai risipește ceața asta odată? șopti West. 

Printre nori răzbăteau acum razele soarelui, dar ceața părea că se 
îngroașă și mai mult, târându-se prin vale spre arcași. 

- Până și blestemata asta de ceaţă e împotriva noastră. 

- Uite-i! zbieră strident din cauza surescitării unul din oamenii 
Prințului, arătând cu degetul spre culmea dealului. 

Cu sufletul la gură, West ridică luneta și scrută iute conturul 
verde. Desluși vârfurile sulițelor, drepte și aliniate, apărând încet 
peste creastă. Se simţi inundat de un val de ușurare. Rareori îi mai 
fusese dat să fie atât de bucuros că nu a avut dreptate. 

— Ei sunt! răcni Smund, rânjind cu gura până la urechi. S-au 
întors! Ce v-am spus? Sunt... 

După vârfurile sulițelor apărură și coifurile, și apoi umerii 
împlătoșaţi. Bucuria se topi, iar West se simţi sugrumat de groază. 
Un corp ordonat de soldaţi în zale, cu scuturi rotunde pe care erau 
pictate chipuri de oameni, animale, copaci, şi o sută de alte lucruri. 
Nu găseai două identice. Aţi bărbaţi apărură apoi de după deal, de o 
parte și de alta a formaţiei. Alți bărbaţi echipați de luptă. 

Ţăranii lui Bethod. 

Se opriră în vârful dealului. Câţiva ieșiră din rândurile drepte, 
veniră în faţă și se așezară în genunchi în iarba scurtă. 

Ladisla își luă luneta de la ochi. 

- Alea sunt... 

— Arbalete, murmură West. 

Prima salvă se ridică ușor în aer, nor cenușiu și mișcător de 
săgeți, aidoma unui stol de păsări dresate. O clipă nu se auzi nimic, 
apoi răpăitul săgeţilor ajunse la urechile lui West. Săgeţile începură 
să cadă peste soldaţii Uniunii. Printre cei din Oastea Regelui, 
ciocnindu-se de scuturile grele, de armurile grele. Se auziră ţipete, 
apărură locuri goale în rânduri. 

În decurs de un singur minut, starea de spirit din cartierul general 


trecuse de la siguranţa obraznică la uluirea mută, iar apoi la panica 
stupefiată. 

- Au arbalete? bolborosi cineva. 

West se uită prin lunetă la arcașii de pe deal care își scoteau 
săgețile din tolbe, le potriveau în arme, le pregăteau de tragere. 
Estimaseră bine distanţa. Nu numai că aveau arbalete, dar se și 
pricepeau să le folosească. West se repezi la Prinţul Ladisla, care 
rămăsese cu gura căscată la vederea unui rănit din Oastea Regelui, 
scos pe brațe din formaţie de către camarazii lui. 

- Înălţimea Voastră, trebuie fie să înaintăm și să micșorăm 
distanța ca să poată trage și arcașii noștri, fie să ne retragem într-o 
zonă mai înaltă. 

Ladisla se holbă la el, fără să dea vreun semn că l-ar fi auzit, 
darămite că l-ar fi și înțeles. Un al doilea val de săgeți se abătu peste 
corpul de infanterie din fața lor. Printre recruţii care nu aveau nici 
scuturi, nici zale. Cratere se deschiseră prin toată formaţia aceasta 
neîngrijită, cratere umplute de ceață, iar tot batalionul păru că 
tremură și geme. De undeva, un rănit începu să scoată un chițăit 
strident, prelung, interminabil. 

— Înălțimea Voastră, înaintăm sau ne retragem? 

— Eu... noi... căscă Ladisla gura la Lordul Smund, dar, de această 
dată, tânărul nobil nu avea vorbele cu el. 

Părea încă și mai șocat decât Prinţul, dacă așa ceva era posibil. 
Buza de jos a Prințului începu să tremure. 

— Cum... eu... tu ce crezi, colonele West? 

West își mușcă limba, căci era aproape de neînfrânt tentaţia de a- 
i aminti Prințului că a lui și numai a lui era povara comenzii. Oastea 
asta de nevolnici s-ar fi dezintegrat la iuțeală fără cineva care să-i 
conducă. Și mai bine să greșească decât să nu facă absolut nimic. Se 
întoarse spre gornistul din apropiere. 

— Sună retragerea! răcni el. 

Iar gorniștii sunară retragerea: tare, strident, discordant. Greu de 
crezut că erau aceleași instrumente care anunţaseră atât de tupeist 
atacul doar cu câteva minute mai devreme. Batalioanele începură să 
se dea încet înapoi. Altă salvă de săgeți căzu peste recruți. Apoi o 
alta. Formaţiile începură să se spargă, oamenii se îmbulzeau să 


scape de tirul ucigaș, împiedicându-se unii de alţii, rupând 
rândurile, umplând văzduhul de strigăte disperate. Atât de sus se 
ridicase ceața, că West aproape că nu-și mai putu da seama unde 
căzuse următorul val de săgeți. Din batalioanele Uniunii aproape că 
nu se mai zărea nimic altceva decât vârfurile sulițelor, ţopăind, claie 
peste grămadă, deasupra norului gros de ceață cenușie. Chiar și 
acolo sus, în mijlocul convoiului, ajunsese ceața şi se încolăcise în 
jurul gleznelor colonelului. 

Țăranii începură să se miște. Îşi ridicară armele în aer, apoi le 
izbiră de scuturile pictate. Scoaseră un strigăt impresionant, dar 
deloc asemănător cu mugetul la care se așteptase West. Un urlet 
straniu, care-ţi îngheţa sângele în vene, pluti peste vale, un bocet 
prelung care trecu dincolo de scrâșnetele şi zăngăniturile metalice, 
ajungând la urechile celor care urmăreau împietriți scena. Un sunet 
lipsit de rațiune, furios, primitiv. Sunet scos de monștri, iar nu de 
oameni. 

Prinţul Ladisla și oamenii lui se uitau ca proștii unul la altul și 
bâiguiau cuvinte fără noimă și priveau îngroziți ţăranii care 
începură să coboare dealul, rând după rând, spre ceața groasă de pe 
fundul văii unde trupele Uniunii orbecăiau disperate, încercând să 
scape de acolo. West îşi făcu loc printre ofițerii înţepeniţi de frică 
până la gornist. 

- Formaţie de luptă! 

Tânărul își luă ochii de la nordici și se holbă la West, cu goarna 
atârnându-i din degetele amorţite. 

- Formaţie! răcni o voce din spate. Intraţi în formaţie! 

Pike era, și răcnea din toți rărunchii, ca un sergent la instrucţie. 
Gornistul își duse iute instrumentul la gură și suflă în el cât îl ţineau 
puterile. Apoi prin ceaţă răsunară trâmbiţe de răspuns, din ce în ce 
mai multe. Sunete înăbușite, strigăte înăbușite. 

- Opriţi-vă și intraţi în formaţie! 

- Formaţi rândurile, flăcăi! 

— Pregătiţi-vă! 

— Fiţi gata! 

Un cor de răpăieli şi zăngăneli se ridică din noroi. Armurile se 
mișcau, sulițele erau pregătite, săbiile trase, strigăte de la om la om, 


de la unitate la unitate. Dar, deasupra tuturor, din ce în ce mai tare, 
urletul nepământesc al nordicilor care se năpustiră în vale, gata de 
atac. West simți cum îi îngheaţă sângele, chiar și la o sută de pași 
distanţă, și cu câteva mii de soldați înarmați între el şi duşman. Își 
putea închipui foarte bine ce trebuie să simtă cei din primele 
rânduri mai ales acum, când siluetele țăranilor începură să iasă din 
ceață în fața lor, urlându-și incantaţiile de luptă cu armele ridicate 
deasupra capetelor. 

Niciun zgomot care să sugereze momentul de contact. Zăngănitul 
deveni tot mai puternic, strigătelor și urletelor li se alăturară țipete 
ascuţite, gemete groase, zbierete de durere sau de mânie, toate 
amestecate într-o larmă colosală. Toţi tăceau. Toţi, inclusiv West, se 
uitau în întuneric, încordându-și toate simțurile ca să poată pricepe 
ce anume se petrecea chiar în faţa lor, în vale. 

— Acolo! strigă cineva. 

Se uitară în direcţia indicată și deslușiră o siluetă estompată. 
Prinse contur când ieşi din pâcla groasă. Era un tânăr locotenent 
fără suflare, plin de noroi și profund tulburat. 

- Unde dracu’ e cartierul general? strigă el cățărându-se pe 
coastă. 

— Aici este. 

Tânărul îi prezentă lui West un salut de mare efect. 

- Înălțimea Voastră... 

- Eu sunt Ladisla, se răţoi Prinţul. 

Complet zăpăcit, omul se întoarse spre el și vru să mai salute o 
dată. 

— Spune ce mesaj ai, soldat! 

— Desigur, domnule, Înălţimea Voastră, maiorul Bodzin m-a trimis 
să vă spun că batalionul lui este prins într-o luptă grea și că... gâfâi 
tânărul, are nevoie de întăriri. 

Ladisla îl privi lung pe tânăr de parcă i s-ar fi adresat într-o limbă 
necunoscută. Apoi se întoarse spre West. 

— Cine e maiorul Bodzin? 

- Comandantul primului batalion de recruți din Stariksa, 
Înălțimea Voastră, pe flancul stâng. 

- Flancul stâng, înţeleg... aha... 


Ofițerii lui, în uniforme viu colorate, se strânseseră în semicerc în 
jurul locotenentului care răsufla anevoios. 

- Spune-i maiorului să nu cedeze! strigă unul dintre aceștia. 

- Da! exclamă Ladisla, spune-i maiorului tău să nu cedeze și să, 
hm, să respingă dușmanul. Da, chiar aşa! se ambală el mai departe, 
intrându-și în rol. Să respingă dușmanul și să lupte până la ultimul 
om! Spune-i maiorului Clodzin că ajutoarele sunt pe drum. Absolut 
sigur... pe drum sunt! 

Tânărul locotenent se uită cu ochi bezmetici la pâcla întunecată. 

— În care parte e unitatea mea? murmură el. 

Alte şi alte siluete se desluşeau prin neguri. Alergau, se cățărau 
neîndemânatic prin noroaie, gâfâiau. Recruţi, își dădu de îndată 
seama West, care au fugit din spatele unităților lor imediat după 
prima ciocnire cu inamicul. Oricum nu ar fi putut să reziste prea 
mult. 

- Câini ticăloși şi laşi! urlă Smund în urma lor. Treceţi înapoi 
imediat! 

La fel de bine putea să dea ordine negurii. Toată lumea fugea: 
dezertori, aghiotanţi, mesageri, căutând ajutor, căutând drumul cel 
bun, căutând întăriri. Apărură şi primii răniți. Unii mergeau 
şchiopătând, alții foloseau sulițe frânte ca pe niște cârje, alții erau 
purtaţi pe umeri de camarazii lor. Pike se repezi să ajute un flăcău 
palid la față, cu o săgeată în umăr. Alt rănit pe o targă delira, 
bâlbâind cuvinte fără șir. Braţul îi fusese retezat chiar sub cot și 
cârpa murdară legată în jurul ciotului era îmbibată de sânge. 

Tenul lui Ladisla căpătase o nuanță neplăcută, alb murdar. 

— Am o migrenă. Trebuie să stau jos. Ce s-a întâmplat cu scaunul 
meu? 

West își mușcă buzele. N-avea nici cea mai vagă idee despre ce 
anume ar fi trebuit să facă. Burr îl trimisese cu Ladisla pentru că 
avea experiență, dar iată că acum era la fel de pierdut ca și Prinţul. 
Orice plan de luptă, orice acţiune ar fi presupus să fii în stare să-ți 
vezi adversarul sau măcar propriile poziţii. Împietrise, inutil și 
frustrat ca un orb într-un meci de box. 

— La naiba, ce se petrece? 

Stridentă și iritată, vocea Prințului răsună pe deasupra larmei. 


- De unde a venit blestemata asta de ceață? Cer să mi se spună ce 
se petrece! Colonele West! Unde este colonelul? Ce se petrece aici? 

Măcar de-ar fi avut un răspuns. Centrul de comandă era cuprins 
de haos, căci soldaţii treceau chiar prin mijlocul lui, împiedicându- 
se, fugind, târându-se. Din neguri apăreau și dispăreau chipuri pline 
de spaimă, pline de confuzie, pline de dârzenie. Curieri cu mesaje 
sau ordine codificate, soldaţi cu răni sângerânde și fără arme. Voci 
fără trup pluteau în aerul rece, vorbind la grămadă, tulburate, 
grăbite, panicate, chinuite. 

— ... regimentul nostru a intrat în contact cu dușmanul și se 
retrage... sau s-a retras... 

— Genunchiul meu! La naiba, genunchiul meu! 

— ... Înălţimea Sa, Prințul? Am un mesaj urgent din partea... 

— Trimiteţi... pe cineva! Pe cine e liber... cine e liber? 

— ... din Oastea Regelui poartă o luptă grea! Cer permisiunea să 
se retragă... 

— Ce s-a întâmplat cu cavaleria? Unde e cavaleria? 

- ... diavoli, nu oameni! Căpitanul e mort și... 

— Ne retragem! 

— ... lupte grele pe flancul drept și cerem întăriri! Avem nevoie 
disperată de întăriri... 

— Ajutaţi-mă! Să mă ajute cineva! 

— ... şi după aia contraatacul! Acum atacăm cu întreaga linie! 

— Liniște! 

West desluși ceva prin negură. Un zăngănit de hamuri. Acum 
ceața era într-atât de densă încât nu reușea să vadă nici la treizeci 
de paşi, însă zgomotul copitelor care se apropiau era inconfundabil. 
Strânse degetele pe mânerul sabiei. 

— Cavaleria e! S-au întors! strigă Lordul Smund pornindu-le 
nerăbdător în întâmpinare. 

— Stai! șuieră West în zadar. 

Îşi forță ochii în întuneric. Reuşi să deosebească contururile unor 
călăreţi care înaintau fără ezitare prin beznă. Și armurile, și șeile, și 
coifurile erau cele ale Oastei Regelui, însă era ceva în felul în care 
călăreau — cu umerii căzuţi, prea puţin disciplinați. West îşi scoase 
sabia din teacă. 


- Prinţul trebuie protejat, şopti el, făcând un pas spre Ladisla. 

- Hei, tu! strigă Lordul Smund la călărețul din frunte. Pregăteşte- 
ți oamenii pentru alt... 

Sabia îi despică ţeasta cu un zgomot sec. O arteziană de sânge, 
negru în ceața albă, se înălță din rană, și chiar în momentul acela 
călăreţii  atacară,  urlând cât îi țineau puterile.  Urlete 
înspăimântătoare, sinistre, neomeneşti. Trupul fără viaţă al lui 
Smund fu azvârlit cât colo de picioarele calului din faţă, călcat de 
copitele celorlalți cai. Acum era evident că sunt nordicii, alte chipuri 
îngrozitoare se deslușeau mai clar ieșind din neguri. Primul dintre ei 
avea o barbă deasă, părul lung ieșind în laţe de sub un coif de-al 
Uniunii prea mic pentru el, dinţii galbeni dezgoliți. Furie nesfârşită 
se citea și în ochii călăreţului, și în cei ai calului. Cu sabia cea grea 
izbi între omoplaţi una dintre gărzile Prințului care-și azvârlise cât 
colo sulița și încerca să fugă din faţa lui. 

- Apăraţi-l pe Prinţ! urlă West. 

Și atunci s-a dezlănţuit haosul. Caii tunau de jur împrejur, 
călăreţii răcneau şi îşi agitau săbiile și toporiștile, oamenii fugeau în 
toate direcţiile, alunecau, cădeau în noroi, erau secerați din 
picioare, erau zdrobiți sub copitele cailor. Văzduhul se umpluse de 
suflul călăreţilor, de noroi, de urlete, și panică, şi spaimă. 

West se feri din calea unui călăreț, se întinse în noroi cât era de 
lung, încercă inutil să înjunghie unul dintre caii din jur, se rostogoli 
și se învârti înghițind vălătuci de ceaţă. Își pierduse orice simţ al 
direcției. Totul arăta la fel, suna la fel. 

- Apăraţi-l pe Prinţ! strigă iarăși, răgușit, zadarnic, acoperit de 
larma luptei. 

- La stânga! zbieră cineva. Intraţi în rând! 

Însă nu mai existau rânduri. Nu mai exista stânga. West se 
împiedică de un trup căzut, o mână îl apucă de gleznă, iar el o lovi 
cu sabia. 

- Ah! 

Se trezi la pământ. Îl durea îngrozitor de tare capul. Unde era? 
Probabil că la exerciţiile de scrimă. Iarăşi îl doborâse Luthar? 
Tânărul ăsta era din ce în ce mai bun, prea bun pentru el. Se întinse 
după sabie. Își auzea propria respiraţie, mult prea tare, îi răsuna în 


urechi, în capul care îi pulsa dureros. Ceaţă înaintea ochilor, ceață 
în ochi. Noroi în gură. Prea târziu. Nu era în stare să ajungă la sabie. 
Se rostogoli pe spate, respirând greu, și se ridică în coate. Cineva 
venea spre el. Un nordic, după silueta flocoasă. Bineînţeles. Aici se 
ducea o luptă. Avea ceva în mână. O armă. Sabie, toporișcă, 
ghioagă, suliță, ce mai conta? Fără să se grăbească, mai făcu un pas, 
își propti talpa pe pieptul lui West și îi împinse trupul neputincios în 
noroi. 

Niciunul nu spuse nimic. Fără ultime cuvinte. Fără fraze pline de 
miez. Fără manifestări verbale ale mâniei, sau remușcării, sau ale 
victoriei, sau ale înfrângerii. Nordicul îşi ridică arma. 

Trupul masiv îi zvâcni brusc. Făcu un pas nesigur înainte. Clipi 
nedumerit din ochi şi se clătină. Încet, cu o expresie tâmpă pe faţă, 
se întoarse pe jumătate. 

- Am ceva la... zise, negăsindu-și cuvintele și pipăindu-și ceafa cu 
mâna liberă. Unde-i... 

Se răsuci și căzu pe o parte în noroi, cu un picior în aer. Cineva 
era în spatele lui. Se apropie, se aplecă spre el. Chip de femeie. 
Parcă o cunoștea. 

— Trăieşti? 

Și de îndată West se întoarse în realitate. Inspiră adânc, se 
rostogoli şi îşi recuperă sabia. Nordici, nordici în spatele liniilor lor! 
Se ridică în picioare, îşi șterse sângele din ochi. Fuseseră trași pe 
sfoară! I se zbăteau tâmplele, i se învârtea capul. Cavaleria lui 
Bethod, deghizată, cartierul general al Prințului, invadat! Se uită de 
jur împrejur, cu privirea rătăcită, alunecând în mocirlă, căutând 
duşmani prin negură, dar nu zări nimic. Nu erau decât el și Cathil 
acolo. Zgomotul copitelor se auzea tot mai slab, călăreţii plecaseră 
de acolo, cel puțin pentru moment. 

Îşi privi sabia. Lama fusese retezată la câţiva centimetri de 
mâner. Nu-i mai era de niciun folos. O aruncă și desfăcu degetele 
moarte ale nordicului de pe mânerul sabiei lui. Armă greoaie, cu 
lamă groasă și zimţată, dar îi va fi de folos. 

Se uită lung la cadavrul întins pe o parte. Omul care fusese pe 
punctul de a-l ucide. Partea din spate a capului nu mai exista. Nu 
era decât o mizerie de așchii roșii. Cathil ţinea în mână un baros de 


fierărie năclăit de sânge negru și şuviţe de păr. 

— L-ai omorât. 

Îi salvase viaţa. Amândoi știau asta, așa că nu avea niciun rost să 
mai comenteze. 

— Ce facem acum? 

Ne ducem în primele linii. Asta făcea mereu tânărul ofițer 
neînfricat din povestirile pe care West le citise în copilărie. Ne 
ducem după zgomotele de luptă. Strângem soldaţii rătăciţi, formăm 
o unitate și îi conducem în bătălie, schimbăm cursul evenimentelor 
chiar în acest moment de cumpănă. Apoi ajungem acasă la vreme 
pentru cină și medalii. 

Se uită la dezastrul lăsat de călăreţi şi aproape izbucni în râs. 
Brusc, se făcuse mult prea târziu pentru fapte eroice, și știa asta. Era 
mult prea târziu de ceva vreme. 

Soarta oamenilor din vale fusese rânduită de mult timp. Atunci 
când Ladisla se hotărâse să traverseze râul. Atunci când Burr își 
stabilise strategia. Atunci când Consiliul Închis decisese să-l trimită 
pe Prinţul Moștenitor să-şi câștige faima în Nord. Atunci când marii 
nobili ai Uniunii hotărâseră să trimită cerşetori, iar nu soldaţi, ca să 
lupte pentru Regele lor. O sută de întâmplări diferite, din zilele, 
săptămânile, lunile dinainte, toate convergând aici, pe peticul ăsta 
de noroi. Întâmplări pe care nici Burr, nici Ladisla, nici măcar West 
nu le-ar fi putut prezice sau preveni. 

Nu mai putea face nimic acum. Nimeni nu mai putea face nimic. 
Pierduseră. 

- Apăraţi-l pe Prinţ, șopti West. 

— Ce spui? 

West începu să caute ceva pe jos, scormonind prin mizerie, dând 
la o parte cadavrele. Un sol se holba la el. Ţeasta îi era despicată și 
îi ieşise creierul însângerat. West icni, își puse mâna la gură și se 
târî mai departe, la cadavrul următor. Acesta era unul din oamenii 
Prințului, care își păstrase și în moarte expresia de surpriză de pe 
chip. Broderia grea din fir de aur a uniformei era sfâșiată de sus și 
până jos de o sabie zimţată. 

- Ce naiba faci? auzi vocea aspră a lui Pike. N-avem timp de așa 
ceva! 


Deţinutul făcuse rost de undeva de un topor. Un topor greu, de-al 
nordicilor, cu sânge pe tăiș. Fireşte, nu era deloc bine să lași un 
criminal să aibă o asemenea armă, dar West avea acum alte griji. 

- Trebuie să-l găsim pe Prinţul Ladisla! 

- Dă-l încolo! șuieră Cathil, să mergem! 

West îi dădu mâna la o parte şi se duse mai departe, 
împiedicându-se de niște lăzi fărâmate. Se opri să-și mai șteargă 
sângele din ochi. Pe aici, pe undeva. Pe aici, pe undeva stătuse 
Ladisla... 

— Nu, te implor, nu! chirăi o voce. 

Moştenitorul tronului Uniunii zăcea într-o groapă, pe jumătate 
acoperit de cadavrul uneia din gărzile sale. Ţinea ochii strânși, 
mâinile încrucișate în dreptul feţei, uniforma albă năclăită de sânge 
roșu și noroi negru. 

- O să capeţi mulți bani în schimbul meu, scânci el, o mulțime de 
bani! Mai mulți decât ai visat vreodată. 

Întredeschise un ochi şi privi printre degete. Îl recunoscu pe West 
și îl apucă de mână. 

- Colonele West! Tu ești? Trăiești! 

Nu era vreme de amabilități. 

- Înălțimea Voastră, trebuie să plecăm de aici! 

— Să plecăm? bolborosi Ladisla, cu dâre de lacrimi pe obrajii 
mânjiți cu noroi. Dar sigur... nu vrei să spui că... am învins? 

West își mușcă limba înfiorător de tare, aproape retezându-și-o. 
Trebuia să-l salveze pe Prinţ. Chiar dacă idiotul ăsta înfumurat și 
nevolnic nu merita să fie salvat. West trebuia să facă asta pentru 
binele lui, nu pentru binele lui Ladisla. Era de datoria sa, ca supus, 
să salveze viața viitorului Rege, de datoria sa, ca soldat, să salveze 
viaţa generalului său, de datoria sa, ca om, să salveze un seamăn de- 
al său. Asta era tot ce putea face acum. 

- Eşti moștenitorul tronului și nu vei fi cruțat, îi spuse și îl apucă 
de brat. 

Ladisla se căută la brâu. 

- Mi-am pierdut sabia pe undeva... 

- N-avem timp! 

West îl ridică în picioare, pregătit să-l care în braţe dacă ar fi fost 


nevoie. Porniră prin ceață, cu cei doi deţinuţi în urma lor. 

— Sigur ăsta-i drumul? mârâi Pike. 

— Sigur. 

Deloc. Ceaţa era mai groasă ca oricând. Îi era greu să se 
concentreze din cauza tobelor care-i bubuiau în cap și a sângelui 
care-i curgea în ochi. Larma luptei părea a veni de jur împrejur: 
scrâșnit și uruit de metal pe metal, gemete și bocete și urlete de 
furie, toate răsunând prin negură, când din depărtare, când 
înspăimântător de aproape. Siluete apăreau din ceaţă, se mișcau și 
înotau, contururi neclare și amenințătoare, umbre în derivă. West 
gemu și își ridică sabia când i se păru că vede un călăreț ieșind din 
ceaţă în fața sa. Negurile se învolburară. Nu era decât o căruţă plină 
cu butoaie. Catârul stătea nemișcat în faţă. Căruțașul zăcea alături 
cu o suliță în spate. 

- Pe aici, şuieră West, grăbindu-se într-acolo, încercând să nu se 
ridice prea mult. 

Căruţele erau bune. Căruţele însemnau convoaie, însemnau 
provizii, însemnau hrană și doctori. Căruţele însemnau îndepărtarea 
de prima linie, dacă se putea așa ceva, dacă nu cumva prima linie a 
frontului era peste tot. West se mai gândi câteva clipe. Căruţele erau 
rele. Căruţele însemnau atacuri și jafuri. Nordicii s-ar năpusti asupra 
lor, nesătui ca muștele la miere. Le ocoli prin neguri, tot mai 
departe de căruțele goale, de butoaiele sparte, de lăzile răsturnate, 
iar ceilalți îl urmară. Nu se auzea decât pleoscăitul pașilor lor prin 
noroaie, respiraţiile lor grele. 

Se târâră mai departe, prin loc deschis, printre movile umede de 
ierburi. Ceilalți îi depășeau, unul câte unul, iar West le făcea cu 
mâna, încercând să le arate că sunt de-ai lor. Unica lor șansă era să 
continue să se miște, însă fiecare pas era mai dificil decât cel de 
dinainte. Îi curgea prin păr și pe obraz sânge de la rana din cap. 
Durerea era mai cumplită, nu se diminuase deloc. Îi era rău, se 
simțea lipsit de vlagă, înfiorător de ameţit. Îndoit de şale, se 
sprijinea în sabia cea grea ca şi cum doar ea îl mai ținea în picioare. 

- Te simţi bine? îl întrebă Cathil. 

- Mergi mai departe! reuși să mârâie el. 

Auzea zgomot de copite, sau i se părea că aude. 


Frica îl ţinea în mișcare, doar frica. Îi vedea pe ceilalți în față, 
chinuindu-se și ei să înainteze prin glodul dezastrului. Prințul 
Ladisla mult înainte, apoi Pike, apoi Cathil, chiar în fața lui, 
uitându-se peste umăr. Prin ceața care începuse să se împrăștie reuși 
să deslușească un pâlc de copaci. Se concentră asupra acelor siluete 
spectrale și urcă spre ele, respiraţia-i întretăiată scrijelindu-i 
beregata. Auzi vocea lui Cathil: 

- Nu. 

Se întoarse, sugrumat de spaimă. Nu departe de ei se zărea silueta 
unui călăreț. 

- La copaci! icni el. 

Fata nu se mișcă, aşa că o apucă de braţ și o îmbrânci. Efortul îl 
făcu să se prăvălească pe burtă în noroi. Se întoarse pe spate, se 
ridică foarte greu și o apucă în altă direcție. Tot mai departe de ea, 
mai departe de copaci, mai departe de adăpost, de-a curmezișul 
pantei. Văzu cum nordicul se materializează din ceață. Acum și el îl 
observase pe West și își îndemnă calul spre el, ţinând sulița în jos. 

West îşi continuă drumul, cu picioarele în flăcări, cu plămânii în 
flăcări, folosindu-și ultimele fărâme de putere ca să-l ademenească 
în altă parte. Ladisla ajunsese deja la copaci. Pike tocmai ce se 
ascunsese în tufișuri. Cathil se mai uită o dată peste umăr și se duse 
după tatăl ei. West nu mai fu în stare să continue. Se opri și se 
ghemui pe coasta dealului, atât de epuizat încât era incapabil să se 
mai țină pe picioare, darămite să mai şi lupte, şi se uită la nordicul 
care se apropia de el. Soarele ieșise din nori și scânteia pe vârful 
suliței. West nu avea nici cea mai vagă idee ce ar fi putut să facă 
atunci când va ajunge lângă el. Poate doar să moară. 

Călărețul se încordă în șa și își duse mâna într-o parte. Pene. Pene 
cenușii zburătăcind în bătaia vântului. Scoase un țipăt scurt. Ţipătul 
i se frânse și se holbă nedumerit la West. Din gât îi ieşea vârful unei 
săgeți. Scăpă sulița din mână și căzu încet din șa. Calul o luă la 
goană, urcă pe deal, apoi merse mai încet și se opri. 

West rămase o clipă ghemuit pe pământul jilav, incapabil să 
înțeleagă cum anume reușise să scape de moarte. Încercă să o apuce 
spre copaci, simțind efortul laborios al fiecărui pas, simţindu-și toate 
încheieturile lichefiate, simțind cum îl lasă genunchii și cade în 


desișuri. Simțind degete puternice care îi examinează rana din cap, 
auzind cuvinte mormăite în limbajul nordicilor. 

— Au! scânci West, întredeschizând ochii. 

— Nu te mai văicări, îl repezi Copoiul privindu-l fix. Nu-i decât o 
zgaibă. Ai scăpat uşor. Şi să știi că ai avut noroc, pentru că eu nu 
prea nimeresc ţinta. 

- Noroc, șopti West. 

Se lăsă pe spate în ferigile ude și se uită înspre valea deslușită 
printre copaci. Ceaţa începuse să se ridice, descoperind încet vederii 
o procesiune de căruţe distruse, de arme frânte, de cadavre mutilate. 
Toate resturile hâde ale unei înfrângeri îngrozitoare. Sau ale unei 
victorii îngrozitoare, dacă erai de partea lui Bethod. La câteva sute 
de pași distanță de el, un bărbat fugea disperat spre un pâlc de 
copaci. Probabil un bucătar, după haine. Un călăreț îl urmărea, cu 
lancea culcată pe braţ. Îl rată la prima încercare, dar se întoarse și îl 
doborî. În mod normal West s-ar fi înspăimântat să vadă cum vâră 
sulița în bietul om, dar nu simțea acum decât o bucurie vinovată. 
Bucurie că nu era el în locul bucătarului. 

Mai erau și alți călăreţi ce alergau pe coasta dealului. Alte mici 
drame însângerate, dar West nu putu să mai privească. Se întoarse şi 
se adăposti în refugiul primitor al tufelor. 

Copoiul chicoti: 

— Treicopaci o să facă pe el când o să-mi vadă prada. 

Îi arătă cu degetul pe toţi membrii acestui grup straniu, epuizat, 
plin de noroi. 

— Colonelul West pe jumătate mort, o fată cu un baros plin de 
sânge, un bărbat cu o față ca fundul unui ceaun, iar ăsta de aici, 
dacă nu cumva mă înșel, e chiar băiețandrul care a ordonat 
dezastrul ăsta blestemat. În numele morţilor, ce feste ne mai joacă 
soarta. 

Clătină încetișor din cap rânjindu-i larg lui West care zăcea pe 
pământ, gâfâind ca un peşte adus la mal. 

— Treicopaci... 0... să... facă... pe... el. 


Un oaspete la cină 


Arhilectorului Sult, 
Șef al Inchiziției Maiestăţii Sale 


Eminenţă, 


Am vești foarte bune. Conspirația a fost demascată și înăbușită. Capii 
ei erau Korsten dan Vurms, fiul Lordului Guvernator, și Carlot dan 
Eider, Magistresă a Ghildei Negustorilor de Mirodenii. Ei vor fi 
interogaţi, iar apoi pedepsiţi într-un asemenea mod încât oamenii noștri 
să priceapă preţul trădării. Se pare că Davoust a fost victima unui spion 
gurkian, ascuns în cetate de multă vreme. Asasinul se află încă în 
libertate, dar complotiștii fiind acum în custodia noastră, cred că nu va 
dura mult până îl vom prinde și pe el. 

L-am pus pe Lordul Guvernator sub arest la domiciliu. Tatăl nu mai 
poate prezenta încredere, având în vedere trădarea fiului. Oricum, a fost 
mereu un obstacol în buna administrare a orașului. Vi-l voi trimite cu 
prima corabie, pentru ca, împreună cu colegii din Consiliul Închis, să îi 
hotărâți soarta. Cu el va veni și Inchizitorul Harker, care s-a făcut 
răspunzător de moartea a doi deţinuţi care, altminteri, ne-ar fi putut 
oferi informaţii valoroase. L-am interogat eu însumi și mă bucur să pot 
spune că nu a luat parte la conspirație. Însă se face vinovat de o 
incompetenţă echivalentă cu trădarea. Pedeapsa lui este în mâinile 
Eminenţei Voastre. 

Gurkienii ne-au atacat în zori. Trupele de elită, ducând poduri mobile 
și scări înalte, au traversat câmpul deschis și au fost întâmpinați de o 
salvă ucigașă de săgeți din cele cinci sute de arbalete ale noastre dispuse 
de-a lungul zidurilor. A fost o acţiune curajoasă, dar nesăbuită, și am 
respins-o făcând multe victime în rândurile lor. Doar două detașamente 
au ajuns la canalul pe care l-am construit, unde și pod mobil, și scară, și 
soldați au fost înghititi de un curent fioros ce ajunge în golf din largul 
mării doar la anumite ceasuri ale zilei. Capriciu al naturii care a 


funcționat în avantajul nostru. 

Acum, pe câmpia dintre canalul nostru și trupele lor, sunt numai 
cadavre și răniţi gurkieni și am ordonat oamenilor noștri să tragă asupra 
oricui care ar încerca să ajute răniții. Nu se poate ca atât gemetele 
muribunzilor, cât și cadavrele care putrezesc la soare să nu le scadă 
moralul. 

Cu toate că am gustat din victorie, acest atac a fost doar o testare a 
apărării noastre. Comandantul armatei gurkiene a încercat marea cu 
degetul. Nu am nicio îndoială că următorul atac va fi de o cu totul altă 
amploare. Gurkienii nu au folosit încă cele trei catapulte uriașe 
asamblate la o sută cincizeci de metri de zidurile noastre, capabile să 
azvârle bolovani până în mijlocul Orașului Inferior. Poate că speră să 
cucerească Dagoska intactă, dar dacă rezistența noastră nu va slăbi, 
această nehotărâre a lor nu poate să mai continue. 

Cu siguranță că nu duc lipsă de efective. În fiecare zi ajung în 
peninsulă mai mulți și tot mai mulţi soldați gurkieni. Deasupra mării de 
oameni se pot vedea acum stindardele celor opt legiuni. Și am depistat și 
detașamente formate din sălbatici recrutați din toate colţurile 
continentului Kantic. Este o armată colosală, de vreo cincizeci de mii de 
oameni, sau poate mai mulți, aceasta cu care ne confruntăm. Împăratul 
gurkian, Uthman-ul-Dosht, luptă cu toate forțele lui împotriva noastră, 
dar noi nu vom ceda. 

Vă voi da curând alte vești. Până atunci, slujesc și mă supun. 


Sand dan Glokta 
Superior de Dagoska 


Magistresa Carlot dan Eider, şefă a Ghildei Negustorilor de 
Mirodenii, stătea pe scaun, cu mâinile în poală, și făcea toate 
eforturile ca să-și mențină demnitatea. Pielea îi era palidă și 
uleioasă, la ochi avea cearcăne adânci și negre. Veșmintele ei, 
odinioară de un alb imaculat, erau acum pătate de mizeria din 
celulă. Părul pierduse strălucirea și atârna în laţe drepte și încâlcite. 
Fără farduri şi bijuterii arăta mai bătrână, dar tot frumoasă. Într-un 
fel, mai frumoasă ca oricând. E frumuseţea flăcării aproape stinse. 

— Pari obosit, îi spuse ea. 


Glokta ridică din sprâncene. 

- Au fost niște zile mai solicitante. Mai întâi a trebuit să-l 
interoghez pe complicele tău, Vurms, apoi a trebuit să mă ocup de o 
bagatelă, cum ar fi atacul gurkienilor care şi-au ridicat tabăra chiar 
lângă zidurile noastre. Nici tu nu-mi pari foarte odihnită. 

- Podeaua celulei mele nu este prea confortabilă și, în plus, am și 
eu problemele mele. 

Magistresa se uită la Severard și la Vitari care stăteau de-o parte 
şi de alta a scaunului ei, sprijiniți de perete, cu mâinile încrucișate 
pe piept, mascaţi şi neîndurători. 

- În camera asta am să mor? 

Fără doar și poate. 

— Vom vedea. Vurms ne-a spus deja cam tot ce voiam să aflăm. 
Te-ai dus la el, i-ai oferit bani ca să falsifice semnătura tatălui său pe 
anumite documente, ca să dea ordine anumitor gărzi în numele 
tatălui său, pe scurt, să ia parte la vânzarea cetății Dagoska 
duşmanilor Uniunii. Mi-a dat numele tuturor celor care au avut 
vreun amestec în planul tău. Și-a semnat mărturisirea. Şi, în caz că 
vrei să știi, capul lui ornează poarta alături de capul prietenului tău, 
Islik, ambasadorul împăratului. 

- Amândoi, împreună, în ţepe, pe poartă, susură Severard. 

— Doar trei lucruri nu a putut să mi le spună. Motivele tale, 
semnătura ta pe mărturisirea scrisă şi identitatea spionului gurkian 
care l-a omorât pe Superiorul Davoust. Pe astea am să le obţin de la 
tine. Chiar acum. 

Magistresa Eider își drese cu grijă glasul, își netezi poalele rochiei 
lungi, luă o poziţie pe cât de mândră i-o îngăduiau împrejurările. 

- Nu cred că mă vei tortura. Nu ești Davoust. Tu ai conştiinţă. 

Lui Glokta îi zvâcni ușor colțul gurii. Curajoasă încercare. Te 
felicit. Dar cât de tare te înșeli. 

- Din conştiinţa mea n-a mai rămas decât o fărâmă infimă și 
uscată. N-aș fi în stare să te apăr chiar și de o boare mai îndrăzneață 
nici pe tine, nici pe nimeni altcineva. 

Glokta scoase un oftat adânc și prelung. Încăperea era prea 
încălzită, prea luminoasă, și se frecă încet la ochii care îl dureau și i 
se zbăteau. 


- Nici nu îţi poţi imagina ce lucruri am făcut. Lucruri oribile, 
malefice, dezgustătoare. Doar înșirarea lor te-ar face să vomiţi, 
continuă el ridicând din umeri. Îmi dau din când în când dureri de 
cap, dar îmi spun că am avut motive întemeiate să le fac. Anii trec, 
iar ceea ce a fost odinioară de neconceput devine cotidian, hidosul 
devine anost, ceea ce a fost de nesuportat devine rutină. Le gonesc 
în cotloanele întunecate ale minţii mele și mi se pare incredibil cât 
de mult loc e acolo. Uimitor cu câte ajunge să se împace omul. 

Se uită la ochii lui Severard și Vitari, strălucitori și nemiloși. 

- Dar chiar dacă ai avea dreptate, cum îți poţi închipui că 
practicienii mei ar fi atât de lipsiţi de scrupule? Ce spui, Severard? 

— Lipsiţi de ce? 

Glokta surâse trist. 

- Vezi? Nici măcar nu cunoaște cuvântul. 

Se lăsă moale pe speteaza scaunului. Istovit. Îngrozitor de istovit. 
Parcă nu mai avea energie nici cât să-și ridice mâinile. 

- Deja am dat dovadă de prea multă îngăduință în ceea ce te 
privește. De obicei trădarea nu este tratată cu atâta lejeritate. Ar fi 
trebuit să vezi bătaia pe care a încasat-o prietenul tău, Vurms, de la 
Frost. Şi el era doar secundul în toată povestea asta. În ultimele lui 
ore nefericite ajunsese să se cace cu sânge. Și totuşi, nimeni nu s-a 
atins încă de tine. Ți-am permis să-ţi păstrezi hainele, demnitatea, 
umanitatea. Acum ai o singură șansă să-ți semnezi mărturisirea şi 
să-mi răspunzi la întrebări. O singură șansă să te supui pe de-a 
întregul. Aceasta este dimensiunea conștiinței mele. 

Glokta se aplecă și lovi cu degetul în masă. 

- O singură șansă. Apoi te despuiem și începem să te tăiem. 

Dintr-odată, Magistresa Eider se surpă. Umerii i se înmuiară, 
capul îi căzu în piept, buzele începură să-i tremure. 

— Întreabă-mă, spuse ea cu voce spartă. 

O femeie frântă. Te felicit, Superior Glokta. Însă întrebările trebuie să- 
și găsească răspunsurile. 

- Vurms ne-a spus cine era plătit şi cu cât. Anumite gărzi. 
Anumiți funcţionari din administraţia tatălui său. Desigur, și el 
însuși. O sumă frumușică. Însă m-a mirat nespus faptul că un nume 
lipsea de pe listă. Numele tău. Doar tu nu ai cerut nimic în schimb. 


Regina negustorilor să nu încerce să profite de pe urma acestei 
afaceri? Mă sperii numai când încerc să-mi imaginez asta. Ce ţi s-a 
oferit? Pentru ce ţi-ai trădat Regele și țara? 

— Pentru ce? repetă Severard. 

— La dracu”, răspunde-i! zbieră Vitari. 

Înspăimântată, Eider se chirci în scaun. 

- În primul și în primul rând, Uniunea n-are ce căuta aici! se 
scăpă ea. Din cauza lăcomiei am trădat! Pur și simplu! Negustorii de 
Mirodenii sunt aici de dinainte de război, din timpul când Dagoska 
era independentă. Şi s-au îmbogăţit. Toţi s-au îmbogăţit aici, dar au 
fost nevoiţi să plătească taxe localnicilor, iar asta i-a supărat peste 
măsură! Cât de bine ar fi, şi-au spus ei, dacă cetatea ar fi a noastră, 
dacă am putea să ne impunem propriile legi. Cât de bogaţi am 
deveni. Şi atunci când ocazia a apărut, am profitat de ea, iar soțul 
meu a fost primul de la coadă. 

- Și așa au ajuns Negustorii de Mirodenii să stăpânească Dagoska. 
Știu povestea, Magistresă Eider. Încă mai aştept să-mi spui de ce ai 
trădat. 

— A fost un dezastru! Negustorii n-aveau nici cel mai mic interes 
să conducă orașul și nici nu se pricepeau la așa ceva. Administratorii 
din partea Uniunii, Vurms și cei de teapa lui, erau drojdia societăţii 
şi singurul lor scop în viață era cum să-şi căptușească mai gros 
buzunarele. Am fi putut colabora cu localnicii, însă am preferat să-i 
exploatăm, iar atunci când au început să ne critice, am chemat 
Inchiziția, iar voi i-aţi bătut și i-aţi torturat și le-aţi spânzurat 
conducătorii în pieţele din Orașul Superior. Și foarte curând au 
ajuns să ne dispreţuiască chiar mai rău decât îi disprețuiau pe 
gurkieni. Suntem aici de şapte ani și am făcut doar rău! Toţi anii 
ăştia au fost o orgie de corupţie, de brutalitate și de pierderi! 

Asta așa e. Am văzut cu ochii mei. 

- Iar ironia este că nici măcar n-am avut vreun profit! Chiar și la 
început am făcut mai puţini bani decât înainte de război! Fără ajutor 
din partea localnicilor, întreținerea zidurilor cetăţii și soldele 
mercenarilor ne-au costat şi ochii din cap! 

Eider izbucni în hohote disperate de râs, ca niște suspine. 

- Ghilda e aproape falită și idioții și-au făcut-o cu mâna lor! E 


vorba despre lăcomie. Pur și simplu! 

- Și atunci gurkienii au luat legătura cu tine. 

Eider încuviință cu un semn din cap, iar laţele murdare îi intrară 
în ochi. 

- Am multe cunoștințe în Gurkhul. Negustori cu care am făcut 
afaceri de-a lungul anilor. Mi-au povestit că primul lucru pe care l-a 
făcut Uthman când a fost încoronat împărat a fost să jure solemn că 
va cuceri Dagoska, pentru a şterge ruşinea pe care o adusese tatăl 
său asupra națiunii. Şi că nu va avea liniște până nu-și va îndeplini 
jurământul. Mi-au mai spus că deja orașul era împânzit de spioni 
gurkieni și că ne cunosc toate punctele slabe. Mi-au zis că s-ar putea 
să existe o modalitate prin care să împiedicăm măcelul, dacă 
Dagoska li se va preda fără să opună rezistenţă. 

- Și atunci, de ce ai tergiversat toată povestea? Îi controlai pe 
Cosca și pe mercenarii lui încă de dinainte să-i înarmăm pe oamenii 
lui Kahdia, încă de dinainte de consolidarea fortificațiilor, și, mai 
ales, încă de dinainte de sosirea mea. Dacă ai fi vrut, ai fi putut lua 
orașul foarte ușor. La ce ai avut nevoie de imbecilul ăla de Vurms? 

Carlot dan Eider privea fix podeaua. 

- Câtă vreme cetatea și porţile erau în mâinile soldaţilor Uniunii, 
asta ar fi însemnat vărsare de sânge. Vurms îmi putea ceda orașul 
fără luptă. Crezi sau nu, dar scopul meu sincer, pe care mi l-ai 
dejucat cu atâta abilitate, a fost să evit o luptă. 

Te cred. Dar nu mai contează acum. 

— Continuă. 

- Ştiam că Vurms poate fi cumpărat. Tatăl său nu mai are zile 
multe, iar postul nu se moștenește. Era ultima lui șansă de a profita 
de pe urma poziţiei tatălui. Am stabilit un preţ. Am început 
pregătirile. Şi atunci a aflat Davoust. 

— Și a vrut să-l informeze pe Arhilector. 

Eider scoase un hohot strident de râs. 

— Nu era la fel de devotat cauzei ca tine. Voia ceea ce vrea toată 
lumea. Bani. Mai mulți decât puteam eu obține. Le-am spus 
gurkienilor că planul nostru a căzut și le-am spus și de ce. A doua zi, 
Davoust... dispăruse. 

Trase adânc aer în piept și continuă. 


- Aşa că n-am mai putut da înapoi. Eram gata să acționăm 
imediat după venirea ta. Totul fusese pregătit. Și apoi... 

— Apoi? 

- Apoi tu ai început să întărești fortificațiile, iar Vurms s-a făcut 
și mai hrăpăreţ. A simţit că suntem într-o poziţie mai bună de 
negociere. A cerut mai mult. M-a ameninţat că îți va spune totul. 
Am fost nevoită să mă duc la gurkieni să mai fac rost de bani. Toate 
astea au durat. În cele din urmă am fost iarăși gata să acționăm, dar 
atunci a fost prea târziu. Lăsasem ocazia să ne scape. 

Îşi ridică privirea la Glokta. 

- Totul din cauza lăcomiei. Dacă n-ar fi fost lăcomia soțului meu, 
n-am fi venit niciodată în Dagoska. Dacă n-ar fi fost lăcomia 
Negustorilor de Mirodenii, s-ar fi putut să fi izbândit. Dacă n-ar fi 
fost lăcomia lui Vurms, am fi putut preda gurkienilor stânca asta 
mizerabilă și lipsită de valoare fără să vărsăm nicio picătură de 
sânge. 

Îşi trase nasul, își plecă iarăși ochii şi rosti cu voce slăbită: 

- Dar lăcomia este întâlnită pretutindeni. 

- Așa că ai fost de acord să le predai cetatea. Ai fost de acord să 
ne trădezi. 

— Pe cine să trădez? N-ar fi pierdut nimeni! Negustorii ar fi plecat 
fără să facă tărăboi! Localnicilor nu le-ar fi fost mai rău sub tirania 
gurkienilor decât sub a noastră! Uniunea n-ar fi pierdut decât o 
fărâmă din fala ei, dar cât poate valora asta față de vieţile a mii de 
oameni? 

Eider se întinse peste masă, cu ochii plini de lacrimi, și spuse 
răgușit: 

— Ce se va întâmpla acum? Spune-mi. Va fi un masacru! Un 
măcel! Chiar dacă vei apăra cetatea, care va fi preţul plătit? Și n-o 
poţi apăra. Împăratul a jurat şi nu va renunţa. Sunt pierdute toate 
vieţile bărbaţilor și femeilor și copiilor din Dagoska! Și pentru ce? 
Pentru ca Arhilectorul Sult să poată arăta la hartă și să spună că 
punctul ăla sau celălalt e sub stăpânirea noastră? Câţi oameni 
trebuie să moară ca să fie mulțumit? Care au fost motivele mele? 
Care sunt motivele tale? De ce faci asta? De ce? 

Lui Glokta i se zbătea ochiul stâng și și-l apăsă cu palma. Privi 


lung la femeia din fața lui. O lacrimă se prelinse pe obrazul ei și 
căzu pe tăblia mesei. De ce fac asta? 

Ridică din umeri. 

— Ce a mai rămas? 

Severard împinse declaraţia peste masă. 

— Semnează! lătră el. 

— Semnează, șuieră și Vitari, semnează, căţea! 

Carlot dan Eider luă condeiul cu mâna tremurândă. Lovi pereţii 
călimării, picură cerneală pe masă, zgârie hârtia. Glokta nu simţea 
nicio emoție a triumfului. Niciodată nu o simt. Dar mai avem încă o 
problemă de lămurit. 

— Unde îl pot găsi pe spionul gurkienilor? o întrebă cu voce 
tăioasă ca o secure. 

- Nu știu. N-am știut niciodată. Indiferent cine ar fi, va veni acum 
după tine, aşa cum a venit și după Davoust. Poate chiar la noapte... 

- De ce au așteptat atât? 

- Le-am spus că nu reprezinţi o amenințare. Le-am spus că Sult va 
trimite pe altcineva să-ţi ia locul... Le-am spus că mă descurc eu cu 
tine. 

Și chiar așa s-ar fi întâmplat dacă n-ar fi fost generozitatea 
neașteptată a jupânilor Valint și Balk. 

Glokta se aplecă spre ea. 

— Cine e spionul gurkian? 

Buzele lui Eider tremurau atât de tare, încât îi clănțăneau dinţii 
în gură. 

— Nu știu, șopti ea. 

Vitari lovi cu pumnul în masă. 

— Cine? Cine? Cine e, jigodie? Cine? 

— Nu știu! 

— Minti! 

Practiciana își aruncă lanțul care zăngăni deasupra capului 
Magistresei și i se încolăci în jurul gâtului. Fosta Regină a 
negustorilor fu trasă de pe scaun, cu picioarele zbătându-i-se în aer, 
cu mâinile pe lanţul de la gât, și fu aruncată cu faţa în jos pe podea. 

— Minti! 

Nasul lui Vitari se deformase din cauza furiei, sprâncenele roșcate 


se îmbinaseră într-o încruntătură teribilă, fantele ochilor sclipeau de 
turbare. Își propti cizma în ceafa lui Eider, se încordă și trase de lanţ 
cât putu de tare. Severard urmărea scena aceasta violentă cu un 
zâmbet mic în colțul ochilor, fluierând fals și abia auzit în ultimele 
suflări sugrumate, şuierate, gâlgâite ale lui Eider. 

Glokta își linse gingiile goale şi se uită la femeia care se zvârcolea 
pe jos. Trebuie să moară. Eminenta Sa pretinde ca trădătorii să fie dur 
pedepsiți. Eminenta Sa pretinde ca trădătorii să aibă parte de pedepse 
exemplare. Eminenta Sa ne cere să fim neîndurători. Pleoapa îi 
zvâcnea, mușchii feţei îi tresăreau spasmodic. În încăpere nu era aer 
şi era cald ca într-un atelier de fierărie. Era transpirat și îi era foarte 
sete. Abia dacă mai putea să respire. Parcă el era cel sugrumat. 

Și ironia e că are dreptate. Oricum o dai, victoria mea este o pierdere 
pentru toată lumea din Dagoska. 

Deja roadele eforturilor mele își plâng sfârșitul pe pământul sterp din 
fața porţilor cetăţii. Acum carnagiul nu va mai cunoaște sfârșit. 
Gurkieni, dagoskani, unioniști, cadavrele lor se vor strânge și ne vor 
îngropa sub ele. Și totul doar din vina mea. Ar fi fost cu mult mai bine 
dacă i-ar fi reușit planul. Ar fi fost cu mult mai bine dacă eu aș fi murit 
în temnițele Împăratului. 

Mai bine pentru Ghilda Negustorilor de Mirodenii, mai bine pentru 
locuitorii din Dagoska, mai bine pentru gurkieni, pentru Korsten dan 
Vurms, pentru Carlot dan Eider. Mai bine chiar și pentru mine. 

Eider aproape că nu se mai mișca. Încă ceva ce trebuie să ascund în 
cotloanele întunecate ale minţii. Încă ceva ce îmi va da dureri de cap 
atunci când sunt singur. Trebuie să moară, indiferent cât de corect sau 
nu este acest lucru. Trebuie să moară. Un horcăit înăbușit. Apoi un 
gâfâit slab. Aproape gata. Aproape gata. 

- Opreşte! răcni Glokta. Ce m-a apucat? 

Severard îi aruncă o privire iute. 

— Ce? 

Vitari nu păru să-l fi auzit, căci lanţul era la fel de strâns în jurul 
gâtului Magistresei. 

— Opreşte, am zis! 

— De ce? șuieră practiciana. 

Chiar, de ce? 


— Îţi dau ordine, lătră el, nu motive! 

Vitari slăbi lanţul, rânjind batjocoritor, și ridică piciorul de pe 
capul lui Eider. Femeia nu se mișcă. Răsuflarea ei era un murmur 
abia auzit. Măcar respiră. Arhilectorul îmi va cere o explicaţie, una 
bună. Și oare ce explicaţie îi voi da? 

- Duceţi-o înapoi în celulă, spuse, sprijinindu-se în toiag și 
ridicându-se istovit din scaun. S-ar putea să mai avem nevoie de ea. 


Glokta stătea la fereastră, privind încruntat cum ploaia mâniei lui 
Dumnezeu se revarsă asupra cetății Dagoska. Încă din timpul după- 
amiezii își începuseră activitatea cele trei catapulte gigantice 
amplasate sub zidurile cetăţii, dincolo de bătaia arcului. Încărcatul 
şi pregătirea fiecăreia dura cam o oră, iar Superiorul urmărea toate 
aceste preparative prin lunetă. 

Mai întâi, se centra mașinăria și se estima distanța. Câţiva 
mecanici cu barbă și straie albe se dondăneau, uitându-se și ei prin 
lunete, legănând fire cu plumb, consultând compasurile și socotelile 
şi abacele, făcând reglaje fine de ultim moment la bolțurile uriașe 
ale catapultei. 

Când se declarau satisfăcuţi, brațul uriaș era adus în poziţie de 
tragere. Era nevoie de un atelaj de douăzeci de cai bine biciuiți care 
să ridice contragreutatea enormă, un bloc de fier sculptat sub forma 
unui cap amenințător de gurkian. 

Apoi urma încărcătura, un butoi uriaș, de un pas mare în 
diametru, era aşezat cu multă atenţie în cupă cu ajutorul unui 
sistem de scripeți și de o echipă de muncitori cu figuri ursuze, care 
răcneau și dădeau din mâini. După aceea, oamenii se îndepărtau cu 
multă grijă și teamă de catapultă și își căutau adăpost. Un singur 
sclav înainta încet, ducând o prăjină aprinsă la un capăt. Punea 
focul sub butoi. Izbucneau flăcările, o pârghie era apăsată, greutatea 
colosală cădea, braţul mare, cât trunchiul unui pin bătrân, 
străpungea aerul, iar muniţia aprinsă zbura spre nori. De ore întregi 
nu se mai întâmpla nimic altceva. Muniția era aruncată spre cer, 
apoi se rostogolea mugind spre pământ, în vreme ce soarele se 
cufunda încet spre apus, cerul se întuneca, iar dealurile 
continentului deveneau doar un contur negru în depărtare. 


Glokta urmări cum zboară unul dintre butoaie, cum luminează 
înaltul. Traiectoria lui strălucitoare îi ardea retina. Parcă rămase o 
veșnicie nemișcat deasupra orașului, la fel ca și Citadela, iar apoi se 
prăbuși rostogolindu-se, ca un meteorit, lăsând o dâră de foc 
portocaliu. Căzu în mijlocul Orașului Inferior. Flăcări lichide se 
înălțară, crescură, se întinseră, se năpustiră flămânde la siluetele 
micuţe din mahalale. Câteva clipe mai târziu bubuitura exploziei 
ajunse la urechile lui Glokta, făcându-l să tresară. Praf explozibil. 
Cum mi-aş fi putut închipui atunci când mi l-a arătat Iniţiatul Chimist că 
va deveni o armă atât de teribilă? 

Pe jumătate desluși, pe jumătate își imagină siluetele micuţe 
alergând încoace și încolo, încercând să-și scoată răniții de sub 
dărâmăturile în flăcări, încercând să salveze ce se mai poate salva 
din agoniseala lor mizeră. Şiruri de localnici mânjiţi de funingine 
care trec găleţile cu apă din mână în mână, străduindu-se zadarnic 
să limiteze acel infern. Cel mai mult au de pierdut tocmai aceia care au 
cel mai puţin. Acum tot Orașul Inferior era cuprins de flăcări. 
Arzând, strălucind, dansând în vântul venit de pe mare, cu reflexe 
portocalii, galbene și roşu-aprins în apele negre. Chiar și aici sus 
aerul era greu, uleios și înecăcios din cauza fumului. Probabil că 
acolo jos e iadul pe pământ. Felicitări din nou, Superior Glokta. 

Se întoarse, conștient de o prezenţă în cadrul ușii. Era Shickel, 
formă fragilă și întunecată în lumina lămpii. 

- Sunt bine, murmură el, întorcându-și privirea înapoi la 
spectacolul maiestuos, spectacolul sângeriu, spectacolul sinistru care 
se desfășura în faţa ferestrei. În fond, nu în fiecare zi apuci să vezi un 
oraș transformat în scrum. 

Dar slujnica nu plecă. Dimpotrivă, făcu un pas în încăpere. 

— Ar trebui să pleci, Shickel. Aştept un oaspete, sau cam așa ceva 
şi s-ar putea să apară niște probleme. 

— Un oaspete, zici? 

Glokta își ridică ochii. Vocea era alta. Mai profundă, mai dură. Și 
chipul ei era altul, cu un obraz în penumbre, iar altul luminat de 
pâlpâirea flăcărilor din oraș. Cu o expresie stranie, dinţii pe 
jumătate dezgoliţi, ochii aţintiţi asupra lui Glokta și sclipind cu o 
intensitate flămândă. Făcu câţiva paşi în cameră. Cu o expresie 


aproape înspăimântătoare pe chip. Dacă aș fi predispus la spaimă... Și 
atunci înţelese. 

- Tu? şopti el. 

— Eu. 

Tu? Glokta nu se mai putu stăpâni și izbucni în hohote 
involuntare de râs. 

- Harker te-a prins! Idiotul ăla a dat peste tine din greșeală și eu 
ţi-am dat drumul! Şi mi-am zis că sunt un erou! 

Nu se putea opri din râs. 

- Iată o lecţie pentru tine. Să nu faci niciodată vreo faptă bună! 

- N-am nevoie de lecţii de la tine, schilodule. 

Mai înaintă un pas. Acum era la distanţă de numai trei pași de el. 

— Aşteaptă! ridică Glokta o mână. Spune-mi un singur lucru! 

Fata se opri cu o sprânceană ridicată a întrebare. Rămâi acolo și 
nu te mișca. 

— Ce s-a întâmplat cu Davoust? 

Shickel zâmbi. Avea dinţi ascuţiţi, albi. 

- N-a ieșit niciodată din camera asta, răspunse și se frecă uşor pe 
burtă. E aici, înăuntru. 

Glokta făcu eforturi să nu-și ridice ochii spre lanţul care cobora 
încet din tavan. 

- Iar acum ai să fii alături de el. 

Mai apucă să facă jumătate de pas către el, înainte ca laţul din 
zale să i se agațe de bărbie și să o smucească în sus, ridicând-o. 
Acum șuiera și scuipa, se zvârcolea și dădea din picioare. 

Severard țâșni din ascunzătoarea lui de sub masă și încercă să o 
apuce. Dar zbieră când un picior gol al lui Shickel îl pocni zdravăn 
în faţă și îl trimise de-a berbeleacul în cealaltă parte a camerei. 

- Rahat, icni Vitari când Shickel își trecu mâna pe sub lanţ și 
începu să o tragă în jos de pe grindă. Rahat! 

Se prăvăliră amândouă pe podea, se luptară o clipă, apoi Vitari 
zbură prin aer, umbră neagră în întuneric. Scoase un urlet când se 
lovi cu capul de o masă din colţ, sfărâmând-o, și căzu fără simţire. 
Severard încă mai gemea, ameţit, cu mâinile peste mască. 
Rămăseseră în picioare doar Glokta şi Shickel. Ochi în ochi. Singur 
cu Devoratoarea mea. Ce neplăcut. 


Se retrase până la perete când ea vru să se năpustească asupra lui, 
dar nu apucă să facă decât un pas înainte ca Frost să intre în ea cu 
toată forța. O dobori şi căzu deasupra ei. Rămaseră un moment 
nemișcaţi, după care Shickel se ridică încet în genunchi, iar apoi, la 
fel de încet, se săltă în picioare, cu toată greutatea lui Frost în cârcă, 
şi făcu un pas şovăitor spre Glokta. 

Albinosul o strângea cât de tare era capabil, încordându-și toţi 
mușchii pentru a o opri, însă ea înaintă mai departe, scrâșnind din 
dinţi, cu una dintre mâinile ei slăbuţe lipită de trup, iar cu cealaltă 
încercând să-l apuce pe Glokta de gât. 

— Tttttt! sâsâi peltic Frost. 

Mușchii braţelor încordaţi, fața deformată de efort, ochii rozalii 
ieșindu-i din orbite pe deasupra măștii. Şi tot nu se isprăvise. 
Încolţit la perete, Glokta urmărea fascinat cum mâna aceea se 
apropia tot mai mult, tot mai mult de el, ajungând la doar câțiva 
centimetri distanță de beregata lui. Extrem de neplăcut. 

— La dracu” cu tine! zbieră Severard. 

Bastonul șuieră prin aer izbind braţul întins, frângându-l în două. 
Glokta observă oasele ieşite prin pielea zdrențuită și însângerată. 
Însă degetele se mai mișcau încă, încercând să-l apuce. Bastonul o 
lovi în față, dându-i capul pe spate. Din nas îi țâșni sângele, o 
despicătură adâncă îi brăzdă obrazul. Dar tot venea spre el. Frost 
gâfâia din cauza efortului de a-i imobiliza braţul sănătos, căci ea 
încă se mai forţa să înainteze, mârâind ca o fiară, dezgolindu-și 
colții ca o fiară, gata să-i sfâşie gâtul lui Glokta. 

Severard îşi aruncă bastonul cât colo şi o apucă de gât pe la 
spate, trăgându-i capul înapoi, icnind, cu fruntea o hartă de vene 
ieșite în relief. Era o priveliște bizară: doi bărbaţi, dintre care unul 
zdravăn și mare ca un taur, încercând cu disperare să pună jos o 
fărâmiţă de fată. Într-un final, cei doi practicieni reușiră să o tragă 
încet înapoi. Severard îi ridicase unul dintre picioare. Frost scoase 
un muget teribil, o săltă în aer și, cu un ultim efort o izbi de perete. 

Râcâi podeaua cu ghearele, încercând să se ridice, iar brațul rupt 
îi atârna într-o parte. Din umbre se auzi urletul lui Vitari care se 
năpusti la ea cu unul dintre scaunele grele ale Superiorului Davoust 
ridicat deasupra capului. Se frânse în capul lui Shickel cu un trosnet 


puternic. Şi imediat, ca ogarii care au încolțit o vulpe, cei trei 
practicieni s-au repezit asupra ei cu picioarele și cu pumnii, icnind 
din cauza efortului și a furiei. 

— Destul! strigă Glokta. Trebuie să o luăm la întrebări! 

Trecu șchiopătând pe lângă practicienii rămași fără suflu şi se 
uită la ea. Shickel zăcea nemișcată, un maldăr de zdrenţe și sânge, 
un maldăr destul de micuţ. Aproape la fel ca în ziua când am văzut-o 
pentru prima oară. Dar cum a reușit fătuca asta să-i pună la pământ pe 
cei trei? Braţul rupt era întins pe covor, degetele moi și pline de 
sânge. Pot afirma cu certitudine că acum n-o să mai facă rău nimănui. 

Atunci mâna începu să se miște. Osul se retrase înapoi în carne și 
se îndreptă ca înainte, cu un scrâșnet sinistru. Degetele tresăriră, se 
îndoiră, zgâriară duşumeaua, începură să alunece spre glezna lui 
Glokta. 

— Ce e chestia asta? răsuflă speriat Severard. 

— Aduceţi lanţul, le ordonă Glokta dându-se înapoi. Repede! 

Opintindu-se, Frost scoase dintr-un sac două perechi de cătușe cu 
lanțuri mari și grele. Fuseseră confecţionate pentru deținuții cei mai 
puternici și mai periculoși. Cătușele din fier negru erau groase ca un 
trunchi de pom tânăr, grele ca o nicovală. Îi strânse pe glezne o 
pereche, iar pe cealaltă i-o puse la mâini. Când le închise, toţi fură 
cuprinși de o senzaţie reconfortantă de siguranţă. 

Între timp, Vitari trăsese afară din același sac un lanţ foarte lung 
şi îl înfășură de jur împrejurul trupului neputincios acum al lui 
Shickel. Severard o ajuta, ținând fata în picioare. Două lacăte grele 
desăvârşiră operaţiunea. 

Terminară chiar la ţanc, pentru că Shickel își reveni brusc și 
începu să se zvârcolească. Mârâi la Glokta, încercând să-și rupă 
lanțurile. Nasul i se îndreptase, tăietura din obraz aproape se 
închisese. De parcă nici n-a fost rănită. Deci Yulwei mi-a spus adevărul. 
Lanţurile zornăiră când se năpusti înainte cu gura căscată, iar 
Glokta se îndepărtă din calea ei. 

- Trebuie să recunoști că-i rezistentă şi încăpăţânată, murmură 
Vitari, îmbrâncind-o cu piciorul de perete. 

- Proștilor! șuieră Shickel. Nu vă puteţi împotrivi celor ce se vor 
întâmpla! Mâna dreaptă a lui Dumnezeu s-a abătut asupra acestei 


cetăți şi nimic nu o mai poate salva! Morţile voastre au fost deja 
scrise! 

O explozie mai puternică lumină cerul, aruncând lumini 
portocalii pe chipurile mascate ale practicienilor. O clipă mai târziu 
bubuitura ei răsună în încăpere. Shickel izbucni în hohote de râs, un 
coteodăcit dement şi scârțâit. 

— Au venit Cele O Sută De Cuvinte! Nu există lanţuri care să le 
lege și nici porţi care să le oprească! Sunt aici! 

- Poate, ridică Glokta din umeri. Dar au venit prea târziu pentru 
tine. 

- Eu am murit deja! Trupul meu nu e decât țărână! Îi aparţine 
Profetului! N-ai decât să mă interoghezi cât vrei, nu vei afla nimic 
de la mine! 

Glokta zâmbi. Parcă își simțea obrajii încălziți de focurile 
îndepărtate din oraș. 

— Sună a provocare. 


Unul de-ai lor 


Ardee îi surâse, iar Jezal îi răspunse tot cu un surâs. De fapt, 
rânjea ca idiotul. Nu se putea stăpâni. Era incredibil de fericit să se 
fi întors acolo unde toate lucrurile aveau sens. De acum nu va mai 
trebui să se despartă niciodată. Nu voia decât să-i mărturisească ce 
mult o iubește. Căscă gura să vorbească, dar ea îl făcu să tacă 
apăsându-i un deget pe buze. Tare. 

— Sssttt. 

Îl sărută. Mai blând la început, apoi tot mai brutal. 

— Au, exclamă el. 

Începu să-i muște buzele. În joacă. 

— Aaahhh, oftă el. 

Mai tare. Și mai tare. 

— Aoleu! se împotrivi el. 

Începu să-i sugă obrajii, zgâriindu-i pielea cu dinţii, mușcând 
până la os. Încercă să zbiere, dar nu fu în stare să scoată niciun 
sunet. Era beznă. I se învârtea capul. Ceva îi scotocea prin gură, 
trăgându-l de obraji, apăsându-i limba, presându-i buzele. 

— Am apucat-o, spuse o voce și durerea încetă. 

— Cât de rău e? 

— Nu cât ai crede. 

— Arată foarte rău. 

- Taci din gură şi ridică torţa aia. 

— Ce-i aia? 

— Unde? 

- Acolo, chestia aia ieșită în afară? 

- E falca, tâmpitule, ce credeai că e? 

— Îmi vine să vomit. Printre talentele mele remarcabile nu se 
numără și... 

- Tacă-ţi gura și ridică mai mult torţa aia! Trebuie să i-o punem 
la loc. 

Jezal simţi cum obrazul îi este apăsat cu foarte multă forță. Se 


auzi un trosnet, şi o săgeată de durere înfiorătoare, cum nu mai 
simţise niciodată în viaţă, îi străbătu falca, ajungându-i în gât. 
Leșină iarăși. 


— Eu îl ţin și tu mişti aia. 

— Ce, asta? 

- Nu-i scoate și dinţii! 

— Căzuse singur! 

- Alb tâmpit ce eşti! 

- Ce se petrece? vru să întrebe Jezal, însă din gură îi ieși un soi 
de gâlgâit. 

Îi pulsau tâmplele, îi crăpa capul de durere. 

— Vezi că se trezește! 

— Atunci tu îl coși și eu îl ţin. 

Simţi că îl strânge ceva de umeri și de piept. Îl durea braţul. Îl 
durea tare rău. Încercă să dea dintr-un picior, dar nu reuşi să și-l 
miște. 

— ÎI ţii nemișcat? 

- Da, îl ţin nemișcat! Apucă-te de cusut! 

Ceva îl împunse în obraz. Nu crezuse că îl poate durea mai rău. 
Se înșelase amarnic. 

- Daţi-vă de pe mine! își închipui el că urlă, însă la urechi îi 
ajunse doar un „iiiieeee”. 

Începu să se zvârcolească, să scape din strânsoarea aceea, dar nu 
reuși decât să-și mărească durerea din braț. Acum și durerea pe care 
o simțea în față devenise insuportabilă. Toate îl dureau: buza 
superioară, buza inferioară, bărbia, obrazul. Urlă, și urlă, și urlă, dar 
nu auzi nimic. Doar un fâsâit stins. Și când tocmai se gândea că îi va 
exploda capul, durerea începu să-l mai lase. 

— Gata. 

Mâinile care îl ţinuseră se retraseră, iar el căzu pe spate, 
neajutorat, moale ca o cârpă. 

- Ai cusut bine. Foarte bine. Mi-aş dori să fii prin preajmă dacă ar 
fi să păţesc și eu la fel. Poate nu mi s-ar deteriora frumusețea. 

- Ce frumuseţe, albule? 

- Îhî. Hai să ne ocupăm de mână. Și mai avem şi piciorul după 


aia. 

— Unde ai pus scutul ăla? 

— Nu, gemu Jezal, vă rog... 

Nimic în afară de un clinchet în gâtlej. 

Acum parcă reușea să întrezărească ceva. Forme estompate în 
penumbre. Un chip se aplecă asupra lui. Un chip hidos. Cu nasul 
spart și încovoiat, cu obrajii zdrenţuiți de cicatrice. În spatele lui era 
un altul. Un chip închis la culoare, cu o cicatrice palidă de la 
sprânceană până la bărbie. Închise ochii. Până și lumina asta difuză 
îl durea. 

— Ai cusut bine. 

O palmă îl plesni ușor peste faţă. 

- Acum eşti unul de-ai noștri, flăcău. 

Jezal rămase nemișcat, cu fața cuprinsă de dureri crâncene, și 
groaza începu să i se furişeze încet prin mădulare. 

„Unul de-ai noștri.” 


ABERCROMBIE 


fără îndurare 
0 


Partea a Il-a 


Nu este pregătit de luptă acela care nu și-a văzut niciodată sângele 
curgând, nu și-a pierdut niciodată dinţii sub pumnul adversarului, sau nu 
a simţit niciodată greutatea dușmanului deasupra sa. 

Roger of Howden 


Spre nord 


Copoiul rămăsese întins pe burtă, ud până la piele, încercând să 
nu se miște, dar nici să nu îngheţe. Se uita printre copaci spre vale, 
la armata lui Bethod. De acolo, de unde stătea, nu reușea să vadă 
prea multe, ci doar o bucată din drumul de peste coama dealului, 
îndeajuns, totuși, cât să-i vadă trecând pe țăranii-soldaţi, cu 
scuturile pictate în spinare, cu zalele lucindu-le de zăpada topită, cu 
sulițele ţinute sus printre trunchiurile copacilor. Rânduri-rânduri 
mărșăluind cu pas constant și hotărât. 

Chiar dacă erau destul de departe, tot își asuma un risc 
considerabil urmărindu-i. Căci nimeni altcineva pe lumea asta nu 
era mai prevăzător ca Bethod. Avea iscoade pretutindeni. Pe 
versanţi și pe culmi, oriunde își închipuia că s-ar putea ascunde 
cineva care să observe ce pune la cale. Trimisese câțiva oameni la 
sud și pe alții înspre est, nutrind speranța că aceștia vor putea 
induce în eroare orice eventual urmăritor. Dar nu reușise să-l 
păcălească pe Copoi. Nu și de data aceasta. Bethod se întorcea pe 
acelaşi drum pe care venise. Spre nord. 

Copoiul trase cu putere aer în piept și slobozi un oftat prelung și 
jalnic. În numele morţilor, ce obosit era. Se uită la siluetele micuţe 
printre ramurile de pin. Toţi anii ăștia îi pierduse făcând pe iscoada 
pentru Bethod, stând cu ochii aţintiți asupra dușmanului pentru el, 
ajutându-l să învingă în luptă, ajutându-l să devină Rege. Cum nici 
în vise nu visase Bethod că va deveni. Pe de-o parte, putea spune că 
se schimbase totul. Pe de altă parte, totul rămăsese la fel. Iată-l 
acum, cum stătea nemișcat, lungit pe burtă în mocirlă, cu gâtul 
teapăn de cât și-l încordase să urmărească armata lui Bethod. Cu 
zece ani mai bătrân, dar absolut deloc mai fericit sau mai prosper. 
Nici măcar nu-și mai putea aduce aminte ce ambiţii avusese. Dar cu 
siguranță că nu visase niciodată să facă ce făcea acum. Să stea în 
toate rafalele astea de vânt, în toată ninsoarea, în toată mocirla. Să 
fie martor la toate aceste bătălii, la toate aceste marșuri, la toată 


această risipă. Logen murise, și Forley murise, iar acum lumânarea 
celor rămași ardea prea repede. 

Ursuzul se furișă lângă el printre arbuștii îngheţaţi, se propti într- 
un cot și se uită și el la țăranii lui Bethod. 

- Îhî, grohăi el. 

- Bethod se îndreaptă spre nord, șopti Copoiul. 

Ursuzul încuviinţă din cap. 

— Are iscoade pretutindeni, dar nu e nici urmă de îndoială că 
merge spre nord. Ar trebui să-i spunem lui Treicopaci. 

Altă bâţâire din cap. 

Copoiul se întinse pe pământul ud. 

— Am început să obosesc. 

Ursuzul ridică o sprânceană. 

- Toată truda asta, și pentru ce? Nu s-a schimbat nimic. De partea 
cui suntem acum? întrebă Copoiul arătând cu mâna spre oamenii 
care se chinuiau să înainteze pe drumul înnămolit. Ni se pretinde să 
ne luptăm cu toţi ăștia? Când vom ajunge să ne odihnim? 

Ursuzul ridică din umeri și își țuguie buzele ca și când ar fi 
reflectat asupra răspunsului. 

- După ce murim? 

Iată crudul și tristul adevăr. 


Copoiului i-a luat ceva vreme ca să-i găsească pe ceilalți. Nu erau 
acolo unde ar fi trebuit să fie. De fapt, nu se îndepărtaseră prea mult 
de locul unde îi lăsase. Pe Dow îl văzu primul. Stătea pe o piatră 
mare, cu obișnuita-i mânie pe chip, și se uita urât într-o râpă. 
Copoiul se apropie de el şi văzu despre ce era vorba. Patru soldați 
din Sud se chinuiau să coboare peste pietre, înceţi și neîndemânatici 
ca vițelușii nou-născuţi. Tul și Treicopaci îi aşteptau jos, destul de 
nerăbdători. 

— Bethod se îndreaptă spre nord, spuse Copoiul. 

- Bravo lui. 

— Nu te miri? 

Dow își trecu limba peste dinţi şi scuipă într-o parte. 

— A cotonogit toate clanurile care au îndrăznit să se pună cu el, s- 
a autoproclamat Rege într-un ținut care nu cunoscuse regi, a plecat 


la război împotriva Uniunii și îi dă na-na la cur. Nemernicul ăsta a 
întors toată lumea cu fundu-n sus. Nimic nu mă mai poate surprinde 
la el. 

- Aha, oftă Copoiul gândindu-se că tovarășul lui are dreptate. N- 
ați ajuns prea departe. 

- Nu. Ni i-ai dat pe cap pe nenorociţii ăștia, spuse Dow uitându-se 
la cei patru care se chinuiau să ajungă în fundul râpei și clătinând 
din cap ca și cum nu mai văzuse niciodată niște oameni atât de 
stângaci. Așa niște incapabili nu mi-a mai fost dat să văd. 

- Dacă vrei să-mi spui că-ţi pare rău că am salvat niscaiva vieți în 
ziua aia, crede-mă că mie nu-mi pare. Ce ar fi trebuit să fac? îl 
întrebă Copoiul. Să-i las să moară? 

- Asta e o idee. Ne-am fi mișcat de două ori mai repede dacă n-ar 
fi trebuit să stăm după fundul lor și am fi avut și mai multă 
mâncare, răspunse Dow cu un rânjet urât. Din ce-mi dau seama, 
numai unul din ei ne-ar putea fi de ceva folos. 

Copoiul nu trebui să-l întrebe care anume. Fata rămăsese în urma 
grupului. De fapt, nici nu-şi prea dădea seama că e femeie după felul 
în care arăta, încotoșmănată în toate zdrenţele alea ca să-i ţină de 
frig, dar bănuia ce se ascunde sub ele și asta îl tulbura. I se părea 
foarte ciudat să călătorească alături de o femeie. Chiar o raritate de 
când trecuseră munţii spre nord cu multe, foarte multe luni în urmă. 
Copoiul o urmări cum coboară printre pietre, cu chipul murdar, pe 
jumătate ridicat spre ei. Dură fetișcana asta, îşi zise. Ca şi cum ar fi 
avut şi ea partea ei de necazuri din cele foarte grave. 

- Cred că n-o să se lase ușor, șopti Dow ca pentru sine. Cred că o 
să se lupte. 

- Bine, Dow, îl repezi Copoiul. Ai face mai bine să te calmezi, 
iubărețule. Ştii bine ce părere are Treicopaci despre chestii din 
astea. Ştii bine ce a păţit fiica lui. Ţi-ar spinteca drăgălașele coițe 
dacă te-ar auzi vorbind așa. 

- Vorbind cum? se prefăcu nedumerit Dow. Nu fac decât să 
vorbesc, nu? Nimeni nu mă poate judeca pentru asta. Când a fost 
vreunul dintre noi ultima oară cu o femeie? 

Copoiul se încruntă. El știa exact când fusese ultima oară. Cam 
tot atunci când îi fusese cald ultima oară. Cuibărit cu Shari lângă 


foc, pe chip cu un zâmbet întins ca marea. Chiar înainte ca Bethod 
să-i pună în lanţuri și pe el, și pe Logen, și pe toţi ceilalți și să-i 
arunce în exil. 

Încă mai ţinea minte cum arătase ultima oară când a văzut-o, cu 
gura căscată din cauza șocului şi a spaimei atunci când îl târâseră 
din așternuturi, despuiat și pe jumătate adormit, chirăind ca un 
cocoș care ştie că-i va fi sucit gâtul. L-a durut că a fost luat de lângă 
ea. Nu la fel de tare cât îl duruseră şuturile pe care Scale i le dăduse 
în trufandale. Una peste alta, fusese o noapte înfiorătoare, căreia nu 
crezuse că îi va supraviețui. Cu timpul i se ostoise agonia din boașe, 
dar nu și durerea că o pierduse pe Shari. 

Copoiul îşi amintea parfumul părului ei, sunetul râsului ei, 
spatele ei cald și neted lipit de abdomenul lui când dormeau. 
Amintiri prea mult scoase la lumină, folosite şi uzate ca o cămașă 
preferată. Își amintea tot, de parcă se petrecuse azi-noapte. Trebuia 
să-şi impună să nu se mai gândească. 

- Memoria mea e prea slabă ca să-mi aduc aminte de asta, își 
mârâi el răspunsul. 

- Şi a mea, spuse Dow. Nu te-ai săturat să faci amor cu palma 
dreaptă? 

Aruncă o privire piezișă spre râpă și plescăi din buze. În ochi i se 
aprinse o luminiță care îi displăcea Copoiului. 

- E ciudat cum nu-ți dai seama cât de mult îţi lipseşte până când 
nu o ai chiar în faţa ochilor. Ca atunci când ţii o halcă de carne în 
faţa unui flămând, atât de aproape că-i poate simţi aroma. Să nu-mi 
spui că nu gândeşti la fel. 

Copoiul îi aruncă o căutătură furioasă. 

- Nu cred că gândesc la fel ca tine. Bagă-ţi-o în zăpadă, dacă e 
nevoie. Așa te-ai mai răcori niţel. 

Dow rânji. 

— Chiar că trebuie să mi-o bag în ceva cât mai repede, crede-mă 
când îți spun. 

— Aaahhhh! se auzi un vaiet din râpă. 

Copoiul se întinse după arc, uitându-se în jur ca să vadă dacă nu 
cumva fuseseră descoperiți de iscoadele lui Bethod. Nu era decât 
Prințul, care alunecase şi căzuse în fundul lui regal. Dow nu putea 


avea o expresie mai zeflemitoare când îl urmări cum se dă de-a 
rostogolul. 

— Alt neisprăvit, ce zici? Nu face decât să ne întârzie, să chirăie 
mai tare ca o scroafă care fată, să crape în el mai mult decât îi e 
portia și să se cace de cinci ori pe zi. 

West îl ajuta pe Prinţ să se ridice și încerca să-i mai dea jos din 
mizeria de pe haină. Ei, nu era haina Prințului, de fapt. Era a 
colonelului. Copoiul nu reușea în ruptul capului să înțeleagă de ce 
un tip istet ar face așa o tâmpenie și să renunţe la propria lui mantie 
pe vreme hapsână de miez de iarnă. 

— De ce dracu' l-ar urma cineva pe găoază ăsta? întrebă Dow 
clătinând din cap. 

- Se spune că tac-su e însuși Regele Uniunii. 

- Și la ce contează cine e tac-tu dacă tu ești breaz ca o căcărează? 
Nici dacă ar lua foc nu m-aş pișa pe el să-l sting. 

Copoiul se văzu nevoit să fie de acord. Nici el n-ar fi făcut asta. 


Se așezaseră toţi în cerc în jurul locului unde ar fi trebuit să fie 
focul, dacă Treicopaci i-ar fi lăsat să facă unul. Dar desigur că nu-i 
lăsase, cu toate rugăminţile Sudiştilor. Nu, nici vorbă, nu conta cât 
de ger ar fi fost. Nu, nici vorbă, atâta vreme cât iscoadele lui Bethod 
se aflau prin preajmă. Copoiul și camarazii săi — Treicopaci, Dow și 
Tul — se aflau într-o parte. Ursuzul se tolănise proptit într-un cot de 
parcă nimic din ce se petrecea n-avea de-a face cu el. Cetăţenii 
Uniunii stăteau în partea cealaltă. 

Pike şi fata făceau față cu curaj frigului şi foamei. Ceva îi spunea 
Copoiului că aceştia doi erau deprinși cu vicisitudinile. West părea 
la capătul puterilor. Își sufla în pumni, ca şi cum i-ar fi fost teamă să 
nu i se învinețească mâinile de ger și să-i cadă din loc. Copoiul era 
de părere că ar fi trebuit să aibă atâta minte în cap încât să-și 
păstreze haina, nu s-o dea tembelului ăluia. 

Prințul era în mijloc, cu bărbia ridicată, încercând să pară că nu-i 
terminat, plin de noroi din cap până în picioare și puţind la fel de 
rău ca toţi ceilalți. Încercând să dea senzaţia că încă mai e în stare 
să comande și că mai există cineva care să îl ia în serios. Copoiul era 
de părere că se înșală amarnic. În lumea de unde venea el, 


conducătorii erau aleși în funcție de meritele lor, iar nu în funcţie de 
cine le erau părinţii. Îşi alegeau conducătorii care aveau ceva vână 
în ei, şi tocmai din acest punct de vedere el, personal, ar fi ascultat-o 
mai degrabă pe fată decât pe puţiflenderul ăla. 

— E momentul să discutăm despre planurile noastre, scheuna 
Prințul. Unii dintre noi orbecăie prin întuneric. 

Copoiul observă că Treicopaci începuse deja să se încrunte. Nu-i 
plăcea deloc că trebuia să-l care pe idiotul ăsta după ei, necum să 
mai şi pretindă că ar da vreo ceapă degerată pe părerile lui. 

Și faptul că nu se puteau înţelege între ei era un alt inconvenient. 
Dintre Unioniști, doar West vorbea limbajul nordicilor. Dintre 
nordici, doar Copoiul şi Treicopaci cunoșteau limbajul Unioniștilor. 
Poate că Tul mai prindea o vorbă, două, însă Dow nu prindea nici 
măcar atât. Iar în ceea ce-l privea pe Ursuz, ei, bine, tăcerea este un 
limbaj universal. 

- Ce bodogăneşte acum? mârâi Dow. 

- Cred că ceva despre niște planuri, răspunse Tul așezat cu 
spatele la el. 

Dow pufni. 

- Când ai capul ca curv’ nu te poţi pricepe decât la căcați. 

Copoiul îl surprinse pe West înghițind în sec. 

Înţelesese ce-și spuneau și își dădea seama că au cam ajuns la 
capătul răbdării. 

Pe de altă parte, Prinţul nu era chiar atât de intuitiv. 

- Ar fi folositor să știm cam în câte zile credeţi că vom ajunge la 
Ostenhorm... 

— Nu mergem spre sud, îl întrerupse Treicopaci în nordică pe 
Înălţimea Sa înainte ca acesta să termine ce avea de spus. 

West renunță o clipă să-și mai sufle în pumni și ridică privirea. 

— Nu? 

- Niciodată n-am mers într-acolo. 

— De ce? 

— Pentru că Bethod se îndreaptă spre nord. 

- Aşa este, interveni şi Copoiul. L-am văzut cu ochii mei chiar 
astăzi. 

— Dar de ce s-ar întoarce? întrebă nedumerit West. Mai ales că 


Ostenhorm nu e apărat? 

Copoiul oftă. 

— Uite că nu l-am întrebat. Nu mă am prea bine cu Bethod. 

— Îţi zic eu de ce, rânji Dow. Pe Bethod nu-l interesează orașul 
vostru. Nu încă. 

- Deocamdată nu vrea decât să vă facă bucăţi-bucăţele, spuse și 
Tul. Ca să vă poată mesteca mai bine. 

Copoiul îl aprobă din cap. 

- Aşa cum s-a întâmplat cu tipul ăla cu care erai. Tocmai ce i-a 
scuipat oasele. 

- Scuzaţi-mă, se rățoi Prințul care nu înţelesese nicio iotă din ce 
se discutase, dar consider că ar fi mai bine dacă am vorbi în 
limbajul comun... 

Treicopaci nu-l băgă în seamă și continuă în nordică. 

- O să vă sfărâme armata în bucăţi mici. Pe care o să le strivească 
una câte una. Voi credeţi că el se îndreaptă spre sud, așa că speră ca 
Mareșalul Burr să trimită într-acolo niște oameni. O să-i prindă pe 
drum și o să-i facă bucățele, așa cum i-a făcut și pe ceilalți. 

- Și atunci, bubui Tul, când toţi soldăţeii voştri drăgălași vor fi 
fost întorși în țărână, sau în apă... 

- O să vă sfărâme orașele cum sfărâmăm noi nucile iarna, fără 
grabă, iar țăranii-soldaţi ai lui Bethod vor putea dispune după bunul 
lor plac de tot ce vor găsi înăuntru. 

Dow își supse dinţii holbându-se la fată. Holbându-se ca un câine 
hămesit în faţa unei bucăţi de slănină. Fata îi întoarse privirea. Spre 
meritul ei, considera Copoiul. Se îndoia că, dacă ar fi fost în situaţia 
ei, ar fi avut tot atât de mult sânge în el. 

- Bethod se îndreaptă spre nord, iar noi îl urmăm, spuse 
Treicopaci pe un ton care lăsa a se înțelege că nu încăpeau 
comentarii. Nu-l vom scăpa din ochi. Ne vom deplasa pe cât de 
repede posibil, pentru ca atunci când prietenul tău, Burr, o să treacă 
prin pădurile astea ca orbetele, să-i ieşim înainte şi să-l avertizăm, 
înainte să dea de Bethod și să cadă în capcană ca orbul în put. 

Prințul lovi supărat cu pumnul în pământ. 

— Cer să mi se spună ce se vorbeşte! 

- Bethod merge spre nord, scrâșni West din dinţi către el. Și că ei 


intenționează să-i meargă pe urme. 

- Inadmisibil! izbucni prostul, aranjându-și manșetele jegoase. 
Acest plan ne pune pe toţi în pericol! Te rog, informează-i că vom 
porni fără întârziere spre sud! 

— Înseamnă că ne-am înţeles. 

Toţi se întoarseră să vadă cine vorbeşte și avură parte de surpriza 
vieților lor. Fusese Ursuzul, care vorbise limbajul unionist la fel de 
curat și fără greșeală ca însuși Prințul. 

- Voi mergeţi spre sud. Noi mergem spre nord. Eu trebuie să mă 
piș. 

Se ridică şi dispăru în întuneric. Copoiul se uita ca prostul după 
el, cu gura căscată. La ce avusese nevoie să înveţe o limbă străină 
când nici în a lui nu spunea niciodată mai mult de două, trei cuvinte 
deodată. 

- Foarte bine! cotcodăci strident și panicat Prinţul. Nici nu mă 
puteam aștepta la altceva din partea unora ca voi! 

— Înălțimea Voastră, îi şuieră West în ureche. Avem nevoie de ei! 
Fără ajutorul lor nu vom reuși să ajungem nici la Ostenhorm, nici în 
altă parte! 

Ochii fetei îl cercetară pieziș pe moștenitorul tronului. 

- Măcar știi încotro e sudul? 

Copoiul își înăbuși un chicotit, însă Prințului nu-i ardea de râs. 

— Trebuie să ne îndreptăm spre sud! răcni el, cu chipul zvâcnindu- 
i de furie. 

Treicopaci râse zgomotos. 

- Bagajele nu votează, băiețaș, chiar și presupunând că aș fi supus 
hotărârea mea la vot, ceea ce n-am făcut. 

Acum vorbea limba Uniunii, dar Copoiul avea senzaţia că Prinţul 
nu va fi prea mulțumit cu ce află. 

- Ai avut ocazia să comanzi și uite unde ai ajuns. Ca să nu mai 
vorbesc despre ăia care au fost atât de proști încât să ți se supună. 
Nu vei trece niciunul din numele noastre pe lista ta cu supuși, te 
încredințez de asta. Dacă vrei să vii cu noi, ai face bine să ţii pasul. 
Şi dacă vrei să comanzi, atunci... 

— Sudul e încolo, spuse Copoiul arătând cu degetul în pădure. 
Succes. 


Puţină clemenţă 


Arhilectorului Sult 
Șef al Inchiziției Maiestăţii Sale 


Eminenta Voastră, 


Atacul asupra cetăţii Dagoska continuă. De trei zile în șir gurkienii ne 
asediază zidurile și sunt din zi în zi tot mai mulți și tot mai hotărâți. 
Încearcă să ne astupe canalul cu bolovani, să pună poduri peste el, să ne 
escaladeze zidurile și să ne spargă porțile cu berbeci. De trei ori ne-au 
atacat și de trei ori i-am respins. Pierderile în rândurile lor sunt uriașe, 
dar și le pot permite fără probleme. Soldaţii Împăratului au năpădit 
insula ca furnicile. Dar oamenii noștri sunt bravi, fortificațiile noastre 
sunt puternice, hotărârea noastră este nezdruncinată, iar corăbiile 
Uniunii încă mai au cale liberă în golf, astfel că proviziile nu ne lipsesc. 

În ceea ce privește alt subiect, mai puţin important, Eminenţa Voastră 
se va bucura să afle că am rezolvat problema Magistresei Eider. 
Amânasem sentința un timp, pentru că am luat în considerare 
posibilitatea de a ne folosi de legăturile ei printre gurkieni împotriva 
acestora. Din nefericire pentru ea, acest plan nu a dat roade, iar 
Magistresa nu ne-a mai fost de niciun folos. Însă vederea unui cap de 
femeie înfipt în porțile noastre ar fi putut cauza moralului trupelor 
noastre. 

În fond, noi suntem tabăra civilizată din acest război. Prin urmare, m- 
am ocupat de fosta Magistresă a Ghildei Negustorilor de Mirodenii cu 
discreţie, dar cu mare fermitate. O asigur pe Eminenta Voastră că nu 
mai este nevoie să mai învrednicim persoana ei și nici conspirația ei 
eșuată cu niciun gând. 

Ca întotdeauna, Eminenta Voastră, slujesc şi mă supun. 


Sand dan Glokta, 
Superior de Dagoska 


Era liniște pe malul apei. Liniște, întuneric și pace. Valurile 
blânde se spărgeau de pilonii pontonului, lemnul corăbiilor trosnea 
încetișor, briza răcoroasă sufla dinspre golf, marea întunecată 
sclipea în lumina lunii sub cerul colbuit cu stele. 

Nici n-ai crede că numai acum câteva ore și la mai puțin de un 
kilometru depărtare oamenii mureau pe capete. Că urletele de furie și de 
durere despicau văzduhul. Că ruinele turnurilor de asediu încă mai ard 
mocnit în fața zidurilor cetăţii, împrejmuite de cadavre ca frunzele ce 
cad toamna din copaci. 

— Ttttt. 

Glokta simţi cum gâtul îi trosnește când se întoarse și încercă să 
străpungă întunericul cu privirea. Practicianul Frost ieşi din umbre, 
privind precaut în jur și mânând un deţinut. O persoană mult mai 
scundă, cocoșată și înfășurată în mantie, cu chipul ascuns de gluga 
ridicată și cu mâinile încătușate la spate. Cei doi traversară cheiul 
plin de praf și coborâră pe ponton. Singurul zgomot care se auzea 
era cel făcut de paşii lor pe bârnele din lemn. 

— În ordine, Frost, spuse Glokta. Nu cred că mai avem nevoie de 
glugă. 

Mâna uriașă a albinosului dezvălui chipul prizonierului. 

În lumina palidă a lunii, Carlot dan Fider părea trasă la faţă, 
pustiită şi pierdută. Obrazul supt îi era brăzdat de două zgârieturi 
adânci și negre. Capul îi fusese ras, aşa cum era obiceiul în cazul 
trădătorilor mărturisiți și, fără părul bogat, craniul ei arăta ciudat de 
mic, ca al unui copil, iar gâtul părea absurd de lung și fragil. Mai 
ales cu vânătăile inflamate de pe el, urme lăsate de zalele lanţului 
lui Vitari. Nu mai rămăsese aproape nimic din femeia atrăgătoare și 
sigură de sine care îl luase de mână în sala de audienţe a Lordului 
Guvernator într-o zi care lui i se părea trecută de secole. Câteva 
săptămâni în beznă, dormind pe podeaua putredă a celulei fără aer, fără 
să știi dacă vei mai apuca să mai trăieşti măcar o singură oră — toate 
astea îți pot distruge frumusețea. Întrebaţi-mă pe mine, eu ar trebui să 
știu cel mai bine. 

Ridică bărbia cu nările fremătând și ochii lucind în penumbre. 

— Superior Glokta, nici n-am îndrăznit să sper că te voi mai vedea 


vreodată. 

Vorbele ei ar fi trebuit să fie vesele, însă nu-și putu ascunde 
stridența spaimei din voce. 

— Ce va urma acum? Un bolovan legat de picioare și un brânci în 
golf? Nu-i nițeluș cam teatral? 

- Cam așa ar fi, dar nu asta este intenția mea. 

Se uită la Frost și făcu un semn abia perceptibil din cap. Eider 
tresări, închizând ochii și mușcându-și buzele, încercând să-și vâre 
capul între umeri când îl simți pe practicianul mătăhălos în spatele 
ei. Așteaptă lovitura nimicitoare la ceafă? Pumnalul înfipt între 
omoplați? Latul în jurul gâtului? Înfiorătoare clipe! Ce se va întâmpla? 
Frost ridică mâna. O scânteiere de metal în întuneric. Apoi un 
clinchet blând când cheia intră în lacătul de la cătușele lui Eider, 
descuindu-le. 

Deschise încet ochii, îşi aduse cu mare grijă mâinile în faţa 
ochilor și le privi nedumerită, ca și cum nu le mai văzuse niciodată 
până atunci. 

— Ce-i asta? 

— Exact ce vezi, răspunse Glokta arătându-i cheiul. În curând va 
pleca o corabie spre Westport. Cunoști pe cineva în Westport? 

Femeia își înghiți cu greu emoția încercând să răspundă. 

- Cunosc mulți oameni pretutindeni. 

- Bine. Se întâmplă că îți dau drumul. 

Urmă o tăcere îndelungată. 

- Îmi dai drumul? 

Ridică o mână și își frecă dusă pe gânduri scalpul ras, privindu-l 
lung pe Glokta. Nu știe dacă să mă creadă. În fond, cine ar putea s-o 
condamne? Nici eu nu m-aș crede. 

- Nu-mi vine să cred că Eminenţa Sa s-a înmuiat atât de mult. 

Glokta pufni. 

— Vezi să nu! Sult habar n-are de povestea asta. Dacă ar fi aflat, 
acum eram amândoi pe fundul mării cu bolovani la glezne. 

Îşi miji ochii. Regina negustorilor evaluează afacerea. 

— Atunci care-i preţul? 

- Preţul este că ești moartă. Dată uitării. Scoate-ţi Dagoska din 
minte. S-a terminat. Găseşte alți oameni pe care să-i salvezi. Preţul 


este că vei părăsi Uniunea și nu te vei mai întoarce niciodată aici. 
Niciodată. Niciodată. 

— Atâta tot? 

— Atâta tot. 

— De ce? 

Of, întrebarea mea preferată. De ce fac asta? Ridică din umeri. 

- Ce contează? O femeie rătăcită prin deșert... 

- Trebuie să accepte apa, indiferent cine i-o oferă. Nu-ţi face griji. 
N-o să refuz oferta. 

Făcu un gest neașteptat, întinzându-și mâna spre Glokta, care 
încercă să se ferească. Dar ea doar îl atinse blând pe obraz. 
Degetele-i zăboviră acolo o clipă, iar Superiorul simţi cum îl furnică 
pielea și i se zbate ochiul și îl înjunghie gâtlejul. 

— Poate, murmură ea, dacă altfel ar fi stat lucrurile... 

- Dacă eu n-aş fi fost infirm și tu n-ai fi fost trădătoare? Lucrurile 
stau așa cum stau... 

Îşi coborî mâna încercând să surâdă. 

- Bineînţeles că așa este. Aş vrea să-ți spun că ne vom revedea... 

— Aș prefera să n-o faci. 

Dădu încet din cap. 

— Atunci, rămas-bun. 

Îşi trase gluga pe cap, ascunzându-și din nou chipul, apoi trecu pe 
lângă  Glokta îndreptându-se grăbită spre capătul cheiului. 
Superiorul rămase pe loc, privind în urma ei și scărpinându-și ușor 
locul unde îl atinsese pe obraz. Așa deci. Ca să faci o femeie să te 
atingă nu trebuie decât să-i cruti viața. Ar trebui să încerc chestia asta 
mai des. 

Se întoarse, șontâcăi câţiva pași de-a lungul cheiului murdar, 
privind la clădirile întunecate. Mă întreb dacă nu cumva practiciana 
Vitari mă spionează de acolo, de undeva. Mă întreb dacă nu cumva 
acest micut episod îşi va găsi locul în următorul ei raport către 
Arhilector. Îl trecu un fior de-a lungul spinării nădușite. Sigur că nu 
voi pomeni despre el în raportul meu, dar contează, oare, cu adevărat 
asta? lar acum mirosul îi ajunsese la nări, căci vântul îşi schimbase 
direcția. Era mirosul care pătrunsese deja în toate cotloanele 
orașului. Mirosul acru și pătrunzător al focului. Al fumului. Al 


cenușii. Al morţii. Dacă nu se întâmplă o minune, niciunul dintre noi nu 
va scăpa cu viață. Se uită în spate. Carlot dan Eider traversa deja 
pasarela. Da. Poate că unul din noi a scăpat deja. 


— Lucrurile merg bine, intonă Cosca cu bogatul lui accent styrian, 
hlizindu-se peste parapet la masacrul care se desfășura dedesubt. Pot 
zice că a fost o zi bună, dacă e să luăm în calcul toate problemele. 

O zi bună. Mai jos, de cealaltă parte a șanțului, terenul sterp era 
ars şi plin de cicatrice, plin de frânturi de săgeți, ca un obraz pe care 
a început să crească barba. Pretutindeni arme de asediu distruse și 
incendiate. Scări fărâmiţate, roabe răsturnate din care se revărsau 
bolovani, paveze din răchită arse și sfărâmate, călcate sub tălpi pe 
terenul dur. Carcasa unuia dintre uriașele turnuri de asediu mai 
stătea încă pe jumătate în picioare, schelet din bârne înnegrite de 
fum, contorsionate, ridicându-se dintr-o movilă de cenușă, zdrențe 
pârjolite din echipamentul de piele fluturând în vântul sărat. 

- Le-am dat leprelor ălora o lecţie pe care n-or s-o uite curând, 
Superiorule, ce părere ai? 

- Ce lecţie? murmură Severard. 

Chiar așa, ce lecţie? Morţii nu învață nimic. Cadavrele erau 
împrăștiate în faţa liniilor gurkiene, la vreo două sute de pași de 
zidurile fortificate ale cetăţii, în fâșia neutră dintre cele două tabere, 
înconjurate de rămășițe de arme și armuri distruse. Atât de mulți 
erau, că ai fi putut să ajungi la malul mării doar călcând pe ele și 
fără să pui nici măcar o singură dată piciorul pe pământ. Ici și colo 
erau îngrămădite unele peste altele. Acolo unde muribunzii au căutat 
să se adăpostească în spatele celor deja morţi, iar apoi au murit și ei. 

Niciodată nu mai văzuse Glokta un asemenea măcel. Nici măcar 
după asediul asupra cetăţii Ulrioch, când breşa în ziduri fusese 
sugrumată de trupurile soldaților morţi ai Uniunii, când zeci de 
prizonieri gurkieni fuseseră omorâţi, când templul fusese incendiat 
cu sute de oameni înăuntru. Cadavre ghemuite, căzute într-o rână, 
întinse cu mâinile și picioarele răsfirate, unele dintre ele 
carbonizate, altele îngenuncheate ca pentru o ultimă rugăciune, 
altele fără expresie, căci capetele le fuseseră zdrobite de bolovanii 
aruncaţi de pe ziduri. Hainele unora erau sfâșiate. Au vrut să-și 


verifice ei înşişi rănile, nutrind speranța că nu erau prea grave. Însă toți 
aceștia au fost dezamăgiţi. 

Legiuni de muște bâzâiau în jurul corpurilor. Sute de specii de 
păsări ţopăiau și fluturau din aripi și ciuguleau din acest ospăț 
neașteptat. Începuse să pută rău de tot chiar şi aici, în rafalele 
puternice ale vântului. Mirosul coșmarurilor mele. Al coșmarurilor 
mele din următoarele luni. În cazul că le voi mai apuca. 

Ochiul începu să i se zbată. Răsuflă adânc și își trosni gâtul într-o 
parte şi în cealaltă. Asta este. Trebuie să continuăm lupta. E puţin cam 
târziu să mă răzgândesc acum. Cu băgare de seamă se apropie de 
parapet și se uită în jos, ţinându-se strâns cu mâna de una dintre 
pietrele neregulate ca să nu alunece. 

Nu-i bine. 

— Aproape că au umplut canalul. 

— Aşa este, răspunse vesel Cosca. Își aduc lăzile cu bolovani și 
încearcă să le răstoarne în el. Nu-i putem omori atât de repede. 

— Canalul ăla e cel mai bun scut al nostru. 

- Sigur că da. A fost o idee excelentă. Dar nimic nu-i veșnic. 

- Dar dacă îl astupă, nu îi va mai împiedica nimic să-şi monteze 
scările de asediu, să-și aducă berbecii pentru porți, chiar să sape pe 
sub ziduri. Poate că ar trebui să organizăm un soi de misiune ca să-i 
respingem. 

Cosca își dădu ochii întunecaţi peste cap. 

- Să coborâm pe frânghii, în beznă, la nici două sute de pași de 
poziţiile gurkiene? La asta te gândești? 

— La așa ceva. 

— Atunci, îți urez succes. 

Glokta pufni. 

- Desigur că m-aş duce şi eu, spuse lovindu-și piciorul beteag cu 
toiagul. Însă mă tem că zilele mele de fapte de vitejie au cam apus. 

— Ce noroc pe capul tău! 

- Nu prea. Ar trebui să construim o baricadă în spatele porţilor. 
Pentru că acela este punctul nostru cel mai vulnerabil. Cred că ar fi 
bine să fie în formă de semicerc cu raza de vreo câteva sute de pași. 
Dacă reuşesc să ne spargă porțile, am putea să-i oprim acolo şi chiar 
să-i respingem. 


Am putea... 

- Aha, să-i respingem, mârâi zeflemitor Cosca scărpinându-și 
iritația de pe gât. Sunt convins că voluntarii se vor călca în picioare 
ca să ia parte la o asemenea misiune. Cu toate acestea, cred că se 
poate face. 

- Trebuie să-i admiraţi, spuse generalul Vissbruck apropiindu-se 
cu pași ţanțoşi de parapet, cu mâinile strânse la spatele uniformei 
sale călcate fără cusur. 

Mă mir că mai are timp să se împopoţoneze în situaţia asta. Toţi ne 
agățăm de orice ne poate face să ne simţim mai bine. Generalul se uită 
peste parapet la mulțimea de cadavre şi clătină din cap. 

- Ce curaj au, să ne atace în felul ăsta, să atace niște fortificații 
atât de puternice și atât de bine înarmate. Rareori mi-a fost dat să 
văd oameni atât de hotărâți să-şi dea viaţa. 

- Sunt înzestrați cu calitatea cea mai ciudată și cea mai 
periculoasă dintre toate, spuse Cosca. Cred că dreptatea este de 
partea lor. 

Vissbruck îl privi cu asprime pe sub sprâncenele stufoase. 

- Dreptatea este de partea noastră. 

- Dacă zici tu..., rânji mercenarul la Glokta. Dar cred că am 
încetat de multă vreme să mai credem în așa ceva. Gurkienii ăştia 
curajoși sau inconșştienţi aduc roabe peste roabe cu bolovani și este 
datoria mea să-i întâmpin cu salve de săgeți! declară el ritos scoțând 
un hohot strident de râs ca lătratul unui căţel mic cât o pisică. 

— Nu mi se pare amuzant, îl repezi Vissbruck. Adversarul căzut 
trebuie tratat cu respect. 

— De ce? 

— Pentru că unul dintre noi ar putea fi în locul lor, putrezind 
acolo în soare, și probabil că în curând chiar așa va fi. 

Cosca râse şi mai tare și îl plesni pe Vissbruck pe umăr. 

- Te-ai prins! În douăzeci de ani de războaie am învăţat că 
trebuie să le priveşti cu umor! 

Glokta îl urmări pe styrian cum chicotește la câmpul de luptă. 
Încearcă să-și dea seama când va fi cel mai bun moment ca să treacă în 
tabăra adversă? Încearcă să pună la cale un atac împotriva gurkienilor 
înainte ca aceștia să înceapă să-l plătească mai bine decât mine? Capul 


ăla râios ascunde multe secrete, dar deocamdată nu ne putem lipsi de el. 
Îi aruncă o privire generalului Vissbruck, care se trăsese mai într-o 
parte ca să se poată bosumfla nestingherit. Prietenul nostru cel 
durduliu n-are nici suficientă minte, nici suficientă îndrăzneală ca să 
poată apăra cetatea asta mai mult de o săptămână. 

Simţi o mână pe umăr și se întoarse spre Cosca. 

- Ce? se răţoi el. 

— Uite, murmură mercenarul arătând ceva pe cerul senin. Privirea 
lui Glokta îi urmă degetul. Un punct negru, nu prea sus, dar urcând. 
Ce-i aia? O pasăre? Atinsese înălțimea maximă a ascensiunii și 
cobora acum. Înțelese brusc despre ce era vorba. Un bolovan. Un 
bolovan din catapultă. 

Se tot mărea sub ochii lor pe măsură ce se apropia de pământ, se 
rostogolea prin aer, părând a se mișca ridicol de încet, ca prin apă. 
Senzaţia de ireal era amplificată și de faptul că nu se auzea absolut 
niciun sunet. Glokta se holbă la bolovan cu gura căscată. Toţi se 
holbară cu gura căscată. Se instală o senzaţie de expectativă 
înfiorătoare. Imposibil să-ți dai seama unde anume se va prăbuși 
bolovanul. Oamenii de pe ziduri începură să fugă la adăpost, 
îmbrâncindu-se, aruncându-şi cât colo armele, icnind și zbierând. 

- Futu-i, șopti Severard și se aruncă pe burtă. 

Glokta rămase nemișcat, nedezlipindu-şi ochii de pe punctul cel 
negru de pe cerul strălucitor. După mine vine? Un bolovan de câteva 
tone care-mi va împrăștia măruntaiele peste oraș? Ce mod grotesc de a 
muri. Colţul gurii i se încreţi în zâmbet. 

Se auzi un bubuit asurzitor când o bucată din parapet fu 
despicată în două în apropiere, înălțând un nor de praf și 
împrăştiind în aer fragmente mari de pietre care vâjâiră pe lângă ei. 
Un soldat, aflat la nici zece pași distanţă, fu decapitat de unul dintre 
bolovanii zburători. Trupul lui fără de cap se legănă pe picioare preţ 
de o clipă, până când genunchii îi cedară și căzu peste zid. 

Proiectilul se prăbuși undeva în Orașul Inferior, spulberând 
cocioabele, săltând și rostogolindu-se la vale, aruncând în aer stâlpi 
de lemn ca pe niște bețe de chibrit, distrugând totul în urma lui. 
Glokta clipi des, sufocat de nodul care i se pusese în gât. Îi mai 
țiuiau încă urechile, dar tot reuşi să audă niște strigăte. O voce 


ciudată, cu accent styrian. Cosca. 

- Asta-i tot, lepădăturilor? Nu m-aţi nimerit! 

— Gurkienii ne bombardează! grohăi fără noimă Vissbruck, chircit 
pe vine în spatele parapetului și cu mâinile pe cap. Umerii uniformei 
impecabile erau acoperiţi cu un strat subțire de moloz. Trag din 
catapulte! 

— Nu mai spune, murmură Glokta. 

Se auzi o altă bufnitură înspăimântătoare când al doilea bolovan 
uriaş izbi zidurile mai jos de ei spărgându-se într-o grindină de 
fragmente. Pietre de dimensiunea unui cap de om căzură în ploaie 
în marea de dedesubt. Chiar și pavajul de sub picioarele lui Glokta 
începu să trepideze din cauza forței impactului. 

- Ne atacă iarăși! mugi Cosca din toate puterile. Ocupaţi 
posturile! La ziduri! 

Și oamenii se repeziră spre locurile lor: localnici, mercenari, 
ostași ai Uniunii, unul lângă altul, pregătindu-și arcurile, trecând 
săgeți din mână în mână, zbierând și strigându-se într-un talmeș- 
balmeș de limbi. Cosca trecea printre ei, lovindu-i pe spate, 
agitându-și pumnii, mârâind ameninţător și râzând în hohote, fără 
să dea nici cel mai mic semn de frică. Pentru un beţiv pe jumătate 
nebun, trebuie să recunosc că are darul de a insufla curaj oamenilor. 

— La dracu”, șuieră Severard în urechea lui Glokta. Nu-s soldat! 

— Nici eu nu mai sunt, dar îmi plac spectacolele bune. 

Șchiopătă până la parapet și privi în zare. Acum reuși să 
deslușească în pâcla de la orizont braţul uriaș al catapultei. De 
această dată însă, gurkienii nu estimară bine distanţa, iar proiectilul 
zbură mult pe deasupra lor. Glokta își dădu capul mult pe spate și îl 
urmări cu privirea, strâmbându-se când îl înjunghie gâtul. Se 
prăbuși cu un bubuit răsunător, nu departe de zidurile Orașului 
Superior, aruncând bucăţi mari de pietre în mahalale. 

Din spatele liniilor gurkiene se auzi sunetul unui corn: tunător, 
vibrant. Îi urmară tobele, bătând la unison ca niște pași de uriaş. 

— Uite-i că vin! urlă Cosca. Pregătiţi arcurile! 

Glokta ascultă cum ordinul capătă ecou izbindu-se de ziduri, iar o 
clipă mai târziu meterezele se umplură de arcuri încordate, cu săgeți 
ce licăreau în soarele nemilos. 


Încet, dar cu hotărâre, uriașele scuturi din împletituri de răchite 
care marcau liniile gurkiene începură să înainteze spre ei, prin fâșia 
neutră. Iar în spatele lor, fără îndoială, sunt soldați gurkieni mulți ca 
furnicile în mușuroi. Se apucă strâns de parapet și continuă să-i 
urmărească, cu inima bătându-i tot la fel de tare ca tobele inamice. 
Teamă sau exaltare? E vreo diferență? Când am simţit ultima dată 
această emotie dulce-amăruie? Când am vorbit în fața Consiliului 
Deschis? Când am condus la luptă cavaleria Regelui? Când m-am duelat 
în Competiţie în fata mulțimilor care mă aclamau? 

Scuturile uriașe din răchită se apropiau tot mai mult, în șiruri 
ordonate. Mai au o sută de pași până să ajungă la noi, nouăzeci, 
optzeci. Se uită într-o parte la comandantul mercenarilor, care tot 
rânjea cu gura până la urechi ca nebunul. Când o să dea ordinul? 
Șaizeci, cincizeci... 

- Acum! tună styrianul. Trageţi! 

Un răpăit puternic acoperi orice alt zgomot de pe ziduri când 
săgețile țâșniră din arcuri, bombardând pavezele, pământul din jurul 
lor, cadavrele, şi pe orice gurkian atât de nenorocos încât să fi lăsat 
la vedere o parte a corpului. Soldaţii se așezară în genunchi în 
spatele parapetelor şi începură să-şi pună săgețile în arcuri, asudând 
din cauza tensiunii teribile. Bătăile de tobe deveniră mai rapide, mai 
insistente, scuturile primului rând treceau indiferente peste 
cadavrele din cale. Celor din spatele lor n-o să li se pară prea amuzant 
când le vor vedea și se vor întreba câtă vreme va mai trece până vor 
ajunge aidoma lor. 

— Ulei! răcni Cosca. 

Din turnul din stânga fu azvârlită o sticlă cu un fitil aprins în 
vârf. Se izbi de una din paveze care fu cuprinsă de flăcări lacome. Își 
schimbă culoarea. Deveni maro închis. Apoi negru. Începu să 
tremure, să se îndoaie, apoi să se fărâmițeze. Un soldat cu braţul în 
flăcări ieși urlând din spatele lui. 

Uriașul scut în flăcări se prăbuşi la pământ, dând la iveală o 
coloană de trupe gurkiene. Soldați care împingeau roabe cu 
bolovani, soldați care cărau scări lungi de asalt, soldaţi cu arcuri, cu 
platoşe, cu săbii. Soldaţi care îşi răcneau strigătele de luptă, 
năpustindu-se la atac cu scuturile ridicate deasupra capetelor, 


trăgând săgeți spre parapete, alergând în zig-zag printre cadavre. 
Soldaţi care se prăbușeau la pământ ciuruiţi. Soldaţi care urlau de 
durere ducând mâinile la răni. Soldaţi care se târau, și care 
bolboroseau, şi care înjurau. Soldaţi care se rugau, soldaţi care își 
strigau ura. Soldaţi care încercau să se retragă și erau străpunși de 
săgeți în spate. 

Pe ziduri zbârnâiau corzile arcurilor. Alte și alte sticle pline cu 
ulei erau aprinse și aruncate spre dușman. Unii urlau și șuierau și 
împroșcau înjurături în toate părțile. Unii se ghemuiau în spatele 
parapetelor când săgețile treceau pe deasupra lor, unele izbindu-se 
de ziduri, altele continuându-și zborul şi nimerind, când și când, 
ținte vii. Cosca stătea cu un picior ridicat pe metereze, indiferent la 
nebunia din jur, aplecându-se în afară periculos de mult, agitându-și 
sabia cu lamă zimţată și răcnind ceva ce Glokta nu reuși să audă. 
Căci toţi strigau și urlau și ţipau, cei care atacau și cei care se 
apărau deopotrivă. Bătălie. Haos. Acum îmi aduc aminte. Cum de mi-a 
plăcut așa ceva? 

Un alt scut în flăcări, umplând aerul cu fum negru, înecăcios. 
Soldaţii gurkieni se împrășştiară în fugă din spatele lui, ca albinele 
dintr-un stup distrus, îngrămădindu-se lângă șanț în căutarea unui 
loc unde să-și poată propti scările de asalt. Cei de sus începură să 
arunce în ei cu bucăţi de zid. Un alt bolovan din catapultă căzu mult 
prea aproape şi sfârtecă o coloană gurkiană, aruncând în aer oameni 
şi bucăţi de oameni. 

Un soldat cu o săgeată în ochi era dus pe braţe la adăpost. 

— E rău? se tânguia el, e rău? 

O clipă mai târziu, un soldat aflat chiar lângă Glokta urlă când 
pieptul îi fu străpuns de o săgeată. Se răsuci în urma impactului, iar 
arcul i se declanșă și săgeata intră toată în gâtul altui soldat din 
apropiere. Căzură amândoi la picioarele Superiorului, umplând 
parapetele cu sânge. 

Jos, la baza zidurilor, o sticlă cu ulei aprins explodă chiar în 
mijlocul unui grup de gurkieni care încercau să-și ridice scările. Un 
iz slab de carne friptă se alătură duhorii de putregai și fum. Oameni 
în flăcări, oameni care se târau în patru labe, oameni care se 
zvârcoleau și urlau, care alergau de colo până colo ca nebunii sau 


care se aruncau cu tot cu armură în apa din șanț. Arși sau înecați. 
Același rezultat. 

- Ai văzut suficient? îi șuieră Severard în ureche. 

- Da. 

Mai mult decât suficient. Îl lăsă pe Cosca să-și urle mai departe 
ordinele în styriană și se îmbrânci gâfâind prin mulțimea de 
mercenari îndreptându-se spre trepte. Cobori în urma unei tărgi, 
strâmbându-se la fiecare junghi din piciorul beteag, încercând să nu- 
şi piardă echilibrul atunci când fu înghiontit și dat la o parte din 
drum de soldaţii care urcau spre parapet. N-aș fi crezut că am să 
ajung vreodată să mă bucur de coborâtul unei scări. Însă bucuria lui nu 
dură prea mult. Începuse deja să simtă mult prea cunoscutul 
amestec de chin cumplit și amorțeală a piciorului. 

- La naiba! sâsâi ca pentru sine, lipindu-se de zid. Până și 
victimele se simt mai bine decât mine! exclamă urmărind răniții 
care şontâcăiau pe lângă el bandajaţi și plini de sânge. 

— Nu-i corect, se revoltă Severard. Ne-am făcut treaba. I-am prins 
pe trădători. Ce dracu’ mai căutăm aici? 

- Vrei să spui că este sub demnitatea ta să lupți pentru cauza 
Regelui? 

— Să mor pentru ea este. 

Glokta pufni. 

- Crezi că există vreo singură persoană în tot orașul ăsta 
nenorocit care se simte bine? 

I se păru că aude prin larma luptei ocările sonore ale lui Cosca. 

- Bineînţeles, în afară de nebunul ăla de styrian. Ai grijă să nu-l 
scapi din ochi, Severard. A trădat-o pe Eider, ne va trăda și pe noi, 
mai ales dacă lucrurile stau rău. 

Practicianul îl privi lung, fără nicio umbră de zâmbet în jurul 
ochilor. 

- Și lucrurile stau, într-adevăr, rău? 

- Ai fost acolo sus și ai văzut cu ochii tăi, răspunse Glokta 
strâmbându-se când își întinse piciorul. Au stat și mai bine. 


Sala spațioasă și întunecată fusese odinioară un templu. Aici erau 
aduși cei cu răni ușoare pentru a fi îngrijiţi de preoţi şi de femei. 


Măcar era un loc accesibil: în Orașul Inferior, aproape de ziduri. 
Oricum, toți civilii părăsiseră această zonă a mahalalelor. Un cartier 
devine extrem de repede antipatic din cauza pericolelor de incendii și 
bolovani care pică din cer. Pe măsură ce luptele continuau, cei cu răni 
ușoare se întorceau pe ziduri, lăsându-i în urmă pe cei răniți grav. 
Pe cei cu membre retezate, cu tăieturi adânci, cu arsuri înfiorătoare, 
cu săgeți în ei. Toţi aceștia zăceau sub arcadele întunecate pe tărgile 
lor însângerate. Zi după zi numărul lor crescuse până când 
acoperiseră toată podeaua. Acum cei care se mai puteau ţine pe 
picioare erau trataţi afară. Locul acesta era rezervat doar pentru cei 
mutilați. Pentru cei pe moarte. 

Fiecare om avea propriul limbaj al agoniei. Unii urlau la nesfârşit. 
Alţii strigau după ajutor, după milă, după apă, după mamele lor. 
Unii tușeau și horcăiau și scuipau sânge. Alţii își șuierau răgușit 
ultima suflare. Doar cei morți sunt cu desăvârșire tăcuţi. Și erau mulți 
dintr-aceștia. Din când în când erau scoși afară, cu membrele 
atârnându-le moi, și erau înfășuraţi în linţolii ieftine și stivuiți lângă 
zid. 

Glokta știa că toată ziua echipe numeroase de oameni posomorâţi 
săpaseră gropi pentru localnici. Potrivit credințelor lor neclintite. Gropi 
largi printre ruinele mahalalelor în care încap câte douăsprezece cadavre 
la un loc. Toată noaptea, aceiași oameni ardeau pe ruguri morţii 
Uniunii. Potrivit lipsei noastre de credinţă în orice. Pe faleze, de unde 
fumul unsuros este dus de vânt peste apele golfului. Nu putem decât să 
sperăm că va ajunge la gurkienii de pe malul celălalt. O ultimă insultă 
din partea noastră, la adresa lor. 

Glokta înaintă greoi prin sala care răsuna de strigătele durerii, 
ştergându-și sudoarea de pe frunte, uitându-se la răniți. Dagoskani 
cu pielea tuciurie, mercenari styrieni, unioniști cu pielea albă, toți 
laolaltă. Oameni de toate naţionalităţile, de toate culorile, de toate 
clasele sociale, uniți împotriva gurkienilor, iar acum uniţi și în moarte, 
unul lângă celălalt, egali cu toţii. Mi s-ar frânge inima, dacă aș mai 
avea-o. Era vag conștient de prezența practicianului Frost, ascuns în 
întuneric în apropiere, cercetând cu atenţie întreaga sală. Umbra 
mea vigilentă se află aici ca să se încredințeze că nimeni nu are de gând 
să-mi recompenseze activitatea desfășurată în folosul Arhilectorului cu o 


lovitură mortală în moalele capului. 

În interiorul templului, o porţiune era înconjurată cu perdele. 
Acolo era sala de operaţii. Sau cam așa ceva. Acolo se ciopârţește și se 
taie cu fierăstrăul și cuțitul. Picioare sunt retezate de la genunchi, mâini 
sunt retezate de la umăr. Din spatele acelor perdele jegoase răsunau 
cele mai aprige zbierete. Hohote disperate de plâns. La fel de multă 
violență ca și în fața zidurilor cetăţii. Printr-o gaură în perdele îl zări 
pe Kahdia, al cărui veșmânt alb era acum pătat și mânjit de sânge. 
Se uita atent la o bucată lucioasă și umedă de carne pe care o tăia 
cu un cuţit. Ciotul unui picior? Urletele încetară. 

- E mort, spuse Hadișul, aruncând cuțitul pe masă și ștergându-și 
mâinile de sânge cu o cârpă murdară. Aduceţi-l pe următorul. 

Ridică perdeaua și îl observă pe Glokta. 

- A! Creatorul suferințelor noastre! Ai venit să-ţi mai alimentezi 
puţin sentimentul de culpabilitate, Superiorule? 

- Nu. Am venit să aflu dacă sunt în stare de un asemenea 
sentiment. 

— Şi ești? 

Bună întrebare. Sunt oare? Se uită la un tânăr întins pe paie 
murdare lângă perete, înghesuit între alți doi răniți. Chipul îi era alb 
ca ceara, ochii sticloși, buzele i se mișcau rapid bolborosind cuvinte 
fără noimă pe care doar el singur le înțelegea. Piciorul îi fusese 
retezat deasupra genunchiului. Bandajul din jurul ciotului mustea de 
sânge. Coapsa îi era strânsă cu o curea. Ce șanse de supravieţuire are? 
Slabe spre deloc. I-au mai rămas de trăit doar câteva ore în chinuri și 
mizerie. O viată tânără distrusă înainte de vreme și bla-bla și bla-bla. 
Glokta ridică din sprâncene. Nu simțea nimic altceva în afara unui 
dezgust moderat, același pe care l-ar fi simţit și dacă în locul 
tânărului ar fi fost un morman de gunoaie. 

— Nu, nu sunt. 

Kahdia își privi mâinile pline de sânge. 

— Înseamnă că eşti cu adevărat binecuvântat, murmură el. Nu 
toată lumea are stomacul tău. 

- Nu știu asta. Dar știu că oamenii tăi luptă bine. 

— Vrei să spui că mor bine. 

Hohotele de râs ale lui Glokta spintecară aerul greu. 


- Nu există așa ceva, spuse uitându-se la răniții din jur. Aș fi 
crezut că ați aflat deja asta. 

Dar lui Kahdia nu-i ardea de râs. 

— Cât crezi că o să mai putem îndura? 

- Te înmoi, Hadișule? Ca în cazul multor altor lucruri din viață, 
ultimele redute ale eroismului sunt mai plăcute în teorie decât în 
realitate. Iar tânărul și neînfricatul colonel Glokta ne-ar putea mărturisi 
cum i s-a schimbat radical părerea despre viață atunci când a fost târât 
de pe pod cu piciorul în zdrenţe de carne care abia se mai țineau în loc. 

- Mă emoţionează grija pe care ne-o porţi, Superiorule, dar sunt 
obișnuit cu dezamăgirile. Crede-mă când îți spun că voi supraviețui 
și acesteia. Însă rămâne aceeaşi problemă. Câtă vreme mai putem să 
rezistăm? 

- Dacă rutele maritime pentru corăbii vor rămâne deschise ca să 
ne putem aproviziona, dacă gurkienii nu vor găsi o cale să pătrundă 
în cetate, dacă noi vom rămâne uniți, vom putea să rezistăm 
săptămâni în șir. 

— Să rezistăm ca să ce? 

Glokta șovăi. Chiar, ca să ce? 

— Poate gurkienii se vor descuraja. 

- Ha! pufni Kahdia. Nu există așa ceva! N-au subjugat tot 
continentul kantic cu jumătăţi de măsură. Nici vorbă! Împăratul a 
vorbit, iar vrerea lui se va face. 

- Atunci trebuie să sperăm că se va sfârşi cât de repede războiul 
din nord, pentru ca trupele Uniunii să ne vină în ajutor. 

Speranţă evident zadarnică. Vor trece luni bune până situatia se va 
limpezi în Englia. Dar chiar și atunci armata nu va mai fi în stare să 
lupte. Suntem pe cont propriu. 

- Cam pe când ne putem aştepta la un asemenea ajutor? 

Când se vor stinge stelele? Când se va prăbuși cerul? Când eu voi 
alerga un kilometru cu un zâmbet radios pe chip? 

- N-aş mai fi intrat în Inchiziţie dacă aş fi cunoscut toate 
răspunsurile! se răsti Glokta la Hadiș. Poate ar fi bine să te rogi să 
primim ajutor divin. Să zicem, un val uriaș care să șteargă trupele 
gurkiene de pe fața pământului ar fi foarte nimerit. Nu mi-ai spus tu 
că se mai întâmplă și minuni pe lumea asta? 


Kahdia încuviinţă încet din cap. 

- Poate ar trebui să ne rugăm amândoi. Mă tem că este posibil să 
primim ajutor mai degrabă din partea Dumnezeului meu decât din 
partea stăpânilor tăi. 

Pe lângă ei trecu o altă targă pe care zăcea un styrian cu o 
săgeată în burtă. 

- Trebuie să plec acum, spuse Kahdia și perdeaua se lăsă în urma 
lui. 

Glokta se încruntă. Și uite cum încep suspiciunile. Gurkienii strâng 
latul în jurul cetăţii. Suntem tot mai aproape de întâlnirea cu moartea. 
Stranie atitudine avem faţă de moarte. Râdem de ea când e departe, dar 
pe măsură ce se apropie de noi arată din ce în ce mai rău. Și când e atât 
de aproape că-i putem simti răsuflarea, nu mai îndrăznește nimeni să 
râdă. Dagoska e plină de teamă, și din teamă se poate naște trădarea. 
Mai devreme sau mai târziu cineva va da orașul pe mâna gurkienilor fie 
și pentru a-și salva propria-i viață sau vieţile celor dragi. Și ar putea 
începe chiar prin lichidarea enervantului Superior care a pus în mișcare 
toată această nebunie... 

Simţi o atingere pe umăr și tresări puternic, întorcându-se brusc. 
Îi cedă genunchiul beteag și fu nevoit să se sprijine de o coloană, 
aproape călcând peste un localnic cu faţa bandajată. Era Vitari, care 
stătea în spatele lui, privind fioroasă în jur. 

- La naiba! 

Glokta îşi mușcă buzele cu puţinii dinți rămași când un junghi 
crâncen îi sfredeli piciorul. 

- Nu te-a învăţat nimeni că nu-i bine să te furișezi așa? 

- Ba m-au învăţat că e bine. Trebuie să-ți spun ceva. 

— Spune. Dar să nu mai pui mâna pe mine. 

Practiciana se uită la răniți. 

— Nu aici. Între patru ochi. 

- Of, zău așa. Ce nu-mi poţi spune în fața unei încăperi pline cu 
eroi muribunzi? 

- Ai să afli când ieşim de aici. 

Mă așteaptă un lanţ strâns în jurul gâtului, prin bunăvoința Eminenţei 
sale? Sau doar o conversaţie despre starea vremii? Îi veni să 
zâmbească. Abia aştept să aflu. Ridică o mână spre Frost, iar acesta 


dispăru în umbre. Apoi o urmă șchiopătând pe Vitari, strecurându-se 
printre răniți, spre ușa din spate. Afară, mirosul acru și pătrunzător 
al sudorii cedase locul mirosului acru și pătrunzător al incendiilor și 
al... 

Siluete alungite, rombice, înfășurate în pânză aspră și cenușie, 
pătată de sânge, erau stivuite lângă peretele templului. Cadavre 
așteptând cu răbdare să fie îngropate. Recolta de dimineaţă. Minunat 
loc pentru o șuetă drăgălașă. Nici eu nu l-aș fi putut alege mai bine. 

- Spune, cum îți place asediul? E puţin cam gălăgios pentru 
gustul meu, dar prietenului tău, Cosca, mi se pare că-i place... 

— Unde-i Eider? 

— Cine? exclamă Glokta încercând să tragă de timp ca să se 
gândească la un răspuns. Nu m-am așteptat să afle atât de repede. 

— Fider. O mai ţii minte? Îmbrăcată ca o curvă de lux? Podoabă a 
consiliului de conducere? Care a încercat să ne dea pe mâna 
gurkienilor? Nu mai e în celulă. De ce? 

- Aha, despre ea mă-ntrebi. E pe mare. Adevărat. Cu cincizeci de 
pași de lanţ în jurul ei. Fals. Dacă vrei neapărat să știi, acum 
împodobește fundul golfului. 

Sprâncenele portocalii ale lui Vitari se adunară în semn de 
neîncredere. 

— Și mie de ce nu mi s-a spus? 

- Am lucruri mai bune de făcut decât să te ţin pe tine la curent cu 
tot ce se întâmplă. Avem de pierdut un război, sau n-ai băgat de 
seamă? 

Glokta se întoarse să plece de acolo, dar braţul lung al femeii 
țâșni și se sprijini de zid, barându-i calea. 

- Să mă ţii pe mine la curent înseamnă să-l ţii la curent pe Sult. 
Dacă vom începe să-i relatăm lucruri diferite... 

— Unde ai fost în ultimele săptămâni? chicoti el arătând cu mâna 
la movila de trupuri în linţolii de lângă zid. E tare ciudat. Cu cât 
pare tot mai sigur că gurkienii ne vor distruge zidurile și vor omori 
toate sufletele din Dagoska, cu atât îmi pasă mai puţin de 
Nemernicia Sa! Spune-i ce vrei. Mă plictiseşti. 

Vru să-i dea mâna la o parte ca să poată trece, însă descoperi că 
mâna practicienei nu se lăsa mișcată din loc. 


- Ce-ar fi dacă i-aş spune ceea ce vrei tu să-i spun? şopti Vitari. 

Glokta se încruntă. Asta nu mai e plictisitor. Patriciana preferată a 
lui Sult, trimisă aici ca să aibă grijă ca nu cumva să-mi pierd busola, îmi 
propune o înțelegere? Este o farsă? O capcană? Ochi în ochi, iar Glokta 
o privea pătrunzător, încercând să-și dea seama la ce anume se 
gândeşte. Întrezăresc oare o urmă infimă de disperare? Oare motivul să 
fie simpla autoconservare? Atunci când îţi pierzi acest instinct, așa cum 
mi s-a întâmplat mie, e greu să-ți amintești cât de puternic îi poate 
motiva pe toţi ceilalți. Simţi cum începe din nou să zâmbească. Da, 
despre asta era vorba. 

— Ai crezut că vei fi rechemată de îndată ce trădătorii vor fi fost 
prinși, nu-i așa? Ai crezut că Sult va trimite după tine o corăbioară 
care să te ducă înapoi acasă! Dar acum nu mai există nicio corabie, 
iar tu ai început să-ţi faci griji ca nu cumva binevoitorul tău unchi 
să fi uitat de tine cu totul! Că te-a aruncat la gurkieni, împreună cu 
noi, ceilalți, așa cum arunci resturi la câini! 

Vitari își miji ochii. 

- Să-ţi spun un secret. Nici eu n-am dorit să vin aici, dar am 
învăţat cu multă vreme în urmă că atunci când Sult îţi cere să faci 
ceva, este bine să dai impresia că ai făcut lucrul acela. Nu-mi pasă 
de nimic altceva decât să scap vie de aici. 

Se apropie și mai mult de Glokta. 

— Ne putem ajuta reciproc? 

Putem? Nu știu. 

- Bine. Mai pot găsi loc pentru încă un prieten în vâltoarea 
socială care este viața mea. Am să văd ce pot face pentru tine. 

- Ai să vezi ce poţi face? 

- Asta e tot ce capeţi pentru moment. Adevărul este că nu mă 
prea pricep să ajut oamenii. Mi-am ieșit din mână, înţelegi? 

Îi aruncă rânjetul știrb, îi ridică cu toiagul braţul relaxat acum și 
trecu şontâcăind de grămada de cadavre, îndreptându-se spre ușa 
templului. 

— Ce să-i spun lui Sult despre Eider? 

— Spune-i adevărul, îi strigă Glokta peste umăr. Spune-i că a 
murit. 

Spune-i că am murit cu toții. 


Deci asta e durerea 


- Unde sunt? întrebă Jezal, doar că falca nu vru să i se miște. 

Era în căruţă, căci auzea scârțâitul roţilor, iar lumina orbitoare și 
zgomotele din jur îi sfredeleau creierii. Încercă să înghită, dar nu fu 
în stare. Încercă să-și ridice capul. O durere năprasnică îi înjunghie 
gâtul, iar stomacul i se întoarse pe dos. 

— Ajutor! guiţă el, dar nu-i ieşi decât un orăcăit jalnic. 

Ce se întâmplase? Îl torturau cerul de deasupra și scândurile de 
sub el. Era întins în căruţă, cu capul pe un sac aspru. Hurducat și 
hâţânat și zdruncinat. 

Îşi aducea aminte de o luptă. Printre stânci. Cineva strigase. O 
izbitură şi o lumină orbitoare, apoi doar durere cumplită. Îl durea 
chiar și când încerca să gândească. Vru să-și ducă mâna la faţă, dar 
nu reuși. Încercă să-şi miște picioarele ca să se ridice, dar nu putu 
nici asta. Își mișcă buzele, gemu, suspină. 

Îşi simţea ciudat limba în gură, parcă de trei ori mai mare decât 
în mod normal, ca o halcă de șuncă ce-i fusese vârâtă între fălci, 
umplându-i întreaga gură, sufocându-l. Cel mai înfiorător de tare îl 
durea partea dreaptă a feței. La fiecare hâțânare a căruţei i se 
ciocneau maxilarele, iar săgețile incandescente ale agoniei îi 
porneau de la dinți spre ochi, spre gât, spre rădăcina părului. Gura îi 
era bandajată, așa că trebuia să inspire prin stânga, dar până și aerul 
îi provoca durere. 

Panica își înfipse ghearele în el. Tot corpul îi urla. O mână îi 
fusese bandajată și legată de-a curmezișul pieptului, dar reuși să se 
prindă cu cealaltă de marginea căruţei, încercând să facă ceva, nu 
ştia exact ce anume, orice. Ochii îi ieșiseră din orbite, inima îi bătea 
să îi spargă pieptul, respiraţia îi forăia în nas. 

— Auuu, mârâi el, gaaaarrir! 

Cu cât se forța mai mult, cu atât durerea creștea, și tot creștea, 
până când avu senzaţia că faţa i se va sparge, că ţeasta îi va 
exploda... 


— Încetişor. 

Un chip plin de cicatrice îi apăru înaintea ochilor. Nouădegete. 
Disperat, Jezal încercă să-l apuce, iar nordicul îi prinse mâna în laba 
lui uriașă și i-o strânse ușurel. 

— Încetișor. Ascultă-mă cu atenţie. Te doare, sigur că da. Ţi se 
pare că este mai mult decât poţi îndura, însă nu-i așa. Ţi se pare că 
ai să mori, dar n-ai s-o faci. Ascultă-mă cu atenţie, pentru că și eu 
am trecut prin ce treci tu acum, aşa că ştiu ce vorbesc. Cu fiecare 
minut, cu fiecare ceas, cu fiecare zi ai să fii tot mai bine. 

Simţi cum Nouădegete îl împinge blând la loc. 

- Nu trebuie să faci nimic altceva decât să stai întins aici și ai să 
fii mai bine. Înţelegi ce-ţi spun? Nu trebuie să faci nimic altceva, 
norocosule. 

Jezal îşi lăsă trupul greu. Nu trebuia să facă nimic altceva decât 
să stea întins acolo. Strânse mâna uriașă, iar mâna îl strânse și ea, 
liniștindu-l. Parcă acum îl durea deja mai puţin. Sigur, durerea era 
tot crâncenă, dar acum o putea controla. Respirația i se domuoli, 
închise ochii. 


Vântul biciuia câmpia rece, iarba scurtă, haina zdrenţuită a lui 
Jezal, bandajele lui murdare, părul lui slinos, dar nu-l băga în 
seamă. Ce ar fi putut face în privinţa vântului? Ce ar fi putut face în 
orice privinţă? 

Stătea cu spatele sprijinit de una din roţile căruței și se uita cu 
ochi mari de uimire la piciorul său imobilizat teribil de strâns între 
două bucăţi dintr-o suliță în jurul cărora fuseseră înfășurate fâșii de 
pânză. Nici brațul nu arăta mai bine; era vârât între două șipci 
desprinse dintr-un scut și îi era legat de piept. Mâna albă cu degete 
amorţite atârna inutilă. 

Jezal nu văzuse niciodată ca asemenea improvizații lamentabile 
să dea rezultate. Ba chiar i s-ar fi părut nostim, dacă nu ar fi fost el 
nefericitul pacient. Cu siguranță că nu se va face niciodată bine. Era 
distrus, terminat, mutilat. Va fi şi el acum ca ceilalți schilozi pe care 
încerca să-i evite pe străzile din Adua? Ca cei infirmi, răniţi în 
război, zdrențăroși și jegoși, care-şi vâră cioturile membrelor în 
nasul trecătorilor, milogindu-se după câţiva bănuţi, mărturii 


stânjenitoare ale faptului că există o latură întunecată a vieţii de 
soldat, la care nu a vrut să se gândească niciodată? 

De acum înainte va fi schilod ca... și îi îngheţă sufletul... ca Sand 
dan Glokta? Încercă să-și miște piciorul și scoase un geamăt de 
durere. Va umbla tot restul vieţii sprijinindu-se într-un baston? Va 
deveni o arătare a groazei de care toată lumea se fereşte? O lecţie 
utilă, arătat cu degetul şi comentat în șoaptă? Iată-l pe Jezal dan 
Luthar! Fusese un bărbat de viitor, un bărbat arătos, a câștigat 
Competiţia în uralele mulțimii! Cine s-ar fi așteptat la una ca asta? 
Ce pierdere, ce păcat, iată-l că vine, haideţi să plecăm din drumul 
lui... 

Asta înainte să se gândească la stricăciunile chipului. Încercă să-și 
miște limba, iar durerea ascuţită îl făcu să se cutremure, dar reuși, 
totuşi, să-și dea seama că nu mai recunoștea absolut deloc harta 
dinlăuntrul gurii. Parcă îi era cumva căzută într-o rână, răsucită, 
complet aiurea față de cum ar fi trebuit să fie. Gaura dintre dinţi 
parcă era lungă de un kilometru. Îl înțepau buzele sub bandaje. 
Sfâșiate, făcute zob. Devenise un monstru. 

O umbră îi acoperi faţa și își ridică ochii mijindu-i în soare. 
Nouădegete se aplecase deasupra lui cu un burduf cu apă într-o 
mână. 

— Bea, mormăi el. 

Jezal clătină din cap, dar, fără să-l bage în seamă, nordicul se 
așeză pe vine lângă el, scoase dopul și îi întinse burduful. 

Jezal i-l smulse din mână iritat, îl ridică cu multă băgare de 
seamă spre colțul mai bun al gurii și încercă să-l încline cumva. 
Doar că nu reuși. Se mai chinui câteva clipe, dar înţelese că nu avea 
cum să poată bea având o singură mână zdravănă. Se lăsă la loc, cu 
ochii închiși și respirând sacadat pe nas. Aproape scrâșni din dinți 
de supărare, dar se răzgândi la timp. 

- Haide, auzi și simți o mână care i se strecoară după ceafă și îi 
ridică ușor capul. 

- Gâââhh! mârâi furios, cu intenţia clară de a se împotrivi, dar, în 
cele din urmă, se lăsă moale şi se abandonă rușinii de a fi tratat ca 
un bebeluș. 

Și, în fond, ce sens ar fi avut să pretindă că ar fi fost altminteri 


decât complet neajutorat? Apă călduţă, stătută i se prelinse în gură 
și încercă să se forțeze să o înghită. A fost ca și cum ar fi înghițit 
cioburi de sticlă. Tuși și scuipă restul de apă. Mai bine spus, încercă 
să scuipe, dar durerea i se păru mult prea mare. Așa că se aplecă 
înainte și lăsă apa să i se scurgă de pe față, dar i se prelinse și pe 
gât, intrându-i sub gulerul murdar al cămășii. Se sprijini iar de 
căruță cu un suspin adânc și împinse burduful cu apă cu mâna cea 
bună. 

Nouădegete ridică din umeri. 

- Cum vrei, dar va trebui să încerci și mai târziu. Trebuie să bei 
apă. Ţi-aduci aminte ce s-a întâmplat? 

Jezal clătină capul. Nu-şi amintea. 

- A fost o luptă. Eu și cu frumuseţea aia de colo, făcu un semn 
spre Ferro care îi aruncă o căutătură furibundă, ne-am ocupat cam 
de toţi, dar se pare că trei au trecut de noi. I-ai rezolvat pe doi, și i- 
ai rezolvat bine, dar l-ai scăpat pe al treilea care ţi-a tras una în gură 
cu ghioaga. Și ţi-a tras-o tare rău, şi știi cum e acum, arătă el spre 
obrazul bandajat al lui Jezal. Ai căzut și probabil că te-a lovit și 
când erai leșinat, pentru că ţi-a rupt și braţul, și piciorul. S-ar fi 
putut să o pățești încă și mai rău. Dacă aș fi în locul tău, le-aș 
mulțumi morţilor că a fost Quai prin preajmă. 

Jezal se uită la ucenic, clipind nedumerit. Ce legătură avea ăsta 
cu ce se întâmplase? Dar Nouădegete îi răspundea deja și la 
întrebarea aceasta. 

- A venit pe la spate și l-a lovit în cap cu o tingire. Mai aproape 
de adevăr ar fi să spun că i-a făcut zob capul, terci i l-a făcut, rânji 
larg la ucenicul care privea în largul câmpiei. Loveşte foarte tare 
băieţelul nostru slăbuţ, ce zici? Păcat, totuşi, de tingirea aia. 

Quai ridică indiferent din umeri, de parcă ar fi spart capete de 
oameni în fiecare dimineaţă la micul dejun. Jezal îşi spuse că va 
trebui să-i mulțumească aiuritului ăstuia bicisnic pentru că i-a salvat 
viaţa, doar că nu se prea simţea foarte salvat. Încercă să articuleze 
sunete în așa fel încât să nu-l doară nimic și reuși să şoptească: 

— Câ-de-ău-e? 

- Eu am avut răni mai rele de atât. 

Slabă alinare. 


- O s-o scoţi la capăt cu bine. Eşti tânăr. Mâna și piciorul o să se 
repare cât ai bate din palme. 

Ceea ce însemna, presupuse Jezal, că fața nu o să i se repare. 

- Fiecare rană e gravă, și fiecare e mai gravă decât cea dinainte. 
Am plâns ca un copil la fiecare din rănile astea, făcu Nouădegete un 
semn spre fața lui distrusă. Aproape toată lumea plânge, asta-i 
realitatea. Dacă te ajută cu ceva. 

Nu-l ajuta. 

— Câ-de-ău? 

Nouădegete își scărpină obrazul tepos. 

- Ai falca ruptă, ai pierdut câţiva dinţi, ai gura spartă, dar te-am 
cusut binișor. 

Jezal nu reuși să înghită nodul care i se formase în gât. I se 
confirmau cele mai îngrozitoare temeri. 

- E o rană rea și e un loc al naibii de prost. Eşti rănit chiar în 
gură, de n-o să poți mânca, n-o să poți bea, n-o să poţi vorbi fără să 
te doară. Nici n-o să poți să te pupi, fireşte, dar asta n-ar trebui să te 
deranjeze într-un loc ca ăsta unde suntem acum. 

Nordicul râse cu gura până la urechi, însă Jezal n-avea deloc chef 
să i se alăture. 

— Rană tare rea. Acolo de unde sunt eu i se spune „rană de botez”. 

— Șee? murmură Jezal, regretându-și de îndată curiozitatea când 
durerea îi înțepă buzele. 

- Rană de botez, pricepi? și Nouădegete îi arătă ciotul degetului 
lipsă. O rană după care îți capeţi porecla. Probabil că ţie ţi se va 
spune Falcăruptă, sau Mutrăspartă, sau Fărădinţi, sau cam așa ceva. 

Rânji din nou, doar că Jezal își rătăcise simțul umorului pe deal, 
printre stânci, împreună cu dinții lui sparți. Simţi înţepătura 
lacrimilor. Voia să plângă, dar ştia că i se vor întinde cusăturile de 
la buzele umflate. 

Nouădegete mai încercă o dată. 

- Trebuie să priveşti partea bună a lucrurilor. Acum e puţin 
probabil să mori. Infecția din tine nu s-a întins. 

Jezal căscă îngrozit ochii mari, şi mai mari, pe măsură ce 
înţelegea. Precis ar fi căscat și gura, dacă nu i-ar fi fost sfărâmată 
falca. Puțin probabil să mor? Nici nu-i trecuse prin minte că rana i s- 


ar fi putut infecta. Infectie? Chiar în gură? 

— Nu te ajut nicicum, nu? șopti Logen. 

Jezal îşi acoperi ochii cu braţul cel zdravăn și încercă să plângă 
fără să-și facă rău. Umerii începură să-i tremure în ritmul suspinelor 
mute. 


Făcuseră popas pe malul unui lac întins. Apă agitată și cenușie 
sub un cer vinețiu și înnorat. Apă mohorâtă, cer mohorât, și apă și 
cer parcă pline de taine, pline de ameninţări. Valuri furioase loveau 
prundișul rece. Păsări furioase croncăneau deasupra apei. Durerea 
furioasă pulsa în fiece ungher al trupului lui Jezal și nu dădea 
semne că ar dori să înceteze. 

Ferro se lăsase pe vine în fața lui, încruntată, așa cum era mereu, 
şi începuse să-i dea jos bandajele, în vreme ce Bayaz stătea în 
spatele ei și urmărea operaţiunea. Se părea că Întâiul dintre Magi își 
revenise din toropeală. Nu explicase în niciun fel ce anume îi 
provocase starea aceea sau de ce își revenise atât de neașteptat, însă 
de arătat, nu arăta deloc bine. Părea mai bătrân ca niciodată, mult 
mai costeliv, şi avea ochii îngropați în găvane, iar pielea îi era 
palidă, cumva mai subțire, transparentă parcă. Dar Jezal n-avea 
compasiune de prisos, cu atât mai puțin pentru inițiatorul acestui 
dezastru. 

— Unde suntem? murmură el printre accese de durere. 

Nu-l mai durea chiar atât de tare când vorbea, dar tot trebuia să 
aibă grijă să rostească rar cuvintele care-i ieșeau din gură îngroșate 
şi împleticite, de parcă ar fi fost prostul satului. 

Bayaz făcu un gest înspre întinderea de apă. 

— Acesta este primul dintre cele trei lacuri. Suntem pe drumul 
spre Aulcus. Am trecut de jumătatea călătoriei noastre. 

Jezal înghiţi greu. Nu avea de ce să se declare teribil de liniștit la 
auzul acestor vești. 

— Cât era de la... 

- N-am cum să-ți scot bandajele dacă tot dai din buze, șuieră 
Ferro. Taci sau te las așa cum ești? 

Jezal închise gura, iar ea îi desprinse cu grijă pansamentele, se 
uită la sângele maroniu de pe ele, îl mirosi, strâmbă din nas și le 


aruncă cât colo. Apoi se uită mânioasă la gura lui. Jezal se simţea 
destul de speriat și îi cerceta cu atenţie trăsăturile întrebându-se ce 
anume îi trecea prin minte. Și-ar fi dat dinţii în schimbul unei 
oglinzi în momentul acela, presupunând că i-ar mai fi avut pe toți. 

- Cât de rău arată? o întrebă încet, simțind pe limbă gustul 
propriului sânge. 

Ochii lui Ferro aruncară fulgere spre el. 

— Mă confunzi cu cineva căreia îi pasă. 

Scoase un geamăt. Ochii i se umplură de lacrimi. Fu nevoit să-și 
ferească privirea şi să clipească de câteva ori ca să nu înceapă să 
plângă de-a binelea. Clar, era un specimen jalnic. Fiu brav al 
Uniunii, ofițer curajos din Oastea Regelui, câştigător al Competiţiei 
de scrimă, nici mai mult, nici mai puţin, și nu putea să-și înfrângă 
plânsul. 

— Ţine asta, îl repezi Ferro. 

— Îhî, şopti el încercând să-şi înăbușe suspinele ca să nu i se simtă 
în tremurul glasului. 

Ținu apăsat de obraz unul dintre pansamentele curate, în vreme 
ce Ferro îi trecea bandajul în jurul capului și pe sub bărbie, de jur 
împrejur, iar şi iar, închizându-i bine gura. 

— O să supraviețuiești. 

— Ar trebui să mă bucur? bolborosi el. 

Ea ridică din umeri și îi întoarse spatele. 

— Sunt mulţi care nu scapă. 

Jezal aproape că îi invidie pe aceștia când îi urmări mersul 
maiestuos prin iarba plecată de vânt. Cât își dorea să fie şi Ardee 
aici. Își aminti cum arăta atunci când o văzuse ultima dată, cum își 
ridicase spre el surâsul șugubăţ în ploaia blândă. Niciodată nu i-ar fi 
întors spatele și nu l-ar fi lăsat așa, neajutorat și suferind. I-ar fi 
şoptit vorbe dulci, i-ar fi mângâiat obrajii, l-ar fi privit lung cu ochii 
ei cei negri, l-ar fi sărutat ușor și... spanacuri sentimentale. Probabil 
că-și găsise deja pe altcineva, vreun alt idiot pe care să-l întărâte, să- 
l tachineze și să-l nenorocească, apoi să-l uite pentru totdeauna. Se 
supuse la chinuri îngrozitoare închipuindu-și-o cum râde la glumele 
altui bărbat, cum surâde altui bărbat, cum sărută buzele altui 
bărbat. Nici vorbă să-l mai vrea așa cum arăta acum, măcar de asta 


era convins. Nimeni nu l-ar mai vrea. Simţi că buzele încep iarăși să- 
i tremure și că lacrimile îi înțeapă ochii. 

— Ştii tu, din când în când, toţi vestiţii eroi din vechime - regii cei 
mari, generalii de seamă -— toți au întâmpinat obstacole. 

Jezal ridică privirea. Aproape uitase că Bayaz era acolo. 

- Suferința îl face mai puternic pe om, băiete, la fel cum ciocanul 
la forjă face sabia mai ascuţită. 

Bătrânul se strâmbă de durere când se așeză pe vine lângă Jezal. 

- Oricine poate dovedi multă încredere în fața succesului sau în 
fața încercărilor facile. Însă pe noi ne definește felul în care 
reacționăm în fața obstacolelor și vicisitudinilor. Autocompătimirea 
merge mână în mână cu egoismul, și nici o altă trăsătură a vreunui 
conducător nu este mai deplorabilă. Egoismul este pentru copii și 
pentru cei întârziați la minte. Un mare conducător îi pune pe ceilalți 
înaintea sa. Te va surprinde că vei putea să-ți înduri mai ușor 
necazurile dacă te vei purta așa. Dacă vrei să ajungi să te porţi ca un 
rege, nu trebuie să faci nimic altceva decât să te porţi cu ceilalți de 
parcă ei ar fi regi. 

Și puse mâna pe umărul lui Jezal. Poate că intenţionase să-l 
liniștească prin gestul acesta părintesc, însă mâna îi tremura mult 
prea tare. Bayaz rămase nemișcat preț de câteva clipe, ca şi cum nu 
ar fi avut suficientă energie să și-o ridice, apoi se îndreptă încet și 
plecă de lângă Jezal clătinându-se pe picioare. 

Cavalerul privi în gol în urma lui. Doar cu câteva săptămâni în 
urmă, ar fi spumegat la auzul unei asemenea predici. Acum însă 
stătea bleg și smerit și încerca să-i pătrundă înțelesurile. Nici nu mai 
avea habar cine anume era el. Și era greu să păstreze atitudinea de 
superioritate atâta vreme cât depindea pe de-a întregul de cei din 
jur. De cei despre care avusese o părere atât de proastă până de 
curând. Nu mai încerca să se mintă singur. Ar fi murit fără 
doftoriceala empirică a lui Ferro și fără îngrijirea neîndemânatică a 
lui Nouădegete. 

Nordicul începuse să se agite. Cizmele lui striveau prundișul. 
Venise vremea să se întoarcă la căruță. Venise vremea să mai fie 
hurducat și zgâlțâit. Venise vremea să simtă mai multă durere. Jezal 
scoase un oftat lung, tremurat, văicărit, dar se opri la jumătatea lui. 


Plângerea de milă era pentru copii şi pentru cei întârziaţi la minte. 

- Haide, știi ce avem de făcut. 

Jezal se aplecă, iar Nouădegete îl ridică în braţe fără să se 
opintească, fără să sufle greu, și-l azvârli fără prea multă ceremonie 
în spatele căruţei, printre sacii cu merinde. Când vru să se 
îndepărteze, Jezal îl apucă de mâna cea mare și ştirbă, iar nordicul 
se întoarse spre el, cu fruntea încreţită de mirare. Jezal încercă să-și 
înăbușe emoția. 

- Mulţumesc, șopti el. 

— Pentru ce, pentru asta? 

— Pentru tot. 

Nouădegete îl privi lung, apoi ridică din umeri. 

- Nu-i mare lucru. Dacă te porți cu oamenii așa cum ţi-ai dori să 
se poarte ei cu tine, n-ai cum să greşești. Vorbele astea le știu de la 
tata. I-am uitat sfatul ceva vreme și am făcut unele lucruri de care 
îmi pare rău, oftă el. Oricum, nu strică să încerci. În cele din urmă 
experiența m-a învăţat că ajungi să capeţi ceea ce ai oferit. 

Se îndreptă spre cal, iar Jezal se uită gânditor la spatele lui lat. Să 
te porți cu oamenii aşa cum ţi-ai dori să se poarte ei cu tine. Ar fi 
putut să afirme cu toată sinceritatea că el s-a purtat măcar o dată în 
viaţa lui așa? Se adânci în gânduri în vreme ce căruța porni din loc, 
cu osiile scârțâind. Pe măsură ce își trecea în revistă viaţa, devenea 
tot mai conștient de cât de egoist și nesimţit fusese. 

Se purtase urât cu cei mai tineri, îi împinsese la rele pe cei în 
vârstă. Deseori storsese bani de la prieteni care nu-şi permiteau să-i 
piardă, profitase de fete și le trimisese la plimbare după aceea. Nici 
măcar o dată nu-i mulțumise prietenului său, West, pentru tot ce 
făcuse pentru el. Ba chiar s-ar fi culcat bucuros cu sora lui, dacă ea 
ar fi fost de acord. Cu groază din ce în ce mai mare îşi dădu seama 
că nu-și putea aminti nici măcar de un singur lucru dezinteresat pe 
care să-l fi făcut vreodată. 

Se foi stânjenit pe sacii cu nutreţ. În cele din urmă, ajungi să 
capeţi exact ceea ce dai, iar o purtare cuviincioasă nu costă absolut 
nimic. De acum înainte avea să se gândească mai întâi și mai întâi la 
ceilalți. Îi va trata pe toţi ceilalți ca pe niște egali. Mai încolo, 
bineînțeles. Va avea suficient timp să devină un om mai bun atunci 


când va fi din nou în stare să mănânce. Atinse bandajul de pe obraz, 
se scărpină, fără să-și dea seama ce face, apoi îşi impuse să se 
oprească. Bayaz mergea călare chiar în spatele căruţei, uitându-se la 
apă. 

— Ai văzut? îl întrebă Jezal în şoaptă. 

— Ce să văd? 

— Asta, arătă spre obrazul lui. 

— A, aia. Da, am văzut-o. 

— Cât de rău e? 

Bayaz îşi lăsă capul ștrengărește pe un umăr. 

- Ştii ceva? Una peste alta, cred că-mi place. 

— Îţi place? 

- Poate că nu chiar acum, dar îţi vor fi scoase firele, falca o să se 
dezumfle, vânătăile vor dispărea, iar crustele vor cădea. Cred că 
obrazul tău nu-și va mai recăpăta niciodată forma pe care o cunoşti 
şi, desigur, dinții nu-ți vor mai crește la loc, dar nu am nicio 
îndoială că farmecul tău de băieţandru va fi înlocuit de un aer mai 
aspru, mai periculos, mai misterios. Oamenii respectă acei bărbaţi 
care arată că au trecut prin bătălii, iar înfățișarea ta nu va fi deloc 
distrusă. Ba chiar îndrăznesc a spune că fetele vor fi leşinate după 
tine dacă le vei da motive. 

Dădu din cap dus pe gânduri. 

- Da. Una peste alta, cred că această pățanie îţi va fi de folos. 

— De folos? murmură Jezal cu mâna la falca bandajată. La ce? 

Dar mintea lui Bayaz plecase aiurea. 

— Ştii, Harod cel Mare avea o cicatrice pe obraz, și nu i-a dăunat 
niciodată. Bine, nu se vede pe statui, dar în viaţa reală, oamenii l-au 
respectat încă și mai mult. Nemaipomenit bărbat a fost acest Harod. 
Avea faima de a fi drept şi cinstit, și chiar așa şi era cel mai adesea. 
Însă ştia cum să fie exact pe dos dacă o cereau împrejurările, chicoti 
Magul ca pentru sine. i-am povestit că și-a invitat cei mai mari 
dușmani la tratative? Până la lăsarea serii, a reușit să-i facă să se 
certe unul cu celălalt și apoi s-au distrus reciproc în luptă. Iar el și-a 
revendicat victoria împotriva amândurora, fără măcar să scoată 
sabia din teacă. Vezi tu, ştia că Ardlic avea o soţie foarte frumoasă... 

Jezal se lăsă pe spate în căruţă. Mai auzise povestea, dar parcă nu 


avea niciun rost să-i amintească asta lui Bayaz. De fapt, chiar îi 
făcea plăcere s-o mai asculte o dată. Oricum, nu avea nimic mai bun 
de făcut. 

Îl liniştea vocea monotonă a bătrânului, mai ales acum când 
soarele începuse să iasă de după nori. Și, dacă nu vorbea, aproape 
că nici nu-l mai durea gura. 

Așa că se culcă la loc pe sacul cu paie, cu capul pe o parte, în 
legănatul blând al căruţei, şi privi la locurile pe lângă care treceau. 
Privi la vântul care se juca în iarbă. Privi la soarele oglindit în apă. 


Pas cu pas 


West urca scrâșnind din dinţi spre marginea râpei. 

Avea degetele amorţite și slăbite și îi tremurau amarnic de cât se 
agățase de pământul rece, de rădăcinile îngheţate ale copacilor, de 
zăpada îngheţată. I se crăpaseră buzele, nasul îi curgea încontinuu, 
îl usturau înfiorător nările. Când inspira, simțea înțepături în gât și 
în plămâni, iar când expira, scotea pe gură aburi denși şi la fel de 
usturători. Se tot întreba dacă nu care cumva luase cea mai proastă 
decizie din viață atunci când îi dăduse haina lui Ladisla. Probabil că 
da. Desigur, prima decizie proastă luată fusese atunci când îi salvase 
viaţa nemernicului ăluia egoist. 

Niciodată nu-și imaginase că ar putea fi atât de îngrozitor de 
obosit, nici măcar pe vremea când se antrena câte cinci ore pe zi 
pentru Competiţie. În comparaţie cu Treicopaci, Lordul Mareşal 
Varuz părea un şef caraghios de blânduţ. West era trezit fără prea 
multă tevatură în fiecare dimineaţă înainte de ivirea zorilor și nu i 
se permitea să se odihnească înainte ca ultima geană de lumină să se 
stingă pe cer. Dar nordicii ăștia erau niște mașinării. Absolut toți. Ca 
ciopliți în lemn, ei nu oboseau niciodată, nu simțeau nicio durere. 
Pe West îl dureau toți mușchii din cauza ritmului infernal de mers 
pe care i-l impuneau. Era plin de vânătăi și de zgârieturi din cauza 
celor o sută de căderi și cățărări. În cizmele ude, tălpile îi erau carne 
vie și pline de băşici. În plus, reapăruse pulsarea bine cunoscută în 
tâmple, urmând ritmul respirației lui laborioase, îmbinându-se 
nefericit cu fierbințeala rănii din scalp. 

Era rău că trebuia să îndure frigul, suferinţa și oboseala, însă 
mult mai greu de suportat era senzaţia copleșitoare de vină, și de 
rușine, și de neputinţă care îl zdrobea tot mai tare și mai tare cu 
fiecare pas făcut. Îl trimiseseră cu Ladisla tocmai pentru a-l feri pe 
Prinț de nenorociri. Iar rezultatul a fost un dezastru inimaginabil de 
mare. O întreagă divizie masacrată. Câţi copii au rămas fără taţi? 
Câte femei fără soţi? Câţi părinţi fără fii? Îşi spunea, pentru a mia 


oară, că ar fi trebuit să încerce să facă mai mult. Și îşi încleșta 
frustrat pumnii sleiți. Dacă ar fi reușit să-l convingă pe Prinţ să nu 
traverseze râul, oamenii aceia nu ar fi murit. Atât de mulți oameni. 
Atât de mulți morţi. Nici măcar nu știa dacă să-i fie milă de ei sau 
să-i invidieze. 

- Pas cu pas, şopti pentru sine, urcând râpa. 

Nu aveai cum să te raportezi altfel la situație. Dacă strângeai tare 
din dinţi şi făceai pași mari, puteai ajunge oriunde. Pas cu pas. Mai 
întâi un pas vinovat, epuizat, îngheţat, îndurerat. Apoi un altul. La 
fel. Ce altceva să faci? 

Nici nu ajunseră bine în vârful dealului, că Prinţul Ladisla se și 
trânti la rădăcina unui copac, așa cum făcea la fiecare oră. Cel puţin 
la fiecare oră. 

- Te rog, colonele West! gâfâi el, iar aburii respirației îi conturară 
obrajii bucălați. Aidoma unui ţânc, avea două dâre lucitoare de 
muci deasupra buzei superioare. Nu pot să mai merg! Ai milă și 
spune-le... spune-le să se oprească! 

West înjură în barbă. Și așa nordicii erau destul de iritaţi de 
întreaga situaţie și nu mai încercau să ascundă asta, dar, fie că-i 
plăcea sau nu, Ladisla era totuși comandantul lui. Fără a mai pune 
la socoteală faptul că era și moștenitorul tronului. N-avea cum să-i 
ordone să se ridice de acolo. 

— Treicopaci! hârâi el. 

Bătrânul războinic se încruntă la el. 

— Ai face bine să nu-mi ceri să ne oprim, flăcău. 

- Trebuie. 

- În numele celor morţi! Iarăşi? Voi, Sudicii, n-aveţi deloc sânge 
în voi! Nu-i de mirare că v-a tras-o Bethod. Și dacă nu aveţi de gând 
să învăţaţi să mărșăluiţi, o să v-o tragă din nou, crede-mă când îţi 
spun! 

— Te rog. O clipă doar. 

Treicopaci se uită scârbit la Prințul căzut lat și clătină din cap. 

- Fie. Odihniţi-vă un minut dacă asta vă va face să mergeţi mai 
repede, dar să nu vă intre în obicei, auzi? N-am făcut nici jumătate 
din cât ne-am propus să facem azi, dacă vrem să fim înaintea lui 
Bethod, spuse el și plecă furios să-și verse nervii pe Copoi. 


West se lăsă pe vine, dezmorțindu-și degetele de la picioare, 
suflând în mâinile făcute căuș. Şi-ar fi dorit să se poată întinde pe 
jos ca Ladisla, dar experienţa îl învățase că, odată ce te-ai oprit din 
mișcare, te va durea mult mai rău când vei porni din nou. Pike și 
fiica lui stăteau de pază în apropiere, răsuflând aproape normal. 
Dovadă clară, în cazul că ar fi avut nevoie de una, că lucrul cu 
metalele într-o colonie de deținuți te pregătea mai bine pentru 
înotul prin noroaiele unui ţinut sălbatic decât o viață de tihnă 
neîntreruptă. 

Se pare însă că Ladisla avea o oarecare idee despre ce-i trecea 
prin minte și spuse fără să gândească: 

- Nici nu-ţi poţi da seama cât de greu îmi este. 

— Nu, fireşte că nu! se rățoi West rămas fără pic de răbdare. Acum 
mai trebuie să-mi cari și haina! 

Prințul dădu nedumerit din pleoape, apoi își coborî privirea la 
pământul jilav, încleștându-şi maxilarele. 

— Ai dreptate. Îmi pare rău. Fireşte că-mi dau seama că-ţi datorez 
viaţa. Dar, înțelege-mă, nu sunt deprins cu așa ceva. Deloc nu sunt. 

Trase de reverele jegoase şi zdrențuite şi scoase un chicotit 
amărât. 

- Mama îmi spunea mereu că trebuie să încerc să arăt cât se 
poate de bine în orice ocazie. Mă întreb ce ar zice dacă m-ar vedea 
acum. 

Cu toate acestea, West observă că Prințul nu avea nici cea mai 
mică intenţie să-i înapoieze haina. 

Ladisla își vârî capul între umeri. 

— Cred că trebuie să-mi asum o parte din vină pentru toată 
această poveste. 

O parte? West ar fi fost extrem de bucuros să-i facă cunoștință cu 
„O parte” din cizma lui. 

— Ar fi trebuit să te ascult, colonele. Tot timpul am știut asta. Păi, 
nu e prudența cea mai bună politică în vreme de război? Acesta a 
fost mereu motoul meu. Dar tâmpitul ăla de Smund m-a îndemnat să 
acţionez nesăbuit. Idiotul! 

- Lordul Smund și-a jertfit viaţa, șopti West. 

- Păcat că nu şi-a jertfit-o mai devreme ca să nu ne bage în 


beleaua asta! mârâi Prinţul, iar buzele îi tremurară din pricina 
nervozităţii. Ce crezi că vor spune cei de-acasă despre toată chestia 
asta, West? Ce crezi că vor spune despre mine? 

- Nu am nici cea mai vagă idee, Înălțimea Voastră. 

Deja se spuseseră multe adevăruri dure. West încercă să-și 
înăbușe furia și să se pună în locul lui Ladisla. Tânărul era atât de 
puţin pregătit să facă față unei asemenea situaţii, era atât de lipsit 
de resurse, atât de dependent de toţi ceilalți pentru absolut orice. 
Cea mai importantă decizie din întreaga lui viață avusese de-a face 
cu pălăria pe care trebuia să o poarte la o anumită ocazie sau la 
alta, iar acum trebuia să accepte responsabilitatea pentru mii de 
morți. Normal că habar nu avea ce să facă acum. 

- Măcar de n-ar fi fugit, își încleștă Ladisla pumnii și lovi iritat cu 
piciorul într-o rădăcină de copac. De ce n-au rămas să lupte, 
jigodiile laşe? De ce n-au luptat? 

West închise ochii şi făcu tot ce-i stătea în putere să ignore frigul, 
foamea, durerea și să alunge furia care-i clocotea în piept. Așa se 
întâmpla mai mereu. Tocmai atunci când Ladisla începea să-i 
stârnească ceva simpatie, tocmai atunci când începea să-l 
înduioșeze, scăpa câte o propoziţie dezgustătoare retrezindu-i 
antipatia. 

— Nu am de unde să știu, Înălțimea Voastră, reuși el să articuleze 
printre dinți. 

- Gata, bombăni Treicopaci, v-a ajuns! În picioare şi să nu aud 
nicio șoaptă! 

- Doar nu pornim din nou, colonele? 

- Mă tem că trebuie. 

Prințul oftă și se ridică cu greu în picioare. 

- Sincer, West, nu înțeleg cum de oamenii ăștia nu obosesc 
niciodată. 

— Pas cu pas, Înălțimea Voastră. 

- Firește, murmură Ladisla, împleticindu-se printre copaci, în 
urma celor doi deţinuţi. Pas cu pas. 

West își dezmorți picioarele, apoi vru să-i urmeze, când simţi cum 
o umbră uriașă cade asupra lui. Ridică ochii și îl văzu pe Dow cel 
Negru care i se pusese în faţă, blocându-i drumul și rânjindu-i cu 


toți dinţii. I-l arătă cu un semn al capului pe Prinţul care abia se 
mișca. 

— Vrei să ţi-l omor? mârâi el în limba nordicilor. 

- Dacă te atingi de vreunul dintre ei... scuipă West vorbele 
înainte să se hotărască ce anume avea de gând să spună. O să... 

- Da? 

— O să te omor eu pe tine. 

Ce altceva să spună? Se simţea ca un copil proferând amenințări 
ridicole în curtea școlii. O curte teribil de rece şi de primejdioasă. Şi 
dând din gură în faţa unui copil de două ori cât el. 

Doar că Dow își rânji din nou colții. 

- Teribil temperament pentru un slăbănog. Și uite cum am 
început să vorbim numai despre omoruri. Sigur ai suficient sânge în 
tine? 

West făcu un efort să pară mai înalt, mai falnic, chestie deloc 
ușoară pentru un biet om care stă într-o râpă și e cocârjat de 
oboseală. Dacă trebuie să calmezi o situaţie periculoasă, nu trebuie 
să-ți arăţi teama, indiferent cât de mare este aceasta. 

— Ce-ar fi să mă pui la încercare? 

Dar vocea îi sună jalnic chiar și în propriile-i urechi. 

— S-ar putea s-o fac. 

- Atunci să mă anunțţi din timp. N-aş vrea să pierd ocazia. 

- Nu-ţi face griji, șopti Dow întorcându-i spatele și scuipând 
înspre tufe. O să-ți dai seama atunci când ai să te trezești cu gâtul 
tăiat. 

Și nordicul urcă mai departe râpa noroioasă, cu mișcări mai lente, 
ca și cum ar fi vrut să demonstreze că nu era speriat. West își dorea 
să poată spune același lucru și despre el însuşi. Căci lui personal îi 
bătea inima în urechi. Se târî după ceilalți, trecu de Ladisla şi o 
ajunse din urmă pe Cathil. 

— Eşti bine? o întrebă. 

- Mi-a fost și mai rău, îi răspunse fata măsurându-l cu privirea. 
Tu cum te simți? 

Dintr-odată, West înţelese în ce hal trebuie să fi arătat. Braţele îi 
erau înfășurate într-un sac vechi și găurit, tras peste uniforma 
jegoasă. Își strânsese centura pe deasupra lui și scosese prin una din 


găuri sabia cea grea care îl lovea acum peste picior. Îl mâncau 
fălcile de la barba crescută de câteva zile și îi clănțăneau de frig și 
suferinţă. Şi avea certitudinea că faţa lui era o combinaţie de rozaliu 
furios și cenușiu cadaveric. Își vârî mâinile la subsuori şi schiță un 
zâmbet trist. 

- Mi-e frig. 

— Se vede. Poate că ar fi fost mai bine să-ţi păstrezi haina. 

La replica asta se văzu nevoit doar să dea din cap. Se uită la 
spinarea lui Dow printre ramurile pinului din apropiere și își drese 
vocea. 

- Nu te-a... necăjit niciunul, nu-i așa? 

— Să mă necăjească? 

— Ştii tu..., murmură el cu foarte multă jenă, ești femeie și ești în 
mijlocul tuturor acestor bărbaţi, iar ei nu prea sunt obișnuiți cu așa 
ceva. Și uite cum se holbează la tine tipul ăla, Dow. Nu știu ce... 

— Foarte frumos din partea ta, colonele, însă nu-mi fac griji. Mi-e 
greu să cred că vor face altceva decât să se holbeze și, crede-mă, am 
avut de-a face cu chestii mult mai rele. 

- Există ceva mai rău decât el? 

- În prima tabără în care am fost vreodată în viața mea, m-a 
plăcut comandantul. Probabil că pielea mea încă mai licărea a viață 
bună și îndestulată. M-a înfometat ca să capete ceea ce își dorea atât 
de mult. Am rezistat cinci zile fără strop de mâncare. 

West se înfioră. 

- Și a fost suficient cât să-l facă să renunţe? 

- Oameni ca ăștia nu renunță. Nu am fost capabilă să rezist mai 
mult de cinci zile. Apoi... faci ce trebuie să faci. 

— Adică... 

— Ce trebuie să faci, ridică fata din umeri. Nu sunt mândră de ce 
am făcut, dar nici nu-mi este rușine. Află de la mine că nici 
mândria, nici rușinea nu te pot face om liber. Nu regret nimic 
altceva decât acele cinci zile când mi-a fost foame, acele cinci zile 
când aș fi putut să mănânc după pofta inimii. Faci exact ce trebuie 
să faci. Nu contează cine ești. Odată ce începi să flămânzeşti... 

Și ridică din nou din umeri. 

- Tatăl tău cum s-a descurcat? 


- Pike? ridică tânăra privirea la deţinutul cu faţa arsă care 
mergea în faţa lor. E om bun, dar nu suntem rude. Nu știu ce s-a 
ales de familia mea. Probabil că, dacă rudele mele mai trăiesc, s-au 
împrăștiat pe toată suprafața Engliei. 

- Deci... 

- Uneori, dacă spunem că suntem rude, oamenii reacționează 
diferit. Ne-am scos reciproc din multe necazuri. Și, dacă Pike n-ar fi 
insistat, probabil că și acum ciocăneam la metale în lagăr. 

— Iar în schimb acum te bucuri de această minunată plimbare în 
aer liber. 

— Îhî. Te descurci cu ce ai la dispoziţie. 

Îşi înfipse bărbia în piept și grăbi pasul printre copaci. West o 
urmări cum se îndepărtează. Avea ceva sânge în ea, ar fi spus 
nordicii. lar Ladisla ar fi avut de învăţat din hotărârea ei mută. West 
privi peste umăr la Prinţ care se împleticea grațios prin zloată, cu o 
încruntătură  bosumflată întipărită pe chip. Oftă, iar aburii 
respirației îi atinseră obrajii. Era prea târziu ca Ladisla să înveţe 
ceva. 


O masă nenorocită alcătuită dintr-o bucată de pâine veche și o 
cană cu zeamă rece de la o fostă tocană. Treicopaci nu le-a dat voie 
să facă focul, cu toate rugăminţile lui Ladisla. Era prea mare riscul 
de a fi văzuţi. Așa că s-au așezat pe jos, în pâlpâirea penumbrei, 
puţin mai departe de locul unde se odihneau nordicii. Le făcea bine 
să vorbească, fie şi pentru a uita de frig, de durere și de disconfort. 
Fie și pentru a-și opri dinţii din clănțănit. 

- Parcă mi-ai spus că ai luptat în Kanta, Pike? În război? 

- Da. Ca sergent, încuviință încet Pike din cap, iar ochii îi sclipiră 
straniu pe chipul ars, fără trăsături. Greu de crezut acum că 
înnebuneam din cauza căldurii. 

West scoase un gâlgâit. Ca un hohot trist de râs. 

— În ce unitate? 

- În primul regiment al cavaleriei din Oastea Regelui, sub 
comanda colonelului Glokta. 

— Dar acela a fost regimentul meu! 

— Ştiu. 


- Nu-mi aduc aminte de tine. 

Lui West i se păru că arsurile de pe faţa lui Pike își schimbară 
forma semănând cu o încercare de surâs. 

— Pe vremea aceea arătam altfel. Eu mi-aduc aminte de tine, 
Locotenente West. Oamenii ţineau la tine. Aveai suflet bun și 
spuneau că-ți pot împărtăși orice problemă. 

West încercă să-şi stăpânească emoția. Acum nu prea mai era în 
stare să rezolve probleme. Doar să le provoace. 

— Și cum de-ai ajuns în lagăr? 

Pike și Cathil făcură un schimb iute de priviri. 

- Deţinuţilor nu li se pun asemenea întrebări. 

- Oh, West își plecă privirea și își frecă mâinile, îmi pare rău. N- 
am vrut să te supăr. 

- Nu m-ai supărat, spuse Pike trăgând aer pe nas și frecându-se la 
marginea lui arsă. Am făcut niște greşeli. Şi atât. Hai s-o lăsăm 
baltă. Pe tine te așteaptă cineva acasă? 

West tresări şi își încrucișă braţele peste piept. 

— Am o soră acasă, în Adua. E... e mai complicat. 

Și i se păru că e mai bine să încheie subiectul. 

— Dar tu? 

— Am avut o nevastă. Când m-au trimis în lagăr, nu a vrut să mă 
însoțească. Multă vreme am urât-o pentru asta, dar știi ce? Cred că 
aș fi făcut la fel dacă aș fi fost în locul ei. 

Ladisla apăru dintre copaci, ștergându-și mâinile de poalele 
hainei lui West. 

— Ce bine e acum! Probabil că nu mi-a priit carnea aia pe care am 
mâncat-o dimineață. 

Se așeză între West și Cathil, iar fata se strâmbă de parcă cineva 
tocmai ar fi descărcat o roabă cu balegă lângă ea. Era evident pentru 
oricine că nu se puteau suferi. 

— Despre ce povestim? 

- Pike povestea despre soţia lui... 

- Da? Fireşte că sunteți la curent cu faptul că sunt logodit și mă 
voi căsători curând cu Prinţesa Terez, fiica Marelui Duce Orso de 
Talins. Frumuseţea ei este renumită în întreaga lume... 

Vocea i se stinse treptat şi privi încruntat la copacii întunecaţi, de 


parcă și-ar fi dat seama cât de stranii păreau asemenea conversații 
în ţinuturile sălbatice ale Engliei. 

- Deși am început să cred că ea nu-i tocmai încântată de acest 
aranjament matrimonial. 

— Nici nu-mi pot da seama de ce oare, murmură Cathil, luându-l 
peste picior pentru a zecea oară în seara aceea. 

- Sunt moștenitorul tronului! se burzului Prinţul, iar într-o bună 
zi voi deveni regele tău! N-ar fi rău dacă m-ai trata cu un dram de 
respect! 

Fata îi râse în nas. 

- Nu am ţară și nici rege și, cu siguranţă, nici pic de respect 
pentru tine. 

Ladisla rămase cu gura căscată de atâta indignare. 

— Nu-ţi permit să vorbeşti așa cu mine... 

Dow cel Negru se ivi lângă ei parcă de nicăieri. 

- Închide-i fleanca aia împuţită, mârâi el în limba nordică, 
împungând aerul cu degetul lui cel gros. Bethod are urechi 
pretutindeni! Spune-i să nu mai dea din limbă dacă nu vrea să 
rămână fără ea! 

— Vrea să nu mai vorbim, Înălţimea Voastră, traduse West în 
șoaptă. 

Prinţul încercă să-și înghită furia. 

- Măcar atât am înţeles și eu. 

Și el, şi Cathil își vârâră capetele între umeri și se priviră cu ură 
fără să mai scoată o vorbă. 


West stătea întins pe spate și privea la fulgii de zăpadă care 
cădeau dincolo de cizmele lui. Cathil dormea lipită de el într-o 
parte, iar Copoiul se întinsese în partea cealaltă. Toţi ceilalți 
dormeau strânși unul în altul acoperiți cu o pătură mare și 
puturoasă. Toţi în afară de Dow care stătea de veghe. Uluitor cum 
un asemenea frig reușea să-i apropie pe oameni. 

Din capătul grupului se auzea un sforăit bubuitor. Poate 
Treicopaci, sau poate Tul. Copoiul se zvârcolea în somn, tresărea, se 
întindea şi scotea sunete fără sens. Respirația lui Ladisla era 
hârâitoare și lipsită de vlagă. Aproape toţi adormiseră de îndată ce 


își puseseră capul jos. 

Însă West nu putea să doarmă. Se tot gândea la dificultățile cu 
care se confruntau, la pericolele îngrozitoare care îi pândeau. Și nu 
doar pe ei. Fără doar și poate că Mareșalul Burr era pe acolo pe 
undeva, prin pădurile Engliei, grăbindu-se spre sud ca să le vină în 
ajutor, fără să ştie că va cădea într-o capcană. Fără să știe că Bethod 
îl aștepta. 

Situaţia era cumplită, dar, în ciuda logicii, West se simţea cu 
inima ușoară. Pentru că aici lucrurile erau mult mai simple. Nu avea 
lupte zilnice de purtat, nici prejudecăţi de învins, şi nu trebuia să se 
gândească ce va fi peste o oră. Pentru prima dată după luni bune se 
simţea cu adevărat liber. 

Tresări și își întinse picioarele obosite. Cathil își schimbă poziţia 
şi își puse capul pe umărul lui, culcându-și obrazul pe uniforma lui 
jegoasă. Îi simţea căldura respirației pe faţă, căldura trupului prin 
haine. O căldură plăcută. Efectul era umbrit doar de duhoarea de 
sudoare şi pământ jilav și de Copoiul care îi schelălăia şi îi 
bodogănea în cealaltă ureche. West închise ochii cu un surâs vag pe 
chip. Poate că totul se va sfârși cu bine. Poate că încă mai avea o 
şansă se devină erou. Dacă ar reuși să-l ducă pe Ladisla în viață la 
Lordul Mareșal Burr. 


Vorbe în vânt 


Ferro călărea mai departe, atentă la toate din jur. Încă mai urmau 
cursul apei întunecate, vântul rece încă îi mai învolbura hainele, 
haosul încă mai stăpânea cerul ameninţător, dar ţinutul începuse să 
se schimbe. Perfect plat doar cu puţin înainte, era acum înțesat de 
dealuri şi de depresiuni tainice. Acolo se puteau ascunde dușmanii, 
iar ei nu-i plăcea ideea asta. Nu pentru că i-ar fi fost teamă, căci 
Ferro Maljinn nu se temea de nimeni. Dar trebuia să fie mult mai 
atentă, să aibă toate simţurile treze, să poată observa urmele celor 
care trecuseră pe acolo, să-şi poată da seama dacă îi pândește 
cineva. 

Era pur şi simplu o chestiune de bun-simt. 

Și iarba se schimbase. Se obișnuise să o vadă pretutindeni, înaltă 
şi unduind în bătaia vântului, însă aici era scurtă și uscată, galbenă 
ca paiele. Iar cu cât înaintau mai mult, cu atât devenea încă şi mai 
scurtă. Astăzi văzuseră multe petice chele de pământ. Pământ sterp, 
unde nu creștea nimic. Pământ gol, ca ţărâna din Ținuturile Haine. 

Pământ mort. 

Mort din niciun motiv evident. Se uită încruntată la câmpia 
zbârcită care se întindea până la dealurile din depărtare, linie 
zimţată deasupra orizontului. Nu se mişca nimic în spațiul acesta 
imens. În afară de ei şi de norii nervoși. Și de o pasăre care plutea 
deasupra, în înalturi, aproape nemișcată în văzduh şi doar aripile 
negre cu pene lungi vibrau aproape imperceptibil. 

- Prima pasăre pe care o văd de două zile, mârâi Nouădegete, 
uitându-se bănuitor la ea. 

— Îhî, fu Ferro de acord. Păsările au mai multă minte decât noi. 
Ce căutăm aici? 

— N-avem unde altundeva să mergem. 

Dar Ferro avea unde merge. Oriunde se aflau gurkieni de omorât. 

- Vorbeşte în numele tău. 

- De ce? Nu cumva prietenii din Ținuturile Haine te așteaptă cu 


nerăbdare să te întorci acasă? Și te pomenesc zi și noapte? Oare 
unde a dispărut Ferro? Suntem toţi trişti de când a plecat. 

Și fornăi ca la o glumă bună. 

Ferro nu înţelegea ce e de râs. 

- Nu putem fi cu toţii la fel de îndrăgiţi ca tine, pufni la rândul ei. 
Sunt convinsă că se va da o petrecere în cinstea ta atunci când te vei 
întoarce în Nord. 

— O, da, va fi o petrecere, sigur că va fi. De îndată ce mă vor 
spânzura. 

Cugetă câteva clipe la aceste vorbe, privindu-l din colțul ochilor. 
Privindu-l fără să fie nevoită să-și miște capul, astfel încât, dacă s-ar 
fi întâmplat ca el să se uite la ea, să se poată preface că ar fi avut 
privirea aţintită înainte. Acum, că se obișnuise cu el, trebuia să 
admită că acest alb uriaș nu era chiar atât de rău. Luptaseră 
împreună de mai multe ori, iar el luptase bine. Stabiliseră să se 
îngroape unul pe celălalt dacă va fi cazul și avea încredere în el că-și 
va ţine promisiunea. Arăta ciudat şi vorbea ciudat și nu se 
întâmplase încă să promită că va face ceva și să nu se țină de 
cuvânt, iar asta îl făcea să fie unul dintre cei mai grozavi bărbaţi pe 
care îi întâlnise vreodată. Desigur că nici prin minte nu-i trecea să-i 
spună sau să-i dea cumva de înţeles că așa gândește. 

Pentru că atunci o va dezamăgi. 

— Vrei să zici că n-ai pe nimeni? îl întrebă ea. 

- Doar dușmani. 

— Și de ce nu te lupţi cu ei? 

— Să mă lupt? Lupta asta m-a costat tot ce am avut vreodată, 
spuse și îi arătă palmele goale. Am rămas doar cu un renume prost 
și cu o mulțime de oameni care ar da orice ca să mă ucidă. Să mă 
lupt? Ha! Cu cât te lupţi mai bine, cu atât ajungi mai rău. Am plătit- 
o câtorva şi recunosc că m-am simţit excelent, însă sentimentul ăsta 
nu a durat. Răzbunarea nu-ţi ţine de cald noaptea, ăsta-i adevărul. 
Se pune prea mult preţ pe răzbunare. Dar răzbunarea singură nu-i 
de ajuns. Mai ai nevoie și de altceva. 

Ferro clătină din cap îndârjită. 

— Aştepţi prea mult de la viaţă, albule. 

Nouădegete surâse. 


- Și eu care credeam că tu aștepți prea puţin. 

- Nu ai cum să fii dezamăgit dacă nu aștepți nimic. 

- Dacă nu aștepți nimic, nici n-ai să capeţi nimic. 

Ferro se încruntă. Asta era problema cu discuţiile. Cumva reușeau 
s-o ducă acolo unde ea nu voia să meargă. Poate că nu prea avea 
experiență în domeniul acesta. Trase de frâie, își îmboldi calul cu 
călcâiele şi se îndepărtă de Nouădegete şi de ceilalți. Voia să fie 
singură. 

Tăcere. Tăcerea era plictisitoare, dar măcar era sinceră. 

Îi aruncă o privire furioasă lui Luthar care stătea în căruță, iar el 
îi răspunse cu un rânjet tembel cât de larg îi îngăduiau bandajele de 
pe jumătate de faţă. Și el i se părea cumva diferit acum și nu-i 
plăcea asta. Ultima oară când îi schimbase pansamentele, îi 
mulțumise, iar asta fusese ceva ciudat. Lui Ferro nu-i plăceau 
mulțumirile. De obicei ascundeau ceva. O deranja să știe că făcuse 
ceva ce merita mulțumiri. Ajutorul dat altora putea conduce la 
prietenie. Iar prietenia putea conduce la dezamăgire. În cel mai 
fericit caz. 

Și la trădare. În cel mai rău caz. 

Acum Luthar îi spunea ceva lui Nouădegete care își dădu capul pe 
spate și râse ca prostul, speriindu-și calul și aproape căzând din șa. 
Bayaz se legăna satisfăcut pe calul său, urmărindu-l pe Nouădegete 
cum apucă hăţul, iar în colțurile ochilor i se deschiseră evantaie de 
riduri de bucurie. Iritată, Ferro se îndepărtă și mai mult de ei. 

Îi plăcuse mult mai mult când nu se puteau suferi. Atunci 
atmosfera glacială care domnea între ei era una cunoscută, una în 
care se simțea bine. Una pe care o putea înţelege. Încrederea, 
camaraderia, jovialitatea erau atât de departe în trecutul ei încât 
nici nu le mai ţinea minte. 

Și cui îi place necunoscutul? 


Ferro văzuse o mulțime de morţi la viaţa ei. Chiar ea ucisese o 
grămadă de oameni. Și îngropase mulţi de una singură. Moartea era 
meseria ei și era și distracţia ei preferată. Dar niciodată nu văzuse 
atâtea cadavre la un loc. Împrăştiate pretutindeni în iarba bicisnică. 
Coboriî de pe cal și trecu printre ele. N-aveai cum să-ți dai seama 


cine se luptase cu cine, sau cine din ce tabără făcuse parte. 

Toţi morţii seamănă între ei. 

Cu atât mai mult când au fost jefuiți — când li s-au luat armurile 
și armele și mare parte din haine. Zăceau la grămadă, unul peste 
altul, în umbra alungită a unei coloane crăpate. Construcţie distrusă, 
cu aspect străvechi, a cărei piatră fărâmițată se îngemăna cu iarba 
ofilită și era împestrițată de licheni. O pasăre mare și neagră stătea 
în vârf, cu aripile strânse, și holba la Ferro niște ochi ca mărgelele. 

Cadavrul unei matahale de om era proptit de postamentul 
coloanei. În mâna fără viață încă mai strângea o săgeată frântă, iar 
sub unghii avea sânge negru și țărână neagră. Era foarte posibil să fi 
purtat un drapel, fu gândul lui Ferro. Se pare că toți soldaţii erau 
înnebuniți după steaguri. lar ea nu fusese niciodată în stare să 
înțeleagă de ce. Nu puteai ucide pe cineva cu un steag. Nu te puteai 
apăra cu un steag. Cu toate acestea, bărbaţii erau topiți după 
steaguri. 

— Ce mare tâmpenie, murmură ea încruntându-se la pasărea de pe 
coloană. 

— Un măcel, spuse Nouădegete. 

Bayaz gemu și își frecă bărbia. 

- Dar cine s-a luptat şi împotriva cui? 

Ferro văzu cum Luthar face ochii mari în mijlocul chipului 
umflat. Părea îngrijorat. Quai stătea pe capră, chiar în fața lui, cu 
hăţurile libere, privind inexpresiv la cadavrele din jur. 

Femeia întoarse unul dintre trupuri și îl adulmecă. Piele deschisă 
la culoare, buze vinete, fără miros, deocamdată. 

— Nu s-a întâmplat de prea multă vreme. Poate acum două zile. 

- Şi nu e nicio muscă? întrebă Nouădegete uitându-se bănuitor la 
cadavre. Doar câteva păsări cocoţate pe ele le urmăreau mișcările. 

- Nimic altceva decât păsări. Și nici măcar nu mănâncă. Straniu. 

— Nu chiar, prietene! 

Ferro ridică brusc capul. Un bărbat se apropia cu pași mari de ei, 
traversând iute câmpul de luptă. Un alb înalt, zdrențăros, cu o 
bucată de lemn noduros în mână. Păr vâlvoi și slinos, barbă lungă și 
încâlcită. Ochi bulbucaţi și strălucitori și sălbatici pe chipul cu riduri 
adânci. Ferro îl privi lung, nereușind să-şi dea seama cum de 


ajunsese să se apropie atât de mult de ei fără ca ea să-l simtă. 

La auzul glasului lui, păsările se ridicară de pe cadavre, dar nu se 
împrăştiară speriate, care încotro, ci zburară spre el, iar unele i se 
așezară pe umeri, altele începură să planeze în jurul capului său în 
cercuri largi. Ferro smulse o săgeată din tolbă şi dădu să-și apuce 
arcul, dar Bayaz întinse braţul spre ea. 

— Nu. 

- Vedeţi? îi întrebă albul înalt arătând spre coloana crăpată, iar 
pasărea din vârful ei i se așeză pe degetul întins. Coloana de o sută 
cincizeci de kilometri! Mai sunt o sută cincizeci de kilometri până la 
Aulcus! 

Lăsă mâna jos, iar pasărea i se cățără pe umăr, alături de suratele 
ei și se potoli. 

- Staţi chiar la marginea ținutului mort! Nicio ființă nu poate 
veni aici dacă nu i-a fost sortit să vină! 

- Bună ziua, frate! strigă Bayaz, iar Ferro își dosi supărată 
săgeata. 

Alt Mag. Ar fi trebuit să bănuiască. Ori de câte ori doi din ăștia se 
adunau la un loc, precis urmau multe clămpăneli din buze, multe 
vorbe înşirate. 

Adică multe minciuni. 

— Marele Bayaz! răcni străinul apropiindu-se. Întâiul dintre Magi! 
Și păsările cerului, și peştii apelor, și fiarele pământului m-au 
înștiințat de sosirea ta, iar acum te văd cu propriii mei ochi și parcă 
tot nu-mi vine a crede. Eşti aievea, oare? Binecuvântatele tale 
picioare pășesc oare pe acest pământ însângerat? 

Îşi înfipse toiagul în pământ, iar pasărea cea mare şi neagră îi 
cobori de pe umăr și se așeză în vârful lui, ţinându-se strâns cu 
ghearele și bătând din aripi până își găsi echilibrul. Prudentă, Ferro 
făcu un pas înapoi cu mâna la cuţit. Nu avea de gând să lase vreuna 
din creaturile astea să se găinățeze pe ea. 

— Zacharus, spuse Bayaz descălecând greoi. Iar lui Ferro i se păru 
că nu deslușește prea multă bucurie în glasul lui. Pari bine, sănătos, 
frate. 

- Par istovit. Par istovit, și murdar, și furios. Așa par pentru că 
așa mă simt. Greu mai dă omul de tine, Bayaz. Te-am căutat de-a 


lungul și de-a latul câmpiei. 

- Ne-am ascuns vederii cât am putut. Și aliaţii lui Khalul sunt pe 
urmele noastre. 

Ochii lui Bayaz se aplecară asupra carnagiului. 

— Tu ai făcut asta? 

- Tânărul Glotus, aflat sub protecţia mea, a făcut-o. E aprig ca un 
leu, drept îți spun, şi e un împărat la fel de mare precum cei din 
vechime! L-a capturat pe cel mai mare rival, pe fratele lui, Scario, și 
l-a iertat, pufni Zacarus. Nu așa îl sfătuisem eu, dar tinerii de azi fac 
totul numai după capul lor. Ce vezi aici sunt ultimii oameni ai lui 
Scario. Cei care nu au vrut să se predea. 

Îşi flutură nepăsător mâna spre cadavre, iar pasărea flutură din 
aripi împreună cu el. 

- Are și clemenţa limitele ei, remarcă Bayaz. 

- Nu au vrut să intre în ținuturile moarte, așa că s-au hotărât să 
ne înfrunte aici și aici au și murit, la umbra coloanei de o sută 
cincizeci de kilometri. Glotus le-a luat stindardul celei de-a Treia 
Legiuni. Exact același stindard sub care a luptat Stolicus. Relicvă a 
Timpurilor Străvechi! Așa cum suntem noi, frate. 

Dar Bayaz nu păru impresionat. 

- O bucată de cârpă veche. Care nu le-a fost câtuși de puţin de 
folos amărâţilor ăstora. Nu ești mai bărbat dacă duci cu tine o 
zdreanță plină de molii. 

- Poate că nu. Adevărul e că e foarte decolorată. Iar pietrele 
preţioase din broderie au fost de multă vreme smulse și vândute pe 
arme. 

— În zilele astea pietrele preţioase sunt un lux, însă toată lumea 
are nevoie de arme. Unde este acum tânărul tău împărat? 

- Pe drumul de întoarcere spre vest, fără a face un popas ca să-și 
incinereze morţii. Se îndreaptă spre Darmium, să-l asedieze și să-l 
spânzure pe nebunul ăla de Cabrian de zidurile cetăţii. Poate după 
aceea vom avea, în sfârșit, pace. 

Bayaz scoase un fornăit trist. 

- Dar mai poți să-ţi amintești ce înseamnă pacea? 

— Ai fi surprins să afli cât de multe îmi amintesc, răspunse 
Zacharus, holbându-se la Bayaz cu ochii săi bulbucaţi. Dar ce se mai 


întâmplă în lumea largă? Ce mai face Yulwei? 

— Stă cu ochii în patru, ca întotdeauna. 

- Și ce mai ştii de celălalt frate al nostru, oaia neagră a familiei, 
marele Profet Khalul? 

Trăsăturile lui Bayaz se înăspriră. 

- Devine din ce în ce mai puternic. S-a pus în mișcare. Simte că 
timpul lui a venit. 

- Și, bineînţeles, tu intenţionezi să-l opreşti? 

- Ce altceva să fac? 

- Hmmm. Ultima oară când am auzit de el, Khalul era în sud, 
însă tu te îndrepţi spre vest. Te-ai rătăcit, frate? N-ai să găsești 
nimic acolo, în afară de ruinele trecutului. 

— Trecutul ascunde multă putere. 

- Putere? Ha! Nu te-ai schimbat. Și ai niște tovarăși de călătorie 
tare ciudați, Bayaz. Firește, îl cunosc pe tânărul Malacus Quai. Cum 
o mai duci, povestitorule? îi strigă el ucenicului. Cum îți merge, 
vorbărețule? Cum se poartă fratele meu cu tine? 

Quai rămase cocârjat în căruţă. 

- Destul de bine. 

- Destul de bine? Doar atât? Măcar ai învăţat să-ţi ţii gura. Cum 
de-ai reușit să-l înveţi asta, Bayaz? Eu n-am putut să-l fac să tacă, 
oricât m-am străduit. 

Bayaz se încruntă la Quai. 

- N-a fost prea greu. 

- Așa deci. Cum spunea Juvens? Cele mai bune lecţii sunt acelea 
pe care le înveţi singur. 

Zacharus își propti ochii bulbucaţi asupra lui Ferro, iar păsările, 
toate ca una singură, își întoarseră mărgelele ochilor în aceeași 
direcție. 

- Stranie ființă. 

— Are sângele potrivit. 

- Tot mai ai nevoie și de cineva care să fie în stare să vorbească 
cu spiritele. 

— El, făcu Bayaz un semn din cap spre Nouădegete. 

Albul cel uriaș își făcuse de lucru cu șaua până în acel moment și 
ridică derutat privirea. 


— EI? se încruntă Zacharus. 

Multă furie, îşi spuse Ferro, dar și ceva tristeţe şi teamă. Păsările 
de pe umerii şi de pe capul lui, de pe vârful toiagului lui, se 
îndreptară și începură să bată din aripi şi să chirăie. 

— Ascultă-mă, până nu e prea târziu, frate. Renunţă la toată 
prostia asta. Vin alături de tine împotriva lui Khalul. Alături de tine 
şi de Yulwei. Toţi trei împreună, ca în Timpurile Străvechi, 
împotriva Creatorului. Magii uniți. Am să te ajut. 

Urmă o tăcere prelungă și riduri aspre acoperiră chipul lui Bayaz. 

- Ai să mă ajuţi? Ar fi trebuit să mă ajuţi mai de mult, după 
prăbușirea Creatorului, când te-am implorat s-o faci. Poate că atunci 
am fi putut să distrugem nebunia lui Khalul înainte să prindă 
rădăcini. Acum tot Sudul e năpădit de Devoratori care se poartă de 
parcă ar fi la ei acasă, batjocorind pe față cuvântul sacru al 
învățătorului nostru! Dar cred că singuri noi trei nu mai suntem de 
ajuns acum. Şi atunci ce ai să faci? Ai s-o convingi pe Cawneil să-și 
lase cărțile? Ai s-o cauţi pe Leru în tot Cercul Lumii și ai s-o scoţi la 
suprafață de sub piatra unde s-a târât? Ai să-l aduci înapoi pe 
Karnault din largul oceanului, sau pe Anselmi și pe Dintespart din 
ținutul morţilor? Magii uniţi, spui? - și buzele lui Bayaz se 
strâmbară într-un rânjet sarcastic. A trecut vremea aceea, frate. 
Corabia aia a plecat din port de mult timp și nu se va mai întoarce 
niciodată, iar noi nu suntem la bord! 

- Înţeleg! șuieră Zacharus, bulbucându-și și mai mult ochii 
injectaţi. Și dacă vei găsi ceea ce cauţi, ce ai să faci atunci? Chiar 
crezi că vei fi în stare să deţii controlul? Ai îndrăzneala să-ți 
închipui că tu vei reuşi acolo unde Glustrod şi Kanedias și Juvens 
însuși au dat greș? 

— Am învăţat din greșelile lor. 

- Nu prea cred! N-ai face decât să pedepseşti o crimă cu una și 
mai gravă! 

Buzele subţiri ale lui Bayaz deveniră parcă și mai subțiri, iar 
obrajii lui supți deveniră și mai supți. Nu de teamă, nu din cauza 
tristeţii, ci pentru că și el era foarte furios. 

— Nu eu am fost de vină pentru toate astea, frate! Am încălcat eu 
oare a Doua Lege? Am târât eu oare în sclavie jumătate din 


populaţiile din sud doar ca să-mi satisfac orgoliul? 

- Nu, dar toţi avem partea noastră de vină, iar tu mai mult decât 
ceilalți. E straniu cum de eu sunt în stare să-mi amintesc lucruri pe 
care tu le omiţi dinadins. Cum te-ai certat cu Khalul. Cum Juvens s-a 
hotărât să vă separe. Cum l-ai căutat pe Creator și l-ai convins să-ți 
împărtășească tainele lui. 

Zacharus scoase un hohot de râs aspru, ca un cotcodăcit furios, 
iar păsările croncăniră și cârâiră împreună cu el. 

- Cutez a spune că nu a avut niciodată intenţia să-și împartă fiica 
cu tine, ce spui, Bayaz? Fiica Creatorului? Tolomei? Ai cumva loc în 
memorie pentru ea? 

Ochii lui Bayaz aruncară săgeți de gheaţă. 

- Poate că eu sunt de vină, șopti el. Atunci și rezolvarea trebuie 
să vină tot de la mine... 

— Crezi că lui Euz i s-a năzărit să dea Prima Lege doar pentru că 
n-avea ce face? Crezi că Juvens a dus lucrul acesta la Marginea 
Lumii pentru că nu e periculos? E... e malefic! 

- Malefic? pufni dispreţuitor Bayaz. Cuvânt de speriat copiii. 
Cuvânt pe care-l folosesc cei ignoranţi pentru cei care nu sunt de 
acord cu ei. Am crezut că ne-am dezbărat de asemenea idei cu multe 
secole în urmă. 

- Dar riscurile... 

- Hotărârea mea este luată, spuse Bayaz cu voce neclintită și 
aspră. De ani întregi mă gândesc la asta. Ai spus ce-ai avut de spus, 
Zacharus, dar nu-mi dai de ales. Încearcă să mă opreşti, dacă simți 
că trebuie. Sau dă-te la o parte. 

- Înseamnă că nu s-a schimbat nimic. 

Bătrânul se întoarse spre Ferro. Chipul zbârcit îi tresărea, iar 
păsările îşi întoarseră ochii rotunzi și negri după ai lui. 

- Tu ce spui, sânge de diavol? Ştii cumva ce te va pune să atingi? 
Înţelegi cumva ce te va pune să duci? Ai cea mai vagă idee de 
pericolele care te pândesc? 

O pasăre mai micuță își luă zborul de pe umărul lui și începu să 
freamăte în jurul capului lui Ferro. 

- Ai face bine s-o iei la goană încotro vezi cu ochii și să nu te 
oprești! Voi toţi ar trebui să fugiţi de aici! 


Buzele lui Ferro se strâmbară într-un rictus disprețuitor. Plesni 
pasărea de deasupra ei și aceasta se prăbuși la pământ unde începu 
să țopăie și să piuie printre cadavre. Suratele ei chirăiră și șuierară 
și își cloncăniră furia, dar nu le băgă în seamă. 

- Nu știi nimic despre mine, prost bătrân cu barbă murdară. Nu 
te preface că m-ai înţelege sau că ai ști ce am în minte sau ce mi s-a 
promis. De ce te-aş crede pe tine şi nu pe celălalt mincinos bătrân? 
Ia-ți păsările de aici și vezi-ţi de treburile tale și nu ai să pățești 
nimic. Restul nu sunt decât vorbe în vânt. 

Zacharus și păsările lui o priviră chiorâș. Bătrânul se încruntă, 
deschise gura să mai spună ceva, dar se răzgândi și o închise când 
Ferro se aruncă în șa și îşi îndemnă calul la galop spre vest. În 
spatele ei se auzea zgomotul surd făcut de copitele celorlalți cai, se 
auzea plesnetul dârlogilor lui Quai, apoi vocea lui Bayaz. 

- la aminte la păsările văzduhului, la peștii apelor, la fiarele 
pământului. Curând vei afla că a fost omorât Khalul și că de 
Devoratori s-a ales praful și pulberea, că toate greșelile trecutului au 
fost îngropate, așa cum s-ar fi cuvenit să se întâmple de multă 
vreme. 

- Sper să ai dreptate, dar mă tem că veştile pe care le voi afla vor 
fi mai rele. 

Ferro se uită în urmă și îi văzu pe cei doi schimbând o ultimă 
privire înghețată. 

- Greșelile trecutului nu pot fi îngropate prea ușor. Sincer sper să 
dai greș. 

— Priveşte în jur, prietene, surâse Întâiul dintre Magi cocoţându-se 
pe cal. Niciuna dintre speranţele tale nu a devenit vreodată 
realitate. 

Și, astfel, grupul se îndepărtă de cadavre în tăcere, pe lângă 
coloana de o sută cincizeci de kilometri, intrând în ţinutul mort. 
Spre ruinele trecutului. Spre Aulcus. 

Sub un cer tot mai întunecat. 


O chestiune de timp 


Arhilectorului Sult 
Șef al Inchiziției Maiestăţii Sale 


Eminenţă, 


Au trecut deja șase săptămâni de când ne împotrivim gurkienilor. În 
fiecare dimineaţă, aceștia ne sfidează focul ucigător și reușesc să arunce 
pământ și bolovani în șanțul nostru. În fiecare noapte, coborâm oameni 
pe ziduri ca să îl curețe. În pofida tuturor eforturilor noastre, au izbândit 
totuși să umple canalul în două locuri. De atunci, în fiecare zi, grupuri 
de asalt ies din liniile armatei gurkiene și îşi instalează scările pe zidurile 
noastre, iar unii chiar se urcă pe ele, dar sunt respinși cu violență de 
soldaţii noștri. 

În tot acest timp, catapultele își continuă bombardamentul, iar câteva 
porțiuni din zidurile noastre au fost semnificativ slăbite. Le-am sprijinit 
cum am putut, dar s-ar putea să nu treacă multă vreme până când vor 
găsi o breșă accesibilă. Am ridicat baricade înlăuntrul cetăţii pentru a ne 
putea împotrivi lor, în eventualitatea în care vor reuși să pătrundă în 
Orașul Inferior. Fortificațiile noastre sunt testate la limită, dar nimeni nu 
se gândește la capitulare. Vom continua lupta. 

Ca întotdeauna, Eminenţă, slujesc și mă supun. 


Sand dan Glokta 
Superior de Dagoska 


Glokta își ținu răsuflarea, lingându-și gingiile goale, când privi 
prin lunetă la norii de colb care se așezau pe acoperișurile din 
mahalale. Se stinseră ultimele bubuituri și pocnete și, în acea clipă, 
Dagoska fu cuprinsă de o tăcere stranie. Lumea întreagă și-a ținut 
respiraţia. 

Atunci un urlet îndepărtat ajunse pe balconul lui, ricoșând în 


înalturi din zidurile Citadelei. Urlet pe care și-l amintea mult prea 
bine de pe câmpurile de luptă vechi și noi. Dar fără a fi însoţit de 
vreo amintire fericită. Strigătul de luptă al gurkienilor. Inamicul atacă. 
Ştia că acum se năpusteau peste terenul deschis din fața zidurilor, 
așa cum făcuseră de nenumărate ori în ultimele săptămâni. Doar că 
acum au pe unde să intre. 

Urmări cum siluetele minuscule ale soldaţilor se cățărau pe 
zidurile și turlele colbuite de-o parte şi de cealaltă a breșei. Își 
cobori luneta ca să poată cuprinde baricadele așezate într-un 
semicerc uriaș și cele trei rânduri de soldați ghemuiţi în spatele lor 
în aşteptarea gurkienilor. Se încruntă și își mișcă în cizmă laba 
amorțită a piciorului stâng. Apărare aparent slăbuţă. Dar este tot ce 
avem. 

Acum soldaţii gurkieni începură să se reverse prin gaura mare din 
zid aidoma unor furnici negre care ies dintr-un mușuroi; din norii 
groși de praf maroniu ieșeau puzderie de oameni care se înghesuiau 
unul în altul, de arme sclipitoare, de steaguri care fluturau în vânt. 
Coborau peste troienele de ruine și intrau de-a dreptul într-o 
grindină furioasă de săgeți. Primii care au trecut prin deschizătură. 
Poziţie deloc de invidiat. Primele rânduri fură secerate instantaneu, 
siluetele micuţe ale celor loviți se prăbușeau la pământ şi se 
rostogoleau pe colina de moloz din spatele zidurilor. Mulţi muriră, 
dar și mai mulți veneau din urmă, călcând în picioare trupurile 
camarazilor lor căzuţi, înaintând greoi peste mormanele de bolovani 
și lemne, intrând în cetate. 

Acum văzduhul se umplu de un alt strigăt, iar Glokta îi văzu pe 
ceilalți atacând din spatele baricadelor. Soldați ai Uniunii, 
mercenari, dagoskani, toţi se repeziră la breșa pe unde pătrundeau 
gurkienii. De la această distanță i se părea că toți se deplasează cu o 
încetineală caraghioasă. Un șuvoi de ulei și unul de apă care curg unul 
spre celălalt. Se întâlniră şi deveni imposibil să-i mai deosebeșşti pe 
unii de ceilalți. Totul devenise o masă curgătoare, semănată de 
luciul metalului, umflându-se şi vălurind ca marea, ici şi colo sub 
culorile câte unui steag mototolit. 

Strigătele şi urletele întârziară deasupra orașului, vibrând, 
mișcându-se în adierea vântului. Vuiet al durerii și al furiei, larma 


luptei, zăngănitul armelor. Uneori părea o furtună îndepărtată, de 
nepătruns. Alteori, un singur țipăt sau un singur cuvânt reușea să 
ajungă până la urechile lui Glokta cu claritate uluitoare. Toate 
aceste zgomote îi aminteau de mulțimile de spectatori de la 
Competiţie. Numai că săbiile de acum nu sunt boante. Și ambele tabere 
se luptă cât se poate de serios. Mă întreb câţi or fi murit de azi 
dimineaţă? Se întoarse spre generalul Vissbruck care asuda alături în 
uniforma lui imaculată. 

— Ai luptat vreodată într-o asemenea busculadă, generale? Într-o 
asemenea bătălie corp la corp? 

Vissbruck îi răspunse fără să-și lase jos luneta de la ochi. 

— Nu. 

- Nici nu ţi-aș recomanda. Mie mi s-a întâmplat o singură dată și 
nu-mi doresc absolut deloc să repet experienţa. 

Strânse mai tare mânerul toiagului în palma transpirată. Nu că 
așa ceva chiar ar mai fi posibil acum. 

- De obicei luptam călare. Atacam corpuri mici de infanterie, le 
dezmembram și le hăituiam. Mă dedasem nobilei îndeletniciri de a 
tăia în bucăţi oameni în fugă și am căpătat nenumărate laude pentru 
asta. Din păcate, aveam să aflu curând că lupta pe jos este cu totul 
altceva. Înghesuiala este atât de mare, încât abia dacă poţi să 
respiri, darămite să faci acte de eroism. Eroi sunt cei care au norocul 
să iasă vii dintr-o asemenea încleștare, râse el sumbru. Mi-aduc 
aminte că fusesem împins din toate părțile până mă lipisem de un 
ofițer gurkian. Eram atât de aproape unul de celălalt că ai fi zis că 
suntem amanți, nu dușmani, și niciunul din noi nu era în stare să 
facă vreo mișcare, să-l lovească în vreun fel pe celălalt, ci doar 
mârâiam ca fiarele unul la altul. Și de pretutindeni din jurul tău te 
înțeapă vârfurile lăncilor. Oamenii ajung să fie împinși în tăișurile 
armelor camarazilor lor, ajung să fie zdrobiți sub tălpile camarazilor 
lor. Mult mai mulți mor accidental decât premeditat. 

Întreaga poveste nu e nimic altceva decât un ghinion imens. 

— Urâtă afacere, murmură Vissbruck, dar trebuie făcută. 

- Într-adevăr. Într-adevăr. 

Acum Glokta zări un stindard gurkian, zdrenţuit şi pătat, 
fluturând deasupra gloatei în clocote. De pe ziduri se aruncau 


bolovani peste invadatori. Soldaţii se înghesuiau unii în alţii, 
neputincioşi, neavând unde să se ascundă, umăr lângă umăr, 
incapabili să se miște. Peste capetele lor fu răsturnat un cazan uriaș 
cu apă fiartă. Deja de când intraseră prin breșa din zid, gurkienii își 
pierduseră aspectul rigid și ordonat, iar acum această masă amorfă 
începu să șovăie. Apărătorii Dagoskăi îi înconjurară din toate 
părțile, necruțători, împingându-i cu sulițele și scuturile, lovind în 
dreapta şi în stânga cu sabia și toporişca, călcându-i în picioare pe 
cei căzuți. 

— Îi respingem! se auzi exclamaţia lui Vissbruck. 

- Da, șopti Glokta uitându-se prin ochean la bătălia aceea 
disperată. Așa se pare. 

Iar bucuria mea nu are limite. 

Asaltul gurkienilor fusese dejucat, iar ei cădeau la pământ unul 
după altul pe când se împleticeau încercând să urce cu spatele 
dealul de moloz și să iasă din cetate pe teren neutru. Săgeţile 
arcașilor de pe ziduri răspândeau panica și moartea în rândurile lor. 
Sunetul îndepărtat al uralelor de bucurie ajunse până la zidurile 
Citadelei. 

Alt asalt respins. Zeci de gurkieni uciși, însă întotdeauna apar încă și 
mai mulți. Dacă străpung baricadele și intră în Orașul Inferior, suntem 
terminati. Ne pot ataca cât de des au chef. E suficient să pierdem o 
singură dată și jocul se încheie. 

— Se pare că ziua este a noastră. Cea de azi, cel puţin. 

Glokta șchiopătă spre colțul balconului și privi cu luneta spre golf 
și spre Marea Sudului de dincolo de el. Acolo nu se întâmpla nimic. 
Apele calme străluceau blând până departe, la linia orizontului. 

- Și nici urmă de corăbiile gurkiene. 

Vissbruck îşi drese glasul. 

— Cu cel mai profund respect... 

Adică fără strop de respect, înţeleg. 

- Gurkienii nu au fost niciodată navigatori pricepuţi. Există vreun 
motiv pentru care ar trebui să presupunem că acum au corăbii? 

Niciunul în afară de vorbele unui vrăjitor negru și bătrân care a 
apărut în camera mea, în toiul nopţii și care m-a sfătuit să mă uit după 
corăbiile alea. 


- Doar pentru că nu suntem în stare să observăm un lucru, nu 
înseamnă că lucrul acela nu există. Împăratul gurkian ne ţine deja 
pe jar. Poate că-și menajează flota, așteptând un moment mai bun 
de atac, refuzând să-şi dezvăluie întreaga forță până nu este absolut 
necesar. 

— Dar cu corăbii ar putea institui o blocadă, ne-ar putea înfometa, 
ne-ar putea ocoli fortificațiile! Nu ar fi trebuit să irosească vieţile 
atâtor soldați... 

— Împăratul din Gurkhul are soldaţi din belșug. Și uite ce 
deschizătură mare au făcut în ziduri. 

Glokta cercetă cu privirea zidurile până dădu de celălalt punct 
slab. Se observau crăpăturile din partea interioară a zidului, proptit 
în locul acela cu grinzi grele. Însă tot se încovoia înspre înăuntru. 
Mai mult cu fiecare zi care trecea. 

- Şi curând vor avea şi o a doua breșă. Ne-au astupat șanțul în 
patru locuri. Iar în tot acest timp, noi ne împuţinăm și ne scade 
moralul. Nu au nevoie de corăbii. 

- Dar și noi avem corăbiile noastre. 

Glokta fu surprins să-l descopere pe general doar la o jumătate de 
pas în spatele lui, adresându-i-se pe un ton mieros, dar insistent și 
privindu-l în ochi cu toată sinceritatea de care era capabil. Ca unul 
care face planuri de nuntă. Sau trădare. Oare despre care din cele două 
să fie vorba? 

- Încă mai avem timp, se precipită Vissbruck cu glas şoptit şi cu 
ochii-i alergând prudenţi până la ușă și înapoi. Noi deţinem 
controlul asupra golfului. Şi câtă vreme mai avem Orașul Inferior, 
controlăm şi cheiurile. Îi putem scoate de aici pe cetăţenii Uniunii. 
Măcar pe civili. În Citadelă au mai rămas soțiile și copiii unor 
ofițeri, și mai sunt și niște negustori și niște meșteșugari răzlețiți 
prin Oraşul Superior care nu au vrut să plece când au plecat ceilalți. 
Am putea s-o facem foarte grabnic. 

Glokta se  încruntă. Poate că are dreptate, însă ordinele 
Arhilectorului au fost altele. Civilii trebuie să se descurce pe cont propriu 
dacă vor să plece de aici. Iar trupele Uniunii nu pleacă nicăieri. Decât la 
propriile ruguri funerare, firește. Însă Vissbruck îi luă tăcerea drept un 
semn de încurajare. 


- Dacă îmi ordoni, am putea s-o facem chiar în seara aceasta, și 
vom fi cu toți duși de aici înainte ca... 

- Şi ce se va întâmpla cu noi, generale, când vom coborî din 
corăbii pe pământul Uniunii? Vom avea parte de o reuniune 
înduioșătoare cu mai-marii noștri din Agriont? Unii dintre noi vor 
vărsa lacrimi destul de curând, nu am nicio îndoială în privinţa asta. 
Sau zici că ar fi mai bine să luăm corăbiile și să pornim spre mult 
prea îndepărtatul Suljuk, unde vom duce vieţi lungi și îndestulate? 
spuse Glokta clătinând încetişor din cap. E o iluzie încântătoare, dar 
atâta tot. Ordinele noastre sunt să apărăm cetatea. Nici vorbă să 
capitulăm. Nici vorbă să ne retragem. Nici vorbă să luăm corăbiile și 
să plecăm acasă. 

— Nu plecăm acasă, repetă posomorât Vissbruck. În tot acest timp 
gurkienii se apropie tot mai mult cu fiecare zi care trece, pierderile 
noastre cresc şi până și cel mai de joasă speţă calic din cetate îşi dă 
seama că nu mai putem apăra multă vreme zidurile. Oamenii mei 
sunt în pragul revoltei, iar pe mercenari nu ne putem bizui. Ce vrei 
să le mai spun? Că în ordinele Consiliului Închis nu se spune nimic 
despre retragere? 

— Spune-le că aşteptăm să ne vină întăriri din zi în zi. 

— Le spun asta de săptămâni întregi! 

— Atunci n-ar trebui să mai conteze câteva zile în plus. 

Vissbruck bătu des din pleoape. 

— Şi-mi este permis să întreb când anume vor sosi întăririle? 

- În..., spuse Glokta rar, îngustându-și ochii,... Orice moment. 
Până atunci, ne apărăm. 

- Dar de ce? întrebă Vissbruck cu voce piţigăiată ca de fetișcană. 
Pentru ce? E imposibil! Toate pierderile astea inutile! De ce, fir-ar să 
fie? 

De ce? Mereu de ce. M-am săturat să tot întreb. 

— Dacă tu crezi că am habar ce e în mintea Arhilectorului, 
înseamnă că ești un idiot mai mare decât mi-am închipuit, răspunse 
Glokta dus pe gânduri și sugându-și gingiile. Dar ai dreptate într-o 
privinţă. Trebuie să ne pregătim să ne retragem în Orașul Superior. 

- Dar... dacă abandonăm Orașul Inferior, abandonăm și docurile! 
Și atunci nu vom mai putea primi provizii! Și nici întăriri, 


presupunând că vor veni! Ce s-a ales de discursul tău înălțător, 
Superiorule? Când mi-ai spus că zidurile Orașului Superior sunt prea 
lungi și prea slabe? Că dacă vor cădea zidurile fortificate ale cetăţii, 
orașul va fi sortit pieirii? Că trebuie să-i învingem acolo, sau n-o să-i 
învingem deloc? Așa mi-ai spus! Și dacă pierdem docurile... nu vom 
mai putea fugi! 

Dragul meu general, durduliul meu, cârnăciorul meu, nu înţelegi? 
Fuga nu a fost niciodată o opțiune. 

Glokta rânji larg, arătându-i lui Vissbruck găurile din gură. 

- Dacă un plan eșuează, trebuie să încercăm un altul. Așa cum ai 
precizat cu multă acuratețe, situaţia este disperată. Crede-mă, și mie 
mi-ar conveni ca Împăratul să renunțe, pur şi simplu, și să plece 
acasă, dar nu prea cred că ne putem baza pe asta, ce zici? Trimite 
vorbă lui Cosca și lui Kahdia că toți civilii trebuie scoși la noapte din 
Orașul Inferior. S-ar putea să fim nevoiţi să ne retragem în orice 
clipă. 

Măcar nu va mai trebui să mă chinuiesc să ajung la linia frontului. 

- Dar nu încap atâţia în Orașul Superior! O să stea pe străzi! 

Mai bine pe străzi decât în mormânt. 

- O să doarmă în pieţe și pe holurile clădirilor! 

Mai bine decât să doarmă în pământ. 

— Sunt mii de oameni acolo! 

— Atunci, cu cât veţi începe mai repede, cu atât va fi mai bine. 


Glokta fu nevoit să se îndoaie din șale ca să poată trece prin 
cadrul uşii. Căldura din încăpere era aproape insuportabilă, iar 
duhoarea de transpiraţie și carne arsă îi irită gâtul. 

Cu dosul mâinii tremurătoare își şterse ochii care deja începuseră 
să-i curgă şi încercă să deslușească ceva prin beznă. Cei trei 
practicieni se materializară din întuneric. Dispuși în cerc, cu feţele 
mascate luminate de lucirea furioasă a mangalului incandescent, 
numai vână dură şi umbră dură. Diavoli din iad. 

Cămașa lui Vitari era leoarcă și i se lipise de umeri, iar riduri de 
furie îi încreţeau chipul. Severard era gol până la brâu, gâfâielile îi 
erau înăbușite de mască, iar transpiraţia îi picura din părul lins. 
Frost era atât de ud, de parcă tocmai ce ar fi venit din ploaie, stropii 


graşi de sudoare îi curgeau pe pielea albă; își ținea maxilarele 
proeminente încleştate. Singura persoană din încăpere care nu părea 
a simţi disconfortul era Shickel. Când Vitari îi înfipse drugul 
incandescent în piept, pe chip i se întipări un zâmbet extaziat. De 
parcă ar fi cel mai fericit moment din viaţa ei. 

Urmărind scena, Glokta se simţi cuprins de emoție căci își aminti 
că și el trecuse prin așa ceva. Își aminti cum se rugase, implorase, 
plânsese în hohote cerând îndurare. Își aminti senzaţia metalului pe 
piele. Atât de îngrozitor de fierbinte, încât părea aproape rece. Îşi 
aminti urletele sale lipsite de logică. Mirosul greu al propriei cărni 
arse. Același miros pe care îl simţea și acum. Mai întâi trebuie să 
pătimești tu însuţi, apoi să pricinuiești altora aceeași suferință, apoi să 
poruncești altora să tortureze. Așa funcţionează lucrurile în viaţă. Ridică 
din umerii care îl dureau tare și intră șchiopătând în cameră. 

— Ceva progrese? croncăni el. 

Severard își îndreptă spatele cu un geamăt și îşi şterse 
transpiraţia care îi șiroia pe frunte. 

— Nu știu cum se simte ea, dar eu mai am puţin și dau în primire. 

- Nu ajungem nicăieri așa! exclamă Vitari, aruncând drugul de 
fier în coșul cu tăciuni aprinși și stârnind o explozie de scântei. Am 
încercat cu sabia, am încercat cu ciocanul, am încercat cu apa, am 
încercat cu focul. Nu vrea să scoată niciun cuvânt. Căţeaua asta 
nenorocită e din piatră. 

- E mai moale decât piatra, șuieră Severard, dar nu seamănă cu 
noi. 

Luă un cuţit de pe masă care aruncă sclipiri portocalii în 
întuneric, se aplecă și crestă adânc antebraţul subțire al lui Shickel. 
Fata nu tresări. Prin rana deschisă, roșul cărnii lucea furios. 
Severard își vâri degetul în tăietură și îl răsuci. Shickel nu lăsă să se 
vadă că ar fi simţit vreo durere. Își scoase degetul și îl frecă de 
vârful degetului mare. 

- Carnea ei nu e nici măcar umedă. E ca și cum aş tăia un 
cadavru vechi de o săptămână. 

Glokta simți cum începe să-i tremure piciorul, se strâmbă de 
durere şi se lăsă pe unicul scaun din încăpere. 

— Evident, nu-i în regulă. 


— Pu-tin t-put, mârâi Frost. 

— Dar nu se mai vindecă la fel de repede ca înainte. 

Niciuna din rănile de pe trupul fetei nu se închisese. Toate sunt 
căscate, moarte și uscate ca hălcile de carne din măcelării. Şi nici 
arsurile nu trecuseră. Are dungi negre pe piele ca fripturile făcute la 
grătar. 

- Stă acolo şi se holbează la noi, dar nu scoate niciun cuvânt, mai 
spuse Severard. 

Glokta se încruntă. Oare asta am avut în cap când am intrat în 
Inchiziţie? Să-mi fac din torturarea fetelor un mod de viaţă? Îşi şterse 
lacrimile din ochii care îl usturau. Nu e mai puțin adevărat, însă, că e 
mult mai mult și mult mai puţin decât o fată. Își aduse aminte cum 
încercase să-l apuce cu ghearele și cum cei trei practicieni se 
forțaseră să o tragă înapoi. Mult mai mult și mult mai puţin decât o 
ființă umană. Dar nu trebuie să facem aceleași greșeli pe care le-am 
făcut cu Întâiul dintre Magi. 

— Trebuie să avem mintea deschisă, murmură el. 

— Ştii ce ţi-ar răspunde tatăl meu la asta? 

Vocea dogită și sfărâmicioasă ca a unui bătrân era nepotrivită cu 
chipul acela tânăr și neted. 

Glokta simţi cum începe să i se zbată ochiul stâng, iar stropii de 
transpiraţie i se preling pe sub haine. 

— Tatăl tău? 

Shickel îi surâse și ochii îi scânteiară în întuneric. Și parcă și 
rănile zâmbeau împreună cu ea. 

— Tatăl meu. Profetul. Marele Khalul. Ar spune că o minte 
deschisă este aidoma unei răni deschise. Vulnerabilă la otravă. 
Expusă la infecţii. Dureroasă pentru cel care o are. 

- Acum vrei să vorbeşti? 

— Acum am ales eu să vorbesc. 

— De ce? 

— De ce nu? Acum ştii că este alegerea mea și nu a ta. Întreabă- 
mă ce vrei să știi, ologule. Trebuie să înveţi să profiți de toate 
ocaziile care ți se oferă. Dumnezeu știe ce ai putea face cu ele. Cel 
rătăcit în deşert... 

— Știu restul, o întrerupse Glokta. 


Atât de multe întrebări, dar cum să întreb una ca asta? 

— Eşti o Devoratoare? 

- Nu ne place să ne numim altfel, dar da, sunt, își plecă ea uşor 
capul, nedezlipindu-și ochii de cei ai lui Glokta. Prima dată preoții 
m-au obligat s-o mănânc pe mama. Atunci când m-au găsit. Ori o 
mâncam, ori muream, iar dorința de a trăi era extrem de mare în 
vremea aceea. Apoi am plâns, însă asta s-a întâmplat demult, iar 
acum nu mai am nicio lacrimă în mine. Firește că mi-e silă de mine 
însămi. Uneori simt nevoia să ucid, alteori îmi doresc să mor. Merit 
să mor. Nu am nicio îndoială în privința asta. E singura mea 
certitudine. 

Ar fi trebuit să am mai multă minte și să nu mă aștept la răspunsuri 
directe. Aproape că mi-e dor de Pânzari. Măcar le puteam înţelege 
crimele. Mă rog, orice răspuns e mai bun decât niciunul. 

— De ce mănânci carne de om? 

— Pentru că pasărea mănâncă viermele. Pentru că păianjenul 
mănâncă musca. Deoarece Khalul vrea asta, iar noi suntem copiii 
Profetului. Juvens a fost trădat, iar Khalul a jurat să se răzbune, însă 
a trebuit să-i înfrunte singur pe mulți. Așa că a făcut marele 
sacrificiu și a încălcat a Doua Lege, iar cei drepţi i s-au alăturat, tot 
mai mulți cu fiecare an. Unii i s-au alăturat de bunăvoie. Alţii nu. 
Dar niciunul nu s-a dezis de el. Acum fraţii mei sunt nenumărați și 
fiecare dintre noi avem câte un sacrificiu de făcut. 

Glokta arătă spre tăciunii încinși. 

- Nu simţi durerea? 

- Durere nu, dar căinţă din plin. 

— Ciudat. La mine e exact pe dos. 

- Dacă așa stau lucrurile, cred că faci parte din cei norocoși. 

Superiorul pufni: 

- Uşor de zis atunci când poţi să urinezi fără să-ţi vină să zbieri. 

— Acum nici nu-mi mai aduc aminte cum e durerea. Totul a fost 
cu mult timp în urmă. Darurile sunt diferite pentru fiecare dintre 
noi. Putere și viteză și rezistenţă dincolo de limitele omenești. Unii 
dintre noi pot lua alte înfățișări, sau pot înșela ochiul, sau pot chiar 
să folosească Arta, așa cum Juvens şi-a învăţat ucenicii să o facă. 
Darurile sunt diferite, dar blestemul este același. 


Se uită lung la Glokta cu capul plecat pe umăr. 

Ia să ghicim. 

- Nu poţi să te oprești din mâncat. 

— Niciodată. Din motivul acesta apetitul gurkienilor pentru sclavi 
nu are sfârșit. Nu ai cum să te împotrivești Profetului. Ştiu bine asta. 
Marele Părinte Khalul, spuse și își rostogoli cu venerație ochii spre 
tavan. Arhiereu al Templului din Sarkant. Cel mai sfânt dintre toți 
cei ale căror tălpi au atins vreodată pământul. Cel mai umil dintre 
cei mândri, cel care îndreaptă nedreptăţile, cel care rostește 
adevărurile. Cel care strălucește cu lumina stelelor. Cel care 
vorbește cu vocea lui Dumnezeu. Cel care... 

— ... se cacă aur, bineînțeles. Și tu crezi toate tâmpeniile astea? 

— Ce contează ce cred eu? Nu eu fac alegerile. Când stăpânul tău 
îți dă o sarcină, trebuie să o îndeplinești cât mai bine. Chiar dacă 
sarcina este una sinistră. 

Măcar atâta lucru înţeleg și eu. 

- Unora dintre noi ne vin bine doar sarcinile sinistre. Odată ce ți- 
ai ales stăpânul... 

Hohotele uscate de râs ale lui Shickel umplură încăperea. 

- Foarte puţini sunt aceia care pot alege. Facem doar ceea ce ni 
se spune. Stăm în picioare sau cădem lângă cei care s-au născut 
lângă noi, care arată ca noi, care vorbesc aceeași limbă. Și în tot 
timpul acesta știm la fel de multe despre motivele pentru care facem 
ceea ce facem cât ştie ţărâna în care ne întoarcem. 

Capul îi căzu pe o parte, iar rana din umăr se deschise ca o gură 
lacomă. 

— Crezi că mie îmi place ce am devenit? Crezi că nu visez să fiu la 
fel ca toţi ceilalți? Dar odată venită schimbarea, nu mai există cale 
de întoarcere. Niciodată. Înţelegi ce-ţi spun? 

O, da. Puţini sunt cei care înțeleg mai bine. 

- De ce ai fost trimisă aici? 

- Faptele celor drepți nu sfârșesc niciodată. Am venit să mă 
asigur că Dagoska se va întoarce în turmă, unde îi este locul. Să mă 
asigur că oamenii ei se închină lui Dumnezeu așa cum i-a învăţat 
Profetul. Să mă asigur că fraţii şi surorile mele au ce mânca. 

— Se pare că ai dat greș. 


- Alţii vor veni după mine. Nu ai cum să te împotrivești 
Profetului. Soarta îţi este pecetluită. 

Măcar atâta lucru știu și eu. Să încercăm o altă abordare. 

- Ce știi... despre Bayaz? 

- Ah, Bayaz. A fost fratele Profetului. El este începutul acestei 
povești, și tot el îi va fi sfârşit, îşi cobori ea vocea până aproape de 
şoaptă. Este un mincinos și un trădător. Și-a ucis stăpânul. L-a 
omorât pe Juvens. 

Glokta se încruntă. 

— Nu asta-i povestea pe care am auzit-o eu. 

— Biet om distrus, fiecare dintre noi avem adevărul nostru. Nu ai 
aflat încă? 

Îşi încreţi buzele și continuă: 

- Nu înţelegi nimic despre războiul în care lupţi, nimic despre 
armele pe care le foloseşti, despre victimele făcute, despre victorii și 
despre înfrângerile de fiecare zi. Nici nu bănuiești care sunt 
taberele, sau cauzele, sau motivele. Luptele se dau pretutindeni. Mi- 
e milă de tine. Nu ești nimic altceva decât un câine care încearcă să 
priceapă argumentele celor învățați, însă nu aude decât lătrături în 
jur. Cei drepți sunt aproape. Khalul va curăța pământul de minciuni 
și va construi o nouă ordine. Juvens va fi răzbunat. Așa este 
prevestit. Aşa este sorocit. Așa este făgăduit. 

— Mă îndoiesc că ai să apuci momentul acela. 

Fata îi zâmbi larg. 

— Nici tu nu-l vei apuca. Tatăl meu ar fi preferat să cucerească 
orașul acesta fără luptă, dar dacă trebuie să se lupte pentru el, 
atunci se va lupta, fără milă și mânat de furia lui. Acesta este primul 
pas pe calea pe care a ales-o. Pe calea pe care a ales-o pentru noi 
toți. 

— Care este următorul pas? 

- Chiar crezi că stăpânii mei îmi împărtășesc planurile lor? Ai tăi 
așa fac? Nu sunt decât un vierme. Nu sunt nimic. Și totuși sunt mai 
mult decât ești sau vei fi tu vreodată. 

- Ce urmează? şuieră Glokta, dar nu obținu decât o tăcere 
adâncă. 

- Răspunde-i, şuieră şi Vitari. 


Frost scoase un fier înroșit dintre tăciunii aprinși și vârî vârful 
incandescent în umărul gol al lui Shickel. Un fum urât mirositor 
sâsâi din rană, pielea sfârâi, însă fata nu mai spuse niciun alt 
cuvânt. Doar privea cu ochi leneși și fără strop de emoție cum îi 
arde carnea. Nu mai sunt răspunsuri aici. Doar și mai multe întrebări. 
Întotdeauna mai multe întrebări. 

- Mi-a ajuns, mârâi Glokta apucându-și toiagul și ridicându-se cu 
greu în picioare, bâțâindu-se inutil ca să-și dezlipească hainele de 
spinarea asudată. 

Vitari i-o arătă pe Shickel, ai cărei ochi lucioși încă îl mai fixau 
pe Glokta de sub pleoapele pe jumătate închise, al cărei surâs vag 
încă îi mai stăruia pe buze. 

— Ce facem cu chestia asta? 

Chestia asta este un agent de sacrificiu trimis de stăpân și împotriva 
voinţei sale într-un loc foarte îndepărtat ca să se lupte, ca să ucidă, din 
motive pe care nu le înțelege. Sună cunoscut? Glokta se strâmbă 
întorcându-și spatele îndurerat la cei din încăperea rău mirositoare. 

- Daţi-i foc. 


Glokta stătea pe balcon în înserarea clară și se uita supărat spre 
Orașul Inferior. 

Bătea tare vântul aici sus, pe stâncă, vânt rece venit de pe mare, 
care-i biciuia faţa lui Glokta, îi biciuia degetele de pe balustrada 
uscată, îi bătea poalele mantiei de picioare. Asta-i toată iarna de care 
o să avem parte în creuzetul ăsta afurisit. Flăcările torţelor de lângă 
ușă se zbăteau și pâlpâiau în cuștile lor din fier, lumini instabile în 
bezna care-și regrupa forțele. Mai departe erau mai multe lumini. 
Mult mai multe. Lumini ale lămpilor de pe corăbiile Uniunii 
ancorate în port își fulgerau și îşi spărgeau reflexiile în apa golfului. 
Lumini licăreau în ferestrele palatelor întunecate de sub Citadelă, în 
vârfurile clopotniţelor semețe ale Marelui Templu. Mai jos, în 
mahalale, ardeau mii de torţe. Râuri formate din puncte mici de 
lumină se revărsau afară din case pe drumuri, spre porţile Oraşului 
Superior. Refugiații care-și părăsesc casele amărâte. Îndreptându-se spre 
un adăpost amărât. Mă întreb oare câtă vreme vom mai putea să le 
asigurăm protecţia după ce vor cădea zidurile cetăţii? Dar cunoștea deja 


răspunsul. Foarte puţin. 

— Superiorule! 

— Ce să vezi, maestrul Cosca! Mă bucur că ai găsit timp să treci pe 
la mine. 

- Nimic nu-mi place mai mult decât o plimbare în aerul serii 
după o încăierare. 

Mercenarul se apropie ţanţoș de Glokta. Chiar și în penumbra 
serii schimbarea lui era evidentă. Pasul îi era mai elastic, ochii îi 
scânteiau, îşi pieptănase cu grijă părul și își pomădase mustaţa. 
Dintr-odată pare cu vreo câţiva centimetri mai înalt și cu vreo zece ani 
mai tânăr. Se duse lângă balustradă, închise ochii și inspiră adânc. 

— Arăţi uimitor de bine pentru un om care tocmai ce a ieșit dintr- 
o bătălie. 

Styrianul îi rânji larg. 

— N-am prea fost în mijlocul bătăliei, ci, mai degrabă, în spatele 
ei. Întotdeauna am fost de părere că prima linie a frontului nu e un 
loc potrivit pentru luptă. Din cauza larmei nu-mi poate auzi nimeni 
comenzile. În plus, sunt și foarte mari șansele de a fi ucis acolo. 

- Fără îndoială. Cum ne-a mers? 

- Gurkienii sunt tot afară, aşa că zic că ne-a mers destul de 
binișor. Mă cam îndoiesc că morţii ar fi de acord cu mine, dar cui îi 
pasă de părerea lor? glumi el, scărpinându-și vesel gâtul. Azi ne-a 
mers bine. Dar cine poate spune cum ne va merge mâine sau 
poimâine? Tot nicio șansă să primim întăriri? 

Glokta clătină din cap, iar styrianul scoase un oftat prelung. 

— Desigur că mie mi-e totuna, dar poate că ar fi bine să ai în 
vedere o retragere câtă vreme mai stăpânim golful. 

Toţi ar dori să se retragă. Chiar și eu. Glokta pufni: 

- Membrii Consiliului Închis mă ţin din scurt și ei spun nu. 
Onoarea Regelui nu ne îngăduie să ne retragem, mi s-a comunicat. 
Se pare că onoarea lui este mai de preț decât vieţile noastre. 

Cosca ridică din sprâncene: 

- Onoare, zici? Ce naiba e asta? Fiecare are propria idee despre 
asta. Nu poţi s-o bei. Nu poţi s-o fuţi. Cu cât ai mai multă, cu atât îţi 
face mai rău, iar dacă nu ai deloc, nici nu-i duci dorul, filosofă el 
clătinând din cap. Dar sunt unii care cred că-i cel mai bun lucru de 


pe faţa pământului. 

— Îhî, îl aprobă Glokta lingându-și gingiile goale. 

Onoarea valorează mult mai puţin decât picioarele sau dinții. Am 
plătit foarte scump pentru lecţia asta. Se uită la umbrele zidurilor pe 
care ardeau focuri. Încă se mai desluşeau zgomote de luptă. O 
săgeată răzleaţă cu vârful aprins se înălță în văzduh și căzu printre 
ruinele mahalalelor. Chiar și acum mai continuă tărășenia asta 
afurisită. Trase aer adânc în piept. 

— Ce şanse avem să mai rezistăm încă o săptămână? 

- Încă o săptămână? își țuguie Cosca buzele. Şanse rezonabile. 

- Două? 

- Două săptămâni? plesni Cosca din limbă. Mai puţin bune. 

— Ceea ce înseamnă că o lună ar fi o cauză pierdută. 

— Pierdută este cuvântul. 

- Parcă toată situaţia asta îţi face plăcere? 

— Mie? Specialitatea mea sunt cauzele pierdute, rânji mercenarul 
la Glokta. În vremurile astea numai ele mă mai acceptă. 

Cunosc senzaţia. 

- Ţine zidurile cetății cât de mult poţi, apoi retrage-te. 
Următoarea linie de apărare vor fi zidurile Orașului Superior. 

Zâmbetul lui Cosca străluci în întuneric. 

— Le ţin cât de mult pot, apoi mă retrag! Abia aştept! 

- Și poate ar fi bine să pregătim niște surprize pentru oaspeţii 
noştri gurkieni pe care să le găsească atunci când vor fi trecut de 
ziduri, făcu Glokta un gest nepăsător din mână. Nişte gropi 
camuflate, niște ţepe unse cu fecale, chestii din astea. Bănuiesc că ai 
ceva experienţă în tipul ăsta de război. 

— Am experienţă în toate tipurile de război, spuse Cosca și își 
ciocni călcâiele salutând milităreşte. Tepe şi căcat! Asta-i onoarea 
ta. 

Asta este războiul. Singura onoare este victoria. 

— Că a venit vorba despre onoare, poate că ar fi bine să-i spui 
prietenului nostru, generalul Vissbruck, unde anume amplasezi toate 
aceste capcane. Ar fi păcat dacă ar pica într-o țeapă din greșeală. 

- Desigur, Superiorule. Mare păcat. 

Glokta încleștă pumnul pe balustrada balconului. 


— Trebuie să-i facem pe gurkieni să plătească pentru fiecare palmă 
de pământ. Trebuie să-i facem să plătească pentru piciorul meu distrus. 
Pentru fiecare centimetru din cetate. Pentru dinţii mei lipsă. Pentru 
fiecare bojdeucă amărâtă și pentru fiecare baracă dărăpănată și 
pentru fiecare deget de teren colbuit. Pentru ochiul meu care curge și 
pentru spinarea mea diformă și pentru umbra asta scârboasă pe care o 
numesc viaţă. 

Îşi linse gingiile goale. 

— Fă-i să plătească. 

- Excelent! Cei mai buni gurkieni sunt cei morţi! 

Mercenarul se răsuci pe călcâie și ieşi pe ușă în clinchet de 
pinteni, lăsându-l pe Glokta singur pe acoperișul plat. 

O săptămână? Da. Două săptămâni? Poate. Mai mult? Imposibil. 
Poate că nu vor veni corăbii să ne atace, dar și așa bătrânul vrăjitor 
Yulwei a avut dreptate. Și Eider a avut dreptate. N-am avut niciodată 
nicio șansă. Cu toate eforturile noastre, cu toate sacrificiile noastre. 
Dagoska va cădea cu siguranță. Acum nu mai este decât o chestiune de 
timp. 

Privi la orașul întunecat. Era greu să deosebească în beznă marea 
de uscat, luminile de pe corăbii de luminile din clădiri, torțele de pe 
chei de torțele din mahalale. Totul nu era decât o harababură de 
puncte luminoase plutitoare, imateriale. Nu exista decât o unică 
certitudine. 

S-a terminat cu noi. Nu în noaptea asta, dar curând. Suntem 
înconjurați, iar plasa se strânge tot mai mult în jurul nostru. Este doar o 
chestiune de timp. 


Cicatrice 


Ferro scotea cusăturile, una câte una — retezând cu precizie firele 
cu vârful scânteietor al cuţitului ei, trăgându-le din pielea lui Luthar 
cu degete negre iuți și sigure în mișcări, urmărind operațiunea cu 
ochii galbeni îngustaţi de concentrare. Logen privea, minunându-se 
de iscusinţa ei. Văzuse adesea asemenea lucruri, dar niciodată atât 
de bine realizate. Luthar nici măcar nu mai arăta că l-ar fi durut, 
deși în ultimul timp părea mereu copleșit de durere. 

— Îi mai pui vreun bandaj? 

— Nu. Acum lăsăm rana să respire. 

leşi și ultimul fir, iar Ferro aruncă bucăţelele însângerate de aţe și 
se lăsă pe călcâie ca să-și admire opera. 

- E bine, spuse Logen în șoaptă. 

Niciodată nu şi-a imaginat că o să iasă nici pe jumătate atât de 
bine. În lumina focului, falca lui Luthar părea ușor strâmbată, ca și 
cum ar fi avut dinţii încălecaţi într-o parte. La buză avea o 
crestătură neregulată care se prelungea într-o cicatrice bifurcată 
până la despicătura din bărbie. De-o parte și de alta a ei se puteau 
observa punctișoare roz acolo unde fuseseră cusăturile, iar carnea 
din jur era pe alocuri întinsă, pe alocuri zbârcită. Din tragedia care 
fusese obrazul lui Luthar în urma atacului nu mai rămăsese decât o 
umflătură nesemnificativă ce se va retrage cu totul în curând. 

- L-ai cusut foarte bine. În toată viaţa mea n-am văzut o rană mai 
bine cusută. Unde ai învăţat s-o faci? 

- M-a învăţat un bărbat pe care-l chema Aruf. 

— Și te-a învăţat bine. E un talent neasemuit. Spre norocul nostru. 

- Mai întâi a trebuit să mă fut cu el. 

- Aha. 

Răspunsul lui Ferro puse întreaga poveste într-o altă lumină. Dar 
femeia ridică nepăsătoare din umeri. 

- Nu m-a deranjat. Era un om bun, mă rog, destul de bun, și în 
învoiala noastră au intrat şi lecţii de luptă. M-am futut cu mulți 


oameni mai răi pentru mult mai puţin. 

Privi cu atenție maxilarul lui Luthar și îl apăsă cu vârfurile 
degetelor, încercând carnea din jurul rănii. 

- Pentru mult mai puţin. 

- Aşa, bine, murmură Logen, schimbând o privire îngrijorată cu 
Luthar. 

Conversaţia nu o apucase pe făgașul dorit. Poate că ar fi trebuit 
să se aștepte la așa ceva din partea lui Ferro. Îşi petrecea mai tot 
timpul încercând să scoată o vorbă de la ea, și când, într-un final, 
catadicsea să-i spună ceva, îl năucea cu totul. 

— S-a prins, mârâi ea după ce-i testă obrazul lui Luthar. 

- Mulţumesc, îi prinse tânărul mâna când ea vru să se retragă. 
Mulţumesc sincer. Nu ştiu ce m-aș fi... 

Se strâmbă ca pălmuită și își smulse mâna dintr-a lui. 

- Bine! Dar dacă îți mai distruge cineva faţa, să ţi-o coşi singur! 

Se ridică brusc, plecă semeaţă de acolo și se așeză în umbrele 
mișcătoare din colțul ruinei, cel mai îndepărtat loc unde ar fi putut 
sta fără să iasă afară. Parcă mulțumirile îi displăceau și mai mult 
decât orice alt fel de conversaţie. Însă Luthar era mult prea bucuros 
că nu mai avea bandaje pentru a-și face probleme și în această 
privinţă. 

- Cum arată? întrebă el, uitându-se cruciș la propria-i bărbie, 
strâmbându-se și pipăindu-și-o cu degetele. 

— Bine, îi răspunse Logen. Ai noroc. N-o să mai fii chiar la fel de 
drăgălaș ca înainte, dar tot arăţi mult mai bine decât mine. 

— Firește, spuse lingându-și crestătura din buză. Că doar nu mi-au 
tăiat capul. 

Logen zâmbi și se așeză în genunchi ca să amestece în oala de pe 
foc. Acum se înțelegea bine cu Luthar. Bietul băiat avusese parte de 
o lecţie tare aspră, dar faţa distrusă îi făcuse mult bine. Îl învățase 
ce înseamnă respectul mult mai repede decât l-ar fi învăţat o 
sumedenie de vorbe goale. Îl învățase să fie realist, iar acesta era un 
lucru bun. Gesturi mărunte și timp. Reușeau întotdeauna să-i câștige 
pe oameni. Atunci o observă pe Ferro care se încrunta la el din 
umbre și simţi cum i se stinge zâmbetul. În cazul unora durează mai 
mult, iar în câteva cazuri nu reușești deloc s-o scoţi la liman. Dow 


cel Negru fusese așa. Un om făcut pentru singurătate, cum ar fi spus 
tatăl lui Logen. 

Se uită iar la oală, dar priveliștea nu reuși să-l facă să se simtă 
mai bine. Nimic altceva decât terci cu vagi urme de slănină și niște 
rădăcini tocate. În locurile acestea nu aveai ce vâna. Un ţinut mort 
însemna un ţinut mort. În loc de iarbă, pe câmpie nu erau decât 
smocuri uscate și maronii şi ţărână cenușie. Privi în jur la ruinele 
casei unde îşi înălțaseră tabăra. Lumina focului pâlpâia pe zidurile 
năruite, pe tencuiala căzută, pe lemnul vechi și crăpat. Nicio ferigă 
nu prinsese rădăcini prin crăpături, niciun pom nu ieşea din 
podeaua de pământ, niciun petic de mușchi nu se zărea printre 
pietre. Logen avea senzaţia că nimeni nu mai călcase pe aici de 
secole întregi. Poate că nici ei n-ar fi trebuit s-o facă. 

Și foarte multă linişte. În seara aceasta vântul nu bătea prea tare. 
Nu se auzeau decât trosnetul blând al focului și bolboroselile lui 
Bayaz care își povăţuia ucenicul cu privire la oarece întâmplare. 
Logen era strașnic de bucuros că Întâiul dintre Magi era din nou 
conștient, chiar dacă părea mai bătrân și mai sinistru ca oricând. 
Dar măcar acum nu mai era obligaţia lui Logen să decidă ce anume 
este de făcut. Pentru că atunci când o făcuse, finalul nu fusese 
tocmai fericit pentru niciunul dintre ei. 

— În fine, o noapte senină! lălăi Fratele Picior-Lung aplecându-se 
ca să poată intra pe sub cadrul ușii, arătând în sus cu colosală 
suficienţă de sine. Cer perfect pentru navigație! Stelele strălucesc 
pentru prima dată după zece zile și, îmi permit să declar solemn, nu 
ne-am abătut niciun pas de la drumul nostru! Niciun deget! Nu v-am 
călăuzit prost, prieteni. Nu! Nu acesta îmi este obiceiul! După 
calculele mele mai avem șaizeci de kilometri până la Aulcus, exact 
aşa cum v-am spus! 

Nu se auzi niciun cuvânt de laudă. Bayaz și Quai erau adânciţi în 
bolboroseala lor nervoasă. Luthar încerca să poziţioneze cât mai 
bine lama sabiei sale scurte ca să-și poată vedea chipul oglindit în 
ea. Ferro se încrunta de una singură în colț. Picior-Lung oftă şi se 
așeză pe vine lângă foc. 

- Iarăşi terci? murmură el uitându-se în oală și încrețindu-și 
nasul. 


— Mă tem că da. 

- Mă rog. Neajunsurile călătoriei, prietene, nu-i așa? Călătoriile 
ar fi complet lipsite de fală dacă nu ar fi dificile. 

— Îhî, replică Logen. 

I-ar fi convenit de minune să aibă parte de mai puţină fală, dacă 
asta ar fi însemnat o cină decentă. Amestecă nefericit cu lingura în 
conținutul vâscos din oală. 

Picior-Lung se aplecă spre el și rosti în șoaptă: 

— Se pare că ilustrul nostru stăpân are ceva probleme cu ucenicul 
său. 

Dojenile lui Bayaz erau tot mai sonore și tot mai iritate. 

— ... sigur că e foarte bine că te descurci cu oalele pe foc, dar 
vocația ta rămâne practicarea magiei. În ultimul timp am detectat o 
schimbare semnificativă în atitudinea ta. O oarecare vigilență și o 
oarecare nesupunere. Încep să bănuiesc că mă vei dezamăgi ca 
discipol. 

- Dar tu ai fost întotdeauna un elev bun? se oțărî Quai cu o 
umbră de surâs batjocoritor pe chip. Învățătorul tău n-a simțit 
niciodată o astfel de dezamăgire? 

- Ba da, iar urmările au fost cumplite. Toţi greșim. lar datoria 
unui învăţător este să încerce să-și împiedice elevii să greșească așa 
cum a greșit el. 

- Atunci, poate că ar fi bine să îmi spui povestea greșelilor tale. 
Poate așa voi învăţa cum să fiu un discipol mai bun. 

Maestrul și ucenicul se priviră sfidător pe deasupra focului. Lui 
Logen nu-i plăcea deloc ce citea pe chipul lui Bayaz. Îl mai văzuse 
pe Întâiul dintre Magi arătând așa și cu alte ocazii, iar rezultatele nu 
fuseseră niciodată unele bune. Nu reuşea să înțeleagă ce anume se 
întâmplase cu Quai de trecuse, în doar câteva săptămâni, de la 
obedienţa lamentabilă la opoziţia aspră, dar era sigur că o asemenea 
situație nu era spre binele niciunuia dintre ei. Logen se prefăcu mai 
departe fascinat de terciul care clocotea pe foc, așteptându-se 
aproape să fie asurzit pe viață de mugetul neaşteptat al flăcării. Însă 
nu auzi nimic altceva decât vocea blândă a lui Bayaz. 

— Foarte bine, maestre Quai, cererea ta are sens. Măcar de această 
dată. Să vorbim despre greșelile mele. Subiect cât se poate de vast. 


Cu ce să încep? 

— Cu începutul? se aventură ucenicul. Cu ce altceva? 

Magul scoase un geamăt amar. 

— Fie. Atunci voi începe cu ce s-a întâmplat cu foarte multă vreme 
în urmă, în Timpurile Străvechi. 

Se întrerupse și privi lung la flăcări, lăsându-și obrajii scofâlciți 
mângâiaţi de pâlpâirea lor. 

— Am fost întâiul ucenic al lui Juvens. Dar la scurt timp după ce a 
început să mă formeze, stăpânul meu şi-a mai luat un alt ucenic. Un 
băiat din Sud. Îl chema Khalul. 

Auzind numele acesta, Ferro îşi ridică iute privirea cruntă. 

- De la bun început nu ne-am putut suferi. Eram amândoi mult 
prea orgolioși, mult prea invidioși pe talentele celuilalt, mult prea 
invidioși pe fiecare fărâmă de amabilitate pe care ne-o arunca 
maestrul nostru. Rivalitatea noastră a dăinuit în timp, iar Juvens și-a 
luat și alți ucenici. Am fost doisprezece cu toţii. La început, faptul că 
eram mulți și că exista competiţie între noi ne-a făcut să fim mai 
sârguincioşi, mai loiali. Însă multe s-au schimbat după ororile 
războiului cu Glustrod. 

Logen începu să umple străchinile cu zeama aburindă, 
ascultându-l cu o ureche pe Bayaz în tot acest timp. 

- Rivalitatea noastră s-a transformat în dușmănie, iar duşmănia — 
în ură cumplită. Ne-am bătut mai întâi cu vorbele, apoi cu mâinile, 
apoi cu magia. Poate că ne-am fi omorât între noi dacă am fi fost 
lăsaţi de capul nostru. Și poate că lumea ar fi fost un loc mai bun, 
dacă am fi făcut-o, însă a intervenit Juvens. Pe mine m-a trimis în 
Nordul îndepărtat, iar pe Khalul în Sud, la două biblioteci mari pe 
care le construise în părțile acelea cu mulţi ani în urmă. Ne-a trimis 
acolo ca să studiem, separați și singuri, până când ne-am fi calmat. 
S-a gândit că munţii cei înalți și marea cea întinsă şi întregul Cerc al 
Lumii vor pune capăt vrajbei noastre. Însă s-a înșelat. Fiecare ne-am 
întărâtat şi mai mult în surghiun, învinovăţindu-l pe celălalt pentru 
ce ni s-a întâmplat, şi ne-am pus la cale răzbunările meschine. 

Logen împărți mâncarea, atâta câtă era, în vreme ce ochii lui 
Bayaz aruncau flăcări spre Quai de sub sprâncenele stufoase. 

- Măcar de-aş fi avut atâta minte cât să-mi ascult învățătorul. 


Însă eram tânăr pe atunci și încăpățânat, şi mult prea trufaș. Mi-am 
jurat să devin mult mai puternic decât Khalul. Și atât de prost am 
fost, că am luat hotărârea să-mi găsesc alt maestru în cazul în care 
Juvens nu va fi de acord să mă înveţe. 

- Iar mehlem, albule? mârâi Ferro luându-și castronul din mâna 
lui Logen. 

- Nu trebuie să-mi mulțumești. 

Îi aruncă lingura, iar ea o înșfăcă din zbor. Apoi Logen îi întinse 
strachina Întâiului dintre Magi. 

— Alt maestru? Ce alt maestru ţi-ai fi putut găsi? 

— Unul singur, murmură Bayaz. Kanedias. Maestrul Creator, 
explică învârtind lingura în mână. M-am dus la Casa lui și am căzut 
în genunchi dinaintea lui şi l-am implorat să-mi împărtășească 
învățăturile lui. Desigur că m-a refuzat, așa cum îi refuza pe toți... 
la început. Dar eram încăpățânat și el s-a înmuiat cu timpul și a fost 
de acord să mă înveţe. 

- Aşa ai ajuns să locuiești în Casa Creatorului, șopti Quai. 

Logen se cutremură cu ochii în apa chioară din strachină. Încă 
mai avea coșmaruri în urma scurtei vizite în acea casă. 

- Întocmai, spuse Bayaz, și i-am învățat metodele. Talentele mele 
într-ale Înaltei Arte m-au făcut indispensabil noului meu maestru. 
Însă Kanedias şi-a protejat secretele cu mult mai multă ardoare 
decât Juvens și m-a muncit la forje ca pe hoţii de cai și m-a învăţat 
doar atâtea frânturi câte mi-erau necesare ca să-l pot sluji. Asta m-a 
înverșunat și, când Creatorul a plecat să-și caute materiale pentru 
îndeletnicirile lui, curiozitatea, și ambiția, și setea mea de 
cunoaştere m-au îndemnat să cutreier prin acele părți ale Casei pe 
unde el îmi interzisese să pun piciorul. Și acolo am descoperit cel 
mai bine păzit secret al lui. 

Bayaz se întrerupse. 

— Ce anume? întrebă Picior-Lung cu lingura rămasă în aer. 

— Fiica lui. 

- Tolomei, șopti abia auzit Quai. 

Bayaz îl aprobă cu o mișcare a capului, iar un colț al gurii i se 
avântă în sus ca în fața unei amintiri frumoase. 

— Era altfel decât restul oamenilor. Nu ieșise niciodată din Casa 


Creatorului și nimeni nu-i adresase niciodată niciun cuvânt, în afară 
de tatăl ei. Am aflat că îl ajuta uneori. Se ocupa... de anumite 
substanţe... care nu puteau fi atinse decât de cei de același sânge cu 
Creatorul. Cred că acesta a fost motivul pentru care a zămislit-o. Era 
neasemuit de frumoasă, mai spuse Bayaz cu ochii în pământ, iar 
mușchii feţei îi zvâcniră. Sau așa îmi amintesc eu. 

- Bună mâncare, exclamă Luthar, lingându-se pe degete și 
punând jos strachina. 

În ultima vreme devenise mult mai puţin mofturos la mâncare. 
Logen înțelese că acesta era efectul săptămânilor când nu a fost 
capabil să mănânce hrană solidă. 

- Mai vrei puţin? îl întrebă plin de speranţă. 

- Ia porția mea, șuieră Quai împingându-și castronul spre Luthar. 

Pe chipul împietrit se zăreau doar punctele luminoase ale ochilor 
care îşi fixau maestrul. 

— Continuă. 

Bayaz îşi ridică privirea. 

- Tolomei m-a fascinat, iar eu am fascinat-o pe ea. Poate părea 
straniu, însă pe atunci eram tânăr și înfocat și încă mai aveam părul 
la fel de frumos și des ca al căpitanului Luthar, explică el 
rașchetându-și capul pleșuv cu palma și ridicând din umeri. Ne-am 
îndrăgostit unul de celălalt. 

Se uită la fiecare ascultător în parte, provocându-i, parcă, să își 
bată joc de el, dar Logen își vedea mai departe de treabă sugând 
resturile de terci dintre dinţi, iar ceilalți nici măcar nu schițară 
vreun zâmbet. 

- Mi-a povestit despre treburile pe care tatăl ei i le-a dat de făcut, 
şi atunci am început să am o idee vagă despre ce se petrecea. 
Creatorul adunase de pretutindeni fragmente de materiale din lumea 
de dedesubt, rămase pe aici din vremurile când demonii încă mai 
pășeau pe suprafața pământului. Încerca să capteze puterea acestor 
fragmente și apoi s-o introducă în mașinăriile lui. Umbla cu forțele 
interzise prin Prima Lege și avusese deja unele reușite. 

Logen își schimbă neliniștit poziţia. Își amintea mult prea bine 
acel obiect pe care îl văzuse în Casa Creatorului, obiect bizar și 
fascinant, așezat pe un bloc de piatră albă pe care picura neîncetat 


apă. Spintecătoarea, spusese Bayaz că se numește. Două tăișuri — 
unul aici, unul în Partea Cealaltă. Pofta de mâncare îi dispăruse și 
împinse spre foc strachina încă pe jumătate plină. 

- Am fost îngrozit, continuă Bayaz. Văzusem urgia adusă de 
Glustrod în lume și m-am hotărât să merg la Juvens și să-i spun tot. 
Însă mi-a fost teamă să o abandonez pe Tolomei, iar ea nu voia să 
părăsească singurul loc pe care îl cunoștea. Așa că am tot amânat, 
iar Kanedias s-a întors pe neașteptate şi ne-a găsit împreună. Furia 
lui a fost..., iar Bayaz tresări ca și cum până și amintirea acelui 
moment era extrem de dureroasă..., imposibil de descris. Casa se 
cutremura, răsuna, ardea. Am avut noroc să scap cu viaţă și am fugit 
să caut refugiu la fostul meu maestru. 

Ferro pufni: 

— Înseamnă că era un tip iertător. 

— Din fericire pentru mine. Juvens nu m-a alungat, în pofida 
trădării mele. Mai ales când i-am povestit despre încercările fratelui 
său de a încălca Prima Lege. Creatorul a venit mânios tare, cerând 
dreptate pentru necinstirea fiicei sale și pentru furtul secretelor. 
Juvens a refuzat. Ba chiar a cerut să afle ce anume experimente 
făcuse Kanedias. Cei doi frați s-au luptat, iar eu am fugit de acolo. 
Cerurile erau luminate de flăcările încăierării lor. Când m-am 
înapoiat, maestrul meu era mort, iar fratele lui dispăruse. Am jurat 
să mă răzbun. l-am adunat pe Magii din toată lumea și am declarat 
război Creatorului. Toţi. Mai puţin Khalul. 

— De ce? mormăi Ferro. 

— A spus că nu sunt demn de încredere. Că prostiile mele au dus 
la declanșarea războiului. 

— Perfect adevărat, murmură Quai. 

— Poate, până la un punct. Însă m-a acuzat de lucruri încă mult 
mai grave. El şi ucenicul lui blestemat, Mamun. Minciuni, șuieră el 
înspre foc. Nimic altceva decât minciuni, iar ceilalți Magi nu s-au 
lăsat păcăliţi. Ca urmare Khalul a părăsit ordinul, s-a întors în Sud și 
a căutat puterea altundeva. Și a găsit-o. Făcând ce făcuse Glustrod și 
damnându-se. Încălcând a Doua Lege și mâncând carne de om. Doar 
unsprezece dintre noi ne-am luptat cu Kanedias, şi numai nouă 
dintre noi am supravieţuit. 


Bayaz oftă din străfundurile sufletului. 

- lată, maestre Quai. Iată istoria greşelilor mele, iată adevărul gol 
goluț. Ai putea spune că aceste greșeli au provocat moartea 
maestrului meu, că au provocat schisma din sânul ordinului 
Magilor. Ai putea spune că din acest motiv ne îndreptăm noi acum 
spre vest, spre ruinele trecutului. Ai putea spune că din acest motiv 
căpitanul Luthar s-a ales cu falca spână. 

- Semințele trecutului rodesc în prezent, șopti Logen ca pentru 
sine. 

- Chiar așa, spuse Bayaz, chiar așa. Şi tare amare îi sunt fructele. 
Maestre Quai, vei învăţa din greșelile mele, așa cum am făcut-o și 
eu, și vei da mai multă ascultare învățătorului tău? 

- Bineînțeles, răspunse ucenicul, iar lui Logen i se păru că 
detectează o urmă de ironie în tonul lui. Te voi asculta întru totul. 

- Şi foarte bine vei face. Poate că nu aș fi avut rana asta dacă l-aș 
fi ascultat pe Juvens. 

Bayaz îşi descheie doi nasturi de la cămașă și își dădu gulerul 
într-o parte. Lumina focului descoperi o cicatrice vindecată și 
decolorată ce se întindea de la baza gâtului bătrânului până la umăr. 

— Creatorul însuși mi-a făcut-o. Un centimetru mai mult și aș fi 
murit, explică el și își frecă trist pielea. Atât de veche este și încă mă 
mai doare câteodată. Mă doare atât de tare, iar durerea nu ostoiește 
odată cu trecerea anilor... așa că vezi tu, maestre Luthar, chiar dacă 
și tu ești însemnat acum, putea fi mult mai rău. 

Picior-Lung își drese glasul. 

— Recunosc, e o rană urâtă, dar cred că a mea este și mai și. 

Îşi trase până sus cracul murdar al pantalonului și își întoarse 
coapsa musculoasă spre lumina focului. Carnea de acolo era cenușie 
şi zbârcită, pe piciorul aproape distrus. Chiar și Logen fu 
impresionat. 

- Ce naiba ai păţit? se interesă Luthar, simțind că i se face greață. 

Picior-Lung zâmbi. 

- Cu mulți ani în urmă, pe vremea când eram tânăr, am 
naufragiat pe coastele ținutului Suljuk. De nouă ori până atunci 
Dumnezeu găsise cu cale să mă înmoaie în apele reci ale oceanului 
său răvășit de furtuni. Din fericire, soarta m-a binecuvântat și sunt 


un bun înotător. Din nefericire, de acea dată, un pește uriaș m-a 
confundat cu prânzul lui. 

— Un pește? murmură Ferro. 

- Chiar așa. Un peşte imens și foarte fioros, cu botul mare cât o 
ușă și dinţi ca pumnalele. Din fericire, o lovitură zdravănă în nas, şi 
Picior-Lung despică aerul cu pumnul, l-a determinat să-mi dea 
drumul, iar curenţii m-au purtat la țărm. Atunci soarta m-a mai 
binecuvântat încă o dată, căci printre băștinași am dat peste o 
femeie cu inimă bună care mi-a permis să mă recuperez în casa ei, 
deoarece oamenii din Suljuk îi privesc pe străini cu neîncredere, oftă 
el fericit. Așa am ajuns să le învăţ limba. Sunt un popor extrem de 
religios. Da, m-a ajutat Dumnezeu. Acesta este adevărul. 

Se aşternu tăcerea. 

- Pun prinsoare că peripeţiile tale au fost şi mai teribile, îi rânji 
Luthar lui Logen. 

- M-a mușcat odată o oaie afurisită, dar nu mi-a lăsat semne. 

- Dar la deget ce-ai păţit? 

- La ăsta? își privi lung ciotul mișcându-l înainte și înapoi. Ce-i cu 
el? 

— Cum l-ai pierdut? 

Logen se încruntă. Nu-i prea convenea turnura pe care o luase 
conversaţia. Una era să asculte povestea greșelilor lui Bayaz, dar nu 
prea avea chef să sape în propriul său trecut. Și morţii știau că-și 
avusese partea de greșeli grave. Dar toţi se uitau la el, aşteptându-i 
confesiunile. Trebuia să spună ceva. 

— L-am pierdut în luptă. Într-un loc care se numește Carleon. 
Eram tânăr pe vremea aceea şi pătimaș. Aveam obiceiul tâmpit să 
mă apuc să atac chiar în toiul bătăliei. Și atunci, când lupta s-a 
terminat, mi-am dat seama că nu-l mai am. 

— Te lăsai purtat de avânt, nu? îl întrebă Bayaz. 

— Cam așa ceva. 

Se încruntă iar şi își frecă ușor ciotul degetului. 

- Ciudat. Multă vreme după ce l-am pierdut, încă îl mai simţeam 
cum mă mănâncă chiar în vârf. Mă înnebunea. Cum să te scarpini la 
un deget pe care nu-l mai ai? 

- Te-a durut? întrebă și Luthar. 


— La început m-a durut al naibii, dar nu la fel de tare ca alte răni 
pe care le-am mai avut. 

— Ce răni? 

Acum se văzu nevoit să se gândească puţin. Se scărpină pe obraz 
şi întoarse pe toate părţile orele, și zilele, și săptămânile pe care le 
petrecuse rănit, însângerat, urlând de durere. Șchiopătând de colo 
până colo, sau încercând să mănânce cu mâinile bandajate până la 
subsuori. 

- Odată am fost tăiat pe față de o sabie, spuse pipăindu-și 
urechea crestată de Tul Duru, şi am sângerat înfiorător de mult. 
Altădată o săgeată aproape că mi-a scos ochiul, continuă frecându-și 
cicatricea în formă de semilună de sub frunte. Ore întregi m-am 
chinuit să scot aşchiile din rană. Cu altă ocazie, în timpul asediului 
de la Uffrith, mi-a căzut în cap un bolovan, mai spuse pipăindu-și 
nodurile proeminente de pe scalp. Mi-a spart capul și umărul. 

- Groaznic, spuse Bayaz. 

- A fost vina mea. Asta ţi se întâmplă când încerci să dărâmi 
zidurile unei cetăți cu mâinile goale, explică întâlnind privirea 
înfiorată a lui Luthar și ridicând din umeri. Nu merge așa. Dar cum 
am spus, în tinerețe eram pătimaș. 

- Sunt doar mirat că nu te-ai gândit să-ți foloseşti dinţii ca să 
găurești zidul. 

- Probabil că asta ar fi fost următoarea mea mișcare. Din fericire, 
atunci mi-a căzut bolovanul în cap. Măcar dinții mi-au rămas 
întregi. Două luni, cât a durat asediul, am zăcut și am scâncit. M-am 
vindecat la timp pentru înfruntarea cu Treicopaci, când am fost 
iarăși făcut bucăţi, ba încă și mai rău. 

Logen se cutremură în fața acestei amintiri, întinzând și 
strângând degetele de la mâna dreaptă, retrăind durerea simțită 
când îi fuseseră zdrobite toate. 

— Asta chiar a durut. Dar nu la fel de rău ca povestea asta. 

Îşi vâri mâna pe sub centură și îşi trase cămașa afară din 
pantaloni. Toţi se întinseră să vadă ce anume le arăta. O cicatrice 
micuță, aflată chiar sub ultima coastă, în adâncitura de lângă 
stomac. 

— Nu pare mare lucru, spuse Luthar. 


Logen se întoarse ca să le arate și spatele. 

— Aici este restul, spuse întinzând degetul spre ceea ce știa că este 
un semn mai mare lângă șira spinării. 

- Te-a străpuns din față până-n spate? murmură Picior-Lung. 

— Din faţă până-n spate, cu o suliță. Într-un duel cu un bărbat pe 
nume Harding Ursuzul. Mare noroc că am scăpat cu viaţă, ăsta-i 
adevărul. 

- Dacă a fost un duel, şopti Bayaz, cum de ai supraviețuit? 

Logen își linse buzele. Erau amare. 

— L-am învins. 

- Cu sulița în tine? 

- N-am știut de ea până după luptă. 

Picior-Lung și Luthar schimbară o privire. 

— Pare un detaliu pe care nu prea ai cum să-l scapi din vedere, 
spuse Navigatorul. 

- Așa ai zice, ezită Logen încercând să găsească o modalitate prin 
care să le mărturisească adevărul, dar nu exista așa ceva. Sunt 
momente... când... când nu prea îmi dau seama ce fac. 

O tăcere prelungă. 

— Ce vrei să spui? îl întrebă Bayaz. 

Logen tresări. Știa că probabil se va alege praful și pulberea de 
fărâma de încredere pe care reușise să le-o inspire de-a lungul 
ultimelor săptămâni, însă nu avea încotro. Niciodată nu se pricepuse 
la minciuni. 

— Pe la paisprezece ani, m-am certat cu un prieten. Nici măcar nu- 
mi aduc aminte motivul. Nu-mi amintesc decât că eram foarte 
supărat. Şi că el m-a lovit. Următorul lucru de care-mi aduc aminte 
e că-mi priveam mâinile. 

Și îşi coborî şi acum ochii la ele, alb ca varul la faţă. 

— ÎI strânsesem de gât. Era cât se poate de mort. Nu-mi aduceam 
aminte să fi făcut una ca asta, dar nu eram decât eu acolo și aveam 
sângele lui sub unghii. L-am târât până la niște bolovani și l-am dat 
cu capul de ei și am spus că a căzut dintr-un copac și a murit. Și m- 
au crezut toți. Mama lui a bocit, și tot așa, dar ce puteam face? 
Atunci mi s-a întâmplat pentru prima dată. 

Logen simţi ochii celorlalţi aţintiţi asupra lui. 


- La puțini ani după aceea, aproape că mi-am ucis tatăl. L-am 
înjunghiat în timpul cinei. Nu știu de ce. Habar nu am. Din fericire, 
s-a vindecat. 

Îl simţi pe Picior-Lung care se trăgea ușurel mai într-o parte, dar 
nu avea cum să-l învinovățească pentru asta. 

— Ce v-am povestit se întâmpla pe vremea când shanka începuseră 
să vină din ce în ce mai des. Și tata m-a trimis spre sud, dincolo de 
munți, să cer ajutor. Așa s-a făcut că l-am întâlnit pe Bethod, iar el s- 
a oferit să mă ajute, dacă eram de acord să lupt pentru el. De tâmpit 
ce eram, m-am bucurat mult să lupt în războaie, dar luptele păreau 
a nu avea sfârșit. Lucrurile pe care le-am făcut atunci... ce mi-au 
povestit alții că am făcut..., scoase un oftat lung. Trebuie să vă spun 
că mi-am ucis prietenii. Trebuie să fi văzut ce am fost în stare să le 
fac duşmanilor. Dar, în primul și în primul rând, îmi făcea plăcere. 
Îmi plăcea să stau pe locul cel mai important de lângă foc și să mă 
uit la ceilalți și să le simt spaima, când nu îndrăznea nimeni să-și 
ridice privirea la mine. Dar a devenit din ce în ce mai rău. Și mai 
rău. Şi într-o iarnă n-am mai știut nici cine eram, nici ce anume 
făceam mare parte din timp. Uneori vedeam ce se întâmplă, ca un 
spectator care nu poate să schimbe cursul unei reprezentații. Nimeni 
nu putea ști pe cine aveam să omor în secunda următoare. Se căcau 
toți în izmene de frică, chiar și Bethod, însă nimeni nu se temea mai 
tare de mine decât mă temeam eu însumi. 

Tăcerea care urmă fu copleșitoare. La început, casa dărâmată li se 
păruse un refugiu tihnit după câmpia moartă și pustie, dar acum nu 
li se mai părea așa. Ferestrele fără geamuri se căscau ca niște răni 
adânci. Uşile goale se deschideau ca niște morminte. Tăcerea se 
prelungi, și se tot prelungi. La un moment dat Picior-Lung își drese 
glasul. 

- Așa vezi, de dragul conversaţiei, dă-mi voie să te întreb dacă tu 
crezi că ar fi posibil, fără să ai o asemenea intenţie, să omori pe unul 
dintre noi? 

- Mult mai probabil că v-aș omori pe toţi, nu doar pe unul. 

Bayaz se încruntă. 

- Iartă-mă dacă acest răspuns al tău nu mă prea linişteşte. 

— Măcar dacă ne-ai fi spus de la bun început! exclamă Picior- 


Lung. Acesta este genul de informaţie pe care trebuie să-l 
împărtăşești tovarășilor de drum! Nu cred că... 

— Dă-i pace, mârâi Ferro. 

- Dar trebuie să știm... 

- Tacă-ţi fleanca, cititor în stele neghiob ce ești. Nici unul dintre 
voi nu e perfect, nici pe departe. 

Se încruntă la Picior-Lung: 

- Numai gura e de voi, dar nu sunteți de găsit la nevoie. 

Se încruntă la Luthar: 

- Sunteţi mult mai nefolositori decât vă puteţi închipui. 

Se încruntă la Bayaz: 

- Aveţi o grămadă de secrete, și vă ia somnul în cele mai 
nepotrivite momente şi ne lăsați să ne rătăcim în mijlocul 
pustietăţii. E un ucigaș. Așa, și? V-a fost de folos când aţi avut 
nevoie de cineva care să ucidă. 

- Doar am vrut să... 

- Tacă-ţi fleanca, am zis. 

Picior-Lung bătu din pleoape şi făcu ce i se ceruse. 

Logen o privi lung pe Ferro pe deasupra focului. Ultimul om de la 
care s-ar fi așteptat la o vorbă bună. Doar ea singură văzuse ce i se 
întâmplă. Doar ea singură înţelegea ce vrea să spună. Îi observă 
privirea şi îi răspunse cu o căutătură urâtă și se retrase în colțul ei, 
dar nu mai putea să schimbe nimic din ce spusese. Pe chipul lui 
Nouădegete apăru umbra unui zâmbet. 

- Dar tu? o întrebă Bayaz pe Ferro, cu un deget la buze ca şi cum 
ar fi meditat la ceva anume. 

— Eu ce? 

- Spui că nu-ţi plac secretele. Toţi am vorbit despre cicatricele 
noastre. Eu v-am plictisit pe toți cu poveștile mele vechi, iar 
Sângerosul Nouă ne-a dat fiori cu istorisirea lui, explică Magul 
lovindu-și cu vârful degetului obrazul tras și scufundat în penumbre. 
De unde ai cicatricea? 

Niciun răspuns. 

- Pun rămășag că a fost vai şi amar de cel care ţi-a făcut-o, spuse 
Luthar mai vesel parcă. 

Picior-Lung începu să chicotească. 


— O, sigur că da! Îndrăznesc a spune că a avut parte de un sfârșit 
ascuţit ca tăișul sabiei! Mi-e şi groază să mă gândesc la... 

— Eu mi-am făcut-o, spuse Ferro. 

Chicotelile se înecară și se stinseră, iar zâmbetele pieriră. 
Începeau să înțeleagă. 

— Cum? exclamă Logen. 

- Ce-ai, albule, ești surd? Eu mi-am făcut rana. 

— De ce? 

— Ha! lătră ea, cu ochii-i aruncând fulgere pe deasupra focului. 
Habar nu ai ce înseamnă să fii proprietatea cuiva! La doisprezece 
ani am fost vândută unui bărbat pe nume Susman. 

Scuipă pe jos şi mârâi ceva în limba ei. Logen era convins că nu 
fusese un compliment. 

— Avea un loc unde fetele erau instruite, apoi scotea profit de pe 
urma vânzării lor. 

— Instruite să ce? se miră Luthar. 

— Ce crezi tu, prostule? Să se fută. 

- Ah, schelălăi el, încercând să-și înghită nodul din gât și lipindu- 
și ochii de pământ. 

- Am stat acolo doi ani. Doi ani foarte lungi și apoi am furat un 
cuţit. Pe vremea aceea nu știam cum să fac să ucid pe cineva. Așa că 
i-am făcut rău proprietarului meu în singurul mod pe care îl 
cunoșteam. M-am tăiat pe mine însămi până la os. Până au reușit să- 
mi smulgă cuțitul din mâini, prețul îmi scăzuse deja la un sfert. 

Rânji fioros spre foc, de parcă îşi amintea cea mai mândră zi din 
întreaga ei viață. 

- Ar fi trebuit să-l auziţi cum se văicăreşte, lepădătura! 

Logen o privi fix. Luthar rămase cu gura căscată. Până și Întâiul 
dintre Magi părea şocat. 

- Tu ţi-ai provocat cicatricele? 

— Și ce dacă? 

Iarăşi tăcerea covârşitoare. Vântul bătea și se învolbura printre 
ruine, șuierând prin crăpăturile dintre pietre, făcând flăcările să 
dănțuiască. Nimeni nu mai avu nimic de spus după asta. 


Furiosul 


Zăpada se așternea pe pământ, fulgii albi se învolburau în văzduh 
transformând în năluci cenușii și pinii verzi, și stâncile negre, și râul 
maroniu. 

Lui West nu-i mai venea să creadă cu câtă nerăbdare așteptase 
venirea zăpezii în anii copilăriei. Cât de încântat fusese să se 
trezească într-o bună dimineaţă și să vadă întreaga lume îmbrăcată 
în alb. Cât de prost fusese când își închipuise că neaua ar fi ascuns 
vreo taină, vreun miracol, vreo bucurie. Acum îl umplea de groază 
vederea fulgilor așternuţi pe părul lui Cathil, pe haina lui Ladisla, pe 
pantalonii săi jegoşi. Asta nu însemna nimic altceva decât altă 
repriză de ger feroce, de umezeală iritantă, de eforturi cumplite de a 
se deplasa. Își frecă palmele, își trase nasul și se uită urât la cer, 
impunându-şi să păstreze o atitudine cât de cât pozitivă. 

- Trebuie să mă împac cu situaţia și să rezist, șopti el, iar 
cuvintele îi jupuiră parcă gâtlejul și așa mult prea sensibil și 
expirând aburi groși în aerul îngheţat. Trebuie. 

Încercă să-şi amintească de verile calde din Agriont. De pomii 
înfloriți din pieţele orașului. De păsările care ciripeau cocoţate pe 
umerii statuilor zâmbitoare. De razele soarelui printre crengile 
înfrunzite ale copacilor din parc. Degeaba. Amintirile acestea nu-i 
erau de niciun folos. Își trase mucii apoşi, încercă iarăşi să-și 
încălzească mâinile în mânecile de la uniformă, însă acestea nu erau 
suficient de lungi. Apucă cu degete palide tivurile franjurate. Oare îi 
va mai fi vreodată cald? 

Simţi mâna lui Pike pe umăr. 

- Se petrece ceva, îi murmură deţinutul, arătându-i nordicii care 
se ghemuiseră unul lângă celălalt și discutau agitaţi. 

West le aruncă o privire istovită. Abia ce se așezase mai bine și îi 
era mult prea greu să pretindă că ar fi interesat și de altceva decât 
de propriile-i suferințe. Își întinse încet picioarele, surprinse 
pocnetul genunchilor când se ridică, și se scutură încercând să-și 


alunge oboseala din trup. Cocoşat ca un boșorog, cu brațele strânse 
în juru-i, se târî spre locul unde stăteau nordicii. Însă se pare că 
ședința se terminase deja. Altă hotărâre luată fără să i se ceară 
părerea. 

Treicopaci se îndreptă spre el, deloc afectat de ninsoarea deasă. 

- Copoiul a observat nişte iscoade de-ale lui Bethod, mârâi el 
arătând spre copaci. La poalele dealului de acolo, chiar lângă 
cascadă. Am avut noroc că nu ne-au descoperit ei mai întâi, că s-ar 
fi putut să nu mai fim în viață acum. 

— Câţi? 

— Cam doisprezece. E riscant să încercăm să-i ocolim. 

West se încruntă, lăsându-și greutatea de pe un picior pe altul ca 
să-şi țină sângele în mișcare. 

— Nu e mai riscant să încercăm să ne luptăm cu ei? 

- Poate că da, poate că nu. Avem șanse bunicele dacă reușim să-i 
luăm prin surprindere. Au mâncare, au și arme, mai spuse 
Treicopaci măsurându-l pe West din cap până în picioare, și haine. 
Și tot felul de echipamente care ne-ar putea fi de folos. Abia ce am 
trecut de jumătatea iernii. Și, dacă tot mergem spre Nord, vremea n- 
o să se încălzească. Dimpotrivă. Așa că am hotărât. Şansele nu sunt 
deloc egale, ei fiind doisprezece, așa că trebuie să luptăm cu toţii. 
Amicul tău, Pike, pare a ști să mânuiască o bardă. Fă bine şi spune-i 
să se pregătească. 

Apoi înclină capul spre Ladisla care stătea ghemuit pe pământ. 

— Sigur că fata trebuie să stea deoparte, dar... 

- Nu. Fără Prinţ. E mult prea periculos. 

Treicopaci își îngustă ochii. 

- Ai multă dreptate. Tocmai de aia toți trebuie să ne asumăm 
riscul. 

West se apropie de el, dându-și toată silința să pară cât mai 
convingător, chiar dacă trebuia să rostească vorbele cu buze arse de 
ger şi umflate ca niște cârnaţi mult prea prăjiți. 

- N-ar face decât să ne pună în pericol pe toți. Ştii și tu asta. 

Prinţul se uită la ei bănuitor, încercând să-și dea seama despre ce 
vorbesc. 

— Ne-ar fi de tot atât folos în luptă cât un sac pus pe ochi. 


Nordicul pufni enervat. 

- Cam ai dreptate, spuse și inspiră adânc, se încruntă și păru a 
întoarce problema pe toate părţile. În regulă. Nu așa ar trebui să fie, 
dar bine. Fl și fata stau deoparte. Noi, ceilalți, luptăm. Adică lupţi și 
tu. 

West dădu din cap. Fiecare bărbat trebuia să-şi facă datoria, 
indiferent cât de puţin i-ar fi surâs ideea. 

- De acord. Noi, ceilalți, luptăm. 

Și se pierdu printre copaci ca să dea ordinele. 


Nici vorbă să-l mai fi recunoscut cineva acum pe Prințul 
Moştenitor Ladisla acasă, în grădinile sclipitoare ale Agriontului. 
Fără doar şi poate că și filfizonii, şi curtenii, și paraziţii, care, în 
mod normal, i-ar fi sorbit fiece cuvânt, l-ar fi călcat în picioare 
ținându-și nasurile pe sus. Haina de la West se destrăma la cusături, 
se tocea la coate, era plină de cruste de noroi. Sub ea, uniforma lui 
cea albă, imaculată înainte, se întunecase treptat, ajungând la 
cenușiul jegului. Din ea mai atârnau câteva resturi de ceaprazuri 
aurii, ca tulpinile soioase ale unui buchet de flori superb pe vremuri, 
dar plin de putregai acum. Avea părul murdar și încâlcit, obrazul îi 
era acoperit de ţepii roșcaţi ai bărbii nerase, iar firele dintre 
sprâncene dădeau de înţeles că obișnuia să petreacă mult timp 
smulgându-le. Unicul om pe o rază de o sută cincizeci de kilometri 
care se simţea într-o formă mai proastă era, fără doar și poate, însuși 
West. 

- Ce se petrece? bolborosi Prinţul când West se așeză alături de 
el. 

— În josul râului sunt câteva iscoade de-ale lui Bethod, Înălțimea 
Voastră. Trebuie să ne luptăm. 

Prinţul încuviințţă cu o mișcare a capului. 

— Îmi trebuie o armă care... 

— Te rog să stai deoparte. 

— Dar, colonele West, este... 

— Ne-ai fi de mare folos, Înălţimea Voastră, însă mă tem că nu 
încape discuţie în această privință. Eşti moștenitorul tronului. Nu ne 
putem permite să te punem în pericol. 


Ladisla se chinui să pară cât mai dezamăgit cu putinţă, dar West 
aproape că putea simți mirosul bucuriei lui. 

- Foarte bine, dacă aşa crezi că trebuie să fie. 

- Absolut, spuse West și se uită la Cathil. Veţi sta amândoi aici. 
Ne vom întoarce curând. Cu ceva noroc, mai adăugă el tresărind, 
căci în ultima vreme norocul fusese tare scump la vedere. Ascundeţi- 
vă şi nu scoateţi nicio șoaptă. 

Fata îi zâmbi. 

- Nu-ţi face probleme. O să am grijă să nu-și facă rău singur. 

Ladisla o privi pieziş cu ură, cu pumnii încleștați de furie 
neputincioasă. Tot nu se învățase să facă faţă batjocurii ei 
permanente. Desigur că, atunci când întreaga ta viaţă lumea te-a 
adulat și ți s-a supus, n-ai de unde să știi cum să reacţionezi când 
cineva te ia peste picior. O clipă West îşi puse întrebarea dacă nu 
cumva făcea o greșeală lăsându-l singur și neprotejat, dar nu prea 
avea de ales. Aici erau la adăpost. Ar trebui să nu li se întâmple 
nimic. Ceea ce nu se putea spune despre el. 


Se așezară pe vine. Un cerc de bărbaţi cu chipuri murdare și pline 
de cicatrice, expresii dure, păr încâlcit. Treicopaci, cu trăsăturile 
colțuroase brăzdate de riduri adânci. Dow cel Negru, cu rânjetul 
sălbatic și urechea lipsă. Tul Duru, cu sprâncenele stufoase adunate 
într-o încruntătură fioroasă. Ursuzul, indiferent ca o stâncă. Copoiul, 
cu ochii strălucitori mijiţi de concentrare. Pike, cu o expresie 
îndârjită pe acele părți ale feţei lui arse care mai erau în stare să 
exprime ceva. Şase dintre cei mai duri bărbați din lume, și West. 

Încercă să-și înăbușe emoția. Fiecare trebuia să-și facă datoria. 

Treicopaci scrijelea cu un băț o hartă rudimentară pe solul întărit. 

- Așa, flăcăi. Aici, lângă râu s-au adăpostit. Sunt doisprezece, sau 
poate mai mulți. Uite cum facem. Ursuzule, tu vii din stânga, 
Copoiule, tu vii din dreapta, ca de obicei. 

- În regulă, şefu, spuse Copoiul. 

Ursuzul se mulțumi doar să dea din cap. 

- Eu, cu Tul și cu Pike îi atacăm din partea asta și ne luăm la 
trântă cu ei. Sper să-i luăm prin surprindere. Și aveţi grijă să nu ne 
nimeriți cu vreo săgeată. Ne-am înţeles? 


Copoiul rânji. 

— Fiți voi atenţi și păziţi-vă. 

- Am să țin minte sfatul ăsta. Dow și West, voi treceţi râul și 
așteptați lângă cascada de aici. O să-i atacați din spate, explică 
arătând cu bățul pe desenul de pe pământ, iar West simți cum nervii 
şi îngrijorările îi astupă gâtul. Zgomotul apei ar trebui să vă ascundă 
mișcările. Atacaţi atunci când mă vedeţi aruncând o piatră în apă, 
auziţi? Piatra. Ăsta-i semnalul. 

— Firește, șefu', mârâi Dow. 

West își dădu seama că Treicopaci îl fixa cu privirea. 

— M-ai auzit, băiete? 

- Da, desigur, bolborosi el cu limba amorţită de frig şi de spaima 
tot mai mare. Când vine piatra, atacăm... șefu'. 

- Aşa, vezi. Şi fiți cu ochii în patru. S-ar putea să mai fie și alţii 
prin apropiere. Bethod are iscoade prin tot ţinutul. Aveţi vreo 
întrebare? 

Clătinară din cap. Nu, nu aveau. 

- Bun. Să nu daţi vina pe mine dacă vă omoară cineva. 

Treicopaci se ridică în picioare, iar ceilalți îl urmară. Făcură 
ultimele pregătiri: își dezlegară săbiile, își încercară corzile 
arcurilor, își strânseră cataramele. West nu prea avea cum să se 
pregătească. Singura lui armă era o sabie grea, furată de la un 
cadavru, prinsă de o centură jerpelită. Atâta tot. Se simțea cel mai 
mare neghiob alături de bărbaţii aceștia. Se întrebă câți oameni 
uciseseră. Nu l-ar fi mirat să afle că tot atât de mulți câţi locuitori 
are un oraș. Plus unul sau două din satele învecinate. Până și Pike 
părea gata să omoare fără pic de remușcări. West își aminti că tot nu 
ştia pentru ce anume fusese osândit și trimis în lagăr. Dar nu era 
greu să-și imagineze, mai ales acum când îl vedea cum încearcă 
tăișul toporiștii cu degetul, mai ales acum când îi observa cruzimea 
din privirea de pe chipul acela ars și mort. 

West își privi mâinile. Îi tremurau. Nu doar din cauza frigului. Și 
le strânse tare. Copoiul se uită la el și îi rânji: 

- Trebuie să simți teama ca să poţi simţi curajul, îi spuse și se 
îndepărtă, urmându-i pe ceilalți printre copaci. 

Dow cel Negru îi strigă din spate, speriindu-l. 


- Haidem, ucigașule. Încearcă să ţii pasul cu mine. 

Scuipă pe solul îngheţat, apoi se întoarse și porni spre râu. West 
mai privi o dată la cei rămași. Cathil îi făcu un semn cu capul, iar el 
îi răspunse. Apoi îl urmă pe Dow, tăcut, aplecându-se pe sub 
ramurile îmbrăcate în chiciură sclipitoare, auzind vuietul cascadei 
tot mai aproape. 

Dintr-odată, planul lui Treicopaci începu să i se pară cam 
incomplet. 

- Și când ajungem pe malul celălalt și primim semnalul, ce o să 
facem? 

— O să omorâm, mârâi Dow peste umăr. 

Răspunsul acesta, chiar așa în doi peri, îi trimise prin maţe un 
junghi de panică. 

— S-o iau pe la dreapta sau pe la stânga? 

— Ia-o pe unde vrei, doar nu-mi sta în drum. 

- Unde o să te duci? 

— Acolo unde-i măcelul. 

Călcând cu băgare de seamă pe malul râului, West regretă că 
deschisese gura. Acum vedea cascada în amonte, o cădere năvalnică 
de apă albă pe un perete de stâncă neagră, umplând văzduhul cu o 
ceață înghețată și cu zgomot de tunet. 

Unde se aflau ei, râul nu era mai lat de patru pași, dar apa iute și 
întunecată spumega pe pietrele de pe mal. Cu sabia și toporișca 
ridicate deasupra capului, Dow intră în apă şi o traversă fără 
probleme, scufundându-se până la brâu în mijlocul șuvoiului. Apoi, 
ud leoarcă, se cățără pe celălalt mal și se lipi de pietre, ascunzându- 
se vederii. Se uită în jur, se încruntă când îl văzu pe West încă pe 
cealaltă parte și îi făcu un semn furios să îl urmeze. 

Cu mișcări stângace, West îşi scoase și el sabia, o ridică deasupra 
capului, trase adânc aer în piept și făcu un pas în șuvoi. Apa rece îi 
intră imediat în cizmă şi avu senzaţia că piciorul îi fusese prins într- 
un sloi de gheață. Mai făcu un pas, iar celălalt picior i se scufundă 
până la coapsă. Îi ieşiră ochii din cap, începu să respire anevoie, dar 
nu mai era cale de întoarcere. Încă un pas. Alunecă pe mușchiul de 
pe fund şi se cufundă în apă până la subsuori. Poate că ar fi zbierat 
dacă apa ca de gheaţă nu i-ar fi scos tot aerul din plămâni. Începu să 


înainteze greoi, pe jumătate împleticindu-se, pe jumătate înotând, 
cu dinţii încleştaţi de panică. Se târî pe mal, gâfâind disperat. Se lipi 
de pietre în spatele lui Dow. Era tot amortit, iar pielea îl ustura 
amarnic. 

Nordicul îi zâmbi cu milă. 

— Ţi-e cam frig, băiete. 

- Mi-e bine, bolborosi West printre dinţii care îi clănțăneau. În 
toată viața lui nu-i mai fusese așa de frig. O să-mi fac da... da... 
datoria. 

- O să-ţi faci ce? N-am de gând să te las să te lupţi când îţi e atât 
de frig, băiete. Putem muri amândoi din cauza ta. 

- Nu-ţi face griji din... 

Palma lui Dow îl plesni puternic peste față. Șocul fu mai rău 
decât durerea. Se uită ca prostul, scăpând sabia în noroi și ridicând 
instinctiv mâna la obrazul care îl ustura. 

— Ce mama... 

- Profită de asta! şuieră nordicul. Vino-ţi în fire! 

West tocmai deschisese gura să spună că nu înțelege ce se 
petrece, când pumnul lui Dow îl izbi în plin, făcându-l să se clatine, 
despicându-i buza și ameţindu-l. 

- Profită! Al tău e momentul! 

— Al naibii... 

Restul fu doar un muget fără noimă, căci West îl apucă pe Dow 
de gât și începu să-l strângă, să-l zgârie, mârâind ca o fiară, cu dinţii 
dezgoliți, fără nimic în gând. Sângele începu să-i clocotească și îi 
pieriră din minte și foamea, și durerea, și frustrările nesfârșitului 
drum prin ţinutul îngheţat. 

Dar, indiferent cât de furios era West, Dow cel Negru era mult 
mai puternic. 

- Profită! mârâi iarăși, eliberându-se din mâinile lui West și 
împingându-l pe pietrele de pe mal. Te-ai încălzit acum? 

Ceva zbârnâi pe deasupra lor și pleoscăi în apă. Dow îl îmbrânci, 
apoi ţâșni în sus, pe mal, cu un urlet de luptă. West își ridică sabia 
din noroi și se chinui să se ţină după el, cu sângele pulsându-i în 
cap, scoțând sunete lipsite de noimă din toţi rărunchii. 

Alergă prin noroaie. Țâşni prin tufe spre câmpul deschis. Apucă 


să-l vadă pe Dow secerând cu barda un nordic. Sângele întunecat 
țâșni în aer, picături negre printre crengi, spre cerul alb. Imaginile 
copacilor și ale pietrelor și ale bărbaţilor cu înfățișări barbare îi 
săltau în faţa ochilor, iar respiraţia-i grea îi vuia în urechi cu muget 
de furtună. Cineva apăru de nicăieri, iar West îl lovi cu sabia, 
simțind cum vârful acesteia intră în carnea moale. Sângele îi 
împroșcă fața și se dădu clătinându-se înapoi, scuipând dezgustat și 
clipind des. Alunecă pe o parte, dar se strădui să-și recapete 
echilibrul. Capul îi era plin de plânsete și urlete şi zăngănit de arme 
şi oase care se frâng. 

Sfârtecă. Despică. Hââârrrr. 

Un alt dușman se apropie clătinându-se, cu o săgeată în piept. 
West îi despică țeasta până la bărbie. Mortul zvâcni o ultimă dată, 
smulgându-i sabia din mâini. Se împiedică și aproape se prăbuși în 
noroi. Lovi cu pumnul un alt nordic care trecea pe lângă el. Dar 
ceva îl izbi cu putere, aruncându-l de trunchiul unui copac, lăsându- 
l fără suflare. Cineva îl apucase strâns în brațe, imobilizându-i 
braţele, încercând să-l strivească. 

West întinse gâtul și își înfipse dinţii în buza celuilalt, simțind 
mușcătura adâncă. Acela urlă și îl lovi cu pumnii, dar West nu simţi 
nimic. Scuipă cât colo bucata de carne și îşi vâri unghiile în chipul 
adversarului. Bărbatul se zvârcoli și scânci, cu sângele curgându-i 
din gura sfâșiată. West își înfipse dinţii în nasul lui, mârâind ca un 
câine turbat. 

Mușcă. Mușcă. Mușcă. 

Gura i se umpluse de sânge. Auzea urletele disperate ale celuilalt, 
însă ce conta acum, mai presus de orice era să strângă din fălci mai 
tare. Şi mai tare. Își smuci capul, iar victima lui se dădu înapoi cu 
mâinile la față. O săgeată venită de nicăieri i se înfipse în coaste. Se 
prăbuși în genunchi. West se aruncă deasupra lui, îl apucă cu 
pumnii de părul soios și îi izbi capul de pământ. O dată, încă o dată. 
Iar și iar. 

— Gata. 

West își trase iute mâinile însângerate și cu fire de păr lipite de 
ele. Se ridică anevoios în picioare, respirând sacadat, cu ochii ieșiți 
din orbite. 


Totul în jur era tăcut și nemișcat. Lumea nu i se mai învârtea în 
faţa ochilor. Fulgii de zăpadă se strecurau ușor în poiană și se 
așterneau pe pământul ud, pe armele împrăștiate, pe cadavre, pe 
bărbaţii aflați în picioare. Tul era aproape și se holba la el. 
Treicopaci era în spatele lui, cu sabia în mână. Se putea citi ceva 
asemănător cu panica pe partea intactă din obrazul lui Pike, care își 
strângea un braţ însângerat cu mâna cealaltă. Toţi se uitau. Se uitau 
lung la el. Dow îl arătă pe West cu degetul. Apoi își dădu capul pe 
spate și începu să râdă. 

- L-ai mușcat! L-ai mușcat de nas până i l-ai smuls! Ştiam eu că 
ești un ticălos turbat! 

West se holbă la ei fără să înţeleagă. Vuietul din cap începuse să 
se mai domolească. 

— Ce? bâigui el. 

Era tot plin de sânge. Se şterse la gură. Simţi un gust sărat. Se 
uită la cadavrul de lângă el. Era căzut cu faţa în jos. Sângele șiroia 
de sub el și se aduna într-o băltoacă în jurul picioarelor lui West. Își 
aduse aminte de... ceva. O crampă neașteptată îl încovoie, și scuipă 
flegmă rozalie, simţindu-şi stomacul gol în gât. 

- Furios! strigă Dow. Așa ești tu! 

Ursuzul ieșise din tufișuri, cu arcul pus deja înapoi pe umăr, și se 
așeza acum pe vine lângă unul dintre leșuri. Trase de pe el o blană 
plină de sânge. 

- Haină bună, își spuse el în şoaptă. 

Încovoiat de greață și din cale afară de sleit, West îi urmări cum 
cotrobăiau prin tabără. Auzi hohotele de râs ale lui Dow. 

- Furiosul! cotcodăci el răgușit. Așa o să-ţi spun de acum încolo! 

- Au o mulțime de săgeți aici, anunţă Copoiul scoțând ceva dintr- 
unul din sacii de pe jos și rânjind satisfăcut. Și brânză. Cam veche. 

Rupse cu degete murdare o bucăţică de mucegai din calupul 
galben, mușcă și se declară fericit. 

- Încă-i bună. 

- Sunt o mulțime de lucruri folositoare pe aici, fu de acord 
Treicopaci, schițând și el un zâmbet. Iar noi suntem cu toţii în viaţă, 
mai mult sau mai puţin. Bună treabă, flăcăi, îi lăudă el plesnindu-l 
pe Tul pe spate. Am face bine acum să ne luăm tălpășiţa spre nord 


cât mai repede, până nu simte nimeni lipsa ăstora. Hai să luăm ce 
avem de luat de aici și pe ceilalți doi. 

Mintea lui West începu să se limpezească. 

- Ceilalți! 

— Bine, spuse Treicopaci, du-te cu Dow să vezi ce fac... Furiosule. 

Se întoarse râzând și el. 

West se năpusti printre copaci, urmând drumul pe care veniseră, 
derapând și tropăind prin noroaie în goana lui nebună, cu sângele 
pulsându-i iarăși în tâmple. 

- Trebuie să-l apăr pe Prinț, murmură el. 

Traversă râul fără să mai bage în seamă apa înghețată, se cățără 
pe mal și urcă dealul grăbindu-se înapoi spre stânca unde îi lăsaseră 
pe ceilalți. 

Auzi un strigăt de femeie acoperit apoi de mârâitul unui bărbat. 
Groaza i se strecură în tot trupul. Îi găsiseră oamenii lui Bethod. 
Deja s-ar putea să fie prea târziu. Își forță picioarele slăbite să urce 
dealul, împleticindu-se și alunecând prin zloată. Trebuia să-l apere 
pe Prinț. Aerul respirat îi ardea gâtul, dar se îndârji să meargă mai 
departe, ținându-se de copaci, orbecăind în patru labe pe solul 
îngheţat, printre rămurele rupte și ace de pin. 

Țâșni în spaţiul deschis de la poalele stâncii, gâfâind să-și dea 
duhul, cu sabia plină de sânge strânsă în pumn. 

Pe jos se luptau doi oameni. Cathil întinsă pe spate, se zvârcolea, 
dădea din picioare și încerca să-l zgârie pe cel urcat peste ea. 
Bărbatul reușise să-i tragă pantalonii până sub genunchi și acum 
încerca să-și descheie cureaua cu o mână, în vreme ce pe cealaltă o 
ținea apăsată pe gura fetei. West înaintă un pas cu sabia ridicată, iar 
bărbatul întoarse brusc capul spre el. Nu-i veni să-și creadă ochilor. 
Presupusul violator nu era nimeni altul decât însuși Prinţul 
Moștenitor Ladisla. 

Când îl zări pe West, acesta se ridică repede în picioare şi făcu un 
pas înapoi. Cu o expresie uşor rușinată, ca a unui școlar prins când a 
furat o plăcintă de la bucătărie, îi spuse: 

— Scuze. N-am crezut c-o să te întorci atât de repede. 

West se holbă la el, incapabil să priceapă ce se întâmpla acolo. 

— Atât de repede? 


- Ticălos împuțţit ce eşti! zbieră Cathil târându-se pe fund înapoi 
și trăgându-și pantalonii. O să te omor și pe tine, și tot neamul tău 
de nenorociţi ce sunteţi! 

Ladisla își atinse o buză. 

- M-a mușcat. Uite! 

Și întinse spre West vârfurile însângerate ale degetelor ca pe o 
dovadă a unui ultraj odios la adresa lui. West se pomeni că 
înaintează spre el. Probabil că Prinţul îi citi ceva pe chip, pentru că 
mai făcu un pas înapoi, cu o mână ridicată, iar cu cealaltă ţinându-și 
pantalonii. 

— Stai puţin, West, stai... 

Nici vorbă de furie violentă. Nici vorbă de orbire temporară. Nici 
picioare care se mișcă cu de la sine putere, nici măcar vreo aluzie la 
o durere de cap. Nimic din toate acestea. Absolut nimic. Niciodată 
West nu se mai simţise atât de calm, atât de împăcat, atât de sigur 
de sine însuși. Hotărârea lui era luată. 

Întinse mâna dreaptă și îl împinse pe Ladisla cu palma în piept. 
Prințul Moștenitor icni ușor și mai făcu câţiva pași împleticiți 
înapoi. Piciorul stâng i se cufundă în noroi. Îl puse jos pe dreptul, 
doar că acolo nu mai era nimic. Ridică din sprâncene, căscă și gura, 
şi ochii. Și apoi moștenitorul la tronul Uniunii căzu în gol cu mâinile 
zbătându-i-se înnebunite prin aer, încercând să se apuce de ceva... 
și dispăru. 

Un țipăt scurt, o bufnitură surdă, apoi o alta, apoi zgomot de 
pietre care se rostogolesc la vale. 

Apoi tăcere. 

West rămase nemișcat, clipind des. 

Apoi se întoarse să se uite la Cathil. 

Tânăra înțepenise, la doi pași distanţă de el, cu ochii mari din 
cauza şocului. 

- L-ai... l-ai... 

— Știu, spuse cu o voce care parcă nu era a lui. 

Se apropie prudent de marginea prăpastiei și se uită. Trupul lui 
Ladisla zăcea pe pietre, cu capul în jos, cu haina zdrenţuită a lui 
West pe umeri, cu pantalonii căzuţi la glezne, cu un genunchi îndoit 
într-o poziţie nefirească, cu sânge roșu închis băltind în jurul 


capului spart. Niciodată nu văzuse pe cineva care să pară mai mort 
de atât. 

Înghiți în sec. El făcuse asta. El. Îl omorâse pe moștenitorul 
tronului. Îl asasinase cu sânge rece. Era un criminal. Un trădător. Un 
monstru. 

Și îi veni să râdă. Era mult prea departe acum de însoritul 
Agriont, unde loialitatea și deferența erau bunuri căpătate prin 
naștere, unde oamenii de rând erau obligaţi să facă ce le spuneau 
mai-marii lor, unde nu se cădea să ucizi alți oameni. Poate că era un 
monstru, însă aici, în pustietatea îngheţată a Engliei, se aplicau alte 
reguli. Monștrii aveau majoritatea. 

Simţi o bătaie zdravănă pe umăr. Întoarse capul și zări capul cel- 
fără-o-ureche al lui Dow cel Negru. Și el se uita în prăpastie. 
Nordicul scoase un fluierat uşor printre buzele țuguiate. 

- Ei, cam asta e, părerea mea. Ştii ceva, Furiosule? îi zâmbi el 
pieziș lui West. Începe să-mi cam placă de tine. 


Până la ultimul om 


Lui Sand dan Glokta 
Superior de Dagoska, strict confidential 


Este evident că, în ciuda tuturor eforturilor tale, Dagoska nu va mai 
rămâne în mâinile Uniunii. Prin urmare, îti poruncesc să pleci de acolo și 
să te înfăţișezi de îndată înaintea mea. Chiar dacă nu mai stăpâniţi 
docurile, n-ar trebui să fie greu să te furișezi noaptea într-o barcă mică. 
O corabie te va aștepta mai în josul coastei. 

Vei încredința comanda generalului Vissbruck, deoarece este unicul 
unionist din consiliul de conducere rămas în viață. Nu este cazul să-ți 
amintesc că ordinele Consiliului Închis pentru cei care apără Dagoska 
sunt neschimbate. 

Trebuie să lupte până la ultimul om. 


Sult 
Arhilector al Inchiziției Maiestăţii Sale 


Cu maxilarele încleștate, generalul Vissbruck lăsă încet scrisoarea 
din mâini. 

- Să înțelegem că ne părăsești, Superiorule? întrebă cu voce 
spartă. 

Din cauza panicii? Din cauza spaimei? A furiei? Cine l-ar putea 
condamna pentru că simte astfel? 

Încăperea nu se schimbase prea mult de la sosirea lui Glokta. 
Mozaicul superb, sculpturile măiestre, masa lăcuită, toate străluceau 
în soarele dimineții care-și revărsa lumina prin ferestrele înalte. Însă 
membrii consiliului de conducere s-au împuţinat. Rămăseseră doar 
Vissbruck, cu fălcile revărsate peste gulerul apretat al jachetei sale 
brodate, și Hadișul Kahdia, care se prăvălise epuizat într-un scaun. 
Mai departe de ei, Nicomo Cosca se sprijinise de perete lângă 
fereastră şi-şi curăța unghiile. 


Glokta trase adânc aer în piept: 

- Arhilectorul vrea să... să-i dau anumite explicaţii. 

Vissbruck scoase un chițăit lipsit de umor. 

- Nu ştiu de ce, dar nu mă pot abţine să nu mă gândesc la 
șobolanii care fug dintr-o casă în flăcări. 

Nimerită metaforă. Doar dacă șobolanii care fug de flăcări se vor 
arunca într-o mașină de tocat. 

- Haide, generale, interveni Cosca surâzând ușor. Superiorul nu 
era obligat să ne spună nimic. Ar fi putut s-o șteargă de aici în toiul 
nopții, iar noi nici n-am fi avut habar. Eu așa aș fi făcut în locul lui. 

— Îngăduie-mi să nu dau nici doi bani pe ce ai fi făcut tu, se răţoi 
Vissbruck. Suntem într-o situaţie critică. Zidurile fortificate au căzut 
şi odată cu ele am pierdut orice șansă de a rezista mai mult. 
Mahalalele sunt acum un furnicar de soldați gurkieni. În fiecare 
noapte facem incursiuni acolo. Mai dăm foc unui berbec de asalt. 
Mai omorâm niște santinele în vreme ce dorm. Dar aduc zilnic tot 
mai multe arme și echipamente de luptă. Probabil că foarte curând, 
după ce vor curăța locul de toate coșmeliile de acolo, vor începe să- 
şi asambleze catapultele alea uriașe. Și este lesne de imaginat ce se 
va întâmpla după aceea cu Orașul Superior când va fi atacat cu 
bombe incendiare! 

Întinse braţul acuzator spre fereastră: 

- E foarte posibil să nimerească și Citadela! Şi chiar în camera 
asta ar putea intra un bolovan cât un șopron de mare! 

- Cunosc foarte bine situaţia în care ne aflăm, îl repezi Glokta. 

De câteva zile duhoarea fricii e atât de puternică încât o simt și 
mortii. 

- Dar ordinele Arhilectorului sunt extrem de clare. Să rezistați 
până la ultimul om. Să nu capitulaţi. 

Umerii lui Vissbruck se ofiliră. 

- Oricum, capitularea nu mai folosește la nimic acum. 

Se ridică, din obișnuinţă vru să-și îndrepte uniforma și își împinse 
încet scaunul sub masă. În clipa aceea lui Glokta aproape că-i fu 
milă de el. Poate că merită compătimirea mea, dar am irosit-o pe toată 
pe Carlot dan Eider, care nu a fost absolut deloc vrednică de ea. 

- Dă-mi voie, totuşi, să-ți dau un sfat, ca unul care am cunoscut 


interiorul închisorilor gurkiene. Dacă cetatea va cădea cu totul în 
mâinile lor, vă sfătuiesc să vă luaţi singuri viața, mai degrabă decât 
să vă lăsaţi prinși. 

Generalul Vissbruck făcu ochii mari, apoi își coborî privirea la 
pardoseala minunată din mozaic și înghiţi greu. Își ridică iar chipul, 
uimindu-l pe Glokta cu un surâs amar. 

- Nu așa ceva am avut în minte atunci când am intrat în armată. 

Glokta își lovi ușor piciorul distrus cu bastonul și zâmbi strâmb. 

- Şi eu aş putea spune același lucru. Ce zicea Stolicus? „Sergentul 
care se ocupă de recrutări vinde vise, dar livrează coşmaruri?” 

- Este o exprimare foarte adecvată situației. 

- Dacă te consolează cumva, să știi că s-ar putea ca soarta mea să 
fie chiar mai cruntă decât a voastră. 

— Prea puţin mă consolează. 

Vissbruck ciocni din călcâie şi luă poziţie de drepți. Rămase așa 
nemișcat câteva clipe, apoi, fără să rostească vreo altă vorbă, făcu 
stânga împrejur și se îndreptă spre ușă. Zgomotul pașilor lui se 
stinse treptat pe coridor. 

Glokta se uită la Kahdia. 

- Indiferent de ce i-am spus generalului, pe tine te-aș sfătui să 
predai orașul cu prima ocazie. 

Kahdia își ridică ochii obosiţi. 

- După toate astea? Acum? 

Mai ales acum. 

— Poate că Împăratul va hotărî să dea dovadă de ceva indulgență. 
În orice caz, nu văd ce aţi mai putea avea de câștigat continuând 
lupta. După cum stau lucrurile, încă mai puteţi pune condiții. 

— Şi asta-i consolarea pe care ne-o oferi? Indulgenţa Împăratului? 

— Asta este tot ce am. Ce-mi spuneai despre cel rătăcit în deşert? 

Kahdia încuviinţă încet din cap. 

- Orice va fi, vreau să-ţi mulțumesc. 

La ce să-mi mulțumești, neghiobule? 

- Pentru ce? Pentru că ţi-am distrus orașul și te-am lăsat la mila 
Împăratului? 

- Pentru că ne-ai tratat cu ceva respect. 

Glokta pufni. 


- Respect? i-am spus doar ce voiai să auzi ca să obțin ce-mi 
trebuia. 

- Poate că așa a fost. Dar mulțumirile nu costă nimic. Mergi cu 
Dumnezeu. 

— Dumnezeu nu va dori să mă urmeze acolo unde mă duc eu, 
murmură Glokta în vreme ce Kahdia ieșea încet din încăpere. 

Cosca rânji disprețuitor. 

- Și spune așa, Superiorule, înapoi la Adua, nu? 

— Așa cum zici, înapoi la Adua. 

Înapoi la Casa Întrebărilor. Înapoi la Arhilectorul Sult. Gândul acesta 
nu era deloc unul fericit. 

- Poate ne vom mai vedea acolo. 

— Crezi? 

Este mult mai probabil că tu vei fi căsăpit împreună cu ceilalți atunci 
când orașul va cădea în mâinile gurkienilor. Prin urmare vei rata ocazia 
de a mă vedea atârnând în ștreang. 

- Am învăţat de la viaţă că întotdeauna mai e o șansă. 

Cosca rânji din nou desprinzându-se de perete şi îndreptându-se 
tanțoş spre ușă, cu mâna sprijinită ușor de mânerul sabiei. 

— Nu-mi place să pierd un patron bun. 

- Nici mie nu-mi place să fiu pierdut. Dar trebuie să fim pregătiți 
să facem față dezamăgirilor. Căci viaţa este plină de ele. 

Iar cea mai mare dezamăgire dintre toate este felul în care se sfârșește 
viața. 

— Bine, atunci. Dacă unul dintre noi va trebui să fie dezamăgit. 

În pragul uşii, Cosca se opri şi făcu o reverență cu exagerare 
teatrală. Poleiala jupuită de pe pieptarul său scânteie în razele 
dimineţii. 

— A fost o onoare să colaborez cu tine. 


Glokta stătea pe pat, lingându-și gingiile goale și masându-și 
piciorul care-i palpita dureros. Se uită în jur la apartamentul lui. Mai 
bine zis apartamentul lui Davoust. Aici m-a speriat de moarte un vrăjitor 
bătrân în toiul nopţii. De aici am urmărit cum arde cetatea. Aici am fost 
aproape mâncat de o fetiță de paisprezece ani. O, ce amintiri 
minunate... 


Se ridică cu greu, strâmbându-se de durere, și șchiopătă spre 
singurul cufăr pe care îl adusese cu el. Și tot aici am semnat chitanta 
pentru un milion de mărci primite ca avans de la banca Valint și Balk. 
Scoase din buzunarul hainei etuiul din piele pe care i-l dăduse 
Mauthis. Jumătate de milion în diamante șlefuite. Simţi din nou ispita 
irezistibilă de a-l deschide și de a-și vârî mâna printre ele ca să le 
simtă puritatea rece, dură, bogată. Făcu efortul de a se abține, apoi, 
cu un alt efort și mai mare, împinse la o parte cu o mână unele 
dintre hainele împăturite pentru plecare și ascunse etuiul printre 
ele. Haine negre, negre, și alte haine tot negre. Ar trebui să-mi diversific 
garderoba... 

— Pleci fără să-ţi iei rămas-bun? 

Glokta ţâșni în sus de pe taburet, simțind că-i vine să vomite din 
cauza spasmului mistuitor care-i sfârtecă spinarea. Întinse mâna și 
puse capacul cufărului chiar la timp înainte de a-i ceda piciorul și se 
prăbuși pe el. Vitari stătea în prag uitându-se furioasă la el. 

- La naiba! șuieră Superiorul, împroșcând salivă printre găurile 
din dantură la fiecare respiraţie sacadată. 

Piciorul stâng nesimţitor ca o bucată de lemn. Cel drept cuprins 
de agonie. 

Practiciana intră încet cercetând încăperea printre gene. Vrea să 
vadă dacă mai e cineva aici. Înseamnă că va urma o discuţie între patru 
ochi. Şi nu doar durerea din picior era motivul pentru care inima 
începu să i se zbată în piept când Vitari închise încet ușa, iar cheia 
se auzi în broască. Suntem singuri. Ce excitant! 

Practiciana se plimba de colo-colo prin cameră, iar umbra ei 
neagră se întindea spre Glokta. 

- Am crezut că aveam o înțelegere, suflă ea prin mască. 

- Și eu am crezut, se răsti Glokta, încercând să se așeze într-o 
poziție cumva mai demnă. Şi după aia am primit un bileţel de la 
Sult. Vrea să mă întorc şi amândoi știm de ce. 

— Nu i-am spus nimic. 

— Asta crezi tu. 

Vitari îngustă şi mai mult ochii şi se apropie de el. 

— Aveam o înțelegere. Eu m-am achitat de partea mea. 

- Bravo ţie! Consolează-te cu gândul ăsta când eu am să plutesc 


cu fața în jos printre docurile din Adua, iar tu vei fi blocată aici, 
așteptându-i pe gurkieni să doboare... aaa! 

Se năpustise asupra lui, se așezase peste el, strivindu-i spatele de 
cufăr, lăsându-l fără aer. Scânteiere de metal, zăngănit de lanţ, 
degete care îi cuprinseră gâtul. 

- Vierme schilod! Ar trebui să-ţi tai gâtul ăsta împuţit chiar 
acum! 

Genunchiul ei i se înfipse în stomac, lama rece a cuţitului îi atinse 
ușor pielea gâtului, ochii ei albaștri îl priviră cu ferocitate, duri ca 
diamantele din cufărul de sub el. Moartea e la câteva clipe depărtare. 
Bineînţeles. Își aduse aminte cum practiciana o strânsese de gât pe 
Eider. La fel de ușor ca și cum ar fi strivit o furnică, iar eu, biet olog, 
exact asta sunt, o furnică neajutorată. Poate că ar fi trebuit să bâiguie 
cuprins de spaimă, dar prin minte nu-i trecea decât întrebarea: cât a 
trecut de când a fost o femeie deasupra mea ultima dată? 

Pufni în râs. 

Dar nu mă cunoşti chiar deloc? bolborosi el, pe jumătate 
chicotind, pe jumătate suspinând, cu ochii curgându-i din cauza 
unui amestec dezgustător de durere și amuzament. Sunt Superiorul 
Glokta, îmi pare bine de cunoștință! Nu-mi pasă câtuși de puţin ce 
se întâmplă cu tine, iar tu știi foarte bine asta. Mă ameninţi? 
Trebuie să te străduiești mult mai mult, târfă roșcată! 

Ochii femeii se bulbucară de furie. Își împinse umărul înainte şi 
își trase cotul, gata să apese cât de tare putea. Suficient de tare cât să- 
mi scoată beregata prin coloana asta strâmbă, n-am nicio îndoială în 
privința asta. 

Buzele lui Glokta se schimonosiră într-un rictus scârbos, plin de 
scuipat. Acum. 

Îi auzea respirația anevoioasă din spatele măștii. Haide. 

Simţi lama cuţitului lipită de gât, rece, ascuţită. Sunt gata. 

Atunci practiciana scoase un şuierat prelung, ridică pumnalul și îl 
înfipse în bârna de lemn de lângă capul lui. Se ridică și se întoarse 
cu spatele. Glokta închise ochii şi încercă să-și recapete respiraţia. 
Încă mai trăiesc. ÎL copleșise un sentiment straniu. Ușurare sau 
dezamăgire? Greu de spus. 

— Te rog. 


Atât de încet, încât crezu că i se păruse. Vitari stătea cu spatele la 
el, cu capul plecat, iar pumnii încleștați îi tremurau vizibil. 

— Ce? 

— Te rog. 

Chiar a spus-o. Și îmi dau seama că aceste cuvinte o dor. 

- Te rog, nu mai spune? Crezi că aici e vorba despre rugăminţi? 
Și, la urma urmei, de ce te-aș salva? Ai venit aici ca să spionezi 
pentru Sult. N-ai făcut nimic altceva decât să-mi stai tot timpul în 
drum! Nici nu mă pot gândi la cineva în care să am mai puţină 
încredere decât am în tine, iar eu nu mă încred în nimeni! 

Se întoarse cu faţa la el, ridică mâinile, dezlegă bridele măștii și 
şi-o scoase. Era foarte bronzată doar pe porţiuni: în jurul ochilor, 
fruntea, gâtul. Chipul ei era însă mult mai delicat, mult mai tânăr, 
mult mai obișnuit decât își închipuise el. Nu mai părea deloc 
fioroasă. Părea doar speriată şi disperată. Brusc, Glokta se simţi 
ridicol de jenat, ca și cum ar fi intrat din greșeală într-o cameră și ar 
fi dat peste cineva în pielea goală. Simţi nevoia să-și ferească 
privirea când Vitari se așeză în genunchi ca să fie la același nivel cu 
el. 

— Te rog. 

Cu ochii umezi, înrouraţi, cu buzele tremurându-i, ca și cum ar fi 
fost pe punctul de a izbucni în lacrimi. Întrezărire a speranțelor 
secrete ascunse sub carapacea ticăloasă? Sau doar teatru de bună 
calitate? Glokta simți cum pleoapa începe să i se zbată. 

- Nu pentru mine, şopti ea. Te rog. Te implor. 

Îşi trecu gânditor mâna peste pielea gâtului. Observă sânge pe 
vârfurile degetelor. O pată mică şi maronie. O înțepătură. O 
zgârietură. Doar un milimetru mai încolo și acum aș fi pompat sânge pe 
tot covorul ăsta superb. Doar un milimetru. De astfel de șanse depind 
vieţile. De ce aș salva-o? 

Dar ştia răspunsul. Pentru că în general nu prea salvez pe nimeni. 

Se întoarse greoi pe cufăr, până ajunse cu spatele la ea, şi începu 
să-şi maseze mușchiul mort al piciorului stâng. Inspiră adânc. 

— Fie. 

- N-ai să regreți. 

- Ba regret deja. Dar nu pot rezista unei femei înlăcrimate. Să știi 


însă că îţi cari singură bagajele! 

Se uită la ea ridicând un deget ca avertisment. Vitari îşi pusese 
masca la loc. Iar ochii îi erau uscați, și mijiți, și aprigi. Parcă n-ar 
putea vărsa o lacrimă nici într-o sută de ani. 

- Nu-ţi face probleme, spuse ea învârtindu-și lanțul pe mână și 
scoțând pumnalul cruciform din capacul cufărului. Am foarte puţine 
bagaje. 


Glokta urmărea cum se reflectă flăcările în suprafaţa calmă a 
golfului. Cioburi nestatornice, roșii, galbene, albe, scânteietoare pe 
apa neagră. Frost vâslea lin, regulat, cu chipu-i lipsit de expresie pe 
jumătate luminat de pâlpâirea luminilor din oraş. În spatele lui, 
Severard stătea ghemuit și se uita supărat la întinderea de apă. Se 
zărea doar conturul ţepos al capului lui Vitari așezat și mai departe, 
la proră. Lopeţile intrau în mare și împingeau apa într-o tăcere 
aproape desăvârşită. Parcă barca nici nu se mișca. Mai degrabă linia 
neagră a peninsulei părea a se îndepărta încet de ei, în întuneric. 

Ce am făcut? Am condamnat un oraș plin de oameni la moarte sau la 
sclavie, și pentru ce? Pentru onoarea Regelui? Pentru un retardat bălos 
care nu-și poate controla nici matele, darămite o țară? Pentru orgoliul 
meu? Ha! Pe ăsta l-am aruncat cât colo de multă vreme, dimpreună cu 
dinţii mei! Pentru aprobarea lui Sult? Probabil că răsplata mea va fi un 
guler din frânghie și o cădere în gol. 

Pe cerul nopţii nu se mai zărea acum decât conturul mai 
întunecat al stâncii, silueta colțuroasă a Citadelei cocoţate în vârful 
ei. Parcă și formele zvelte ale clopotniţelor Marelui Templu. Toate 
alunecând departe, în trecut. 

Ce altceva aș fi putut să fac? Aș fi putut să mă alătur lui Eider și 
celorlalți. Să le predau gurkienilor cetatea fără luptă. S-ar fi schimbat, 
oare, ceva? Glokta îşi linse posomorât gingiile goale. Împăratul tot i- 
ar fi trecut pe locuitori prin foc și sabie. Iar Sult tot ar fi trimis după 
mine, exact așa cum a făcut. Diferențe mult prea puţin semnificative, 
asupra cărora nu are rost să zăbovim. Ce zicea Shickel? Foarte puţini 
sunt aceia cărora li se oferă o șansă. 

Briza rece îl înfioră și își strânse mantia mai bine în jurul 
corpului, își încrucișă braţele peste piept, se strâmbă de durere 


încercând să-și pună sângele în mișcare în laba amorţită a piciorului 
stâng. Din cetate nu mai rămăseseră decât niște puncte luminoase în 
depărtare. 

Exact așa cum spunea Eider — toate astea doar pentru ca Arhilectorul 
și cei asemenea lui să poată arăta un punct sau altul pe o hartă și să 
spună că ne aparține. Și gura i se strâmbă într-un rictus. Și, cu toate 
eforturile noastre, cu toate sacrificiile noastre, cu toate planurile și 
conspiraţiile noastre, nici măcar n-am reușit să păstrăm cetatea. Toată 
suferința aceasta... și pentru ce? 

Niciun răspuns, desigur. Doar valurile domoale izbindu-se de 
barcă, scârțâitul blând al ramelor, foșnetul mângâietor al lopeţilor în 
apă. Şi-ar fi dorit să-i fie silă de el însuși. Să se simtă vinovat pentru 
ceea ce făcuse. Să-i fie milă pentru cei pe care-i lăsase la mâna 
gurkienilor. Așa cum ar simţi orice om. Așa cum aș fi simţit și eu 
odinioară. Însă nu prea era în stare să simtă nimic altceva decât 
oboseala copleşitoare şi durerea permanentă, sâcâitoare din picior, 
din spate, din gât. Se aşeză greu pe băncuţa din lemn a bărcii, 
încercând, aşa cum făcea de obicei, să-și găsească o poziție mai 
puţin incomodă. În fond, chiar nu e cazul să mă mai pedepsesc și eu. 

Căci pedeapsa va veni curând. 


Giuvaierul tuturor orașelor 


Măcar acum Jezal putea să călărească. I se scoseseră atelele în 
dimineața aceea, iar piciorul inflamat i se lovea de coastele calului 
şi îl durea destul de rău. Ţinea frâul cu mâna amorţită și nesigură, 
iar braţul fără bandaje îi era slăbit şi sensibil. Îi zvâcneau surd dinţii 
cu fiecare bufnitură a copitelor pe drumul distrus. Foarte bine însă 
că nu mai trebuia să stea în căruţă, iar realizarea aceasta chiar era 
ceva. În ultimul timp, lucrurile mărunte aveau darul de a-l face 
nespus de fericit. 

Ceilalți alcătuiau un grup sumbru, tăcut, posomorât ca 
bocitoarele la înmormântare, iar Jezal nu avea de ce să-i condamne. 
Locul în care se aflau era unul sumbru. O câmpie de țărână. De 
bolovani din piatră seacă. De nisip și stânci fără viaţă. Cerul de 
deasupra, nemișcat, alb, greu ca plumbul, promitea mereu ploaie, 
dar nu se ţinea niciodată de cuvânt. Mergeau călare, strânși în jurul 
căruței, căutând căldura. Ei fiind unicele creaturi calde pe o 
întindere de sute de kilometri de deșert rece. Unicele creaturi 
mișcătoare într-un loc îngheţat în timp. Unicele creaturi vii într-un 
ținut mort. 

Drumul era larg, dar crăpat pe alocuri și umflat în alte părți. Ici și 
colo se fărâmase pe porțiuni lungi, sau torente de noroi îl 
acoperiseră cu totul. De-o parte şi de alta, se aliniau buturugile 
moarte ale foștilor copaci. Probabil că Bayaz îl surprinsese privindu- 
le. 

- O alee de stejari falnici lega acest drum de porțile orașului. Pe 
timp de vară frunzele lor scânteiau și fremătau în adierea vântului 
câmpiei. Juvens însuși i-a plantat în Timpurile Străvechi, pe vremea 
când Imperiul se afla la începuturi, iar eu nici nu mă născusem încă. 

Trunchiurile mutilate ale copacilor erau cenușii și uscate, dar 
purtau încă urma fierăstraielor. 

- Parcă au fost tăiaţi acum câteva luni. 

- Acum mulți, mulţi ani, băiete. După ce Glustrod a ocupat orașul 


a poruncit să fie doborâţi pentru a întreţine focul din cuptoarele lui. 

— Atunci de ce nu au putrezit? 

- Până și putregaiul este o formă de viață. Dar aici lipsește cu 
desăvârșire. 

Jezal înghiţi în sec și își vârî capul între umeri, cu ochii ațintiţi la 
cioturile de lemn mort înșiruite până departe, în zare, ca pietrele de 
mormânt. 

— Nu-mi place asta, murmură în barbă. 

— Tu crezi că mie-mi place? se încruntă supărat Bayaz. Crezi că 
place vreunuia dintre noi? Dacă vor să fie ţinuţi minte, bărbații 
trebuie uneori să facă ce nu le place. Prin luptă, iar nu prin lene 
tihnită se cuceresc faima şi onoarea. Prin bătălii, iar nu prin pace se 
câștigă bogăţia și puterea. Nu te mai interesează lucrurile acestea? 

- Ba da, şopti Jezal. Cred că da... 

Însă nu era deloc sigur. Privi de-a lungul mării de ţărână moartă. 
Niciun indiciu că acolo s-ar fi aflat onoarea, darămite bogăţia, și nu- 
şi închipuia de unde ar putea veni faima. Singurele persoane care 
existau pe o rază de o sută cincizeci de kilometri în jur, cei cinci 
tovarăși ai lui, îl cunoşteau deja foarte bine. În plus, începuse să se 
întrebe tot mai des dacă o viață lungă, dar săracă, trăită în anonimat 
desăvârşit ar fi chiar un lucru atât de îngrozitor. 

Poate că, atunci când va ajunge acasă, o va ruga pe Ardee să-i fie 
soţie. Cu ochii minţii o văzu acum cum i-ar surâde când i-ar auzi 
propunerea. Evident că l-ar face să se zvârcolească de jenă în 
așteptarea răspunsului. Fără îndoială că l-ar ţine în suspans. 
Bineînţeles că ar spune da. Şi, în fond, care ar fi cel mai rău lucru 
care s-ar putea întâmpla? Că tatăl lui s-ar înfuria? Că ar fi amândoi 
obligaţi să trăiască din solda lui de ofițer? Că prietenii lui cei 
superficiali şi fraţii lui cei idioţi îl vor râde pe la spate pentru că a 
ajuns la sapă de lemn? Aproape că nici nu-i venea să creadă că 
aceste motive i se păruseră extrem de importante pe vremuri. 

O viaţă de muncă grea alături de femeia pe care o iubește? O casă 
cu chirie într-o zonă mai puţin strălucitoare a orașului, cu mobilă 
ieftină, dar cu un foc prietenos în cămin? Fără faimă, fără bogății, 
doar un pat cald în care să-l aștepte Ardee... Nu i se mai părea o 
soartă chiar atât de cumplită acum când privise moartea în ochi, 


acum când își ducea zilele doar cu un castron de terci chior pe zi, 
recunoscător până în măduva oaselor că îl capătă și pe acela, acum 
când dormea singur în vânt şi în ploaie. 

Zâmbetul i se întinse, iar durerea surdă care se întindea în jurul 
cicatricii de pe maxilar i se păru aproape plăcută. Da, nu ar fi fost o 
viaţă chiar atât de rea. 


Zidurile uriașe se înălțau semeţe, cu creneluri știrbite, cu turnuri 
dărâmate, etalând cicatricele negre ale crăpăturilor și lucind din 
cauza umezelii. O costișă arcuindu-se în depărtare prin burniţa 
cenușie. Pământ acoperit cu băltoace cafenii şi cu pietre mari ca 
sicriele. 

- Aulcus, bubui Bayaz, cu falca rigidă. Giuvaierul orașelor. 

— Nu mi se pare că ar străluci, mârâi Ferro. 

Nici lui Logen nu i se părea. Drumul mâlos se furișa până la o 
arcadă dărăpănată, larg deschisă, fremătând de umbre, ale cărei 
porţi erau de mult dispărute. Îl cuprinse o senzaţie înfiorătoare când 
privi la gura aceea întunecată. Un sentiment sinistru. Ca atunci când 
se aflase în faţa porţii deschise de la Casa Creatorului. Era ca și cum 
ar fi privit în străfundurile unui mormânt, foarte probabil chiar al 
lui însuşi. Îi venea să se răsucească pe călcâie, s-o ia la fugă de acolo 
și să nu se mai întoarcă niciodată. Până și calul lui necheză ușurel și 
se dădu înapoi, aburind negurile ploii cu răsuflarea lui. Dintr-odată, 
drumul anevoios şi presărat cu pericole înapoi la ţărmul mării i se 
părea o călătorie mult mai plăcută decât cei câţiva pași care îl 
despărțeau de poarta aceea întunecată. 

- Eşti sigur? îi şopti lui Bayaz. 

— Dacă sunt sigur? Nu, sigur că nu! V-am purtat mii de kilometri 
peste câmpia pustie doar pentru că așa mi-a cășunat mie! Am 
petrecut ani întregi plănuind călătoria asta și am strâns această 
trupă din toate colțurile Cercului Lumii doar ca să am de ce să mă 
distrez! Nu se va întâmpla nimic dacă ne întoarcem la Calcis. Mă 
întrebi dacă sunt sigur? 

Clătină din cap și își îmboldi calul spre poarta deschisă. 

Logen ridică din umeri. 

— Am întrebat și eu... 


Arcada se căscă tot mai mult, și mai mult, până-i înghiți pe de-a 
întregul. Zgomotul făcut de copitele cailor răsună de-a lungul 
galeriei întunecate. Pereţii de piatră se strângeau tot mai mult, și 
mai mult în jurul lor, împiedicându-i, parcă, să respire. Logen își 
înfipse bărbia în piept și îşi fixă privirea asupra cercului de lumină 
din capătul celălalt. Trase cu ochiul la Luthar și îl surprinse 
umezindu-și tulburat buzele, fără să-i mai pese de șuvițele de păr pe 
care umezeala din atmosferă i le lipise de obraji. 

Și ieşiră în aer liber. 

- Vai de mine, șopti Picior-Lung. Vai de mine și de mine... 

Edificii colosale se înălțau în jurul unei piețe nesfârşite. Prin 
aburii ploii se deslușeau nălucile pilaștrilor, acoperișurilor, 
coloanelor infinite, ale zidurilor înalte până la cer, construite pe 
măsura unor titani. Logen rămase cu gura căscată. Toţi rămaseră cu 
gurile căscate. Un grup mic și zgribulit în acel spaţiu neobişnuit de 
vast, ca niște oi speriate într-o vale stearpă, în așteptarea lupilor. 

Ploaie sâsâind pe pietrele din înalturi, șiroaie lipăind pe bolovanii 
umezi, stropi picurând pe zidurile dărăpănate, bolborosind în 
crăpăturile drumului. Zgomotul înăbuşit al copitelor cailor. 
Scârţâitul blând și gemetele roţilor de la căruță. Niciun alt zgomot. 
Nicio larmă, nicio zarvă, niciun murmur al vreunei mulțimi. Niciun 
tril de pasăre, niciun lătrat de câine, niciun clinchet al vreunui 
negoţ. În locul acesta nu trăia nimic. 

În locul acesta nu se mișca nimic. În locul acesta nu erau decât 
edificiile negre, uriașe, care se întindeau prin ploaie spre infinit, și 
norii învolburaţi care se târau pe cerul întunecat. 

Înaintară încet pe lângă ruinele unui templu, o învălmășeală de 
blocuri și lespezi ude. Fragmente din coloanele lui incredibil de mari 
erau împrăștiate pe caldarâmul spart, bucăţi din acoperiș aruncate 
cât colo. Cu excepţia cicatricei trandafirii de pe bărbie, chipul lui 
Luthar era alb ca varul. Se uită şocat la ruinele colosale. 

— Al naibii să fiu, murmură el. 

- N-am văzut în viaţa mea ceva mai impresionant, fu de acord în 
șoaptă Picior-Lung. 

- Acestea sunt palatele celor bogaţi și morţi, explică Bayaz. Sunt 
templele unde ei s-au închinat zeilor lor furioși. Sunt pieţele unde ei 


au cumpărat și au vândut mărfuri și animale și oameni. Sunt teatrele 
și băile și bordelurile unde și-au satisfăcut toate poftele înainte de 
venirea lui Glustrod. 

Arătă cu degetul dincolo de piaţă: 

- Acolo este Calea Caline. Cel mai mare drum al orașului, unde 
locuiau cei mai de vază cetățeni. Traversează orașul prin mijloc, de 
la poarta de nord la cea de sud. Acum, luaţi aminte la mine, mai 
spuse el întorcându-se în șa. La cinci kilometri mai la sud de oraș se 
află un deal înalt, cu un templu pe culme. În Timpurile Străvechi i 
se spunea Roca Saturline. Acela este punctul nostru de întâlnire în 
cazul că ne vom pierde unii de alții. 

— De ce să ne pierdem? întrebă Luthar cu ochii bulbucaţi. 

- Pământul pe care stă orașul nu... nu are pace, și este predispus 
la cutremure. Clădirile sunt foarte vechi și șubrezite. Sper că vom 
reuși să trecem fără vreun incident neplăcut, dar... ar fi imprudent 
să ne bazăm doar pe speranţă. Dacă se întâmplă ceva, luaţi-o spre 
sud. Spre Roca Saturline. Până atunci nu vă depărtaţi unul de altul. 

Nu era nevoie să se mai ostenească cu această povață. Când 
intrară în oraș, Logen se uită la Ferro, la părul ei țepos, la chipul ei 
smead înrourat de ploaie, la sprâncenele ei încruntate a pericol când 
privea construcţiile înalte de pe marginile drumului. 

- Dacă se întâmplă ceva, îi șopti, ajută-mă, vrei? 

Îi aruncă o privire scurtă, apoi înclină capul. 

— Dacă am să pot, albule. 

— Perfect. 


Singurul lucru mai oribil decât un oraș plin de oameni este un 
oraș fără niciun om. 

Ferro călărea cu arcul într-o mână, frâul în cealaltă, ochii atenţi 
la alei, la ferestrele şi uşile căscate, încercând să vadă pe după 
colțurile dărâmate și peste ruinele fostelor ziduri. Dar nici măcar nu 
ştia ce anume se aştepta să zărească. 

Însă orice ar fi nu o va prinde nepregătită. 

Și îşi dădea seama că toți ceilalți simțeau la fel ca ea. Observă 
maxilarele lui  Nouădegete  încleştându-se şi  descleștându-se, 
încleștându-se şi descleștându-se, iar și iar şi iar, pe când înainta 


prudent printre ruine, cu mâna pe mânerul sabiei, metal zgâriat și 
rece, sclipind de picături de ploaie. 

Luthar tresărea la fiece zgomot — la pocnetele pietrelor sub roțile 
căruței, la plescăitul apei din băltoace, la fornăitul vreunui cal. 
Capul îi zvâcnea în dreapta și în stânga și își lingea în permanenţă 
tăietura din buză. 

Quai stătea în căruţă, cocârjat, cu părul ud fluturându-i în jurul 
obrajilor supţi, cu buzele palide strânse într-o grimasă dură. Ferro îl 
urmări cum plesneșşte hățurile și observă că le strângea atât de tare, 
că-i ieșiseră în relief tendoanele de pe dosul mâinilor lui slăbănoage. 
Cu gura căscată și ochii bulbucaţi, Picior-Lung se uita în jur la 
ruinele interminabile. Pârâiașe de ploaie își croiau uneori drum 
printre țepii de pe ţeasta lui noduroasă. Acum nu mai avea nimic de 
spus — singurul lucru pozitiv din acest loc uitat de Dumnezeu. 

Bayaz făcea eforturi să pară sigur de sine, dar nu reușea s-o 
păcălească pe Ferro. Îi observă mâna care-i tremura atunci când lăsă 
frâul ca să-și şteargă de apă sprâncenele stufoase. Îi observă gura 
care îi tremura când se opreau la răseruci de drumuri. Îi observă 
ochii subţiaţi care încercau să vadă prin ploaie și să găsească 
drumul cel bun. Îi observă îngrijorarea și îndoiala exprimate prin 
fiecare mișcare pe care o făcea. Și el ştia adevărul, așa cum îl simţise 
şi ea. Locul acesta era plin de pericole. 

Cling-clang. 

Abia desluşit prin ropotul ploii. Parcă zgomotul făcut de un 
ciocan izbit de nicovală. Zgomotul confecționării de arme. Se ridică 
în scări, încordându-se să audă mai bine. 

— Auzi? se răsti la Nouădegete. 

Bărbatul se opri, mijindu-şi ochii ca să vadă ceva, ascultând 
atent. Cling-clang. Dădu din cap. 

— Aud. 

Și îşi trase sabia din teacă. 

- Ce e? se sperie Luthar, holbându-se în jur și bâjbâind după 
arme. 

— Nu-i nimic acolo, bombăni Bayaz. 

Ferro ridică palma spre ceilalți, făcându-le semn să se oprească, 
alunecă jos din șa şi se furişă spre colțul clădirii din față, cu săgeata 


pregătită în arc. Se lipi cu spatele de blocul uriaș din piatră. Cling- 
clang. În spatele ei se strecură tiptil şi Nouădegete, făcând-o să se 
simtă mai în siguranţă. 

Dădu colțul târându-se pe genunchi, cercetă cu privirea piaţa 
goală plină de bălți și moloz. În colțul cel mai îndepărtat era un turn 
înalt, înclinat într-o rână. Sub cupola fără luciu ferestrele erau 
deschise larg. Ceva se mișca încet acolo înăuntru. Ceva întunecat, 
care se legăna înainte și înapoi. Faptul că avea în sfârșit o ţintă îi 
aduse un zâmbet pe buze. 

Se simțea mai bine, mai liniștită acum, că avea un dușman 
palpabil. 

Atunci auzi zgomot de copite, iar Bayaz trecu pe lângă ea și intră 
în piaţa goală. 

— Ssssttt, îi șuieră, dar Magul n-o băgă în seamă. 

- Puteţi să lăsați armele la o parte, le strigă el peste umăr. Nu-i 
decât un clopot vechi care răsună în bătaia vântului. Orașul era plin 
de clopote. Ar fi trebuit să le auziți cum băteau de fiecare dată când 
se năștea vreun împărat, sau era încoronat, sau se căsătorea, sau se 
întorcea triumfător din vreo campanie. 

Îşi ridică braţele, vorbind din ce în ce mai tare. 

— Văzduhul exploda de sunetele lor de bucurie, iar păsările se 
ridicau din piețe și de pe străzi şi de pe acoperișuri, umplând cerul! 

Acum urla de-a dreptul. 

- Şi străzile se umpleau de oameni! Și la toate ferestrele erau 
oameni! Și oamenii aceștia revărsau petale de flori asupra 
preaiubitului lor suveran! Și îl aclamau până rămâneau fără voce! 

Începu să râdă și coborî braţele. Deasupra tuturor, clopotul spart 
se auzea cling-clang în bătaia vântului. 

- Toate astea s-au petrecut foarte de mult. Haideţi. 

Quai plesni din dârlogi, iar căruța se rostogoli după Mag. 
Nouădegete ridică din umeri și își vâri sabia la loc în teacă. Ferro 
mai rămase câteva clipe privind neîncrezătoare la conturul dezolant 
al acelui turn înclinat deasupra căruia călătoreau nori grei și negri. 

Cling-clang. 

Apoi porni după ceilalți. 


Statuile pluteau spre ei prin ploaia furioasă, perechi-perechi de 
coloși din piatră, cu chipurile mâncate de anii cei lungi, fără 
trăsături, identici. Apa șiroia pe marmura netedă, picura din bărbile 
lungi, din armuri, din brațele amputate de mult de la încheietură, 
sau de la cot, sau de la umăr, întinse în gesturi de ameninţare sau 
binecuvântare. Unele statui aveau accesorii din bronz: săbii, sceptre, 
coroane de frunze, toate acum de culoare verde-murdar. Statuile 
pluteau spre ei prin ploaia furioasă, perechi-perechi de coloşi din 
piatră, dispărând apoi în urmă, în negurile istoriei. 

- Împărați, spuse Bayaz. Sute de ani de împărați. 

Pe Jezal începuse să îl doară ceafa de cât își ţinuse capul pe spate 
ca să se uite la conducătorii din vechime, deslușindu-se ameninţători 
pe marginile drumului. Sculpturile acestea erau de două ori mai 
mari decât cele din Agriont, sau poate chiar mai mari, însă semănau 
destul de mult cu acelea. Un val subit de dor de casă năvăli peste el. 

— Parcă-i Aleea Regelui din Adua. 

— Hm, mârâi Bayaz. De unde crezi că mi-a venit ideea? 

Jezal tocmai încerca să priceapă acest comentariu ciudat, când 
băgă de seamă că se apropiau de ultima pereche de statui. Una 
dintre acestea era înclinată îngrijorător de mult. 

- Opreşte căruţa! strigă Bayaz, ridicându-și palma udă și 
îmboldindu-și calul înainte. 

Însă nu doar împărații dispăruseră din faţa lor. Dispăruse și 
drumul. În pământ se căsca o groapă ameţitoare, o spărtură uriașă 
în carcasa orașului. Jezal reuși să vadă, pe partea cealaltă, o costișă 
din pietre sfărâmate și noroi. Dincolo de ea, abia întrezărite, 
nălucile zidurilor și pilaștrilor și laturile drumului larg se topeau în 
depărtare prin ploaia necontenită. 

Picior-Lung își drese glasul: 

— Sper că nu vom continua să mergem pe drumul ăsta. 

Cu extrem de mare prudenţă, Jezal se aplecă din șa și se uită în 
groapă. Foarte jos, pe fundul ei, apa neagră se învolbura înspumată, 
spălând pământul năpăstuit de sub fundaţiile orașului. Din această 
mare subterană ieșeau ziduri sparte şi turnuri sfărâmate și carcase 
crăpate ale unor construcții monstruos de mari. Observă o statuie 
încă intactă în vârful unei coloane șubrede, probabil un erou de 


mult dispărut. Odinioară mâna acestuia va fi fost ridicată în semn de 
triumf. Acum, gestul semnifica mai degrabă disperare, de parcă ar fi 
implorat să fie scos din acest iad lacustru. 

Jezal se aşeză la loc în șa, simțindu-se dintr-odată extrem de 
ameţit. 

- Nu avem cum să continuăm pe drumul ăsta, reuși să spună 
dogit. 

Bayaz se încruntă la apa agitată. 

— Înseamnă că trebuie să găsim altul, și asta repede. Orașul este 
plin de asemenea crăpături. Şi mai avem de mers mulți kilometri, 
chiar în linie dreaptă, și avem și un pod de traversat. 

Picior-Lung se uită urât la el: 

— Presupunând că mai stă în picioare. 

- Mai stă în picioare! Construcţiile lui Kanedias durează cât 
lumea. 

Întâiul dintre Magi se uită în sus. Cerul începuse să se 
învinețească, greutate întunecată apăsând peste capetele lor. 

- Nu ne putem permite să zăbovim. Se pare că nu vom reuşi să 
traversăm orașul astăzi. 

Jezal îl privi îngrozit. 

— Adică ne vom petrece noaptea aici? 

- Bineînţeles, îl repezi Bayaz, îndepărtându-se de marginea 
gropii. 

Lăsară în urmă Calea Caline și intrară în centrul orașului, printre 
ruinele care se strângeau tot mai mult în jurul lor. Jezal nu-și putea 
lua ochii de la umbrele lor amenințătoare ivindu-se rând pe rând din 
întuneric. Singurul lucru mai rău pe lume decât să-și petreacă ziua 
în acest loc sinistru era să-și petreacă şi noaptea aici. Ar fi preferat 
să fie în iad. Care ar fi fost diferența? 

Fluviul curgea năvalnic pe sub ei, printr-un defileu făcut de mâna 
omului — pereți înalți din piatră netedă. Puternicul Aos, prizonier în 
acest spaţiu strâmt, spumegând de furie infinită şi nebună, mușcând 
din roca șlefuită și scuipând mânios înspre înaltul cerului. Ferro nu- 
şi putea imagina cum ar fi putut să supravieţuiască ceva acelui 
potop, însă Bayaz avusese dreptate. 

Podul Creatorului era la locul lui. 


— În nenumăratele mele călătorii prin toate orașele și toate țările 
de sub mărinimosul soare, n-am văzut o asemenea minunăţie, 
clătină uluit Picior-Lung din capul lui cel bine ras. Cum să faci un 
pod din metal? 

Dar chiar din metal fusese construit. Metal închis la culoare, 
metal neted, fără viață, acoperit cu stropi strălucitori de apă. 
Traversa hăul ameţitor într-un unic arc, incredibil de delicat, o 
pânză ca de păianjen din bare subțiri împletite deasupra vidului de 
dedesubt. Iar podul perfect orizontal de pe scheletul de bârne era 
confecționat din plăci de asemenea metalice, invitându-i, parcă, să-l 
traverseze. Imaculat în mijlocul acelei descompuneri cumplite. 

- Ca şi cum ar fi fost terminat chiar ieri, șopti Quai. 

- Cu toate acestea, s-ar putea să fie cea mai veche construcţie din 
oraș, spuse Bayaz indicând cu o mișcare a capului ruinele lăsate în 
urmă. 

- S-au pierdut toate realizările lui Juvens. Prăbușite, distruse, 
uitate, ca şi cum nici n-ar fi existat vreodată. Dar operele Maestrului 
Creator sunt neatinse. Și sunt încă și mai strălucitoare tocmai pentru 
că strălucesc într-o lume întunecată. 

Suflă pe o nară, scoțând din nas un vălătuc de ceaţă. 

- Cine poate şti? Poate că vor rămâne în picioare și intacte până 
la capătul vremurilor, mult după ce noi toţi vom fi în mormânt. 

Luthar privi speriat la apa tumultuoasă, evident întrebându-se 
dacă nu cumva mormântul lui era chiar acolo jos. 

— Eşti sigur că ne ţine? 

— În Timpurile Străvechi ținea greutatea a mii şi mii de oameni 
zilnic. Zeci de mii. Cai și căruţe și cetăţeni și sclavi într-o procesiune 
nesfârșită, încolo și încoace, zi și noapte. Ne va ţine. 

Ferro îl privi cum intră pe pod și auzi zgomotul metalic al 
copitelor calului său. 

— Acest Creator a fost neîndoios o persoană cu... talente 
remarcabile, murmură Navigatorul îndemnându-și calul să-l urmeze 
pe Bayaz. 

Quai plesni din hăţuri: 

- Chiar așa a și fost. lar acum este uitat de lume. 

Apoi trecu Nouădegete, urmat fără prea multă tragere de inimă 


de Luthar. Ferro nu se clinti din loc. Rămase în bătaia ploii, 
încruntându-se la pod, la căruță, la cei patru cai și la călăreţii lor. 
Nu-i plăcea nimic. Nici fluviul, nici podul, nici orașul. Nimic. Cu 
fiecare pas se simţise tot mai aproape de o cursă, iar acum era 
sigură că nu se înșelase. Niciodată n-ar fi trebuit să-l asculte pe 
Yulwei. Niciodată n-ar fi trebuit să plece din sud. Ea personal n-avea 
nicio treabă aici, în pustietatea asta îngheţată și udă, alături de 
ceata asta de albi păgâni. 

- Eu nu trec peste chestia aia, îi anunţă. 

Bayaz se întoarse ca să se uite la ea. 

- Atunci ai de gând să zbori? Sau, pur și simplu, să rămâi pe 
partea aia? 

Ferro se aşeză mai bine în șa, încrucișându-și mâinile în față. 

- Poate chiar așa am să şi fac. 

- Poate că ar fi mai bine să discutăm aspectele astea după ce vom 
trece de oraș, murmură Fratele Picior-Lung privind tulburat în urmă, 
la străzile pustii. 

- Are dreptate, spuse şi Luthar. Locul ăsta are un aer nefast... 

- Fac ceva pe aerul lui, mârâi Ferro, și fac ceva și pe voi. De ce să 
traversez podul? Ce anume m-ar putea interesa pe mine pe malul 
celălalt al fluviului? Mi-ai promis răzbunare, alb bătrân, și nu mi-ai 
dat decât minciuni, ploaie și mâncare proastă. De ce aș mai face 
măcar un pas în plus alături de voi. Spune-mi de ce! 

Bayaz se încruntă. 

- Fratele meu, Yulwei, te-a ajutat în deşert. Ai fi murit dacă nu ar 
fi fost el. I-ai dat cuvântul tău... 

- Cuvântul? Ha! Cuvântul e un lanţ care se rupe foarte ușor, 
bătrâne. 

Și își întinse mâinile. 

- Uite, sunt liberă, nu mai am niciun lanţ. Nu am promis să mă 
transform într-o sclavă! 

Magul dădu frâu unui oftat adânc şi se cocârjă ostenit în șa. 

- De parcă viața n-ar fi destul de grea și fără ajutorul tău. Spune- 
mi, Ferro, de ce îți place să ne faci zile fripte? 

- Poate că Dumnezeu a avut ceva în cap când m-a făcut așa cum 
sunt, dar mie nu mi-a spus. Ce este Sămânţa? 


Direct la ţintă. Ochii bătrânului alb zvâcniră la auzul cuvântului. 

— Sămânţa? murmură Jezal neînțelegând nimic. 

Bayaz se uită urât la chipurile nedumerite ale celorlalți. 

— Ar fi mai bine să nu știți. 

- Nu e bine. Dacă iar te apucă somnul și ai să dormi o săptămână, 
vreau să știu ce trebuie să facem și de ce anume. 

- Mi-am revenit acum, se răţoi Bayaz, dar Ferro își dădu seama că 
minte. 

Parcă tot trupul îi intrase la apă și părea mult mai bătrân şi mai 
slăbit decât fusese înainte. Poate că acum era treaz și vorbea cu ei, 
însă era departe de a-și fi revenit. Era nevoie de mult mai mult decât 
de niște asigurări din vârful buzelor ca s-o păcălească. 

- Nu se va mai întâmpla, poţi să contezi... 

- Te mai întreb o singură dată și sper măcar acum să-mi dai un 
răspuns simplu, fără zorzoanele tale obișnuite. Ce este Sămânţa? 

Bayaz o privi lung, iar ea îi susținu privirea. 

- Foarte bine. Atunci vom sta în ploaie și vom discuta despre 
natura lucrurilor, spuse Magul îndemnându-și calul să iasă de pe 
pod. Sămânţa este unul din numele purtate de acel lucru pe care l-a 
căutat Glustrod în străfundurile pământului. Este acel lucru pe care 
l-a folosit pentru a face tot ce vedeţi aici. 

— Toate astea? gemu Nouădegete. 

- Toate astea, încuviință Întâiul dintre Magi, cuprinzând cu un 
gest toate ruinele din jur. Sămânţa a transformat în ruine cel mai 
măreț oraș din lume și a pârjolit pământul din jur de acum până în 
eternitate. 

- Înseamnă că-i o armă? murmură Ferro. 

- Este o piatră, spuse pe neașteptate Quai, gârbovit în căruţa lui, 
privind în gol. O piatră din lumea de dedesubt. Uitată în urmă și 
îngropată atunci când Euz a alungat diavolii din lumea noastră. Este 
întruparea Părţii Celeilalte. Însăși esența magiei. 

- Chiar așa și este, șopti Bayaz. Felicitări, Maestre Quai. Bine că 
măcar acest subiect îți este cât de cât cunoscut. Ei bine? Ai căpătat 
răspunsurile dorite, Ferro? 

— O piatră a făcut toate astea? se bâlbâi Nouădegete care nu 
părea deloc încântat. La ce naiba avem nevoie de ea? 


— Cred că unii dintre noi cam au o idee. 

Bayaz o ţintuia cu privirea pe Ferro, cu un zâmbet pierit pe buze, 
de parcă ar fi știut ce-i trece prin minte. Şi poate chiar ştia. 

În fond, nu era vreun secret. 

Lui Ferro nu-i păsa nici de poveştile cu diavoli și cu pietre scoase 
din pământ şi cu ruine străvechi. Era mult prea ocupată să-și 
imagineze cum ar arăta Imperiul Gurkhul transformat în ţinut mort. 
Cu oamenii lui șterşi de pe fața pământului. Cu orașele lui făcute 
praf şi pulbere. Cu puterea lui ajunsă o amintire ștearsă. Gânduri 
despre moarte şi răzbunare i se învolburau prin minte. Apoi zâmbi. 

- Bine. Dar de ce ai nevoie de mine? 

- Cine zice că am așa de multă nevoie? 

Ferro îi râse în nas. 

— Nu prea cred că m-ai fi suportat atâta vreme dacă n-ai fi avut 
nevoie de mine. 

— Adevărat. 

— De ce? 

- Pentru că Sămânţa nu poate fi atinsă. Chiar și o privire fugară 
la ea îți provoacă o durere cumplită. După căderea lui Glustrod, am 
intrat cu armata Împăratului în orașul distrus ca să căutăm 
supraviețuitori. N-am găsit niciunul. Doar orori, ruine și cadavre. 
Prea multe cadavre ca să le mai știm numărul. Am îngropat mii și 
mii. Am săpat gropi comune în întregul oraș în care să intre câte o 
sută o dată. Truda ne-a fost îndelungată, iar în vreme ce noi ne 
ocupam de asta, o companie de soldați a descoperit ceva ciudat 
printre dărâmături. Căpitanul a învelit obiectul acela în mantia lui și 
i l-a adus lui Juvens. Până la lăsarea serii, omul acesta s-a veștejit și 
a murit. Şi nici soldaţii lui nu au fost cruțați. Le-a căzut tot părul, li 
s-au împuţinat trupurile. Într-o săptămână toți o sută erau morți. 
Doar Juvens nu avea nimic. 

Făcu un semn cu capul spre căruţă. 

- De aceea Kanedias a confecţionat lada aceea, şi de aceea am 
adus-o cu noi. Ca să ne protejăm. Nimeni dintre noi nu e în 
siguranţă. În afară de tine. 

— De ce? 

— Nu te-ai întrebat niciodată de ce ești diferită de ceilalți? De ce 


nu poți vedea culorile? De ce nu poți simţi durerea? Eşti ca Juvens 
şi Kanedias. Eşti ceea ce era și Glustrod. Ești ceea ce era chiar Euz 
însuși. 

- Sânge de diavol, şopti Quai. Binecuvântat și blestemat. 

Ferro îi aruncă o privire fioroasă: 

— Ce vrei să spui? 

- Te tragi din demoni, îi răspunse ucenicul, încreţindu-și buzele 
într-un zâmbet plin de înțelesuri. Poate chiar din Timpurile 
Străvechi și dincolo de ele — totuşi, nu ești om pe de-a întregul. Eşti 
o relicvă. O ultimă urmă foarte vlăguită a sângelui care există în 
Partea Cealaltă. 

Ferro căscă gura să-l spurce, dar Bayaz i-o luă înainte. 

- Nu ai cum să te lepezi de ceea ce ești, Ferro. Nu te-aș fi adus 
aici dacă ar fi fost chiar şi cea mai mică îndoială. Iar tu nu trebuie 
să încerci să renegi ceea ce ești. Trebuie să accepţi asta. Este un dar. 
Tu poți atinge Sămânţa. Poate că doar tu poţi face asta în tot Cercul 
Lumii. Doar tu singură o poţi atinge, şi doar tu singură o poţi duce 
în bătălie. 

Magul se aplecă spre ea şi continuă cu voce scăzută: 

— Dar doar eu singur o pot face să ardă. O pot face atât de 
fierbinte încât să transforme în deșert întreg Imperiul Gurkhul. Atât 
de fierbinte încât să-i transforme în pulbere pe Khalul și pe slujitorii 
lui. Atât de fierbinte încât să te facă să te saturi de răzbunare, să-ți 
fie de ajuns până peste cap. Ai de gând să vii acum? 

Și plescăi din limbă, îmboldindu-și calul iarăși spre pod. 

Călărind tăcută în spatele albului bătrân, Ferro își mușca buzele 
până la sânge și arunca priviri fioroase la spatele vrăjitorului. În 
gură avea gust de sânge. Dar nu simțea durerea. Nu voia să creadă 
năzbâtiile înșirate de Mag, dar nu avea cum să tăgăduiască faptul că 
nu semăna cu ceilalți. Își aduse aminte cum îl muşcase odată pe 
Aruf, iar el îi spusese că, fără doar şi poate, mama ei fusese o 
şerpoaică. Atunci, de ce nu un demon? Printre plăcile din metal, 
privi la apa tunătoare de dedesubt, încruntată, cu gânduri de 
răzbunare. 

- Nu contează ce sânge curge prin tine, îi spuse cu blândeţe 
Nouădegete care călărea alături. Care călărea neîndemânatic, ca de 


obicei. Tatăl meu spunea că omul are mereu posibilitatea de a alege. 
Bănuiesc că asta se aplică şi în cazul femeilor. 

Ferro nu-i răspunse. Trase de hățuri și rămase în urma celorlalți. 
Femeie, sau demon, sau șarpe, nu conta. Singurul ei țel era să le facă 
gurkienilor cât mai mult rău. Ura-i era puternică, avea rădăcini 
adânci, era caldă, era ceva intim. Ura aceasta îi era cel mai vechi 
prieten. 

În ea și numai în ea avea încredere. 

Ferro fu ultima care traversă podul. Aruncă o ultimă privire peste 
umăr spre orașul dărâmat din care veneau, spre ruinele pe jumătate 
ascunse în negura cenușie a ploii. 

— Sssttt! 

Trase brusc hăţurile, uitându-se la apa năvalnică, la sutele de ochi 
ale ferestrelor goale, la sutele de guri ale ușilor deschise, la sutele de 
găuri și crăpături şi goluri în zidurile dărăpănate. 

— Ce vezi? se auzi vocea îngrijorată a lui Nouădegete. 

— Ceva. 

Însă nu văzuse nimic. De-a lungul malului povârnit, carapacele 
goale ale clădirilor de odinioară stăteau claie peste grămadă, lipsite 
de orice fărâmă de viață. 

- N-a mai rămas nimic viu în locul ăsta, spuse Bayaz. Vine 
noaptea şi eu, unul, aş dori să am un acoperiș deasupra să-mi apere 
oasele bătrâne de ploaie. N-ai văzut nimic. Ochii îţi joacă feste. 

Ferro pufni furioasă. Ochii nu-i jucau niciun fel de festă, fie că 
erau ochi de diavol sau nu. Acolo, în oraș, era ceva. Simţea asta. 

Ceva care-i urmărea. 


Noroc 


- Hopa sus, Luthar. 

Pleoapele lui Jezal fluturară. Întredeschise ochii. Lumina era atât 
de puternică încât abia dacă își putea da seama unde se află. Gemu, 
clipi și își umbri ochii cu mâna. Cineva îl scuturase de umăr. 
Nouădegete. 

— Trebuie să pornim la drum. 

Jezal se sculă în capul oaselor. Razele soarelui năvăleau în 
camera micuță, lovindu-l în plină față. Firișoare de praf pluteau în 
lumina orbitoare. 

- Unde sunt ceilalți? reuși el să îngaime cu limba încleiată de 
somn. 

Nordicul își smuci capul neţesălat spre fereastră. Printre gene, 
Jezal reuși cu greu să-l deslușească pe Fratele Picior-Lung care 
stătea nemișcat, cu mâinile la spate, uitându-se în jur. 

- Navigatorul nostru încearcă să înțeleagă ceva despre locul unde 
ne aflăm. Restul s-au dus să dea de mâncare la cai și stabilesc 
itinerarul de azi. M-am gândit că ţi-ar prinde bine câteva minute de 
somn în plus. 

- Mulţam. 

De fapt, i-ar fi prins bine câteva ore în plus. Încercă să-și 
descleieze gura amară, își linse găurile dureroase dintre dinți, 
spărtura inflamată din buză, verificând cât de tare îl dureau în 
dimineața asta. Dar umflăturile scădeau tot mai mult cu fiecare zi. 
Şi aproape că se obișnuise cu ele. 

— la asta. 

Nouădegete îi aruncă un pesmecior. Încercă să-l prindă, dar mâna 
rănită încă nu-și recăpătase mobilitatea și biscuitul căzu în țărână. 
Nordicul ridică din umeri. 

- N-are cum să-ți facă rău niţel praf. 

— Așa cred și eu. 

Jezal ridică pătrăţelul de pâine uscată, îl şterse cu dosul mâinii și 


mușcă din el, încercând să-și folosească doar partea funcțională a 
gurii. Dădu pătura la o parte, se răsuci și se ridică greoi și țeapăn. 

Logen îl urmări cum face câţiva pași, să se dezmorțească, cu 
brațele întinse ca să-și ţină echilibrul, cu pesmeciorul în pumn. 

— Cum îţi este piciorul? 

- I-a fost mai rău. 

Dar îi fusese și mai bine. Făcu câțiva paşi șchiopătaţi, cu piciorul 
țeapăn. De fiecare dată când încerca să calce pe el, îl dureau 
îngrozitor și glezna și genunchiul, dar putea să meargă de unul 
singur, și mergea tot mai bine cu fiecare zi ce trecea. Când ajunse la 
peretele aspru din piatră, închise ochii și inspiră adânc, parcă dorind 
să izbucnească în râs, parcă dorind să izbucnească în lacrimi de 
bucurie pentru că era din nou în stare să stea în picioare. 

— De acum înainte voi fi recunoscător pentru fiece clipă când voi 
putea merge singur. 

Nouădegete rânji cu gura până la urechi. 

- Recunoștința asta o să te ţină o zi sau două, apoi iar ai să începi 
să te văicărești că nu-ţi place mâncarea. 

- Ba nu, rosti apăsat Jezal. 

— Cum spui. O săptămână, atunci. 

Se duse lângă fereastra din celălalt colț al camerei, măturând 
podeaua plină de praf cu umbra-i alungită. 

— Între timp, cred că ai face bine să te uiţi la asta. 

— La ce? 

Jezal ţopăi până la Fratele Picior-Lung și se sprijini gâfâind și 
scuturându-și piciorul rănit de coloana fărâmată de lângă fereastră. 
Apoi căscă și ochii, şi gura. 

Probabil că se aflau la mare înălțime. Poate chiar pe culmea unui 
deal de unde se vedea întregul oraș. Soarele abia răsărit îi intra în 
ochi, aur lichid cernut prin ceața dimineţii. Deasupra, cerul senin și 
spălăcit era brăzdat doar de câteva fâșii albe de nori calmi. 

Chiar și în ruine, și la sute și sute de ani după căderea lui, 
panorama orașului Aulcus încă îți mai tăia răsuflarea. 

Acoperișuri distruse, cât vedeai cu ochii, ziduri năruite scânteiau 
aprins sau zăceau cufundate în umbre prelungi. Cupole falnice, 
turnuri înclinate, arcade învoalate și coloane semeţe se ridicau 


deasupra harababurii de moloz. Deslușea chiar și locurile unde se 
aflau pieţele uriașe, străzile largi, albia fluviului unduindu-se la 
dreapta prin acel codru de pietre, sclipind sub razele soarelui. 

— Uite, ăsta-i motivul pentru care-mi place să călătoresc, 
murmură Picior-Lung. Atunci când te aștepți cel mai puţin, într-o 
clipită, îți dai seama că întreaga ta călătorie a meritat toată 
osteneala. Mai există, oare, ceva asemănător? Câţi dintre cei vii au 
admirat vreodată această priveliște? Uite, noi trei stăm la fereastra 
deschisă deasupra istoriei, la poarta înspre trecutul de mult uitat. 
Nu voi mai visa niciodată la superbul Talins, la felul cum el sclipește 
pe mare în dimineţile îmbujorate. Şi nici la Ul-Nhab, care strălucește 
în miezul zilei sub pocalul azuriu al cerurilor. Şi nici la munţii din 
Ospria, care licăresc aidoma stelelor în serile blânde. De astăzi 
înainte inima mea aparține orașului Aulcus. Pentru totdeauna. Bine 
se spune că este giuvaierul orașelor. Și, dacă și în moarte este 
sublim mai presus de orice cuvinte, îndrăznește, oare, cineva să-și 
închipuie cum va fi arătat în timpul vieţii? Cine nu ar fi copleșit de 
uimire în fața splendorii lui? Cine nu ar fi cuprins de evlavie în 
faţa... 

- Unor case vechi, bombăni Ferro din spatele lui. Și a venit 
vremea să le lăsăm. Strângeţi-vă lucrurile. 

Jezal se uită suspicios la ruinele întunecate ce se întindeau până 
în zare prin pâcla luminoasă. Priveliștea era magnifică și 
înfricoşătoare totodată. Clădirile superbe din Adua, zidurile și 
turnurile grandioase din Agriont: tot ce lui i se păruse sublim 
odinioară părea acum o copie jalnică și debilă. Se simțea ca un 
băiețel neștiutor dintr-o țărişoară mică şi primitivă, într-un timp 
mărginit şi lipsit de importanţă. Îi părea bine că pleacă de acolo și 
că lasă giuvaierul orașelor în trecutul căruia îi aparținea. El personal 
era convins că nu va avea vise despre Aulcus. 

Poate doar coşmaruri. 


Era aproape de miezul zilei când ajunseră în unica piață din oraș 
care încă mai era plină. Un spaţiu uriaș, înţesat dintr-un capăt în 
celălalt. O mulțime nemișcată și tăcută. O mulțime cioplită în piatră. 

Statui sculptate în toate poziţiile, de toate dimensiunile, din toate 


materialele existente sub soare. Bazalt negru și marmură albă, 
alabastru verde şi porfir roșu, granit cenușiu și o sută de alte soiuri 
de pietre pe care Jezal nu le cunoștea. Această diversitate era destul 
de stranie în sine, dar cu atât mai bizar era faptul că toate statuile 
aveau ceva în comun: niciuna nu avea chip. 

Trăsăturile gigantice fuseseră îndepărtate, iar în locul lor 
rămăsese un bloc de piatră găurită. Statuile mai mici fuseseră de-a 
dreptul decapitate. Mesaje abjecte într-o limbă pe care Jezal nu 
reuși s-o recunoască erau cioplite pe piepturile din marmură, de-a 
lungul braţelor, în jurul grumajilor, pe frunţi. Se părea că în Aulcus 
absolut tot se făcuse la scară epică, iar aceste vandalizări nu 
constituiau o excepţie. 

Prin mijlocul acestor relicve sinistre trecea o potecă lată cât să le 
încapă căruţa. Așa că se înşiruiră unul după celălalt ca să poată 
trece prin această pădure de siluete fără chipuri care se 
îngrămădeau de-o parte și de cealaltă a cărării ca mulțimile la o 
procesiune regală. Jezal călărea în frunte. 

— Ce s-a petrecut aici? murmură el. 

Bayaz se uită la unul dintre capete, înalt de cel puţin zece paşi, 
ale cărui buze încă mai existau, boţite într-o expresie de 
nemulțumire, în vreme ce ochii și nasul dispăruseră cu totul. Pe 
obraz erau gravate adânc niște litere diforme. 

- Când Glustrod a cucerit orașul, a dat soldaţilor lui blestemaţi o 
zi liberă ca să facă ce vor cu locuitorii de aici. Ca să-și potolească 
furia şi să-şi astâmpere pofta de jaf, poftele cărnii, pofta de a ucide. 
De parcă aceste pofte ale lor ar fi putut fi astâmpărate vreodată. 

Nouădegete tușşi și se foi neliniștit în șa. 

— Apoi li s-a ordonat să dărâme toate statuile care-l reprezentau 
pe Juvens din oraș. De pe toate acoperișurile, din toate sălile, de pe 
toate frizele și templele. Dar erau nenumărate portretele stăpânului 
meu în Aulcus, căci el însuși construise acest oraș. Însă Glustrod era 
extrem de meticulos. Le-a căutat și le-a descoperit pe toate, până la 
ultima, a poruncit să fie adunate în piaţa aceasta, le-a desfigurat pe 
toate şi a întipărit pe ele cele mai îngrozitoare blesteme. 

- N-a fost o familie fericită. 

Jezal nu se înțelesese niciodată cu fraţii săi, dar ce vedea acum i 


se părea puţin cam exagerat. Își feri capul de degetele întinse ale 
unei mâini gigantice pe a cărei palmă era cioplit un simbol 
necunoscut. 

— Ce reprezintă ăsta? 

Bayaz se încruntă: 

— Crede-mă când îţi spun că e mai bine să nu știi. 

O clădire colosală, chiar și după standardele acestui cimitir de 
uriași, se înălța deasupra armatei de statui. Treptele erau înalte ca 
zidurile unei cetăţi, coloanele fațadei groase ca turnurile, iar 
frontonul monstruos era acoperit cu scrijelituri șterse de vreme. 
Bayaz își opri calul şi își ridică ochii. Jezal se opri în spatele lui, 
aruncând priviri neliniștite spre ceilalți. 

- Hai să mergem, spuse Nouădegete, scărpinându-se pe obraz și 
privind încordat în jur. Hai să plecăm de aici cât mai repede și să nu 
ne mai întoarcem niciodată. 

Bayaz chicoti: 

- Sângerosului Nouă i-e frică de umbre? N-aș fi crezut una ca 
asta. 

— Fiecare umbră e aruncată de câte ceva, mârâi nordicul, însă 
Întâiul dintre Magi nu putea fi scos dintr-ale lui. 

— Avem timp suficient ca să ne permitem să facem un popas, 
spuse acesta în timp ce se chinuia să coboare din șa. Am ajuns 
aproape la hotarul orașului. Încă o oră și ne vom vedea de drum. 
Căpitane Luthar, s-ar putea să te intereseze ce vei vedea aici. De 
fapt, s-ar putea să-i intereseze pe toţi însoțitorii mei. 

Nouădegete înjură în barbă în limba lui. 

- Așa să fie. Mai bine vin cu voi decât să aştept aici. 

- Să ştii că mi-ai stârnit curiozitatea, exclamă Fratele Picior-Lung, 
sărind de pe cal ca să li se alăture. Trebuie să mărturisesc că orașul 
nu mai pare atât de funest la lumina soarelui, cât părea în ploaia de 
ieri. lar acum chiar îmi este greu să pricep cum de şi-a câștigat 
reputația asta sinistră. Căci nicăieri în tot Cercul Lumii nu mai 
există o asemenea colecţie de relicve atât de fascinante, iar eu sunt 
un om curios și nu-mi este rușine să recunosc asta. Într-adevăr, 
întotdeauna am fost... 

— Știm prea bine cum ești, șuieră Ferro. Eu am să vă aştept aici. 


- Cum dorești, spuse Bayaz luându-și toiagul agăţat la șa. 
Întotdeauna faci exact cum vrei. Fără îndoială că te poţi distra cu 
maestrul Quai în lipsa noastră împărtășindu-vă tot soiul de 
povestioare nostime. Aproape că-mi pare rău că nu voi asista la 
dialogul vostru sclipitor. 

Ferro și ucenicul făcură un schimb de priviri deloc prietenoase, 
iar ceilalți înaintară printre statuile distruse și se cățărară pe treptele 
uriașe. Jezal şchiopăta pe piciorul rănit și se strâmba de durere. Pe 
ușa mare cât o casă intrară într-un loc răcoros, întunecat și tăcut. 

Îi amintea lui Jezal de Rotonda Lorzilor, însă sala aceasta era mai 
mare. O încăpere circulară, cavernoasă, aidoma unui castron 
gigantic, cu bănci aşezate în trepte de jur împrejur, cioplite în piatră 
de mai multe culori. Porţiuni întregi erau sfărâmate și distruse. Pe 
jos era plin de moloz și pietre, probabil de la vreo cupolă dărâmată. 

- Aha. Bolta a căzut, spuse Magul privind cu ochii mijiţi la cerul 
strălucitor întrezărit prin crăpătura din tavan. Ce metaforă potrivită! 

Oftă și cu pași mici începu să dea ocol băncilor din marmură. 
Jezal se uită cam speriat la bolovanul uriaș care atârna suspendat de 
tavan, întrebându-se cum ar fi ca o bucată din acesta să se desprindă 
și să-i cadă fix în moalele capului. Nu credea că Ferro ar mai fi fost 
în stare să-i coasă o asemenea rană. N-avea nici cea mai vagă idee 
pentru ce anume îl adusese Bayaz aici, dar, în fond, nu avusese nici 
cea mai vagă idee de ce se întâmplaseră toate lucrurile din întreaga 
călătorie. Așa că trase aer în piept și porni după Mag. Nouădegete îi 
urma îndeaproape. Zgomotul pașilor lor răsuna puternic în sala 
imensă. 

Picior-Lung urcă atent treptele sfărâmate și se uită plin de interes 
la tavanul prăbuşit. 

— Ce a fost aici? strigă el, iar ecoul cuvintelor lui se stinse greu. 
Un teatru? 

— Într-un fel, da, îi răspunse Bayaz. Aceasta a fost marea sală a 
Senatului Imperial. Aici apărea în public Împăratul, se așeza pe 
tronul lui și asculta polemicile dintre cei mai înţelepţi cetățeni din 
Aulcus. Aici s-au luat hotărâri care au dat cursul istoriei. 

Se mai căţără pe o treaptă şi înaintă arătând entuziasmat la 
podea și strigând cu voce pițigăiată. 


— Din câte îmi amintesc, exact din acest loc Calica s-a adresat 
Senatului, îndemnând la prudenţă în acţiunile de expansiune ale 
Imperiului spre Răsărit. Iar de acolo, de jos, i-a dat replica Juvens, 
cu multă cutezanţă, ieşind învingător din lupta de opinii. l-am 
urmărit ca vrăjit. Aveam doar douăzeci de ani şi rămăsesem fără 
suflare de emoție. Chiar și azi îmi aduc aminte în detaliu toată 
dezbaterea lor. Cuvintele, prieteni. Cuvintele pot fi mai puternice 
decât toate armele din întreg Cercul Lumii. 

— Să ştii că o împunsătură de sabie în ureche doare mai tare decât 
un cuvânt, şopti Logen, iar Jezal se scutură de râs, însă Bayaz nu 
păru să observe, căci era mult prea preocupat să treacă de la o 
bancă la alta. 

- De aici Scarpius şi-a ţinut predica despre pericolele decadenţei 
și adevăratul sens al spiritului civic. Toţi senatorii îl ascultau 
nemișcaţi, ca în transă. Vocea îi răsuna ca... ca..., și Bayaz trase de 
aer cu degetele, de parcă s-ar fi așteptat să găsească acolo cuvântul 
căutat. Pfui, ce mai contează toate astea acum? N-a mai rămas nicio 
certitudine în lume. Aceea a fost epoca oamenilor mari care făceau 
numai ce era drept, medită el încruntându-se la podeaua sălii uriașe 
sugrumată de moloz şi pietre. Aceasta este epoca oamenilor mărunți 
care fac numai ce sunt obligaţi. Oameni mărunți, cu vise meschine, 
încercând să meargă cu pași de uriaș. Totuși, vă puteţi da seama ce 
clădire măreaţă a fost odinioară! 

- Mmm, da..., riscă Jezal un răspuns, îndepărtându-se de ceilalți 
ca să se uite mai bine la niște frize sculptate în perete chiar în 
spatele șirului de bănci. 

Războinici pe jumătate despuiaţi, în poziţii nefirești, care se 
împungeau cu sulițele. Totul era impresionant, fără doar şi poate, 
dar aici se simţea un miros neplăcut. Ceva ca putregaiul, ca igrasia, 
ca urina de animale. Duhoare de grajduri necurăţate. Încreți din nas 
și încercă să deslușească ceva în penumbre. 

— Ce miroase așa? 

Nouădegete adulmecă aerul, şi faţa îi căzu într-o fracțiune de 
secundă. Devenise întruchiparea pură a ororii buimace. 

= Pe... 

Îşi smulse sabia din teacă, făcând un pas înainte. Jezal se întoarse 


şi el, bâjbâind după mânerul armei. Spaima apărută din senin îi 
apăsa pieptul... 

În primul moment crezu că are de-a face cu un soi de cerșetor: la 
câțiva pași distanță de el, în întuneric, era o siluetă neagră, 
înfofolită în zdrenţe, ghemuită în patru labe. Apoi îi zări mâinile: 
diforme și cu gheare. Apoi îi zări faţa cenușie, dacă o puteai numi 
față: o bucată de frunte cheală, o falcă pătrată și vulgară din care 
țâșneau colți mult prea mari, un rât teșit ca al unui porc, ochi foarte 
mici şi negri, licărind furioși la el. Ceva între om și animal, dar mult 
mai hidos decât oricare. Nu mai era nevoie să-i spună lui 
Nouădegete că acum îl crede. 

Evident că existau în lume asemenea creaturi ca shanka. 

- Prinde-o! mugi nordicul, cățărându-se pe treptele uriașei săli, cu 
sabia în mână. Omoar-o! 

Jezal se îndreptă nu prea sigur spre creatura cu pricina, dar nu se 
putea bizui aproape deloc pe piciorul rănit, iar shanka era iute ca o 
vulpe. Înainte să apuce să facă câțiva pași, aceasta se răsuci și fugi 
spre o crăpătură din zid prin care se strecură aşa cum se strecoară 
mâţa prin gard. 

— A dispărut! 

Bayaz se grăbea deja spre ușă. 

— Vedem, maestre Luthar. Vedem foarte bine! 

- Vor veni mai multe, șuieră Logen, întotdeauna vin mai multe! 
Trebuie să plecăm de aici! 

Ghinion, îşi spuse Jezal şchiopătând spre intrare, împiedicându-se 
de pietre și strâmbându-se când durerea îi săgeta genunchiul. 
Ghinion că Bayaz se hotărâse să facă popas chiar aici şi chiar acum. 
Ghinion că el își rupsese piciorul și nu putuse să fugă după chestia 
aia scârboasă. Ghinion că veniseră la Aulcus, în loc să fi traversat 
fluviul câțiva kilometri mai în jos. 

— Cum au ajuns aici? strigă Logen la Bayaz. 

— Nu-mi prea dau seama, gemu Magul gâfâind. După moartea 
Creatorului le-am hăituit și le-am alungat în cele mai întunecoase 
colțuri ale lumii. 

- Nu prea există colțuri mai întunecoase decât astea de aici. 

Picior-Lung îi întrecu și coborî treptele înaintea lor, sărind câte 


două o dată. Jezal ţopăi în urma lui. 

— Ce e? strigă Ferro luându-și arcul de pe umăr. 

— Capete-turtite! urlă Nouădegete. 

Se uită la el fără să priceapă, iar nordicul îi făcu semn cu mâna 
liberă. 

— Fugi! 

Ghinion. Că Jezal îl învinsese pe Bremer dan Gorst și astfel fusese 
ales de Bayaz pentru a-l însoţi în această călătorie smintită. Ghinion 
că practica scrima. Ghinion că tatăl său insistase să intre în armată, 
în loc să-l lase să-şi irosească viața așa cum făceau cei doi frați ai 
lui. Ciudat, totuși, pe vremuri i se păruse că ăsta ar fi fost un noroc. 
Uneori era greu să-ți dai seama. 

Jezal se împletici până la cal și se urcă pe el cu mișcări greoaie. 
Picior-Lung şi Nouădegete erau deja în şei. Bayaz îşi punea toiagul 
la loc cu mâini tremurânde. Undeva în oraş un clopot începu să 
bată. 

- Vai de mine, spuse Picior-Lung uitându-se înnebunit la 
mulțimea de statui. Vai de mine. 

- Ghinion, șopti Jezal. 

Ferro se holbă la el. 

— Ce zici? 

- Nimic, răspunse el printre dinţii încleștaţi și dădu pinteni 
calului. 


Nu există noroc. Norocul este un cuvânt pe care îl folosesc cei 
slabi de minte ca să explice consecințele nesăbuinţei lor, sau ale 
egoismului, sau ale tâmpeniei. Cel mai adesea ghinionul înseamnă 
planuri proaste. 

Şi iată dovada. 

Îl avertizase pe Bayaz că în oraș mai este ceva în afară de ea și cei 
cinci fraieri albi. Îl avertizase, însă nimeni nu o ascultase. Oamenii 
cred numai ce vor. Idioţii. 

Se uită la ceilalți. Quai stătea în căruţa care se scutura din toate 
încheieturile. Privea drept înainte cu ochii mijiți. Luthar, cu dinţii 
dezveliți într-un rânjet tâmp, stătea în șa în poziţia unui călăreț 
experimentat. Bayaz, cu fălcile încleştate, chipul palid și suferind, 


încerca să se ţină bine pe cal. Picior-Lung se uita foarte des peste 
umăr, cu ochi mari de teamă şi panică. Nouădegete sălta în șa, 
respirând greu, uitându-se mai mult la frâu decât la drumul din față. 
Cinci idioţi şi ea. 

Auzi un mârâit şi zări o creatură ghemuită pe un acoperiș mai 
scund. Nu mai văzuse aşa ceva niciodată - o maimuţă cocoșată, 
diformă și cu membrele lungi. Dar maimuţele nu aruncă sulițe. O 
urmări cum se arcuiește și sare, prinzându-se de o latură a căruţei. 
Se legănă acolo o vreme, apoi căzu, iar ei își văzură mai departe de 
drum pe strada desfundată. 

Poate că această creatură n-a reușit să-i atace, dar erau mult mai 
multe asemenea ei printre ruinele spre care se îndreptau. Ferro le 
putea deslușşi cum se mișcă prin clădirile pline de umbre. Cum 
aleargă pe acoperișuri, cum stau la pândă în spatele ferestrelor și 
ușilor. O clipă fu tentată să încerce să lovească una dintre ele cu 
săgeata, dar la ce bun? Mai erau o mulțime. Sute. Ce rost ar fi avut 
să ucidă doar una dintre ele, când vor ieși curând din oraș și le vor 
lăsa în urmă? N-ar fi făcut altceva decât să irosească o săgeată. 

O piatră căzu chiar lângă ea și simți cum un ciob desprins îi 
crestează dosul mâinii, lăsând o picătură de sânge negru pe pielea 
întunecată. Ferro se încruntă și se aplecă, făcându-se una cu 
spinarea calului. Norocul nu există. 

Dar asta nu însemna că trebuia să devină o ţintă. 


Logen ar fi putut crede că lăsase shanka în urmă, în trecutul lui. 
Dar, după ce își mai reveni din șocul de a fi văzut iarăşi o asemenea 
creatură, înțelese că nici nu putea fi vorba de așa ceva. Nu-ţi lași în 
urmă decât prietenii. Duşmanii se ţin în permanenţă scai de tine. 

Clopotele băteau de jur împrejur, ecoul lor izbindu-se și 
reverberând din ruine. Ţeasta îi era plină de dangătul lor mai 
puternic decât tropăitul cailor și decât scârțâitul roților și de vuietul 
văzduhului pe lângă ei. Băteau, şi iar băteau, foarte departe, foarte 
aproape, în faţă și în urmă. Clădirile treceau în goană pe lângă ei, 
forme pline de pericole. 

Zări o sclipire și ceva săltă pe lângă el, izbindu-se apoi de pietre. 
O suliță. Auzi o alta cum trepidează în urmă și încă una zăngănind 


pe drum, în fața lui. Simţi un nod uscat în gât, își strânse ochii 
ferindu-se de vântul care îl lovea în față și încercă să nu se 
gândească la eventualitatea în care o suliță i s-ar înfige în spate. Nici 
nu era prea greu. Avea nevoie de toată concentrarea ca să se țină în 
șa. 

Ferro se întoarse și îi strigă ceva peste umăr, însă vorbele i se 
pierdură în larma din jur. Clătină din cap, iar ea îi arătă cu un gest 
furios drumul din faţă. Acum înțelese. O prăpastie uriașă se căsca 
înaintea lor. Gura lui Logen se căscă aidoma şi scoase un cârâit stins 
de groază. 

Trase frâul, iar calul alunecă şi derapă pe pietrele vechi, 
întorcându-se brusc spre dreapta, stârnind un torent de pietricele și 
praf. Şaua se înclină, dar Logen se agăță cu disperare de cal. Trecu 
doar la câţiva paşi de marginea abisului. Îi auzea pe ceilalți în 
apropiere, le auzea strigătele, dar nu le înţelegea cuvintele. Era mult 
prea preocupat să se forțeze să rămână călare, murmurând în tot 
acest timp: 

— Încă viu, încă viu, încă viu... 

De-a curmezișul drumului se contura nedeslușită silueta unui 
templu cu pilaștrii semeți intacţi, cu un bolovan triunghiular uriaș 
în vârf. Căruţa intră printre două coloane, iar calul lui Logen își găsi 
drum printre alte două, afundându-se în întuneric, apoi ieșind iar la 
lumină într-o sală imensă fără tavan. Prăpastia înghiţise zidul din 
stânga, iar dacă existase vreodată vreun acoperiș, acesta dispăruse 
de multă vreme. Logen continuă să înainteze, cu sufletul la gură și 
cu ochii aţintiți asupra unei arcade din față, pată luminoasă pe 
piatra întunecată. Acolo era scăparea, îşi spuse el. Dacă vor reuși să 
treacă prin arcada aceea, vor scăpa. Măcar de-ar reuși să treacă... 

Nu văzu sulița, dar chiar dacă ar fi văzut-o, tot n-ar fi putut să 
facă nimic. Norocul a fost că nu i-a nimerit piciorul. Ghinionul a fost 
că a intrat în pieptul calului. Îl auzi cum fornăie, îl simţi cum se 
prăbușește cu el cu tot. Prin gura larg căscată a lui Logen nu ieși 
niciun sunet când căzu pe pardoseala sălii. Se izbi cu pieptul de 
piatră, rămânând fără suflare. Simţi o lovitură puternică în falcă și 
văzu mii de sclipiri orbitoare. Săltă și se rostogoli iar și iar, și lumea 
se rostogolea ca nebuna odată cu el, plină de zgomote ciudate și 


ceruri strălucitoare. În cele din urmă se opri într-o rână. 

Rămase întins, ameţit, gemând încetișor, cu capul învârtindu-i-se, 
cu urechile ţiuind, fără să știe nici unde era, nici cine era. Apoi, 
lumea se limpezi recăpătându-şi contururile. 

Înălță capul. Prăpastia era la mai puţin de o lungime de suliță 
distanță de el. Auzea clar învolburarea apei de pe fundul ei. Se 
rostogoli pe o parte, îndepărtându-se de calul al cărui sânge se 
cuibărea prin crăpăturile pietrelor. O observă pe Ferro, aşezată într- 
un genunchi, scoțând una după alta săgeți din tolbă și trăgându-le 
înspre pilaștrii printre care intraseră doar cu câteva secunde mai 
devreme. 

Acolo erau mulți shanka. Puzderie. 

- Rahat, gemu Logen, împingându-se cu călcâiele în dalele de 
piatră ca să se dea înapoi. 

- Haideţi! strigă Luthar care coborâse din șa, iar acum ţopăia 
încolo și încoace. Haideţi! 

Un cap-turtit se năpusti spre ei, zbierând și ţinând în mână un 
topor uriaș. Dar brusc făcu un salt și se răsuci în aer cu capul 
străpuns de una dintre săgețile lui Ferro. Dar veneau alții. O 
mulțime. Se furișau printre pilaștri, cu sulițele pregătite. 

- Prea mulți! strigă Bayaz. 

Bătrânul se încruntă la coloanele uriaşe, la bolovanul enorm de 
deasupra. Își încleștase strâns maxilarele. Aerul din jurul lui începu 
să pâlpâie. 

- Rahat. 

Ca beat, fără echilibru, Logen se împletici până la Ferro. Sala 
imensă făcea tumbe în jurul lui. Inima îi bătea în urechi. Auzi o 
bubuitură ascuţită când una dintre coloane se despică, învăluindu-i 
pe toţi într-un nor de praf. Apoi un huruit asurzitor când bolovanul 
de deasupra începu să se clatine. Doi shanka își ridicară ochii spre 
ploaia de pietre, arătând cu degetele, scoțând sunete nearticulate. 

Logen o apucă strâns pe Ferro de mână. 

- La naiba! șuieră ea, bâjbâind după săgeți. 

Logen aproape căzu iarăși, se ridică greu în picioare și începu s-o 
tragă după el. O suliță zbârnâi pe lângă ei, zăngăni pe pietre şi căzu 
în hău. Auzea cum se mişcau shanka, mârâind și grohăind unul la 


celălalt, escaladând pilaştrii, învălmăşindu-se în sala cea mare. 

- Haideţi! urlă iarăși Luthar, șchiopătând vreo doi pași în direcția 
ieșirii, făcându-le semne frenetice. 

Logen îl zări pe Bayaz. În picioare, cu dinţii dezveliți, cu ochii 
ieșindu-i din orbite. Aerul din jurul lui se ondula și se răsucea, 
praful de pe jos se ridica şi i se încolăcea în jurul cizmelor. Se auzi 
un bubuit formidabil, iar Logen se uită în spate și văzu cum o 
bucată mare de piatră cioplită se prăbușește de sus. Căzu cu un 
tunet asurzitor zguduind podeaua. Strivi un shanka mai ghinionist, 
făcându-l una cu pământul, atât de iute încât nu apucă să scoată 
niciun sunet. Singurele semne ale existenței lui rămaseră sabia 
zimţată care se rostogolea pe dale și pata de sânge închis la culoare. 
Dar veneau alţii și alții. Le deslușea siluetele întunecate printre norii 
de praf. Veneau spre ei cu armele ridicate deasupra capetelor. 

Unul dintre pilaștri se despică în două. Se înclină cu încetineală 
absurdă, iar fragmente din el se împrăștiau prin sala cea mare. 
Piatra uriaşă de deasupra începu să se fisureze și din ea cădeau 
bucăţi mari cât casa. Logen se întoarse și se aruncă pe burtă, 
trăgând-o pe Ferro după el. Se târî mai departe ca să scape de 
avalanșa nimicitoare, cu ochii strânși şi cu o mână deasupra capului. 

Un alt bubuit incredibil de puternic, cum Logen nu mai auzise 
niciodată în viață. Ca un urlet sau un geamăt al pământului torturat 
de parcă întreaga lume se surpa. Poate chiar așa era. Pământul 
tremura şi fierbea sub el. Un alt tunet asurzitor, un zornăit prelung, 
un soi de râcâit, un clinchet mai blând, apoi ceva asemănător cu 
liniștea. 

Logen își descleştă fălcile ţepene și deschise ochii. Aerul era plin 
de praf. Simţea că stă pe un fel de mal. Tuși și încercă să se miște. 
Dar de sub pieptul lui se auzi un scrâșnet, iar piatra de dedesubt 
începu să se miște, iar malul deveni mai abrupt. Icni și se lipi și mai 
tare de el, apucându-l strâns cu degetele. Cu una dintre mâini încă o 
mai ținea pe Ferro de braţ, iar unghiile ei îi intraseră în încheietură. 
Întoarse încet capul să privească în jur şi încremeni. 

Dispăruseră toți pilaștrii. Dispăruse și sala. Și pardoseala. Hăul 
acela imens le înghiţise pe toate, iar acum se căsca lacom sub el. În 
străfunduri, apa furioasă șuiera și plesnea dărâmăturile. Lui Logen 


nu-i veni să-și creadă ochilor. Stătea de-a curmezișul unei bucăţi 
uriașe de piatră care, până în urmă cu câteva clipe, făcuse parte din 
pardoseală, iar acum se înclina periculos de tare chiar pe marginea 
abisului. 

Ferro îl ținea strâns de încheietura mâinii, mâneca zdrențuită i se 
strânsese în jurul cotului, dezvelindu-i tendoanele brațului cafeniu 
clar reliefate din cauza efortului. Îi mai zări şi umărul, și chipul 
rigid. Restul era invizibil - se legăna peste marginea bucății de 
piatră, deasupra hăului de dedesubt. 

- Ssss, şuieră ea, cu ochii galbeni uriași de spaimă, bâjbâind 
disperată după un loc pe suprafața netedă de care să se poată 
prinde. 

O bucată de piatră se desprinse din margine și căzu lovindu-se de 
pământul fracturat. 

- Rahat, șopti Logen, aproape necutezând să respire. Cum naiba 
de se întâmplaseră toate astea? Trebuie să vă destăinui ceva despre 
Logen Nouădegete. Trebuie să vă spun că este urmărit de ghinion. 

Îşi ridică uşor mâna liberă până găsi o muchie îngustă de care să 
se apuce. Apoi, centimetru cu centimetru, începu să urce spre 
marginea bolovanului de deasupra. O trase pe Ferro după el. 

Se auzi un hârșâit înfiorător, iar piatra de sub el se zgudui și 
începu să se încline și mai mult. Scânci și se lipi tare de ea, 
încercând s-o aducă în poziţia dinainte. Urmă o hurducătură ce-i 
lăsă un gol în stomac, iar faţa i se umplu de țărână. Un scrâșnet de 
piatră pe piatră și bolovanul reveni la loc foarte încet. Rămase acolo 
gâfâind, fără să mai îndrăznească să se miște. Nu mai avea cale de 
scăpare. Nici în sus, nici în jos. 

— Ssss! 

Ochii lui Ferro îi arătară mâinile lor încleștate. Apoi făcu un semn 
din cap spre marginea bolovanului și spre hăul căscat sub ei. 

- Trebuie să fim realiști, șopti ea, desfăcându-și degetele și 
dându-i drumul. 

Logen își aminti cum atârna de o clădire, mult deasupra unui cerc 
de iarbă galbenă. Își aminti cum alunecă înapoi, murmurând vorbe 
prin care implora ajutor. Își aminti cum mâna lui Ferro se strânse 
iarăşi în jurul încheieturii lui, ridicându-l. Clătină încet din cap 


strângând-o la rândul său. 
— Idiot alb ce ești! șuieră ea dându-și ochii galbeni peste cap. 


Jezal tuși, se întoarse pe spate şi scuipă ţărâna din gură. Privi 
mirat în jur. Ceva era altfel. Parcă lumina era mai puternică decât 
fusese înainte, iar marginea prăpastiei era mult mai aproape. Adică, 
nu era departe deloc. 

- Uf, suflă el, fără să-și găsească vorbele. 

Se prăbușise jumătate din clădire. Zidul din spate rămăsese cât de 
cât întreg, împreună cu unul dintre pilaștri, dărâmat doar pe 
jumătate. Tot restul dispăruse, înghițit de hăul căscat în apropiere. 
Se chinui să se ridice în picioare, strâmbându-se când își lăsă 
greutatea pe piciorul rănit. Atunci îl descoperi pe Bayaz, care se 
sprijinea de zid. 

Transpiraţia curgea șiroaie pe obrajii ofiliți ai Magului. Ochii îi 
străluceau ciudat în găvanele negre. Oasele feţei păreau a-i 
străpunge pielea pergamentoasă. Leit un cadavru vechi de o 
săptămână. Îl surprinse tare că se mișca cât de cât. Jezal urmări o 
mână tremurătoare care arăta spre fisură. Însoţită de croncănitul: 

— Terminațţi-i! 

Apoi îi auzi și pe ceilalți. 

— Aici! sună sugrumată vocea lui Nouădegete de dincolo de 
marginea crevasei. 

Deci era în viață. Măcar atât. O dală uriașă se bălăngănea acolo, 
iar Jezal se duse cu multă băgare de seamă înspre ea, îngrijorat că 
pardoseala ar putea ceda sub el dintr-o clipă în alta. Se uită în 
prăpastie. 

Nordicul stătea întins pe burtă, cu mâna stângă peste marginea 
bolovanului strângând încheietura mâinii lui Ferro. Nu-i putea zări 
trupul, abia dacă-i putea vedea chipul plin de cicatrice. Câteva tone 
de piatră se balansau foarte lent pe muchia abisului. Era mai mult 
decât limpede că puteau cădea în hău în orice clipă. 

- Fă ceva..., şopti Ferro fără măcar a îndrăzni să ridice vocea, iar 
Jezal observă, oarecum bucuros, că nu-i dăduse și alte indicaţii. 

Îşi linse tăietura din buză. Poate dacă s-ar lăsa cu toată greutatea 
pe piatră, atunci ar putea s-o echilibreze, iar ei ar putea să iasă de 


acolo? Să fie atât de simplu? Se întinse prudent, frecându-şi nervos 
vârfurile degetelor unele de celelalte, transpirând abundent și 
simțindu-se slăbit din senin. Puse uşurel mâna pe marginea 
bolovanului sub privirile încremenite ale lui Nouădegete și ale lui 
Ferro, care își țineau respiraţia. 

Apăsă foarte uşor, iar lespedea începu să se încline în jos. Apăsă 
un pic mai mult. Se auzi un scârțâit puternic, iar bolovanul se 
clătină îngrozitor de tare. 

- Nu-l împinge, la naiba! strigă Nouădegete, agăţându-se cu 
unghiile de stâncă. 

- Da” ce să fac? chirăi Jezal. 

— la ceva! 

— la orice! șuieră Ferro. 

Jezal se uită înnebunit în jur, dar nu descoperi nimic care să-i fie 
de folos. În plus, nu se vedea nici urmă nici de Quai, nici de Picior- 
Lung. Ori zăceau morți pe undeva, la fundul prăpastiei, ori reușiseră 
să scape de acolo în timp util. Niciuna dintre aceste ipoteze nu l-ar fi 
surprins prea mult. Dacă avea de gând să-i salveze pe Nouădegete și 
pe Ferro, trebuia s-o facă singur. 

Îşi scoase haina și începu s-o răsucească ca s-o transforme într-un 
soi de frânghie. O cântări într-o mână, clătinând dezamăgit din cap. 
Precis n-o să meargă, dar ce altă alternativă avea? O întinse și 
aruncă unul dintre capete spre prăpastie. Acesta se lovi de piatră 
doar la câțiva centimetri de degetele lui Logen, stârnind o ploaie de 
țărână. 

— E bine, e bine, mai încearcă o dată! 

Jezal îşi ridică haina cât de sus era în stare, se aplecă spre 
bolovan cât de mult cuteza și o aruncă din nou. Acum Logen reuși să 
înșface mâneca. 

- Da! exclamă el și și-o înfășură pe încheietura mâinii. E bine! 
Acum trage! 

Jezal scrâșni din dinţi, se opinti şi trase. Tălpile îi derapară pe 
pietriș, mâna și piciorul îi zvâcniră de durere. Încetişor, haina apăru 
iarăși în câmpul lui vizual, alunecând centimetru cu centimetru 
peste piatră. 

— Așa! gemu Nouădegete, care apăru peste marginea lespezii. 


- Trage! mârâi Ferro, săltându-şi șoldurile pe planul înclinat al 
bolovanului. 

Jezal trase din toate puterile, cu ochii strâns închiși, cu respirația 
şuierând printre dinţii încleștaţi. Lângă el zăngăni o suliță și își 
ridică ochii la cele peste douăzeci de capete-turtite adunate de 
cealaltă parte a prăpastiei și care dădeau din mâinile diforme. 
Înghiți greu nodul din gât și își întoarse privirea de la ele. Nu-și 
putea permite acum să se gândească la pericolele din jur. Nu conta 
decât să tragă cât mai tare. Să tragă și iarăși să tragă, indiferent cât 
de tare l-ar fi durut toate mădularele. Şi mergea chiar binișor. Încet, 
încet apăreau la suprafață. Jezal dan Luthar, în sfârșit erou. Își va 
câștiga locul meritat în călătoria asta blestemată. 

Se auzi un sunet puternic, ca de ceva care se rupe. 

-— Rahat! grohăi Logen. Rahat! 

Mâneca se desprindea încet de restul hainei. Cusăturile se 
întindeau, plesneau, se destrămau. Jezal scânci îngrozit. Să mai 
tragă oare, sau nu? Cât de tare să tragă? Plesni o altă cusătură. 

— Ce să fac? se miorlăi el. 

- Trage, boule! 

Jezal trase de haină cât de tare era în stare. Îl ardeau palmele și 
toți mușchii. Ferro ajunsese pe lespede și încerca să se agaţe cu 
unghiile de suprafața netedă. Mâna lui Logen se vedea aproape de 
margine, întinzându-și cele trei degete ca să se apuce de ea. Jezal 
trase iarăși... 

Şi se prăvăli în fund, în mână cu o cârpă moale. Lespedea se 
cutremură, gemu și se răsturnă. Un țipăt și Logen alunecă în jos, cu 
mâneca inutilă acum strânsă în pumn. Niciun strigăt. Doar zornăitul 
pietrelor. Apoi, nimic. Amândoi dispăruseră. Lespedea uriașă se mai 
balansă puţin, apoi reveni în poziție de echilibru pe marginea 
prăpastiei. Goală acum. Jezal se ridică în picioare și privi fix la hăul 
de dedesubt, cu gura căscată de groază, cu haina văduvă de una 
dintre mâneci încă atârnându-i din mâna care-i pulsa de durere. 

- Nu, şopti el. 

Nu așa se petreceau lucrurile în basme. 


Sub ruine 


- Mai trăieşti, albule? 

Logen gemu, se mișcă puţin și îl cuprinse groaza când simţi 
pietrele mișcându-se sub el. Apoi își dădu seama că era întins pe un 
maldăr de pietriș și moloz, iar colțul ascuţit al unei pietre îl 
împungea dureros în mijlocul spinării. Abia reuși să deslușească un 
zid din piatră, obstacol dur între lumină și umbre. Clipi des, 
strâmbându-se la durerea care-i săgetă brațul când vru să-și şteargă 
țărâna din ochi. 

Ferro stătea în genunchi chiar alături, cu sângele din rana de pe 
frunte șiroindu-i pe chipul oacheș, cu părul negru plin de praf și 
mizerie. În spatele ei zări o încăpere boltită care se întindea până 
departe, în umbre. Tavanul era spart, lăsând să se vadă cerul. 
Profund nedumerit Logen privi în jur. La mai puţin de un pas de 
locul unde stăteau ei, lespezile fuseseră retezate. La mare depărtare 
reuși să deslușească celălalt capăt al prăpastiei, ca o terasă din 
fragmente de piatră şi bolovani de pământ, din care ieșeau bucăţi 
ale clădirilor pe jumătate dărâmate. 

Începu să înţeleagă ce se petrecuse. Se aflau sub pardoseala 
templului. Când se formase prăpastia, mai rămăsese bordura asta pe 
care căzuseră ei. Împreună cu o mulțime de bolovani. N-aveau cum 
să fi căzut prea departe. Aproape că-i veni să zâmbească. Era în 
viaţă. 

— Ce... 

Ferro îl plesni cu putere peste gură. Își apropie chipul de al lui și 
șuieră încetișor: 

— Sssttt. 

Îşi ridică ochii galbeni, arătându-i cu degetul tavanul boltit. 

Lui Logen i se făcu pielea de găină. Acum îi auzea. Shanka. Se 
încăierau și zdrăngăneau încoace și încolo, bolboroseau și guițau 
unul la celălalt. Deasupra lor. Dădu din cap, semn că a înţeles, iar 
Ferro își luă mâna murdară de pe gura lui. 


Foarte încet şi cu mișcări cam ţepene, se ridică din mormanul de 
dărâmături, străduindu-se să facă cât mai puţin zgomot cu putință. 
Odată în picioare, țărâna îi șiroi de pe haine. Se pipăi, pregătindu-se 
să simtă durerea mistuitoare care l-ar fi vestit că-și rupsese umărul, 
sau piciorul, sau că-și spărsese scăfârlia. 

Haina i se sfâșiase prin multe locuri și se rănise cam zdravăn la 
cot. I se jupuise pielea, iar rana îi pulsa. Îi curgea sânge în jos pe 
braţ, până în vârful degetelor. Îi curgea sânge și dintr-o rană la cap, 
iar maxilarul îl durea tare acolo unde îl lovise de pământ în cădere. 
În gură avea gust sălciu, de sânge. Probabil că-și mușcase limba. Din 
nou. Mare mirare că afurisita aia încă mai era la locul ei. Îl durea 
rău un genunchi, gâtul îi era ţeapăn, coastele învineţite, dar întregul 
funcţiona. Cu condiţia să se forțeze. 

Avea ceva înfășurat în jurul mâinii. Mâneca desprinsă din haina 
lui Luthar. O desfăcu şi o aruncă. Nu-i mai era de niciun folos. De 
fapt, nu-i fusese de folos nici mai devreme. Ferro ajunsese deja în 
celălalt capăt al sălii și se uita pe sub o arcadă. Logen șontâcăi până 
lângă ea, strâmbându-se de mama focului ca să-și înăbușe gemetele 
de durere. 

- Ce fac ceilalți? șopti el. 

Ferro ridică din umeri. 

- Poate au scăpat? îşi mărturisi el speranţa. 

Ferro îl privi lung, cu una dintre sprâncenele negre ridicate, iar 
Logen tresări și își strânse cu mâna brațul rănit. Avea dreptate. 
Măcar ei doi trăiau și era cazul să se considere norocoși, căci nu se 
ştia când vor mai avea parte de o asemenea șansă. 

- Pe aici, şopti Ferro, arătând în întuneric. 

Logen se uită în gaura aceea neagră și inima îi coborî în 
genunchi. Nu suporta să se afle sub pământ, cu tot mormanul ăla de 
pietre şi țărână gata să i se prăbuşească în cap în orice clipă. În plus, 
nu aveau nicio torță, nicio sursă de lumină. Iar acolo era o beznă ca 
de smoală și prea puţin aer, iar ei habar nu aveau încotro s-o apuce 
sau cât de mult să meargă. Tunelurile erau locurile preferate de 
shanka. Şi de morţi. Logen nu era nici unul, nici altul. Și nici nu 
sărea în sus de bucurie la gândul că s-ar putea întâlni cu vreun 
shanka sau cu vreo stafie acolo jos. 


— Eşti sigură? 

- Ce ai? Ţi-e frică de întuneric? 

— Aş prefera să pot vedea pe unde merg. 

— Crezi că ai de ales? îl luă Ferro peste picior. Rămâi aici, dacă 
așa vrei. Poate peste vreo sută de ani o să dea peste tine o altă ceată 
de idioţi, așa ca tine! 

Logen își supse posomorât gingiile însângerate, aprobând-o în 
ciuda temerilor sale. Parcă trecuse o veșnicie de când fuseseră 
împreună la ananghie, când fugiseră pe acoperișurile înalte din 
Agriont ca să scape de oamenii cu măști negre. O veșnicie trecuse de 
atunci, așa i se părea acum, și în tot acest timp avuseseră parte de 
multe belele. Dar nu se schimbase mai nimic. Deşi călătoreau 
împreună, mâncau împreună și sfidaseră moartea împreună, Ferro 
era la fel de acră și de furioasă ca în ziua când o văzuse pentru 
prima oară. Era aceeași pacoste. El încercase să aibă răbdare, zu că 
încercase, însă Ferro începuse să-l exaspereze peste măsură. 

- Chiar trebuie? mormăi el privind-o fix în ochii cei galbeni. 

— Trebuie să ce? 

— Să fii atât de nesuferită. Chiar trebuie? 

Îi aruncă o privire cruntă, deschise gura să spună ceva, ezită, apoi 
ridică din umeri. 

— Ar fi trebuit să mă lași să cad. 

— Ce? 

Se așteptase la o ocară năprasnică din partea ei. Se așteptase, 
desigur, să-l împungă cu degetul în piept, ba chiar cu sabia. Însă în 
vocea ei parcă se strecurase o undă de regret. Dar, dacă fusese reală, 
nu a durat prea mult. 

- Ar fi trebuit să mă lași să cad și aș fi fost de capul meu acolo 
jos, fără să mă mai împiedic de tine la tot pasul! 

Logen râse cam în silă. Nu aveai cum să-i ajuţi pe cei care se 
încăpățânau să-ți respingă ajutorul. 

— Să te las să cazi? Fii fără grijă! Așa am să fac! 

- Bine! se răţoi Ferro, intrând semeaţă în tunel. 

Umbrele o înghițiră la iuţeală, iar Logen simţi un junghi de 
panică la gândul că a rămas singur. 

— Aşteaptă-mă! șuieră el și se grăbi după ea. 


Pasajul era înclinat. Se auzeau doar pașii hârșâiţi ai lui Logen. 
Imediat se stinseră şi ultimele luciri ale luminii pe pietrele umede. 
Nouădegete pipăi cu mâna stângă peretele, încercând să-și înăbușe 
gemetele provocate de durerea din coaste, din cotul zdrelit, din falca 
sfărâmată. 

Se făcea tot mai întuneric. Pereţii și fundul deveniră doar niște 
păreri, apoi se contopiră în beznă. Cămașa murdară a lui Ferro era o 
nălucă cenușie prin aerul lipsit de viaţă din tunel. Dispăru doar 
după câţiva pași. Își ridică mâna în faţa ochilor. Un contur neclar, 
atâta tot. În rest, doar întunericul ca de smoală. 

Era îngropat. Singur și îngropat în beznă. 

— Ferro, așteaptă-mă! 

— Ce vrei? 

Se ciocni de ea pe întuneric, simţi cum ceva îl împinge în piept și 
aproape căzu în fund, lângă peretele ud. 

— Ce mama naibii... 

- Nu văd nimic! șuieră el, auzindu-și panica din glas. Nu văd... 
Unde ești? 

Ridică mâinile în faţă, încercând să simtă ceva. Dar nu se mai 
putea orienta nicicum. Inima i se urcase în gât, stomacul i se dădea 
peste cap. Ce-ar fi dacă ticăloasa asta afurisită l-ar abandona aici. 
Ce-ar fi dacă... 

— Apucă. 

Și mâna ei, rece şi aducătoare de liniște, o apucă pe a lui. Îi auzi 
vocea lângă ureche. 

- Crezi că poţi să vii după mine fără să cazi în nas, prostule? 

— Cred... cred că da. 

— Atunci vino și încearcă să-ţi ţii gura! 

Și o simţi cum se îndepărtează, trăgându-l nervoasă în urma ei. 

Cum ar fi fost să-l vadă vechii lui tovarăși în ipostaza asta? Logen 
Nouădegete, cel mai temut bărbat din întregul Nord, pișat pe el din 
cauza spaimei de întuneric și agăţându-se de mâna unei femei care îl 
detesta, aidoma unui copil care se agaţă de sânul mamei. Până și lui 
îi venea să râdă. Dar se temea că shanka l-ar putea auzi. 


Palma uriașă a lui Nouădegete era fierbinte şi umedă de 


transpiraţia provocată de frică. Senzaţie extrem de neplăcută pentru 
Ferro la fel cum era și pielea lui lipicioasă aproape de a ei. Îi făcea 
greață, dar se forță să meargă mai departe. Îi auzea și răsuflarea, 
iute și sacadată în locul strâmt, îi auzea pașii împleticiți în urma ei. 

Parcă doar ieri se aflaseră amândoi într-o  încurcătură 
asemănătoare cu cea de acum, alergând prin aleile din Agriont, 
furișându-se pe după clădirile lui întunecate, urmăriți de 
pretutindeni. Parcă fusese ieri, însă totul se schimbase. 

Pentru ea Logen nu reprezentase nimic altceva decât o 
amenințare. Un alt alb de care trebuia să se ferească. Urât și ciudat, 
netot și periculos. Pe atunci nu ar fi avut în ruptul capului încredere 
în el, chiar dacă ar fi fost ultimul om rămas în viață în întreaga 
lume. Acum credea că este singurul pe care s-ar putea baza. Nu o 
lăsase să cadă, chiar dacă ea îi ceruse asta. Preferase să cadă cu ea. 
Îi spusese că n-o va lăsa niciodată baltă, dacă și ea va face același 
lucru. 

Acum se ţinuse de cuvânt. 

Aruncă o privire peste umăr, îi zări chipul palid cu ochi căscaţi 
care nu deslușeau nimic prin beznă, îi zări mâna liberă care pipăia 
pereții. Poate că ar fi trebuit să-i mulțumească pentru că nu o lăsase 
să se prăbușească în gol, însă asta ar fi însemnat să admită că a avut 
nevoie de ajutor. lar de ajutor aveau nevoie doar cei slabi, şi cei 
slabi erau sortii fie pieirii, fie unei vieţi în sclavie. Niciodată nu 
trebuie să nutreşti speranța că vei fi ajutat și astfel nu vei fi 
niciodată dezamăgit când ajutorul nu va veni. lar Ferro fusese 
deseori dezamăgită. 

Așa că, în loc să-i mulțumească, îl smuci de mână 
dezechilibrându-l. 

În tunel se insinuase o licărire de lumină rece, deslușind difuz 
contururile blocurilor aspre de piatră. 

— Acum vezi? îi sâsâi ea. 

- Da, iar ușurarea din vocea lui era evidentă. 

- Atunci poți să-mi dai drumul, se răsti ea, smulgându-și mâna 
din încleştarea lui şi ştergându-și-o de poalele cămășii. 

Se îndreptă mai departe spre licărirea aceea, frecându-și degetele 
unele de altele și uitându-se urât la ele. Avea o senzaţie ciudată. 


Aproape că-i părea rău că nu o mai ţinea de mână. 

Lumina se făcea tot mai puternică, strecurându-se în pasaj prin 
bolta strâmtă din faţa lor. Înaintă spre ea în vârful picioarelor și se 
uită după colţ. Sub ei se căsca o peșteră uriașă, ai cărei pereţi, unii 
ciopliți din piatră netedă, alţii din piatră naturală, se înălțau și se 
învolburau în structuri lichefiate, extrem de stranii. Tavanul nu se 
distingea din umbre. O rază venită de sus arunca o pată de lumină 
pe fundul peșterii. Acolo erau trei shanka, înghesuiți unul în altul, 
bolborosind și râcâind la ceva de pe jos. Şi, de jur împrejurul lor, 
lângă pereţi, îngrămădite în mormane înalte cât un om, erau mii și 
mii și mii de oase. 

— Rahat, icni Logen din spatele ei. 

Un craniu rânjea larg la ei dintr-un capăt al arcadei. Oase de om, 
fără îndoială. 

— Se hrănesc cu morți, șopti Ferro. 

— Cu ce? Dar... 

— Nimic nu putrezește aici. 

Bayaz le spusese că orașul era plin de morminte. De puzderie de 
cadavre, aruncate în gropi comune câte o sută odată. Probabil că de 
ani mulți zăceau acolo strânse în îmbrăţișări ca de gheaţă. 

Până când le găseau shanka. 

- Trebuie să-i ocolim, șopti Nouădegete. 

Ferro privi lung în umbre, încercând să găsească un drum prin 
care să ajungă în peşteră. Nu aveau cum să coboare munţii aceia de 
oase fără să facă zgomot. Îşi dădu jos arcul de pe umăr. 

— Eşti sigură? o întrebă Nouădegete atingându-i cotul. 

Îi dădu brânci. 

— Fă-mi loc, albule. 

Va trebui să se miște repede. Își şterse sângele de pe sprânceană. 
Scoase ușor trei săgeți din tolbă și le puse între degetele de la mâna 
dreaptă ca să le poată apuca repede. Luă o a patra în mâna stângă și 
încordă arcul, ţintindu-l pe cel mai îndepărtat cap-turtit. Nici nu-l 
străpunsese bine săgeata pe acesta, că Ferro o şi expedie pe a doua. 
Îl lovi pe celălalt shanka în umăr și el se prăbuşi guiţând surprins, 
alertându-l pe ultimul. Săgeata îi intră în gât, îi ieși prin ceafă și 
căzu și el la pământ. Ferro puse ultima săgeată în arc și aşteptă. Al 


doilea cap-turtit încercă să se ridice în picioare, dar fu străpuns din 
spate și se prăvăli la loc. 

Coborî arcul privind atentă la shanka. Niciunul din ei nu mai 
sufla. 

- Rahat, gemu Logen. Bayaz are dreptate. Eşti un diavol. 

— A avut dreptate, mârâi Ferro. 

Mai mult ca sigur că deja fusese înhățat de creaturile acelea, și 
era cât se putea de limpede că ele mâncau oameni. Probabil că se 
ospătaseră și din Luthar, Picior-Lung şi Quai. Păcat. 

Dar nu foarte. 

Îşi puse arcul pe umăr, se aplecă şi pătrunse cu multă prudenţă în 
peșteră, sfărâmând oasele sub tălpi. Cu braţele întinse ca să-și 
mențină echilibrul, pe jumătate pășind, pe jumătate înotând prin 
mormanul de oase care-i ajungea până la genunchi. Reuși să ajungă 
pe fundul peşterii și se lăsă în genunchi, privind în jur şi umezindu- 
și buzele. 

Nicio mișcare. Cei trei shanka zăceau alături, în bălțile propriului 
lor sânge. 

— Ha! 

Nouădegete se prăbuși de-a dura, stârnind o ploaie de pietre. Se 
rostogoli iar și iar şi iar şi se opri, în cele din urmă, în nas, în 
mijlocul movilei de oase. Se ridică iute în picioare. 

- Rahat! Îh! 

Îşi scutură de pe braţ o bucată dintr-o cutie toracică. 

— Taci, tâmpitule! sâsâi Ferro, trăgându-l lângă ea. 

Se uită temătoare spre o arcadă bolovănoasă din peretele peşterii, 
așteptându-se ca, dintr-o clipă în alta, de acolo să dea năvală peste 
ei hoarde de asemenea creaturi, dornice să adauge și oasele lor la 
celelalte. Dar nu apăru nimeni. Îi aruncă lui Logen o privire 
mohorâtă, dar nordicul era mult prea ocupat să-şi oblojească 
juliturile. ÎI lăsă în legea lui și se târî spre cele trei cadavre. 

Erau strânse în jurul unui picior. Probabil piciorul unei femei, își 
spuse Ferro, căci nu prea avea păr. Un ciot de os ieșea din carnea 
uscată de pe femurul retezat. Probabil că unul dintre shanka voise 
să taie din ea, căci cuțitul lucea stins alături sub raza de lumină 
venită de sus. Nouădegete se aplecă și îl ridică. 


- Niciodată nu poți avea suficiente arme. 

- Nu mai spune? Dar ce te faci dacă ai să cazi în apă și n-ai să 
poți înota din cauza fiarelor ăstora? 

Bărbatul păru nedumerit o clipă, apoi ridică din umeri și puse 
cuțitul de unde îl luase. 

— Ai dreptate. 

Ferro își scoase pumnalul de la cingătoare. 

- Unul este suficient. Dacă știi unde să-l împlânți. 

Spintecă spinarea unuia dintre capetele-turtite ca să-și poată 
recupera săgeata. 

— De fapt, ce sunt chestiile astea? 

Reuşi să-şi scoată săgeata întreagă și împinse cadavrul cu vârful 
cizmei. Acum shanka se holba la ea cu ochi porcini și orbi sub 
fruntea teșită. Botul rânjit îi dezvelea colții însângerați. 

- Sunt chiar mai hidoși decât tine, albule. 

- Așa și trebuie. Sunt shanka. Capete-turtite. Kanedias i-a făcut. 

- I-a făcut? 

A doua săgeată se frânse când încercă s-o scoată din cadavru. 

- Aşa spunea Bayaz. Ca să-i folosească în războaie. 

- Dar Kanedias n-a murit? 

— Se pare că armele lui i-au supraviețuit. 

Săgeata din gâtul celui de-al treilea shanka se rupsese aproape de 
vârf. Nu-i mai era de niciun folos. 

— Și cum pot fi făcute asemenea creaturi? 

- Crezi că eu știu? Știu doar că în fiecare vară, odată cu topirea 
ghețţurilor, shanka traversează marea și ne fac mari probleme atunci 
când vrem să-i alungăm. Probleme foarte mari. 

Ferro extrase ultima săgeată, plină de sânge, dar intactă. 

— Pe când eram mai tânăr, începuseră să vină din ce în ce mai 
des. Tata m-a trimis în sud, dincolo de munți, ca să cer ajutoare... 

Ezită puţin şi apoi continuă: 

- Ei, e o poveste lungă. Acum Ținutul Văilor Înalte e ticsit de 
capete-turtite. 

- Nu contează, mârâi ea ridicându-se și vârându-şi cele două 
săgeți înapoi în tolbă, atâta vreme cât pot fi ucise. 

- O, da. Pot fi ucise. Necazul este că mereu apar tot mai multe. 


Se uită înnegurat la cele trei creaturi moarte. 

— Acum nu mai e nimic la nord de munţi. Nimic și nimeni. 

Dar pe Ferro n-o impresionă prea mult informaţia aceasta. 

— Trebuie s-o luăm din loc. 

- S-au întors toți în ţărână, gemu el, parcă fără să fi auzit-o, 
încruntându-se din ce în ce mai tare. 

Se apropie de el. 

- M-ai auzit? Am spus că trebuie să plecăm. 

— Ce? O privi nedumerit o clipă, apoi rânji. 

Maxilarele i se încordară, cicatricele se întinseră și fremătară. 
Privea în gol, spre umbre. 

— Bine. Hai să plecăm de aici. 

Ferro se uită atentă la el și văzu cum un firicel de sânge se 
prelinse din păr pe obrazul ţepos și murdar. Nu mai arăta ca un om 
în care să poată avea încredere. 

- N-ai să începi să faci acum pe nebunul, albule, nu? Trebuie să-ți 
păstrezi sângele rece. 

- N-am nimic, șşopti el. 


Lui Logen îi era cumplit de cald. Îl ustura pielea sub hainele 
jegoase. Se simţea ciudat, se simţea ameţit, parcă tot capul îi era 
plin de duhoare de shanka. Aproape că nu mai putea respira din 
cauza asta. Şi parcă tunelul începuse să i se miște sub picioare, 
prinzând viaţă chiar sub ochii lui. Se cutremură, cuprins de frisoane, 
se ghemui, iar sudoarea care-i şiroia pe față stropi pietrele de 
alături. 

Ferro îi şopti ceva, dar nu reuși să înţeleagă ce spune — cuvintele 
ei se loveau de pereţi, răsunau în jurul lui, însă fără niciun sens. 
Dădu din cap, îi făcu un semn cu mâna și se strădui să se ţină după 
ea. Dar tunelul era din ce în ce mai fierbinte, iar pietrele difuze 
străluceau cu lumini portocalii. Se ciocni de Ferro şi aproape căzu. 
Continuă să meargă în patru labe, târându-se pe genunchii zdreliți și 
gâfâind amarnic. 

Mai încolo se deschidea o cavernă uriașă. Din centrul ei se 
avântau patru coloane subţiri. Sus, foarte sus, dispărând în bezna vie 
de deasupra. Sub ele ardeau focuri. Multe focuri, pârjolindu-i retina 


cu forme albe, strălucitoare. Cărbunii trosneau și trosneau şi scuipau 
vârtejuri de fum. Scânteile cădeau în averse usturătoare, aburii 
şuierau în nori groși. Metalul topit picura din creuzete, curgea prin 
făgaşele peşterii, trăgând dungi galbene și roşii şi albe pe piatra 
neagră. 

Locul era plin de shanka, siluete diforme agitându-se prin 
întunericul în clocot. Aţâţau focurile, lucrau la foale, la cuptoare, 
aidoma oamenilor. Vreo douăzeci, poate chiar mai mulți. Larma 
furioasă era asurzitoare. Ciocanele bubuiau, nicovalele răsunau, 
fiarele zăngăneau. Capetele-turtite guițau și zbierau. Lângă peretele 
din spate se înălțau rastele întunecate pe care sclipeau armele. 
Metalul lucea în toate culorile focului și furiei. 

Logen se holbă la priveliștea aceasta, fără să-şi creadă ochilor. 
Capul îi duduia, braţul îi pulsa, căldura îl pocnea nemiloasă peste 
față. Poate că dăduseră peste o fierărie a iadului. Poate că totuși 
Glustrod reușise să deschidă o poartă sub oraș. O poartă spre 
Cealaltă Parte, iar ei trecuseră prin ea fără să-și dea seama. 

Respirația i se accelerase, devenise neregulată și nu și-o putea 
calma, iar aerul inspirat era plin de fum înecăcios și de duhoare de 
shanka. Ochii îi ieșiseră din orbite, îl ardea beregata, nu putea să 
înghită. Fără să ştie ce face, se pomeni cu sabia Creatorului scoasă 
din teacă. Lumina portocalie lucea pe fierul negru. Pumnul i se 
încleştase dureros de strâns pe mâner. Nu reușea să-și desfacă 
degetele. Le privi lung. Străluceau și ele cu licăriri portocalii și 
negre, pulsau de parcă ar fi fost în flăcări, venele ieșiseră în relief 
sub pielea întinsă, încheieturile se albiseră de strânsoarea furioasă. 

Nu era mâna lui. 

- Trebuie să ne întoarcem, îi spuse Ferro trăgându-l de braț, să 
găsim un alt drum. 

— Nu. 

Voce neîndurătoare ca o lovitură de ciocan, aspră ca o tocilă, 
ascuţită ca o sabie scoasă din teacă. 

Nu era vocea lui. 

- Treci în spatele meu, reuși să mai șoptească, apucând-o pe 
Ferro de umăr și împingând-o din drum. 

Acum nu mai era cale de întoarcere... 


. şi le simţi mirosul. Își ridică fruntea și trase în piept aerul 
fierbinte. I se umpluse capul de putoarea creaturilor. Şi era bine așa. 
În mâinile potrivite, ura putea fi o armă extraordinară. lar 
Sângerosul Nouă ura totul acum. Însă ura lui cea mai veche, cea mai 
profundă, cea mai fierbinte era cea pe care o simţea față de shanka. 

Se furișă în peșteră, umbră printre focuri și ecourile metalului 
mânios. Cântec minunat și mult prea bine cunoscut. Se cufundă în 
el, se desfătă cu el, se îmbătă cu el. Avea sabia în mână, forța curgea 
din metalul rece în carnea lui fierbinte, și din carnea lui fierbinte în 
metalul rece, crescând şi crescând și crescând şi mai mult, odată cu 
talazurile respirației sale. 

Capetele-turtite încă nu-l observaseră. Munceau. Îşi vedeau de 
treburile lor absurde. Nici vorbă că nu aveau cum să-și închipuie că 
răzbunarea îi va găsi chiar acolo unde locuiau, respirau și trudeau, 
dar vor afla adevărul. 

Sângerosul Nouă apăru din spatele unuia, cu sabia Creatorului 
ridicată deasupra capului. Schiţă un surâs când îi văzu umbra 
alungită peste țeasta cheală a acelui shanka - promisiune ce va fi 
curând îndeplinită. Lama cea lungă îşi murmură taina, iar creatura 
se despică în două chiar pe mijloc, ca o floare care se deschide sub 
mângâierea soarelui. Sângele ţâșni cald și mângâietor, împroşcând 
nicovala, podeaua din piatră și obrajii Sângerosului-Nouă. 

Acum îl zări un cap-turtit şi el se năpusti asupra lui mai iute și 
mai mânios decât aburul clocotit. Acela ridică braţul, dându-se 
înapoi. Dar nu îndeajuns de mult. Sabia Creatorului îi reteză cotul, 
aruncându-i brațul în aer. Chiar înainte să atingă podeaua, 
Sângerosul Nouă îl decapită cu o singură lovitură. Sângele bolborosi 
în metalul topit, pâlpâi portocaliu pe metalul sabiei, pe pielea albă a 
mâinii lui, pe pietrele colțuroase de pe jos. lar el le făcu semn 
celorlalți. 

- Haideţi, le șopti. Cu toții sunteţi bine-veniți. 

Se repeziră la rastele, după săbiile cu ghimpi, după topoarele 
tăioase, și Sângerosul Nouă se amuză de graba lor. Înarmaţi sau nu, 
moartea le fusese deja hotărâtă. Era scrisă în grota cu foc şi umbre. 
Acum o va scrie şi cu sânge. Erau animale, mai prejos decât 


animalele. Armele lor îl loveau și îl tăiau, dar Sângerosul Nouă era 
plămădit din foc și întuneric și șerpuia printre loviturile lor greoaie, 
se rostogolea în jurul sulițelor lor stângace, trecea pe dedesubtul și 
pe deasupra zbieretelor lor mizerabile și furiei lor inutile. 

Mai uşor decât să străpungi flacăra bătută de vânt. Mai ușor decât 
să străpungi umbra nestatornică. Slăbiciunea lor era o insultă la 
adresa puterii lui. 

- Muriţi! răcni el, și sabia se învârti, sălbatică și minunată, litera 
incandescentă de pe metalul ei trasând dâre de lumină orbitoare. Iar 
pe unde trecea sabia, totul revenea la normal. Shanka zbierau și 
bâiguiau, iar fragmente din trupurile lor se împrăștiau în toate 
părțile, și erau tăiaţi felii la fel de precis cum este tăiată carnea pe 
masa măcelarului, cum este tăiată coca pe masa brutarului, cum este 
cosită miriștea ţăranului. Totul după un plan perfect. 

Sângerosul Nouă își dezgoli dinţii și zâmbi, căci se simţea liber și 
era mulțumit de treaba bună pe care o făcea. Zări străfulgerarea 
unei săbii şi se feri de ea, simțind, totuși, sărutarea ei pe coapsă. 
Zbură sabia ghimpată din mâna unui cap-turtit, îl apucă de ceafă și 
îl vâri cu faţa în jgheabul pe unde curgea metalul topit în unde 
galbene, aprinse, furioase, iar căpățâna acestuia sâsâi, și clocoti, 
împrăștiind aburi împuțţiți. 

- Arzi! hohoti Sângerosul Nouă, iar hoiturile dezmembrate și 
rănile lor căscate și armele lor împrăștiate pe jos şi fierul topit 
hohotiră împreună cu el. 

Doar shanka nu hohotiră. Știau că le sunase ceasul. 

Sângerosul Nouă îl văzu pe unul cum se ridică în aer și sare peste 
o nicovală, cu o bâtă ridicată, gata să-i sfărâme capul. Înainte să îi 
poată para lovitura, o săgeată intră în gura căscată a acelui shanka, 
dându-l pe spate, mort precum un bulgăre de lut. Sângerosul Nouă 
se încruntă. Văzu și alte săgeți printre cadavre. Cineva îi strica toată 
distracţia. Se va ocupa de asta mai târziu, căci acum ceva se 
năpustea asupra lui dintre cele patru coloane. 

În armură strălucitoare, prinsă în nituri mari, această creatură 
avea un coif sferic îndesat pe ţeastă, iar ochii îi licăreau prin fanta 
lui. Grohăia și sforăia tare ca un bivol. În picioare avea un soi de 
încălțări din fier, iar în mâinile cu mănuși metalice ţinea un topor 


uriaș. Era un colos printre ceilalți shanka. Sau ceva nou, o altă 
creatură alcătuită din fier şi carne, aici, în tenebre. 

Toporul se coborî într-un arc strălucitor, iar Sângerosul Nouă se 
rostogoli scăpând de lovitură, toporul izbindu-se de pereţii grotei, 
făcând să zboare așchii de piatră. Se năpusti din nou asupra lui, 
mugind, căscându-şi botul plin de scuipat sub vizorul coifului. 
Sângerosul Nouă se retrase, mișcându-se şi dansând împreună cu 
umbrele care se mișcau şi cu flăcările care dansau. 

Se retrase și evită lovitura din dreapta, lovitura de sus, cea de 
deasupra capului, cea de sub picioare. Toporul se izbi și se izbi iar 
de metalul și de rocile din jur, umplând aerul de o furie de țărână și 
pietre. Se retrase și iar se retrase, până când creatura începu să 
obosească sub greutatea metalelor de pe ea. 

Sângerosul Nouă o văzu cum se clatină și știu că venise momentul 
loviturii decisive. Se repezi cu sabia deasupra capului, cu gura 
deschisă prin care scoase un urlet care se izbi de braţul, de mâna, de 
tăișul sabiei și de pereţii peșterii. Uriașul shanka ridică cu ambele 
mâini coada toporului pentru a bloca lovitura. Metal bun și 
strălucitor, născut în focurile acelea iuți, tare și puternic și dur așa 
cum numai capetele-turtite ştiau să-l facă. 

Însă nici lucrarea Maestrului Creator nu era mai prejos. Lama cea 
întunecată despică mânerul colosalului topor cu un zbieret ca de 
copil şi spintecă armura groasă de la gât până la vintre, făcând o 
tăietură adâncă de un lat de palmă. Sângele țâșni pătând metalul 
lucitor, pietrele mate. Sângerosul Nouă hohoti iarăși și își vâri 
pumnul în rană, smulgând matele creaturii. Shanka se prăbuși pe 
spate, iar cele două jumătăţi perfecte ale toporului îi căzură din 
ghearele care se mișcau spasmodic. 

Surâse spre ceilalți. Trei shanka îl pândeau din penumbre, cu 
armele în mâini, fără să îndrăznească să-l atace. Îl pândeau din 
penumbre, dar întunericul nu le mai era prieten. Întunericul îi 
aparținea lui. Și numai lui. Sângerosul Nouă făcu un pas înainte, 
apoi încă unul, cu sabia atârnându-i într-o mână, în vreme ce în 
cealaltă îi atârna o bucată din maţele capului turtit. Ceilalți se feriră 
de el, guițând și agățându-se unul de celălalt cu disperare, iar 
Sângerosul Nouă le râse în nas. 


Cât de plini ar fi fost shanka de furie cumplită, până și lor trebuia 
să le fie teamă de el. Totul și toți trebuiau să se teamă de el. Chiar și 
morţii, care nu mai puteau simți durerea. Chiar și pietrele reci care 
nu mai puteau ţese vise. Chiar și metalul fierbinte și lichid se temea 
de Sângerosul Nouă. Chiar și bezna. 

Mugi şi se năpusti înainte, aruncând cât colo măruntaiele din 
pumn. Cu vârful sabiei râcâi pieptul unui shanka, răsucindu-l în loc. 
O clipă mai târziu sabia i se afundă în umăr, despicându-l până la 
stern. 

Ceilalți doi rămași o luară la goană, cățărându-se pe pietre. Fugă 
sau luptă, care era diferenţa? O altă săgeată străpunse spinarea 
unuia dintre ei trântindu-l la pământ. Sângerosul Nouă se repezi și-l 
apucă pe ultimul de gleznă, strângându-l ca într-o menghină. 
Shanka încercă să opună rezistență agăţându-se inutil cu ghearele de 
pietrele mânjite de funingine. 

Pumnul lui era ciocanul, pământul era nicovala, iar capul de 
shanka era metalul ce trebuia să fie prelucrat. O lovitură și îi sparse 
nasul şi îi scoase colții. A doua lovitură și pometele se frânse. A treia 
şi maxilarul se crăpă. Pumnul său era făurit din piatră, din metal, 
din granit. Greu ca un munte care se prăvale. Lovitură după 
lovitură, transformă ţeasta groasă a acelui shanka într-un mucilagiu 
amorf. 

- Cap... turtit, șuieră Sângerosul Nouă și hohoti iarăși azvârlind 
cât colo trupul fără viaţă. 

Se învârti cercetând grota. Sabia Creatorului îi atârna în mână și 
făcea să scapere pietrele pe care le zgâria. Privi lung în jur. Doar 
flăcările se mișcau. Și umbrele dansând în jurul lor. Grota era pustie. 

- Nu! răcni el. Unde sunteţi? 

Dar picioarele i se înmuiaseră. Abia dacă îl mai susțineau. 

- Unde sunteţi, leprelor... 

Se împiedică și căzu într-un genunchi pe pietrele fierbinți. 
Aproape fără răsuflare. Cu siguranță că mai avea ceva de făcut. 
Sângerosul Nouă avea mereu treabă. Doar că acum puterile păreau 
a-l părăsi. 

Observă o mișcare și miji ochii încercând să vadă mai bine. O 
fâşie de întuneric ce aluneca încet printre pulsul focurilor și 


cadavrele răsturnate. Nu era un shanka. Ci un alt soi de dușman. 
Mai dibace, prin urmare şi mai periculos. Piele neagră ca 
funinginea, pași lini ocolind bălțile de sânge rămase în urma lui. Cu 
un arc pe jumătate încordat în mâinile ferme. Ochii cei galbeni îi 
luceau ca metalul topit, ca aurul lichid, și își băteau joc de el. 

— Eşti bine, albule? 

Vocea ei îi răsună prelung în urechile care, oricum, îi ţiuiau. 

— Nu vreau să te omor, dar o voi face dacă trebuie. 

Ameninţări? 

- Nemernico, încercă să șuiere la ea, dar buzele îi erau amorţite și 
de pe ele nu ieși nimic decât o dâră lungă de salivă. 

Se sprijini în sabie încercând să se ridice, cu furia fierbând în el 
mai aprig ca oricând. O va învăța minte. După lecţia primită de la 
Sângerosul Nouă nu va mai avea în veci nevoie de alta. O va tăia 
bucăţi-bucăţele și va strivi bucăţelele sub călcâie. Dacă va reuși să se 
ridice în picioare... 

Se clătină, respirând greu, încet, mai încet. Încercă să-și 
focalizeze privirea. Flăcările se micșorau și se contopeau și umbrele 
se lungeau, se estompau, îl sorbeau înlăuntrul lor. 

Încă unul, doar unul. Mereu mai este încă unul... 

Dar timpul lui se sfârşise... 


... Logen se înecă și tuși şi se scutură din cauza frisoanelor. Prin 
beznă reuși să-și deslușească mâinile încleștate pe pietrele murdare, 
pline de sânge ca ale unui călău. Intuia ce anume se întâmplase. 
Gemu, iar lacrimile îi arseră ochii. Obrajii plini de cicatrice ai lui 
Ferro se ițiră deasupra lui din întunericul fierbinte. Bine că măcar n- 
o omorâse și pe ea. 

— Eşti rănit? 

Nu-i putu răspunde. Nu știa. Parcă avea o tăietură pe coaste, dar 
era atât de plin de sânge că nu-și putea da seama care era realitatea. 
Încercă să se ridice în picioare, se propti de o nicovală şi aproape își 
vârî mâna în cuptorul încins. Clipi des şi scuipă. Îi tremurau 
genunchii. Focurile dogoritoare înotau înaintea lui. Cadavre 
pretutindeni, forme rășchirate prin funinginea de pe jos. Ca un 
netot, căută cu ochii prin jur ceva de care să-și poată şterge mâinile, 


dar totul era plin de sânge închegat. Îi venea să vomite și se clătină 
pe picioare nesigure printre forje spre bolta din peretele cel mai 
îndepărtat, ținându-și mâna însângerată la gură. 

Se sprijini de piatra caldă și scuipă sângele sărat din gură. 
Durerea îi sfredelea coastele, faţa, degetele zdrelite. Dar dacă se 
aştepta la compătimire, nu-și găsise persoana potrivită. 

— Hai să mergem, se răsti Ferro la el. Haide, albule, ridică-te. 

N-ar fi putut spune cât s-a împleticit în urma ei, prin întuneric, 
gâfâind amarnic şi sunetele aspre ale respirației lui răsunându-i în 
creieri. Se târâră prin măruntaiele pământului. Prin săli vechi de 
când lumea pline de praf și umbre, cu pereţii din piatră sparți. Prin 
arcade spre tuneluri șerpuitoare, pe sub tavane din lut proptite cu 
bârne scheletice. 

La un moment dat ajunseră la un soi de răscruce, iar Ferro îl 
împinse înapoi în beznă, lângă perete, amândoi ţinându-și respiraţia 
câtă vreme siluete diforme traversau coridorul perpendicular pe 
drumul lor. Mai departe, și mai departe — coridor, grotă, vizuină. Se 
tot târî după ea până fu sigur că se va prăbuși în orice clipă din 
cauza epuizării. Până fu sigur că nu va mai vedea vreodată lumina 
zilei... 

- Stai așa, șuieră Ferro, atingându-i obrazul cu palma ca să-l 
oprească şi aproape răsturnându-l, atât de slăbit era. 

Un curs leneș de apă intra în coridorul acela, susurând prin 
umbre. Ferro se lăsă în genunchi, uitându-se atentă în tunelul 
întunecat de unde venea apa. 

— Dacă intră în râu în aval, înseamnă că vine de undeva de lângă 
oraş. 

Dar Logen nu era la fel de sigur. 

- Și dacă... vine din... subteran? 

— Atunci, va trebui să căutăm un alt drum. Sau să ne înecăm. 

Ferro își puse arcul pe umăr și intră în apă până la piept, cu 
buzele strânse. Logen o urmări cum înaintează cu braţele ridicate 
deasupra șuvoiului întunecat. Nu obosea niciodată ființa asta? Pe el 
îl durea îngrozitor de tare tot corpul și era atât de dărâmat, încât nu 
voia nimic altceva decât să se întindă pe jos şi să nu se mai ridice 
niciodată. Și, preţ de o clipă, chiar se gândi să facă asta. Atunci 


Ferro se întoarse şi îl văzu ghemuit pe mal. 

— Haide, albule! îi sâsâi ea. 

Logen oftă din rărunchi. N-aveai cum s-o faci să se răzgândească. 
Băgă un picior în apa rece. 

— Sunt în spatele tău, murmură el. Chiar în spatele tău. 


Nepotriviţi 


Ferro continuă să înainteze împotriva curentului, cufundată până 
la brâu în apa rece, strângând din dinţi din cauza frigului crâncen. 
Nouădegete plescăia şi gâfâia în spatele ei. Întrezări o boltă mai în 
față, iar lumina care pătrundea pe acolo licărea sfios pe apă. Bolta 
era închisă cu drugi grei, din fier. Însă, când se apropie, observă că 
drugii erau subțiri și cojiţi, ruginiți până în măduvă. Dincolo de ei 
era pârâul care curgea spre ea printre cele două maluri din piatră și 
pământ. Deasupra, cerul nopţii cu stele abia răsărite. 

Libertatea. 

Cu mâini amorţite de frig, Ferro smuci de fiarele vechi, suflând 
aerul printre dinţi. Nouădegete apăru din urmă și își puse mâinile 
alături de ale ei — patru mâini una după cealaltă, două smede, două 
albe, încleştate strâns și trăgând. Se lipiseră unul de celălalt în 
spațiul mic, iar ea îi auzi gemetele cauzate de efort, își auzi propria 
respiraţie sacadată, simți metalul vechi de când lumea cum începe 
să se încovoaie, scârțâind încetișor. 

Suficient cât să se strecoare. 

Mai întâi, își aruncă dincolo arcul și tolba cu săgeți și sabia. Apoi 
își trecu capul printre drugi, prin deschizătura mult prea îngustă, se 
întoarse într-o parte, își supse burta și își tinu respiraţia, își trecu 
umerii, apoi pieptul, apoi șoldurile, simțind, în tot acest timp, cum 
metalul îi rașchetează pielea prin hainele ude. 

Se târî pe cealaltă parte, aruncându-și armele pe mal. Își propti 
umerii de boltă, picioarele de următorul drug, încordându-se din 
toate puterile, în vreme ce Nouădegete îl trăgea din sens opus. Cedă 
brusc, rupându-se în două, împroșcând fulgi de rugină în pârâu, 
aruncând-o pe spate în apa îngheţată. 

Cu chipul strâmbat de efort, Nouădegete începu să se ridice. 
Ferro se ridică la suprafață, icnind din cauza frigului. Îl apucă de 
subsuori şi începu să-l tragă. Mâinile lui o prinseră de mijloc. 
Femeia gemu și se luptă și reuși, în cele din urmă, să-l scoată din 


apă. Se prăvăliră amândoi pe malul mâlos și rămaseră întinși acolo, 
unul lângă altul. Ferro privi la ruinele orașului ce se ridicau de jur 
împrejurul ei în înserarea cenușie. Amândoi se odihneau puţin, 
încercau să-şi revină, își trăgeau sufletul. Ferro nu se așteptase să 
scape vie din locul acela. 

Însă nu erau nici acum în afara oricărui pericol. 

Se rostogoli pe o parte şi se săltă în picioare, udă leoarcă și 
dârdâind din toate încheieturile. Niciodată nu-i mai fusese atât de 
frig. 

— Asta e, îl auzi bălmăjind pe Nouădegete. În numele afurisiților 
de morți ai mei, asta e. Sunt terminat. Nu mai fac niciun pas. 

Ferro clătină cu vehemenţă din cap. 

— Trebuie să ne depărtăm de locul ăsta cât încă mai e lumină, îi 
explică și începu să-şi adune armele din noroi. 

— Adică vrei să zici că asta e lumină? Ai înnebunit de-a binelea, 
femeie? 

- Ştii că-s nebună. Haide, albule, mai spuse și îl înghionti cu 
vârful cizmei în coaste. 

— Bine, fir-ar să fie! Bine! 

Se ridică fără chef pe picioare tremurânde. Ferro se întoarse și 
începu să meargă de-a lungul malului spre apus, îndepărtându-se de 
ziduri. 

— Ce am făcut? 

Se întoarse iute și îi aruncă o privire pătrunzătoare. Nouădegete 
nu se mișcase din loc şi se uita la ea cu ochi mari. 

— Ce am făcut acolo înăuntru? 

— Ne-ai scos la liman. 

— Am vrut să zic... 

— Ne-ai scos la liman. Asta ai făcut. Nimic altceva. 

Și urcă pe mal. După câteva clipe îl auzi pe Nouădegete venind în 
urma ei. 


Era atât de întuneric, iar Logen era atât de istovit, încât aproape 
că nici nu văzu ruinele până nu ajunseră la adăpostul lor. Probabil o 
moară veche, își spuse el, construită chiar alături de apa curgătoare. 
Doar că roata cea mare dispăruse de vreo câteva sute de ani. 


- Facem popas aici, îi șopti Ferro, trecând pragul prăvălit. 

Logen era atât de îngrozitor de epuizat încât nu reuşi decât să 
hâţâne o dată din cap și să se târască după ea. Lumina palidă a lunii 
pătrundea printre ruine, conturând resturile foștilor pereţi, cadrele 
fostelor ferestre, fosta podea din tină. Se împletici până la cel mai 
apropiat perete şi se lăsă să cadă lângă el, alunecând încetişor până 
dădu cu fundul de pământ. 

— Încă viu, bâigui el şi rânji ușurel ca pentru sine. 

O sută de tăieturi şi de zgârieturi şi de julituri îi reclamau atenţie 
neîntârziată, dar era încă viu. Rămase nemișcat — ud și complet sleit, 
cu tot trupul îndurerat. Își lăsă ochii să se închidă şi se bucură știind 
că nu mai trebuie să se miște. 

Brusc, se încruntă. Un sunet bizar venit din întuneric, acoperind 
susurul apei. Ca un clănțănit. Îi luă ceva timp, câteva secunde, să 
înţeleagă despre ce era vorba. Dinţii lui Ferro. Își scoase haina cu 
mișcări greoaie, strâmbându-se când o trase peste cotul rănit, și i-o 
întinse. 

— Ce-i asta? 

- O haină. 

- Văd că-i o haină. De ce mi-o dai? 

Fir-ar să fie, da’ încăpățânată mai era. Aproape că-l pufni râsul. 

- N-oi avea eu ochii tăi, dar tot pot să aud cum îţi clănțăne dinţii 
de frig. 

Îi întinse din nou haina. 

- Mi-aș dori să-ţi pot oferi mai multe, dar asta e tot ce am. Ai 
nevoie de ea mai mult decât mine. Nu trebuie să-ţi fie rușine. Ia-o. 

O clipă de tăcere, apoi simți cum haina îi este smulsă din mână și 
o auzi pe Ferro cum se înfășoară în ea. 

- Mulţam, mârâi. 

Ridică din sprâncene, neștiind dacă auzise bine. Se pare că era o 
primă dată pentru orice pe lume. 

- În regulă. Și mulțam şi ţie. 

— Ce? 

- Pentru ajutor. Sub cetate şi pe deal, când cu bolovanii, și pe 
acoperișuri, şi pentru toate celelalte, îi răspunse și se mai gândi 
câteva clipe. M-ai ajutat foarte mult. Mai mult ca sigur, mai mult 


decât merit. Şi, cum să-ți zic, îţi sunt grozav de recunoscător pentru 
asta. 

Se întrerupse, aşteptând-o să-i răspundă, dar Ferro nu zise nimic. 
Nu se auzea decât clipocitul apei pe sub zidurile clădirii, vuietul 
vântului prin ferestrele goale, hârâitul propriei respirații răgușite. 

- În regulă, continuă el. Atâta tot. E în regulă, indiferent ce ai 
încercat să demonstrezi. 

Alte clipe de tăcere. Îi vedea silueta în lumina lunii, lângă zid, cu 
haina lui pe umeri, gârbovită, părul ţepos și ud, vaga licărire din 
ochii galbeni. Îl urmărea cu atenţie. Se înjură în șoaptă. Nu se 
pricepea la vorbe alese. Nu se pricepuse niciodată. Poate că nimic 
din ce spusese nu însemnase nimic pentru ea. Dar, măcar încercase. 

- Ai chef de hâța-hâţa? 

Se uită la ea cu gura căscată larg, uluit la maxim, închipuindu-și 
că nu auzise bine. 

— Ce zici? 

— Ce ai, albule, ai surzit? 

— Am ce? 

— Bine! Las-o baltă! 

Îl repezi întorcându-se cu spatele la el şi trăgându-şi mânioasă 
haina mai strâns în jurul umerilor. 

- Stai puţin, se bâlbâi el începând să se prindă. Adică... nu m-am 
așteptat să mă întrebi una ca asta. Nu zic nu... cred... dacă și tu ai 
chef. 

Încercă să-și înghită nodul colţuros din gât. Gura i se uscase 
dintr-odată. 

— Ai chef? Asta zici? 

Se întoarse să-l privească. 

— Zici că nu, sau zici că da? 

- Păi, eu..., se bâlbâi iarăși, umflându-și obrajii și încercând să-și 
pună mintea în mișcare. 

Niciodată în viaţa asta nu s-ar fi așteptat ca tocmai ea să-i pună o 
asemenea întrebare. Tocmai ea. Şi acum, că i-o pusese, îi era mult 
prea frică să răspundă. Nu putea nega faptul că era o perspectivă 
cam înfricoșătoare, dar mai bine să se încumete să o facă, decât să 
se teamă de ea tot restul vieţii. Mult mai bine. 


— Atunci, da. Cred că da. Adică, sigur că da. De ce nu? Zic da. 

— Îhî. 

Reuşi să-și dea seama prin întuneric că Ferro se încruntă, se uită 
în jos, îşi strânge mânioasă buzele, ca şi cum s-ar fi așteptat la un alt 
răspuns, iar acum nu era prea sigură ce să facă. Nici el nu era sigur, 
dacă-i vorba pe așa. 

— Cum vrei s-o facem? 

Pe un ton indiferent, ca şi cum ar fi fost vorba despre o treabă pe 
care trebuiau s-o rezolve împreună, cum ar fi fost doborâtul unui 
copac sau săpatul unui șanț. 

- Că... ştii... ar cam trebui să vii niţel mai aproape, așa zic. 
Adică, eu sper că scula mea e bunicică, dar în niciun caz nu are cum 
să ajungă la tine dacă rămâi acolo. 

Schiță un surâs, apoi se înjură iarăși când văzu că ea rămâne la 
fel de serioasă. Ştia că nu se dă în vânt după glume. 

— Atunci, bine. 

Se apropie de el atât de calculat și atât de iute, că îl făcu să se dea 
înapoi puţin. Atunci ea ezită. 

— Scuze, spuse el. N-am mai făcut chestia asta de ceva vreme. 

— Nu. 

Ferro se așeză pe vine lângă el, ridică o mână, șovăi ca și cum n- 
ar fi știut ce anume să facă cu ea. 

— Nici eu. 

Îi simţi vârfurile degetelor pe mână - blânde, prudente. Se gâdilă 
un pic, căci atingerea ei era extrem de ușoară. Degetul ei cel mare se 
frecă de ciotul fostului său deget mijlociu, iar el o urmări cu 
privirea. Două siluete cenușii care se mișcau prin umbre, stângace 
de parcă n-ar fi atins pe altcineva în toată viaţa lor. Ciudată senzaţie 
să simtă o femeie atât de aproape de el. Îi aducea la viaţă tot felul 
de amintiri de mult apuse. 

Logen întinse încet mâna, având sentimentul că tocmai ce va 
urma să și-o vâre în flăcări, și atinse obrazul lui Ferro. Nu l-a ars. 
Pielea ei era la fel de netedă și rece ca a oricărui om. Își trecu mâna 
prin părul ei, iar ţepii îi gâdilară degetele. Îi descoperi cicatricea de 
pe frunte cu buricul degetului mare și îi desenă urma de-a lungul 
feţei, zăbovind în colţul gurii. Îi simţea pielea aspră lipită de a lui. 


O expresie stranie era întipărită pe chipul ei. Își dădea seama, 
chiar și în beznă. Nu era expresia pe care i-o cunoștea atât de bine. 
Dar nu avea cum să se înșele. 

Era altceva. Îi simți mușchii încordaţi, văzu razele lunii pe 
tendoanele ieșite în relief pe gâtul slab. Și ei îi era frică. Sigur că 
râdea în gura mare atunci când pocnea pe cineva în gură, sigur că 
zâmbea în faţa tăieturilor şi vânătăilor, sigur că i se părea o nimica 
toată o săgeată care îi intrase în carne. Dar se părea că o atingere 
cumva mai duioasă băga spaima în ea. Iar asta i s-ar fi părut extrem 
de ciudat lui Logen dacă nu ar fi fost și el îngrozitor de 
înspăimântat. Înspăimântat şi excitat în același timp. Începură 
fiecare să tragă de hainele celuilalt, de parcă cineva tocmai le 
dăduse semnalul de atac și abia așteptau să-și termine treaba. 
Orbecăi, prin întuneric, încercând să-i descheie nasturii de la 
cămașă, cu mâini care tremurau, mușcându-și în permanenţă buzele, 
neîndemânatic de parcă ar fi avut încă mănușile de la armură pe 
mâini. Ea îi scosese cămașa dintr-o singură mișcare. 

— Rahat! gâfâi el. 

Ferro îl plesni peste mâini, dându-i-le la o parte şi își descheie 
singură nasturii, își scoase cămașa și o azvârli alături. Nu prea 
reușea să vadă multe în lumina lunii, doar licărul galben al ochilor 
ei, conturul întunecat al umerilor și al taliei ei, petele de lumină 
difuză de pe coaste și curbura de sub unul dintre sâni, pielea mai 
aspră din jurul unui sfârc. 

Simţi cum îi desface centura, îi simți degetele reci pătrunzând în 
pantaloni, simți... 

- Ah! Rahat! Nu e nevoie să mi-o ridici! 

- Bine... 

- Ah. 

- Mai bine acum? 

- Ah. 

O trase de curea, i-o desfăcu şi îşi vâri mâna înăuntru. Sigur, 
deloc delicat, dar niciodată nu fusese vestit pentru delicateţea sa. Îi 
atinse părul din acel loc cu vârful degetelor și se pomeni că i se 
înțepeneşte mâna. Oricât s-ar fi forțat, nu voia să intre mai mult. 

— Rahat, murmură el din nou. 


O auzi pe Ferro cum trage aer printre dinţi, o simţi cum se mișcă 
într-o parte și își coboară pantalonii peste fund cu mâna rămasă 
liberă. Era mult mai bine așa. Puse mâna pe coapsa ei dezgolită. 
Bine că îi mai rămăsese un deget mijlociu. Avea la ce-l folosi. 

Aproape nemișcaţi, în genunchi în ţărână. Doar mâinile lor 
cercetau şi pipăiau și mângâiau, înainte și înapoi, în sus și în jos, 
înăuntru și afară. Încet şi blând, apoi tot mai iute. Nu se auzea nimic 
altceva decât respirația şuierătoare a lui Ferro, hârâitul din gât al lui 
Logen și şoaptele lipicioase de piele pe piele umedă. 

Se împinse în el, dând din șolduri ca să scape de tot de pantaloni, 
îl propti de zid. Logen simţi nevoia să-şi curețe gâtul, devenit, brusc, 
foarte răgușit. 

- Să... 

— Sssttt. 

Se ridică într-un genunchi, ghemuindu-se deasupra lui cu 
picioarele desfăcute larg, scuipă în căușul palmei și îi apucă penisul. 
Murmură ceva și se lăsă în el gemând ușurel. 

— Hrrrr. 

- Ah. 

Se întinse şi o trase mai aproape, strângându-i coapsa cu o mână, 
în vreme ce cu cealaltă o ţinea de părul murdar și îi trăgea capul 
mai aproape de al lui. Pantalonii îi erau îmbârligaţi în jurul 
gleznelor, încercă să scape de ei, dar nu reuşi decât să-i îmbârlige și 
mai mult. Al naibii să fie dacă îi va cere să se oprească din ce făcea 
doar pentru atâta lucru. 

- Hrrrr, îi şopti ea, cu gura deschisă, frecându-și buzele calde de 
obrazul lui, răsuflându-i fierbinte și amar în gură. 

Pielea i se freca de a lui, se lipea de a lui, se dezlipea, doar ca să 
se lipească iarăși. 

- Ah, îi răspunse el, iar ea își legănă șşoldurile înainte și înapoi, 
înainte și înapoi, înainte și înapoi. 

— Hrrr. 

Îl ţinea strâns de maxilar cu o mână, îi vârâse degetul mare în 
gură, iar cu mâna cealaltă se frecă între picioare, în sus și în jos, 
apoi, cu degetele umede îi apucă bijuteriile, cam prea strâns, cam 
nemaipomenit de plăcut. 


- Ah. 

— Hrrr. 

- Ah. 

— Hrrr. 

- Ah... 

— Ce? 

- Păi... 

— Îţi baţi joc de mine! 

— Păi... mă pornisem! 

- Ţi-am spus că a trecut mult timp de când... 

- Probabil că ani întregi! 

leşi de pe penisul ofilit, se șterse cu o mână și își șterse apoi 
furioasă palma de zid. Se culcă pe partea ei, cu spatele la el, 
trăgându-și haina peste cap. 

Dacă nici ăsta nu era un moment de toată jena... 

Logen înjură în barbă. Toată așteptarea aceea și nu fusese în stare 
să-şi ţină laptele în găleată. Își scărpină trist obrajii, își ciuguli 
bărbia râioasă. 

Trebuie să vă destăinui ceva despre Logen Nouădegete. Trebuie 
să vă spun că este un amant desăvârşit. 

Se uită într-o parte la silueta vagă a lui Ferro. Păr ţepos, gât lung, 
umăr ascuţit, braţ lung lipit de șold. Chiar și așa, cu haina peste ea, 
tot reușea să distingă mișcările trupului ei, putea bănui formele de 
dedesubt. Îi privi pielea, amintindu-și cât de netedă și moale și rece 
i se păruse. Îi auzea respirația. Respirație blândă, regulată, caldă... 

Stai așa. 

Ceva i se mișca jos. Îl durea, dar categoric se întărea din nou. 
Acesta era unicul avantaj al privaţiunii - găleata se umplea la loc 
extrem de repede. Logen își umezi buzele. Ar fi fost păcat să nu 
profite de această ocazie doar din cauză că îi lipsea curajul. Se lăsă 
lângă ea, se trase mai aproape și își drese glasul. 

— Ce vrei? 

Tonul ei era tăios, însă nu suficient de tăios cât să-l dezarmeze. 

- Ştii, dacă m-ai lăsa câteva clipe, poate... 

Ridică haina și își trecu mâna peste coapsa ei, simțind cum pielea 
îi foșnește sub palmă. Avusese destul timp să-l respingă. Nu l-ar fi 


mirat dacă s-ar fi întors și i-ar fi tras un genunchi în bijuterii. Dar nu 
se întâmplă așa ceva. 

Ferro se apropie de el, lipindu-și fundul gol de abdomenul lui și 
ridicându-și un genunchi. 

— De ce ţi-aș mai da încă o șansă? 

- Nu știu..., murmură el începând să rânjească. 

Îi mângâie ușor pieptul, burta, îşi vârî apoi mâna între picioarele 
ei. 

- Din același motiv pentru care mi-ai dat-o pe prima? 


Ferro se trezi brusc, cu o tresărire de spaimă, fără să știe unde 
anume se afla, știind doar că era prinsă în capcană. Mârâi, se 
zvârcoli și lovi cu coatele ca să se elibereze. Se târî de-a bușilea mai 
departe, strângând din dinţi, încleștându-și pumnii. Dar nu văzu 
niciun dușman în jur. Doar terenul sterp și stâncile întunecate în 
lumina cenușie a zorilor. 

Și albul uriaș. 

Nouădegete se ridică ameţit în picioare, gemând și scuipând, 
uitându-se ca nebun în toate părțile. Când văzu că nu era niciun 
shanka chitit să-l omoare, se întoarse încet și o privi pe Ferro cu 
ochi încețoșaţi de somn. 

- Ah... 

Se strâmbă de durere și își atinse gura însângerată cu degetele. Se 
priviră cu duşmănie câteva clipe, amândoi goi pușcă și tăcuţi printre 
ruinele reci ale morii părăsite. Între ei, haina mototolită pe 
pământul reavăn. 

Și în momentul acela Ferro își dădu seama că făcuse trei greșeli 
foarte grave. 

În primul rând, adormise, şi nimic bun nu i se întâmplase 
vreodată atunci când dormea. În al doilea rând, îl lovise pe 
Nouădegete în față cu cotul. Iar ceea ce era mult mai rău, infinit mai 
rău, o tâmpenie atât de mare încât o durea chiar și să şi-o 
amintească: se culcase cu el noaptea trecută. Acum, când îl privea în 
lumina nemiloasă a dimineţii, când îi observa părul lipit de obrazul 
plin de cicatrice şi sânge, trupul gol mânjit de noroi pe partea pe 
care dormise, nu putea înţelege de ce anume o făcuse. Poate pentru 


că îi era frig şi era epuizată şi era mult prea întuneric şi dorise să 
atingă o altă ființă, dorise să-i fie cald câteva clipe, și atunci se 
gândise — cât de tâmpită a putut să fie? 

Nebunie totală. 

Amândoi fuseseră niște tâmpiţi. Asta era limpede. Unde lucrurile 
fuseseră simple, acum s-au apucat să le complice. Unde păreau a se 
înțelege cât de cât, acum totul va fi un haos. Ea era deja derutată, 
iar el începuse să aibă o expresie de om înfuriat şi rănit, şi de ce nu? 
Nimănui nu-i place să fie trezit cu un cot în gură. Deschise gura să-şi 
ceară scuze, dar realitatea o năuci. Nici măcar nu cunoștea cuvântul 
acesta. Putea să-şi ceară scuze în kantică, dar era atât de supărată pe 
sine, încât scuipă vorbele ca pe o ocară. 

Şi ca pe o ocară le percepu și Logen. Îşi îngustă ochii și răcni ceva 
la ea în limba lui maternă. Apoi își luă pantalonii și începu să și-i 
pună mormăind supărat. 

- Alb ticălos, își șuieră ea, strângându-și pumnii într-un acces de 
furie. 

Îşi luă cămașa sfâșiată și se întoarse cu spatele la el. Probabil că o 
aruncase într-o băltoacă, pentru că era udă și lipicioasă, ca noroiul. 

Aturisită cămașă. Afurisit alb. 

Îşi încleștă necăjită dinţii, încheindu-și centura. Afurisită centură. 
N-ar fi trebuit să și-o desfacă. I se întâmpla mereu același lucru. Nu 
era uşor de trăit printre oameni, dar, colac peste pupăză, 
întotdeauna se putea baza pe ea însăși să facă lucrurile și mai 
dificile decât erau. Se opri, cu capul în jos, apoi se întoarse pe 
jumătate spre el. 

Voia să încerce să-i explice că nu intenționase să-l pocnească în 
gură și că numai lucruri rele se întâmplau atunci când dormea. Voia 
să încerce să-i explice că făcuse o greșeală, că nu voise nimic altceva 
decât să-i fie mai cald. Voia să-l roage să aștepte. 

Dar el deja ieșise pe ușa sfărâmată a fostei mori, ţinându-și în 
mână restul hainelor. 

- Să-l fut, atunci, șuieră, așezându-se să se încalțe. 

Numai că asta era problema. 


Jezal era aşezat pe treptele sfărâmate ale templului, culegând 


trist ațele din cusătura destrămată a mânecii și privind peste 
nesfârșirea de noroi la ruinele cetăţii Aulcus. Privind în gol. 

Bayaz stătea sprijinit de spatele căruței, cadaveric și tras la față, 
cu venele reliefate în jurul ochilor cufundaţi în orbite, cu o grimasă 
dură pe buzele lipsite de culoare. 

- Cât mai așteptăm? întrebă Jezal a nu știu câta oară. 

— Atât cât trebuie, se răsti Magul la el, fără să-l învrednicească 
nici măcar cu o privire. Avem nevoie de ei. 

Jezal văzu cum Fratele Picior-Lung care stătea mai sus pe trepte, 
cu braţele încrucișate, îi aruncă o privire îngrijorată. 

- Eşti stăpânul meu, bineînțeles, şi nu e treaba mea să te 
contrazic... 

- Atunci n-o face, mârâi Bayaz și la el. 

- Însă Nouădegete și femeia Maljinn, insistă Navigatorul, sunt cu 
siguranță morţi. Maestrul Luthar a explicat că i-a văzut căzând în 
hău. Într-un hău extrem de adânc. Durerea mea este nemăsurată, și 
sunt un om foarte răbdător, puţini oameni sunt mai răbdători decât 
mine, este una dintre multele mele calități remarcabile, dar... chiar 
dacă ar fi să așteptăm până la sfârşitul timpurilor, tot nu cred că s-ar 
schimba ceva... 

— Aşteptăm atât cât trebuie, mârâi Întâiul dintre Magi. 

Jezal scoase un oftat adânc și îşi întoarse fața spre vânt, 
cercetând cu privirea larga pustietate, de la poalele dealului spre 
oraș. Cercetând cu privirea toate crăpăturile micuţe în scoarța 
pământului pe unde curgeau pârâiașe, cercetând cu privirea fâșia 
cenușie a fostului drum care șerpuia spre ei de sub zidurile 
îndepărtate, printre ruinele murdare ale fostelor clădiri: hanuri, 
ferme, şi sate, toate de mult timp moarte. 

— Sunt acolo, jos, se auzi vocea calmă a lui Quai. 

Jezal se ridică, având grijă să-şi lase greutatea pe piciorul 
zdravăn, umbrindu-și ochii cu mâna și uitându-se înspre locul 
indicat de ucenic. Şi îi văzu. Două siluete micuţe și maronii într-un 
deșert maroniu, mai jos, spre poalele stâncii. 

— Ce v-am zis eu? croncăni Bayaz. 

Picior-Lung clătină uluit din cap. 

- În numele cerului, cum de au reușit să supravieţuiască? 


- Sunt descurcăreți. 

Jezal începuse deja să surâdă. Doar cu o lună în urmă nici în 
ruptul capului nu și-ar fi putut închipui că se va bucura vreodată 
atât de mult să-l revadă pe Logen, darămite pe Ferro. Dar iată cum 
acum zâmbetul i se lățea de la o ureche la cealaltă, fericit că erau 
amândoi teferi. Se formase o legătură între ei acolo, în sălbăticie, în 
fața morţii și a adversităţilor de tot felul. O legătură ce devenea tot 
mai solidă, cu toate diferenţele și neînțelegerile dintre ei. O legătură 
față de care vechile lui prietenii păreau anoste și lipsite de 
strălucire, fade. 

Urmări siluetele care se apropiau, târându-se anevoie printre 
hârtoapele drumului care ducea la templu, printre stâncile înclinate, 
ținându-se la mare distanţă unul de celălalt, de parcă ar fi călătorit 
separat. Mai aproape acum, începuseră să semene tot mai mult cu 
niște condamnaţi abia scăpaţi din iad. Hainele le erau sfâșiate și 
găurite şi incredibil de murdare, chipurile pline de praf 
împrumutaseră duritatea şi asprimea pietrei. Ferro avea o tăietură 
adâncă pe frunte. Falca lui Logen era plină de zgârieturi, iar pielea 
din jurul ochilor era vânătă. 

Jezal le ieşi ţopăind în întâmpinare. 

- Ce s-a întâmplat? Cum ați... 

— Nu s-a întâmplat nimic! lătră Ferro. 

— Absolut nimic, mârâi Nouădegete schimbând o privire furioasă 
cu tovarășa lui de drum. 

Mai mult ca sigur că trecuseră printr-o încercare teribilă despre 
care nu voiau să vorbească. Fără niciun cuvânt de salut către ceilalți 
membri ai cetei, Ferro se îndreptă cu pași mari spre căruță, se urcă 
în ea şi începu să scotocească prin spate. Logen rămase pe loc, cu 
mâinile în șolduri, încruntându-se amarnic în urma ei. 

- Aşa, deci..., bâigui Jezal, neștiind ce anume să spună, eşti bine? 

Ochii lui Logen se întoarseră asupra lui. 

- Nemaipomenit, spuse cu ironie cumplită. Niciodată în viaţă nu 
mi-a fost mai bine. Cum naiba aţi scos căruța de acolo? 

Ucenicul ridică din umeri: 

— Caii au scos-o. 

— Maestrul Quai are darul modestiei, chicoti tulburat Picior-Lung. 


Am avut parte de cea mai palpitantă călătorie până la Poarta de Sud 
a cetăţii... 

- V-aţi luptat ca să vă croiți drum, sau nu? 

- Păi, nu prea, știi că lupta nu-mi... 

— Așa ziceam și eu. 

Logen se aplecă și scuipă flegmă acră pe jos. 

— Ar fi bine să fim recunoscători, horcăi Bayaz. La urma urmelor, 
avem multe lucruri pentru care ar trebui să fim recunoscători. 
Suntem cu toţii în viaţă. 

— Eşti sigur de asta? îl repezi Ferro. Nu-mi prea pari viu. 

În sinea lui, Jezal fu nevoit să se declare de acord cu această 
observaţie a femeii. Magul n-ar fi putut să arate mai rău nici dacă ar 
fi murit în Aulcus. Dacă ar fi murit și ar fi început deja să se 
descompună. 

Cu mișcări iuți își scoase cămașa ferfenițită și o aruncă furioasă 
cât colo. Muşchii i se unduiau pe spatele uscăţiv. 

— La ce naiba te holbezi? se răsti ea la Jezal. 

- La nimic, murmură el, plecându-şi privirea. 

Când îndrăzni să-și ridice iarăși ochii, Ferro își încheia deja o 
cămașă curată. Mă rog, nu chiar curată. O purtase chiar el cu câteva 
zile în urmă. 

— Aia e a mea... 

Ferro îi aruncă o privire atât de ucigătoare, încât făcu, fără voie, 
un pas înapoi. 

- Dar eşti binevenită s-o porți... desigur... dacă aşa vrei... 

- Ssss, şuieră ea vârându-și cu gesturi brutale poalele cămășii în 
pantaloni. 

În permanenţă încruntată, de parcă ucidea un om. Probabil chiar 
pe el. Una peste alta, aceasta nu fusese chiar reîntâlnirea 
emoţionantă la care sperase Jezal, chiar dacă lui, personal, îi cam 
venea să plângă acum. 

- Sper să nu mai văd niciodată locurile astea, șopti el dus pe 
gânduri. 

— Sunt de partea ta, zise Logen. N-a fost chiar atât de pustiu pe 
aici cum ne-am închipuit noi, nu-i așa? Crezi că poţi găsi alt drum 
de întoarcere? 


Bayaz se încruntă. 

- Așa ar fi bine. Ne vom întoarce la Calcis pe fluviu. Sunt niște 
păduri mai în aval de noi, pe malul acesta. N-avem decât să legăm 
bine câțiva copaci mai zdraveni laolaltă și Aos ne va duce direct la 
mare. 

— Sau la un mormânt pe fundul apei. 

Jezal își aminti cu claritate cursul năvalnic al marelui fluviu prin 
canion. 

— Să sperăm că nu va fi cazul. Oricum, mai avem mult de mers 
înspre vest până să fie nevoie să ne gândim la drumul de întoarcere. 

Picior-Lung îl aprobă din cap. 

- Așa este, în plus, avem de parcurs şi o trecătoare printr-un lanţ 
muntos extrem de periculos. 

— Minunat, spuse Logen. Ard de nerăbdare. 

- Nici mie nu-mi face plăcere. Din păcate, nu au supraviețuit toți 
caii. 

Navigatorul ridică din sprâncene. 

- Avem doi care să tragă căruța, doi de călărit... ceea ce 
înseamnă că avem cu doi cai mai puţini decât ne trebuie. 

- Oricum nu-mi plăceau dobitoacele astea, mârâi Logen şi se 
căţără în spatele căruţei vizavi de Bayaz. 

Urmă o pauză lungă, vreme în care toţi se gândiră la o modalitate 
de rezolvare a problemei. Doi cai, trei călăreți. Situaţie deloc 
fericită. Picior-Lung rupse tăcerea. 

- Bineînţeles că eu voi fi nevoit să plec în recunoaștere atunci 
când ne vom apropia de munți. Această muncă a mea este o parte 
vitală a oricărei călătorii de succes. Din păcate, îmi va trebui pentru 
asta unul dintre cai... 

- Probabil că ar fi bine ca şi eu să călăresc, murmură Jezal, cam 
nelalocul lui, din cauza piciorului... 

Ferro se uită la căruţă, iar Jezal îi surprinse schimbul înfiorător 
de ostil de priviri cu Logen. 

— Eu merg pe jos, se rățoi ea. 


Intoarcerea eroului 


Ploua atunci când Superiorul Glokta intră șchiopătând în Adua. O 
ploaie meschină, cernită, urâtă, înteţită de vântul aspru ce sufla 
dinspre mare, care transformase în capcane lunecoase şi lemnul 
perfid al pasarelei, şi bârnele guralive ale cheiului, şi pietrele ude 
ale pontonului. Își supse gingiile inflamate, își frecă mușchiul 
dureros al coapsei și cercetă morocănos cu privirea linia cenușie a 
țărmului. La vreo zece pași depărtare, doi străjeri posaci se 
sprijineau de o baracă prăpădită. Mai departe, câțiva docheri se 
certau cu înverșunare din cauza unui morman de coșuri. Un cerşetor 
zgribulit făcu vreo doi pași spre Glokta, şovăi, se gândi mai bine, și 
o apucă în direcţie opusă. 

Fără mulțimi de oameni de rând care să mă întâmpine cu urale? Fără 
covoare din petale de flori? Fără arcade de săbii pe sub care să pășesc 
falnic? Fără stoluri de domniţe rușinoase? Nu-l surprindea deloc. Nici 
ultima oară când se întorsese din Sud nu avusese parte de așa ceva. 
Rareori mulțimile îi ovaţionează pe cei înfrânți, indiferent cât de aprig s- 
ar fi luptat, ce sacrificii imense ar fi făcut, cât de inegală ar fi fost 
bătălia. Domniţele fac pe ele în fata victoriilor inutile, de fațadă, dar nici 
măcar nu se îmbujorează atunci când aud „am făcut tot ce mi-a stat în 
putere”. Și mi-e teamă că nici Arhilectorul nu va fi impresionat. 

De peretele cheiului se izbi un val din cale afară de mânios, 
împroșcându-l pe Glokta cu stropi reci, nemiloși. Se poticni, alunecă 
şi aproape căzu, se împletici de-a lungul cheiului și se agăță de zidul 
unei barăci dărăpănate din capăt. Ridică ochii și îi văzu pe cei doi 
străjeri cum se holbează la el. 

- S-a întâmplat ceva? se răţoi el, iar bărbaţii se întoarseră 
mormăind și ridicându-și gulerele ca să se apere de vremea haină. 

Glokta își strânse mai bine mantia în jurul lui, simțind cum 
poalele ei ude și grele îl plesnesc peste picioare. 

Doar câteva luni petrecute la soare și ai sentimentul că nu-ți va mai fi 
niciodată frig. Cât de repede uităm. Privi încruntat la cheiurile pustii. 


Cât de repede uităm cu toții. 

— Acasă iarăși. 

Frost coborî de pe pasarelă cu caseta lui Glokta sub braț, părând 
încântat. 

- Nu-ţi prea place vremea caldă, nu? 

Practicianul clătină vehement din capul alb și ud, rânjind bucuros 
în burnița de iarnă. Severard venea în urmă, mijindu-și ochii spre 
norii cenușii. Se opri o clipă la capătul pasarelei, apoi păşi pe dalele 
cheiului. 

- E bine să te întorci acasă, spuse. 

Mi-aș dori să-ţi pot împărtăși entuziasmul, dar încă nu mă pot relaxa. 

- Eminenţa Sa a trimis după mine și, dacă e să ne luăm după 
situaţia pe care am lăsat-o în Dagoska, cred că este mai mult decât 
foarte posibil ca întâlnirea cu el să nu meargă... chiar atât de bine. 

Ce minciună de mare efect. 

- Ai face bine să nu te lași văzut vreo două zile. 

- Să nu mă las văzut? Am intenţia să mă îngrop într-un bordel o 
săptămână întreagă. 

- Foarte înțelept din partea ta. Şi, Severard, în eventualitatea că 
nu ne vom mai vedea, îți doresc să ai parte de noroc. 

Ochii practicianului licăriră. 

— Pe veci. 

Glokta îl urmări cum se îndreaptă alene prin ploaie spre părțile 
mai promiscue ale orașului. O altă zi obișnuită pentru practicianul 
Severard. Nu-și face planuri de viitor niciodată. Ce caracter deosebit. 

— Afurisită să fie ţara ta nenorocită și afurisită să fie vremea asta 
mizerabilă, bombăni Vitari cu accentul ei tărăgănat. Trebuie să mă 
duc să stau de vorbă cu Sult. 

- Nu mai spune! Şi eu! exclamă Glokta cu voioșie exagerată. Ce 
coincidenţă încântătoare! 

Îi oferi braţul. 

- Putem merge împreună la Eminenţa Sa! 

Vitari îl privi lung. 

— Bine. 

Însă va trebui ca tu și Sult să mai așteptați cam un ceas până să-mi 
luați gâtul. 


- Mai întâi va trebui să fac o scurtă vizită. 


Lovi cu vârful bastonului în ușă. Niciun răspuns. Fir-ar să fie. Pe 
Glokta îl durea spatele ca naiba şi simțea că este absolut necesar să 
se aşeze pe ceva. Ciocăni din nou, mai tare de această dată. 
Balamalele scheunară, ușa se întredeschise. Era descuiată. Se 
încruntă și o împinse de perete. Cadrul era crăpat pe dinăuntru, 
zăvorul sfărâmat. A fost spartă. Șontâcăi peste prag şi intră în hol. 
Pustiu și îngheţat. Nici urmă de mobilier. Ca și cum s-ar fi mutat de 
aici. Dar de ce? Începu să i se zbată o pleoapă. Aproape că nu se 
gândise deloc la Ardee în tot timpul petrecut în Sud. Alte chestiuni 
mi-au părut mai presante. Unicul meu prieten mi-a dat această sarcină. 
Dacă a păţit ceva... 

Glokta arătă spre scară, iar Vitari îi făcu semn că a înţeles și urcă 
fără zgomot, aplecată și scoțându-şi din cizmă un cuţit scânteietor. 
Arătă spre hol, iar Frost intră ușurel în casă, ţinându-se în umbrele 
de lângă pereţi. Uşa camerei de zi era întredeschisă şi Glokta se târî 
spre ea și o împinse de perete. 

Ardee stătea așezată lângă fereastră cu spatele la el: rochie albă, 
păr negru, exact cum și-o amintea. Observă cum tresare ușor la 
auzul scârțâitului făcut de balamale. Deci trăiește. Doar că încăperea 
se schimbase în mod radical. Era complet goală, cu excepţia 
scaunului pe care stătea tânăra. Pereţi văruiți şi goi, podea din 
lemn, goală, ferestre fără draperii. 

- Fir-ar să fie, n-a mai rămas nimic! strigă ea cu voce spartă și 
sugrumată. 

Evident. Glokta se încruntă şi mai tare și intră în cameră. 

— Nimic, am spus! 

Se ridică din scaun, tot cu spatele la el. 

— Sau te-ai hotărât să iei și scaunul ăsta? 

Se întoarse, apucă scaunul de spetează, îl ridică deasupra capului 
şi îl azvârli spre el cu un zbieret. Se sfărâmă de peretele de lângă 
ușă, împrăștiind așchii și var. Un picior zbârnâi pe lângă faţa lui 
Glokta şi căzu cu zgomot în colţ, restul se rostogoli pe dușumea, 
într-un talmeș-balmeș de praf și fragmente de lemn. 

— Eşti foarte amabilă, șopti Glokta, însă prefer să nu stau jos. 


— Tu! 

Îi desluși surpriza din ochi printre şuviţele încurcate de păr care îi 
căzuseră pe chip. Nu şi-o amintea atât de slabă și de palidă. Rochia 
îi era boțită şi mult prea subțire pentru frigul din cameră. Încercă să 
şi-o netezească cu mâini tremurânde, încercă zadarnic să-și aranjeze 
părul murdar. Scoase un hohot mic lipsit de umor. 

— Mă tem că nu prea sunt pregătită să primesc musafiri. 

Glokta auzi duduitul lui Frost pe hol, îl văzu în pragul ușii, 
amenințător și cu pumnii pregătiți de luptă. Ridică un deget. 

- E în regulă. Așteaptă afară. 

Albinosul se retrase în umbre, iar Glokta șchiopătă pe podeaua 
fragilă din lemn, intrând în salonaș. 

— Ce s-a întâmplat? 

Ardee strâmbă din gură. 

— Se pare că tatăl meu nu a fost chiar atât de înstărit pe cât 
credeam cu toţii. A avut datorii. La scurtă vreme după ce fratele 
meu a plecat în Englia, au venit să încaseze plăţile. 

— Cine a venit? 

- Un individ care mi-a spus că îl cheamă Fallow. Mi-a luat toți 
banii pe care îi aveam, dar nu au fost suficienți. Mi-a luat și 
bijuteriile rămase de la mama, atâtea câte erau. Mi-au dat șase 
săptămâni să fac rost de restul sumei. Mi-am concediat slujnica. Am 
vândut absolut tot ce am putut să vând, dar mereu voiau mai mult. 
Și au venit din nou. Acum trei zile. Au luat tot. Fallow mi-a zis că 
am noroc că-mi lasă rochia de pe mine. 

— Înţeleg. 

Tânăra scoase un oftat prelung, cutremurat. 

- De atunci stau aici şi mă gândesc cum poate face rost de ceva 
bani o femeie fără prieteni. 

Se uită lung la Glokta. 

- Cutez a spune că în minte mi-a venit o singură metodă. Și, dacă 
aș fi avut curaj, aș fi făcut-o deja. 

Glokta își supse gingiile. 

— Atunci înseamnă că amândoi avem noroc că ești atât de lașă. 

Îşi dădu haina jos de pe un umăr, apoi se zvârcoli și se hâțână ca 
să-și scoată braţul din mânecă. Când reuși în sfârșit, fu nevoit să 


treacă toiagul în cealaltă mână ca să reușească să şi-o dea jos de tot. 
Pe naiba. Nici măcar un gest nobil nu mai pot face cu graţie. În cele din 
urmă i-o întinse fetei, clătinându-se ușor pe piciorul bolnav. 

— Eşti convins că nu-ţi trebuie mai mult decât îmi trebuie mie? 

- Ia-o. Măcar așa n-o să mai fiu nevoit să mă chinuiesc să mi-o 
pun la loc. 

Replica lui îi aduse umbra unui zâmbet pe buze. 

- Mulţumesc, murmură ea, înfășurându-și haina în jurul umerilor. 
Am încercat să dau de tine, dar n-am știut... unde ești... 

- Îmi pare rău pentru asta, dar important este că acum sunt aici. 
Nu mai trebuie să-ți faci niciun fel de griji. Va trebui, însă, să stai cu 
mine peste noapte. Apartamentul meu nu este prea spaţios, dar ne 
vom descurca. Oricum, va fi mult mai mult spaţiu după ce voi fi găsit 
plutind cu faţa în jos lângă docuri. 

- Și după aia? 

- După aia ai să te întorci aici. Mâine casa aceasta va fi exact așa 
cum a fost înainte. 

Se holbă la el. 

— Cum? 

— O, voi avea eu grijă de asta. Mai întâi de toate trebuie să te 
ducem la căldură. 

Superiorul Glokta, prieten al celor fără de prieteni. 

Ardee închisese ochii în timp ce el vorbea și îi auzi respirația 
şuierătoare. Se clătină ușor, ca și cum n-ar mai fi avut putere să stea 
în picioare. Straniu cum putem să rezistăm atâta vreme cât durează 
crizele. De îndată ce se termină, toată puterea se scurge din noi într-o 
clipită. Glokta se întinse spre ea, aproape atingându-i umărul, dar 
ochii i se deschiseră chiar în secunda aceea și păru a-și reveni. 
Glokta își trase mâna înapoi. 

Superiorul Glokta, salvatorul domnițelor aflate la ananghie. O 
conduse prin hol, spre ușa spartă de la intrare. 

— Îngăduie-mi să vorbesc o clipă cu practicienii mei. 

- Desigur, răspunse Ardee, ridicându-şi spre el ochii mari, negri, 
îngrijoraţi, tiviți cu roșeața oboselii. Și îți mulțumesc. Eşti un om 
bun, indiferent de ce se spune. 

Glokta își înăbuși iute impulsul de a chicoti nebunește. Om bun? 


N-am nicio îndoială că Salem Rews ar fi de acord cu tine. Sau Gofred 
Hornlach, sau Magistrul Kault, sau Korsten dan Vurms, generalul 
Vissbruck, ambasadorul Islik, Inchizitorul Harker, sau oricare dintre 
sutele de victime ale mele, împrăștiate prin lagărele din Englia, căutând 
adăpost în Dagoska, așteptându-și moartea. Cu toate acestea, Ardee 
West crede că sunt un om bun. Senzaţie ciudată, deloc neplăcută. 
Parcă aș fi iar ființă omenească. Ce păcat că e atât de târziu. 

Îi făcu semn lui Frost să se apropie, iar Ardee ieşi din încăpere 
înfășurată în haina lui neagră. 

— Am o treabă pentru tine, prietene. O ultimă misiune, spuse 
Glokta cu mâna pe umărul puternic al albinosului. Cunoști un 
cămătar pe nume Fallow? 

Frost dădu din cap. 

- Găsește-l şi fă-i rău, fă-l să se zvârcolească. Adu-l aici şi arată-i 
cu cine s-a pus. Totul trebuie refăcut exact așa cum a fost, ba chiar 
mai bine de atât. Spune-i asta. Dă-i o singură zi. O singură zi, și apoi 
ai să-l găsești din nou şi ai să începi să tai bucățele din el. Ai 
înţeles? Fă-mi serviciul ăsta. 

Frost dădu iarăși din cap, iar ochii rozalii îi luciră în holul 
întunecat. 

- Probabil că Sult ne așteaptă deja, spuse încet Vitari de pe scară. 

- Bineînţeles că ne așteaptă. 

Glokta se strâmbă de durere șontâcăind spre ușa deschisă. Și în 
niciun caz nu dorim să o facem pe Eminenta Sa să aștepte. 


Toc, boc, durere. Acesta era ritmul mersului lui Glokta. Tocănitul 
încrezător al călcâiului drept, apoi bocănitul bastonului, urmat de 
interminabila târșâială a piciorului stâng, cu obişnuitele junghiuri în 
genunchi, fese şi spate. Toc, boc, durere. 

Mersese de la docuri la casa lui Ardee, la Agriont, la Casa 
Întrebărilor, și apoi străbătuse tot drumul până aici. Șchiop. Singur. 
Fără ajutor. Acum fiecare pas era un chin cumplit. Acum se strâmba 
de durere la fiecare mișcare. Gemea și transpira și înjura. Dar al 
naibii să fiu dacă am să-mi încetinesc pașii. 

- Nu-ţi place să-ţi fie bine, nu? șopti Vitari. 

- De ce mi-ar plăcea? se răsti el. Te poţi consola la gândul că 


aceasta e foarte posibil să fie ultima noastră discuţie. 

— Atunci de ce te duci la el? De ce nu fugi? 

Glokta pufni. 

— În caz că n-ai observat, alerg extrem de prost. În plus, sunt 
curios. 

Vreau să știu de ce Eminenţa Sa nu m-a lăsat acolo să putrezesc 
laolaltă cu ceilalți. 

- Curiozitatea ţi-ar putea fi fatală. 

- Dacă Arhilectorul mă vrea mort, nu am cum să scap dacă aș 
porni șchiopătând în direcție opusă. Prefer să-mi primesc moartea în 
picioare. 

Se strâmbă de durere la junghiul neașteptat din picior. 

- Sau, poate, așezat. Oricum, față în față cu el, și cu ochii larg 
deschişi. 

— Este alegerea ta. 

— Aşa este. Ultima. 

Intrară în anticamera lui Sult. Trebuia să recunoască faptul că nu 
sperase să ajungă până aici. Se așteptase să fie înșfăcat de fiecare 
practician cu mască neagră pe lângă care trecuseră pe holuri. Se 
așteptase ca fiecare Inchizitor cu haină neagră să-l arate cu degetul 
şi să reclame arestarea lui imediată. Și totuși iată-mă din nou aici. 
Toate erau la fel ca înainte: biroul impozant, scaunele impozante, 
cei doi practicieni uriași care flancau ușile impozante. 

— Sunt... 

- Superiorul Glokta, desigur, își plecă fruntea cu respect 
secretarul Arhilectorului. Puteţi intra. Eminenţa Sa vă așteaptă. 

Lumina se revărsa din biroul Arhilectorului în încăperea strâmtă. 

- Eu am să rămân aici, zise Vitari, trântindu-se pe un scaun și 
întinzându-și pe un altul picioarele încălțate cu cizme murdare și 
ude. 

— Să nu rămâi prea mult. 

Să fie acestea, ultimele mele cuvinte? Glokta înjură în sinea lui 
îndreptându-se spre ușă cu pași târșâiți. Ar fi trebuit să mă gândesc la 
o replică mai demnă de ținut minte. Se opri o clipă în prag, inspiră 
adânc şi intră. 

Aceeași încăpere rotundă, aerisită. Aceeaşi mobilă închisă la 


culoare, aceleași tablouri întunecate pe pereţii albi, aceeași fereastră 
mare cu aceeași priveliște spre Universitate şi Casa Creatorului. Nici 
vorbă de asasini ascunși pe sub masă, nici vorbă de călăi pândind în 
spatele ușii. Doar Sult așezat la birou, cu un condei în mână, înșirând 
cu calm însemnări uniforme pe hârtiile din faţa lui. 

— Superior Glokta! 

Sult se ridică și traversă grațios podeaua lustruită, cu straiele-i 
albe fluturând în jurul lui. 

- Sunt atât de bucuros că te-ai întors viu și nevătămat! 

Arhilectorul dădea impresia că ar fi încântat să-l revadă, iar 
Glokta își încruntă sprâncenele. Se pregătise pentru absolut orice fel 
de întâmpinare, mai puţin asta. 

Sult îi întinse mâna pe care sclipea violet piatra inelului. Glokta 
schiță o grimasă când se aplecă să sărute simbolul funcţiei. 

- Slujesc și mă supun, Eminenţă. 

Se îndreptă cu greu de șale. Nici vorbă de pumnal vârât în spate? 
Dar Sult deja se îndrepta spre scrinul din cealaltă parte a încăperii, 
surâzând larg. 

- Ia loc, te rog, ia loc! Nu trebuie să aștepți să-ţi dau voie! 

De când? Glokta se așeză gemând, nu înainte de a fi aruncat o 
privire fugară scaunului, căutând ace otrăvite. În tot acest timp, 
Arhilectorul deschisese scrinul și cotrobăia înăuntru. Oare o să 
scoată o arbaletă și o să-mi tragă o săgeată prin gât? Însă nu scoase 
decât două pahare. 

- Am senzaţia că meriti felicitări, îi spuse peste umăr. 

Glokta clipi nedumerit. 

— Poftim? 

— Felicitări. Ai făcut o treabă excelentă. 

Sult continuă să surâdă în timp ce aşeză paharele pe masa 
rotundă şi scoase dopul carafei din cristal. Ce să spun? Ce să spun? 

- Eminenţă... Dagoska... trebuie să fiu sincer. Când am plecat era 
pe punctul de a cădea în mâinile gurkienilor. Probabil că foarte 
curând cetatea va fi ocupată în întregime... 

- Bineînţeles că va fi ocupată. 

Sult alungă această problemă cu un gest al mâinii îmbrăcate cu 
mănușă albă. 


- Niciodată nu a existat nici cea mai mică șansă de a o putea 
apăra până la capăt. Tot ce am sperat a fost că vei reuși să-i faci pe 
gurkieni să plătească scump pentru asta! Și ce bine te-ai descurcat, 
Glokta! I-ai făcut să plătească cu vârf şi îndesat! 

- Atunci... înseamnă că sunteți... mulțumit? 

Aproape că nu reuși să rostească cuvântul. 

- Sunt de-a dreptul fericit! Nici dacă aș fi scris eu însumi povestea 
asta nu mi-ar fi ieșit atât de bine! Incompetența Lordului 
Guvernator, trădarea fiului său, toate acestea demonstrează cât de 
puţin ne putem bizui pe autorităţile locale în momente de criză. 
Trădarea lui Eider a scos la iveală duplicitatea tagmei negustorești, 
legăturile lor dubioase, moralitatea lor putredă! Ghilda negustorilor 
de Mirodenii a fost, astfel, dizolvată, împreună cu cea a Pânzarilor. 
lar acum drepturile lor comerciale sunt în mâinile noastre. Cele 
două ghilde au fost expediate în latrina istoriei, iar puterea 
negustorilor a fost distrusă! Singură Inchiziția Maiestăţii Sale a 
rămas neclintită în faţa celui mai necruţător dușman al Uniunii. Ar 
fi trebuit să vezi mutra lui Marovia când am prezentat mărturisirile 
în faţa Consiliului Deschis! 

Sult umplu paharul lui Glokta. 

- Sunteţi foarte amabil, Eminenţă, murmură el luând o sorbitură. 
Ca de obicei, vinul este excelent. 

- Şi atunci a luat cuvântul în Consiliul Deschis, în fața Regelui 
însuși, ia aminte ce-ţi spun, şi a declarat că nu vei rezista nici măcar 
o săptămână după începerea atacului gurkian! 

Și Arhilectorul izbucni în hohote umede de râs. 

- Ce bine ar fi fost să-l poți vedea și tu. Sunt convins că va rezista 
mai mult, i-am replicat eu atunci. Sunt sigur că va rezista mult mai 
mult. 

Un gir cât se poate de răsunător. 

Sult lovi în masă cu palma înmănuşată. 

- Două luni, Glokta! Două luni! Și, cu fiecare zi care trecea, el era 
considerat tot mai neghiob, iar eu deveneam erou în ochii tuturor... 
noi deveneam eroi, se corectă el de îndată. Și nu trebuia să fac 
absolut nimic decât să zâmbesc! Și în fiecare zi membrii Consiliului 
își mutau scaunele puţin mai departe de Marovia şi mai aproape de 


mine! Săptămâna trecută au votat acordarea de puteri suplimentare 
Inchiziției. Nouă voturi pentru și doar trei împotrivă. Nouă la trei! 
Săptămâna viitoare mergem şi mai departe! Cum naiba ai reușit? 

Și îl privi pe Glokta așteptând nerăbdător un răspuns. 

M-am vândut băncii care i-a finanțat pe Pânzari, apoi am folosit 
banii ca să-l cumpăr pe mercenarul cel mai de neîncredere din întreaga 
lume. Apoi am omorât un emisar lipsit de apărare care venise să poarte 
tratative cu noi și am torturat o copilă slujnică până am făcut-o carne 
tocată. A, și i-am dat drumul celei mai periculoase trădătoare din tot 
grupul. Neîndoios, misiunea mea a fost încărcată de fapte eroice. Cum 
am reușit? 

— Sculându-mă devreme dimineața, murmură el. 

Un licăr se aprinse în ochii lui Sult, iar Glokta îl observă. O urmă 
de iritare, poate? O urmă de neîncredere? Dar licărul se stinse repede. 

- Sculându-te devreme dimineaţa. Bineînţeles. 

Ridică paharul spre Glokta. 

— Este a doua virtute esenţială. Imediat după cruzime. Îmi place 
stilul tău, Glokta. Am afirmat-o întotdeauna. 

Nu mai spune? Glokta înclină capul cu modestie. 

- Rapoartele practicienei Vitari au fost pline de admiraţie. Cel 
mai mult mi-a plăcut modul în care l-ai tratat pe emisarul gurkian. 
Povestea asta trebuie că a şters o clipă rânjetul de pe faţa porcului 
ăluia arogant care-și spune împărat. 

Deci Vitari s-a tinut de cuvânt? Interesant. 

- Da, lucrurile au mers bine. Cu excepţia afurisiților ăstora de 
țărani care ne tot fac probleme și, desigur, cu excepţia 
evenimentelor din Englia. Ce păcat de Ladisla. 

- Ladisla? întrebă Glokta neînțelegând. 

Sult păru cuprins de tristeţe. 

- N-ai auzit? Altă idee strălucită a lui Marovia. A vrut să crească 
popularitatea Prințului Moștenitor oferindu-i comanda uneia dintre 
armatele care luptă în Nord. Ceva mai ferit, unde nu va fi în pericol, 
iar la întoarcere va fi încununat de glorie. Nu era chiar un plan 
prost, dar s-a întâmplat că s-a pomenit chiar în mijlocul bătăliei și a 
intrat direct în mormânt. 

— Cu armată cu tot? 


— Doar câteva mii de oameni, majoritatea gunoaie pe care nobilii 
îi trimit să se înroleze. Nimic important. Oricum, Ostenhorm încă e 
în mâinile noastre, iar planul cu Prinţul n-a fost al meu, așa că, una 
peste alta, totul e în regulă. Între noi fie vorba, probabil că-i mai 
bine că s-a întâmplat așa. Ladisla era de nesuportat. Nici nu mai știu 
din câte scandaluri a trebuit să-l scot. Nenorocitul retardat nu putea 
să-şi țină pantalonii pe el. Raynault pare altfel. Mai cumpătat, mai 
cu judecată. Face ce i se spune și nu crâcnește. Este mult mai bine 
din toate punctele de vedere. Desigur, doar să aibă grijă și să nu se 
lase cumva ucis, că ne-ar băga pe toți în belea. 

Sult luă o altă dușcă din pahar și își plimbă vinul prin gură cu 
oarece satisfacţie la adresa propriei persoane. 

Glokta își drese glasul. Să profit de buna lui dispoziţie... 

- Mai este o chestiune pe care aș dori s-o discutăm, Eminenţă. 
Spioana gurkiană pe care am descoperit-o în cetate. Era... 

Ei, cum s-o descriu fără să mă ia drept nebun? 

Dar Sult i-o luase din nou înainte. 

— Ştiu. O Devoratoare. 

Știi? Până și asta o știi? 

Arhilectorul se sprijini de spătarul jilțului și clătină din cap. 

— O monstruozitate ocultă. O poveste de speriat copiii. Mâncători 
de carne de om. Se pare că este o practică deja consacrată în Sudul 
primitiv. Dar nu-ţi face probleme. Am primit deja sfaturi în această 
privinţă. 

- Dar cine poate oferi sfaturi despre aşa ceva? 

Arhilectorul nu-i răspunse, ci doar scăpără iarăși zâmbetul lui 
insinuant. 

- Probabil că ești foarte obosit. Vremea de prin părţile acelea te 
sleiește de puteri. Doar căldură infernală și praf, chiar și iarna. 
Odihnește-te. O meriți. Voi trimite după tine dacă va mai fi cazul. 

Și Sult luă iar condeiul în mână, privind la hârtiile de pe birou, 
nelăsându-i lui Glokta altceva de făcut decât să se târâie până la ușă, 
cu o expresie de nedumerire profundă pe chip. 

- Îmi pari destul de viu, murmură Vitari când îl văzu intrând în 
anticameră. 

Adevărat. Destul de. 


- Sult a fost... încântat. 

Tot nu-i venea să creadă. Până și alăturarea acestor cuvinte i se 
părea bizară. 

- Păi, așa și trebuie, după cât te-am vorbit de bine. 

- Hm, se încruntă Glokta. Mi se pare că îţi datorez scuze. 

- Păstrează-ţi-le. Nu valorează nici cât un rahat pentru mine. 
Doar vezi să ai încredere în mine data viitoare. 

— Rezonabilă cerere, recunoscu el privind-o cu coada ochiului. 
Probabil că glumești. 


Camera era plină cu piese splendide de mobilier. Excesiv de plină, 
aș zice. Scaune tapisate somptuoase, o măsuță veche și extrem de 
valoroasă, un scrin lustruit. Mult prea multe pentru salonașul micut. 
Unul dintre pereţi era în întregime acoperit cu un tablou vechi 
înfățișându-i pe Lorzii Uniunii aducându-și omagiile lui Harod cel 
Mare. Pe jos era întins un covor kantic, foarte gros și foarte mare 
pentru dușumeaua aceea. Un foc vesel ardea în cămin, între două 
vaze antice, încăperea era îmbietoare, plăcută și călduroasă. Cât de 
multe se pot realiza într-o singură zi dacă ai parte de stimularea 
corespunzătoare. 

— E bine, spuse Glokta privind în jurul său. Foarte bine. 

- Fireşte, şopti Fallow, îngheţat într-o plecăciune respectuoasă, 
strivindu-și pălăria în mâinile nervoase. Firește, Superiorule, am 
făcut tot posibilul. Apucasem să... să vând o parte din mobilele de 
aici, așa că le-am înlocuit cu altele mai bune, cele mai bune pe care 
le-am putut găsi. Restul casei este neschimbat. Sper că... sper că ești 
mulțumit? 

— Și eu sper. Eşti mulțumită? 

Ardee îi aruncă o privire ucigătoare lui Fallow. 

— Merge. 

- Minunat, spuse agitat cămătarul, uitându-se pe furiș la Frost, 
apoi plecându-și privirea în pământ. Minunat! Te rog să primeşti 
scuzele mele sincere! N-am avut nici cea mai vagă idee, nici cea mai 
vagă idee, Superiorule, că ai avea vreo legătură cu toată povestea 
asta. Firește, dacă aş fi ştiut, n-aş fi... niciodată... îmi pare foarte, 
foarte rău. 


— Dar nu mie trebuie să-mi ceri iertare, nu crezi? 

- Nu, nu, sigur că nu, se repezi cămătarul și se întoarse încet spre 
Ardee. Domnița mea, te rog să accepţi scuzele mele sincere. 

Ardee se uită furioasă la el, își boți buzele, dar nu spuse nimic. 

— Poate dacă te-ai ruga de ea, îi sugeră Glokta. În genunchi. Poate 
că atunci ai reuși s-o îmbunezi. 

Fără ezitare, Fallow căzu în genunchi. Începu să-și frângă 
mâinile. 

- Domnița mea, te rog... 

- Mai jos, spuse Glokta. 

— Desigur, murmură el, lăsându-se în patru labe. Îţi cer iertare, 
domniță. Cu smerenie îți cer iertare. Dacă ai bunătatea, te implor... 

Întinse ușurel o mână să-i atingă poalele rochiei, dar Ardee se 
trase violent la o parte, apoi îl lovi sălbatic cu piciorul în față. 

— Aaaa! chirăi cămătarul, rostogolindu-se pe jos de durere, pătând 
covorul cu sângele care-i curgea din nasul spart. 

Glokta simţi cum i se ridică sprâncenele a mirare. Ei, uite, la asta 
nu m-am așteptat. 

— Ia-o, boule! 

Și îl lovi în gură cu toată puterea. Acum și peretele se umplu de 
pete de sânge. Pantoful lui Ardee i se înfipse în burtă, făcându-l să 
se chircească de durere. 

— Tu, mârâi ea, tu... 

Îl lovi din nou, iar Fallow se cutremură și icni și gemu, făcându-se 
ghem. Frost făcu un pas spre el, dar Glokta ridică un deget. 

- E în regulă, murmură, cred că se descurcă și singură. 

Loviturile se mai domoliră. Începuse să gâfâie. Îl pocni încă o 
dată pe Fallow cu tocul în coaste și cu vârful pantofului îi sparse 
iarăşi nasul. Dacă se va plictisi vreodată, o așteaptă o carieră strălucită 
de practician. Ardee se aplecă și îl scuipă cu obidă pe obraz. Îl lovi 
din nou, apoi se sprijini de scrinul lustruit, îndoită de mijloc și 
respirând sacadat. 

- Mulțumită? o întrebă Glokta. 

Îl privi lung printre şuviţele încâlcite de păr. 

— Nu chiar. 

— Și dacă îl mai lovești ai să te simţi mai mulţumită? 


Îşi încreți sprâncenele, uitându-se la Fallow care horcăia întins pe 
covor. Făcu un pas spre el și îl pocni cu toată puterea în piept, apoi 
se îndepărtă de el clătinându-se și ștergându-și nasul. Îşi dădu la o 
parte părul căzut în ochi. 

— Am terminat. 

- Bine. leși, șuieră Glokta. Ieși, lepădătură! 

- Desigur, reuși să bâiguie Fallow printre buzele pline de sânge și 
salivă, târându-se în patru labe spre ușă, cu Frost supraveghindu-l 
îndeaproape. Desigur! Mulţumesc! Vă mulțumesc foarte mult 
tuturor! 

Ușa se trânti în urma lui. 

Ardee se trânti într-un scaun, își sprijini coatele pe genunchi și își 
cuprinse fruntea în palme. Glokta îi observă tremurul ușor al 
mâinilor. Tortura poate fi o treabă foarte istovitoare, cine să știe mai 
bine decât mine asta. Mai ales dacă nu ești obișnuit. 

— În locul tău, nu mi-ar părea prea rău, îi spuse. Sunt convins că a 
meritat-o. 

Îl privi cu ochi duri. 

— Nu-mi pare rău. Merită mai multe. 

Nici la asta nu m-am așteptat. 

— Vrei să capete mai multe? 

— Nu, rosti ea ostenită. 

- Cum ţi-e voia. Dar e bine să ai de unde alege. Poate că ar fi bine 
să-ți schimbi hainele. 

Tânăra își privi rochia. Era pătată până la genunchi cu sângele lui 
Fallow. 

— Dar nu am cu ce... 

- La etaj te așteaptă o cameră plină cu haine noi. Am avut eu 
grijă. Şi îţi voi angaja şi niște slujitori de încredere. 

- Nu am nevoie. 

- Ba ai. Nu am de gând să te las singură în casă. 

Ridică disperată din umeri. 

— Nu am cu ce să-i plătesc. 

- Nu-ţi face griji. Am să mă ocup eu de treaba asta. Datorită 
generozităţii băncii Valint și Balk. Nu-ţi mai face nicio grijă. I-am 
făcut o promisiune fratelui tău și intenționez să mi-o respect întru 


totul. Îmi pare extrem de rău că s-a ajuns atât de departe. Am avut o 
mulțime de treburi... acolo, în Sud. Fiindcă veni vorba, ai primit 
vești de la el? 

Ardee își ridică brusc privirea. 

— Nu știi? 

— Ce să știu? 

Făcu un efort să-și înghită nodul lacrimilor din gât și își cobori 
fruntea. 

- Collem a fost cu Prințul Ladisla în bătălia aceea despre care 
vorbește toată lumea. Unii au fost luaţi prizonieri, apoi au fost 
răscumpărați — dar nu s-a aflat printre ei. Se presupune... 

Şovăi cu ochii ţintă la petele de sânge de pe rochie. 

— Se presupune că a fost ucis. 

— Ucis? 

Lui Glokta începu iarăși să i se zbată pleoapa. I se înmuiară 
genunchii. Se clătină până la un scaun și se prăbuși pe el. Acum îi 
tremurau și lui mâinile. Moarte. Se întâmplă în fiecare zi. Nu demult 
eu însumi am provocat mii de morti fără să-mi pese. M-am uitat la 
mormanele de cadavre și am ridicat din umeri. Atunci, de ce mă tulbură 
vestea aceasta? Dar îl tulbura. 

— Ucis? șopti iarăși. 

Ardee dădu încet din cap şi își acoperi fața cu mâinile. 


Slabă consolare 


De după tufișuri, prin ninsoarea deasă, West se uita la postul de 
pază al Uniunii aflat mai la vale de locul unde se găseau ei. 
Santinelele se așezaseră laolaltă, în cerc, și se cocârjaseră peste o 
cratiţă aburindă de deasupra flăcării rahitice. Soldaţii erau înfășurați 
în haine groase și în aburii respirației, iar armele le zăceau uitate 
mai departe, în zăpadă. West ştia prea bine cum se simt. Poate că 
Bethod va veni săptămâna asta, poate va veni săptămâna viitoare, 
dar în fiecare clipă a fiecărei zile trebuiau să se lupte cu un alt 
duşman nemilos: frigul. 

- Așa rămâne, şopti Treicopaci. E mult mai bine să cobori singur. 
S-ar putea să nu fie prea încântați să mă vadă pe mine și pe băieți 
năpustindu-ne înspre ei. Nici nu arătăm prea bine. 

Copoiul rânji: 

— S-ar putea chiar să tragă în noi. 

- Și ar cam fi păcat, șuieră Dow, după ce am făcut atâta drum. 

- Strigă-ne atunci când crezi că sunt pregătiți să primească o 
ceată de nordici, bine? 

- Așa voi face, spuse West și îşi trase sabia cea grea de la brâu și 
i-o întinse lui Treicopaci. Ai grijă de ea. 

- Noroc, îi ură Copoiul. 

- Noroc, Furiosule, îi spuse și Dow, lățindu-și buzele în rânjetul 
lui sălbatic. 

West coborî încet panta blândă spre apă, strivind zăpada sub 
tălpile cizmelor lui furate, cu mâinile ridicate deasupra capului 
pentru a arăta că nu este înarmat. Chiar și așa stând lucrurile, nu i- 
ar fi învinovăţit dacă l-ar fi ucis pe loc cu câteva săgeți bine ţintite. 
Era conştient că arăta ca un sălbatic. Ceea ce mai rămăsese din 
uniforma sa era ascuns sub un morman de bucăţi de blană și de 
zdrenţe, legate în talie cu o sfoară, iar pe deasupra cu o haină 
jegoasă furată de la un nordic mort. Obrajii murdari erau acoperiți 
cu o barbă mare de câteva săptămâni, ochii îi erau roșii, iritaţi și 


duşi în fundul capului de foame și epuizare. Arăta ca un om disperat 
şi, ceea ce era mai grav, chiar era disperat. Era un ucigaș. Era cel 
care-l omorâse pe Prinţul Moștenitor Ladisla. Era cel mai josnic 
dintre trădători. 

Unul dintre soldaţii de pază îl observă, se ridică neîndemânatic 
de la locul său, răsturnând cratiţa în foc, și își luă repede sulița din 
zăpadă. 

— Stai! strigă el într-o nordică aproximativă. 

Ceilalți săriră și ei la arme. Unul încerca să vâre o săgeată în arc 
cu mâini înmănușate. 

West se opri. Neaua se aşternea acum blândă pe părul lui încâlcit 
şi murdar și pe umeri. 

— Nu vă fie teamă, le strigă în limba comună. Sunt de partea 
voastră! 

Îl măsurară din priviri. 

- Vom vedea! îi răspunse unul dintre soldaţi. Treci apa spre noi! 
Foarte încet! 

Coborî malul și intră în râu, strângând nefericit din dinți când 
apa îngheţată îl înmuie până la brâu. Urcă greu pe malul celălalt, iar 
cele patru santinele se traseră în jurul lui cu armele ridicate. 

— Ai grijă! 

— Poate-i o cursă! 

— Nu-i nicio cursă, rosti West rar, cu ochii la armele 
amenințătoare și încercând să rămână calm. Sunt de-ai voștri. 

- De unde naiba vii? 

- Am fost în divizia Prințului Ladisla. 

- Ladisla? Și ai venit pe jos până aici? 

West aprobă din cap. 

— Pe jos. 

Santinelele părură că se mai relaxează, vârfurile sulițelor șovăiră 
și începură să se ridice. Gata-gata să-l creadă. În fond, vorbea limba 
comună ca un băștinaș și arăta de parcă parcursese o sută cincizeci 
de kilometri prin ţinutul dușmănos. 

- Cum te numești? îl întrebă cel cu arbaleta. 

— Sunt colonelul West, murmură el cu voce spartă. 

Avea sentimentul că spune o minciună, chiar dacă era purul 


adevăr. Acum era cu totul alt om decât cel care pornise spre Englia. 
Santinelele schimbară priviri neliniștite. 
- Am crezut că ai murit, bâigui cel cu sulița. 
— Nu chiar, flăcăule, spuse West. Nu chiar. 


Când West intră în cort, Lordul Mareșal Burr era cufundat în 
studierea unor hărţi boţite. La lumina aruncată de lampă, se părea 
că fusese puternic afectat de responsabilitățile impuse de 
conducerea armatei. Părea mai bătrân, mai palid, mai slab. Părul și 
barba îi crescuseră mult și erau neîngrijite. Slăbise, iar uniforma 
şifonată îi atârna pe trup, dar se ridică de la masă cu aceeaşi energie 
de odinioară. 

— Pe cinstea mea, colonelul West! N-am sperat să ne mai vedem 
vreodată! 

Îi apucă mâna și i-o strânse cu putere. 

— Mă bucur că ai scăpat. Mă bucur al naibii de tare! Ne-a lipsit 
mintea ta limpede, nu mă feresc să-ţi spun asta, continuă Lordul 
Mareşal privindu-l pătrunzător pe West. Pari epuizat, prietene. 

Foarte adevărat. West știa bine că nu fusese niciodată cel mai 
frumușel tânăr din Agriont, dar se mândrise cu aspectul lui sincer, 
prietenos, plăcut. Nici nu-și mai recunoscuse chipul în oglindă când 
reușise să facă prima baie după multe săptămâni, când îşi pusese o 
uniformă de împrumut și se bărbierise. Toate trăsăturile lui erau 
schimbate, ascuţite, stoarse de culoare. Pomeţii, și așa proeminenți, 
deveniseră de-a dreptul colțuroși, părul şi sprâncenele rărite erau 
pline de fire cărunte, maxilarul uscat începuse să semene cu cel al 
unui lup. Riduri posomorâte erau săpate în obrajii palizi, la baza 
nasului și în colțurile ochilor. Iar ochii i se schimbaseră cel mai 
mult. Se îngustaseră. Căpătaseră o privire flămândă. Gri ca de 
gheaţă, de parcă tot frigul i-ar fi pătruns în creier, și încă îl mai 
amenința de acolo, chiar dacă acum ajunsese la căldură. Încercase 
să își amintească de vremurile de dinainte de acest război, încercase 
să zâmbească și să râdă și să folosească expresiile din trecut, dar 
toate acestea păruseră ridicole şi absurde pe chipul lui împietrit. Din 
oglindă îl privea un bărbat crud care nu voia cu niciun chip să 
dispară. 


— A fost un drum greu, domnule. 

Burr dădu din cap. 

- Desigur că așa a fost, desigur. Un drum al naibii de greu, mai 
ales pe o vreme ca asta. Până la urmă, a fost bine că i-am trimis pe 
nordicii aceia cu tine, nu? 

- A fost foarte bine, domnule. Au fost extrem de curajoşi și 
inventivi. Mi-au salvat viața de câteva ori. 

Îi aruncă o privire lui Pike, rămas la o distanță respectuoasă în 
spatele său. 

- Ne-au salvat vieţile tuturor. 

Burr se uită și el la chipul fără trăsături al deţinutului. 

— Cine este acest om? 

- Pike, domnule. Sergent al recruților din Stariksa. A fost 
despărțit de compania lui în toiul luptelor. 

Minciunile ţâșniră surprinzător de ușor din gura lui West. 

- El și o tânără, cred că este fata unui bucătar care însoțea 
convoiul de provizii, ni s-au alăturat pe drumul spre nord. Ne-a 
ajutat nespus de mult, domnule. Este un om deosebit, aflat la 
ananghie. Nu m-aș fi descurcat fără el. 

- Excelent! exclamă Burr, apropiindu-se de deținut și strângându- 
i mâna. Bună treabă. Dar, Pike, îmi pare rău să-ţi spun că 
regimentul tău a fost decimat. Au supraviețuit doar câţiva. Prea 
puţini au supravieţuit, dar oricând oamenii de încredere sunt bine- 
veniți în cartierul meu general. Cu atât mai mult cei aflați la 
ananghie. 

Scoase un oftat prelung. 

— Nu prea am oameni de nădejde în preajmă. Sper că vei fi de 
acord să rămâi alături de noi. 

Deţinutul încercă să-și stăpânească emoția la auzul acestei vești 
neașteptate. 

— Bineînţeles, domnule Lord Mareșal, este o onoare pentru mine. 

— Ce s-a întâmplat cu Prinţul Ladisla? șopti Burr. 

West trase aer în piept și își plecă ochii. 

- Prințul Ladisla..., păru că își caută cuvintele și clătină încet din 
cap. Am fost surprinși de un regiment de cavalerie. Ne-au atacat, ne- 
au ocupat centrul de comandă. Totul s-a petrecut atât de repede... 


L-am căutat după aceea, dar... 

— Înţeleg. Ei, asta este. N-ar fi trebuit să meargă la luptă, dar, ce 
să-i fi făcut? Nu eu sunt cel care a decis asta. Eu doar comand 
armata asta blestemată! 

Puse mâna pe umărul lui West cu un gest părintesc. 

- Nu ai de ce să te simţi vinovat. Sunt convins că ai făcut absolut 
tot ce ţi-a stat în putere. 

West nu îndrăzni să ridice ochii. Se întreba ce ar fi spus Burr dacă 
ar fi ştiut ce se întâmplase în realitate acolo, în pustietatea 
înghețată. 

- Au mai fost şi alți supraviețuitori? 

- Câţiva doar. Foarte puţini și ca vai de ei. 

Burr râgâi, se strâmbă şi se frecă pe burtă. 

— Îmi cer scuze. Tot nu mă lasă în pace afurisita asta de 
indigestie. Şi din cauza mâncării de aici... gâh, râgâi el iarăși. 

- Iertați-mă, domnule, dar care este situaţia? 

— Gata să te apuci de treabă, West, nu? Uite, asta mi-a plăcut 
întotdeauna la tine. Gata de treabă. Am să fiu sincer cu tine. Când 
am primit scrisoarea pe care mi-ai trimis-o, am avut intenţia să ne 
întoarcem în sud și să asigurăm apărarea Ostenhormului, însă 
vremea a fost îngrozitoare și ne-a făcut numai probleme și nu am 
reușit să înaintăm. Nordicii păreau a fi pretutindeni! Se prea poate 
ca Bethod să-și țină grosul armatei lângă Cumnur, dar și-a lăsat aici 
trupe suficiente cât să ne dea mult de furcă. Am avut parte de 
atacuri permanente asupra căilor noastre de aprovizionare, am avut 
parte de câteva ambuscade absolut inutile, dar extrem de violente, 
plus o acţiune haotică pe timp de noapte care a reușit să semene 
panică în întreaga divizie a lui Kroy. 

Poulder și Kroy. Amintiri dezagreabile își croiau drum înapoi în 
mintea lui West, făcând aproape atrăgătoare chinurile din timpul 
călătoriei spre nord. 

— Ce mai fac generalii? 

Ochii lui Burr scânteiară pe sub sprâncenele stufoase. 

- Mă crezi dacă îți spun că sunt mai insuportabili ca oricând? 
Dacă se află amândoi în aceeași încăpere, se iau imediat la ceartă. A 
trebuit să ţin întâlnirile informative cu ei în zile separate ca să evit 


încăierările. Ridicol! 

Agasat, duse mâinile la spate și începu să se plimbe prin cort cu 
pași mari. 

- Dar până şi necazul provocat de ei păleşte în faţa frigului ăstuia 
cumplit! Am oameni cu degerături, cu febră, cu scorbut. Corturile cu 
bolnavi sunt pline până la refuz. La fiecare om ucis de dușman, am 
pierdut alți douăzeci în fața iernii. lar cei care se mai ţin încă pe 
picioare nu mai au niciun chef de luptă. Iar cercetașii... Ha! Nici nu 
vreau să aud! 

Lovi supărat cu palma în hărţile de pe masă. 

- Toate astea nu sunt decât fantezii pure! Inutile! Și nici nu avem 
cercetași buni. În fiecare zi e ceaţă şi ninge des și nu putem vedea 
nici măcar până în capătul celălalt al taberei! Sincer, West, n-am 
nici cea mai vagă idee unde se află acum corpul principal al armatei 
lui Bethod... 

- Spre sud, domnule, cam la două zile de marș în spatele nostru. 

Burr ridică mirat sprâncenele. 

— Nu mai spune? 

- Aşa este. Treicopaci şi nordicii lui l-au supravegheat 
îndeaproape, ba chiar au lăsat pe drum niște surprize mai puțin 
plăcute pentru călăreţii lui. 

- Surprize ca aceea pe care ne-au făcut-o nouă, West, așa spui? 
Frânghii întinse de-a curmezișul drumului, și chestii din astea? 
chicoti Mareșalul pe înfundate. Zici două zile de mers pe jos? Asta 
este o informaţie utilă. Nemaipomenit de utilă! 

Burr se mai strâmbă o dată şi se frecă iar pe abdomen. Se duse la 
masă cu o riglă în mână şi începu să măsoare distanțele. 

- Două zile de marș. Înseamnă că e undeva pe aici. Eşti sigur? 

- Sunt sigur, domnule Lord Mareșal. 

— Dacă se îndreaptă spre Dunbrec, înseamnă că va trece pe lângă 
poziţiile ocupate de generalul Poulder. Şi poate așa vom reuși să-l 
atragem în luptă înainte de-ai lăsa timp să ne încercuiască. Poate 
așa îi vom oferi o surpriză pe care s-o ţină minte toată viața! Foarte 
bine, West, foarte bine! 

Aruncă rigla cât colo. 

— Acum poate că ar fi bine să te odihnești puțin. 


— Aș prefera să mă întorc la îndatoririle mele, domnule... 

- Știu, şi chiar am nevoie de tine, dar n-o să vină sfârşitul lumii 
dacă ai să te odihneşti o zi sau două. Ai trecut prin mult prea multe. 

West își simţi gâtul uscat. Brusc, începu să se simtă extraordinar 
de istovit. 

- Firește. Şi ar trebui să scriu și o scrisoare... surorii mele. 

Cuvintele acestea i se părură ciudate. Nu se mai gândise la ea de 
săptămâni întregi. 

- Ar trebui s-o înștiinţez că sunt... că sunt în viaţă. 

— Foarte bună idee. Te voi chema când voi avea nevoie de tine, 
colonele. 

Și Burr îi întoarse spatele, aplecându-se din nou peste hărți. 

- N-am să uit ce ai făcut pentru mine, șopti Pike în urechea lui 
West când ieșiră în frigul de afară. 

- Nu am făcut nimic deosebit. Nimeni nu-ţi va duce lipsa în lagăr. 
Pur și simplu, ai redevenit sergentul Pike. Acum poţi să-ţi lași 
greșelile în urmă. 

— N-am să uit. Acum sunt omul tău, colonele, indiferent ce va fi 
să fie. Sunt omul tău! 

West dădu din cap, îndepărtându-se încruntat prin ninsoare. 
Războaiele ucideau mulți oameni. Dar şi ofereau câtorva o a doua 
şansă. 


West ezită în prag. Dinăuntru se auzeau râsete. Voci mult prea 
bine cunoscute. Sunetul lor ar fi trebuit să-l facă să se simtă în 
siguranță, să se simtă binevenit. Dar nu. Îl îngrijorau. Ba, chiar îl 
speriau. Cu siguranţă că ei ştiau adevărul. Îl vor arăta cu degetul și 
vor striga. „Asasinul! Trădătorul! Ticălosul!” Se întoarse în 
ninsoarea rece care se aşternea uşor peste tabără. Corturile din 
apropiere se conturau negre pe zăpada albă. Cele din spatele lor 
aruncau pâlpâiri cenușii. Şi mai departe se întrezăreau doar ca niște 
siluete neclare, apoi ca niște năluci prin ninsoarea deasă. Nu se 
mișca nimic. Trase aer în piept şi intră în cort. 

Cei trei ofițeri erau strânși în jurul unei măsuţe pliante, aproape 
de soba fierbinte. Barba lui Jalenhorm atinsese dimensiuni de 
lopată. Capul lui Kaspa era înfăşurat într-o basma roșie. Brint era 


încotoșmănat într-o manta neagră și împărțea cărțile celorlalți doi. 

- La naiba, trage draperia aia după tine, e frig afa... şi lui 
Jalenhorm îi căzu falca. Nu! Nu se poate! Colonelul West! 

Brint sări de parcă fusese mușcat de fund. 

- Rahat! 

- V-am zis eu! urlă Kaspa aruncând cărțile de joc și rânjind cu 
gura până la urechi. V-am zis eu că se întoarce! 

Îl înconjurară, bătându-l pe spate, strângându-i mâinile, 
trăgându-l în cort. Nici vorbă de cătușe, nici vorbă de săbii trase din 
teacă, nici vorbă de învinuiri de trădare. Jalenhorm îl conduse la 
scaunul cel mai bun, anume cel care încă nu se descleiase de tot. 
Kaspa suflă într-un pahar și îl șterse cu degetele, iar Brink scoase 
dopul unei sticle. 

— Cum ai ajuns aici? 

- Când ai venit? 

— Ai fost cu Ladisla? 

— Ai fost în lupta aia? 

- Staţi așa, spuse Jalenhorm, lăsaţi-l să respire. 

West îi făcu semn că nu este nevoie. 

- Am ajuns în dimineaţa asta și aș fi venit direct la voi dacă nu aș 
fi avut două întrevederi extrem de importante. Una cu o baie și un 
brici. Cealaltă cu Mareșalul Burr. Am fost cu Ladisla, am fost în 
lupta aia și am ajuns aici traversând ţinutul pe jos ajutat de cinci 
nordici, o fată și un bărbat fără chip. 

Luă paharul și îl dădu peste cap, se strâmbă și își supse dinţii 
când simţi fierbințeala plăcută a alcoolului pătrunzându-i în stomac. 
Bucuros că se hotărâse, totuși, să intre în cortul lor. 

- Nu te rușina, spuse, luându-i paharul gol. 

- Ai traversat ţinutul pe jos, clătină din cap Brint, în timp ce-i 
umplea paharul, cu cinci nordici. Și o fată, ai zis, parcă? 

— Așa am zis. 

West se încruntă, întrebându-se ce făcea Cathil în vremea aceea. 
Întrebându-se dacă nu cumva avea nevoie de ajutor... prostii, știa 
să-şi poarte singură de grijă. 

— Am înţeles că ai reușit să aduci scrisoarea la timp, locotenente? 
îi spuse lui Jalenhorm. 


- Am avut parte de câteva nopți cu emoţii și îngheţ pe drum, 
zâmbi larg uriașul, dar am reușit. 

- Doar că acum e căpitan, adăugă Kaspa așezându-se pe un 
taburet. 

— Nu mai spuneţi? 

Jalenhorm ridică din umeri cu modestie. 

- De fapt, asta ţi-o datorez ţie. Când m-am întors, Lordul Mareșal 
m-a luat lângă el. 

- Dar căpitanul Jalenhorm încă își mai găseşte timp să stea cu noi, 
cei mărunți și neînsemnați, cerul să-l aibă în pază. 

Brint își linse vârfurile degetelor şi începu să împartă cărţile la 
patru. 

- Nu joc. N-am bani, murmură West. 

Kaspa zâmbi: 

- Nu-ţi face probleme, colonele. Nu mai jucăm pe bani. Ni s-a 
părut că nu mai merită dacă nu mai e Luthar care să ia și pielea de 
pe noi. 

— Tot n-a apărut? 

- Hoff trimisese după el. Şi n-am mai auzit nimic de atunci. 

— Are prieteni în cercuri înalte, spuse morocănos Brint. Probabil 
că acum se dă mare în faţa doamnelor din Adua, în vreme ce nouă 
ne îngheaţă cururile de frig. 

- Hai să fim cinstiţi, interveni Jalenhorm. Se dădea mare în fața 
femeilor și de față cu noi. 

West se încruntă. Foarte adevărat, din nefericire. 

Kaspa îşi scărpină palma de muchia mesei. 

— Așa că jucăm pe onoare. 

- Deşi nici din asta nu se prea găsește pe aici, comentă sarcastic 
Brint. 

Ceilalți doi izbucniră în hohote de râs, iar Kaspa își vărsă băutura 
pe barbă. West ridică din sprâncene. Erau beţi, şi cu cât mai repede 
se îmbăta și el, cu atât mai bine va fi pentru toată lumea. Își goli pe 
nerăsuflate paharul şi întinse mâna după sticlă. 

- Să-ţi spun ceva, zise Jalenhorm, aranjându-și cărțile cu degete 
rebegite de frig. Mă bucur nespus de mult că nu mai trebuie să-i dau 
niciun fel de veste surorii tale. Aproape că n-am putut să închid un 


ochi de grijă. Mă tot gândeam cum anume să-i spun și nu mi-a venit 
nicio idee. 

- Niciodată n-ai idei, mârâi Brint şi toţi chicotiră iarăși. 

Până şi West reuși să schițeze un zâmbet scurt. 

— Cum a fost lupta? îl întrebă Jalenhorm. 

West își privi lung paharul. 

- Rău. Nordicii i-au întins o capcană lui Ladisla, el a căzut drept 
în ea și și-a pierdut cavaleria. După aceea s-a lăsat o ceaţă atât de 
deasă că nu-ți mai vedeai mâna dacă ţi-o ridicai în faţa ochilor. 
Înainte să pricepem ce se întâmplă, ne-a atacat cavaleria lor. Și cred 
că pe mine m-au lovit în cap. Nu-mi mai amintesc nimic altceva 
decât că m-am trezit întins în noroi și peste mine era un nordic care 
voia să-mi facă felul. Cu asta... 

Scoase sabia cea grea de la brâu și o puse pe masă. 

Cei trei ofițeri se holbară la ea ca vrăjiți. 

- La naiba, şopti Kaspa. 

Brint făcu ochii mari. 

— Și cum l-ai dovedit? 

— Eu nu i-am făcut nimic. Fata despre care v-am povestit... 

- Da? 

- Ea i-a făcut creierii chisăliță cu un baros. 

- La naiba, şopti Kaspa. 

— Pfui! exclamă Brint, lăsându-se greoi în scaun. Ce mai femeie! 

West se încruntă, nedezlipindu-și ochii de la paharul din mână. 

- Poţi s-o mai spui o dată. 

Îşi aminti trupul lui Cathil lipit de al lui în somn, răsuflarea ei 
caldă. Ce mai femeie... 

- Chiar că poţi s-o mai spui o dată. 

Dădu paharul peste cap, se ridică și își puse sabia nordicului la 
brâu. 

— Pleci? îl întrebă Brint. 

— Mai am ceva de făcut. 

Se ridică şi Jalenhorm. 

— Îţi mulţumesc, colonele. Pentru că m-ai trimis cu scrisoarea. Se 
pare că ai avut dreptate, nu aveam cum să vă ajut. 

— Nu, răsuflă West, nimeni n-ar fi avut cum să ne ajute. 


Noaptea era liniștită şi rece, iar West când aluneca, când se 
împotmolea în noroiul pe jumătate îngheţat. Ici și colo, în întuneric, 
ardeau focuri, iar în jurul lor erau strânși soldaţi îmbrăcaţi cu toate 
hainele pe care le aveau, învăluiți în aburii respirației. Focurile 
anemice le luminau chipurile rebegite de frig. Însă un foc ardea mai 
tare decât toate celelalte, pe un povârniș lângă tabără, iar West într- 
acolo se îndreptă pe picioare cam nesigure din cauza paharelor 
băute. Două siluete întunecate se odihneau lângă flăcările vii. 

Dow cel Negru fuma o pipă al cărei fum se încolăcea vesel în 
jurul rânjetului lui fioros. Între genunchi ţinea o sticlă deschisă, și 
alte sticle goale zăceau aruncate în zăpadă. De undeva de la 
dreapta, din întuneric, se auzea un cântec în nordică. O voce 
puternică, groasă, complet pe lângă melodie. 

- L-a tăiat până la  oooooooooooos. Nu. Până la 
000000000000000s. Până la... stai puţin. 

- Eşti bine? întrebă West întinzându-și spre foc mâinile 
înmănușate. 

Treicopaci îi aruncă un zâmbet voios. Se clătina ușurel încoace și 
încolo. West își dădu seama că era prima dată când îl vedea 
zâmbind pe bătrânul războinic. Îi arătă dealul din apropiere. 

- Tul se pişe acolo. Și cântă. Și eu sunt beat muci. 

Se prăbuşi pe spate în zăpadă, cu mâinile și picioarele rășchirate. 

- Și am fumat. Sunt varză. Şi leoarcă. Dow, unde suntem? 

Dow se uită cruciș peste flăcări, cu gura căscată, ca şi cum ar fi 
vrut să deslușească ceva în zare. 

- În mij-ocul unei pustie-ăți de tot ra-atu, cotcodăci el 
scuturându-l pe Treicopaci de picior. Unde în a-tă pa-te? V-ei, Fu- 
iosule? îi întinse el pipa lui West. 

— Fie. 

Trase și simți cum fumul îi mușcă plămânii. Tuși aburi maronii în 
aerul îngheţat și trase iarăși din pipă. 

- Dă-mi-o şi mie, zise Treicopaci ridicându-se în șezut și 
smulgându-i-o din mână. 

Vocea tunătoare a lui Tul se rostogoli incredibil de fals din 
întuneric. 


— Își roti barda ca... ca ce? Își roti barda ca... rahat. Nu. Stai așa. 

— Ştiţi pe unde e Cathil? îi întrebă West. 

Dow rânji cu subînțeles. 

— Pe aici pe undeva. 

Arătă un grup de corturi așezate mai sus pe deal. 

— Cred că pe acolo. 

- Pe aici pe undeva, repetă Treicopaci, chicotind ușurel. Pe aici 
pe undeva. 

— Era... Sângerosul... Nooooouuuuuăăăă! se auzi gâlgâitul din 
spatele copacilor. 

West urcă panta spre corturi, pe urmele paşilor de mai devreme. 
Deja simțea efectul pipei. Avea capul ușor, picioarele îi erau mai 
sprintene. Parcă nici nasul nu și-l mai simțea atât de rece, ci doar îl 
furnica deloc neplăcut. Auzi un râs cald de femeie. Rânji şi mai făcu 
câțiva pași prin zăpadă spre corturi. O lumină blândă se revărsa în 
noapte printr-o crăpătură a unuia dintre ele. Acum râsetele se 
auzeau mai tare. 

- În... îh... îh... 

West se încruntă. Parcă totuși nu erau râsete. Se apropie și mai 
mult, străduindu-se să nu facă zgomot. În mintea lui înceţoșată 
pătrunse alt sunet. Un soi de mârâit intermitent, ca de animal. Se 
trase mai aproape și se aplecă să se uite prin crăpătură, ţinându-și 
respiraţia. 

- În... îh... îh... 

Văzu spatele gol al unei femei ridicându-se și coborând. Un spate 
mlădios. Se mai apropie încă puţin și îi desluși părul șaten, zburlit și 
murdar. Cathil. De sub ea ieșeau două picioare de bărbat ajungând 
până aproape de nasul lui West. Degetele mari se mișcau vesele. 

- În... îh... îh... 

O mână se strecură pe la subsuoara ei, iar o alta îi trecu pe sub 
genunchi. Urmă un geamăt gros, iar cei doi iubiţi, dacă puteau fi 
numiți astfel, se rostogoliră uşor pe o parte, iar femeia ajunse 
dedesubt. West rămase cu gura căscată. Vedea acum o parte din 
capul bărbatului și nu-și putea dezlipi ochii de la el. Bărbia ascuţită 
şi țepoasă era inconfundabilă. Copoiul. Fundul ridicat i se mișca în 
sus și în jos. Mâna lui Cathil se încleștă pe una din fesele păroase 


strângând-o în ritm cu mișcările trupurilor lor. 

— În... îh... îh... 

West își acoperi iute gura cu palma. Ochii îi ieșiseră din orbite. Se 
simțea pe jumătate îngrozit, pe jumătate excitat. Era sfâșiat între 
dorinţa aprigă de a-i urmări în continuare și dorința de a o lua la 
goană de acolo. Cea din urmă avu câștig de cauză. Făcu un pas 
înapoi, dar călcâiul i se agăță de un țăruş al cortului și căzu lat cu 
un strigăt înăbușit. 

— Ce naiba? exclamă o voce dinăuntru. 

Se ridică iute în picioare şi o luă la fugă prin zăpadă și prin 
întuneric. Din spate se auzi apărătoarea cortului dată furios la o 
parte. 

- Care dintre voi, ticăloşilor, vine peste mine? urlă Copoiul în 
nordică. Tu ești, Dow? Pe legea mea că am să te omor! 


Ținuturile înalte 


- Munţii Sparţi, gâfâi Fratele Picior-Lung cu glasul sugrumat de 
emoție. Priveliște cu adevărat magnifică. 

- Cred că mi-ar plăcea și mai mult dacă n-aş fi nevoit să mă cațăr 
pe ei, mârâi Logen. 

Jezal era întru totul de acord. Forma ținuturilor prin care 
trecuseră se schimbase zi după zi. Mai întâi fuseseră pajiștile dulci, 
apoi câmpiile cu coline blânde, dealurile bombate acoperite cu 
stânci golaşe şi pâlcuri de copaci piperniciți și ursuzi. În zare se 
profilau mereu piscurile munţilor, cenușii și estompate, apropiindu- 
se și crescând cu fiecare dimineață, până când ajunseseră, parcă, să 
străpungă norii duși pe gânduri. 

Acum se aflau chiar în umbra lor. Valea cea lungă pe care 
veniseră, cu copacii ei unduindu-se în bătaia vântului, cu meandrele 
spectaculoase ale apei, se sfârșea într-un labirint de ziduri năruite. 
Dincolo de ele, un povârniș abrupt urca spre depresiunile 
submontane, iar mai departe se ridica primul munte al lanţului, 
semeț și magnific, cu piscurile acoperite de zăpadă atingând cerul. 
Exact cum și-ar închipui un copil că trebuie să arate munții. 

Bayaz cercetă ruinele fundațiilor cu ochii săi verzi și duri. 

- Acolo s-a aflat o fortăreață invincibilă. Marca hotarul de apus al 
Imperiului, înainte ca pionierii să traverseze trecătoarea și să se 
stabilească în văile de dincolo de ea. 

Acum locul adăpostea doar buruieni ţepoase și rugi otrăvitori. 
Magul cobori cu greutate din căruţă, își îndreptă spatele și își 
dezmorți picioarele, strâmbându-se de durere în tot acest timp. Încă 
părea mult îmbătrânit şi bolnav, dar îi mai revenise culoarea în 
obraji și parcă se mai împlinise la față de când plecaseră din Aulcus. 

- Gata cu odihna mea, oftă el. Ne-au fost de mare folos și căruța, 
şi caii, însă trecătoarea e mult prea prăpăstioasă pentru ei. 

Acum Jezal reuși să vadă cărarea şerpuită care ducea în vârf, o 
brazdă palidă prin iarbă și stânci abrupte, dispărând peste una 


dintre culmi. 

— Pare tare departe. 

Bayaz pufni pe nas: 

- Aceasta este abia prima ascensiune din multele care ne așteaptă 
astăzi şi din cele foarte multe pe care le vom face în zilele ce vor 
urma. Dacă totul merge bine, vom petrece o săptămână în munți, 
băiete. 

Jezal nu avu curajul să-l întrebe ce s-ar putea întâmpla dacă 
lucrurile vor merge prost. 

— Nu trebuie să luăm prea multe bagaje, continuă Bayaz. Căci ne 
așteaptă un drum lung și greu. Apă și toată mâncarea care ne-a mai 
rămas. Haine călduroase, pentru că pe culmi va fi cumplit de frig. 

- Poate că primăvara timpurie nu este cel mai bun moment 
pentru o expediție peste lanţul muntos, comentă Picior-Lung cu glas 
scăzut. 

Bayaz îl privi cu asprime. 

— Se spune că momentul cel mai propice de a trece peste un 
obstacol este atunci când te găseşti pe partea cealaltă a lui! Sau 
propui cumva să aşteptăm vara? 

Dând dovadă de judecată sănătoasă, după părerea lui Jezal, 
Navigatorul preferă să nu răspundă. 

- În mare parte, trecătoarea este ferită de intemperii, iar vremea 
ar trebui să fie cea mai mică din grijile noastre. Dar vom avea 
nevoie de funii. În Timpurile Străvechi drumul ăsta era bun, dar asta 
a fost atunci. Poate că a dispărut pe alocuri, sau s-a prăbușit în văi 
adânci, cine poate şti? S-ar putea să avem parte de un urcuș destul 
de dificil. 

— Nu mai pot de nerăbdare, mârâi Jezal. 

- Luaţi asta, spuse Bayaz desfăcând cu mâinile-i osoase unul 
dintre sacii cu nutreţ și dând fânul la o parte. La fundul sacului, 
lespede neagră în iarba uscată și galbenă, se afla lada pe care o 
luaseră din Casa Creatorului. 

— Cui îi revine plăcerea să care afurisenia aia? privi Logen pe sub 
sprâncene. Ce-ar fi să tragem la sorți? Nu? 

Nimeni nu-i răspunse. Nordicul trase lada din căruţă, iar icnetele 
sale se împletiră cu scârţâitul lemnului. 


— Înseamnă că eu sunt alesul, mai zise el punând obiectul greu pe 
o pătură. 

Lui Jezal nu-i făcea deloc plăcere să se uite la lada aceea. Îi 
aducea aminte de coridoarele lipsite de aer din Casa Creatorului. Îi 
amintea de povestirile întunecate ale lui Bayaz despre magie și 
despre demoni şi despre Cealaltă Parte. Îi amintea de faptul că 
această călătorie a lor avea un scop pe care el nu-l înţelegea, dar, 
chiar și așa, nu o gusta absolut deloc. Se simți mai bine când Logen 
o înfășură în mai multe pături, transformând-o într-un soi de balot. 
Măcar bine că n-o mai vedea acum, chiar dacă tot la ea se gândea. 

Toţi aveau o mulțime de catrafuse de cărat. Firește că Jezal îşi luă 
săbiile, vârâte bine în tecile de la cingătoare. Apoi hainele de 
schimb: cele mai puțin pătate, mai puţin rupte și mai puţin împuțţite, 
precum și mantaua cea sfâșiată şi ponosită și fără o mânecă. Mai 
puse în raniță și o cămașă de schimb, un colac de frânghie deasupra 
ei, și jumătate din provizii. Aproape că îşi dorea să fie mai multe: nu 
mai aveau nimic altceva decât o ultimă cutie cu pesmeţi, jumătate 
de sac cu făină de ovăz și un pachet cu pește sărat din care nu 
mânca decât Quai. Făcu sul două pături și le prinse în chingi peste 
raniță, își atârnă la brâu o ploscă plină cu apă și se declară pregătit 
de drum. Mă rog, cât de pregătit putea fi în situaţia aceasta. 

Quai deshămă caii de la căruţă, iar Jezal scoase șeile și hamurile 
celorlalți doi. Nu i se părea deloc corect că erau nevoiţi să 
abandoneze caii în mijlocul pustietăţii după ce aceștia îi purtaseră în 
spinare tot drumul de la Calcis. Lui Jezal i se părea că trecuseră ani 
buni de atunci. Acum era cu totul altul față de cel care fusese atunci 
când plecase în călătoria aceasta. Aproape că se cutremură când își 
aminti aroganţa lui, și ignoranţa lui, și egoismul. 

— Hiii! strigă el. 

Însă calul îl privi cu tristeţe şi începu să pască iarba de la 
picioarele lui. Îl mângâie drăgăstos. 

— Sper să găsească drumul spre casă. 

- Sau nu, mârâi Ferro trăgându-și sabia din teacă. 

— Ce vrei să... 

Lama arcuită reteză pe jumătate capul calului lui Jezal, 
umplându-l pe tânăr de sânge. Bietul animal se prăvăli la pământ, 


pe o parte, înroșind iarba. 

Ferro îl apucă de o copită, îl trase spre ea, iar cu cealaltă mână 
începu să-i taie piciorul cu mișcări scurte și îndemânatice. Jezal o 
privea cu gura căscată, neînţelegând ce se petrece. 

Femeia îi aruncă o privire furioasă. 

— N-am de gând să las toată carnea asta ca s-o mănânce păsările. 
Nu ne va ţine prea mult, dar măcar diseară vom mânca pe săturate. 
Dă-mi sacul ăla. 

Logen îi aruncă un sac gol şi ridică din umeri. 

- Nu trebuie să te atașezi prea mult de nimeni, Jezal. Nu aici, în 
pustiu. 

Începură să urce fără să mai scoată o vorbă. Aplecaţi sub povara 
bagajelor,  târşâindu-și picioarele, concentrați asupra  potecii 
şubrede. Drumul urca și se întorcea, urca și se întorcea, urca şi se 
întorcea. Nu după mult timp, pe Jezal începură să-l doară picioarele, 
începură să-l doară umerii, transpiraţia îi curgea în ochi și îi șiroia 
pe obraji. Pas cu pas. Asta îi spusese West în Agriont, într-o altă 
viaţă. Pas cu pas. Avusese dreptate. Stângul, dreptul, și tot așa. 

După o vreme, se opri să se uite în jos. Nu-i veni să creadă cât de 
mult urcaseră într-un timp așa de scurt. De unde ajunsese, putea să 
vadă fundaţiile fortăreței distruse, dungi cenușii în iarba verde de la 
baza trecătorii. Iar mai departe, drumul destupat care trecea printre 
dealurile tocite, ducând spre Aulcus. Jezal se înfioră fără voia lui și 
se întoarse cu fața spre munte. Mai bine să lase totul în urmă și să 
nu se mai gândească. 


Pietrișul și țărâna de pe cărarea abruptă scrâșneau sub tălpile 
cizmelor uzate ale lui Logen. Înainta cu greu, cocoşat sub greutatea 
lăzii de metal pe care o căra în spate, parcă şi mai grea cu fiecare 
pas, intrându-i în carne ca un sac plin cu piroane chiar dacă era 
înfășurată în pături. Dar pe Logen nu-l deranja. Era mult prea 
ocupat să se uite la fundul lui Ferro care urca în fața lui. Să se uite 
cum i se încordează mușchii la fiecare pas sub materialul jegos al 
pantalonilor. 

Ciudat. Înainte de hâţa-hâţa nu se gândise deloc la ea în felul 
acesta. Se concentrase numai să o împiedice să fugă, sau să tragă în 


el cu arcul, sau să înjunghie pe cineva din grup. Prea ocupat să-și 
dea seama când e furioasă, încât nu apucase să-i vadă chipul. Prea 
ocupat să-i urmărească mișcările mâinilor, încât nu apucase să-i 
observe restul trupului. Acum nici nu se mai putea gândi la altceva. 

Îl fascina totul la ea. Se surprindea că o urmărește în permanență 
cu coada ochiului. Când mergeau. Când se odihneau. Când ea 
mânca, sau bea, sau vorbea, sau scuipa. Când se încălța dimineaţa și 
când se descălța seara. Colac peste pupăză, pentru că se uita la ea și 
şi-o închipuia în pielea goală, odorul îi era pe jumătate sculat mai 
tot timpul. Dacă va continua tot așa, drumul se va dovedi un chin 
cumplit. 

- La ce te zgâieşti? 

Logen se opri și își ridică ochii în soare. Ferro se uita furioasă la 
el. Se îndreptă de spate și își aranjă mai bine balotul de pe spate, 
frecându-și umerii, ştergându-și sudoarea de pe frunte. Ar fi putut 
să-i îndruge o minciună. Că privea piscurile magnifice ale munţilor. 
Că se uita pe unde calcă. Sau că se uita dacă raniţa ei este bine 
prinsă. Dar ce rost ar fi avut? Amândoi ştiau la ce se uitase, iar 
ceilalți nu-i puteau auzi acum. 

- Mă zgâiesc la fundul tău, îi răspunse ridicând din umeri. Scuze 
dacă te deranjează, dar arată foarte bine. Și nu fac niciun rău dacă 
mă uit, nu? 

Ferro deschise mânioasă gura, dar el o ocoli și îşi văzu de drum 
înainte ca ea să apuce să spună ceva. După vreo zece paşi se uită 
peste umăr. Rămăsese pe loc, tot cu mâinile în șolduri, încruntându- 
se după el. Rânji larg. 

— La ce te zgâieşti? o întrebă și el. 


Se opriră să-și ia apă pe marginea unei văi adânci. Dimineaţa era 
rece, aerul proaspăt și tare. Printre copaci și tufele stufoase de 
coacăze, Jezal vedea cursul năvalnic al apei. De partea cealaltă se 
ridicau stânci ameţitor de înalte, lespezi cenușii aproape netede și 
verticale, terminându-se cu piscuri maiestuoase deasupra cărora 
păsările negre zburau și croncăneau, în vreme ce norii albi făceau 
piruete pe cerul palid. Priveliște de mare efect, însă cumva cam 
tulburătoare. 


— Minunat, murmură Jezal, având grijă să nu se apropie prea 
mult de margine. 

Logen încuviinţă din cap. 

— Mi-aduce aminte de acasă. Când eram tânăr petreceam 
săptămâni în șir în Ținuturile Înalte, punându-mi puterile la 
încercare împotriva muntelui. 

Luă o înghiţitură de apă din bidon, apoi i-l dădu lui Jezal, 
uitându-se în tot acest timp la piscurile întunecate cu ochi mijiți. 

- Dar muntele învinge întotdeauna, așa să știi. Imperiul acesta s-a 
făcut şi s-a desfăcut, iar muntele a rămas la locul lui, privind de sus 
frământările noastre. Și tot aici va fi și după ce noi ne vom fi întors 
în țărână. S-a uitat cu dispreţ şi la casa mea. 

Îşi trase nasul, apoi scuipă cu năduf în vale. 

— Acum nu se mai uită de sus la nimic. 

Jezal bău puţină apă. 

— După ce se termină, ai să te întorci în nord? 

- Poate. Am niște polițe de plătit acolo. Nişte polițe mari, 
răspunse nordicul ridicând din umeri. Dar cutez a spune că nu se va 
supăra nimeni dacă nu le voi mai plăti. Cred că toată lumea își 
închipuie că am murit şi nu plânge nimeni după mine. 

- Nu te așteaptă nimeni? 

Logen se scutură cuprins de un fior. 

- Doar mai mult sânge. Familia mea e moartă și putrezită de mult 
timp, iar acei prieteni pe care nu mi i-am făcut dușmani și nu i-am 
omorât cu sabia și-au dat viaţa din cauza orgoliului și prostiei mele. 
Cam atât am reușit să realizez în viaţă. Dar tu încă mai ai timp, 
Jezal, ce spui? Ai şansa să-ţi clădești o viaţă frumoasă și liniștită. Tu 
ce ai de gând să faci? 

- Păi... m-am gândit..., spuse tânărul dregându-și glasul și 
simțindu-se brusc tulburat, de parcă planurile sale ar fi devenit mai 
reale atunci când erau rostite cu voce tare. Acasă e o fată... mă rog, 
o femeie. Sora prietenului meu... se numește Ardee. Și cred că, mi 
se pare, de fapt, că sunt îndrăgostit de ea... 

I se părea straniu că-și împărtășește cele mai intime sentimente 
acestui om pe care, până nu demult, îl considerase o brută. Acestui 
om care nu avea cum să înțeleagă regulile rafinate ale vieții din 


Uniune, care nu avea cum să priceapă sacrificiul la care se gândise 
Jezal. Dar, fără să ştie de ce anume, îi era foarte ușor să i se 
destăinuie. 

- M-am gândit... că, poate, dacă și ea va dori... poate o să ne 
căsătorim. 

— Pare un plan excelent, rânji aprobator Logen. Însoară-te cu ea și 
sădeşte niște seminţe. 

Jezal ridică din sprâncene. 

— Mi-e teamă că nu mă prea pricep la agricultură. 

Nordicul izbucni năprasnic în hohote de râs, împroșcând salivă în 
jur. 

- Nu seminţe din acelea, băiete! exclamă el plesnindu-l pe Jezal 
peste umăr. Dar, dacă vrei să asculți de sfatul unuia de teapa mea, ia 
aminte la ce-ţi spun acum: găsește ceva de făcut care să nu aibă de-a 
face cu moartea. 

Se aplecă, ridică balotul cel uriaș și și-l aşeză în spate, trecându-și 
braţele pe sub curele. 

— Lasă luptele pe seama celor care n-au minte. 

Apoi se întoarse și începu din nou să urce. 

Jezal rămase pe gânduri. Își atinse cicatricea de pe bărbie. Își 
pipăi cu limba gaura dintre dinţi. Logen avea dreptate. Lupta nu era 
pentru el. Deja avea prea multe cicatrice pentru gustul lui. 


Ziua era senină. Și, pentru prima oară după multă vreme, lui 
Ferro îi era, în sfârșit, cald. Îi plăcea să simtă fierbinţeala aprigă a 
soarelui pe față şi pe mâini. Pe terenul pietros, stâncile și crengile 
copacilor își conturau clar umbrele, iar cascada din apropiere 
împrăștia mii de stropi scânteietori de apă în văzduh. 

Ceilalți rămăseseră în urmă. Picior-Lung mergea fără să se 
grăbească, surâzând la tot şi toate, trăncănind vrute și nevrute 
despre măreţia priveliştii. Quai mergea cocoșat sub greutatea 
raniței, cu o expresie încăpățânată pe chip. Bayaz mergea greu, 
tresărind şi asudând, gâfâind de parcă ar fi urmat să cadă lat dintr-o 
clipă în alta. Luthar mergea văitându-se de bășicile de la picioare 
oricui avea chef să-l asculte, adică nimănui. Așa că doar ea și 
nordicul urcau cu paşi mari şi hotărâți, învăluiţi într-o tăcere 


împietrită. 

Exact aşa cum îi plăcea ei. 

Se cățără peste buza unei stânci năruite şi dădu peste un iaz 
întunecat, ale cărui ape spălau pietrele netede de pe mal. Deasupra 
lui, câţiva copaci strâmbi își împleteau ramurile, iar frunzele lor, 
abia ieșite din muguri, sclipeau și murmurau în adierea vântului. 
Soarele strălucea, iar sute de insecte patinau și bâzâiau alene pe 
luciul apei. 

Fără îndoială, era un loc minunat, în cazul în care te dădeai în 
vânt după chestii din astea. 

Iar Ferro nu se dădea. 

— Peşti, murmură ea, lingându-se pe buze. 

Ce bun ar fi fost un pește perpelit la foc. Se terminase carnea de 
cal şi îi era foame. Se aplecă să-și umple plosca şi urmări formele 
argintii și iuți de sub apă. O droaie de pești. Nouădegete lăsă balotul 
greu din spinare, se așeză pe o piatră și începu să-şi scoată cizmele. 
Apoi îşi sumese pantalonii până deasupra genunchilor. 

— Ce faci, albule? 

Îi zâmbi. 

- Am de gând să prind niște pește din iazul ăsta. 

— Cu mâna goală? Crezi că ai degete îndeajuns de dibace? 

- Mi se pare că tu ar cam trebui să știi asta. 

Ferro îi aruncă o căutătură cruntă, dar nordicul zâmbi și mai tare, 
încrețindu-și colțurile ochilor. 

- Priveşte şi bagă la cap, femeie. 

Și intră în apă, foarte atent, cu buzele strânse, mișcându-și ușurel 
mâinile prin iaz. 

— Ce face? 

Luthar își lăsă ranita lângă Ferro și îşi şterse obrajii cu dosul 
palmei. 

- Prostul crede că poate prinde peşte. 

— Cu mâinile goale? 

- Priveşte și bagă la cap, băiete, mormăi Nouădegete. Aha... 

Iar chipul i se destinse într-un nou zâmbet. 

— Iacătă-l. 

Musșchii i se unduiau sub pielea braţelor, degetele i se mișcau 


agile sub apă. 

— L-am prins! 

Și trase mâna șiroind de apă. Ceva străluci în razele soarelui, iar 
el aruncă acel ceva pe mal. Era un pește care sălta și se zbătea pe 
mușchiul umed. 

- Ha-ha! exclamă Picior-Lung alăturându-li-se. Scoate pești din 
iaz fără undiţă, nu? Trebuie să recunosc că acesta este un talent cu 
adevărat remarcabil. Am cunoscut un bărbat din Cele O Mie de 
Insule despre care se spunea că ar fi fost cel mai mare pescar din 
Cercul Lumii. Şi vă mărturisesc cu mâna pe inimă, l-am văzut cum 
se așeza pe mal și începea să cânte din gură, iar peștii pur și simplu 
îi săreau în poală. Chiar așa făceau, pe cinstea mea! 

Dar se întrerupse din povestit, supărat că nu interesează pe 
nimeni ce are de spus. Apăru și Bayaz peste buza stâncii, aproape 
târându-se în patru labe. Îi urma ucenicul cu chipul transformat într- 
o mască a încăpăţânării. 

Întâiul dintre Magi înaintă clătinându-se și ajutându-se de toiag 
până când ajunse lângă o stâncă de care să se sprijine. 

- Poate... poate că ar trebui să ne oprim aici, bolborosi el cu 
respiraţia tăiată şi transpiraţia curgându-i șiroaie pe obrajii supți. N- 
ai zice că obișnuiam să alerg prin trecătoarea asta. O traversam în 
doar două zile. 

Toiagul îi căzu dintre degetele-i tremurânde și se rostogoli cu 
zgomot până pe lemnele plutitoare de lângă mal. 

— Pe vremuri... 

- M-am gândit... murmură Luthar. 

Bayaz își roti ochii obosiţi în orbite, de parcă i-ar fi fost mult prea 
greu chiar și să se întoarcă spre el. 

- Te-ai gândit și ai mers în același timp? Rogu-te, nu te forța prea 
mult, căpitane Luthar. 

— De ce Marginea Lumii? 

Magul se încruntă. 

- Nu ca să facem mișcare fizică, te asigur. Acolo se află ce căutăm 
noi. 

- Știu. Dar de ce se află tocmai acolo? 

— Îhî, fu și Ferro de acord. Bună întrebare. 


Bayaz trase aer în piept adânc şi horcăit, umflându-și obrajii. 

- N-aveţi stare, ei? După ce Aulcus a fost distrus, după ce 
Glustrod a murit, cei trei fii ai lui Euz rămași în viaţă s-au întâlnit să 
se sfătuiască — Juvens, Bedesh și Kanedias. Au discutat despre ce să 
facă... cu Sămânţa. 

- Şi pe ăsta! strigă Nouădegete scoțând alt peşte din apă și 
aruncându-l printre pietre lângă primul. 

Bayaz se uită fără nicio expresie la biata vietate care se zbătea 
disperată, cu gura și branhiile căscate. 

- Kanedias dorea să o studieze. Pretindea că o poate folosi în 
scopuri juste. Juvens se temea de ea, dar nu știa cum s-o distrugă, 
deci a încredinţat-o spre păstrare fratelui său. Însă, după ani lungi, 
când rănile Imperiului nu reușiseră încă să se vindece, el ajunse să 
regrete această hotărâre. Îl neliniștea mai ales faptul că, fiind însetat 
de putere, Kanedias ar fi putut încălca Prima Lege, așa cum făcuse și 
Glustrod. Atunci el ceru ca pietrei să-i fie luate puterile. La început 
Creatorul refuză, iar încrederea dintre cei doi frați slăbi. Știu toate 
astea pentru că eu am fost cel care a dus mesajele de la unul la altul. 
Am aflat după aceea că tot atunci își pregăteau și armele pe care 
aveau să le folosească într-o bună zi unul împotriva celuilalt. Juvens 
l-a rugat, apoi l-a implorat, apoi l-a ameninţat, și, în cele din urmă, 
Kanedias s-a îmblânzit. Astfel, cei trei fii ai lui Euz au pornit spre 
Shabulyan. 

— Nu există un alt loc mai îndepărtat în tot Cercul Lumii, 
murmură Picior-Lung. 

- Tocmai din acest motiv a fost ales. Au predat Sămânţa spiritului 
insulei care trebuia să o păstreze în siguranță până la sfârșitul 
vremurilor. 

— Au poruncit spiritului să n-o elibereze niciodată, îl completă în 
șoaptă Quai. 

- Ucenicul meu dă din nou dovadă de ignoranță, îl sfredeli Bayaz 
cu privirea pe acesta pe sub sprâncenele-i stufoase. Nu niciodată, 
maestre Quai. Căci Juvens era destul de înţelept ca să-și dea seama 
că nu are cum să prevadă toate urmările. Înţelegea că se putea ivi 
un moment disperat, cândva, în viitor, când puterea... puterea 
acestui lucru ar putea fi necesară. Prin urmare, Bedesh a poruncit 


spiritului să o dea doar acelui om care va avea toiagul lui Juvens. 

Picior-Lung se încruntă. 

- Păi, și unde e toiagul ăsta? 

Bayaz îi arătă bucata de lemn pe care o folosise el la mers, 
aruncată pe jos alături, bucată de lemn neșlefuit și fără niciun 
ornament. 

— Ăla? mormăi Luthar mai mult decât dezamăgit. 

- Dar la ce te așteptai, căpitane? îi rânji Bayaz din colțul gurii. La 
un sceptru din aur strălucitor, lung de trei metri, cu stihuri 
încrustate în cristale, cu mânerul dintr-un diamant mare cât 
căpăţâna ta? pufni Magul. Nici măcar eu nu am văzut o piatră 
prețioasă atât de mare. Un băț simplu a fost suficient de bun pentru 
stăpânul meu. Nu a avut nevoie de nimic altceva. O bucată de lemn 
nu poate face pe cineva mai înțelept, sau mai nobil, sau mai 
puternic, așa cum nici sabia nu poate face asta. Puterea vine din 
carne, băiete, şi din inimă, și din cap. Mai ales din cap. 

- Iubesc iazul ăsta! hohoti Nouădegete aruncând un alt pește pe 
mal. 

- Juvens, murmură încetișor Picior-Lung, și fraţii lui, puternici 
mai presus de orice închipuire, nici oameni, nici zei, dar câte ceva 
din amândouă. Chiar și lor le era teamă de lucrul acesta. Și s-au 
zbătut atât de mult să o facă de nefolosit. În cazul ăsta, n-ar trebui şi 
noi să ne temem? 

Bayaz înfruntă cu ochi strălucitori privirea fixă a lui Ferro. Pielea- 
i ridată era îmbrobonată de sudoare; firele de păr din barbă îi erau 
umede și întunecate la culoare, însă chipul îi era tot atât de lipsit de 
expresie ca o ușă închisă. 

- Armele sunt periculoase pentru cei care nu le înțeleg. M-aș 
putea răni la picior cu arcul lui Ferro Maljinn, dacă nu aș şti cum să- 
l folosesc. Mi-aş putea ucide aliatul cu sabia căpitanului Luthar, 
dacă nu m-aș pricepe s-o mânuiesc. Cu cât este mai grozavă arma, 
cu atât şi pericolul este mai mare. Credeţi-mă când vă spun că 
nutresc respectul şi teama cuvenite faţă de lucrul pe care am pornit 
să-l găsim, însă avem nevoie de o armă cu adevărat formidabilă 
pentru a putea lupta împotriva dușmanilor noștri. 

Ferro se încruntă. Tot nu era convinsă că dușmanii ei și dușmanii 


lui erau unii și aceiași, însă nu avea de gând să insiste asupra acestui 
aspect. Pentru moment. Se uită la Nouădegete și îl surprinse cum se 
holbează la ea. Ochii lui o evitară, revenind asupra luciului apei. Se 
holba mereu la ea în ultimul timp. Se holba și rânjea. Iar acum se 
pomenea și ea că se holbează la el mai des decât ar fi fost cazul. 
Lumina reflectată de suprafaţa iazului desena forme ciudate pe 
chipul nordicului. Îşi ridică din nou privirea, o întâlni pe a ei şi îi 
zâmbi larg. 

Ferro se încruntă și mai tare. Scoase pumnalul, tăie capul unuia 
dintre peşti, îi scoase mațele cleioase și le aruncă în apă chiar lângă 
picioarele lui Nouădegete. Firește că fusese o greșeală să se culce cu 
el, dar lucrurile n-au ieșit chiar atât de prost. 

— Aha! strigă Logen stârnind o altă arteziană, apoi se împiedică cu 
mâinile apucând doar aerul. Uuuf! 

Peștele îi sărise dintre degete, săgeată de sclipiri agitate, iar 
nordicul pică în nas. Se ridică iute, scuipând și scuturându-și capul, 
cu părul ud lipit de ţeastă. 

— Ticălosule! 

— Pentru fiecare om există, pe undeva, prin lume, un adversar mai 
isteţ decât el, cugetă cu voce tare Bayaz întinzându-și picioarele. 
Oare ţi l-ai găsit, în sfârşit, pe al tău, maestre Nouădegete? 


Jezal se trezi brusc din somn. Era miezul nopţii. Era năuc și cu 
mintea înceţoșată și avu nevoie de câteva clipe ca să-şi dea seama 
unde se află, căci visase că este acasă, visase Agriontul, visase zilele 
lui însorite și serile lui fierbinţi și nebune. O visase pe Ardee, sau pe 
cineva care semăna cu Ardee, care îi zâmbea din colțul gurii în 
salonul lui călduros şi confortabil. Acum cerul negru al nopţii era 
înțesat cu stele strălucitoare, iar aerul rece și tare al inuturilor 
Înalte îi pișcă buzele și nările și lobii urechilor. 

Înţelese că se află în Munţii Sparţi, la o jumătate de lume distanță 
de Adua, și sentimentul înstrăinării îi săgetă inima. Bine măcar că 
avea burta plină. Peşte și pesmeţi. Prima masă decentă de când s-a 
terminat carnea de cal. Unul dintre obraji îi era încălzit de dogoarea 
tăciunilor. Se întoarse spre ei, trăgându-și păturile până sub bărbie. 
În locurile acestea fericirea însemna doar peşte proaspăt și un foc 


aprins. 

Se încruntă. Se mișcau păturile de lângă el, acolo unde dormea 
Logen. La început crezu că nordicul se răsucește în somn, însă 
continuară să se miște. Era un balans lent, regulat, însoţit de niște 
mormăieli încetişoare. În primă instanţă i se păruse că e sforăitul lui 
Bayaz, dar acum își dădu seama că se înșelase. Își încordă privirea 
și, prin întuneric, reuși să distingă umărul și braţul lui Nouădegete. 
Se mișcau și ele. Iar sub braţul lui, strângându-l tare, era altă o 
mână cu piele închisă la culoare. 

Gura lui Jezal se căscă a mare mirare. Logen și Ferro. Și, după ce 
auzea, nu era nici cea mai mică îndoială că se împerecheau! Chiar 
acolo, la mai puțin de un pas de capul lui! Rămase cu ochii aţintiți 
asupra mișcării păturilor în lumina slabă a focului. Când au... De ce 
au... Cum au... Era o scârboșenie nemaipomenită, asta era! Și îl 
cuprinse din nou vechea aversiune față de cei doi. Strânse dezgustat 
buzele. Doi sălbatici care se coţăie în ochii tuturor! Îl bătu gândul să 
se ridice şi să le tragă un șut, așa cum ar fi făcut cu doi câini care, 
pe nepusă masă și spre jena generală, s-au pus pe făcut pui în timpul 
unei petreceri în aer liber. 

- Rahat, șopti o voce, iar Jezal înmărmuri, închipuindu-și că l-a 
văzut unul dintre cei doi. 

— Stai așa. 

O pauză scurtă. 

- Ah... ah, așa e bine. 

Iar mișcarea ritmică fu reluată, păturile săltau în sus și în jos, 
înainte și înapoi, mai încet la început, apoi tot mai repede. Cum să 
doarmă în situaţia asta? Bombăni furios în gând și se întoarse pe 
partea cealaltă, trăgându-și păturile peste cap. Rămase întins în 
întuneric, ascultând grohăitul gutural al lui Nouădegete și şuieratul 
accelerat al lui Ferro. Își închise ochii strâns, și simţi usturimea 
lacrimilor sub pleoape. 

Fir-ar să fie, tare singur mai era. 


Vizita 


Drumul cobora dinspre vest, printre cele două creste acoperite cu 
pini care străjuiau valea albă și pustie. Apoi se întâlnea cu Șuvoiul 
Alb la vad. Râul își merita pe deplin numele mai ales acum, când 
era înţesat de sloiuri și curgea năvalnic și înspumat. 

- Deci ăsta e, mormăi Tul, întins pe burtă și uitându-se printre 
tufe. 

- Așa cred, zise Copoiul, doar dacă nu mai e încă o fortăreață 
uriașă pe undeva pe cursul râului ăstuia. 

De pe culme, Copoiul îi distingea extrem de bine conturul, cele 
şase laturi perfect egale de ziduri impunătoare din piatră neagră, 
înalte de cel puţin doisprezece pași, cu câte un turn masiv şi circular 
în fiecare colț. Vedea și acoperișurile din ardezie cenușie ale 
clădirilor din interior. În față mai era încă un zid, tot cu șase laturi, 
ce-i drept, mai mic, dar tot destul de înalt, fragmentat de vreo 
douăsprezece turnuri mai mici. Una din laturi era apărată de râu, în 
vreme ce în fața celorlalte fusese săpat un șanț adânc și lat, astfel 
încât fortăreața devenise, parcă, o insulă de piatră. Accesul înăuntru 
nu se putea face decât pe un pod, unul singur. 

- Rahat, exclamă Dow. Aţi mai văzut vreodată ziduri dintr-astea? 
Cum naiba de a reușit Bethod să intre? 

Copoiul clătină din cap. 

- Nu contează acum. N-are cum să-şi vâre toată armata înăuntru. 

- Dar nici nu vrea asta, spuse Treicopaci. Nu Bethod. Nu așa 
procedează el. Preferă să stea afară, unde să aibă libertate de 
mișcare, așteptând momentul prielnic de a-și lua adversarul prin 
surprindere. 

— Îhî, îşi mârâi Ursuzul încuviințarea. 

- Afurisită Uniune! înjură Dow. Ăştia nu sunt niciodată atenţi! 
Tot timpul ăsta noi l-am urmărit pe Bethod din sud și ei l-au lăsat să 
treacă fără să ridice măcar un deget! Acum e înăuntru la adăpost, 
are apă, are hrană, se simte bine și abia așteaptă să ne vadă! 


Treicopaci plesni din limbă. 

— N-are rost să ne văicărim acum, nu crezi? Din câte îmi aduc 
aminte și de tine a reuşit să treacă de vreo două ori. 

— Înî. Ticălosul ăsta se pricepe al naibii de bine să apară tocmai 
acolo unde nu-l așteaptă nimeni. 

Copoiul cerceta din priviri și fortăreața, și râul din spatele ei, și 
valea cea lungă, și terenul înalt acoperit cu copaci. 

- Nu m-ar mira să-și fi postat deja oameni pe creasta cealaltă și 
prin pădurile de lângă șanț. 

- Înseamnă că te-ai gândit la toate, zise Dow privindu-l pieziș. 
Doar o singură nelămurire mai avem. Ţi-a supt-o, sau încă nu? 

- Ce? exclamă Copoiul prins pe picior greșit. 

Tul izbucni în hohote umede de râs. Treicopaci chicotea mai 
potolit. Până și Ursuzul scoase un sunet ca o respirație adâncă, dar 
mult mai răsunătoare. 

- E o întrebare simplă, nu? continuă Dow. Ţi-a supt-o sau nu ţi-a 
supt-o? 

Copoiul se uită urât la el și-și vâri capul între umeri. 

- La naiba. 

Tul abia îşi putea ține chicotitul în frâu. 

— Atunci, ce i-a făcut? S-a căcat pe ea? Recunosc, Dow, ai avut 
dreptate când ai spus că ăștia din Uniune au alte obiceiuri! 

Acum toţi râdeau cu poftă, cu excepţia Copoiului, firește. 

- Să mă piş pe voi toţi, mârâi el. Poate ar trebui să vi le sugeți 
între voi. Măcar așa n-aţi mai da din gură. 

Dow îl plesni pe umăr. 

- Nu-ţi face mari speranţe. Ştii bine că Tul turuie și cu gura plină! 

De prea mult râs, pe Tul îl pufniră mucii pe nas și și-i suflă în 
palmă. Copoiul îi aruncă o privire cruntă. Ca și cum o asemenea 
privire ar fi putut să împiedice o piatră să se rostogolească la vale. 
N-a oprit-o. 

- În regulă, acum potoliți-vă, mormăi Treicopaci rânjind încă. 
Cineva ar trebui să se uite mai de aproape. Trebuie să ne dăm seama 
unde sunt băieţii lui Bethod înainte ca trupele Uniunii să intre în 
gura lupului ca o droaie de neghiobi. 

Copoiul simţi o strângere de inimă. 


- Unul dintre noi? Care dintre voi, ticăloșilor, se va duce? 

Dow cel Negru zâmbi dându-i o palmă peste umăr. 

- Cred că cel care s-a încălzit cel mai bine azi-noapte este și cel 
care va ieşi primul în frig. Ce ziceţi, băieţi? 


Copoiul se furișă printre copaci, cu arcul pregătit în mână, dar 
fără să-l fi încordat de teamă să nu-și tragă o săgeată în picior sau să 
facă altă tâmpenie. Văzuse accidente din astea și nu avea niciun 
chef să se întoarcă în tabără ţopăind într-un picior și încercând să le 
explice celorlalți cum de s-a întâmplat că are o săgeată înfiptă în 
laba celuilalt picior. I se va aduce mereu aminte de stângăcia lui. 

Se puse în genunchi și se uită printre copaci, apoi se uită în jos — 
la pământul gol, la peticele de zăpadă, la grămăjoarele de ace ude 
de pin, la... își ţinu respiraţia. O urmă de picior, chiar lângă el. 
Jumătate în noroi, jumătate în zăpadă. Neaua se topea, şi iar cădea 
din cer, şi se topea, și iar cădea. O asemenea urmă nu avea cum să 
dureze. Ceea ce însemna că era recentă. Copoiul amușină aerul. Nu 
simțea prea multe. Oricum, era greu să miroși ceva în frigul ăsta — 
cu nasul îngheţat și roșu și plin de muci. Se târî în direcția indicată 
de forma urmei, privind în jur. Descoperi o alta, apoi încă una. 
Cineva trecuse pe aici, nu cu mult timp în urmă. 

— Tu trebuie să fii Copoiul. 

Înlemni, cu inima bocănindu-i în piept cât un regiment de 
infanterie în marș. Se uită în direcția de unde venise vocea. La vreo 
zece pași depărtare de el era un bărbat tolănit pe trunchiul doborât 
al unui copac, cu spatele sprijinit de o creangă groasă, cu mâinile 
strânse sub cap, ca și cum ar fi avut intenţia să tragă un pui de 
somn. Părul lung și negru îi atârna în ochi, dar îl privea cu atenţie 
pe Copoi printre şuviţele jilave. Se ridică alene în capul oaselor. 

— N-am să mă ating de astea, spuse necunoscutul arătând spre un 
topor zdravăn pe jumătate împlântat în trunchiul putrezit și spre un 
scut rotund sprijinit de el. Ca să înţelegi că vreau să stăm de vorbă. 
Acum am să vin spre tine. Ce spui? 

Copoiul ridică arcul şi trase coarda. 

- Vino, dacă vrei, însă dacă încerci să faci ceva, am să-ţi vâr o 
săgeată în gât. 


- Corect, fu de acord Păr Lung balansându-se și sărind de pe 
copac. 

Îşi lăsă armele la locul lor şi trecu printre copaci. Chiar dacă 
mergea cu capul aplecat și cu mâinile goale ridicate în aer, tot părea 
foarte înalt. Sigur, dădea senzaţia că ar avea gânduri pașnice, însă 
Copoiul nu voia să riște. Una era să pari pașnic, iar cu totul alta era 
să fii cu adevărat pașnic. 

- Dacă îmi dai voie să-ți spun, zise bărbatul apropiindu-se, tocmai 
pentru că îmi doresc să ai încredere în mine, să știi că nu m-ai 
observat. Dacă aș fi avut un arc, aş fi putut trage în tine fără 
probleme. 

Era o observaţie justă, dar Copoiului nu-i plăcu defel. 

— Ai arc? 

-— Nu, nu am. 

- Greșeala ta, se rățoi el. Oprește-te acolo unde ești. 

- Aşa am să fac, spuse străinul oprindu-se la câțiva pași de nordic. 

- Eu sunt Copoiul și se pare că mă cunoști. Tu cine ești? 

- ŢIi-l aduci aminte pe Gâthorcăitor? 

- Firește, dar nu ești tu ăla. 

— Nu. Sunt fiul lui. 

Copoiul se încruntă și îşi mai încordă un picuţ arcul. 

— Ai face bine să-mi spui adevărul. Pe fiul lui Gâthorcăitor l-a 
omorât Nouădegete. 

— Așa este. Eu sunt celălalt fiu. 

- Dar celălalt fiu era un băieţel..., murmură Copoiul numărând în 
gând iernile trecute de atunci. Rahat. Atât de mult a trecut? 

— Atât de mult. 

— Te-ai făcut mare. 

— Asta fac băieţeii. 

— Acum ai un nume? 

- Mi se spune Fiori-îţi-dau. 

— De unde până unde? 

Celălalt rânji cu gura până la urechi. 

- Pentru că dușmanilor le dau fiori pe șira spinării când mă 
zăresc. 

— Nu mai spune? 


- Sincer, nu-i chiar așa, oftă tânărul. Aș putea să-ți spun adevărul. 
Prima oară când am luat parte la o luptă, m-am îmbătat aşa de tare 
că am căzut în râu când m-am dus să-mi fac nevoile. Curentul mi-a 
tras pantalonii şi m-a aruncat cam un kilometru mai la vale. M-am 
întors în tabără tremurând ca vai de mine. Până și trufandalele îmi 
intraseră în burtă, așa de mult se micșoraseră, povesti el 
scărpinându-și falca. Îţi dai seama ce rușine mi-a fost. Dar m-am 
achitat în luptă. 

— Nu zău? 

- Ba zău. De-a lungul anilor mi-am mânjit degetele cu ceva sânge. 
Bineînţeles că nu mă pot compara cu tine, dar am făcut suficiente 
isprăvi ca să-i conving pe unii să mă urmeze. 

— Ia te uită! Câţi? 

- Vreo douăzeci de ţărani, sau cam așa ceva. Nu-s departe de aici, 
dar nu trebuie să te neliniștești. Unii dintre ei au luptat pe vremuri 
alături de tatăl meu, alții sunt noi. Dar toţi sunt bărbați destoinici. 

- Mă bucur pentru tine. Ai luptat de partea lui Bethod, nu-i așa? 

- Fiecare om are nevoie de ceva de lucru. Asta nu înseamnă că m- 
aş da în lături de la ceva mai bun. Pot să-mi las mâinile în jos acum? 

— Nu. Îmi plac acolo unde sunt. Și ce faci singur în pădure? 

Fiori-îţi-dau își strânse buzele gânditor. 

— Să nu mă crezi nebun, dar am auzit un zvon cum că Rudd 
Treicopaci ar fi pe aici cu tine. 

— Aşa este. 

— Adevărat? 

- Și Tul Duru Capdetunet, și Grim Ursuzul, și Dow cel Negru, toți 
sunt aici. 

Fiori-îţi-dau ridică sprâncenele a mirare și se sprijini de un copac 
din apropiere, cu mâinile tot ridicate deasupra capului. Copoiul îl 
urmărea cu multă atenţie. 

— Ai o trupă renumită cu tine. Voi cinci ați făcut de două ori mai 
multă vărsare de sânge decât am făcut eu cu cei douăzeci de oameni 
ai mei. Sunteţi Oameni Vestiţi, Oameni Aleși. Sunteţi oameni pe 
care alții își doresc să-i urmeze. 

— Și tu dorești să ne urmezi? 

— Se prea poate. 


— Cu ţăranii tăi cu tot? 

- Cu ei cu tot. 

Copoiul fu nevoit să recunoască în sinea lui că oferta era 
tentantă. Douăzeci de țărani pricepuţi în ale războiului, care știau, 
în plus, şi unde se află Bethod, poate și ce pune la cale. Informaţia 
asta l-ar fi scutit să mai stea la pândă prin pădurea friguroasă. El, 
unul, se săturase până peste cap de copaci uzi. Dar nu avea încă 
încredere în ticălosul ăsta, nici pe departe. O să-l ducă în tabără, și 
va hotărî Treicopaci ce vor face mai departe. 

- Bine, spuse el, vom vedea. Acum treci și urcă dealul ăsta, iar eu 
am să vin la câţiva pași în urma ta. 

— În regulă, zise Fiori-îţi-dau și începu să urce panta, cu mâinile 
tot ridicate. Dar vezi ce faci cu săgeata aia, bine? N-am chef să 
păţesc ceva doar pentru că tu nu te uiţi pe unde calci. 

- Nu-ţi face griji, flăcăule, Copoiul nu... ha! 

Se împiedică de o rădăcină ieșită în afară și se împletici și dădu 
drumul corzii de la arc. Săgeata zbură chiar pe lângă capul lui Fiori- 
îţi-dau și se înfipse într-un copac din apropiere. Copoiul căzu în 
patru labe în noroi, cu arcul gol în mână, privindu-l pe celălalt cum 
se apropie de el. 

— Pișat, mormăi el. 

Dacă ar fi vrut, străinul i-ar fi putut da un pumn zdravăn în 
scăfârlie şi i-ar fi făcut de îndată felul. 

- Bine că nu m-ai nimerit, spuse Fiori-îţi-dau. Acum pot să las 
mâinile jos? 


Fireşte că Dow se ridică brusc în picioare când îi văzu. 

- Cine naiba mai e și ticălosul ăsta? mârâi el, apropiindu-se de 
Fiori-îţi-dau cu pași mari și apăsați, cu toporișca în mână, 
măsurându-l din priviri și zbârlindu-se la el. 

Scena ar fi putut părea caraghioasă, căci Dow era cu jumătate de 
cap mai scund, însă Fiori-îţi-dau nu păru prea amuzat. Nu-i vorbă, 
că nici nu avea motive. 

— E..., începu Copoiul, dar nu apucă să spună mai multe. 

— Un ticălos înalt, nu? Ei bine, eu n-am de gând să vorbesc cu 
unul la care trebuie să mă uit de jos în sus! Stai jos, uriașule! și îi 


dădu un brânci așezându-l în fund. 

Copoiul îşi spuse că Fiori-îţi-dau făcu faţă destul de bine. Sigur că 
gemuse când dăduse cu șezutul de pământ, apoi bătu des din 
pleoape, nedumerit de ce i se întâmplă, apoi se sprijini în coate 
zâmbind la ei. 

- Cred că am să stau frumușel aici. Dar vă rog să nu mi-o luaţi în 
nume de rău. N-am cerut eu să fiu așa înalt, așa cum nici tu n-ai 
cerut să fii aşa de tâmpit. 

Copoiul tresări când îl auzi vorbind așa, așteptându-se ca 
trufandalele lui Fiori-îţi-dau să facă fără voie cunoștință cu cizma lui 
Dow. În schimb, tovarășul lui începu să rânjească binedispus. 

— Dar eu am cerut să fiu tâmpit. Îmi place asta. Şi-mi place și 
ticălosul. Cine e? 

- ÎL cheamă Fioriîţi-dau, răspunse Copoiul. E fiul lui 
Gâthorcăitor. 

Dow se încruntă. 

— Păi, Nouădegete nu l-a... 

— Celălalt fiu. 

— Păi, n-are cum să aibă mai mult de... 

— Fă singur socoteala. 

Dow se încruntă și mai tare, apoi clătină uluit din cap. 

— Rahat. Atât de mult a trecut? 

— Seamănă cu Gâthorcăitor, se auzi vocea lui Tul, care se apropie 
de ei. 

- Mama naibii! exclamă Fiori-îţi-dau. Am crezut că nu vă plac 
oamenii înalți. Ăsta arată de parcă ar sta în cârca altcuiva! 

- Sunt unul singur, zise Tul și se aplecă să-l ridice de mână, așa 
cum ridici un copil căzut la joacă. Scuze pentru primirea asta, 
prietene. Avem puţini oaspeți și ajungem să-i omorâm și pe ăia. 

- Sper să fac excepţie, zise Fiori-îţi-dau tot cu ochii largi de 
uimire la Capdetunet. Înseamnă că acela este Grim Ursuzul. 

- Îhî, confirmă Grim fără să-şi ridice ochii de la aranjatul 
săgeţilor. 

— lar tu ești Treicopaci? 

— Ăsta mi-e numele, zise cel mai în vârstă dintre ei, cu mâinile în 
şold. 


- Măi, măi, murmură Fiori-îţi-dau, frecându-și ceafa. Sincer vă 
spun că mă simt la strâmtoare. La mare strâmtoare. Tul Duru, și 
Dow cel Negru, și... la naiba. Chiar tu ești Treicopaci? 

— Eu sunt. 

— Ei bine. Rahat. Tata spunea că în tot nordul nu e un bărbat mai 
bun decât tine. Că dacă ar fi fost să aleagă pe cine să urmeze, pe 
tine te-ar fi ales. Până când ai pierdut în faţa Sângerosului Nouă, 
fireşte, dar sunt niște lucruri în viaţă cărora n-ai ce le face. Ia te 
uită, Rudd Treicopaci e chiar în fața mea... 

— De ce ai venit aici, tinere? 

Fiori-îți-dau părea a fi rămas fără cuvinte, drept pentru care 
Copoiul vorbi în locul lui: 

- Zice că are vreo douăzeci de țărani înarmaţi cu el şi că vor să ni 
se alăture. 

Câteva clipe, Treicopaci îl privi pe Fiori-îţi-dau în ochi. 

— Așa este? 

Fiori-îţi-dau dădu din cap și spuse: 

— L-ai cunoscut pe tatăl meu. Gândea la fel ca tine, iar eu sunt 
sânge din sângele lui, croit după chipul și asemănarea lui. Îmi stă în 
gât că trebuie să-l slujesc pe Bethod. 

- Mi se pare corect ca omul să-şi aleagă stăpânul și să-i fie 
credincios. 

- Și eu gândesc așa, zise Fiori-îţi-dau. Doar că este o sabie cu 
două tăișuri. Conducătorul trebuie și el să se îngrijească de oamenii 
lui, nu crezi? 

Copoiul îi aprobă spusele mișcând din cap. După părerea lui, 
afirmaţia era una foarte justă. 

— Lui Bethod nu-i mai pasă nici cât negru sub unghie de nimeni. 
Și nu ascultă de nimeni altcineva decât de cotoroanţa aia a lui. 

- Cotoroanţă? se miră Tul. 

— Da, vrăjitoarea asta, Crurib, sau cum o fi chemând-o. Cea care 
face ceața. Bethod e într-o tovărășie întunecată. lar războiul ăsta, 
războiul ăsta n-are niciun sens. Englia? Ce să facem cu Englia, când 
avem pământuri din belșug? Ne va conduce pe toţi înapoi în țărână. 
Dar am rămas alături de el atâta vreme cât nu am avut pe cine să 
urmăm. Însă când am auzit că Rudd Treicopaci ar putea să fie în 


viaţă și că s-a alăturat Uniunii, atunci... 

- V-aţi hotărât să aruncaţi o privire, nu? 

- Ne-a ajuns până peste cap. Bethod s-a însoţit cu niște ciudăţenii. 
Esticii ăştia de dincolo de Crinna, numai piele și os, chiar mai rău, 
dacă pricepeţi ce vă spun, nici nu le poţi zice oameni. N-au niciun 
cod după care să se călăuzească, n-au îndurare, nici nu ne vorbesc 
limba. Nişte sălbatici nenorociţi, asta sunt, absolut toţi. Bethod i-a 
vârât pe unii în fortăreața Uniunii de colo-şa, din vale, iar ei au 
atârnat trupurile soldaţilor de ziduri, le-au tăiat cruci în carne și le- 
au scos maţele și i-au lăsat să putrezească. Nu-i bine. Și mai sunt și 
Calder, și Scale care aruncă ordine tot timpul, deşi sunt proști de 
dau în gropi. 

— Jigodia de Calder, mârâi Tul scuturând din cap. 

- Jigodia de Scale, șuieră Dow, scuipând pe pământul reavăn. 

- Nu există două lepădături mai mari decât ăștia doi în tot 
nordul, continuă Fiori-îți-dau. lar acum am aflat că Bethod a făcut o 
înţelegere. 

— Ce fel de înțelegere? se interesă Treicopaci. Fiori-îţi-dau se 
întoarse și scuipă peste umăr. 

- O înţelegere cu blestemaţii de shanka, asta a făcut. 

Copoiul se holbă la el. Toţi se holbară. Asta era o veste 
îngrozitoare. 

— Cu capetele-turtite? Cum? 

- Cine poate şti? Poate că vrăjitoarea aia a lui a găsit o metodă 
prin care să poată mijloci comunicarea cu ei. Vremurile se schimbă 
repede, şi nu e bine. Sunt o mulțime de băieți acolo, în armata lui, 
cărora nu le convin deloc treburile astea. Fără să-l mai punem la 
socoteală și pe Temutul. 

Dow se încruntă: 

- Temutul? N-am auzit niciodată de el. 

- Da” unde aţi fost? Pe altă lume? 

Nordicii se priviră între ei. 

- Cam așa, răspunse Copoiul. Cam așa. 


Cam scump 


- Aveţi un oaspete, domnule, murmură Barnam, cu chipul palid 
ca moartea, nu se știe din ce motiv. 

- Evident, se răţoi la el Glokta. Bănuiesc că acest oaspete tocmai 
ce mi-a bătut în ușă. 

Aruncă lingura în castronul cu supă abia atinsă și își trecu 
morocănos limba peste gingii. Ce mâncare scârboasă, dacă o pot numi 
mâncare. Mi-e dor de felul cum gătea Shickel, chiar dacă nu și de 
încercările ei de a mă ucide. 

— Ei bine, cine e, omule? 

- E... Hm... e... 

Arhilectorul Sult pătrunse în încăpere cu capul plecat pentru a 
nu-și strica frizura impecabilă atingând cadrul ușii. Aha. Pricep. 
Oaspetele cuprinse cu o privire urâcioasă sufrageria înghesuită, cu 
buzele încreţite de dezgust, de parcă tocmai ce ar fi căzut într-un 
canal. 

— Nu te ridica, se răsti el la Glokta. 

Nici n-aveam intenţia. 

Barnam înghiţi în sec. 

- Să-i aduc Eminenţei Voastre... 

- Ieși afară! mârâi Sult, iar bătrânul servitor se împletici și se 
împiedică în graba lui de a ajunge mai repede la ușă. 

Dispreţul Arhilectorului se mai stinse. Se pare că buna dispoziţie de 
la precedenta noastră întâlnire este acum doar un vis. 

- Ai naibii ţărani, șuieră el strecurându-se pe un scaun de la masa 
îngustă a lui Glokta. A mai avut loc o răzmeriță lângă Keln, iar 
ticălosul ăla de Tăbăcar a fost iar în mijlocul ei. O evacuare blamată 
de toţi s-a transformat într-o răscoală în toată regula. Lordul Finster 
nu a apreciat corect starea de spirit a localnicilor și s-a ales cu trei 
gărzi omorâte, iar el, dobitocul, e acum asediat în propriul conac de 
o mulțime furibundă. Din fericire nu au reușit să intre, așa că s-au 
mulțumit să incendieze jumătate din sat. 


Sult pufni cu dispreţ vădit. 

- Propriul lor sat! Asta face un cretin când se înfurie. Distruge ce 
are la îndemână, chiar dacă e vorba de propria lui casă! Firește că 
membrii Consiliului Deschis cer sânge. Sânge de ţărani. Și mult. 
Trebuie să trimitem Inchiziția să se ocupe de asta, să prindă niște 
căpetenii, sau niște tâmpiţi despre care să spună că ar fi căpeteniile 
răscoalei. Ar trebui să-l spânzurăm pe Finster, însă mă tem că 
varianta asta nici nu poate intra în discuţie. 

Glokta își drese glasul. 

- Mă voi pregăti de îndată să plec spre Keln. Ca să mă dau în bărci 
cu țăranii. Nu-i tocmai misiunea mea preferată, dar... 

— Nu. Pentru altceva am nevoie de tine. Dagoska a căzut. 

Glokta ridică o sprânceană. Nu-i chiar o surpriză. Vestea asta n- 
avea cum să-l șocheze pe Eminenţa Sa într-o asemenea măsură încât să 
catadicsească să se înghesuie în apartamentul meu cel strâmt. 

— Se pare că gurkienilor li s-a permis accesul în cetate datorită 
unui aranjament făcut în prealabil. Un act de trădare, firește, dar în 
vremuri ca astea... nu ar trebui să ne surprindă. Trupele Uniunii au 
fost masacrate, atâtea câte mai rămăseseră, însă mulți dintre 
mercenari n-au pățit nimic, ci doar au fost luaţi sclavi, iar localnicii 
au fost, în general, cruțați. 

Milostenia gurkiană, cine și-ar fi închipuit. Mai există și minuni pe 
lumea asta. 

Sult înlătură mânios un fir de praf de pe mănușa lui fără pată. 

— Am auzit că, atunci când gurkienii au intrat în citadelă, 
generalul Vissbruck a preferat să-şi ia viaţa mai degrabă decât să 
cadă în mâinile lor. Ia te uită. Nu l-aș fi crezut în stare de așa ceva. A 
ordonat ca trupul să-i fie incinerat, pentru ca să nu-i fie batjocorit 
de dușmani. Apoi și-a tăiat gâtul. Curajos om. Înălțătoare pildă. 
Mâine îl vom onora în Consiliul Deschis. 

Ce bine de el. O moarte oribilă, însă onorată, este de preferat unei 
vieți lungi petrecute în anonimat. 

— Fireşte, spuse încet Glokta. Curajos om. 

— Dar asta nu este tot. Imediat după ce am primit de veste despre 
cele petrecute, a venit şi un sol. Un sol din partea Împăratului de 
Gurkhul. 


— Un sol? 

— Într-adevăr. Cerând... pacea, explică Arhilectorul rostind 
ultimul cuvânt cu mult dispreţ în glas. 

— Pacea? 

— Încăperea asta pare cam mică pentru a putea produce ecouri. 

- Desigur, Eminenţă, dar... 

- De ce nu, la urma urmei? Au căpătat ce și-au dorit. Au Dagoska, 
şi nu mai au unde să se ducă de acolo. 

— Nu, Arhilectore. Poate doar peste mare. 

— Se pare că vor pace. Ar fi inacceptabil să mai cedăm ceva, însă, 
să fim sinceri, Dagoska nu a însemnat niciodată prea mult pentru 
noi. Ba chiar ne-a costat mai mult decât am obţinut de pe urma ei. 
N-a fost nimic altceva decât un trofeu pentru Regele nostru. Cutez a 
spune că ne e mult mai bine fără piatra aia inutilă. 

Glokta lăsă capul în jos. 

- Absolut, Eminenţă. Deși ne-am putea întreba de ce v-aţi dat atât 
peste cap ca s-o apărați. 

- Din păcate, dispariţia cetăţii te lasă fără titlul de Superior. 

Arhilectorul părea aproape încântat. Deci asta este, revin la statutul 
de simplu Inchizitor, nu? Adică nu voi mai fi binevenit la întrunirile celor 
de vază... 

- Însă am hotărât să te las să-ți păstrezi titlul. În calitate de 
Superior de Adua. 

Glokta nu răspunse imediat. O promovare însemnată, doar că... 

- Dar, Eminenţă, aceasta este funcţia Superiorului Goyle. 

— Aşa este. Și va continua să fie. 

— Atunci... 

- Veţi împărți responsabilitățile. Goyle are mai multă experienţă, 
așa că el va fi partenerul principal și va continua să conducă 
departamentul. Ţie îți voi găsi anumite misiuni potrivite talentelor 
tale deosebite. Sper ca această competiție sănătoasă va scoate la 
iveală ce e mai bun în voi. 

Mai mult ca sigur că toată întrecerea asta se va sfârși cu moartea 
unuia dintre noi, și cu toţii știm cine este favoritul. Sult schiță un 
zâmbet subţire, ca și cum i-ar fi putut ghici gândurile. 

- Sau poate va demonstra că unul dintre voi este superior 


celuilalt. 

Și scoase un hohot de râs fără pic de veselie, ca un lătrat, încântat 
de gluma făcută. Glokta îi răspunse cu un rânjet bălos și știrb. 

— Între timp, vreau să te ocupi de solul ăsta. Se pare că ştii cum să 
te porți cu kanticii, dar îţi cer ca, măcar pentru moment, să te abții 
să-l decapitezi și pe acesta, spuse Arhilectorul îngăduindu-și un 
zâmbet minuscul. Fă bine și află dacă urmărește să dobândească și 
altceva în afară de pace. Ne-ar folosi să ştim cu ce ne confruntăm, ca 
să nu picăm de proști. 

Se ridică şi se extrase cu greutate din spatele mesei, foarte 
încruntat, de parcă încăperea strâmtă ar fi fost un afront intenționat 
la adresa demnităţii lui. 

- Și, te rog, Glokta, caută-ți o locuinţă mai bună. Un Superior de 
Adua să trăiască în halul ăsta? E o ruşine! 

Glokta își plecă umil capul, iar mișcarea îi trimise săgeți de 
durere de-a lungul spinării, până în noadă. 

— Fireşte, Eminenţă. 


Solul Împăratului era un bărbat lat în umeri, cu barbă mare şi 
neagră, cu o tichie albă pe cap și înveşmântat în straie de asemenea 
albe, brodate cu fir de aur. Se ridică şi făcu o plecăciune smerită în 
faţa lui Glokta care șontâcăia peste pragul ușii. Dacă ar fi să mă iau 
după aparente, aș spune că este tot atât de plin de bună cuviinţă, pe cât 
de arogant și plin de ifose a fost ultimul emisar. Alt tip de om pentru un 
alt tip de obiectiv. 

— Ah, Superiorul Glokta. Ar fi trebuit să-mi închipui. 

Vocea îi era gravă şi bogată și stăpânea la perfecţie limba 
comună. 

- Mulţi oameni din partea noastră de mare au fost extrem de 
dezamăgiți când nu ți s-a descoperit cadavrul printre cele din 
citadela Dagoska. 

— Sper că le vei transmite sincerele mele scuze. 

- Așa voi face. Numele meu este Tulkis și sunt sfetnicul lui 
Uthman-ul-Dosht, Împăratul gurkienilor, rânji solul descoperind o 
semilună de dinți puternici și albi în barba neagră. Sper că te vei 
purta mai bine cu mine decât ai făcut-o cu ultimul emisar trimis de 


poporul meu. 

Glokta șovăi. Simţul umorului? Extrem de surprinzător. 

— Asta va depinde de tonul pe care îl vei adopta. 

— Desigur. Shabbed al Islik Burai a fost întotdeauna cam... cam 
agresiv. În plus, loialităţile lui erau cumva... cumva eterogene, rânji 
şi mai larg Tulkis. A fost un credincios pătimaș. Foarte religios. A 
fost un om mai apropiat, poate, de biserică decât de stat. Și eu îi 
aduc cinstire lui Dumnezeu, firește, își atinse el fruntea cu vârfurile 
degetelor. Îl cinstesc pe marele și sfântul Profet Khalul — o altă 
atingere a frunţii — dar îl slujesc..., iar ochii lui îi întâlni pe ai lui 
Glokta, îl slujesc doar pe Împărat. 

Interesant. 

- Mi-am închipuit că la voi biserica şi statul au un singur glas. 

- Deseori așa și este, însă există printre noi unii care cred că 
preoţii ar trebui să se ocupe doar de rugăciuni și să lase buna 
guvernare pe seama Împăratului și a sfetnicilor lui. 

- Înţeleg. Și ce anume are Împăratul să ne comunice? 

- Marile dificultăți întâmpinate la cucerirea cetăţii Dagoska au 
şocat poporul nostru. Preoții ne convinseseră că această campanie 
va fi una ușoară pentru că Dumnezeu este cu noi, iar cauza noastră 
este una dreaptă și aşa mai departe. Dumnezeu este mare, continuă 
solul ridicându-și ochii în tavan, însă nu poate înlocui planurile 
bune. Împăratul dorește pace. 

Glokta nu spuse nimic câteva clipe. Apoi exclamă prefăcându-se 
uimit: 

— Marele Uthman-ul-Dosht? Atotputernicul? Neîndurătorul? Vrea 
pace? 

Solul nu se arătă deranjat de tonul ironic al Inchizitorului. 

- Sunt convins că înţelegi foarte bine cât de folositoare poate fi 
reputaţia de om lipsit de scrupule. În primul și în primul rând, un 
mare conducător, mai ales conducătorul unei țări atât de întinse și 
diverse cum este Gurkhul, trebuie să fie temut. Desigur că și-ar dori 
să fie iubit, însă acesta este un lux pe care nu și-l poate permite. 
Teama este esenţială. Indiferent ce ai auzit, Uthman nu este nici om 
al păcii, nici al războiului. El este un om al... cum spuneţi voi? Al 
necesităţii. Este un om al uneltei potrivite la momentul potrivit. 


- Foarte prudent din partea lui, murmură Glokta. 

- Acum este vorba de pace. Îndurare. Compromis. Acestea sunt 
uneltele care-i convin scopurilor lui, chiar dacă nu convin 
scopurilor... altora, spuse solul atingându-și din nou fruntea. Și m-a 
trimis pe mine ca să aflu dacă vă convin și vouă. 

- Măi, măi, măi. Atotputernicul Uthman-ul-Dosht vorbește despre 
îndurare şi ne oferă pacea. Trăim timpuri stranii, nu ţi se pare, 
Tulkis? Au învăţat gurkienii cum să-și iubească dușmanii? Sau, pur 
și simplu, le este frică de ei? 

- Nu trebuie să-ți iubeşti duşmanul și nici să-ţi fie frică de el 
pentru a dori pacea. Nu trebuie decât să te iubeşti pe tine însuți. 

— Așa crezi? 

- Chiar așa. Mi-am pierdut doi fii în războaiele dintre popoarele 
noastre. Unul la Ulrioch, în ultimul război. Era preot și a ars în 
templul lui. Celălalt a murit de curând, în asediul asupra Dagoskăi. 
A condus atacul după ce a fost făcută prima breșă în fortificațiile 
voastre. 

Glokta se încruntă și își trosni gâtul. Grindina de săgeți trase de 
arbalete, siluete micuţe, prăbușindu-se printre dărâmături. 

— A fost un atac curajos. 

- Războiul este crud mai ales cu cei bravi. 

— Aşa este. Îmi pare rău de pierderile suferite. Deși nu-mi pare 
deloc. 

— Îți mulţumesc pentru condoleanţele tale sincere. Dumnezeu a 
considerat de cuviință să mă binecuvânteze cu încă alți trei fii, dar 
golurile lăsate de acești doi copii nu se vor umple niciodată. E ca și 
cum mi-aș fi pierdut bucăţi din trupul meu. De aceea cred că pot 
înțelege câte ceva din pierderea pe care ai suferit-o și tu în același 
război. Îmi pare rău şi mie pentru pierderile tale. 

- Eşti foarte amabil. 

- Suntem conducători. Războiul izbucnește atunci când noi 
eșuăm în ceea ce facem. Sau dacă suntem împinși spre eşec de cei 
nesăbuiți şi neghiobi. Victoria este mai bună decât înfrângerea, 
însă... nu cu mult mai bună. Tocmai de aceea Împăratul oferă 
pacea, sperând că astfel se va pune capăt odată pentru totdeauna 
ostilităților dintre naţiunile noastre. Nu avem niciun interes să 


traversăm marea ca să ne războim cu voi, iar voi nu aveţi niciun 
interes să puneţi piciorul pe continentul kantic. Așa că vă oferim 
pacea. 

— Atâta tot? 

— Atâta? 

- Ce ar spune poporul nostru dacă v-am ceda pur şi simplu 
Dagoska, pentru care am plătit atât de mult în ultimul război? 

— Să fim realişti. Încurcăturile în care ați intrat în campania 
voastră din nord vă plasează într-o situație extrem de 
dezavantajoasă. Dagoska este pierdută. În locul vostru mi-aş scoate- 
o din minte. Oricum, pot aranja să primiţi douăsprezece cufere ca 
despăgubiri oferite de Împăratul meu Regelui tău. Cufere din abanos 
înmiresmat, ornate cu frunze din aur, purtate de sclavi precedaţi de 
funcționari umili ai guvernului Împăratului. 

— Și ce anume ar conţine aceste cufere? 

— Nimic. 

Cei doi bărbaţi se priviră lung. 

— În afară de mândrie. Poţi spune ce vrei. Că în ele se află o avere 
în aur gurkian, sau în bijuterii kantice, sau tămâie de dincolo de 
deșert. Că în ele se află o avere mai mare decât valoarea cetăţii. 
Poate că ar domoli mânia poporului tău. 

Glokta trase iute aer în piept. 

- Pace. Și niște lăzi goale. 

Piciorul stâng îi amorțise sub masă și se strâmbă de durere când 
şi-l mișcă ridicându-se din scaun. Șuieră printre gingii: 

- Voi transmite oferta voastră mai-marilor mei. 

Era pe punctul de a se întoarce cu spatele la sol, când Tulkis îi 
întinse mâna. Glokta se uită la ea câteva clipe. Ei și, ce rău mi-ar 
putea face? Apoi strânse mâna gurkianului. 

— Sper că îi vei putea convinge, spuse solul. 

Și eu sper. 


Spre marginea lumii 


În dimineaţa celei de-a noua zile în munţi, Logen văzu marea. Se 
târî până la marginea stâncii, julindu-și pielea și acolo unde încă 
mai rămăsese intactă, și iat-o. Cărarea cobora brusc într-un ţinut 
plat aflat mult mai jos de el. Iar dincolo era linia strălucitoare a 
orizontului. Aproape că îi putea simți mirosul, zvâcul acela sărat din 
aer inspirat cu fiecare răsuflare. Ar fi zâmbit cu gura până la urechi 
dacă nu i-ar fi adus aminte atât de mult de casă. 

- Marea, șopti el. 

— Oceanul, îl corectă Bayaz. 

- Am traversat continentul vestic din țărm în țărm, spuse Picior- 
Lung, cu rânjet din ureche în ureche. Suntem aproape. 

Până la amiază au fost și mai aproape. Poteca se lăţise devenind o 
alee noroioasă, divizată de tufe stufoase, ca niște garduri vii. 
Pretutindeni se zăreau bolovani desțeleniţi, dar și petice de pajiște 
verde, cu iarbă bogată, sau cu lăstari, sau unduind în adierea 
vântului culturile insipide de toamnă. Logen nu se pricepea mai 
deloc la agricultură, dar până și pentru el era limpede că terenul 
acela era lucrat. De curând, chiar. 

- Ce oameni ar putea să trăiască atât de departe? șopti Luthar, 
privind bănuitor la câmpul neîngrijit. 

- Descendenții pionierilor de demult. Au rămas aici, singuri, după 
prăbușirea Imperiului. Şi, de bine, de rău, au reușit să-și facă o 
viaţă. 

— Aţi auzit? șuieră Ferro, cu ochii îngustaţi, cu mâna scotocind în 
tolbă după o săgeată. 

Logen ridică fruntea, ascultând cu atenţie. O bufnitură, venită ca 
de la mare depărtare, apoi o voce, subțiată de vânt. Apucă mânerul 
sabiei și se ghemui la pământ. Se târî până la una dintre tufe și se 
uită peste ea, cu Ferro alături. 

Doi bărbaţi aveau treabă cu o bucată din trunchiul unui copac în 
mijlocul câmpului arat. Unul îl cioplea cu un topor, celălalt îl păzea, 


cu mâinile în șolduri. Lui Logen i se uscă gura. Cei doi nu păreau a 
prezenta nicio ameninţare, însă aparențele erau cel mai adesea 
înșelătoare. Trecuse multă vreme de când nu se mai întâlniseră cu 
vreo ființă care să nu vrea să-i omoare. 

— Liniștiţi-vă, le șopti Bayaz. Nu este niciun pericol. 

Ferro îi aruncă o privire furioasă. 

— Ai mai spus asta și înainte. 

- Nu omorâţi pe nimeni până nu vă spun eu, își șuieră Magul 
ordinul, apoi strigă spre cei doi într-o limbă pe care Logen n-o 
cunoștea şi le făcu semne pașnice cu mâna. 

Cei doi bărbați tresăriră speriaţi și priviră în jur cu gurile căscate 
a mirare. Bayaz strigă din nou. Fermierii se uitară unul la celălalt, 
își lăsară uneltele jos și se îndreptară spre micul grup cu pas agale. 

Se opriră la câţiva pași distanță de călători. Erau urâţi, chiar și 
după standardele lui Logen - scunzi și îndesaţi, cu trăsături brute, 
îmbrăcaţi cu haine fără de culoare, peticite și murdare. Se holbau 
temători la cei șase străini, mai ales la armele lor, de parcă nu mai 
văzuseră oameni sau arme până atunci. 

Bayaz le vorbi pe ton prietenos, surâzând, dând din mâini, 
arătând spre ocean. Unul dădu din cap, răspunse, ridică din umeri și 
arătă spre potecă. Apoi se strecură prin gardul viu, trecând din câmp 
pe drum. Sau, mai bine spus, de pe pământ moale pe noroi întărit. 
Le făcu semn să îl urmeze, în vreme ce tovarășul lui îi privea cu 
neîncredere din cealaltă parte a tufelor. 

— Ne va duce la Cawneil, zise Bayaz. 

— La cine? strigă Logen, dar Magul nu-i răspunse. 

Pornise deja după țăran spre apus. 


Amurg apăsător sub un cer ca de plumb. lar ei își târșâiau 
picioarele printr-un oraș pustiu, în urma călăuzei lor posace. Individ 
extrem de pocit, îşi spuse Jezal, dar nu era mai puţin adevărat că nu 
întâlnise niciodată un ţăran care să fie vreo frumuseţe. Și își 
închipuia că așa trebuie să fie în întreaga lume. Străzile erau goale 
şi colbuite, pline cu buruieni și gunoaie. Majoritatea caselor erau 
abandonate, acoperite cu mușchi și plante agățătoare. Iar cele 
câteva care dădeau semne că ar fi încă locuite erau, în ansamblu, 


cam în aceeași stare mizeră. 

- S-ar părea că și aici s-a stins strălucirea trecutului, spuse 
dezamăgit Picior-Lung. Presupunând că ar fi existat vreo asemenea 
strălucire. 

Bayaz dădu din cap. 

- În timpurile pe care le trăim, gloria se găsește în cantități 
insuficiente. 

În faţa caselor neîngrijite se deschidea o piață mare. Pe margini, 
un grădinar de mult uitat sădise plante ornamentale, însă iarba era 
acum uscată, locul florilor fusese luat de buruieni, iar copacii își 
înălțau ghearele uscate spre plumbul cerului. Din această 
descompunere lentă se înălța o clădire uriașă și ciudată, sau, mai 
bine spus, se înălța un talmeș-balmeș de clădiri de forme și stiluri 
nedefinite. Trei turnuri înalte și conice, unite la bază, dar despărțite 
spre vârf. Acoperişul unuia dintre ele căzuse de multă vreme, 
dezvăluind vederii grinzile golașe. 

- O bibliotecă..., șopti Logen ca pentru sine. 

Jezal nu prea era de acord. 

— Ei, na? 

— Marea Bibliotecă de Vest, spuse Bayaz în vreme ce traversau 
piața dărăpănată. Aici am făcut primii mei pași șovăielnici într-ale 
cunoașterii. Aici stăpânul meu m-a învăţat Prima Lege. Iar și iar m-a 
învăţat, până când am fost în stare s-o declam fără greșeală în toate 
limbile cunoscute. Acesta a fost un loc al studiului, al miracolelor și 
al frumuseţii copleșitoare. 

Picior-Lung își supse dinţii. 

— Timpul nu a fost bun cu locul ăsta. 

- Timpul nu este bun niciodată. 

Călăuza lor spuse câteva cuvinte și le arătă o ușă mare, cu 
vopseaua verde rău scorojită. Apoi se îndepărtă, tot uitându-se la ei 
peste umăr cu profundă neîncredere. 

— În vremurile astea e tare greu să găseşti pe cineva care să te 
ajute, observă resemnat Întâiul dintre Magi urmărindu-l pe ţăran cu 
privirea. Apoi își ridică toiagul și lovi de trei ori în ușă. 

Urmă o tăcere prelungă. 

- Bibliotecă? auzi Jezal întrebarea lui Ferro, evident neobișnuită 


cu acest cuvânt. 

- Pentru cărţi, se auzi răspunsul lui Logen. 

- Cărţi, pufni ea. Pierdere de vreme. 

Din spatele ușii se auziră niște zgomote slabe: venea cineva să 
deschidă, bombănind nervos. Acum zăvoarele scrâșniră, iar ușa se 
deschise scârțâind pe balamale. Un bărbat înaintat în vârstă și mult 
aplecat de spate se holba uluit la ei, cu înjurătura rămasă nerostită 
pe buze. Într-o mână ţinea o lumânare aprinsă, care-i lumina unul 
dintre obrajii zbârciți. 

- Eu sunt Bayaz, Întâiul dintre Magi, și am treabă cu Cawneil. 

Slujitorul rămase în continuare cu gura știrbă larg căscată și ochii 
bulbucaţi. Jezal era aproape convins că în scurtă vreme va începe să 
i se scurgă saliva pe bărbie. Era limpede că nu aveau parte de prea 
mulți oaspeţi pe aici. 

Lumina slabă a lumânării nu putea dezvălui sala impozantă din 
spatele bătrânului. Mese din lemn masiv se cocoșau sub greutatea 
maldărelor de cărți. Pereţii erau acoperiți cu rafturi până în 
întunericul mucegăit al tavanului. Umbrele pâlpâiau pe cotoarele 
volumelor legate în piele, de toate mărimile și culorile, pe sulurile 
de pergament neglijent îngrămădite în piramide înclinate. Lumina 
lumânării scânteia pe poleiala din argint, pe ornamentele din aur, pe 
pietrele fără luciu incrustate în copertele tomurilor uriașe. În 
mijlocul acestei imense cantități de erudiție străveche se arcuia o 
scară lungă, cu balustrada lustruită de trecerea a mii și mii de mâini, 
cu treptele tocite de trecerea a mii și mii de pași. Totul era acoperit 
cu un strat gros de praf. Când Jezal trecu peste prag, i se încurcă în 
păr o pânză monstruoasă de păianjen, lipicioasă și scârboasă, iar 
tânărul se luptă din greu cu ea, strâmbându-se dezgustat. 

— Stăpâna casei, hârâi servitorul cu un accent ciudat, s-a dus deja 
la culcare. 

- Scoal-o, atunci, se răţoi la el Bayaz. Se face târziu şi mă grăbesc. 
Nu avem timp de... 

— Măi, măi, măi. 

O femeie se afla în capul scării. 

— Într-adevăr se face târziu, căci îmi bat iubiții vechi la poartă. 

Voce pătrunzătoare, dulce ca melasa. Femeia începu să coboare 


treptele, dar foarte încet, exagerat de încet, mângâind cu unghiile-i 
lungi balustrada arcuită. Părea de vârstă mijlocie: înaltă, slabă, 
graţioasă, cu un obraz acoperit în întregime de părul lung și negru. 

— Soră. Avem probleme importante de discutat. 

— Ah, nu mai spune? 

Ochiul pe care Jezal îl vedea era mare, negru, ușor congestionat 
de plâns. Învălui grupul de călători cu o privire melancolică, leneșă, 
aproape adormită. 

— Ce plictiseală crâncenă. 

- Sunt foarte obosit, Cawneil. Și n-am chef de jocurile tale. 

- Cu toţii suntem foarte obosiţi, Bayaz. Cu toţii suntem înfiorător 
de obosiţi. 

Pluti până la piciorul scării şi peste podeaua neregulată înspre ei, 
cu un oftat prelung și teatral. 

- A fost o vreme când îți plăcea să te joci. Jucai jocurile mele zile 
în şir, din câte îmi aduc eu aminte. 

— Asta s-a întâmplat demult. Lucrurile se schimbă. 

Chipul femeii se strâmbă de furie neașteptată și înfricoșătoare. 

— Lucrurile putrezesc, vrei să spui! Cu toate acestea, iar vocea i se 
îmblânzi din nou până la şoaptă, în calitatea noastră de ultimi 
rămași ai Ordinului Magilor, ar trebui măcar să încercăm să fim 
politicoși. Haide, frate al meu, prieten al meu, scumpul meu, nu ai 
de ce să te grăbești. Se face târziu, iar voi aveţi timp să vă spălaţi de 
colbul de pe drum, să vă aruncaţi zdrenţele astea împuţite de pe voi 
și să vă îmbrăcaţi frumos pentru cină. Vom discuta la masă, așa cum 
obișnuiesc persoanele civilizate. Atât de rar se întâmplă să mă mai 
bucur de oaspeți. 

Trecu pe lângă Logen, măsurându-l admirativ din cap până în 
picioare. 

- Și mi-ai adus oaspeţi atât de robusști. 

Zăbovi cu privirea asupra lui Ferro. 

- Oaspeți atât de exotici. 

Mângâie cu un deget obrazul lui Jezal. 

- Oaspeți atât de drăgălași! 

Jezal înlemni de jenă, neștiind cum să răspundă unui asemenea 
gest nelalocul lui. De aproape, părul ei cel negru era alb la rădăcină, 


semn că și-l vopsise. Pielea cea netedă era, de fapt, ridată și o idee 
cam prea galbenă, semn că și-o pudrase din belșug. Rochia cea albă 
era murdărită pe poale și avea o pată vizibilă pe una dintre mâneci. 
Părea la fel de bătrână ca Bayaz, sau poate mai bătrână. 

Se uită în colţul unde se retrăsese Quai și se încruntă. 

— Nu sunt însă prea sigură ce fel de oaspete este acela... dar 
sunteți cu toții bineveniţi la Marea Bibliotecă de Vest. Bine ați 
venit... 


Cu briciul în mână, Jezal se privi uluit în oglindă. 

Cu doar câteva clipe în urmă se gândise la călătoria care se 
apropia acum de final, felicitându-se pentru cât de multe învățase. 
Toleranţă și înțelegere, curaj și sacrificiu de sine. Pentru cât de mult 
se maturizase. Pentru cât de mult se schimbase. Dar felicitările nu-și 
mai aveau locul. Poate că oglinda era una foarte veche, iar imaginea 
lui reflectată era întunecată și deformată, dar nu era nicio îndoială 
că faţa lui era complet distrusă. 

Dispăruse simetria încântătoare a trăsăturilor. Maxilarul lui, 
odinioară perfect, o cotise acum spre stânga, bărbia lui, bărbia lui 
cea nobilă, se strâmbase. Cicatricea care începea de pe buza 
superioară ca o dungă aproape estompată se bifurca scobind adânc 
buza inferioară, trăgând-o în jos și conferindu-i astfel feţei sale un 
aspect răutăcios şi batjocoritor. 

Iar el nu avea ce face. Dacă încerca să zâmbească era încă și mai 
rău, căci își dezvelea găurile urâte dintre dinţi, mult mai potrivite 
unui luptător de bâlci sau unui tâlhar decât unui ofițer din Oastea 
Regelui. Singura veste bună era că foarte probabil urma să moară pe 
drumul de întoarcere, și niciuna din vechile lui cunoștințe nu avea 
să-l vadă într-așa hal de desfigurat. Slabă consolare, ce să-ţi spun! 

O singură lacrimă pleoscăi în ligheanul din fața lui. 

Înghiți nodul plin cu lacrimi din gât, inspiră adânc, ca în faţa 
unei mari primejdii, și își șterse obrazul ud. Apoi își ridică falca 
aceea nouă și străină și strânse hotărât briciul. Răul fusese făcut şi 
nu mai era cale întoarsă acum. Poate că era mai urât, dar cu 
siguranță că era un om mai bun și, așa cum ar fi spus Logen, era 
încă în viaţă. Mânuind atent briciul, îşi îndepărtă ţepii răzleţi de pe 


obraji, de lângă urechi, de pe gât. Însă nu se atinse de firele de păr 
de pe bărbie şi din jurul gurii. I se părea că arată bine cu barbă, își 
spuse, ștergând briciul. Sau, măcar îi mai ascundea chipul pocit. 

Îşi puse hainele pe care le primise. O cămașă cu miros puternic de 
mucegai și o pereche de pantaloni bufanţi cu o croială ridicol de 
demodată. Când fu gata pentru cină se mai privi o dată în oglindă și 
aproape că izbucni în râs la vederea imaginii sale deformate. 
Locuitorii lipsiţi de griji din Agriont nu l-ar fi recunoscut. Nici vorbă 
că și el abia dacă se recunoștea. 

Cina nu se ridică deloc la nivelul speranţelor lui Jezal. Argintăria 
era murdară și fără luciu, farfuriile uzate și crăpate, masa însăși era 
şchioapă și înclinată, dând senzaţia că toată mâncarea se va duce la 
vale şi va cădea pe podeaua murdară. Felurile erau aduse de același 
servitor cu pași târșâiți, care nu se grăbea acum mai mult decât o 
făcuse când le deschisese ușa. Prin urmare, fiecare fel de mâncare 
venea la masă mai rece și mai sleit decât cel de dinainte. Mai întâi 
au mâncat o supă vâscoasă incredibil de lipsită de gust. Apoi o 
bucată de peşte atât de prăjit, că nu mai rămăsese din el decât 
cenușa. Apoi o felie de carne atât de crudă că părea aproape vie. 

Bayaz și Cawneil mâncau în tăcere ca de piatră, uitându-se din 
când în când unul la celălalt peste masă într-un fel parcă menit să 
taie celorlalți orice chef. Quai ciugulea din farfurie, cu ochii aţintiți 
la cei doi Magi. Picior-Lung se năpustea cu multă poftă asupra 
fiecărui fel de mâncare, zâmbind celorlalți de parcă și ei s-ar fi 
simţit la fel de bine ca și el. Logen, încruntat și foarte concentrat, își 
ținea furculița în pumn împlântând-o neștiutor în farfurie, de parcă 
mâncarea din față ar fi fost vreun shanka enervant, și vârându-și din 
când în când în mâncare mânecile bufante ale tunicii mult prea 
strâmte. Jezal era sigur că, nici dacă și-ar fi dorit, Ferro nu ar fi știut 
să mânuiască tacâmurile cu oarece dexteritate, însă ea preferase să 
mănânce cu mâinile, uitându-se dușmănos la oricine îi întâlnea 
privirea, ca şi cum ar fi vrut să-l provoace să îi spună că nu se cădea 
să se comporte astfel. Purta aceleași haine murdare pe care nu și le 
mai dăduse jos în ultima săptămână, iar Jezal se întrebă dacă i se 
oferise şi ei o rochie pe care să o îmbrace la cină. Aproape se înecă 
numai la imaginea pe care i-o aduse gândul acesta. 


Nici mâncarea, nici compania, nici ambianța nu erau pe placul lui 
Jezal. Însă realitatea era că rămăseseră fără hrană cu câteva zile în 
urmă, iar de atunci mâncaseră doar câteva rădăcini calcaroase 
scoase de Logen din pământ, șase ouă micuţe furate de Ferro dintr- 
un cuib și câteva fructe sălbatice înfiorător de amare culese la 
întâmplare de Picior-Lung. Tânărul și-ar fi dorit din tot sufletul să 
mănânce tot din farfurie. Dar, încercând să taie bucata de carne 
plină de zgârciuri tari, se întrebă dacă într-adevăr ar fi fost o alegere 
înţeleaptă. 

- Mai plutește corabia? mârâi Bayaz. 

Toţi își ridicară ochii din farfurii. Acestea erau primele cuvinte 
rostite de la începutul mesei. 

Ochiul negru al lui Cowneil îl privi cu răceală. 

- Te referi la corabia cu care Juvens și fraţii lui au ajuns la 
Shabulyan? 

- La care alta m-aș putea referi? 

- În acest caz, răspunsul este nu. Nu mai e în stare să navigheze. 
Acum stă ancorată în vechiul doc, plină de putregai verde. Dar fii pe 
pace. Am construit o alta, iar atunci când și aceasta a putrezit, am 
construit încă una. Ultima corabie, ancorată la țărm, e acoperită de 
alge și scoici, dar i-am păstrat echipajul și are provizii din belșug. 
Nu mi-am uitat promisiunea făcută stăpânului nostru. Mi-am 
îndeplinit obligaţiile. 

Sprâncenele lui Bayaz se îmbinară într-o încruntătură furioasă. 

— Adică vrei să spui că eu nu mi le-am îndeplinit? 

- Nu am spus asta. Dacă ţi se pare că auzi vreun reproș, acela 
vine din propria ta vină, nu din acuzaţiile mele. Nu sunt de partea 
nimănui, știi asta. Niciodată n-am fost de partea nimănui. 

- Vorbeşti de parcă lenea ar fi cea mai mare virtute, mormăi 
Întâiul dintre Magi. 

- Chiar este, atunci când a acţiona înseamnă a lua parte la 
ciorovăielile voastre. Uiţi, Bayaz, că am văzut toată povestea asta de 
nenumărate ori şi mi se pare teribil de agasantă. Istoria se repetă. 
Fratele se întoarce împotriva fratelui. Așa cum s-a luptat Juvens cu 
Glustrod, așa cum s-a luptat Kanedias cu Juvens, așa se luptă acum 
Bayaz cu Khalul. Oameni mai mici într-o lume mai mare, cu la fel de 


multă ură și fără îndurare. Se va sfârşi oare această rivalitate 
sordidă precum s-au sfârşit celelalte? Sau mai rău? 

Bayaz pufni pe nas. 

- Să nu ne prefacem că ţi-ar păsa atât de mult încât să te scoli din 
pat pentru noi. 

— Nu, nu îmi pasă. Recunosc de bunăvoie. Niciodată nu am 
semănat cu tine sau cu Khalul și nici cu Zacharus sau Yulwei. 
Ambiţia mea nu este nemărginită ca a voastră, și aroganţa mea nu 
este nici ea fără fund. 

- Nu, așa este, spuse Bayaz sugându-și dezgustat gingiile și 
aruncându-și furculița în farfurie. Frivolitatea ta este fără margini și 
indolenţa ta nu are fund. 

- Și năravurile și calitățile mele sunt mărunte. Niciodată nu m-a 
interesat să refac lumea după planurile mele măreţe. Sunt 
mulțumită cu lumea asta așa cum este ea, așa că sunt un pitic 
printre giganți. 

Îi privi oaspeţii pe rând. 

— Însă piticii nu se lasă striviţi de tălpile nimănui. 

Jezal îi surprinse privirea iscoditoare oprită asupra lui și își 
redirecționă atenția asupra bucății de carne asemănătoare 
cauciucului. 

— Este lungă lista cu cei pe care i-ai călcat în picioare în goană 
după îndeplinirea ambițiilor tale, nu-i așa, dragostea mea? 

Jezal începu să simtă apăsarea furiei lui Bayaz. 

- Nu este nevoie să vorbeşti în cimilituri, soră, mârâi bătrânul. 
Înţeleg ce vrei să spui. 

- O, am uitat. Îți place vorba directă şi nu poți să suferi 
înșelăciunea. Mi-ai spus asta imediat după ce mi-ai spus că n-ai să 
mă părăsești niciodată și chiar înainte de a pleca de lângă mine ca 
să-ți găsești pe alta. 

- N-a fost alegerea mea. Mă nedreptăţeşti, Cowneil. 

- Eu te nedreptăţesc pe tine? şuieră ea, iar acum mânia ei îl apăsa 
pe Jezal din partea opusă. Cum te nedreptățesc, frate? Oare nu ai 
plecat? Oare nu ţi-ai găsit pe alta? Oare nu ai furat tu de la Creator, 
mai întâi secretele, apoi fiica? 

Jezal se foi în scaun și își vâri capul între umeri, simțindu-se ca o 


nucă prinsă în cleşte. 

- O chema Tolomei. Ţi-o mai aduci aminte? 

Căutătura cruntă a lui Bayaz deveni și mai glaciară. 

— Am greșit și încă mai plătesc pentru greșelile mele. În fiecare zi 
mă gândesc la ea. 

- Cât de insuportabil de nobil eşti! râse batjocoritor Cowneil. 
Sunt convinsă că ar leşina de emoție dacă te-ar putea auzi! Și eu mă 
gândesc din când în când la ziua aceea. Ziua care a pus capăt 
Timpurilor Străvechi. Când ne-am strâns în faţa Casei Creatorului 
setoși de răzbunare. Cum ne-am folosit toată Arta și întreaga furie și 
n-am reușit nici măcar să facem o zgârietură în porți. Cum i-ai șoptit 
lui Tolomei în miez de noapte și ai implorat-o să te lase să intri. 

Cowneil își apăsă mâinile veștejite pe piept. 

- Și cât de tandre au fost cuvintele pe care le-ai folosit. Cuvinte 
pe care nici nu bănuiam că le cunoşti. Până și o scorpie ca mine a 
fost emoţionată. Cum te-ar fi putut refuza o ființă nevinovată ca 
Tolomei, fie că era vorba să-ţi deschidă porţile tatălui ei, fie că 
trebuia să-și deschidă picioarele în faţa ta? Și, spune-mi, frate, cum 
ai răsplătit-o pentru sacrificiul ei? Pentru că te-a ajutat, pentru că a 
avut încredere în tine, pentru că te-a iubit? Ce dramatică trebuie să 
fi fost scena! Voi trei, pe acoperiș. O tânără naivă, tatăl ei gelos şi 
iubitul ei secret. 

Scoase un hohot amar de râs. 

- Asta n-a fost niciodată o reţetă de succes, dar rareori a avut un 
final atât de nefericit ca al vostru. Și tatăl, și fiica. Iar drumul de pe 
acoperiș până jos era unul foarte lung. 

- Kanedias nu avea strop de milă, mârâi Bayaz, nici măcar pentru 
propriu-i copil. Şi-a aruncat fiica de pe acoperiș chiar în fața mea. 
Apoi ne-am luptat, iar eu l-am azvârlit în flăcări. Şi l-am răzbunat pe 
stăpânul nostru. 

—- O, minunat! exclamă Cowneil bătând din palme cu falsă 
încântare. Finalurile fericite sunt pe placul tuturor! Mai spune-mi 
ceva. Ce anume te-a făcut s-o plângi atât de mult pe Tolomei, când 
eu însămi nu am reușit niciodată să te fac să verși vreo lacrimă? Ia 
spune-mi, frate, ţi-ai dat cumva seama că îţi plac neprihănitele? 

Bătu des din gene cu afectare ironică, expresie stranie și 


nepotrivită pe chipul ei bătrân. 

- Sau inocența? Virtutea cea mai pasageră și mai lipsită de 
valoare dintre toate? Virtutea cu care eu nu m-am combinat 
niciodată. 

— Soră a mea, poate că este unicul lucru cu care nu te-ai combinat 
vreodată. 

— O, superb, vechea mea dragoste, foarte bine. Mai presus de 
orice mi-a plăcut întotdeauna mintea ta cea ageră. Desigur, Khalul a 
fost un amant mai priceput, dar niciodată nu a avut pasiunea ta, nici 
cutezanța ta. 

Străpunse bucata de carne cu furculița, cu un gest plin de 
ranchiună. 

- Să te apuci să călătorești până la Marginea Lumii la vârsta ta? 
Ca să furi acel lucru pe care stăpânul ne-a interzis să-l atingem? Ăsta 
da curaj. 

Bayaz se strâmbă dispreţuitor. 

- Ce știi tu despre curaj ca să vorbeşti așa? Tocmai tu, care n-ai 
iubit pe nimeni în afară de tine însăţi în toți acești ani foarte lungi? 
Tu, care nu ţi-ai asumat niciodată vreun risc și care nu ai dăruit 
nimic şi nu ai construit nimic? Tu, care ai lăsat pradă putregaiului 
toate darurile pe care ţi le-a făcut stăpânul nostru? Lasă-ţi poveștile 
în țărână, soră a mea, acolo unde le este locul. Nimănui nu-i pasă, 
cu atât mai puţin mie. 

Cei doi Magi se priviră cu ură într-o tăcere ca de gheaţă, într-o 
atmosferă încărcată de clocotul furiei lor. Scaunul lui Nouădegete 
scârțâi ușor când acesta și-l trase precaut mai departe de masă. 
Vizavi de el, Ferro se uita în jur cu neîncredere absolută. Malacus 
Quai își dezvelise dinţii, cu ochii fioroși aţintiți asupra maestrului 
său. Jezal își ţinea respiraţia, neputând face altceva decât să spere 
că această dispută de neînțeles pentru el nu se va sfârși prin 
incendierea cuiva. Mai ales nu a lui. 

- Ei, îndrăzni fratele Picior-Lung, eu unul aș dori să mulțumesc 
gazdei noastre pentru această masă excelentă... 

Cei doi Magi îl fixară cu priviri necruțătoare. 

- Acum, că suntem aproape de... de destinația noastră... finală... 
hm... 


Navigatorul înghiți în sec și își cobori ochii în farfurie. 
— Nu contează. 


În pielea goală, și mereu încruntată, Ferro își trăsese un picior la 
piept şi îşi zgândărea o crustă de pe genunchi. 

Privi nemulțumită la pereţii groși ai încăperii, închipuindu-și 
uriașa greutate a pietrei vechi din jurul ei. Își aminti cum se uitase 
la fel la pereţii celulei ei din palatul lui Uthman și cum se ridica cu 
greu ca să ajungă la ferestruica de lângă tavan. Își aminti razele 
soarelui pe chipul ei și visurile de libertate. Îşi aminti cum o rodea 
fierul cătușei de la gleznă, și lanţul cel lung și subțire, mult mai 
solid decât lăsa impresia, își aminti cum se luptase cu el, cum 
încercase să-l roadă cu dinţii, cum își trăsese piciorul până reușise 
să-şi dea sângele. Ura pereţii. Întotdeauna i se păruseră a fi fălcile 
unei capcane. 

Ferro se uită urât la pat. Ura paturile și canapelele și pernele. 
Lucrurile moi te înmuiau, iar ea nu avea nevoie de așa ceva. Îşi 
aminti de un pat moale pe care zăcuse în întuneric în primii ei ani 
de sclavie. Pe vremea când era doar o copilă, și era micuță, și era 
slabă. Îşi aminti cum zăcuse în întuneric și plânsese în hohote 
înfricoşată de singurătate. Ferro scormoni cu furie, până la sânge, 
zgaiba de pe genunchi. Ura copilul acela neputincios și prost care se 
lăsase prins în capcană. Detesta această amintire. 

Se uită cu și mai mare nemulțumire la Nouădegete, care dormea 
pe spate cu așternuturile mototolite şi adunate în jurul lui, cu capul 
dat pe spate, gura deschisă, ochii închiși, respirând ușor pe nas. 
Dormea ca un copil. De ce se culcase cu el? Și de ce continua să o 
facă? N-ar fi trebuit niciodată să se atingă de el. N-ar fi trebuit 
niciodată să-i vorbească. Nu avea nevoie de el, de prostul ăsta alb, 
uriaș și urât. 

Nu avea nevoie de nimeni. 

Ferro îşi tot spunea cât de mult urăște toate lucrurile astea, își 
spunea că ura nu i se va ostoi niciodată. Însă, oricât de mult 
strângea din buze și se încrunta și îşi zgândărea coaja rănilor, îi era 
greu să simtă la fel ca înainte. Se uită la pat, la lemnul negru care 
lucea în scânteierea jăraticului din cămin, la mișcarea umbrelor pe 


așternuturile mototolite. Cui i-ar păsa dacă s-ar culca aici, nu pe 
salteaua rece din camera ei? Patul nu-i era dușman. Așa că se sculă 
de pe scaun, traversă tiptil încăperea și se strecură în pat, cu spatele 
la Nouădegete, cu grijă să nu-l trezească. Nu de dragul lui, firește. 

N-avea chef să se justifice. 

Zvâcni din umeri și se trase mai aproape de căldura bărbatului. Îl 
auzi cum mormăie în somn, îl simţi cum se mișcă. Se încordă, 
pregătită să sară din pat, ținându-și răsuflarea. Braţul lui o cuprinse 
şi îi murmură ceva în ureche, fragmente de cuvinte venite din somn. 
Îi simţea respirația fierbinte pe gât. 

Iar trupul lui masiv, lipit de spatele ei, nu o mai făcu să se simtă 
prinsă în capcană. Greutatea mâinii lui albe pe pieptul ei, greutatea 
brațului lui în jurul mijlocului ei... erau senzații aproape plăcute. Şi 
se încruntă din nou. 

Nimic bun nu avea cum să dureze prea mult. 

Așa că îl apucă de mână, îi mângâie ciotul degetului lipsă, își 
împleti degetele cu ale lui și își închipui că este în siguranţă și că 
este împlinită. Ce rău făcea dacă își închipuia asta? Strânse mai tare 
la piept mâna bărbatului. 

Pentru că știa că nu va dura prea mult. 


Inaintea furtunii 


- Bun venit, domnilor. Domnule general Poulder, domnule 
general Kroy. Bethod s-a retras până la Șuvoiul Alb și este greu de 
crezut că va mai găsi vreun teren bun pe care să ne înfrunte. 

Burr răsuflă energic, îmbrăţișând întreaga adunare cu o privire 
gravă. 

— Cred că lupta va avea loc mâine. 

— Bravo! strigă Poulder, plesnindu-se peste picior cu mult aplomb. 

- Oamenii mei sunt pregătiți, murmură Kroy ridicându-și bărbia 
cu doi centimetri, cât îi permitea regulamentul. 

Cei doi generali, împreună cu membrii din conducerea trupelor 
lor, se priviră duşmănos, fiecare încercând să întreacă entuziasmul 
războinic al rivalului său. West simți că-i vine să strâmbe din nas. 
Nici două găști de copii din curtea școlii nu s-ar fi purtat cu mai 
puţină maturitate. 

Burr ridică din sprâncene și se întoarse la hărţile lui. 

- Din fericire pentru noi, arhitecţii care au ridicat fortăreața de la 
Dunbrec au studiat şi terenul din jur. Avem norocul să fim în 
posesia unor hărți extrem de amănunțite. În plus, un grup de 
nordici, care au trecut de curând de partea noastră, ne pot furniza 
informaţii detaliate despre forțele, poziția și intenţiile lui Bethod. 

- De ce am da crezare unei haite de javre nordice, mârâi 
disprețuitor generalul Kroy, când nu manifestă loialitate nici măcar 
față de propriul lor rege? 

- Permiteți-mi, domnule, intonă West, dacă prințul Ladisla ar fi 
fost dispus să-i asculte, atunci poate că ar mai fi fost alături de noi. 
Împreună cu divizia lui. 

Generalul Poulder chicoti vesel, dimpreună cu oamenii săi. 
Evident că generalul Kroy nu părea la fel de amuzat. Îi aruncă lui 
West o privire asasină, la care tânărul răspunse cu o expresie 
impenetrabilă. 

Burr își drese vocea și se avântă mai departe: 


- Bethod a cucerit fortăreaţa Dunbrec, spuse lovind cu vârful 
bățului indicator în hexagonul negru de pe hartă. lar aceasta este 
astfel poziționată încât acoperă unicul drum important care vine din 
Englia, la întâlnirea cu Șuvoiul Alb, granița noastră de nord. Drumul 
se apropie de fortăreață dinspre vest și se îndreaptă spre est printr-o 
vale largă cu malurile împădurite. Cea mai mare parte a trupelor lui 
Bethod şi-a ridicat tabăra lângă fortăreață, dar el intenționează să 
lanseze un atac la vest de drum, de îndată ce ne vom arăta vederii. 

Indicatorul lui Burr izbi cu putere linia întunecată, șfichiuind 
hârtia groasă a hărții. 

- Valea prin care trece râul este goală, cu excepția unor tufe de 
orz sălbatic şi bolovani desțeleniți, oferindu-i din belșug spațiu 
pentru manevre. 

Se întoarse spre ofițeri, cu bățul strâns în pumn, și se sprijini cu 
mâinile de masa din față. 

— Vreau să-i cădem în cursă. Sau, mai bine spus... să-i dăm 
senzaţia asta. Generale Kroy? 

Kroy își dezlipi privirea furibundă de pe chipul lui West și 
răspunse posomorât: 

- Da, Lord Mareșal? 

- Divizia ta urmează să se desfăşoare peste drum, de unde va 
înainta pas cu pas spre fortăreață, încurajându-l astfel pe Bethod să- 
şi lanseze atacul. Pas cu pas, spun, fără gesturi nesăbuite şi eroisme 
ieftine. Între timp, divizia generalului Poulder va fi trecut printre 
copacii de pe creasta nordică de aici — băţul indicator lovi pata 
verde de pe hartă — ajungând chiar în faţa poziţiei generalului Kroy. 

- Chiar în faţa poziţiei generalului Kroy, rânji Poulder, de parcă i 
se făcuse vreo favoare specială. 

Kroy se îmbufnă scârbit. 

- Chiar în faţă, da, continuă Burr. Când trupele lui Bethod vor fi 
ocupate în vale, misiunea voastră este să le atacați de sus și să loviți 
în flanc. Este extrem de important să așteptați până când nordicii 
vor fi absolut toți angajați în luptă, generale Poulder, pentru ca să-i 
putem încercui, să-i copleșim numeric, și să-i nimicim dintr-un 
singur atac. Dacă le permitem să se retragă spre vadurile râului, 
fortăreața le va acoperi retragerea, iar noi nu vom putea să-i 


urmărim. Recucerirea fortăreței Dunbrec ar dura luni întregi. 

- Desigur, Lord Mareșal, exclamă generalul Poulder, divizia mea 
va aștepta până în ultimul moment, te asigur de asta! 

Kroy pufni pe nas. 

- Nici n-ar trebui să-ţi fie prea greu. Din câte știu, ești maestru 
atunci când vine vorba să întârzii. N-ar mai fi deloc nevoie să ne 
luptăm acum dacă i-ai fi interceptat pe nordici săptămâna trecută, 
în loc să le permiţi să treacă pe lângă tine! 

Poulder se zbârli. 

- Ţi-e uşor să vorbeşti când ai stat pe aripa dreaptă fără să faci 
nimic! E un noroc că n-au trecut noaptea! Ai fi confundat retragerea 
cu un atac și ai fi fugit cu întreaga divizie din calea lor! 

- Domnilor, vă rog! mugi Burr, izbind în masă cu bățul. Fiecare 
om va avea parte de luptă din plin, vă asigur de asta, iar dacă 
fiecare dintre noi îşi va face datoria, vom avea parte şi de glorie! 
Dacă vrem ca planul nostru să dea rezultate, trebuie să conlucrăm! 

Râgâi și își linse supărat buzele, în vreme ce cei doi generali și 
oamenii lor se uitau cu ură unii la alţii. West ar fi izbucnit în râs, 
dacă n-ar fi fost în joc viaţa oamenilor, inclusiv a lui. 

- Generale Kroy, spuse Burr cu tonul unui părinte care vorbeşte 
cu un copil năbădăios. Doresc să fiu sigur că ţi-ai înţeles ordinele. 

- Trebuie să-mi desfășor divizia peste drum, șuieră Kroy, şi să 
avansez încet şi ordonat spre est, către Dunbrec, atrăgându-i în luptă 
pe Bethod și pe sălbaticii lui. 

— Aşa este. Generale Poulder? 

— Trebuie să mă ascund cu divizia mea printre copaci, chiar în 
fața regimentelor generalului Kroy, pentru ca, în ultimul moment, să 
atac lepădăturile nordice din flanc. 

Burr schiță un zâmbet. 

— Corect. 

- Excelent plan, Lord Mareşal, dacă îmi este permis a spune asta! 
se trase vesel Poulder de mustață. Fii sigur că eu și calul meu îi vom 
face bucăţi. Bu-căţi! 

— Mă tem că nu vei lua cavaleria cu tine, generale, spuse West pe 
ton impasibil. Pădurea este deasă, iar caii nu vor fi de niciun folos. 
Ba chiar le-ar putea da de veste nordicilor că te afli acolo. Nu ne 


putem asuma acest risc. 

-— Dar... cavaleria mea, murmură Poulder zdrobit de durere. Cele 
mai bune regimente ale mele! 

- Vor rămâne aici, rosti West pe același ton, lângă cartierul 
general al mareșalului Burr, sub directa lui comandă, ca rezervă. 
Vom intra în luptă și cu cavaleria, dacă situaţia o va cere. 

De această dată fu nevoit să întâmpine furia lui Poulder cu o 
privire impenetrabilă, în vreme ce chipurile lui Kroy şi ale ofițerilor 
lui se lăbărțară în zâmbete acre. 

- Nu prea cred..., șuieră Poulder. 

Burr nu-l lăsă să continue. 

— Aceasta este hotărârea pe care am luat-o. Mai este un lucru de 
care trebuie să ţineţi cont. Sunt zvonuri care spun că Bethod a 
chemat întăriri. Nişte primitivi ciudaţi de dincolo de munți. Staţi cu 
ochii căscaţi și cu flancurile bine apărate. Vă voi da mâine de știre 
când va fi momentul să lovim. Cel mai probabil înainte de prima 
geană de lumină. Asta a fost tot. 

- Putem trage nădejde că vor face ce li s-a spus? șopti West 
urmărind cu privirea cele două grupuri care se scurgeau afară din 
cort. 

— Ce altceva am putea face? 

Mareșalul se aruncă într-un scaun și își propti mâinile pe 
abdomen, privind morocănos la hartă. 

- Eu nu mi-aş face atâtea griji. Kroy nu are altă opțiune decât să 
coboare în vale şi să se lupte. 

— Dar Poulder? Îl cred în stare să găsească o altă scuză pentru a 
rămâne la adăpostul pădurii. 

Lordul Mareșal scutură din cap rânjind. 

- Și să-l lase pe Kroy singur să se lupte? Dacă îi învinge pe 
nordici de unul singur și își arogă toate meritele? Nu. Poulder n-ar 
risca asta. Planul nostru îl obligă să colaboreze. 

Se întrerupse și își ridică ochii la West. 

— Iar tu ai face bine să-i tratezi pe amândoi cu ceva mai mult 
respect. 

- Credeţi că merită, domnule? 

— Sigur că nu. Dar dacă, să zicem, se întâmplă să pierdem mâine, 


mai mult ca sigur că unul dintre ei îmi va lua locul. Ce se va alege 
de tine în cazul ăsta? 

West se strâmbă. 

- Voi fi distrus, domnule. Dar nu voi reuși să împiedic asta dacă 
voi începe să fiu politicos de acum înainte. Ei mă detestă pentru 
ceea ce reprezint, nu pentru ce-mi iese pe gură. Așa că-i mai bine să 
spun ce vreau atâta vreme cât mai pot. 

- Cred că ai dreptate. Sunt cumplit de enervanţi amândoi, dar 
măcar le putem anticipa tâmpeniile. Pe mine Bethod mă 
îngrijorează. Oare va face ce vrem noi să facă? 

Burr râgâi, înghiţi și râgâi din nou. 

- La naiba cu indigestia asta blestemată! 


Treicopaci şi Copoiul stăteau tolăniți pe o băncuţă la intrarea 
cortului, stranie pereche în mulțimea scrobită de ofițeri și gărzi. 

— Mie îmi cam miroase a bătălie, spuse Treicopaci la vederea lui 
West. 

— Aşa este. 

West îi arătă oamenii lui Kroy îmbrăcaţi în uniforme negre. 

— Jumătate din trupe vor cobori în vale mâine dimineață, sperând 
să-l poată atrage pe Bethod în luptă. 

Apoi arătă spre suita stacojie a lui Poulder. 

- Cealaltă jumătate se vor ascunde printre copaci, cu intenţia de 
a-l lua prin surprindere atunci când va încerca să se retragă. 

Treicopaci dădu încetișor din cap. 

— Mi se pare un plan bun. 

- Bun și simplu, zise și Copoiul. 

West se cutremură. Abia dacă se putea uita la bărbatul acesta. 

- N-am fi avut niciun plan dacă nu ne-aţi fi adus informaţiile 
alea, reuşi să mârâie el printre dinţii încleștați. Sunteţi siguri că 
putem avea încredere în ce ne-a spus? 

— Cât se poate de siguri, răspunse Treicopaci. 

Copoiul zâmbi cu gura până la urechi. 

- Fiori-îți-dau e în regulă și, din câte am aflat și noi, cred că 
spune adevărul. Firește, însă, nu există garanţii. 

- Desigur că nu. Meritaţi să vă odihniti. 


— N-aș spune nu. 

— V-am găsit loc la extremitatea stângă a frontului, la capătul 
diviziei conduse de generalul Poulder, în pădure, pe teren înalt. 
Acolo veţi fi feriți. Mâine acolo va fi cel mai sigur loc din toată 
armata. Aşezaţi-vă, faceţi-vă focul și, dacă totul merge bine, data 
viitoare când ne vom întâlni va fi în fața cadavrului lui Bethod. 

Le întinse mâna. 

Treicopaci i-o strânse râzând. 

- Acum vorbeşti pe limba noastă, Furiosule. Ai grijă de tine. 

Și, împreună cu Copoiul, porni să urce coasta spre linia copacilor. 

— Colonele West? 

Știu cui aparţine vocea chiar dinainte de a se întoarce. Nu erau 
prea multe femei în tabără care să-i caute de vorbă. Cathil stătea în 
noroi până la glezne, cu o haină de împrumut înfășurată în jurul ei. 
Părea cumva rușinată, cumva sfioasă, însă, doar la vederea ei, West 
se simți cumva lovit de un val de furie şi jenă. 

Ştia că nu-i corect. Nu avea niciun drept asupra ei. Nu era corect, 
dar asta nu făcea decât să înrăutățească lucrurile. Nu se putea gândi 
decât la fața Copoiului și la gemetele ei, îh... îh... îh. Atât de 
neașteptate. Atât de frustrante. Atât de oribile pentru el. 

- Ar fi bine să te duci cu ei, îi spuse West cu politeţe de gheaţă, 
incapabil să mai spună şi altceva. Acolo e cel mai sigur. 

Se întoarse să plece, dar fata îl opri. 

- Nu-i așa că tu ai fost lângă cort... noaptea trecută? 

- Da, mă tem că eu am fost. Venisem să văd dacă ai nevoie de 
ceva, minţi el. Habar n-am avut că vei fi... cu cine erai. 

- N-am vrut să... 

— Chiar Copoiul? murmură el cu chipul strâmbat de nedumerire 
totală. Chiar cu el? Adică... de ce? 

De ce cu el şi nu cu mine, voise să spună, dar reuși să se oprească 
la timp. 

- Știu... ştiu ce trebuie să crezi... 

- Nu ai de ce să-mi dai explicaţii! şuieră el, deși tocmai ce i le 
ceruse. Cui îi pasă ce cred eu? 

Se răstise cu mai mult venin în suflet şi în glas decât intenționase, 
dar pierderea controlului nu făcu decât să-l înfurie și mai tare și să-l 


scoată din minți. 

- Nu-i treaba mea cu cine te fuţi! 

Fata tresări și îşi cobori ochii. 

- N-am vrut să... Îţi datorez foarte multe, știu asta. Doar că... ești 
mult prea furios pentru mine. Asta-i tot. 

Și începu să urce dealul în urma nordicilor, iar West rămase cu 
ochii la ea, nevenindu-i să-și creadă urechilor. Îi plăcea mai mult să 
se culce cu sălbaticul ăla împuţit doar pentru că el era prea furios? 
Era atât de nedrept, că simţi cum se sufocă de furie. 


Întrebări 


Colonelul Glokta dădu buzna în sufragerie, teribil de grăbit, 
luptându-se cu catarama de la centură. 

- La naiba! spumegă el de furie. 

Era extrem de neîndemânatic. Nu putea să și-o închidă cum 
trebuie. 

— La naiba, la naiba! 

- Ai nevoie de ajutor? îl întrebă Shickel ţintuită în spatele mesei, 
cu urmele negre ale arsurilor pe umeri, cu rănile deschise uscate 
precum hălcile de carne de la măcelărie. 

— Nu, n-am nevoie de niciun ajutor afurisit! zbieră el, aruncându- 
și centura pe dușumea. Am nevoie să-mi explice cineva ce naiba se 
întâmplă aici! E o rușine! Cum se face că oamenii din regimentul 
meu se fâțâie încolo și încoace în pielea goală? Nu permit așa ceva! 
Mai ales cu răni așa de urâte! Unde ţi-e uniforma, fetițo? 

- Mi-am închipuit că vei fi mai îngrijorat din caza Profetului. 

- Dă-l încolo! se răsti Glokta, strecurându-se pe bancheta din faţa 
ei. Cum rămâne cu Bayaz? Cum rămâne cu Întâiul dintre Magi? Cine 
este? Ce urmărește ticălosul ăsta bătrân? 

Shickel schiță un surâs blând. 

- A, asta te frământă. Credeam că ştie toată lumea. Răspunsul 
este... 

- Da! bolborosi colonelul, nerăbdător ca un școlar. Răspunsul 
este? 

Ea izbucni în râs și lovi cu palma băncuţa pe care stătea. Buf, buf, 
buf. 

— Răspunsul este... 


Răspunsul este... 

Buf, buf, buf. Ochii lui Glokta se deschiseră brusc. Afară încă mai 
era întuneric. Doar o rază palidă intra printre perdele. Cine bate cu 
pumnii în ușă la ora asta? Veștile bune vin la lumina zilei. 


Buf, buf, buf. 

- Da, da! zbieră el. Sunt olog, nu surd! Te-am auzit, naiba să te 
ia! 

- Atunci deschide afurisita asta de ușă! 

Voce înăbușită, dar accentul styrian inconfundabil. Scorpia de 
Vitari. Exact ce-mi trebuie în toiul nopţii. Glokta încercă din toate 
puterile să-şi domolească gemetele pe când își descâlcea mădularele 
amorțite din așternuturile transpirate, răsucindu-și încet capul ca să- 
și relaxeze gâtul, dar nereușind. 

Buf, buf. Oare când mi-a bătut ultima oară o femeie la ușa 
dormitorului? Își luă bastonul de pe cuvertură, îşi înfipse în buza 
inferioară cei câţiva dinţi rămași în gură şi gemu încetișor dându-se 
cu multă grijă jos din pat. Puse un picior pe dușumea, apoi se ridică 
brusc în capul oaselor, cu ochii strânși de durerea care-i săgetă cu 
otravă spatele. Gâfâia de parcă ar fi alergat cincisprezece kilometri. 
Temeţi-vă de mine, temeţi-vă de mine, toţi trebuie să vă temeţi de mine! 
În cazul în care reușesc să mă dau jos din pat. 

Buf. 

— Vin, naiba să te ia! 

Îşi propti bastonul în podea și se balansă ca să ajungă în poziţie 
verticală. Ușurel, ușurel. Muşchii din piciorul schilodit îi tremurau 
puternic, făcând laba fără degete să zvâcnească aidoma unui pește 
aruncat pe uscat. Blestematul! Dacă nu m-ar durea atât de rău, aș zice 
că-i al altcuiva. Dar calm, calm, trebuie să fim amabili. 

- Ssst, sâsâi el ca un părinte ce își alină copilul care plânge, în 
vreme ce își masa încetișor mușchii distruși și încerca să-și 
domolească respiraţia. Ssst. 

Iar convulsiile se calmară, ajungând un freamăt suportabil. Mă 
tem că doar la atât ne putem aștepta. Îşi trase în jos cămașa de noapte 
răsucită în timpul somnului, se târî până la ușă, răsuci furios cheia 
în broască și deschise. Vitari era pe coridor, lipită de perete, siluetă 
mai întunecată decât umbrele din jur. 

- Tu, mârâi el șchiopătând spre scaun. Pur și simplu nu poţi să 
stai de-o parte, nu? Ce te fascinează atât la dormitorul meu? 

Femeia intră și se uită cu dispreţ la încăperea sărăcăcioasă. 

- Poate că îmi place să te văd cum te zvârcolești de durere. 


Glokta pufni pe nas, frecându-și cu blândețe genunchiul în flăcări. 

— Înseamnă că te-ai udat între picioare. 

— Ai să te miri, dar nu. Arăţi ca moartea. 

- Când n-arăt așa? Ai venit să-ţi bai joc de înfățișarea mea, sau ai 
vreo treabă cu mine? 

Vitari își încrucișă braţele lungi peste piept și se sprijini de 
perete. 

— Trebuie să te îmbraci. 

— Alt pretext ca să mă vezi în fundul gol? 

— Te cheamă Sult la el. 

— Acum? 

Femeia își dădu ochii peste cap. 

- O, nu, avem tot timpul din lume. Îl ştii cum este. 


— Unde mergem? 

— Ai să vezi când vom ajunge acolo. 

Și Vitari grăbi pasul, făcându-l să se strâmbe și să icnească de 
durere pe când șchiopăta prin galeriile întunecate, pe aleile 
umbroase, prin curţile cenușii ale Agriontului, complet lipsite de 
culoare în primele ore ale dimineții. 

Cizmele îi scrâșneau neîndemânatice pe pietrișul parcului. Iarba 
era încărcată cu rouă rece, aerul — greu de ceața dimineţii. Copacii 
se înălțau ameninţători pe lângă ei, ca niște gheare negre în tenebre. 
Apoi ajunseră la un zid impunător. Vitari îl conduse spre o poartă 
mare flancată de două gărzi. Armurile grele le erau lucrate în aur, 
halebardele grele le erau bătute în aur, soarele de aur al Uniunii le 
era brodat pe pieptare. Cavalerii Ordinului Regal. Gărzile personale ale 
Regelui. 

— Aici e palatul? murmură Glokta. 

- Nu, e mahalaua, deșteptule. 

- Staţi, îi opri unul dintre cei doi cavaleri ridicând mâna 
înmănușată, iar vocea îi răzbătu prin grilajul coifului. Cine sunteţi și 
cu ce treabă aici? 

- Superiorul Glokta, răspunse, șontâcăind până la zid ca să se 
sprijine de pietrele lui igrasioase şi apăsându-și cu furie limba de 
gingiile goale ca să contrabalanseze durerea din picior. Cât privește 


treaba pe care am avea-o aici, întreab-o pe ea. Ce pot eu să-ți spun 
este că n-a fost ideea mea să venim până aici. 

- Practician Vitari. Arhilectorul ne așteaptă. Şi știi asta, boule, că 
ţi-am spus atunci când am ieșit pe poartă. 

Dacă ar fi fost posibil ca un om îmbrăcat din cap până în picioare 
în armură să pară jignit, atunci acesta cu siguranţă că așa părea. 

— Protocolul îmi impune să întreb pe fiecare... 

- Deschide-o! lătră Glokta apăsându-și coapsa cu pumnul, cât 
încă mai pot să mă târăsc singur! 

Bărbatul bătu mânios în poartă și o uşă mică se deschise de 
îndată. Vitari se aplecă pentru a putea trece, iar Glokta o urmă 
şontâcăind pe o potecă din pietre tăiate cu multă migală, printr-o 
grădină plină de umbre. Crengile înmugurite ale copacilor erau 
îmbrăcate în rouă rece, stropi grași de apă picurau de pe statuile 
impozante. De undeva, nevăzută de nimeni, o cioară croncăni 
lugubru, spărgând nemișcarea dimineţii. În faţa lor se înălța palatul 
întunecat în prima lumină a zorilor, un talmeș-balmeș de 
acoperișuri, turnuri, sculpturi, zidărie ornamentală. 

- Ce căutăm aici? şuieră Glokta. 

— Ai să vezi. 

Urcă cu greu o treaptă între două coloane falnice și alți doi 
Cavaleri ai Ordinului Regal, atât de nemișcaţi și tăcuţi, încât ai fi 
putut spune că nu erau decât două armuri goale. Bastonul pocnea 
ritmic pe pardoseala din marmură a sălii cu ecou, luminate slab de 
lumânări pâlpâitoare. Pereţii erau în întregime acoperiți cu frize 
întunecate: scene ale uitatelor victorii și împliniri - regi arătând 
ceva cu mâna, regi fluturând săbii, regi citind proclamaţii, regi cu 
piepturile umflate de fală. Se mai chinui să urce alte câteva trepte 
pe lângă pereţi pe care erau gravate splendide flori de aur ce 
străluceau în lumina lumânărilor. Vitari îl aştepta nerăbdătoare în 
capul scării. La naiba, oricât de superbă ar fi scara asta, tot nu mi-e 
UȘOr s-o urc. 

- Acolo jos, îi șopti practiciana. 

La vreo douăzeci de pași distanţă de ei, câțiva oameni cu priviri 
nefericite erau strânși în jurul unei uși. Un Cavaler al Regelui stătea 
pe un scaun, fără coif, cu capul în mâini. Alți trei bărbați, strânși 


unul într-altul, vorbeau cu voci scăzute și profund neliniștite. 
Șoaptele lor înspăimântate ricoşau din pereţi și reverberau de-a 
lungul coridorului. 

— Tu nu vii? 

Vitari clătină din cap. 

— Nu mi-a spus să vin și eu. 

Cei trei bărbaţi îl priviră lung pe Glokta care se apropia 
şchiopătând de ei. Ia uită-te pe cine găsim noi șușotind pe lângă ușile 
palatului chiar înainte de ivirea zorilor! Lordul Șambelan Hoff purta o 
haină de casă aruncată în grabă peste cămașa de noapte, iar chipul 
lui durduliu parcă încă se mai afla sub impresia unui coșmar recent. 
Un colț al gulerului de la cămașa Lordului Mareșal Varuz era ridicat, 
iar părul cărunt îi era vâlvoi. Înaltul Judecător Marovia avea obrajii 
supţi, ochii încercuiți cu roşu, iar mâna acoperită cu piele hepatică 
îi tremură ușor când arătă spre ușă. 

- Înăuntru, şopti el. Înfiorătoare treabă. Înfiorătoare. Ce se poate 
face? 

Glokta se încruntă, șchiopătă pe lângă garda care plângea în 
hohote și intră. 

Într-un dormitor. Magnific. În fond, suntem în palat. Pe tapetul în 
culori vii erau atârnate pânze întunecate în rame poleite. Căminul 
enorm era cioplit din piatră maro şi roșie, semănând cu un templu 
kantic în miniatură. Patul cu patru stâlpi părea mai spaţios decât 
întregul dormitor al lui Glokta. Așternuturile mototolite erau date la 
o parte, dar nu se vedea nici urmă de locatar. Una dintre ferestrele 
înalte era întredeschisă, și prin ea intra adierea rece din lumea 
cenușie de afară, făcând flăcările lumânărilor să danseze și să 
pâlpâie. 

Arhilectorul Sult stătea în mijlocul încăperii, de cealaltă parte a 
patului, privind îngândurat podeaua. Glokta ar fi fost dezamăgit 
dacă s-ar fi așteptat ca și șeful lui să arate la fel de neîngrijit precum 
cei trei din fața ușii. Straiul alb al Arhilectorului era imaculat, ca de 
obicei; părul său alb era îngrijit pieptănat, ca de obicei. Își ținea 
împreunate în față mâinile-i îmbrăcate în mănuși albe. 

- Eminenţă... gâfâi Glokta șontâcăind spre el. 

Atunci observă ceva pe podea. Un lichid întunecat la culoare care 


lucea în lumina lumânărilor. Sânge. Oare de ce nu mă surprinde? 

Mai şchiopătă puţin, apropiindu-se de locul respectiv. Cadavrul 
era întins pe spate. Cearşafurile albe erau pline de sânge, patul și 
peretele erau mânjite de sânge, bordura draperiilor luxoase de la 
fereastră era îmbibată cu sânge. La fel şi cămașa de noapte de pe 
mort. O mână și-o ţinea ridicată, iar cealaltă fusese despicată chiar 
deasupra degetului mare. O rană deschisă pe unul din brațe, iar de 
acolo lipsea o bucată de carne. Ca și cum ar fi fost mușcat. Un picior 
rupt şi îndoit în poziție nefirească, cu osul fracturat ieșind prin 
piele. Gâtul fusese sfârtecat în așa hal, încât capul abia mai avea de 
ce să se țină. Însă chipul era ușor de recunoscut. Părea că zâmbește 
la stucatura delicată a tavanului, cu dinţii dezgoliți și cu ochii 
holbaţi. 

- Prințul Moștenitor Raynault a fost asasinat, murmură Glokta. 

Arhilectorul se făcu a aplauda ușurel cu două degete înmănușate 
în podul celeilalte palme. 

- O, foarte bine. Uite, vezi, exact pentru aceste observaţii 
strălucite te-am chemat eu. Da, Prinţul Raynault a fost asasinat. O 
tragedie. O crimă odioasă. O ticăloșie colosală care loveşte chiar în 
inima naţiunii noastre și îl afectează pe fiecare cetățean în parte. 
Însă nu acesta este lucrul cel mai rău. 

Arhilectorul inspiră adânc şi continuă: 

- Regele nu are fraţi, Glokta, înţelegi ce-ţi spun? Acum nu mai 
are nici urmași. lar atunci când Regele va muri, de unde crezi că va 
veni viitorul conducător ilustru? 

Glokta înghiţi în sec. Pricep. Este o inconveniență majoră. 

— Din Consiliul Deschis. 

- În urma unui scrutin, mârâi dispreţuitor Sult. Membrii 
Consiliului Deschis vor vota viitorul Rege. Câteva sute de retardați 
pe care nu te poţi bizui nici măcar să fie în stare să-şi comande 
singuri prânzul. 

Glokta înghiţi în sec. Din nou. Aproape că-mi vine să mă bucur de 
starea proastă în care se află Eminenta Sa, dacă nu ar fi și capul meu în 
joc. 

— Nu ne bucurăm de popularitate în Consiliul Deschis. 

- Ne detestă. Ba mai mult, chiar. Din cauza acțiunilor noastre 


împotriva Pânzarilor, Negustorilor de Mirodenii, împotriva Lordului 
Guvernator Vurms, și lista poate continua. Niciunul dintre acești 
nobili nu are încredere în noi. 

Și dacă Regele moare... 

— Cum îi merge Regelui cu sănătatea? 

— Nu-i merge, se încruntă Sult la cadavrul însângerat. Toată 
munca noastră poate fi distrusă dintr-o singură lovitură. Asta în 
cazul în care nu vom reuşi să ne facem prieteni în Consiliul Deschis 
câtă vreme Regele mai este în viață. În cazul în care nu vom reuși să 
îi intrăm în graţii, astfel încât să ne permită să-i alegem noi 
succesorul, sau, măcar, să influențăm considerabil alegerea acestuia. 

Îl privi lung pe Glokta cu ochi albaștri care-i scânteiau în lumina 
lumânărilor. 

- Trebuie să cumpărăm voturile, trebuie să șantajăm, trebuie să 
fim convingători, trebuie să ameninţăm ca să obținem ceea ce vrem. 
Și poţi fi sigur că nemernicii ăia trei de afară se gândesc acum exact 
la același lucru. Cum mă voi putea menţine la putere? Pe care 
candidat să sprijin? Ce voturi pot controla? Când vom anunța crima, 
va trebui să asigurăm Consiliul Deschis că ucigașul se află deja în 
mâinile noastre. Apoi se va face dreptate. Repede, brutal, și în văzul 
tuturor. Şi cine ştie ce se va alege de noi dacă voturile nu ne vor fi 
favorabile? Cu Brock pe tron, sau cu Isher, sau Heugen? 

Sult se cutremură îngrozit. 

— În cel mai fericit caz, vom rămâne fără funcții. În cel mai rău 
caz... Cadavre găsite plutind pe lângă docuri... De aceea am nevoie să 
mi-l găsești pe asasinul Prințului. De îndată. 

Glokta se uită la cadavru. La ce a mai rămas din el. 

Împunse rana deschisă cu vârful bastonului. Am mai văzut 
asemenea răni, acum câteva luni, pe cadavrul acela din parc. A fost un 
Devorator, sau, cel puţin, așa ar trebui să credem. Un curent de aer 
rece pătrunse prin fereastra deschisă. Un Devorator care a intrat pe 
fereastră. Agenţilor Profetului nu prea le stă în fire să lase asemenea 
indicii în urmă. De ce nu l-au făcut să dispară, așa cum au procedat cu 
Davoust? Să credem că, dintr-odată, nu le mai este foame? 

— Garda ce spune? 

Sult făcu un semn indiferent din mână. 


- Zice că a stat toată noaptea în faţa ușii, ca de obicei. A auzit un 
zgomot, a intrat în încăpere, l-a găsit pe Prinţ așa cum este și acum, 
iar fereastra era deschisă. A trimis imediat după Hoff. Hoff a trimis 
după mine, iar eu am trimis după tine. 

— Cu toate acestea, garda ar trebui să fie interogată cum se 
cuvine... 

Glokta se uită la mâna ridicată a lui Raynault. Era ceva în căușul 
ei. Cu multă greutate reuși să se aplece — bastonul se clătină 
primejdios de tare sub greutatea lui — și luă obiectul respectiv dintre 
degetele cadavrului. Interesant. O bucată de pânză. Pânză albă, deși 
acum pătată cu sânge. O netezi și o ridică la lumină. Era brodată cu 
fir de aur. Am mai văzut așa ceva. 

— Ce-i aia? se răsti la el Sult. Ai descoperit ceva? 

Glokta nu-i răspunse. Poate, însă a fost foarte ușor. Aproape mult 
prea ușor. 


Glokta îi făcu un semn din cap lui Frost, iar albinosul se întinse și 
trase sacul de pe capul emisarului Împăratului. În lumina nemiloasă, 
Tulkis clipi des din pleoape, inspiră adânc şi aruncă priviri furișe 
prin încăpere. O cutie albă şi murdară, intens luminată. Îl măsură 
din ochi pe Frost, așezat amenințător chiar lângă umărul lui. Îl 
măsură din ochi pe Glokta, așezat în faţa lui. Măsură din ochi 
scaunele șubrede și masa murdară și lădița lăcuită de pe ea. Nu 
păru, însă, să observe gaura neagră din colțul de vizavi de el, chiar 
de lângă capul lui Glokta. Foarte bine. Nici nu trebuia s-o observe. 
Prin acea gaură Arhilectorul Sult urmărea întreaga scenă. Pe acolo 
aude fiecare cuvinţel al nostru. 

Glokta îl urmări pe sol îndeaproape. De obicei în aceste prime 
momente omul îşi dă în vileag vina. Mă întreb care îi vor fi primele 
cuvinte? Un nevinovat ar întreba de ce anume este acuzat... 

- De ce anume sunt acuzat? întrebă Tulkis. 

Glokta simţi cum îi zvâcneşte o pleoapă. Desigur însă, un individ 
inteligent, dar vinovat ar putea pune lesne aceeași întrebare. 

- De asasinarea Prințului Moștenitor Raynault. 

Solul tresări și se lăsă fleșcăit în scaun. 

-  Profundele mele condoleanţe familiei regale și tuturor 


cetățenilor Uniunii în această zi îndoliată. Dar chiar sunt necesare 
legăturile astea? 

Şi făcu un semn din cap spre lanţul lung și greu înfășurat în jurul 
trupului lui gol. 

- Sunt. Presupunând că ești cel pe care îl căutăm. 

— Înţeleg. Ar avea vreo importanță dacă ţi-aș spune că nu am 
absolut nicio vină în crima asta atroce? 

Mă cam îndoiesc. Chiar dacă ai fi nevinovat. Glokta azvârli pe masă 
bucata de pânză pătată cu sânge. 

— Asta era în mâna Prințului. 

Tulkis se încruntă, profund nedumerit. De parcă n-a mai văzut-o 
niciodată. 

- Se potrivește perfect cu gaura dintr-un veșmânt pe care l-am 
găsit în camera ta. Veșmânt pătat şi el cu sânge din belșug. 

Tulkis căscă ochii mari la Glokta. De parcă habar nu are cum a 
ajuns acolo. 

- Cum îţi explici asta? 

Solul se aplecă peste masă cât de mult îi permiteau mâinile legate 
la spate şi vorbi repede şi cu voce coborâtă. 

- Te rog, ajută-mă, Superiorule. Dacă agenţii Profetului mi-au 
descoperit misiunea - și ei descoperă absolut tot mai devreme sau 
mai târziu — nu se vor da în lături de la nimic ca să mă împiedice să 
mi-o îndeplinesc. Știi foarte bine de ce sunt capabili. Dacă mă 
pedepsești pentru crima aceasta, vei aduce insultă Împăratului. Îi vei 
respinge mâna întinsă cu prietenie, îi vei da o palmă peste faţă. Va 
jura să se răzbune, iar când Uthman-ul-Dosht jură ceva... nu 
contează viaţa mea, dar misiunea mea nu trebuie să dea greș. 
Consecințele... pentru naţiunile noastre deopotrivă... te rog, 
Superiorule, te implor... Ai reputaţia că ai fi descuiat la minte... 

— O minte descuiată este aidoma unei răni deschise, mârâi Glokta. 
Este vulnerabilă la otravă. Expusă la puroi. Şi nu-i provoacă 
posesorului ei decât durere. 

Îi făcu un semn lui Frost, iar albinosul puse cu mare grijă pe masă 
hârtia cu mărturisirea și o trase spre Tulkis cu vârfurile degetelor 
sale albe. Alături de hârtie puse călimara și-i deschise capacul din 
bronz. Puse și condeiul pe masă. Cât se poate de ordonat și minuţios. 


— Mărturisirea ta, făcu Glokta un semn cu mâna spre hârtia de pe 
masă. În cazul în care încă te mai întrebi ce conţine. 

- Dar nu sunt vinovat, murmură Tulkis cu voce șoptită. 

Glokta se strâmbă enervat. 

— Ai fost torturat vreodată? 

— Nu. 

- Dar ai asistat la vreo tortură? 

— Am asistat, spuse solul cu gura uscată. 

- Atunci ai o idee vagă despre ce te așteaptă. 

Frost deschise lada de pe masă. Tăvile dinăuntru se ridicară şi se 
răsfirară, precum aripile unui fluture uriaș, etalând instrumentele lui 
Glokta în toată frumusețea lor sclipitoare, hipnotizantă, oribilă. 
Ochii lui Tulkis se umplură de spaimă și de fascinaţie. 

- Sunt cel mai bun, oftă prelung Glokta strângându-şi mâinile la 
spate. Nu-i o chestiune de orgoliu, ci realitatea însăşi. N-ai fi aici cu 
mine dacă eu n-aş fi cel mai bun. Îţi spun toate astea pentru că 
vreau să nu mai ai niciun dubiu. Pentru că vreau să-mi răspunzi la 
întrebări fără să mai nutrești vreo iluzie că ai putea scăpa teafăr. 
Uită-te la mine. 

Așteptă până ce Tulkis îi întâlni privirea. 

— Mărturisești? 

O pauză. Apoi șoapta solului. 

— Sunt nevinovat. 

- Nu asta te-am întrebat. Te mai întreb o dată. Mărturisești? 

— Nu pot. 

Se priviră lung, iar Glokta nu mai avu nicio îndoială. Este 
nevinovat. Dacă s-a putut furișa peste zidurile palatului și a putut intra 
pe fereastra Prințului fără să-l observe nimeni, la fel de bine putea să 
iasă din Agriont înainte ca noi să prindem de veste. Și atunci, de ce a 
rămas și a dormit și și-a lăsat în dulap hainele pătate cu sânge ca să le 
descoperim noi? O dâră de indicii atât de ostentative, că și un orb le-ar 
putea lua urma. Am fost trași pe sfoară într-un mod prea puţin dibaci. 
Una este să-l pedepsesc pe nevinovat, dar să mă las acoperit de ridicol? 
Asta-i cu totul altă chestiune. 

— O clipă, spuse încet Glokta. 

Se chinui să se dea jos de pe scaun, șontâcăi spre uşă, ieși, o 


închise cu grijă în urmă, șchiopătă strâmbându-se de durere până la 
camera de alături și intră. 

- Ce naiba faci acolo? se rățoi Arhilectorul la el. 

Glokta rămase cu capul plecat într-o atitudine de respect profund. 

- Încerc să stabilesc adevărul, Eminenţă... 

- Ce încerci tu să stabilești? Consiliul Închis așteaptă 
mărturisirea, şi tu dai din gură că ce? 

Ochii lui Glokta nu se plecară sub privirea furioasă a 
Arhilectorului. 

— Și dacă nu minte? Dacă Împăratul chiar își doreşte pacea? Dacă 
e nevinovat? 

Ochii albaștri și reci ai lui Sult se holbară nedumeriți. 

- Ţi-ai pierdut doar dinţii în Gurkhul sau și blestemata aia de 
minte? Cui îi pasă dacă e nevinovat sau nu? Ce ne preocupă pe noi 
acum e să facem ce trebuie ca să fie bine! Ce ne preocupă pe noi 
acum este să facem ce e necesar! Ce ne preocupă pe noi acum e să 
obținem o semnătură pe hârtia aia... — Arhilectorul aproape că făcea 
spume la gură de furie şi își încleșta şi descleșta nervos pumnii — 
„.. Zdreanţă schiloadă de om ce ești! Fă-l să semneze şi să terminăm 
cu asta ca să ne putem apuca să dăm limbi în cururile celor din 
Consiliul Deschis! 

Glokta își plecă și mai mult capul. 

— Desigur, Eminenţă. 

- Obsesia ta perversă pentru adevăr o să-mi mai pricinuiască și 
alte supărări în seara asta? Mă descurc mai bine cu acul de cusut 
decât cu lopata, dar până și eu aș fi în stare să smulg o mărturisire 
de la ticălosul ăluia! Este cazul să trimit după Goyle? 

— Sigur că nu, Eminenţă. 

— Atunci, du-te acolo, fir-ai tu să fii, și fă-l... să... semneze! 


Glokta ieși șchiopătând din cameră, bombănind nemulțumit, 
întinzându-șşi gâtul într-o parte și în alta, frecându-și palmele 
inflamate,  încordându-și umerii și auzind cum îi trosnesc 
articulațiile. Dificil interogatoriu!. Cu picioarele încrucişate, Severard 
stătea așezat pe coridor sprijinindu-și capul de peretele soios. 

— A semnat? 


— Fireşte. 

- Minunat. Alt mister rezolvat, șefule, ce zici? 

- Mă cam îndoiesc de asta. Nu-i un Devorator. Nu așa cum a fost 
Shickel. Simte durerea, crede-mă. 

Severard ridică nepăsător din umeri. 

— Shickel spunea că fiecare dintre ei are câte un alt talent. 

— Așa a spus. Așa a spus. 

Totuși. Glokta își şterse ochiul care îi curgea, gândind: Cineva l-a 
ucis pe Prinţ. Cineva are ceva de câștigat de pe urma mortii lui. Și aș 
vrea să știu cine este acest cineva, chiar dacă nimănui nu-i pasă. 

— Mai am câteva întrebări la care vreau răspuns. Soldatul care a 
făcut de gardă la ușa Prințului azi-noapte. Vreau să stau de vorbă cu 
el. 

Practicianul ridică din sprâncene. 

— De ce? Că doar avem mărturisirea. 

— Adu-l la mine chiar acum. 

Severard se ridică de lângă zidul murdar. 

- Cum zici. Tu ești șeful. 

Porni agale pe coridor: 

- Îți servesc de îndată un Cavaler din Ordinul Regelui. 


Pe poziţii 


- Ai dormit? întrebă Pike, scărpinându-și partea mai puţin arsă a 
feţei sale distruse. 

— Nu. Tu? 

Deţinutul devenit sergent clătină din cap. 

- N-am mai dormit de zile întregi, murmură melancolic 
Jalenhorm. 

Îşi umbri ochii cu mâna și se uită spre creasta de nord, spre linia 
neregulată a copacilor de sub cerul plumburiu. 

- Divizia lui Poulder a pornit deja prin pădure? 

— Înainte de a se lumina de ziuă, răspunse West. Curând ar trebui 
să ne dea de ştire că şi-a ocupat poziţiile. lar acum se pare că şi Kroy 
e gata de plecare. Măcar punctualitatea ar trebui să i-o respectăm. 

În vale, dincolo de punctul de comandă al lui Burr, divizia 
generalului Kroy intra în dispozitiv de luptă. Centrul era alcătuit din 
trei regimente de infanteriști din Oastea Regelui. Pe fiecare flanc, pe 
teren mai înalt, se afla câte un alt regiment de recruți. Cavaleria se 
afla în ariergardă. Spectacolul era complet diferit de jalnica 
desfășurare de forțe efectuată de armata improvizată a lui Ladisla. 
Batalioanele înaintau cu pas sigur în coloane ordonate și compacte: 
tropăind cadenţat prin noroi, prin iarba înaltă, prin peticele de 
zăpadă din gropi. Se opriră în poziţiile stabilite şi începură să se 
întindă în rânduri parcă desenate, iar în scurt timp valea fu 
acoperită cu o rețea de soldaţi. Aerul rece răsuna de bubuitul 
înfundat al pașilor lor, de tunetul tobelor lor, de strigătele 
întretăiate ale comandanților lor. Totul se desfășura în bună ordine, 
conform regulamentului. 

Lordul Mareşal Burr dădu la o parte aripa cortului și ieși, 
răspunzând cu fluturări din mână la saluturile gărzilor și ofiţerilor 
aflați prin preajmă. 

— Colonele, mârâi el cu ochii la cer. Vremea încă e frumoasă, nu? 

Soarele era doar o pată palidă la orizont, iar cerul era plin de 


vânătăi întunecate deasupra coastei nordice. 

— Pentru moment, domnule, îi răspunse West. 

— Nicio veste de la Poulder? 

— Nu, domnule. Însă pădurea e deasă, opacă, şi se înaintează mai 
greu. 

Pădurea era opacă, într-adevăr, însă nu tot atât de opacă și 
obtuză pe cât era Poulder, își spuse West, care tinu pentru sine 
această remarcă lipsită de profesionalism. 

— Ai apucat să mănânci ceva? 

- Da, domnule, minţi West care nu înghiţise nimic de cu seară, și 
nici atunci nu mâncase prea mult. 

Numai gândul la mâncare îi făcea greață. 

- Măcar unul dintre noi a mâncat, comentă Burr, apăsându-și 
posomorât burta cu mâna. A naibii indigestie. Nu pot să vâr nimic în 
gură. 

Se strâmbă și scoase un râgâit prelung. 

— Scuze. Uite-i acolo. 

Probabil că generalul Kroy se declarase mulțumit de poziționarea 
fiecărui om din divizia lui, deoarece soldaţii din vale începuseră să 
înainteze. lar stindardele regimentelor, steagurile batalioanelor, 
drapelele companiei începură să fluture în vântul rece. Soarele palid 
scânteia pe săbiile ascuţite şi pe armurile lustruite, strălucea pe 
panglicile aurii și pe lemnul șlefuit, sclipea pe catarame și 
harnaşamente. Înaintau în formație compactă, falnică etalare de 
forță militară. Dincolo de ei, spre partea dinspre est a văii, în spatele 
copacilor, se înălța un turn întunecat. Primul turn al fortăreței 
Dunbrec. 

— Ce mai spectacol, murmură Burr. În total cincisprezece mii de 
ostași aici și tot pe atâţia sus, pe culme. 

Făcu un semn din cap spre rezerva de la punctul de comandă — 
două regimente de cavaleriști dornici de acţiune: 

— Alţi două mii care își așteaptă ordinele. 

Privi tabăra ridicată în zăpada din vale: oraş de corturi, căruţe, 
maldăre de lăzi și butoaie printre care mişunau siluete negre. 

— Fără să mai numărăm miile care sunt aici — bucătari, grăjdari, 
potcovari, căruțași, slugi și doctori. 


Clătină din cap dus pe gânduri. 

- Câtă răspundere, toate vieţile astea, nu crezi? Ar trebui să fii 
fraier dacă ţi-ai dori să te înhami la un asemenea jug. 

West schiță un surâs posac. 

— Așa este, domnule. 

— Mi se pare că..., şopti Jalenhorm mijindu-și ochii în soare. Ăia 
sunt...? 

- Lunetă! se răsti Burr, și un ofițer din apropiere i-o înmână cu un 
gest afectat. Măi, măi. Ce avem noi aici? 

Întrebare retorică, fără doar și poate. Nu avea cine altcineva să 
provoace această exclamaţie a Mareșalului. 

- Nordicii lui Bethod, zise Jalenhorm, constatând evidenţa, așa 
cum făcea mai mereu. 

Prin propria-i lunetă, West îi văzu cum se năpustesc în câmp 
deschis, revărsându-se dintre copacii din capătul de lângă râu al 
văii, întinzându-se ca sângele ce curge din venele tăiate ale unui 
sinucigaș. Hoarde cenușii, murdare, se coagulau pe flancuri. Erau 
robii, cei cu arme uşoare. În centru căpătau contur rânduri mai 
ordonate, platoșe şi săbii pe care lumina sclipea stins. Ţăranii lui 
Bethod. 

— Nici urmă de cai. 

West se simţi mai agitat decât fusese el vreodată. Avusese deja 
parte de o confruntare aproape fatală cu cavaleria lui Bethod şi nu 
își dorea să repete experiența. 

- E bine să-ți poţi vedea, în sfârșit, inamicul, spuse Burr, dând 
glas unor sentimente opuse celor nutrite lui West. Recunosc că se 
mișcă repede și bine, continuă Mareșalul schițând unul din 
zâmbetele lui extrem de rare. Dar se mișcă exact în direcţia pe care 
ne-o dorim noi. Capcana are momeala în ea şi e gata să se închidă, 
ce zici, căpitane? 

Și îi dădu luneta lui Jalenhorm, care se uită și el în vale și zâmbi 
larg la rândul lui. 

— Exact în direcţia pe care ne-o dorim noi, repetă el. 

Însă West nu le împărtășea încrederea. Își amintea mult prea bine 
șirul subţire de nordici de pe culmea dealului, chiar acolo unde 
Ladisla își închipuise că-şi doreşte să-i atragă. 


Oamenii lui Kroy se opriră, iar unităţile trecură iute în poziţii, la 
fel de calm de parcă s-ar fi aflat la o paradă militară: aliniate pe 
patru rânduri, în spate cu companiile de rezerviști, în faţă cu o linie 
de arcași. West abia desluși ordinele de tragere şi urmări ploaia de 
săgeți care se abătu peste soldaţii lui Bethod. Își încleștă pumnii și 
își înfipse unghiile în carne, dorindu-și ca nordicii să moară pe loc. 
În schimb, aceștia trimiseră înapoi o salvă ordonată de săgeți şi 
porniră la atac. 

Strigătul lor de luptă pluti până la ofițerii strânși în fața cortului, 
urlet nepământesc, prelung în aerul înghețat. West își mușcă buzele, 
amintindu-și când îl auzise ultima oară reverberând prin ceața 
groasă. Greu de crezut că fusese doar cu câteva săptămâni în urmă. 
Și se simţi din nou vinovat pentru că îi părea bine că se află în 
spatele liniilor, deși fiorul de-a lungul spinării părea a-i spune că 
data trecută o asemenea poziţie mai ferită nu-i fusese de niciun 
folos. 

— Fir-ar să fie, exclamă Jalenhorm. 

Nimeni altcineva nu mai spuse nimic. Cu dinţii încleștați și inima 
bătându-i să-i spargă pieptul, West încerca să-şi potolească tremurul 
mâinilor în care ţinea luneta. Nordicii se năpusteau în vale. Arcașii 
lui Kroy mai trimiseră încă o ploaie de săgeți, apoi se retraseră prin 
culoarele ordonate dintre rânduri, regrupându-se în spatele liniilor. 
Suliţele fură coborâte, scuturile ridicate și, parcă fără pic de zgomot, 
armata Uniunii se pregăti de confruntarea cu nordicii gălăgioși. 

- Contact, mârâi Lordul Mareșal Burr. 

Rândurile Uniunii părură a se undui, razele palide ale soarelui 
părură a luci mai repede pe mulțimea de oameni, un huruit vag 
umplu văzduhul. La punctul de comandă nu se rosti nici măcar un 
cuvânt. Toţi se uitau prin lunete sau își mijeau ochii în soare, 
întinzându-și gâturile ca să poată vedea mai bine ce se întâmpla în 
vale, ţinându-și răsuflarea. 

După ceea ce le păru tuturor o perioadă teribil de lungă, Burr își 
luă luneta de la ochi. 

— Bun, zise el. Rezistă. Se pare că nordicii tăi au avut dreptate, 
West, suntem superiori din punct de vedere numeric, chiar și fără 
Poulder. O să avem parte de un scandal de pomină când o să ajungă 


aici... 

- Sus, șopti West, pe creasta dinspre sud. 

Ceva licări printre copaci. Ceva metalic. 

- E cavaleria, domnule, pot să jur pe viața mea. Se pare că 
Bethod a avut aceeași idee ca noi, dar pe flancul celălalt. 

- La naiba! șuieră Burr. Daţi-i de știre generalului Kroy să se 
replieze şi să se pregătească pentru un atac din dreapta! 

Unul dintre aghiotanţi sări în șa și porni în galop spre cartierul 
general al lui Kroy, răscolind bulgări de noroi sub copitele calului. 

- Alte scamatorii din astea şi nu va mai fi bine pentru noi, spuse 
Burr închizându-și luneta și începând să se bată cu ea în palmă. Nu 
trebuie să eșuăm, colonele West. Nu trebuie să ne stea nimic în cale. 
Nici aroganța lui Poulder, nici orgoliul lui Kroy, nici viclenia 
dușmanului, nimic, absolut nimic! Trebuie să învingem astăzi aici. 
Nu trebuie să dăm greş! 

- Da, domnule. 

Însă West nu prea ştia ce ar fi putut face. 


Soldaţii Uniunii încercau să nu facă zgomot, ceea ce însemna că 
făceau tot atât de mult tărăboi ca o turmă de oi duse la tuns. 
Gemeau și grohăiau, alunecau pe pământul reavăn, iar armurile 
zăngăneau și armele li se loveau de crengile mai joase. Copoiul îi 
urmărea clătinând cu tristeţe din cap. 

- Bine că nu-i nimeni acolo să-i audă, șuieră Dow. Idioţii ăștia ar 
trezi şi un mort. 

- Nu e cazul să faci şi tu zgomot, îl admonestă Treicopaci din 
fruntea grupului, făcându-le semn camarazilor săi să-l urmeze. 

Stranie senzație să mărșăluiască din nou împreună cu atât de 
mulți oameni. Cei douăzeci de ţărani ai lui Fiori-îţi-dau li se 
alăturaseră, și ce grup ciudat mai erau și aceștia. Bărbaţi înalți și 
bărbaţi scunzi, tineri și bătrâni, cu tot soiul de arme și armuri, dar 
foarte eficiente din câte își putea da seama Copoiul. 

— Stai! 

Și soldaţii Uniunii se opriră buluc, bombănind și zăngănind, apoi 
începură să se aranjeze în rânduri de front de-a lungul celei mai 
înalte părți a crestei. Lung front, își spuse Copoiul, judecând după 


numărul de trupeţi pe care-i urmărise intrând în pădure. Ei se aflau 
chiar la capătul diviziei. Se uită la copacii din stânga şi se încruntă. 
Cam izolat locul acesta. 

- Dar foarte sigur, șopti ca pentru sine. 

- Ce zici? îl întrebă Cathil care se așezase pe o buturugă uriașă. 

- Suntem la adăpost aici, îi spuse în limba ei, reușind să schițeze 
un soi de zâmbet. 

Tot nu avea habar cum să se poarte cu ea. Pe timpul zilei între ei 
se căsca o prăpastie uriașă. Prăpastie pe care el nu ştia dacă o va 
trece vreodată, căci îi despărțeau și rasa, și vârsta, şi limba. Bizar, 
însă, noaptea această prăpastie dispărea ca prin vrajă. Pe întuneric 
se înțelegeau destul de bine. Poate cu timpul vor reuși să facă relaţia 
să funcționeze. Poate nu. Și cu asta basta. Dar îi părea bine că acum 
e alături de el. Îl făcea să se simtă iarăși ca un bărbat în carne şi 
oase, și nu ca un animal care se furișează prin păduri. 

Observă un ofițer Unionist care se îndrepta cu paşi ţanţoși spre 
Treicopaci. Sub braţ avea înfipt un soi de beţișor lustruit. 

- Generalul Poulder vă cere să rămâneţi aici, pe aripa stângă, 
pentru a asigura flancul îndepărtat, spuse el foarte rar și foarte tare, 
ca şi cum aşa s-ar fi putut face înțeles în cazul că ei nu i-ar fi 
cunoscut limba. 

- În regulă, confirmă Treicopaci. 

- Divizia se va desfășura pe creastă, în dreapta voastră! 

Și împunse aerul cu beţișorul lui arătând spre copaci unde 
oamenii lui își ocupau posturile într-un tărăboi infernal. 

- Vom aștepta până când trupele lui Bethod se vor fi angajat în 
luptă cu divizia generalului Kroy, şi atunci îi vom ataca şi îi vom 
izgoni de pe câmpul de luptă! 

Treicopaci dădu din cap. 

— Ai nevoie de ajutor? 

— Sincer, mă cam îndoiesc, însă vă vom da de veste dacă va fi 
cazul. 

Și se întoarse la subordonații lui cu acelaşi mers fălos. După doar 
câţiva pași însă, alunecă, și aproape dădu cu târtiţa de noroi. 

- E sigur de sine, observă Copoiul. 

Treicopaci ridică din sprâncene. 


- Cam prea mult, după gustul meu. Dar dacă asta înseamnă că nu 
va trebui să luptăm, să știi că îmi convine. Haideţi! strigă 
întorcându-se spre ţăranii lui Fiori-îţi-dau. Apucaţi trunchiul ăla 
gros şi târâți-l până la margine! 

- De ce? întrebă unul cu faţă ursuză, frecându-și genunchiul. 

— Ca să ai după ce să te ascunzi dacă apare Bethod, lătră Dow la 
el. Treci la treabă, prostule! 

Mârâind nemulțumiți, ţăranii își lăsară armele deoparte și se 
apucară de lucru. Lupta alături de legendarul Rudd Treicopaci parcă 
nu era chiar atât de distractivă pe cât își imaginaseră. Copoiul 
zâmbi. Ar fi trebuit să-și dea seama. Conducătorii nu ajung să fie 
pomeniti în legende dacă dau dovadă de superficialitate. Se îndreptă 
spre bătrânul lui prieten care se uita încruntat înspre pădure. 

— Eşti îngrijorat, șefu'? 

- Acolo se pot ascunde foarte ușor destui oameni. Și pot aştepta 
momentul prielnic de atac după începerea bătăliei. 

- Așa și este, rânji Copoiul. Tocmai de aceea ne aflăm noi aici. 

— Ce vrei să spui? Că Bethod nu s-o fi gândit la același lucru? 

Rânjetul Copoiului începu să se stingă. 

— Dacă are oameni în plus, s-ar putea să-i treacă prin minte că i-ar 
folosi mai bine aici, pe culme, în aşteptarea momentului potrivit, 
întocmai cum facem noi. Și ne-am putea pomeni față în faţă cu ei. Și 
atunci ce zici tu că o să se întâmple? 

- O să ne luăm la omor, zic eu. Dar Fiori-îţi-dau spune că Bethod 
nu are oameni. Ăștia din Uniune sunt de două ori mai mulți. 

— Poate, dar lui îi plac atacurile prin surprindere. 

- Bine, fu de acord Copoiul urmărind cum ţăranii lui Fiori-îţi-dau 
se opintesc la trunchiul uriaș blocând creasta dealului. Cum zici tu. 
Am pus pomul ăla de-a curmezișul și o să sperăm că totul va fi în 
ordine. 

- În ordine? mârâi Treicopaci. Când ai mai pomenit tu așa ceva? 

Se îndreptă să discute ceva cu Ursuzul, iar Copoiul ridică din 
umeri în spatele lui. Dacă, pe nepusă masă, s-ar trezi înainte cu 
câteva sute de țărani ai lui Bethod, chiar că ar fi în mare 
încurcătură. Însă nu mai aveau ce face acum. Așa că se aplecă lângă 
raniță şi își scoase dinăuntru bucata de cremene și câteva rămurele 


uscate. Le așeză pe pământ cu grijă și începu să scapere piatra. 

Fiori-îți-dau se aşeză pe vine lângă el, sprijinit în coada toporului. 

— Ce faci? 

- Ce ţi se pare că fac? se răţoi la el Copoiul suflând în vreascuri și 
urmărind cum crește flacăra. Îmi fac un foc. 

- Da” nu așteptăm să înceapă bătălia? 

Copoiul se așeză în fund şi mai puse niște rămurele uscate pe foc. 

— Aşteptăm, cum să nu, și eu zic că ăsta-i cel mai bun moment să 
facem un foc. Războiul înseamnă mai ales așteptare, flăcău. Și, dacă 
ești în branşa noastră, tot stai și aștepți. Și timpul ăsta când aștepți 
ti-l poţi petrece în frig, sau poţi încerca să faci ceva ca să te simţi un 
picuț mai bine. 

Scoase din raniță o tingire și o puse pe foc. Tingire nouă, tingire 
bună, o luase de la sudiști. Desfăcu un pachet. Cinci ouă, încă 
întregi. Ouă frumușele, pestrițe. Sparse unul de marginea tingirii și 
auzi sâsâitul lui plăcut. Zâmbi larg. Lucrurile parcă începeau să 
meargă mai bine. Nu mai mâncase ouă de multă vreme. Dar chiar 
atunci când îl spărgea pe ultimul, vântul, care îşi schimbase direcţia, 
îi aduse un miros nou în nări. Altceva decât mirosul de ouă prăjite. 
Ridică iute capul încruntându-se. 

— Ce e? întrebă Cathil. 

- Probabil că nimic, îi răspunse, ştiind, însă, că e mai bine să nu 
riște. Stai aici şi ai grijă de ouă, bine? 

- Bine. 

Copoiul se cățără peste trunchiul doborât, se ghemui lângă 
primul copac și cercetă valea cu privirea. Acum nu mai simţea 
niciun miros, de asta era sigur. Și nici nu vedea nimic printre copaci 
— nimic în afară de pământul ud, de peticele de zăpadă, de ramurile 
pinilor și de umbrele nemișcate. Absolut nimic. Treicopaci îl 
speriase cu toată vorbăria lui despre atacuri prin surprindere. 

Tocmai voia să se întoarcă, dar simţi din nou izul de mai înainte. 
Se ridică, făcu câţiva pași în jos pe versant, îndepărtându-se de focul 
lui şi de trunchiul de copac. Iar Treicopaci apăru ca din senin lângă 
el, cu scutul pe braţ și sabia strânsă în mână. 

- Ce e, Copoiule, simţi ceva? 

— S-ar putea. 


Amușină din nou, prelung, fără să se grăbească, aspirând pe nas 
aerul, încercând să-și dea seama ce este. 

- Probabil că nu-i nimic. 

— Nu mă lua pe mine cu „nimic”, Copoiule. Nasul tău ne-a scos 
din multe belele până acum. Ce simţi? 

Vântul își schimbă direcţia şi, de această dată, mirosul îl izbi din 
plin. Nu-l mai simţise de ceva vreme, dar nu avea cum să nu-l 
recunoască. 

- La naiba, șopti el. Shanka. 

— Hei! 

Copoiul se uită în jur cu gura căscată. Cu tingirea în mână, Cathil 
tocmai trecea peste trunchiul doborât. 

— Sunt gata ouăle, zise ea celor doi cu un surâs vesel. 

Treicopaci îi făcu un semn cu mâna și urlă cât îl ţineau plămânii: 

— Toată lumea la adăpost în spatele... 

Din tufișuri se auzi plesnet de arc. Copoiul simți cum săgeata 
şuieră prin văzduh la vreo doi pași pe lângă el, căci capetele-turtite 
nu erau arcași pricepuţi. Doar din noroc chior au reușit să găsească 
o victimă. 

— Ah, oftă Cathil, uitându-se la săgeata din coaste. Ah... 

Şi se lăsă moale la pământ, scăpând tingirea în zăpadă. Copoiul 
se repezi la ea, cu respiraţia hârâindu-i în gâtlej. O apucă de braţe și 
îl văzu pe Treicopaci care o apucase de picioare. Bine că nu era 
grea. Nu era grea deloc. Pe lângă ei mai zburară două săgeți. Una se 
înfipse în trunchiul de copac. O aruncară pe fată în spatele lui şi se 
adăpostiră și ei. 

— Sunt shanka acolo jos! strigă Treicopaci. Au lovit fata! 

— Cel mai sigur loc, ei? mârâi Dow, ghemuindu-se în spatele 
copacului și învârtind barda în mână. Jigodii nenorocite! 

- Shanka? Așa de mult la sud? se minună cineva. 

Copoiul o apucă pe Cathil de sub braţe şi o trase la adăpostul de 
lângă foc. 

- M-au nimerit, gemu ea, uitându-se la săgeată și la sângele care i 
se întindea pe haine. 

Începu să tuşească și se uită cu ochi mari la Copoi. 

- Vin! urlă Fiori-îţi-dau. Pregătiţi-vă, băieţi! 


Oamenii își scoaseră săbiile din teci, își strânseră curelele și 
legăturile scuturilor, își încleștară fălcile și se încurajară reciproc 
plesnindu-se vârtos pe spate. Din spatele copacului, Ursuzul, cu un 
calm desăvârșit, trăgea săgeată după săgeată în vale. 

- Trebuie să mă duc, zise Copoiul, strângând-o pe Cathil de 
mână, dar am să mă întorc, bine? Tu stai aici cuminte, da? Am să 
mă întorc. 

— Ce? Nu! 

Fu nevoit să-i descleșteze cu forța degetele. Nu-i plăcea să facă 
una ca asta, dar nu avea de ales. 

- Nu, şopti ea, sfârşită de puteri, pe când el se târa spre trunchiul 
de copac și spre ţăranii din spatele lui. 

O suliță rudimentară se împlântă în pământ chiar lângă el. 
Copoiul o privi lung, apoi se furișă de-a bușilea pe lângă ea, 
îndreptându-se spre locul unde se ascundea Ursuzul. Privi în josul 
dealului. 

- Fir-ar mama ei de viață! 

Copacii colcăiau de capete-turtite. Copacii dinspre vale, copacii 
din stânga, copacii din dreapta. Forme întunecate și hidoase care se 
mișcau, care mișunau, care se buluceau să urce dealul. Parcă erau 
sute. La dreapta lor soldaţii Uniunii răcneau și zăngăneau din arme 
şi armuri, neînțelegând ce se petrece. Din pădure ţâşneau săgeți 
furioase spre ei. 

— Fi-r-ar mama ei de viaţă! 

— Zic că ar fi cazul să începi și tu să tragi. 

Ursuzul dădu drumul unei săgeți și scoase o alta din tolbă. 
Copoiul luă și el una, dar ţintele erau atât de multe, că nu știu pe 
care s-o aleagă, și trase la nimereală, blestemând tot timpul. Acum 
erau și mai aproape, atât de aproape că le putea zări feţele, dacă le 
puteai spune fețe. Fălci lătărețe căscate, mârâind și pline de colţi, 
ochi mici și sălbatici, plini de ură și venin. Arme grosolane - 
măciuci cu zeci de cuie, topoare făcute din piatră cioplită, săbii 
ruginite furate de la morți. Și urcau neabătuţi, mai iuți decât lupii 
pădurilor. 

Copoiul îl lovi pe unul în piept și îl văzu cum cade. Îl nimeri pe 
altul în picior. Dar ceilalți nu şovăiră nici măcar un pic. 


- Gata! îl auzi el pe Treicopaci, simți cum bărbaţii din juru-i se 
ridică în picioare, cu săbiile ridicate, cu sulițele ridicate, cu scuturile 
ridicate, pregătiți să respingă atacul. 

Se întrebă cum anume puteai vreodată în viață să fii gata pentru 
așa ceva. 

Un cap-turtit, cu gura căscată și colții la vedere, sări peste 
trunchiul copacului. Copoiul îl zări, formă neagră prin aer; îl auzi, 
muget prelung; apoi sabia lui Tul îl despică în două, împroșcând tot 
locul cu sânge, aidoma apei ce curge dintr-o sticlă spartă. 

Altul se cățăra peste trunchi, iar Treicopaci îi reteză brațul dintr-o 
singură lovitură cu sabia și îl aruncă în vale cu scutul. Acum veneau 
și mai mulți, mult mai mulți, înghesuindu-se unii în alții ca să 
escaladeze copacul. Copoiul îl nimeri cu săgeata pe unul chiar în 
față, la doar un pas distanță de el, scoase cuțitul și i-l înfipse în 
burtă, urlând din toţi bojocii, simțind căldura sângelui care-i șiroia 
pe mâini. Îi smulse măciuca din gheare, o repezi asupra altuia, îl 
rată și se duse mai departe. Toţi zbierau și loveau cu săbiile în 
dreapta și în stânga. 

Copoiul îl văzu pe Fiori-îţi-dau cum izbeşte capul unui shanka de 
un copac cu cizma şi cum își ridică scutul și îi sfărâmă chipul. Cum 
doboară un altul cu barda, stropindu-l pe Copoi cu sânge. Și cum îl 
prinde pe un al treilea în brațe și se prăbușește cu el la pământ, 
rostogolindu-se prin noroi, zbătându-se și lovind. Shanka ajunse 
deasupra, și Copoiul îl lovi cu măciuca pe spinare, o dată, de două 
ori, de trei ori, iar Fiori-îți-dau îl împinse la o parte, se ridică și îi 
zdrobi capul cu piciorul. Apoi se repezi mai departe, doborând un 
alt cap-turtit care tocmai ce își înfipsese sulița într-un ţăran 
înspăimântat. 

Copoiul clipi des, încercând să-şi șteargă sângele din ochi cu 
mâneca. Îl văzu pe Ursuz cum își ridică pumnalul și îl împlântă până 
la plăsele prin tărtăcuţa unui cap-turtit, iar lama ieși prin gura 
acestuia, țintuindu-l de trunchiul unui copac. Îl văzu pe Tul cum 
spulberă cu pumnul fața altui shanka, iar și iar și iar, până când din 
capul lui nu mai rămase nimic decât un fel de terci roșu. Un cap- 
turtit cu sulița ridicată sări în copacul de alături, dar, înainte să 
apuce să-l înjunghie, Dow ţâșni și-i reteză picioarele. Shanka se 


răsuci prin aer guițând. 

Copoiul văzu alt shanka grămadă peste un țăran, mușcându-l cu 
înverșunare de gât. Smulse sulița din pământ și o aruncă înfigând-o 
în spinarea ticălosului. Capul-turtit căzu scoțând sunete nearticulate 
şi încercă să ajungă cu ghearele în spate ca să și-o scoată dintre 
umeri. Dar sulița îl pătrunsese adânc. 

Alt țăran se zvârcolea urlând de mama focului, cu brațul prins în 
colții unui shanka. Cu cealaltă mână încerca să-l lovească în cap. 
Copoiul făcu un pas spre ei, dar înainte de a apuca să-l ajute, un 
cap-turtit se repezi la el cu o suliță. Îl observă la timp şi se feri, îl 
tăie peste ochi cu pumnalul, apoi îl lovi cu măciuca în moalele 
capului şi simţi oasele spărgându-se precum coaja de ou. Se întoarse 
spre altul. Unul al naibii de mare, care deschise fălcile la el și mârâi 
cu bale la gură, cu un topor uriaș în gheare. 

- Haide! îi strigă el, ridicând și măciuca, și cuțitul. 

Dar înainte de a apuca să-l atace, Treicopaci veni din spate și îl 
despică de la umăr până la piept. Îi ţâșni sângele și se prăbuși în 
noroi. Însă reuși cumva să se ridice, suficient cât să ajungă în 
dreptul pumnalului Copoiului. 

Acum shanka se retrăgeau, iar ţăranii urlau și îi doborau unul 
câte unul. Ultimul orăcăi speriat și se repezi la cel mai apropiat 
copac, încercând să se cațere în el. Dar căzu la pământ când sabia 
lui Dow îi făcu o rană adâncă în spate, dezvelind carnea roșie și 
așchiile de os alb. Rămase zvâcnind câteva clipe pe o creangă, cu 
picioarele atârnându-i în gol. Apoi nu se mai mișcă. 

- I-am terminat! mugi Fiori-îţi-dau, cu pete mari de sânge pe 
obraji. I-am terminat! 

Ţăranii lui ovaţionară și strigară și își agitară armele. Sau, mai 
curând, majoritatea ovaționară. Vreo doi stăteau nemișcaţi, alți 
câţiva zăceau pe jos, răniți, gemând, gâlgâind printre dinți. Copoiul 
nu credea că ăstora le ardea să sărbătorească. Nici Treicopaci nu 
credea asta. 

- Gura, proștilor! Au plecat acum, dar vor veni și mai mulți. Ăsta- 
i necazul cu capetele-turtite, mereu se întorc mai mulți! Luaţi 
cadavrele alea din drum, adăpostiţi răniții! Recuperaţi cât de multe 
săgeți puteți! Vom avea curând nevoie de ele! 


Copoiul șchiopătă spre locul unde focul ardea mocnit. Cathil nu 
se mișcase de unde o lăsase. Acum respiraţia i se accelerase, dar era 
foarte slabă. Ţinea o mână apăsată pe coaste, acolo unde pătrunsese 
săgeata. Îl privi cu ochi mari și umezi cum se apropie de ea, fără să 
spună nimic. Nici el nu rosti vreun cuvânt. Ce ar fi fost de spus? Îşi 
scoase cuțitul şi-i despică bluza însângerată, de la săgeată până jos, 
o dădu la o parte și se uită mai bine la rană. Era înfiptă în dreapta, 
chiar sub sân, între două coaste. Nu era un loc bun pentru o rană de 
săgeată, presupunând că ar exista un asemenea loc. 

- E bine? bâigui ea clănțănind din dinţi, cu chipul alb ca zăpada, 
cu ochii strălucitori din cauza febrei. E bine? 

- E bine, o linişti el, ștergându-i cu degetul mare ţărâna de pe 
obraz. Nu te agita, bine? O rezolvăm noi cumva. 

lar în tot acest timp își spunea: mincinos împuţit ce eşti tu, 
Copoiule, laş nenorocit ce ești. Fata asta are o săgeată în piept. 

Treicopaci se așeză pe vine lângă ei. 

- Trebuie s-o scoatem, se încruntă el. Eu o ţin, și tu tragi. 

— Eu ce? 

- Ce zice? șuieră Cathil printre dinţii plini de sânge. Ce fa...? vru 
ea să ştie, dar Copoiul apucase deja săgeata cu ambele mâini, iar 
Treicopaci o ţinea strâns de brațe. Ce faceţi...? 

Copoiul trase, dar săgeata nu vru să iasă. Trase din nou, și 
sângele se revărsă din rană și curse pe pielea ei palidă în două 
şiroaie întunecate. Trase iarăși, şi fata se zvârcoli și lovi din picioare 
și urlă de parcă ar fi omorât-o încet și în chinuri. Trase, dar săgeata 
tot nu vru să iasă. Trase, dar săgeata nu se mișcă nici cât un lat de 
deget. 

— Trage! șuieră Treicopaci. 

- Nu vrea să iasă, în pizda mă-sii! îi mârâi în nas Copoiul. 

- Bine! Bine! 

Copoiul dădu drumul săgeţii, iar Cathil își înghiți sângele şi se 
înecă și începu să tușească, să bolborosească, să se cutremure și să 
se zvârcolească, înghițind aerul cu sete și scuipând salivă colorată în 
roșu deschis. 

Treicopaci se frecă gânditor pe bărbie, mânjindu-și fața de sânge. 

- Dacă n-o poţi scoate, trebuie s-o împingi înăuntru. 


— Să ce? 

— Ce... zice? îi clănțăniră dinţii lui Cathil. 

Copoiul îşi simți gura uscată și gâtul plin cu bolovani. 

- Trebuie s-o împingem. 

- Nu, şopti tânăra cu ochii ieșiți din orbite. Nu. 

- Ţin-te bine, fato, murmură Treicopaci în limba comună, 
apucând-o iarăşi de mâini. Ţine-te bine. Fă-o, Copoiule. 

— Nu... 

Copoiul strânse din dinţi și se împinse cu putere în săgeata ruptă. 
Cathil zvâcni puternic și scoase un soi de oftat, apoi își dădu ochii 
peste cap și leşină. Copoiul îi întoarse pe o parte trupul moale ca o 
cârpă şi văzu capul săgeţii ieșindu-i prin spate. 

— Bine, murmură el, e bine, a trecut. 

O apucă cu grijă şi o scoase afară răsucind-o încetișor. Cu săgeata 
ieși și niște sânge, dar nu prea mult. 

— Semn bun, spuse Treicopaci. Înseamnă că nu i-a atins plămânul. 

Copoiul își mușcă buzele. 

- E bine. 

Luă niște bandaje și le aplică peste gaura din spatele fetei, apoi i 
le petrecu peste piept, cu ajutorul lui Treicopaci. 

- E bine, bine, repeta el tot înfăşurând bandajele în jurul trupului 
tinerei, cu degete pe care și le simţea reci și neîndemânatice, până 
când îi pansă rănile cât de bine putea. 

Mâinile îi erau pline de sânge, bandajul era plin de sânge, burta și 
spatele lui Cathil erau pline de urme rozalii de degete peste dârele 
negre de mizerie și de sânge. Îi trase cămașa la loc și o aşeză cu 
blândeţe pe spate. Îi atinse obrazul — era cald, ochii îi avea închiși, 
pieptul i se mișca ușor, răsuflarea i se aburea în jurul gurii. 

— Trebuie să o învelim cu ceva. 

Se ridică și își scoase pătura din raniță, împrăștiind tot felul de 
lucruri pe lângă foc. O scutură și o așeză peste trupul fetei. 

- Să-ţi ţină cald, da? Să-ţi fie bine și cald. 

O înveli şi mai bine, vârând colţurile păturii sub ea. Îi acoperi și 
picioarele. 

— Să-ţi ţină cald. 

— Copoiule. 


Treicopaci se aplecase și îi asculta respirația. Se ridică și clătină 
încet din cap. 

— A murit. 

— Ce? 

Fulgi albi dansau în jurul lor. Începuse din nou ninsoarea. 


- Unde naiba-i Poulder? mârâi Mareșalul Burr, uitându-se în vale, 
încleștându-și și descleștându-și frustrat pumnii. I-am zis să aștepte 
până începe lupta, nu după! 

West nu știu ce să spună. Într-adevăr, unde era Poulder? 
Ninsoarea cădea mai deasă acum, coborând din cer în trombe și în 
vârtejuri, acoperind câmpul de luptă cu o draperie cenușie, 
conferind întregii scene un aer de ireal. Înăbușite și cu ecou, 
zgomotele ajungeau la ei ca de foarte departe. Puncte negre pe 
pământul alb, soli călare alergau de colo-colo în spatele liniilor cu 
cereri urgente de a primi întăriri. Numărul răniților creștea — 
gemeau pe tărgi, icneau în căruţe, sau se târau, tăcuţi și plini de 
sânge, pe drumul spre cartierul general. 

Chiar și prin ninsoare era limpede că oamenii lui Kroy se aflau în 
dificultate. Rândurile ordonate se îngroșaseră alarmant spre centru, 
unităţile pieriseră într-o singură masă diformă, contopite în haosul 
şi deruta bătăliei. West pierduse șirul ofițerilor pe care generalul 
Kroy îi trimisese la punctul de comandă cerând ajutor sau 
permisiunea de a se retrage. Toţi fuseseră expediaţi înapoi cu același 
mesaj. Să reziste şi să aibă răbdare. În tot acest timp, de la Poulder 
nu venea decât o tăcere neașteptată și de rău augur. 

— Unde mama naibii e? 

Burr se îndreptă spre cort cu paşi apăsaţi, lăsând urme negre pe 
crusta proaspătă de zăpadă. 

- Tu! răcni el la un aghiotant, făcându-i nervos semn să se 
apropie. 

Păstrând o distanță respectuoasă, West intră în cort după 
Mareşal, urmat îndeaproape de Jalenhorm. 

Burr se aplecă peste masă și smulse un condei din călimară, 
împrăştiind stropi negri de cerneală pe lemnul lăcuit. 

- Du-te în pădure și găsește-mi-l pe generalul Poulder! Află ce 


naiba face și întoarce-te să-mi raportezi de urgență! 

- Da, domnule! răcni ofițerul luând poziţie de drepți. 

Burr mâzgăli ordinele pe o bucată de hârtie. 

- Comunică-i că îi ordon să atace imediat! 

Se iscăli cu mișcări mânioase ale mâinii și aruncă hârtia spre 
aghiotant. 

- Cu siguranţă, domnule! mai răcni o dată tânărul ofițer și se 
grăbi să iasă din cort plin de importanţa misiunii încredințate. 

Burr se întoarse la hărţile lui și le privi cu ură, trăgându-se de 
barbă cu o mână și masându-și burta cu cealaltă. 

- Unde mama naibii e Poulder? 

- Domnule, poate şi el este atacat... 

Burr râgâi, se strâmbă, râgâi iarăși și lovi cu pumnul în masă 
aproape răsturnând călimara. 

- Blestemată să fie indigestia asta împuţită! exclamă el și împunse 
harta cu degetul. Dacă Poulder nu vine curând, vom fi nevoiţi să 
recurgem la rezerviști. Mă auzi, West? Să recurgem la cavalerie. 

- Da, domnule, firește. 

- Nu avem voie să dăm greș. 

Mareșalul se încruntă, înghiți greu. lar West avu senzaţia că se 
albise brusc la față. 

— Nu... nu avem... 

Se clătină ușor pe picioare privind speriat în jur. 

- Domnule, vă simţiţi... 

— Aaaaa! 

Și Lordul Mareșal Burr se cutremură și vomită peste masă, pe 
hărți. West înțepeni, cu gura tot mai căscată de uluire. Materia ieșită 
din superiorul său era roșie, dar foarte închisă, neagră aproape. Burr 
icni din nou, sprijinit în pumni de masă, tremurând din toate 
încheieturile. Se aplecă mai tare și din gură i se revărsă un alt şuvoi 
de vomă. 

— Gââârrrr! 

Apoi, clătinându-se și mai tare, cu salivă roșie atârnându-i de pe 
buze, cu ochii ieșiți din orbite, alb ca varul, scoase un geamăt gâtuit 
şi se prăbuși pe spate, trăgând după el o hartă plină cu sânge. 

În cele din urmă, West pricepu ce se întâmplă, chiar la timp ca să 


se repeadă şi să prindă în braţe trupul moale al Lordului Mareșal. Se 
încovoie sub greutatea bărbatului, chinuindu-se din răsputeri să nu-l 
scape. 

- Rahat! oftă Jalenhorm. 

— Ajută-mă, fir-ar să fie! mârâi West la el. 

Bărbatul cel uriaș îl apucă pe Burr de braţul celălalt și împreună 
îl târâră pe Mareșal până la pat. West îi descheie nasturele de sus și- 
i lărgi gulerul. 

- Are ceva la stomac, murmură el printre dinţi. Se vaită de câteva 
săptămâni. 

— Chem doctorul! zbieră Jalenhorm. 

Dădu să se repeadă afară din cort, dar West îl apucă de braţ, 
împiedicându-l. 

— Nu. 

Uriașul făcu ochii mari. 

— Poftim? 

- Dacă se află că e bolnav, se va stârni panica. Poulder și Kroy 
vor începe să se poarte după cum îi taie capul. Armata s-ar putea 
dezmembra. Nimeni nu trebuie să afle până după luptă. 

- Dar... 

West se ridică și puse mâinile pe umerii lui Jalenhorm, privindu-l 
drept în ochi. Ştia deja ce anume trebuie să facă. Nu avea de gând 
să mai asiste la un alt dezastru. 

— Ascultă-mă. Nu trebuie să ne abatem de la plan. Nu trebuie. 

— Cine? privi Jalenhorm năucit în jur. Noi doi, singuri? 

- Dacă așa trebuie. 

- Dar este viaţa unui om în joc! 

— În joc sunt viețile mai multor mii de oameni, îl repezi West. Nu 
avem voie să dăm greș, l-ai auzit. 

Chipul lui Jalenhorm se făcuse aproape la fel de alb ca al lui 
Burr. 

— Nu cred că asta a vrut să spună... 

- Nu uita că îmi ești dator, șopti West apropiindu-se și mai mult 
de camaradul său. Fără mine, acum ai fi putrezit frumușel într-un 
morman de hoituri la nord de Cumnur. 

Nu-i plăcea să se poarte astfel, dar nu avea încotro şi nu era timp 


de amabilități. 

- Ne-am înțeles, căpitane? 

Jalenhorm se bâlbâi: 

- Da, domnule, așa cred. 

- Bine. Ai grijă de Mareșalul Burr. De restul am să mă ocup eu, 
mai spuse West gata să iasă din cort. 

— Dar dacă se... 

— Improvizează, se răsti colonelul peste umăr. 

Avea griji mai mari decât sănătatea unui singur om. leşi în aerul 
rece. Pe puţin douăzeci de ofițeri și gărzi se adunaseră înaintea 
cortului, cu faţa la valea acoperită cu zăpadă, privind prin lunete și 
bolborosind între ei. 

- Sergent Pike! strigă West făcându-i semn fostului deținut. Vreau 
să stai de pază aici, înţelegi? 

— Desigur, domnule. 

- Vreau să stai de pază aici şi să nu dai voie nimănui să intre în 
cort, cu excepția mea și a căpitanului Jalenhorm. Nimeni nu are 
voie să intre aici, repetă el coborând vocea. Indiferent de situaţie. 

Pike dădu din cap, cu ochii sclipindu-i pe substanţa rozalie în 
care i se transformaseră trăsăturile arse. 

— Am înțeles. 

Și se postă la intrarea în cort într-o poziție aproape neglijentă, cu 
degetele mari vârâte în centura de care-i atârna sabia. 

O clipă mai târziu, de pe deal, se apropie în galop un cal fornăind 
şi scoțând aburi pe nări. Călărețul cobori iute din șa şi apucă să facă 
doar vreo doi pași înainte ca West să-i taie drumul. 

- Mesaj urgent pentru Mareșalul Burr din partea generalului 
Poulder! gâfâi zorit individul. 

Încercă să-l ocolească pe West, însă nu reuși. 

— Mareșalul Burr este ocupat. Îmi poți preda mie mesajul. 

— Mi s-a spus foarte clar să nu... 

— Mie, căpitane! 

Ofiţerul tresări. 

- Domnule, divizia generalului Poulder este angajată în luptă în 
pădure. 

— În luptă? 


— În luptă grea. Au fost câteva atacuri sălbatice în aripa stângă și 
ne este foarte greu să mai rezistăm. Generalul Poulder cere 
permisiunea de a ne retrage şi a ne regrupa, domnule! 

West îşi înghiți cu greu nodul uscat din gât. Planul începuse deja 
să se destrame și pericolul de a eșua era iminent. 

- Să vă retrageţi? Nu! Imposibil. Dacă vă retrageţi, divizia lui 
Kroy va rămâne expusă. Spune-i generalului Poulder să reziste și să 
meargă până la capăt cu atacul, dacă poate. Spune-i că în niciun caz 
nu trebuie să se retragă! Spune-i că toți trebuie să ne achităm de 
misiunea primită. 

- Dar, domnule, aș dori... 

— Pleacă! strigă West. Imediat! 

Solul îl salută și încălecă din nou. Pe când urca dealul, un alt 
vizitator își opri calul în apropiere de cort. West înjură în barbă. 
Colonelul Felnigg, şeful de stat-major al lui Kroy. Acesta nu va fi tot 
atât de ușor de convins. 

- Colonele West, zbieră el coborând din șa. Divizia noastră este 
angajată într-o luptă teribilă de-a lungul întregii linii a frontului, iar 
acum a apărut şi cavaleria inamică din dreapta! Cavaleria lor ne 
atacă un regiment de recruți amărâți! 

Pornise deja spre cort, scoțându-și mănușile cu gesturi nervoase. 

- Fără întăriri nu vor rezista prea mult, iar dacă sunt împrăștiați, 
flancul nostru va sări în aer! Ar putea fi sfârșitul! Unde naiba e 
Poulder? 

West încercă în zadar să-l încetinească pe Felnigg. 

— Generalul Poulder a fost atacat la rândul său. În orice caz, voi 
ordona ca rezerviștii să plece imediat și... 

- Nu-i suficient, mârâi Felnigg, trecând pe lângă el și 
îndreptându-se cu pași mari spre cort. Trebuie să discut cu 
Mareșalul Burr imedi... 

Pike îi tăie calea, cu mâna pe mânerul sabiei. 

- Mareșalul este... ocupat, şopti el. 

Privirea din ochii bulbucaţi era atât de îngrozitor de 
amenințătoare, că până și West se simți ușor speriat. Urmă o tăcere 
încordată când șeful de stat-major şi deţinutul fără chip se holbară 
unul la celălalt. 


Apoi Flenigg făcu un pas şovăielnic înapoi. Clipi des, își umezi 
tulburat buzele. 

— Este ocupat. Înţeleg. Asta este, se bâlbâi el îndepărtându-se cu 
încă un pas. Și spui că ne veţi trimite regimentele de rezerviști. 

— Imediat. 

— Atunci, atunci... voi comunica generalului Kroy că vom primi 
întăriri, continuă Felnigg punând un picior în scara șeii. Dar să știi 
că este o încălcare gravă a regulamentului, se încruntă el înspre 
cort, înspre Pike și, în cele din urmă, înspre West. O încălcare 
extrem de gravă a regulamentului. 

Și îşi împunse calul cu pintenii pornind spre vale. West îl urmări 
cu privirea, gândindu-se că Felnigg nici nu-și poate imagina cât de 
gravă era această încălcare a regulamentului. Se întoarse spre un 
aghiotant. 

- Mareșalul Burr ordonă ca rezervele să intre în luptă pe aripa 
dreaptă. Trebuie să atace cavaleria lui Bethod și s-o izgonească. 
Dacă slăbim pe flancul acela, ne aşteaptă dezastrul. Ai înțeles? 

— Ar trebui să primesc ordinul scris de la Mareșal... 

- Nu avem vreme de ordine scrise! urlă West. Du-te și fă-ți 
datoria, omule! 

Supunându-se, aghiotantul se repezi spre cele două regimente de 
rezerviști de cavalerie, care aşteptau răbdători în zăpadă. West îl 
urmări cu privirea, trosnindu-și nervos degetele. Oamenii începură 
să se urce în şei și să intre în dispozitiv de atac. West își mușcă 
buzele. Ofițerii și gărzile lui Burr îl priveau cu expresii ce oscilau 
între curiozitatea cumpătată şi neîncrederea făţișă. 

Se întoarse spre cort, răspunzând la salutul unora dintre ei și 
încercând să dea impresia că totul era în ordine, că totul nu era 
decât rutina firească. Se întrebă cât va mai dura până când cineva 
va refuza să-l mai creadă pe cuvânt, până când cineva va intra cu 
forţa în cort, până când cineva va descoperi că Lordul Mareșal Burr 
plecase în călătoria spre tărâmul morţilor. Se întrebă dacă se va 
întâmpla după ce frontul va fi străpuns în vale, iar centrul lor de 
comandă va fi ocupat de nordici. Dacă va fi după, nu va mai avea 
nicio importanţă. 

Pike îl întâmpină cu un zâmbet, sau, mai bine zis, cu o expresie 


ce ar fi putut fi considerată un zâmbet. West şi-ar fi dorit să-i poată 
zâmbi și el, doar că nu se simţea în stare. 


Copoiul se lăsă jos, răsuflând greu. Cu spatele sprijinit de un 
copac doborât, cu arcul atârnându-i în mâna moale. Alături, în 
pământul ud, era înfiptă o sabie. O luase de la un țăran mort și o 
folosise, și credea că o va mai folosi încă și mai mult până la 
sfârșitul zilei. Era plin de sânge - pe mâini, pe haine, peste tot. 
Sângele lui Cathil, sângele capetelor-turtite, sângele lui. Nu merita 
să se ostenească să se șteargă — va fi alt sânge în curând. 

De trei ori shanka urcaseră dealul și de trei ori îi respinseseră, de 
fiecare dată tot mai greu. Copoiul se întreba dacă și data viitoare 
vor mai fi în stare să-i respingă. Căci nu se îndoia că vor ataca din 
nou. Nu se îndoia câtuși de puţin. Când și câţi erau întrebările care 
nu-i dădeau pace. 

Auzea răniții Uniunii scâncind şi țipând de după copaci. Mulţi 
răniţi. La ultimul atac, unul dintre ţărani își pierduse mâna. Poate că 
nu era bine spus că și-o „pierduse”, de vreme ce-i fusese retezată cu 
un topor. Începuse instantaneu să urle din toate puterile, dar acum 
se potolise şi nu i se mai auzea decât respiraţia slabă și horcăită. Îi 
bandajaseră ciotul cu o cârpă legată cu o curea, iar acum bietul om 
se holba la fosta lui mână cu expresia aceea pe care o au uneori 
răniții. Cu ochi mari și albi, de parcă nu înţelegea ce vede. De parcă 
nu înceta să se mire. 

Copoiul se ridică ușurel, uitându-se peste trunchiul de copac. 
Vedea capetele-turtite în pădurea din vale. Ascunși în umbre. 
Așteptând. Nu-i plăcea să-i vadă acolo. Ştia că shanka vor continua 
să-i atace până vor fi complet distruși sau puși pe fugă. 

- Ce așteaptă? şuieră el. Când au învăţat afurisiţii ăştia de capete- 
turtite să aștepte? 

- Când au învăţat să lupte pentru Bethod? mormăi Tul curățându- 
și sabia. Multe s-au schimbat, și numai în rău. 

— Când oare s-a mai schimbat ceva în bine? mârâi Dow aflat ceva 
mai încolo. 

Copoiul se încruntă. Nasul lui detectase un miros nou, igrasios. 
Printre copaci se zărea ceva foarte deschis la culoare, din ce în ce 


mai deschis. 

— Ce-i aia? Ceaţa aia? 

- Ceaţă? La înălțimea asta? chicoti Dow cu glas de cioară care-și 
cheamă suratele. În momentul ăsta al zilei? Ha! Ia stai niţel, că 
parcă... 

Acum o vedeau cu toţii - ceva alb agăţat de versantul ud al 
dealului. Copoiul simţi un nod în gât. I se uscase gura. Se simți, 
dintr-odată, foarte speriat, dar nu din cauza acelor shanka din vale. 
Din altă cauză. Ceaţa se strecura printre copaci, se încolăcea în jurul 
trunchiurilor, se dilata în faţa ochilor lor înspăimântați. Capetele- 
turtite porniră, siluete neclare prin umbrele cenușii. 

— Nu-mi place, îl auzi pe Dow. Nu-i normal. 

- Calmi, flăcăi! vocea groasă a lui Treicopaci. Păstraţi-vă calmul! 

Copoiul mai prinse ceva curaj auzindu-l, dar nu-l ținu mult. 
Începu să se legene înainte și înapoi, simțind că-i vine să vomite. 

- Nu, nu, șopti Fiori-îţi-dau, privind înnebunit în toate părţile de 
parcă ar fi căutat o cale de scăpare. 

Copoiul simți cum i se ridică părul pe braţe, cum îl furnică toată 
pielea, cum nodul mare din gât se face și mai mare. Îl cuprinsese o 
teamă necunoscută, care plutea spre el împreună cu ceața — se târa 
prin pădure, se învolbura în jurul copacilor, pătrundea pe sub 
trunchiul de copac în spatele căruia se adăposteau ei. 

- El e, murmură Fiori-îţi-dau, cu ochii mari cât cepele bine 
crescute, și făcându-se mic la pământ de parcă i-ar fi fost teamă să 
nu fie auzit. El e! 

— Cine? croncăni Copoiul. 

Fiori-îți-dau doar scutură din cap și se lipi şi mai tare de noroiul 
rece. Copoiul simţi o dorință copleșitoare de a face același lucru, în 
schimb se forță să se ridice, se forță să se uite peste copac. Un Om 
Vestit, speriat ca un copil în întuneric, fără să ştie din ce motiv? Mai 
bine să vadă cu ce se confruntă, îşi spuse. Mare greșeală. 

În ceață se zărea o umbră, prea înaltă și prea dreaptă ca să fie un 
shanka. Un om zdravăn, mare ca Tul. Ba chiar mai mare. Un uriaş. 
Copoiul își frecă ochii iritați, gândindu-se că trebuie să fie vorba 
despre un efect al luminii prin toată bezna aia, nimic altceva. Dar 
nu. Și umbra aceea se apropie tot mai mult și căpătă tot mai mult 


contur, mai mult, și, cu cât se deslușea mai limpede, cu atât se 
intensifica spaima. 

Cutreierase mult Copoiul, de-a lungul și de-a latul nordului, însă 
niciodată nu mai văzuse vreo altă creatură atât de ciudată și de 
ireală ca gigantul acesta. O jumătate din trup îi era acoperit cu o 
armură neagră bătută în ţinte și piroane — armură formată din mai 
multe plăci negre din metal bătut cu ciocanul, îndreptat și îndoit. 
Cealaltă jumătate era goală, cu excepţia curelelor și chingilor și 
cataramelor care prindeau armura. Picioare goale, braţe goale, piept 
gol, toate plesnind de mușchi hidoși. Chipul îi era ascuns în spatele 
unei măști din fier negru, plin de zgârieturi. 

Veni și mai aproape, ridicându-se din aburii ceţii, iar Copoiul 
văzu că are pielea vopsită. De fapt, era acoperită în întregime cu 
litere minuscule, albastre. N-avea nicio armă, dar acest amănunt îl 
făcea parcă și mai fioros. 

- În numele afurisiților de morţi! icni Copoiul cu gura larg 
căscată de groază. 

— Calmi, flăcăi, mârâi Treicopaci. Calmi. 

Iar vocea bătrânului său prieten reuși să-l împiedice pe Copoi să 
nu dea bir cu fugiţii fără să privească în urmă. 

- Fl e! zbieră unul dintre ţărani, cu voce stridentă ca de fată. E 
Temutul! 

- Tacă-ţi fleanca aia împuţită! se auzi vocea lui Fiori-îţi-dau. Știm 
cine e! 

— Săgeţi! strigă Treicopaci. 

Mâinile Copoiului tremurau când îşi ţinti săgeata asupra 
uriașului. Parcă şi de la distanţa asta îi venea greu să o facă. Își forță 
degetele să dea drumul corzii, dar săgeata ricoșă de armură și căzu 
printre copaci, fără să producă niciun rău. Ursuzul trase mai bine. 
Săgeata lui se înfipse adânc în carnea pictată a creaturii. Zburară și 
alte săgeți din arcurile țăranilor. Una îl lovi în umăr, alta îi 
străpunse gamba imensă. Uriașul nu scoase niciun sunet. Continua 
să înainteze, neabătut, aidoma ierbii care creşte primăvara. lar 
ceața, capetele-turtite şi spaima înaintau odată cu el. 

— Fir-ar, mormăi Ursuzul. 

- E un diavol! chirăi unul din ţărani. Diavol din iad! 


Cam aceeași senzație o avea şi Copoiul. Simţi cum teama se 
amplifică în jurul lui, simţi cum ceilalți încep să şovăie. Simţi cum el 
însuși începe să se retragă, fără să vrea. 

- Haideţi! urlă Treicopaci cu voce groasă şi calmă, de parcă lui 
nu i-ar fi fost deloc frică. La trei! Când zic trei, atacăm! 

Copoiul se holbă la el, întrebându-se dacă nu cumva bătrânul lui 
prieten îşi pierduse minţile. Măcar aici, unde erau, se puteau 
ascunde în spatele copacului. Auzi bolboroseala unor țărani care, 
fără îndoială, îi împărtăşeau părerea. Nu le plăcea planul acesta. Nu 
erau încântați de ideea că vor trebui să atace mulțimea de shanka și 
uriașul din mijlocul lor. 

— Eşti sigur că e bine? șuieră Copoiul. 

Treicopaci nici măcar nu se uită la el. 

— Atacul e cel mai bun leac împotriva fricii! Îţi urcă sângele la cap 
și preschimbă teama în furie. Terenul este de partea noastră și nu-i 
vom aștepta aici! 

— Sigur? 

— Pornim, zise Treicopaci întorcându-se. 

- Pornim, mârâi Dow, aruncând priviri ucigașe ţăranilor, parcă 
provocându-i să îndrăznească să bată în retragere. 

— La trei! tună Treicopaci. 

— Îhî, confirmă Ursuzul. 

Copoiul simți cum i se strânge gâtul, neştiind dacă și el va ataca 
sau nu. Treicopaci se uită peste trunchiul copacului, cu gura strânsă 
într-o grimasă dură, urmărind siluetele din ceaţă și uriașul din 
mijlocul lor. Mâna şi-o ţinea întinsă în spate ca pentru a spune 
„aşteptaţi”. Aşteptaţi să ajungă la distanţa bună. Așteptaţi momentul 
potrivit. 

— Atac la trei? şopti Fiori-îţi-dau. Sau după? 

Copoiul clătină din cap. 

— Nu contează, atâta vreme cât ataci. 

Dar își simţea picioarele grele ca două pietre de moară. 

— Unu! 

Deja „unu”? Copoiul privi peste umăr, văzu trupul lui Cathil sub 
pătură, lângă focul stins. Poate că asta ar fi trebuit să-l înfurie, dar îl 
făcu doar să se simtă și mai speriat. Realitatea era că nu voia să 


sfârșească în același fel. Se cutremură și își întoarse privirea, apucă 
strâns pumnalul și sabia împrumutată de la mort. Fierul nu simţea 
teama. Arme bune, pregătite să facă o treabă sângeroasă. Şi-ar fi 
dorit să fie și el măcar pe jumătate la fel de pregătit, însă mai 
trecuse prin încercări din acestea și știa că nimeni nu este cu 
adevărat pregătit niciodată. Nu trebuie să te simţi pregătit. Trebuie 
doar să te repezi înainte. 

- Doi! 

Dintr-o clipă în alta. Deschise larg ochii, inspiră adânc aerul rece, 
se cutremură de frig. Simțea miros de oameni, de pini, de shanka și 
de ceață. Auzi respirații sacadate din spate, pași furișaţi — de jos, 
strigăte — de-a lungul frontului, propriul său sânge - bubuindu-i în 
vene. Văzu absolut tot ce se petrecea în jur, dar cu încetinitorul, 
aidoma mierii care se scurge de pe lingură. Ceilalți se mişcau în 
jurul lui, bărbaţi duri cu chipuri dure, înaintând prin ceaţă și 
spaimă, pregătindu-se. Vor ataca, nu mai exista nicio îndoială în 
privinţa asta. Vor ataca toţi, până la ultimul. Simţi cum îl furnică 
mușchii de la picioare îmboldindu-l să se ridice. 

— Trei! 

Treicopaci fu primul care sări peste trunchiul doborât, și Copoiul 
îl urmă, iar oamenii din jurul lor atacau și văzduhul răsuna de 
strigătele lor, de furia lor și de frica lor, iar el fugea și zbiera. 
Picioarele îl duceau iute și vântul vâjâia pe lângă el și copacii negrii 
şi cerul alb se legănau în faţa ochilor lui și ceața se întindea spre el 
şi forme întunecate îl aşteptau în ceața aceasta. 

Lovi cu sabia un shanka, îl lovi puternic, mugind, iar lovitura îl 
răsuci în loc. Își continuă atacul, învârtindu-se, împleticindu-se, 
urlând. Lama se împlântă adânc în piciorul unui alt shanka, 
doborându-l la pământ, iar Copoiul se rostogoli la vale, alunecând 
prin mocirlă, încercând din răsputeri să se ridice. Zgomotele luptei îl 
învăluiau - înăbușite și stranii. Bărbaţi zbierându-și blestemele și 
shanka mârâindu-și ura și zăngănitul și bubuitul metalului pe metal, 
al metalului în carne. 

Se întoarse, alunecând printre copaci, fără să știe de unde va veni 
următorul cap-turtit, fără să știe dacă nu cumva va primi o suliță în 
spinare. Desluși o siluetă prin umbre și țâșni spre ea, strigând din 


toți bojocii. Și ceața păru a se ridica în faţa lui și se opri îngrozit, 
horcăind, aproape căzând pe spate în dorinţa lui aprigă de a fugi de 
acolo. 

Temutul se afla la nici cinci pași în faţa lui, mai mare și mai 
teribil ca oricând, cu pielea-i tatuată plină de săgeți rupte. În pumn 
ținea un ţăran de gât și țăranul se zbătea şi dădea din picioare. 
Tendoanele pictate se încordară şi degetele colosale se strânseră și 
ochii ţăranului ieșiră din orbite și gura i se deschise, dar nu scoase 
niciun sunet. Se auzi un pocnet, şi uriașul aruncă trupul moale ca o 
cârpă, și țăranul mort se rostogoli iar și iar prin zăpadă şi noroi, cu 
capul bălăngănindu-i-se în toate părțile, și se opri, în cele din urmă, 
nemișcat. 

Cu ceața plutind în jurul lui, Temutul își coborî ochii din spatele 
măștii și se uită la Copoi, iar Copoiul se uită la el, aproape udându-și 
pantalonii de groază. 

Însă există anumite lucruri care trebuie făcute. Mai bine să le 
faci, decât să te temi toată viaţa de ele. Asta ar fi spus Logen. Drept 
care Copoiul căscă gura și urlă cât putu de tare și se năpusti la 
creatură, rotind sabia împrumutată deasupra capului. 

Uriașul își ridică brațul împlătoșat şi pară lovitura. Metal zăngăni 
pe metal, zgâlțâindu-i Copoiului dinţii în gură. Scăpă sabia din 
mână sub forța impactului, în aceeași clipă reușind să-şi strecoare 
pumnalul pe sub braţul creaturii și împlântându-l până la plăsele în 
pieptul tatuat. 

- Ha-haaa! zbieră Copoiul, însă bucuria îi fu scurtă. 

Mâna uriașă a Temutului explodă prin valurile ceţii, îi dădu un 
dos de palmă și-l proiectă prin aer. Pădurea se clătină în jurul lui, se 
izbi de un copac și căzu cât era de lung în noroi. Încercă să-și 
recapete suflul, dar nu fu în stare. Încercă să se întoarcă, dar nu fu 
în stare. Durerea îi sfâşia coastele, ca și cum un bolovan imens i s-ar 
fi prăbuşit pe piept. 

Îşi ridică privirea, agățându-se inutil de noroi. Nu mai avea suflu 
în el nici cât să poată suspina. Temutul se îndrepta spre el, agale, 
fără grabă. În mers îşi scoase cuțitul dintre coaste. Parcă era o 
jucărie între degetul lui mare și arătătorul enorm. Parcă era o 
scobitoare. Îl aruncă printre copaci. Îşi ridică piciorul colosal, gata 


să-l calce pe Copoi pe cap şi să-i zdrobească țeasta așa cum ai sparge 
o nucă pe nicovală. lar Copoiul nu se putea apăra, paralizat de 
durere şi spaimă. 

— Nemernicule! 

Și Treicopaci ţâșni din tufe, izbi șoldul acoperit cu armură al 
creaturii gigantice şi o dezechilibră. Iar piciorul care ţintise capul 
Copoiului călcă acum ţărâna chiar de lângă nasul acestuia. Bătrânul 
războinic atacă în continuare, lovind iar și iar pieptul dezvelit al 
uriașului. Mârâia și blestema, iar Copoiul icnea și se zvârcolea, 
încercând cu disperare să se ridice în picioare, dar nereușind. 

Lovitura de pumn a uriașului ar fi putut dărâma o casă, dar 
Treicopaci o evită, ridică sabia şi făcu o crestătură adâncă în masca 
neagră a Temutului, dându-i capul pe spate în urma impactului, 
făcându-l să se clatine iar pe picioare, umplându-i gura de sânge. 
Nordicul nu-i lăsă vreme să-și revină și lovi cu putere armura de pe 
pieptul creaturii, făcând o tăietură adâncă în carnea albastră 
neacoperită cu platoșă. Lovitură aducătoare de moarte, fără 
îndoială, dar nu picurară decât câţiva stropi de sânge. 

Acum uriașul își recăpătase echilibrul și scoase un muget teribil 
care îi îngheță Copoiului sângele în vene. Îşi ridică brațul masiv şi 
şi-l repezi înainte. Izbi scutul lui Treicopaci, îl sparse, şi trecu prin el 
lovindu-l strașnic în umăr și doborându-l. Temutul se aplecă 
deasupra lui cu pumnul ridicat. Treicopaci mârâi fioros şi îşi înfipse 
până la mâner sabia în pulpa tatuată a creaturii. Copoiul văzu cum 
vârful însângerat al sabiei iese pe partea cealaltă a piciorului, însă 
Temutul nu-și pierdu elanul. Mâna cea uriașă sfărâmă coastele lui 
Treicopaci cu zgomot de vreascuri uscate frânte pe genunchi. 

Copoiul gemu, râcâind noroiul, însă pieptul parcă-i era în flăcări 
și nu se putea ridica, nu putea face nimic altceva decât să 
urmărească neputincios întreaga scenă. Acum Temutul ridică 
celălalt pumn acoperit de asemenea cu fier negru. Îl ridică încet și 
atent, apoi îl coborî iute în cealaltă parte a lui Treicopaci, 
trimițându-l definitiv la pământ. Braţul enorm se ridică iarăși, sânge 
roșu pe degete albastre. 

Și din ceață apăru ceva negru care se înfipse în subsuoara 
temutului, făcându-l să-și piardă din nou echilibrul. Urlând cât îl 


țineau puterile, Fiori-îţi-dau începu să-l împungă cu sulița, 
împingându-l pe versant la vale. Temutul se rostogoli, alunecă, se 
sculă, simulă un pas înapoi și ridică mâna cu iuţeala unui șarpe 
gigantic. Îl plesni pe Fiori-îţi-dau așa cum un om normal plesnește o 
muscă sâcâitoare. Tânărul dispăru zbierând și zvârcolindu-se în 
ceaţă. 

Înainte ca uriașul să apuce să se ducă după el, se auzi un bubuit 
ca de tunet și sabia lui Tul îl izbi în umărul acoperit cu armură, 
azvârlindu-l în genunchi. Acum ieși și Dow din neguri și tăie o halcă 
zdravănă din piciorul colosal. Apăru și Fiori-îţi-dau mârâind sălbatic 
şi lovindu-l cu sulița. Uriașul păru încolţit de cei trei, fără sorți de 
scăpare. 

Și, indiferent cât de imens ar fi fost, ar fi trebuit să fie deja mort. 
Ar fi trebuit să se fi întors deja în țărână după rănile pe care i le 
făcuseră Treicopaci şi Fiori-îţi-dau şi Dow. În schimb, se ridică din 
nou, cu șase săgeți și sabia lui Treicopaci ieșindu-i din trup și scoase 
un muget teribil care îl făcu pe Copoi să tremure până în vârful 
degetelor. Fiori-îţi-dau căzu brusc în fund, albindu-se la față. Tul 
clipi speriat, șovăi și scăpă sabia din mână. Chiar și Dow cel Negru 
făcu un pas înapoi. 

Temutul se aplecă și apucă sabia lui Treicopaci. Şi-o scoase din 
picior şi o lăsă să cadă, umplând noroiul de sânge. Doar că acolo 
unde fusese ea împlântată nu se vedea nici urmă de rană. Absolut 
nicio urmă. Apoi se întoarse şi țâșni în neguri, iar ceața se închise în 
spatele lui, iar Copoiul îl auzi cum își croiește drum, izbindu-se de 
copaci. Și îşi spuse că niciodată nu fusese mai fericit să vadă cum 
cineva dă bir cu fugiţii. 

- Haideţi! Pe aici! urlă Dow, pregătindu-se să se repeadă la vale, 
dar Tul i se așeză în cale, cu mâna ridicată. 

- Nu te duci nicăieri. Nu ştim câţi shanka sunt acolo jos. O să 
ucidem creatura aia altădată. 

— Dă-te din drumul meu, flăcău! 

— Nu. 

Copoiul se întoarse pe cealaltă parte, strâmbându-se de durere și 
începu să se târască spre tovarăşii lui. Ceaţa începuse să se ridice, 
lăsând în urma-i un aer rece şi limpede. Ursuzul cobora din cealaltă 


parte, cu arcul pregătit de tragere. De jur împrejur, prin noroi și 
zăpadă, erau o mulțime de cadavre, mai ales shanka, dar și vreo 
câţiva ţărani. 

Copoiului i se păru o veșnicie până când reuși să ajungă la 
Treicopaci. Bătrânul lui prieten zăcea pe spate, cu scutul sfărâmat 
încă prins de braţ. Respirația îi era slabă și şuierătoare, iar pe gură îi 
ieşeau bulbuci de sânge. Își rostogoli ochii spre Copoi, întinse mâna 
și îl înșfăcă de haină, îl trase spre el și îi șopti la ureche printre 
dinţii-i însângerați. 

— Ascultă-mă, Copoiule! Ascultă-mă! 

- Ce, șefu'? croncăni Copoiul abia reușind să vorbească din cauza 
durerii sfâşietoare din piept. 

Se aplecă, ascultă, dar nu auzi nimic. Treicopaci avea ochii larg 
deschişi, holbaţi la ramurile de deasupra. O picătură de apă pică pe 
un obraz și curse în barba lui plină de sânge. Nimic altceva. 

- Înapoi în țărână, spuse Ursuzul cu chipul vlăguit ca pânzele 
vechi de păianjeni. 


West își rodea unghiile privind cum generalul Kroy şi oamenii săi 
urcau drumul, congregaţie solemnă de oameni îmbrăcaţi în negru, 
pe cai negri. Ninsoarea încetase deocamdată, dar cerul avea 
culoarea neagră a mâniei fioroase, iar lumina era atât de slabă, că 
parcă ar fi fost deja seară, iar vântul îngheţat scutura pânza 
corturilor din punctul de comandă. Timpul pe care reuşise să-l 
câștige West se terminase. 

Simţi un impuls neașteptat, aproape copleşitor, de a se răsuci pe 
călcâie şi a o lua la goană departe de locul acela. Impuls atât de 
ridicol, încât imediat simţi un altul, la fel de neadecvat: îi veni să 
râdă. Din fericire, fu în stare să se înfrâneze. Nu era nimic de râs. 
Nici pe departe. Tropotul copitelor se apropia, iar el începuse să se 
gândească dacă era chiar atât de proastă ideea de a o lua la 
sănătoasa. 

Kroy își struni calul cu sălbăticie şi coborî din şa. Îşi netezi 
uniforma cu gesturi brutale, își reglă centura și se îndreptă cu pași 
repezi spre cort. West îl opri, sperând să-l poată reţine, și astfel să 
mai câștige câteva secunde. 


- Generale Kroy, felicitări, domnule, ați luptat cu multă dârzenie! 

- Desigur, colonele West, îi rosti disprețuitor Kroy numele și 
gradul, de parcă ar fi fost o ocară teribilă, iar oamenii lui i se 
strânseră ameninţători în spate. 

- Permiteţi să vă întreb care este situația? 

- Situația? mârâi generalul. Situaţia este că nordicii s-au retras, 
dar nu sunt încă înfrânți. Am reuşit să-i batem, în cele din urmă, dar 
toate unitățile mele sunt epuizate, până la ultimul om. Prea istoviți 
ca să-i putem urmări. Din cauza lașităţii lui Poulder, inamicul a fost 
în stare să se retragă peste vad! Vreau să-l văd spânzurat pentru 
trădare! Pe onoarea mea că n-am să mă las până n-am să-l văd 
atârnând în ștreang! 

Se uită furios în jur, în vreme ce ofițerii lui murmurau mânioși 
între ei. 

— Unde este Lordul Mareșal Burr? Cer să îl văd pe Lordul Mareșal! 

- Desigur, doar îngăduiţi-mi... 

Însă cuvintele lui West fură înăbușite de zgomotul tot mai 
puternic al altor cai și un al doilea grup de călăreţi apăru lângă 
cortul Mareșalului. Cine altcineva dacă nu generalul Poulder, însoțit 
de suita lui extrem de numeroasă și de o căruţă. Spaţiul insuficient 
deveni ticsit de oameni și animale. Poulder sări de pe cal și se repezi 
spre cortul Mareșalului. Părul îi era vâlvoi, maxilarele încleştate, un 
obraz crestat în diagonală. Oamenii lui în purpuriu îl urmară 
îndeaproape: săbiile zăngăniră, panglicile aurii fluturară, chipurile 
se îmbujorară. 

- Poulder! șuieră Kroy. Ai ceva tupeu să te arăţi în faţa mea! Ai 
ceva curaj! Asta-i singurul act de curaj pe care l-ai făcut toată ziua! 

- Cum îndrăznești! zbieră Poulder. Pretind scuze! Cere-ţi imediat 
scuze! 

— Scuze? Eu să-mi cer scuze? Ha! Am să am grijă ca tu să fii cel 
care își va cere iertare! Planul era să ataci din stânga! Mai bine de 
două ore am tot fost atacați! 

— Aproape trei ore, domnule, se vâri în seamă unul din oamenii 
lui. 

- Trei ore, la naiba! Dacă asta nu se cheamă lașitate, înseamnă că 
eu nu ştiu ce-i aia! 


— Lașitate? guiță Poulder, iar câţiva dintre ofițerii lui chiar își 
puseră mâinile pe săbii. Îmi vei cere scuze de îndată! Divizia mea a 
fost supusă unui atac brutal și susținut pe flanc! Am fost obligat să 
conduc eu însumi o șarjă! Pe jos! 

Îşi împinse capul înainte și indică tăietura cu un deget înmănușat. 

— Noi suntem cei care ne-am luptat cu adevărat! Noi am adus 
victoria de astăzi! 

- Afurisit să fii, Poulder, nimic n-ai făcut! Victoria aparține doar 
oamenilor mei! Atac? Aţi fost atacați? De cine? De animale din 
pădure? 

- A-ha! Exact! Arată-i! 

Unul dintre subalternii lui Poulder smulse pânza de pe căruţă, 
descoperind ceea ce, la o primă vedere, semăna cu o grămadă de 
zdrenţe pline de sânge. Ofiţerul își încreţi nasul scârbit şi o împinse 
într-o parte. Obiectul de sub acoperământ căzu pe pământ, se 
rostogoli până ajunse pe spate şi țintui cerul cu ochi mici și negri ca 
de gândac. Falca-i uriașă și hidoasă atârna căscată, iar colții 
creaturii, lungi şi ascuţiţi, se întindeau care încotro. Pielea acelei 
chestii avea o culoare nedefinită, maro-cenușie, era aspră și plină de 
bătături. Nasul — un ciot diform. Căpăţâna - plată și spână, cu frunte 
proeminentă, dar teșită mult spre spate. Unul dintre brațe era scurt 
şi musculos, celălalt — mult mai lung și uşor curbat, amândouă, însă, 
terminându-se cu gheare. Creatura părea amorfă, sigur hidoasă, 
probabil primitivă. West se uită năucit la ea, cu gura căscată de 
uimire. 

Evident, nu se uita la o ființă omenească. 

- Uite! guiță Poulder. Îndrăznește acum să mai spui că divizia 
mea nu a luptat! Erau sute de... de chestii din astea acolo! Mii erau, 
şi se luptau de parcă dăduse strechea-n ele! Am reușit să rezistăm, și 
tu ai avut noroc că noi am rezistat! Cer! spumegă el, Reclam! urlă el 
cu clăbuci la gură, Pretind! guiță el, vânăt la faţă, să mi se ceară 
scuze! 

Ochii lui Kroy zvâcniră în semn de nedumerire, de frustrare, de 
furie. Strânse din buze, din fălci, din pumni. Nu exista nicio regulă 
pentru o asemenea situaţie. Se întoarse spre West. 

— Cer să-l văd pe Mareșalul Burr! răcni el. 


- Și eu la fel! chirăi strident Poulder, nelăsându-se mai prejos. 

- Lordul Mareșal este... 

Și West nu mai știu ce să zică. Nu mai avea nicio idee. Nicio 
stratagemă, niciun truc, niciun plan. 

=... este... 

El nu va putea să se refugieze peste vadul râului. Se terminase 
totul. Cel mai probabil, va sfârși într-un lagăr de detenţie. 

=... este... 

— Sunt aici. 

Și, spre nemărginita uimire a lui West, Burr se ivise în ușa 
cortului. Chiar și în penumbră era evident că se simțea cumplit de 
rău. Paloare cadaverică, frunte scăldată în transpiraţie, ochi 
încercănați și duşi în fundul capului. Îi tremurau buzele, nu se ținea 
bine pe picioare. Se apucase strâns de unul dintre ţărușii cortului. 
West observă o pată închisă la culoare pe uniforma Mareșalului, 
foarte probabil sânge. 

- Mă tem că am fost... puţin cam indispus în timpul luptei, 
croncăni Burr. Posibil să nu-mi fi priit mâncarea. 

Mâna îi tremură, iar Jalenhorm se apropie iute de el, gata să-l 
prindă în caz că va leșina. Însă, cu un efort supraomenesc de voinţă, 
Lordul Mareşal rămase în picioare. West aruncă o privire speriată la 
adunarea furioasă din jur, întrebându-se ce impresie le făcea acest 
cadavru ambulant. Însă cei doi generali erau mult prea absorbiți de 
propria lor răfuială ca să bage de seamă și altceva. 

- Lord Mareşal, trebuie să protestez împotriva generalului 
Poulder... 

- Domnule, cer ca generalul Kroy să-mi prezinte scuze... 

Cea mai bună apărare ar fi atacul neîntârziat, își spuse West. 

- Tradiţia cere, zbieră el cât îl ţinea gura, ca, înainte de toate, să-l 
felicităm pe comandantul nostru pentru această victorie! 

Începu să bată încet din palme, ca pentru a da un exemplu. I se 
alăturară de îndată și Pike, şi Jalenhorm. Poulder și Kroy schimbară 
priviri glaciare, aplaudând și ei fără prea multă tragere de inimă. 

— Aș dori să fiu primul... 

— Cel dintâi care vă felicită, Lord Mareșal! 

Acum aplaudau și ofițerii lor, și ceilalți bărbaţi strânși în jurul 


cortului, și cei aflați mai departe; iar nu după mult timp de 
pretutindeni răsunau ovaţii entuziasmate. 

- Ura pentru Lordul Mareșal Burr! 

- Lordul Mareșal! 

— Victorie! 

Burr se strâmba și tremura, ținându-și mâna apăsată pe abdomen, 
cu chipul o mască a suferinței. West se furișă în spate, departe de 
veselia generală, departe de glorie. Nu-l interesa câtuși de puţin. 
Ştia că fusese o victorie pe muchie de cuțit. Îi tremurau mâinile, în 
gură avea un gust amar, privirea i se tulburase. Îi auzea pe Poulder 
şi Kroy care se luaseră iarăși la harță ca două rațe țâfnoase și 
guralive. 

- Trebuie să ocupăm imediat cetatea Dunbrec, să declanșăm un 
atac în viteză câtă vreme... 

- Pfui! Prostii! Fortificațiile sunt prea solide. Trebuie s-o 
înconjurăm şi să ne pregătim de... 

- Nonsens! Divizia mea ar putea ocupa cetatea și mâine! 

- Rahat! Trebuie să ne consolidăm poziţiile! Competenţele mele 
deosebite în arta asediului spun asta! 

Și așa mai departe. West își astupă urechile ca să nu-i mai audă și 
își continuă drumul prin noroiul cleios. Se cățără pe o piatră, trecu 
pe partea cealaltă, se lipi cu spatele de ea și se lăsă în jos până 
ajunse să stea ghemuit în zăpadă, cu genunchii strânși la piept, aşa 
cum obișnuia să facă în copilărie când tatăl lui era supărat. 

Mai jos în vale, prin întunericul tot mai dens, oamenii se mișcau 
încolo şi încoace pe câmpul de luptă. Începuseră să sape 
mormintele. 


Pedeapsă pe măsură 


Plouase până nu de mult. Acum se oprise. Pavajul din Piața 
Mareşalilor începuse să se usuce. Dalele rămăseseră umede doar în 
mijloc. O rază palidă străpunsese norii şi scânteia pe lanţurile 
agățate în cadru, pe lamele, cârligele și cleştii uneltelor din rastel. 
Bună vreme pentru un asemenea eveniment. Dar ai prefera să nu 
participi la el dacă te cheamă Tulkis. 

Mulțimea anticipa deja dramatismul spectacolului. Piaţa cea largă 
era dominată de flecăreala spectatorilor, amestec ameţitor de 
exaltare și mânie, de bucurie și ură. Zona pentru public era ticsită, 
oamenii se îngrămădeau și mereu soseau alţii, dar mai era loc din 
belșug în spaţiul rezervat conducătorilor, spaţiu împrejmuit cu gard 
şi foarte bine păzit, aflat chiar în faţa eșafodului. La urma urmei, 
mai-marii și mai-bunii noștri trebuie să aibă parte de cea mai frumoasă 
priveliște. Peste umerii celor din primul rând, vedea scaunele 
pregătite pentru membrii Consiliului Închis. Dacă s-ar fi ridicat pe 
vârfuri, operaţiune pe care nu îndrăznea să o efectueze prea des, cu 
siguranță că ar fi reușit să vadă și claia de păr alb a Arhilectorului, 
deranjată ușor de adierea vântului. 

Se uită într-o parte la Ardee. Tânăra se încrunta fioros la eşafod, 
mușcându-şi buzele cu nerăbdare. Și dacă stai să te gândești că a fost 
o vreme când duceam tinerele domniţe la cele mai bune stabilimente din 
oraș, la grădinile de plăceri de pe deal, la concerte în Sala Șoaptelor, sau 
direct în apartamentul meu, dacă mi se părea că aveam să mă descurc. 
Acum le duc la execuţii. Simţi cum gura i se strâmbă într-o părere de 
zâmbet amar. Asta este, lucrurile se schimbă. 

— Cum va fi? îl întrebă Ardee. 

- Va fi spânzurat și eviscerat. 

— Poftim? 

- I se vor lega lanţuri de mâini şi de gât, nu prea tare, ca să nu-l 
stranguleze, și va fi ridicat. Apoi va fi tăiat în lung și i se vor scoate 
matele care vor fi prezentate spectatorilor. 


Fata șopti gâtuit: 

- Va fi viu atunci? 

- Posibil. E greu de spus. Depinde de călăi, dacă își vor fac treaba 
cum se cuvine. Oricum, nu va mai trăi mult. Fără mate. 

- Pare... o metodă cam drastică. 

- Așa şi trebuie. Este cea mai crudă pedeapsă pe care au putut-o 
născoci cruzii noștri strămoși. Înţeleg că nu s-a mai pus în practică 
de vreo optzeci de ani. 

- De aceea au venit atâţia oameni. 

Glokta ridică din umeri. 

— Stârnește curiozitatea, însă este drept că întotdeauna execuțiile 
au fost nişte spectacole pe cinste. Oamenii se dau în vânt după 
moarte. Le amintește că, indiferent cât de meschină, cât de abjectă, 
cât de mârșavă le-ar fi viața... tot au parte de așa ceva. 

Glokta simți cum cineva îl bate ușor pe umăr şi se întoarse 
strâmbându-se de durere. Chipul mascat al lui Severard era chiar în 
spatele lui. 

— M-am ocupat de afacerea aia. Despre Vitari. 

- Aha. Şi? 

Ochii lui Severard alunecară bănuitori spre Ardee, apoi se aplecă 
şi șopti în urechea lui Glokta. 

- Am urmărit-o până la o casă, de după Pajiștea lui Galt, lângă 
piaţă. 

— Știu unde-i piaţa. Și? 

- M-am uitat înăuntru pe una din ferestre. 

Glokta ridică ironic o sprânceană. 

- Îţi face plăcere toată povestea asta, nu-i așa? Ce era înăuntru? 

— Copii. 

- Copii? şopti uluit Glokta. 

- Trei copii micuţi. Două fete şi un băiat. Și ce culoare crezi că 
are părul lor? 

Nu mai spune. 

— Nu cumva roșu aprins? 

- Întocmai ca mama lor. 

- Deci are copii? îşi supse Glokta gingiile dus pe gânduri. Cine şi- 
ar fi închipuit? 


- Aşa este. Eu, unul, am crezut că are un bloc de gheață la 
păsărică. 

Așa se explică de ce voia cu tot dinadinsul să se întoarcă din sud. Tot 
timpul acesta o așteptau trei micuți. Instinctul matern. Ce emoționant! Îşi 
şterse ochiul stâng care îl ustura. 

- Bună treabă, Severard, s-ar putea să fim nevoiţi să ne folosim de 
informaţia asta. Și cealaltă poveste? Garda Prințului? 

Cu gesturi iuți, Severard își ridică masca și se scărpină pe obraz, 
privind agitat în toate părţile. 

— Aici chiar s-a întâmplat ceva ciudat. Am încercat să îl găsesc, 
dar... se pare că a dispărut. 

— A dispărut? 

- Am vorbit cu familia lui. Nu l-au mai văzut din ziua de dinainte 
de moartea Prințului. 

Glokta se încruntă. 

- Ziua de dinainte? Dar a fost în palat... L-am văzut. la-i pe Frost și 
pe Vitari. Fă-mi o listă cu absolut toate persoanele care s-au aflat în 
palat în noaptea aceea. Cu absolut toţi lorzii, toţi servitorii, toți 
soldaţii. Am să dau eu de capătul poveștii ăsteia. Într-un fel sau altul. 

— Așa ţi-a spus Sult să faci? 

Glokta îl săgetă cu privirea pe practician. 

- Nu mi-a spus să n-o fac. Ai grijă și fă-ţi treaba. 

Severard murmură ceva, dar cuvintele îi fură înăbuşite de 
tumultul mulțimii care erupsese brusc într-o cascadă de râsete 
furioase. Tulkis era condus spre eşafod. Mergea încet, împiedicat de 
lanţurile grele din jurul gleznelor. Nici nu plângea, nici nu se 
văicărea, nici nu ţipa. Părea doar foarte trist şi îndurerat. Cu vânătăi 
pe obraji și cu răni inflamate pe braţe și pe picioare şi pe piept. Nu 
ai cum să foloseşti andrele înroșite în foc fără să lași semne, dar trebuie 
să recunosc că arată destul de bine, dacă e să ținem cont prin câte a 
trecut. Era complet gol, cu excepţia unei bucăți de pânză petrecute 
peste șolduri. Ca să cruțăm firea delicată a doamnelor de față. Este o 
distracție pe cinste să priveşti cum unui om i se scot măruntaiele, dar 
vederea cocoșelului lui ar fi ceva obscen. 

Un funcționar apăru în fața eșafodului și începu să citească 
numele  deţinutului, natura acuzațiilor care îi erau aduse, 


mărturisirea acestuia și pedeapsa la care era condamnat, însă chiar 
şi de la această distanță mică nu prea putea fi auzit din cauza 
murmurului mulțimii, accentuat de ocazionale strigăte furioase. 
Glokta se strâmbă de durere și începu să-și miște încet piciorul 
înainte şi înapoi ca să-și relaxeze mușchii. 

Călăii cu chipurile acoperite de măști preluară deţinutul cu 
deosebită grijă. Traseră un sac negru peste capul solului, îi puseră 
cătuşe la mâini, la gât, la glezne. Glokta urmări cum pânza sacului 
se mișcă acolo unde era gura bietului om. Ultimele răsuflări disperate. 
Oare se roagă? Oare împroașcă blesteme furibunde? Cine știe? Și, 
oricum, ce mai contează? 

Îl săltară în aer și îl ţintuiră pe cadru. Mare parte din greutate i se 
sprijinea în braţe, iar manșonul din jurul gâtului era destul de strâns 
ca să-l sufoce, dar nu să-l şi ucidă. Bineînţeles că se zbătu. Absolut 
firesc. Instinctul animalic de a te zvârcoli ca să scapi din strânsoare și să 
poti respira din nou. Instinct căruia nu i te poti împotrivi. Unul dintre 
călăi se duse la rastel, alese o sabie grea și o prezentă publicului cu 
gesturi afectate. Soarele bicisnic sclipi o clipă pe lamă. Se întoarse 
cu spatele la spectatori și începu să taie. 

Se aşternu o tăcere de mormânt, întreruptă doar de susurul 
înăbușit al respirației lui Tulkis. Această pedeapsă nu necesita 
strigăte. Această pedeapsă pretindea doar o liniște stupefiată. 
Aceasta era o pedeapsă la care nu se putea răspunde decât cu priviri 
oripilate și fascinate. Acesta îi este scopul. Nimic altceva decât tăcere 
şi bolboroseala moale a respirației deținutului. Atâta vreme cât cercul 
de fier din jurul gâtului îl împiedică să zbiere. 

- Pedeapsă pe măsura faptei, şopti Ardee urmărind cum ies 
intestinele din trupul fostului emisar. Așa îi trebuie pentru că l-a 
asasinat pe Prinţul Moștenitor. 

Glokta se aplecă la urechea tinerei. 

— Sunt destul de sigur că nu a asasinat pe nimeni. Bănuiesc că nu 
se face vinovat de nimic altceva decât de faptul că este un om 
curajos, care ne-a spus adevărul și ne-a întins mâna în semn de pace. 

Ardee făcu ochii mari. 

— Atunci de ce a primit pedeapsa asta? 

- Pentru că Prinţul Moștenitor a fost ucis. Cineva trebuie să fie 


pedepsit. 

- Dar... cine l-a ucis de fapt pe Raynault? 

- Cineva care nu dorește să fie pace între Gurkhul și Uniune. 
Cineva care vrea ca războiul dintre noi să se intensifice, să se 
extindă și să nu ia sfârșit niciodată. 

— Cine ar putea dori una ca asta? 

Glokta nu-i răspunse. Într-adevăr, oare cine? 


Nu trebuie să-l admiri pe nemernicul ăla de Fallow, dar trebuie să 
recunoști că se pricepe la mobilier. Glokta se sprijini de spătarul moale 
al scaunului, cu picioarele întinse spre focul din cămin. Începu să-și 
rotească gleznele care îl dureau înfiorător. 

Însă Ardee nu părea a se simţi la fel de bine. Să nu uităm însă că 
distracţia de dimineaţă n-a fost un spectacol prea plăcut. Stătea lângă 
fereastră, dusă pe gânduri, cu fruntea încrețită, și se trăgea tulburată 
de o șuviţă de păr. 

— Simt nevoia să beau ceva. 

Se duse la bufet și scoase dinăuntru o sticlă și un pahar. Ezită și 
se uită la Glokta. 

— N-ai de gând să-mi spui că e prea devreme? 

El ridică din umeri. 

— Ştii și singură ce oră este. 

— Simt nevoia să beau ceva după... 

- Atunci bea. Nu trebuie să te justifici în fața mea. Nu sunt fratele 
tău. 

Îl privi furioasă, deschise gura de parcă ar fi vrut să-i răspundă, 
se răzgândi și împinse cu gesturi bruște şi paharul, și sticla înapoi. 
Apoi trânti ușița bufetului. 

- Mulţumit? 

Ridică iarăşi nepăsător din umeri. 

— Cât de mulțumit îmi permite starea mea să fiu. 

Ardee se trânti pe scaunul din fața lui și își ţintui cu privirea 
ursuză un pantof. 

— Şi acum? 

— Acum? Acum ne vom încânta reciproc cu observații amuzante 
cam o oră, apoi poate vom face o plimbare prin oraș? O plimbare 


lentă, bineînţeles. După care poate vom lua prânzul. Mă gândeam să 
mergem la... 

- Mă refeream la succesiunea la tron. 

— Ah, murmură Glokta. La asta te refereai. 

Se întinse și își aranjă mai bine pernele de la spate, apoi se 
întinse iarăși cu un geamăt de satisfacție. Stând în camera asta 
călduroasă și confortabilă, în această companie plăcută, chiar m-aș 
putea mistifica spunându-mi că am o viaţă. Şi continuă cu un surâs: 

— Se va vota în Consiliul Deschis. Nu am niciun dubiu că, până 
atunci, vom asista la o orgie de șantaje, de mituiri, de corupţie și de 
trădare. La un carnaval de încheieri de afaceri, de spargeri de 
alianţe, de intrigi și de asasinate. La un dans vesel de măsluiri, de 
aranjamente, de ameninţări și de promisiuni. Și toate acestea vor 
continua până la moartea Regelui — atunci se va vota în Consiliul 
Deschis. 

Ardee îi aruncă zâmbetul ei pieziș. 

- Până și fetele din popor spun că Regele nu va mai trăi mult. 

- Măi să fie, ridică Glokta din sprâncene. Din moment ce până și 
ele spun asta, înseamnă că e adevărat. 

- Care sunt favoriţii? 

— De ce nu-mi spui pe care l-ai prefera tu? 

- Bine, am să-ți spun, fu de acord tânăra și se așeză mai bine în 
scaun, frecându-şi maxilarul gânditoare cu un deget. Bineînţeles că 
primul ar fi Brock. 

- Bineînţeles. 

- Apoi Barezin, Heugen și Isher. 

Glokta încuviinţă dând din cap la fiecare nume rostit. Nu-i deloc 
proastă. 

- Ei sunt cei patru favoriţi. La cine altcineva ne-am mai putea 
gândi? 

- Meed a dat cu piciorul la orice șansă ar fi avut atunci când a 
fost învins de nordici. Ce părere ai de Skald, Lordul Guvernator din 
Starikland? 

- Foarte bine. Are șanse minime, dar va fi pe listă... 

- Iar dacă voturile din Midderland se vor împărți... 

— Cine poate spune ce se va întâmpla? 


Îşi surâseră larg. 

— În momentul acesta ar putea fi oricine, continuă el. În plus, ar 
mai trebui să luăm în consideraţie și copiii din flori ai Regelui. 

- Există bastarzi? 

Glokta ridică din sprâncene. 

— Cred că pot numi pe vreo doi. 

Ardee izbucni în râs, iar el se felicită pentru că reușise s-o scoată 
din starea de posomorală. 

— Firește, sunt doar zvonuri. Ai auzit vreodată de Carmee dan 
Roth? Este doamnă de onoare la curte şi este considerată a fi o 
frumuseţe de excepţie. Cu ani în urmă era favorita Regelui. A 
dispărut fără veste şi apoi s-a spus că ar fi murit, poate la naștere, 
dar cine știe? Oamenilor le place teribil să bârfească, și se întâmplă 
ca tinerele frumoase să moară din când în când, fără să fi purtat în 
pântece un bastard de sânge regesc. 

- O, aşa este, așa este! flutură din gene Ardee, prefăcându-se că 
ar fi în pragul leşinului. Noi, femeile, suntem o specie tare 
bolnăvicioasă. 

- Da, draga mea, așa sunteţi. Frumuseţea este un blestem. Eu 
unul mulțumesc stelelor în fiecare zi că m-au vindecat de ea, zise 
Glokta aruncându-i zâmbetul lui știrb şi batjocoritor. Membrii 
Consiliului Deschis au năpădit orașul cu zecile și îndrăznesc a spune 
că mulți din ei nu au pus piciorul niciodată în Rotonda Lorzilor. Au 
simţit mirosul puterii și vor să ia parte la împărțirea ei. Fiecare vrea 
să obțină câte ceva, atâta vreme cât se mai poate. S-ar putea să 
asistăm acum la unicul moment în zece generaţii când toți nobilii 
sunt pregătiţi să ia o decizie reală. 

— Dar ce decizie... murmură Ardee clătinând din cap. 

- Ai dreptate. Cursa va fi lungă, iar concurenţa va fi aprigă. Ca să 
nu spun mortală. Şi iau în calcul şi posibilitatea ca, în ultima clipă, să 
apară un străin. Cineva din afară, fără duşmani. Un candidat de 
compromis. 

- Şi cum rămâne cu Consiliul Închis? 

— Le este interzis să ia atitudine, desigur, pentru a asigura 
imparţialitatea procesului, pufni el. Imparţialitate! Ceea ce își doresc 
ei din adâncul inimii este să ne vâre un neavenit pe gât. Cineva pe 


care ei să-l poată domina, să-l poată manipula, astfel încât să-și 
poată continua netulburaţi scandalurile. 

— Dar există un asemenea candidat? 

- Oricine are drept de vot poate fi o opţiune, prin urmare, 
teoretic, cel puţin, sunt sute de candidaţi. Dar, firește, cei din 
Consiliul Închis nu pot cădea de acord asupra unuia, așa că se agaţă 
fără pic de demnitate de candidaţii cei mai puternici, schimbându-și 
loialitățile după cum bate vântul, cu speranța că vor reuși să-și 
asigure viitorul, făcând tot ce le stă în putere ca să rămână în 
funcție. Au pierdut atât de repede puterea în favoarea nobililor, că 
şi acum li se învârt capetele. Iar unele din aceste capete vor cădea, 
fii sigură de asta. 

- Şi crezi că va cădea și al tău? îl întrebă Ardee privindu-l pe sub 
sprâncene. 

Glokta își linse încet gingiile. 

- Dacă va cădea capul lui Sult, probabil că al meu va fi 
următorul. 

- Sper să nu se întâmple așa ceva. Ai fost bun cu mine. Mai bun 
decât oricine altcineva. Mai bun decât merit. 

Folosea din nou vicleșugul cu pretinsa sinceritate, iar Glokta, deși 
conștient de prefăcătoria tinerei, se simţi din nou dezarmat. 

— Prostii, mormăi el, foindu-se stânjenit în scaun. 

Bunătate, sinceritate, încăperi plăcute și confortabile... colonelul 
Glokta ar fi știut ce să spună, dar eu mă simt străin aici. Încă mai 
bâjbâia în căutarea unui răspuns, când se auzi o bătaie energică în 
ușă. 

— Aștepţi pe cineva? 

— Pe cine să aştept? Toţi oamenii pe care îi cunosc sunt în camera 
aceasta. 

Glokta încercă să tragă cu urechea, însă nu prinse decât niște 
murmure nedeslușite. Apoi servitoarea vâri capul pe ușă. 

— Îmi cer iertare, dar cineva îl caută pe Superior. 

— Cine? se răsti la ea Glokta. 

Severard, cu vești despre garda Prințului Raynault? Vitari, cu vreun 
mesaj de la Arhilector? O altă problemă pe care trebuie s-o rezolv de 
urgență? Alte întrebări pe care le am de pus? 


- Zice că îl cheamă Mauthis. 

Glokta simţi că-i zvâcnește tot obrazul stâng. Mauthis? Nu se mai 
gândise de multă vreme la el, dar îi veni imediat în minte chipul 
uscăţiv al bancherului care-i întindea chitanţa la semnat. Chitanţă 
pentru darul de un milion de mărci. S-ar putea ca la un moment dat în 
viitor să vină la tine un reprezentant al băncii Valint și Balk și să-ți 
ceară anumite... favoruri. 

Ardee îl privea îngrijorată. 

— S-a întâmplat ceva? 

- Nu, nimic, hârâi el încercând să nu sune ca și cum s-ar fi 
sufocat. Un vechi colaborator. Mă poţi lăsa singur o clipă? Trebuie 
să discut cu acest domn. 

- Bineînţeles. 

Tânăra se ridică şi se îndreptă spre ușă în șoapte de mătase pe 
covor. Se opri la jumătatea drumului și se uită înapoi, mușcându-și 
buzele. Se îndreptă spre bufet, de unde scoase sticla şi paharul. Apoi 
ridică din umeri. 

— Simt nevoia să beau ceva. 

- Toţi simțim nevoia asta, murmură Glokta în urma ei. 

Mauthis intră după câteva secunde. Aceiași pomeţi proeminenți, 
aceiași ochi reci duși în fundul capului. Dar parcă era ceva schimbat 
în atitudinea lui. O anumită nervozitate. Poate o anumită neliniște? 

— Ca să vezi, Maestre Mauthis, ce onoare să... 

- Poţi să renunți la amabilităţi, Superiorule, spuse bancherul cu 
glas pițigăiat și scrâșnit ca niște balamale ruginite. N-am vanități 
deșarte. Prefer să vorbesc deschis. 

- Foarte bine. Ce anume aș putea să... 

- Stăpânii mei, banca Valint și Balk, nu sunt deloc mulțumiți cu 
felul în care îți desfășori ancheta. 

Mintea lui Glokta o luă la fugă. 

— Ancheta despre ce? 

- Despre moartea Prințului Moștenitor Raynault. 

— Ancheta aceasta s-a încheiat. Te asigur că nu... 

- Să punem cărțile pe masă, Superiorule. Ei știu. Ţi-ar fi mult mai 
ușor dacă ţi-ai spune în permanenţă că ei știu totul. De obicei aşa se 
şi întâmplă. Crima a fost soluţionată cu impresionantă rapiditate și 


competență, dacă-mi este permis a spune. Stăpânii mei sunt 
încântați de rezultate. Vinovatul a fost adus în fața justiţiei. Nu 
folosește nimănui dacă vei săpa mai adânc în treaba asta nefericită. 

Chiar că a pus cărțile pe masă. Însă de ce i-ar deranja întrebările 
mele pe Valint și Balk? Mi-au dat bani tocmai pentru a dejuca planurile 
gurkienilor, iar acum nu le convine că investighez un complot gurkian? 
N-are niciun sens... doar dacă nu cumva asasinul nu a venit din sud. 
Doar dacă nu cumva asasinii Prințului Raynault sunt de prin părțile 
noastre. 

— Mai sunt câteva amănunte ce trebuie elucidate, mormăi Glokta. 
Stăpânii tăi n-au motiv de supărare... 

Mauthis înaintă un pas. Fruntea îi lucea de transpiraţie, deși în 
încăpere nu era prea cald. 

- Nu sunt supăraţi, Superiorule. Dar nu aveai de unde să știi că 
sunt nemulțumiți. Acum știi. lar dacă ai continua această anchetă, 
deşi știi că îi nemulțumește... abia atunci se vor supăra. 

Se aplecă spre Glokta și îi șopti: 

— Îngăduie-mi să-ți spun, Superiorule, ca de la un pion la altul. Nu 
dorim ca ei să se supere. 

Tonul bancherului era straniu. Nu mă ameninţă. Mă imploră. 

- Vrei să spui, murmură Glokta aproape fără să-și miște buzele, 
că îl vor informa pe Arhilectorul Sult despre micuțul lor aport la 
apărarea cetății Dagoska? 

— Asta nu-i nimic. 

Expresia de pe chipul lui Mauthis era clară. Teamă. Teamă, pe 
chipul acela care, în mod obișnuit, era o mască a indiferenţei. Ceva 
din această atitudine nouă a bancherului îi lăsă lui Glokta un gust 
amar, îi şerpui fiori reci pe șira spinării, îi puse un nod dureros în 
gât. Își amintea senzaţia aceasta. O mai încercase cu multă vreme în 
urmă. Aşa simţea el teama. M-au cumpărat. Complet și definitiv. Am 
știut atunci când am semnat. Acesta a fost prețul, iar eu nu am avut de 
ales și a trebuit să-l plătesc. 

Spuse încet și poticnit: 

— Anunţă-i pe stăpânii tăi că nu vom continua ancheta. 

Mauthis închise ochii o clipă și răsuflă evident ușurat. 

- Sunt nespus de bucuros să le transmit acest mesaj. O zi bună îţi 


doresc. 
Și ieși, lăsându-l singur pe Glokta în salonul lui Ardee, holbându- 
se la ușă şi întrebându-se ce anume se petrecuse. 


Sălașul de piatră 


Prora corabiei se izbi cu forță de malul stâncos, în gemete și 
scrâşnete de pietriș. Doi vâslași săriră în valuri și traseră vasul alți 
câțiva pași mai înspre țărm. Îl fixară bine, apoi se grăbiră să se 
întoarcă la bord, ca şi cum apa le-ar fi provocat o durere puternică. 
Jezal îi înțelegea. Această insulă de la Marginea Lumii, această 
destinație finală a călătoriei lor, acest loc numit Shabulyan avea, 
fără doar şi poate, un aspect extrem de neplăcut. 

Era o colină enormă, din pietre goale, promontorii abrupte și 
maluri dezolante sfârtecate de valurile reci. Versanţi ascuțiți și 
costișe cu grohotiș perfid se ridicau alcătuind muntele ameninţător, 
profilându-se negru pe cerul întunecat. 

- Vreţi să veniți pe țărm? îi întrebă Bayaz pe corăbieri. 

Cei patru vâslași nu dădură semne că ar fi vrut, iar căpitanul lor 
clătină încet din cap. 

— Am auzit numai lucruri rele despre insula asta, mormăi el în 
limba comună, dar cu un accent atât de pronunţat că abia putea fi 
înțeles. Se spune că-i blestemată. Vă așteptăm aici. 

— S-ar putea să dureze. 

- Vă așteptăm cât va fi nevoie. 

Bayaz ridică din umeri. 

— Atunci, așteptaţi-ne. 

Coborî în apa până la genunchi. Ceilalți îl urmară cam fără 
tragere de inimă prin apa îngheţată, spre mal. 

Era un loc sinistru, un loc potrivit numai pentru pietre și apa 
rece. Valurile spumegau lacome pe țărm şi se retrăgeau în silă 
printre pietre. Bătea un vânt nemilos peste acest pustiu, vânt care 
trecea tăios prin pantalonii uzi ai lui Jezal, prin părul lui ud, 
vârându-i-l în ochi și înfrigurându-l până în măduva oaselor. Un 
vânt care îi răpi şi ultima urmă de emoție pe care ar fi simţit-o la 
gândul că au ajuns la capătul drumului. Un vânt care reușea să 
descopere crăpăturile şi găurile din bolovani și le făcea să cânte, să 


ofteze şi să bocească într-un cor funest. 

Vegetație nu era mai deloc aici. Ceva iarbă lipsită de culoare, 
lipsită de sevă; câteva tufe cu ţepi, mai mult moarte decât vii; câteva 
pâlcuri de copaci uscați agățaţi cu disperare de stâncile implacabile, 
îndoiți în direcţia vântului, de parcă ar fi putut fi smulși din rădăcini 
în orice clipă. Jezal le simţi suferinţa. 

— Minunat loc! strigă el, iar vorbele îi fură luate de vânt de îndată 
ce le rosti. Dacă ești pasionat de pietre! 

- Unde poate ascunde înțeleptul o piatră? îl repezi Bayaz. Printre 
o mie de alte pietre! Printre un milion! 

Insula aceea cu siguranță nu ducea lipsă de pietre. Bolovani, roci 
mai mici, pietricele rotunde și prundiș, toate se găseau din 
abundență. Locul era extrem de dezagreabil tocmai din cauza lipsei 
acute de orice altceva. Jezal aruncă o privire în urmă, cuprins de un 
atac de panică la gândul că cei patru marinari ar fi dus corabia în 
larg, lăsându-i de izbeliște. 

Dar erau tot acolo, lângă țărm. În spatele lor, pe oceanul 
învolburat, corabia mătăhăloasă și diformă a lui Cawneil stătea la 
ancoră, cu pânzele coborâte, cu catargul conturat negru pe cerul 
suferind, legănându-se încet pe valurile neliniștite. 


— Trebuie neapărat să găsim un loc adăpostit de vânt! răcni 
Logen. 

- Oare există așa ceva pe insula asta nenorocită? zbieră Jezal. 

— Trebuie să existe! Vreau să fac focul! 

Picior-Lung arătă spre stânci. 

- Probabil că vom găsi o peșteră acolo sus, sau un loc adăpostit. 
Veniţi după mine! 

Se cățărară pe țărm, mai întâi alunecând pe pietrișul ud, apoi 
țopăind din piatră în piatră. Spre deosebire de orice altă destinaţie, 
Marginea Lumii nu părea absolut deloc să merite osteneala aceasta. 
Ar fi putut găsi pietre şi apă rece din belşug fără să părăsească 
nordul. Logen avea o presimţire urâtă despre locul acesta, însă nu 
avea niciun rost să-și manifeste temerile cu glas tare. Presimţiri 
urâte îl tot bântuiseră în ultimii zece ani. Caută spiritul ăsta, găsește 
Sămânţa asta, apoi pleacă, și fă-o cât mai degrabă. Și după ce se va 


fi terminat totul? Ce va face? Se va întoarce în nord? Se va întoarce 
la Bethod și la fiii lui, la cazne și la vrajbe și la râurile de sânge 
stricat? Logen se înfioră. Nu-l atrăgea nimic din toate acestea. Mai 
bine înfruntă-ți temerile decât să trăieşti toată viața cu frica în sân, 
i-ar fi spus tatăl lui. Pe de altă parte, însă, tatăl lui obişnuia să spună 
o droaie de lucruri, și multe dintre ele nu erau cine știe ce. 

Se uită la Ferro, iar ea îi întoarse privirea. Nu se încruntă, nu 
surâse. Fireşte că el nu se pricepuse niciodată să înțeleagă mintea 
femeilor, sau mintea oricui altcuiva, însă Ferro era o enigmă mai 
deosebită. În timpul zilei, era la fel de rece şi de îmbufnată ca de 
obicei, dar în majoritatea nopţilor se cuibărea lângă el sub pătură. 
Nu o înțelegea, dar nici nu îndrăznea să o întrebe nimic. Trist 
adevăr, ea era cel mai bun lucru care i se întâmplase în viaţă de 
foarte mult timp. Oftă adânc și se scărpină în cap. Acum, că punea 
astfel problema, își dădea seama că nu era mare lucru de viaţa lui. 

La baza stâncilor dădură peste un soi de peșteră. De fapt, mai 
mult o scobitură între doi bolovani uriași, ferită cât de cât de 
rafalele puternice ale vântului. Nu tocmai un loc prielnic 
conversaţiei, dar insula era pustie, iar Logen se îndoia că ar putea 
găsi unul mai bun. În fond, trebuie să fii realist. 

Ferro ciopârți cu sabia un copac pipernicit din apropiere şi aduse 
câteva vreascuri pentru foc. Logen se așeză pe vine şi începu să 
scapere cremenea cu degete amorțite de frig. Curenţii de aer 
pătrundeau printre stânci, iar lemnul era ud, dar, după multe 
înjurături și multă strădanie, reuși să aprindă un foc anemic. Se 
ghemuiră toţi în jurul lui. 

— Adu-mi lada, îi ceru Bayaz. 

Logen o scoase din raniță şi o puse cu un geamăt lângă Ferro. 
Bayaz pipăi cu vârful degetelor pe marginea ei, găsi încuietoarea 
ascunsă, iar capacul se ridică fără zgomot. Înăuntru erau niște 
spirale metalice, în jurul unui locaş cam de mărimea pumnului lui 
Logen. 

— La ce folosesc astea? întrebă nordicul. 

- Să capitoneze şi să țină nemișcat obiectul dinăuntru. 

— Chestia aia trebuie să fie capitonată? 

— Așa s-a gândit Kanedias că ar fi mai bine. 


Acest răspuns nu-l făcu pe Logen să se simtă mai în largul lui. 

- Pune-o înăuntru atunci când te simţi în stare, spuse Magul 
întorcându-se către Ferro. Nu este cazul să ne expunem mai mult 
decât e necesar. Iar voi, ceilalți, aţi face bine să vă ţineţi la distanţă. 

Și le făcu semn cu mâinile să se îndepărteze. Luthar și Picior-Lung 
se împiedicară unul de celălalt în zelul lor de a scăpa de acolo. Quai 
însă rămăsese cu ochii ațintiţi la pregătiri şi nu se mișcă din loc. 

Logen şedea cu picioarele încrucișate în fața flăcării anemice, 
simțind cum nodul de neliniște din stomac crește cu fiecare secundă. 
Deja regreta că se băgase în toată afacerea asta, dar acum era un 
picuţ cam târziu ca să se răzgândească. 

- Ar fi bine dacă le-am oferi ceva, zise el privind în jur și dând cu 
ochii de Bayaz, care-i întindea o ploscă din tablă. 

Logen îi scoase dopul, iar aroma alcoolului îi mângâie nările ca o 
iubită de mult pierdută și jelită. 

— Vrei să spui că ai avut băutura asta la tine tot timpul? 

Bayaz dădu din cap. 

— Pentru momentul acesta. 

- Păcat că n-am știut! Aș fi folosit-o cum se cuvine de câteva ori. 

- O poţi folosi cum se cuvine acum. 

- Nu-i chiar același lucru. 

Logen duse plosca la gură și luă o dușcă, se împotrivi din 
răsputeri dorinței aprige de a înghiţi, își umflă obrajii şi o scuipă 
peste foc, stârnind flăcări aprige. 

- Și acum? îl întrebă Bayaz. 

— Acum așteptăm. Aşteptăm până când... 

— Aici sunt, Nouădegete. 

Voce aidoma vântului printre stânci, aidoma pietrelor care cad de 
pe munți, aidoma mării care se agaţă de mal, nevrând să se retragă. 
Spiritul se ivi în adăpostul lor strâmt dintre stânci — o nălucă fără 
umbră, ca un morman cenușiu de pietre, înalt cât doi oameni. 

Logen ridică din sprâncene. Niciodată spiritele nu răspund cu 
atâta promptitudine, presupunând că se deranjează să răspundă 
vreodată. 

— Ai venit repede. 

— Aşteptam să mă chemi. 


— Ai așteptat cam mult, mi se pare. 

Spiritul era de acord, da, așteptase cam mult. 

— Ei bine, hm, păi... am venit după... 

- După obiectul pe care mi l-au încredinţat fiii lui Euz. Înseamnă 
că în lumea oamenilor se petrec lucruri oribile dacă ați pornit în 
căutarea lui. 

Logen simţi că nu mai are aer. 

— Când nu se petrec asemenea lucruri? 

— Tu vezi ceva? șopti Jezal mai din spate. 

— Nimic, îi răspunse Picior-Lung. Trebuie să recunosc că este... 

— Gura! mârâi Bayaz peste umăr. 

Spiritul pluti mai aproape de el. 

— Să fie oare acesta Întâiul dintre Magi? 

— El este, spuse Logen, neplăcându-i abaterea de la subiect. 

- E mai scund decât era Juvens. Și nici nu-mi place cum arată. 

- Ce zice? se răţoi nerăbdător Bayaz, holbându-se în aer, cam la 
stânga spiritului. 

Logen își scărpină obrazul. 

— Zice că Juvens era înalt. 

— Înalt? Și ce dacă? Ia ce ne trebuie și hai să plecăm de-aici! 

— Nu mai are răbdare, tună spiritul. 

— Venim de foarte departe. Are toiagul lui Juvens. 

Spiritul dădu din cap. 

- Cunosc bine ramura aceea uscată. Mă bucur. Am purtat și eu 
toiagul acesta multe ierni lungi și știu cât de greu este. Acum am să 
ațipesc puţin. 

— Bună idee. Dar, înainte de asta, dacă ai vrea să... 

— Am să-l dau femeii. 

Spiritul îşi vâri mâna în burta lui de piatră, iar Logen se dădu 
înapoi precaut. Pumnul reapăru, iar nordicul se cutremură când 
înțelese ce era în el. 

— Întinde-ți mâinile, îi spuse lui Ferro. 


Când lucrul acela căzu în palmele întinse ale lui Ferro, Jezal 
scoase un icnet involuntar şi se feri, protejându-și îngrozit faţa cu 
mâna. Bayaz privea fix, cu ochii mari. Quai întinse nerăbdător 


capul. Logen se strâmbă și se dădu înapoi. Iar Picior-Lung se retrase 
speriat până la intrarea în peşteră. O clipă nesfârșită, toţi şase se 
holbară la obiectul întunecat din mâinile lui Ferro, fără să se miște, 
fără să scoată vreun cuvânt. Nu se auzea decât bocetul vântului. 
lată, acum găsiseră ce căutau. Găsiseră lucrul acela după care 
veniseră de la atât de mare depărtare și pentru care înfruntaseră 
atâtea primejdii. Găsiseră lucrul acela pe care Glustrod îl scosese din 
inima pământului cu atât de mulți ani în urmă. Găsiseră lucrul acela 
care transformase în ruină cel mai minunat oraș din câte existaseră 
vreodată. 

Sămânţa. Forma concretă a Celeilalte Părți. Esenţa magiei. 

Atunci Ferro începu să se încrunte ușor. 

— Asta e? întrebă ea neîncrezătoare. Chestia asta e în stare să 
prefacă Shaffa în praf şi pulbere? 

Jezal trecuse și el de șocul inițial și îşi dădu seama că, într- 
adevăr, arăta ca o piatră obişnuită. O bucată de rocă gri, cu nimic 
ieșită din comun, de mărimea unui pumn de om. Niciun fel de 
sentiment de pericol supranatural nu se revărsa din ea. Niciun fel de 
putere letală nu era evidentă. Niciun fel de fulgere nimicitoare nu 
țâșneau. De fapt, arăta ca o piatră obișnuită. 

Bayaz clipi. Se apropie în patru labe. Se uită cu atenţie la obiectul 
din palmele lui Ferro. Îşi umezi buzele și începu, foarte încet, să 
ridice mâna. lar Jezal îl urmărea înmărmurit, simţindu-şi inima 
zbătându-se înnebunită în urechi. Bayaz atinse ușurel piatra cu 
vârful degetului mic, apoi şi-l trase la iuțeală înapoi. Dar nu se uscă 
şi nici nu căzu mort. O atinse iarăși. Dar nu se auzi nicio explozie 
asurzitoare. Își lipi palma de ea. Își strânse degetele groase în jurul 
ei. O ridică. Şi totuși, arăta ca o piatră obişnuită. 

Întâiul dintre Magi se holbă cu ochi tot mai căscaţi la obiectul pe 
care îl ținea în mână. 

- Nu-i asta, șopti el cu buze tremurânde. Asta-i doar o piatră! 

Tăcere şocată. Jezal se uită la Logen, iar nordicul se uită la el, cu 
nedumerire întipărită pe chipul plin de cicatrice. Jezal se uită la 
Picior-Lung, iar Navigatorul ridică din umerii ascuţiţi. Jezal se uită 
la Ferro şi văzu cum încruntătura femeii devine tot mai aprigă. 

- Doar o piatră? murmură ea. 


— Nu-i asta? șuieră Quai. 

— Înseamnă..., se bâlbâi Jezal care abia acum pricepuse cuvintele 
lui Bayaz. Că am făcut tot drumul ăsta... degeaba? 

Rafala de vânt iscată din senin stinse flacăra pipernicită și îl 
umplu de nisip. 

- Poate că-i o greșeală, îndrăzni să intervină Picior-Lung. Poate că 
mai există vreun alt spirit, poate că mai există... 

- Nu-i nicio greşeală, spuse Logen clătinând din cap. 

- Dar..., lui Quai aproape că-i ieşiseră ochii din chipul pământiu. 
Dar... cum se poate? 

Bayaz nu-l luă în seamă. 

- Kanedias, spuse el printre dinţii încleștaţi de furie. El este de 
vină. A descoperit o modalitate prin care să ne tragă pe sfoară pe 
noi, pe fraţii lui, și a schimbat Sămânţa cu piatra asta inutilă și a 
tinut-o doar pentru el. Până și în moarte Creatorul se leapădă de 
mine! 

- Doar o piatră? mârâi Ferro. 

- Am renunţat la șansa de a lupta pentru ţara mea, șopti Jezal, cu 
pieptul cuprins în vâltoarea indignării, și m-am târât sute de 
kilometri prin pustiu. Am fost bătut şi rănit şi mi s-au rupt oasele și 
m-am umplut de cicatrice... degeaba? 

- Sămânţa, șopti Quai cu buze albe, suflând agitat pe nări. Unde 
e? Unde? 

- Dacă aș ști, lătră stăpânul lui, ai senzaţia că am fi pe insula asta 
uitată de lume, jucându-ne cu spiritele pentru o bucată nenorocită 
de piatră? 

Ridică braţul și azvârli furios piatra de pământ. Aceasta se crăpă 
şi se sfărâmă în bucăţi, iar bucăţile acelea ricoșară și se rostogoliră 
cu zgomot printre o sută de alte asemenea pietre, printre o mie de 
alte asemenea pietre, printre un milion de alte pietre identice. 

- Nu-i aici, clătină din cap Logen cu tristețe. Să vă spun ceva 
despre... 

- Doar o piatră? își arătă colții Ferro, cu ochii alergând de la 
bucăţile de piatră la chipul lui Bayaz și înapoi. Mincinos nenorocit 
ce ești! urlă ea ţâșnind în picioare cu pumnii strânși. Mi-ai promis 
răzbunare! 


Bayaz se întoarse la ea, cu faţa deformată de furie. 

— Crezi tu că nu am alte griji mai importante decât răzbunarea ta? 
mugi el, împroșcând salivă. Sau dezamăgirea ta? zbieră el la Quai, cu 
venele gâtului umflate. Sau frumusețea ta blestemată? 

Jezal înghiţi în sec şi se retrase în adâncul peșterii, încercând să 
se facă nevăzut. Propria-i furie fusese stinsă de turbarea violentă a 
lui Bayaz, la fel cum focul lor sărăcăcios fusese stins de vânt doar cu 
câteva clipe mai devreme. 

- Am fost tras pe sfoară! urlă Întâiul dintre Magi, încleștând și 
descleștând pumnii cu mânie zadarnică. Cu ce am să mă lupt cu 
Khalul? 

Jezal tresări şi se făcu mic, convins că, dintr-o clipă într-alta, unul 
dintre ei va fi despicat în două, sau va fi aruncat în aer și izbit de 
stânci, sau va exploda în flăcări. Poate chiar el. Complet neinspirat, 
Fratele Picior-Lung alese chiar acest moment să încerce să calmeze 
situaţia. 

— N-ar trebui să ne facem inimă rea, prieteni! Călătoria în sine 
este propria ei răsplată... 

- Un cuvânt dacă mai îndrăznești să spui, neghiob spilcuit, şuieră 
Bayaz, încă un cuvânt şi te fac cenușă! 

Navigatorul se retrase tremurând, iar Magul își înșfăcă toiagul și 
porni spre țărm cu mers apăsat, cu mantia fluturând în bătaia 
vântului înverșunat. Atât de înspăimântător fusese accesul lui de 
furie, încât, o fracțiune de secundă, ideea de a rămâne pe insulă 
păruse celorlalți mai bună decât drumul înapoi împreună cu el. 

Jezal pricepu că, prin această izbucnire nervoasă, Magul 
declarase că expediţia lor a fost un eşec total. 

- Păi, începu Logen după ce se strânseră toţi în faţa peșterii, 
închizând lada goală a Creatorului, cred că asta este. N-are sens să 
ne văicărim. Trebuie să fim... 

- Tacă-ţi fleanca, prostule! mârâi Ferro la el. Nu-mi spune tu mie 
cum trebuie să fiu! 

Și începu să coboare spre marea zbuciumată. 

Logen puse lada la loc în raniţă și își puse raniţa pe umeri cu un 
oftat. 

— Realistă, murmură el și porni după ea. 


Îl urmară Quai şi Picior-Lung, amândoi fierbând de furie 
mohorâtă, amândoi tăcând, amândoi decepţionaţi. Ultimul venea 
Jezal, cu ochii mijiţi înaintea vântului, călcând atent din piatră în 
piatră, învârtind în minte povestea pe toate părțile. O fi fost lugubră 
starea generală de spirit, dar, spre mare lui uimire, se pomeni că 
începe să zâmbească. La urma urmei, niciodată nu-i păsase prea 
mult de reușita sau eșecul aventurii lor nebunești. Tot ce conta 
pentru el era că acum se ducea acasă. 


Valurile se spărgeau de prora corabiei, înălțând jeturi de apă 
rece. Pânza se umfla și se zbătea de catarg. Vântul biciuia obrajii lui 
Ferro, dar ea strânse ochii și nu-l mai luă în seamă. Nedomolit, 
Bayaz coborâse sub punte, iar ceilalți îl urmară, unul câte unul, ca 
să scape de frig. Doar ea şi Nouădegete rămăseseră să privească 
marea. 

— Ce ai de gând să faci acum? o întrebă el. 

- Am să mă duc oriunde aș putea să-i ucid pe gurkieni, răspunse 
femeia scurt, fără să se gândească. Am să găsesc alte arme cu care să 
mă lupt cu ei pe oriunde pot. 

Nici măcar nu mai știa dacă spune adevărul. Acum îi era greu să 
simtă ura de odinioară. Parcă nu i se mai părea important dacă 
gurkienii și-ar fi văzut de viaţa lor, iar ea de a ei; însă îndoielile și 
dezamăgirea o făcură să se înverșuneze și mai tare. 

— Nu s-a schimbat nimic. Tot vreau să mă răzbun. 

Tăcere. 

Se uită într-o parte și îl văzu pe Nouădegete cum se încruntă la 
spuma firavă de pe apa neagră, de parcă nu s-ar fi așteptat la 
răspunsul acesta. Iar ei i-ar fi fost lesne să și-l schimbe. Ar fi putut 
să-i spună „Am să vin cu tine” și cui i-ar fi fost rău atunci? Nimănui. 
Cu siguranţă nu ei. Doar că Ferro nu se simţea în stare să se pună 
chiar așa la cheremul lui. Iar între ei se înălță un zid invizibil. Un 
zid de care nu puteau trece. Un zid care fusese acolo în permanenţă. 

Și nu putu spune decât: 

— Tu ce-ai să faci? 

Bărbatul păru să se gândească o vreme, cu chipul întunecat, 
mușcându-și buzele. 


— Ar trebui să mă întorc în nord. 

Rosti cuvintele acestea pe un ton nefericit, ocolindu-i privirea. 

— E destulă treabă acolo. Nici n-ar fi trebuit să plec vreodată. Sunt 
multe lucruri murdare care trebuie duse la îndeplinire. Cred că într- 
acolo am s-o apuc. Înapoi în nord, să achit niște polite. 

Ferro se încruntă. Polițe? Cine-i spusese că în viață trebuie să mai 
existe și altceva în afară de răzbunare? Acum el voia doar să 
plătească niște polițe? Ticălos mincinos. 

- Poliţe, șuieră ea. Bine. 

Iar cuvântul acesta îi aduse gust amar în gură. 

O privi în ochi preţ de o clipă parcă nesfârșită. Deschise gura, ca 
şi cum ar fi avut intenția să spună ceva, și rămase așa, cu buzele 
întredeschise, cu mâna pe jumătate ridicată spre ea. 

Apoi se gârbovi dintr-odată, încleștă maxilarele, se întoarse cu 
spatele la ea şi se sprijini de balustradă. 

— Bine. 

Atât de ușor se termină totul între ei. 

Ferro se îndepărtă supărată. Strânse pumnii şi îşi înfipse cu 
putere unghiile în palme. Se blestemă, se blestemă cu obidă. De ce 
nu spusese altceva? Alte cuvinte, alt suflu, altă mimică a buzelor și 
totul ar fi fost altfel. Și i-ar fi fost foarte uşor. 

Numai că Ferro nu era în stare de așa ceva și ştia că niciodată nu 
va fi în stare. Gurkienii îi uciseseră acea parte din suflet, departe de 
locul acesta, cu mult timp în urmă, și o lăsaseră pustie pe dinăuntru. 
Proastă ea, că-şi îngăduise să spere, deşi simţise tot timpul, simţise 
cu toată ființa ei că nu avea să fie. 

Speranţa este pentru cei slabi. 


Inapoi în țţărână 


Copoiul și Dow, Tul și Ursuzul, West și Pike. Cei șase, strânși în 
cerc, privind cele două movile de pământ rece. Mai jos, în vale, 
soldaţii Uniunii își îngropau și ei morţii. Copoiul îi văzuse. Sute de 
morți coborâţi câte doisprezece în gropi. Una peste alta, era o zi 
proastă pentru oameni, dar una bună pentru pământ. Bătăliile se 
sfârșesc mereu așa. Numai pământul învinge. 

Fiori-îți-dau și țăranii lui își îngropau și ei morţii printre copaci. 
Doisprezece deja fuseseră acoperiți cu ţărână, iar trei atât de grav 
răniți, încât mai mult ca sigur că le vor urma în câteva zile, și un al 
patrulea, care își pierduse brațul, putea supraviețui sau nu. 
Chestiune de noroc. Doar că norocul nu fusese prea generos în 
ultima vreme. Într-o singură zi muriseră jumătate. Bravo lor că nu 
dăduseră bir cu fugiţii. Copoiul auzea ce spun. Vorbe triste, vorbe 
pline de stimă pentru cei căzuţi. Cât de buni fuseseră, cât de bine 
luptaseră, cât de mult le va fi dus dorul și tot așa. Bătăliile se 
sfârşesc mereu așa. Cu vorbe pentru cei morți. 

Copoiul încercă să-și înăbușe emoția și se uită la pământul 
răscolit de la picioarele sale. Chinuitoare treabă să sapi o groapă în 
solul îngheţat, în frigul ăsta năprasnic. Însă e mai bine să fii cel care 
sapă groapa decât cel care are parte de ea, ar fi spus Logen, iar 
Copoiul îi dădu dreptate. Tocmai îngropase doi oameni, tocmai 
îngropase două părți din sufletul lui împreună cu ei. Cathil, albă și 
rece, Cathil, căreia nu-i va mai fi niciodată cald. Iar alături de ea, 
Treicopaci, cu scutul sfărâmat pe genunchi, cu sabia în pumnul 
rigid. Două speranţe ale Copoiului întoarse în ţărână - speranță 
pentru viitor, speranță din trecut. Totul se terminase, speranţele 
acestea nu se vor mai îndeplini niciodată și lăsaseră un gol dureros 
în inima lui. Bătăliile se sfârșesc mereu așa. Cu speranţe întoarse în 
țărână. 

- I-am îngropat chiar în locul unde au murit, șopti Tul. Așa 
trebuie. E bine. 


- Bine? mârâi Dow, privindu-l furios pe West. Bine, nu? Cel mai 
sigur loc de pe tot câmpul de luptă, nu? Cel mai sigur loc, nu așa ne- 
ai spus? 

West tresări și își plecă ochii, simțindu-se vinovat. 

- Fii cuminte, Dow, spuse Tul. Ştii foarte bine că nu trebuie să-l 
acuzi, nici pe el, nici pe nimeni altcineva. A fost o bătălie. Oamenii 
mor. Treicopaci era conștient de asta, nimeni nu avea mai multă 
experienţă decât el. 

— Am fi putut să fim în alt loc, continuă Dow să mârâie. 

- Am fi putut, îl aprobă Copoiul, dar așa a fost să fie. N-avem 
cum să schimbăm ce s-a întâmplat, nu crezi? Treicopaci a murit, și a 
murit și fata, și tuturor ne este foarte greu. Nu e nevoie să pui paie 
pe foc. 

Dow strânse pumnii și inspiră adânc de parcă ar fi fost pe punctul 
să strige ceva. Apoi dădu aerul afară, își încovoie umerii și îşi lăsă 
capul în piept. 

— Ai dreptate. Nu mai avem ce face. 

Copoiul atinse braţul lui Pike. 

— Vrei să spui ceva pentru ea? 

Bărbatul cu chipul ars se uită la el și clătină din cap. Copoiul își 
spuse că nu prea se pricepea să vorbească, dar nu-i putea găsi vină 
pentru asta. Nici West nu părea că ar fi avut de gând a rosti câteva 
cuvinte. Prin urmare, Copoiul își drese glasul, strâmbându-se la 
junghiul de durere care-i săgetă pieptul, și începu el să vorbească. 
Cineva trebuia s-o facă. 

- Tânăra pe care am îngropat-o aici, Cathil se numea. Nu pot 
spune că am cunoscut-o foarte bine, sau de multă vreme, dar pot 
spune că mi-a plăcut atât cât am cunoscut-o... N-am cunoscut-o prea 
bine. Dar avea ceva îndrăzneală, cred că toţi ne-am dat seama de 
asta pe drumul spre nord. A îndurat şi frigul, și foamea împreună cu 
noi, fără să se plângă niciodată, îmi doresc s-o fi putut cunoaște mai 
bine. Speram să o pot cunoaște mai bine, dar adesea nu obținem 
ceea ce sperăm. Nu era de-a noastră, dar a murit alături de noi, așa 
că eu cred că se cuvine să fim mândri că se află în țărână lângă ai 
noștri. 

- Așa este, zise Dow. Suntem mândri că ne-a fost alături. 


- E drept, zise și Tul. Ţărâna îi acceptă pe toți în același fel. 

Copoiul le aprobă spusele și scoase un oftat prelung și tremurat. 

— Vrea cineva să vorbească pentru Treicopaci? 

Dow tresări și își plecă privirea, începând să-și foiască picioarele 
în noroi. Tul își ridică ochii umezi spre cer. Și Copoiul era pe 
punctul de a izbucni în plâns. Iar dacă ar fi fost nevoit să mai 
rostească un singur cuvânt, era convins că ar fi început să orăcăie ca 
un bebeluș. Treicopaci ar fi ştiut ce să spună, dar problema era că 
Treicopaci murise. Părea că nimeni nu se va aventura să spună ceva. 
Atunci Ursuzul făcu un pas înainte. 

— Rudd Treicopaci, spuse el privindu-i pe fiecare în parte. I se 
spunea Stânca din Uffrith. Nu există nume mai vestit în tot nordul. 
Mare războinic. Mare conducător. Mare prieten. Viaţă petrecută în 
bătălii. S-a luptat împotriva Sângerosului Nouă, apoi a luptat alături 
de el. Niciodată nu a ales calea ușoară, dacă i s-a părut că e o cale 
greşită. Niciodată nu s-a dat în lături de la luptă, dacă i s-a părut că 
este o luptă ce trebuie dusă. Zece ani i-am fost alături, am cutreierat 
alături de el, am luptat alături de el prin tot nordul și am fost mereu 
mulțumit, încheie el cu un zâmbet larg. 

— Frumoase vorbe, Ursuzule, spuse Dow, tot cu ochii la pământ. 
Frumoase vorbe. 

- Nu se vor mai naște alţii ca Treicopaci, murmură Tul, 
prefăcându-se că i-a intrat ceva în ochi. 

— Aşa este, fu tot ce reuși Copoiul să spună. 

Fără vreun cuvânt, West se întoarse și porni cu pași grei prin 
pădure. Îşi ținea umerii cocârjaţi ca sub apăsarea unei greutăți. 
Copoiul îi văzu tâmplele pulsând. Fără doar şi poate că se 
învinovăţea pentru cele petrecute. Din proprie experiență, Copoiul 
ştia că așa se întâmplă când mor alți oameni, iar West părea 
predispus la asta. Pike îl urmă și amândoi trecură pe lângă Fiori-îţi- 
dau, care venea din direcţie opusă. 

Se opri lângă morminte, privindu-le sumbru, cu părul în ochi. 
Apoi se uită la ei. 

— Nu vreau să par lipsit de respect. Deloc. Dar avem nevoie de un 
nou conducător. 

Dow îl privi chiorâș și şuieră: 


- Nici nu s-a răcit bine. 

Fiori-îți-dau ridică mâinile. 

— Atunci acesta este cel mai bun moment să discutăm. Ca să nu 
încapă neînțelegeri. Sincer să fiu, băieții mei sunt cam nervoși. Şi-au 
pierdut prietenii și l-au pierdut și pe Treicopaci, iar realitatea este că 
au nevoie de altcineva pe care să se bizuie. Care va fi acela? 

Copoiul se frecă la ochi. Gândul acesta nu-i trecuse încă prin 
minte. lar acum că trebuia să se gândească la problema asta, se 
gândea degeaba, că nu reușea să găsească nicio soluţie. Tul Duru 
Capdetunet şi Dow cel Negru erau două nume grele, amândoi mai 
conduseseră oameni în luptă înainte, și îi conduseseră bine. Copoiul 
se uită la ei. Cei doi își aruncau priviri încruntate. 

- Nu-mi pasă care dintre voi o să ne fie șef, spuse el. Am să vă 
urmez oricum. Dar este limpede ca lumina zilei că trebuie să fie 
unul dintre voi doi. 

Tul se uită mânios la Dow, iar Dow se uită furios la Tul. 

— Nu pot să-l urmez, tună Tul, iar el nu mă va urma pe mine. 

— Așa este, șuieră Dow. Am mai discutat despre asta. N-ar merge. 

Tul clătină din cap. 

— De aceea nu trebuie să fie niciunul dintre noi doi. 

— Nu, fu de acord Dow. Nu trebuie să fie niciunul dintre noi. 

Îşi supse dinţii şi scuipă ceva flegmă pe jos. 

- De aceea tu trebuie să ne fii șef, Copoiule. 

— De aceea trebuie să ce? se holbă ca trăsnit Copoiul. 

Tul dădu vârtos din cap. 

- Tu ești șeful. Am stabilit deja. 

— Îhî, îl aprobă Ursuzul fără să-și ridice privirea. 

- Nouădegete nu mai e, zise Dow, nu mai e nici Treicopaci, aşa că 
doar tu ai mai rămas. 

Copoiul se înfioră. Se aștepta ca Fiori-îţi-dau să urle: „Ce? El? 
Şef?”. Se aștepta ca toţi să izbucnească în hohote teribile de râs și 
să-i spună că nu fusese nimic altceva decât o glumă. Cum ar fi fost 
ca Dow cel Negru sau Tul Duru Capdetunet sau Harding Ursuzul, 
fără a-i mai pune la socoteală pe țăranii care li se alăturaseră, să-i 
urmeze ordinele? Cu siguranţă că aceasta era cea mai proastă idee 
pe care o auzise vreodată. Însă Fiori-îţi-dau nu râdea. 


— Mi se pare o alegere bună. Chiar asta aveam de gând să propun, 
în numele flăcăilor mei. Mă duc să le dau vestea. 

Se răsuci pe călcâie și se îndepărtă printre copaci, lăsându-l pe 
Copoi cu gura căscată. 

- Dar cum rămâne cu ceilalți? sâsâi el de îndată ce Fiori-îţi-dau se 
îndepărtase suficient de mult și nu-l mai putea auzi, strâmbându-se 
la junghiul dintre coaste. Sunt douăzeci de țărani nervoși acolo! 
Trebuie să ştie numele celui pe care îl vor urma! 

- Tu ești acela, îi zise Tul. Tu ai venit peste munţi cu Nouădegete, 
tu ai luptat atâția ani cu Bethod. Nu mai există alt nume mai vestit 
decât numele tău. Ai luat parte la mai multe bătălii decât oricare 
dintre noi. 

— Mai degrabă le-am văzut... 

- Tu eşti acela, spuse şi Dow, și cu asta, basta. N-oi fi tu cel mai 
dur războinic de la Skarling încoace, ei și ce? E destul sânge pe 
mâinile tale ca să mă convingă să te urmez, şi nu există pe lumea 
asta iscoadă mai bună decât tine. Poţi fi un bun conducător, pentru 
că ai avut parte, tu însuţi, de cei mai buni. Nouădegete, Bethod și 
Treicopaci, pe toți i-ai văzut în acţiune de foarte aproape. 

- Dar nu pot... adică... adică n-aş fi în stare să conduc niciun atac 
așa cum făcea Treicopaci... 

- Nimeni n-ar fi în stare de asta, admise Tul cu ochii plecaţi. Însă, 
din nefericire, nu ne mai putem baza pe Treicopaci. Acum tu ești 
șeful, iar noi vom fi în spatele tău. Iar cine nu te va asculta va avea 
de-a face cu noi. 

- Iar discuţia cu acela va fi una a naibii de scurtă, mârâi Dow. 

— Tu eşti șeful, mai spuse o dată Tul și plecă spre pădure. 

— Am hotărât, spuse și Dow, urmându-l. 

- Înî, fu concluzia Ursuzului care ridică din umeri şi porni pe 
urmele celorlalți doi. 

- Dar, murmură Copoiul. Hei, staţi așa... 

Plecaseră. De unde deduse că tocmai ce devenise căpetenia lor. 

Rămase pe loc, clipind nedumerit, neştiind ce să creadă. 
Niciodată în viața lui nu condusese pe nimeni. lar acum nu se 
simţea deloc altfel decât cu câteva minute în urmă. Și, colac peste 
pupăză, nu avea nicio idee despre ce anume trebuie făcut în 


continuare. Se simțea ca un imbecil. Ba chiar mai mult decât de 
obicei. Un imbecil desăvârșit. 

Se puse în genunchi între cele două morminte, își vâri mâna în 
pământ și îl simţi rece și umed. 

- Iartă-mă, fato, şopti el. Nu meritai să ţi se întâmple una ca asta. 

Luă țărână în pumnul strâns. 

- Cu bine, Treicopaci. Mă voi strădui să-ţi semăn. Întoarce-te în 
țărână, bătrân prieten. 

Se ridică şi își şterse palmele de haine şi porni spre cei vii, 
lăsându-i pe morți în urmă-i, în ţărână. 

